
PREFAŢĂ 


Elaborarea şi apariția volumului Crima organizată în perioada de 
tranziție a domnului general (r) Petru ALBU oferă celor interesaţi, cadre ale 
Ministerului Internelor şi Reformei Administrative, juriştilor, studenţilor şi nu 
numai, o lucrare monografică de mare actualitate care, prin diversitatea 
problemelor cercetate şi prezentate cu rigurozitate ştiinţifică, a cauzelor 
fenomenului de criminalitate organizată şi a soluţiilor de control al acestuia, 
poate fi apreciată ca fiind o lucrare de pionierat în materie. 

Înainte de a face o succintă prezentare a acestei lucrări capcană, 
pledoarie pentru gloria Poliţiei Române, vom încerca să vă reținem atenţia cu 
câteva precizări privind geneza, scopul şi valenţele acesteia. 

Ne-am pus întrebarea de ce autorul a abordat tocmai acest subiect şi, 
mai ales, de ce l-a ancorat la o anumită perioadă, respectiv la etapa de tranziție? 

În primul rând, pentru actualitatea şi gravitatea acestui fenomen, 
deoarece criminalitatea organizată afectează, nediscriminatoriu, toate statele 
lumii, fie ele bogate sau sărace, vechi ori tinere democraţii, întrucât le erodează 
climatul economico-social sănătos şi stabil. 

În al doilea rând, pentru că, în pofida intensei mediatizări a acestui 
subiect, de regulă, prin relatări post-factum ale unor acțiuni criminale, ceea ce 
se vede nu reprezintă decât vârful aisbergului, fenomenul în sine şi 
dimensiunile lui reale nefiind cunoscute în profunzime, îndeosebi de către 
marele public. 

Am mai dori să precizăm că autorul a încercat să pună în valoare şi să 
reunească, într-o abordare de ansamblu, adevăratul „puzzle” informaţional la 
care a avut acces, ca luptător pe frontul dus împotriva criminalității organizate 
şi ca expert în cadrul grupurilor de lucru din țară şi străinătate, pentru 
încheierea unor acorduri şi protocoale de cooperare şi prin participarea la 
conferinţe naționale şi internaționale în domeniu. 

De asemenea, a considerat că este necesar să realizeze o viziune de 
ansamblu asupra acestui fenomen grav, iar studiul documentelor sociale, 
analiza datelor statistice, a cazuisticii judiciare, studiile de caz întreprinse şi 

observația participativă i-au permis să alcătuiască această monografie a 
evoluţiei crimei organizate din România mileniului trei. 

Pentru a se înțelege cât mai bine mecanismele insidioase ale acestui 
flagel al lumii moderne, autorul prezintă în extenso, experiența şi concluziile 
analiştilor de profil şi ale unor reputați specialişti români şi străini atât ca 
fundament, dar şi ca termen de comparație pentru măsurile de contracarare pe 
care le consideră a fi adecvate. 

În concluzie, a considerat că este util să detalieze perioada de tranziţie, 
deoarece aceasta este cea mai dinamică, mai greu de surprins, dar şi cea mai 
importantă pentru evoluția ulterioară a fenomenului, de momentul prezent 
depinzând viitorul. 

Autorul şi-a construit, ordonat şi organizat cele peste 500 de pagini ale 
lucrării pentru a oferi cititorului avizat nu doar o lucrare de sinteză cu valenţe 
teoretico-didactice, ci şi un instrument de lucru, care sperăm să fie considerat 
util de către cei chemaţi să lupte împotriva criminalităţii organizate. 

Structural, lucrarea este alcătuită din şapte capitole, materialul 
documentar folosit fiind organizat coerent şi logic, într-o economie a întregului, 
aşa încât geneza şi mecanismele de expansiune ale criminalității de tip 
organizat, periculozitatea fenomenului în sine, cât şi modalitățile de limitare a 
amplorii lui, să fie prezentate sintetic şi inteligibil. 

Înainte de dezvoltarea subiectului şi detalierea problematicii pe care o 
relevă criminalitatea organizată este prezentat istoricul definirii conceptului de 
criminalitate organizată, avându-se în vedere faptul că eforturile de stabilire a 
conţinutului acestuia pun pregnant în evidență evoluţia fenomenului ca atare şi 
acutizarea lui de la an la an. 

În primul capitol este abordat conţinutul, în termeni juridici, ai 
sintagmei „crima organizată”, fiind prezentate infracțiunile ce intră în aria de 
cuprindere a acestei noțiuni. 

În raport de particularitățile manifeste din societatea românească, 
autorul ajunge la concluzia că noțiunea de crimă organizată poate fi definită ca 
fiind: orice act antisocial de o gravitate deosebită care pune în pericol ordinea 
publică şi siguranța naţională, ce cuprinde activităţile ilegale ale unui grup 
format din mai multe persoane, cu legături de tip ierarhic sau relaţii personale, 
care permite liderilor lor să realizeze profituri sau să controleze teritorii ori 
pieţe interne şi/sau străine, prin violenţă, intimidare ori corupție atât pentru 

sprijinirea activității criminale proprii, cât şi pentru penetrarea economiei 
naţionale. 

După toate clarificările necesare, în următoarele şase subcapitole sunt 
prezentate domeniile predilecte şi cvasi-tradiţionale de acțiune ale criminalității 
organizate, fiind detaliate conceptele respective, cauzele şi factorii favorizanți 
de apariție şi specificitatea fiecărei infracţiuni majore. 

Apoi sunt prezentați factorii cauzali şi favorizanți ai criminalității 
economico-financiare, fiind definit într-o manieră personală conceptul de 
„spălare a banilor”, inclusiv modalităţile concrete de comitere a acestei 
infracțiuni. 

Urmează o detaliere a criminalităţii organizate care alterează mediul 
financiar-bancar, ajungându-se de la infracțiunile clasice, precum evaziunea 
fiscală, până la cele mai noi forme de criminalitate, cum este frauda prin 
internet, prin telecomunicaţii sau prin contrafacerea cardurilor şi a altor 
mijloace electronice moderne de plată. 

Traficul cu droguri, infracțiune clasică pentru criminalitatea organizată, 
dar, în continuare, extrem de actuală, reprezintă un subiect dezvoltat în extenso 
atât pentru că periculozitatea lui este vizibilă şi absolut dramatică — mulți din 
copiii de azi având în ghiozdan, în locul gustării, praful alb al morţii —, cât şi 
pentru faptul că România nu a fost familiarizată cu acest gen de infracțiune. 

De asemenea, este aprofundat traficul internaţional cu autoturisme 
furate, cel cu arme, muniții, explozivi, dar şi cu substanţe strategice, fiind 
decelați factorii cauzali şi cei favorizanţi, în scopul de a se putea interveni în 
mod eficient asupra lor şi, implicit, să se poată limita fenomenul. 

În capitolul II sunt prezentate date şi informaţii despre crima 
organizată în fostele state totalitare, autorul considerând că din analizele şi 
evaluările existente, dar şi din cazuistica recent soluționată, se poate releva un 
set de trăsături generale comune, dar şi caracteristici care definesc 
criminalitatea organizată rusă, cea din statele ex-sovietice, criminalitatea 
organizată din țările Europei de Est sau particularizează triadele chinezeşti. 

Următorul capitol, al III-lea, este o continuare logică a celui precedent 
şi, pentru a se obține imaginea de ansamblu asupra fenomenului este abordată 
specificitatea crimei organizate în statele democratice, începând cu Italia, 
țara în care s-a născut Mafia şi care, în ciuda tradiției pe care o are în lupta 
contra crimei organizate, tot nu a reuşit să stopeze acest flagel. După 
prezentarea principalelor organizații criminale italiene, cu particularităţile lor 

distinctive, dezvoltă acest subiect, prezentând situația din Franţa, Germania, 
Olanda, Regatul Unit al Marii Britanii şi Irlandei de Nord, Spania, Belgia, 
Portugalia, S.U.A., din Japonia (yakuza), dar şi din America de Sud (cartelurile 
columbiene) sau din Africa (mafia nigeriană). 

În logica economiei întregii lucrări, capitolul IV este rezervat 
criminalităţii organizate din România. După imaginea de ansamblu a ceea ce 
înseamnă criminalitatea organizată la nivel de mapamond, se consideră că este 
mai uşoară înțelegerea acestui fenomen, cu particularităţile lui specifice, pentru 
aria noastră geografică. 

Dacă această perspectivă a fost şi în concepția autorului, se poate afirma 
că cele trei capitole precedente sunt un fel de introducere clarificatoare pentru 
această parte importantă a lucrării, respectiv problematica ardentă pe care o 
incumbă criminalitatea organizată din România şi imperiozitatea contracarării 
ei cu mai multă eficiență. 

După prezentarea trăsăturilor generale ale crimei organizate autohtone 
sunt reliefate caracteristicile acestui tip de criminalitate în perioada de tranziţie, 
domeniile predilecte de acţiune, factorii cauzali şi cei favorizanți pentru 
expansiune, abordându-se distinct problematica furtului din avutul public şi din 
cel privat, contrabanda şi evaziunea fiscală, crima organizată şi corupția din 
unele sectoare strategice, cum ar fi cel financiar-bancar, al resurselor 
energetice, domeniul petrolier, cel al prestărilor de servicii etc. 

De asemenea, este abordată problematica drogurilor, de la rutele 
predilecte de trafic, fabricarea clandestină a stupefiantelor şi substanțelor 
psihotrope, până la narcotrafic şi consumul ilicit de droguri. Apoi sunt detaliate 
şi alte domenii specifice crimei organizate, cum sunt prostituția şi 
proxenetismul, falsul de monedă şi traficul ilicit cu mijloace de plată 
contrafăcute, traficul internațional cu autovehicule furate, cu opere de artă şi 
valori de patrimoniu, cu arme, muniții, explozivi, substanțe toxice şi materiale 
strategice, migraţia clandestină şi, în corelare cu ea, traficul de persoane, mai 
ales cu femei şi copii, precum şi formele de manifestare a infracționalităţii de 
mare violență. 

În capitolul V sunt analizate implicaţiile majore ale crimei organizate 
asupra dezvoltării societății româneşti, observându-se străduinţa autorului de 
a evidenția climatul strategic, factorii interni — în domeniul economic, al 
socialului, în sfera politicului — care stimulează proliferarea acestui fenomen 
negativ grav, dar şi cei externi, iar pe de altă parte de a aprofunda cauzele, 

condițiile, domeniile şi formele de manifestare ale crimei organizate din 
România, cu particularităţile lor definitorii. 

Capitolul VI cuprinde o serie de consideraţii privind mijloacele 
juridice de prevenire şi combatere a crimei organizate, experiența în 
domeniu ajutându-l pe autor să evidențieze „portiţele” legislative ce trebuie 
rapid închise deoarece sunt speculate de exponenţii criminalităţii organizate, 
precum şi domeniile încă insuficient reglementate. 

Plecând de la convingerea că aceste informaţii pot fi mai uşor 
valorificate, autorul finalizează acest capitol prin prezentarea şi comentarea 
principalelor instrumente juridice naţionale şi internaționale care permit 
autorităților române să susțină lupta împotriva crimei organizate, iar pe de altă 
parte au menirea de a facilita cooperarea în acest scop între organismele interne, 
iar pe alt plan, între acestea şi cele internaţionale, cu vocaţie în acest domeniu. 

Capitolul VII are, de asemenea, valenţe de ordin practic, întrucât sunt 
prezentate date şi informații despre organizațiile şi organismele 
internaționale şi naționale cu atribuții în domeniul combaterii crimei 
organizate, precum şi un „îndreptar” referitor la modalitățile juridice de 
cooperare internă şi internațională între diferitele instanțe şi autorități de 
aplicare a legii, angajate în susținerea acestei lupte. 

Acest subiect fierbinte şi grav, maladie pe care cu toții speram că secolul 
XX va reuşi să o limiteze, dar din păcate nu a fost aşa, iar acum, în mileniul 
trei, iată-ne parcă şi mai vulnerabili în faţa ei, constituie în opinia noastră un 
imbold pentru cadrele Ministerului Internelor şi Reformei Administrative de a 
aborda ştiinţific şi trata problematica criminalităţii organizate din alte puncte de 
vedere sau viziuni, întrucât, cu siguranță, au mai rămas încă foarte multe de 
spus referitor la acest subiect, dar încă şi mai multe de făcut! 

În încheiere, dorim să facem o ultimă remarcă: Ministerul Internelor şi 
Reformei Administrative, prin această lucrare demonstrează, încă odată, că a 
dispus şi dispune de elemente valoroase şi destoinice, capabile pe multiple 
planuri să-i scrie istoria şi să-i releve contribuţia la destinul naţiunii. Este vorba 
nu numai de un polițist onest şi capabil, dar totodată şi de un bun şi fin 
observator al profesiei sale de suflet. Lucru care face cinste muncii pe care o 
prestează şi în prezent ca director general în cadrul Direcţiei Generale de 
Informaţii şi Protecţie Internă din MIRA. 


Prof. univ. dr. Anghel ANDREESCU 

INTRODUCERE 


În ultimii ani, întreaga lume, dar în mod deosebit Europa a fost marcată 
de schimbări politice fundamentale. Putem afirma că aceste mutații s-au 
resimtit, în mod special, în ceea ce priveşte politica de securitate. 

Este îndeobşte cunoscut faptul că, în această perioadă, factorii de 
conducere şi ai structurilor de pregătire şi urmărire a deciziilor, mai ales pe plan 
internațional, sunt preocupaţi de evaluarea exactă a riscurilor şi amenințărilor la 
adresa stabilității şi securității internaționale, a intereselor naționale sau 
colective ale statelor şi grupărilor de state modelatoare ale mediului politic, 
economic, social şi cultural global. 

Acest efort a condus la constatarea că amenințările cele mai grave la 
adresa statelor democratice dezvoltate au un caracter neconvențional, datorită 
domeniilor vizate, motivațiilor şi modalităților de manifestare, precum şi 
dimensiunii internaționale a efectelor. 

Pentru statele europene, problemele majore ale securităţii interne se 
structurează în jurul evoluției alarmante a crimei organizate, extremismului 
politic şi terorismului, cu tot cortegiul de ameninţări şi implicaţii negative care 
derivă din acestea. 

Anii '70 şi "80 au fost caracterizați de lupta împotriva extremismului de 
stânga, terorismului intern, precum şi a statelor care le susțineau. În aceste două 
decenii, probleme deosebite au ridicat şi creşterea generală a criminalității şi 
proliferarea bandelor criminale. În prezent infracțiunile motivate politic se 
manifestă în aproape toate țările din zonă. Actualmente, criminalitatea generată 
de extrema dreaptă ridică probleme grave: explozia extremismului şi 
terorismului de dreapta, stimularea extinderii activității grupărilor de stânga, 
agresiuni brutale şi excese cinice, omoruri produse cu violență şi caracter 
xenofob. 

Referitor la crima organizată, lucrurile se prezintă oarecum diferit. 
Aceasta s-a răspândit în ţările europene, uneori mai deschis, alteori în mod 
absolut conspirat, asemănător unei maladii insidioase şi contagioase. 

Nu ne ajută cu nimic să ne întrebăm acum retoric dacă Europa a ajuns 
sau nu un paradis pentru infractori. Crima organizată a invadat însă cu 
certitudine toate domeniile clasice ale activităţilor infracționale, dar nu s-a 

rezumat la acestea. Mai degrabă trebuie să fim realmente îngrijorați de 
perspectiva sumbră a instaurării unei societăți paralele, a crimei organizate. 

Desigur că este extrem de dificilă descrierea adevăratelor dimensiuni ale 
crimei organizate, deoarece în multe state „crima organizată” nu este încadrată 
ca infracțiune distinctă în legislația penală a acestora dar, dincolo de statistici, 
toată lumea recunoaşte că elementul comun pentru statele ex-comuniste, care le 
erodează actualmente stabilitatea internă, este corupția, dublată de 
criminalitatea organizată din sistemul economico-financiar. 

Tot atât de cert şi vizibil este şi faptul că, la acest început de mileniu, 
societatea contemporană plăteşte un tribut greu exacerbării fără precedent a 
noilor forme de manifestare, tot mai sofisticate şi ofensive ale crimei 
organizate, narcotraficului şi terorismului, care creează dificultăţi deosebite în 
planul prevenției şi combaterii cu mijloace tradiţionale. Crima organizată a 
devenit deja principalul inamic al securităţii interne, iar dacă nu se va acționa 
rapid împotriva sa, nu peste mult timp, situația din întreaga Europă va fi 
identică cu cea din SUA şi sudul Italiei, întrucât caracteristicile actuale ale 
sistemului legislativ şi economic favorizează escaladarea acestui fenomen. 

Prin însăşi natura ei, crima organizată modernă tinde să se extindă 
permanent. Ea se angajează în toate formele de tranzacţii, legale sau ilegale, cu 
condiția să fie profitabile şi să ofere posibilitatea reciclării fondurilor obținute, 
urmărind în permanență dobândirea de putere şi influență, recurgând la toate 
mijloacele posibile pentru demolarea barierelor ce-i stau în cale. Organizațiile 
criminale moderne au împrumutat de la MAFIE modalităţile principale de 
acțiune, se comportă asemănător unei puteri politice totalitare, asasinând 
oameni politici, judecători, detectivi, agenţi de poliţie şi ziarişti, ori de câte ori 
este necesar să-şi apere propriile interese. 

Giovanni Falcone, celebrul judecător italian asasinat de Mafie la 
23.05.1992, era de părere că: „Mafia constituie o lume logică, rațională şi 
implacabilă. Mult mai logică, mai rațională şi mai implacabilă decât statul. 
Mafia este o articulaţie a puterii, o metamorfoză a puterii, dar şi o patologie a 
puterii. Mafia este un sistem economic global. Mafia se dezvoltă datorită 
statului, îşi adaptează comportamentul în funcţie de acesta"(G. Falcone — 
Crima organizată — o problemă mondială, Revista Internaţională de Poliție 
Tehnică şi Criminologie, nr. 4/1992, pag. 394). 

Actualmente, crima organizată se manifestă într-o zonă supranațională, 
iar barierele naționale — obstacol supărător în calea autorităților învestite cu 
aplicarea legii — sunt ridiculizate cu multă uşurinţă de infractori. Capacitatea de 

coordonare, specializare şi experiență antreprenorială, folosirea pe scară largă a 
corupției, şantajului şi violenţei au permis organizațiilor criminale să acumuleze 
o forţă economică redutabilă şi o influenţă politică de necontestat. 

Cu referire la acest fenomen, capabil să afecteze grav viaţa socială, 
Fondul Monetar Internaţional estima, în anul 1996, că profitul anual al 
organizațiilor criminale, „Produsul brut al Criminalităţii”, se cifrează la suma 
de 500 miliarde dolari, iar fostul preşedinte american Bill Clinton, prezentând 
opiniei publice, la 12.05.1998, principalele prevederi ale „Planului strategic 
împotriva criminalității internaționale”, elaborat de Casa Albă, aprecia că 
veniturile anuale ale rețelelor crimei organizate sunt de circa 1.200 miliarde 
dolari, sumă ce depăşeşte valoarea anuală a cheltuielilor militare. 

Tranziția la economia de piață a țărilor post-comuniste, criza de 
autoritate a instituţiilor statului, deschiderea frontierelor, relaxarea controalelor 
vamale şi vidul legislativ au favorizat proliferarea criminalităţii în general, şi 
apariția unor noi forme de manifestare a crimei organizate în acest spațiu 
geografic, ceea ce a condus la crearea unei economii paralele perverse, ce 
subminează autoritatea guvernelor şi încrederea cetățeanului în instituțiile 
fundamentale ale statului. 

Grupurile de infractori, constituite într-un astfel de climat, s-au 
organizat potrivit scopului urmărit în plan naţional, iar trăsătura comună a 
strategiilor adoptate vizează exploatarea la maxim a disfuncționalităților 
economice, a controlului social superficial, a mecanismelor incipiente ale 
privatizării, descentralizarea puterii, gradul ridicat de coruptibilitate a 
oficialităților din sistemul politic, financiar şi administrativ. 

În statele aflate în tranziţie se vorbeşte intens de o veritabilă 
criminalitate în domeniul afacerilor, de spălarea capitalurilor acumulate pe căi 
ilicite, de un înfloritor turism sexual, de dezvoltarea pieței traficanţilor şi 
consumatorilor de droguri, de traficul cu arme, materiale radioactive, opere de 
artă, ființe umane, organe, monedă falsă, autovehicule, de creşterea 
pornografiei şi taxei de protecție, de asasinate la comandă, răpiri de persoane 
ş.a. 

Şi în țara noastră, forța financiară de care dispune crima organizată este 
importantă, având capacitatea să-şi construiască, dezvolte şi perfecționeze un 
management performant, caracterizat prin eficiență, specializare tot mai 
riguroasă, logistică îndestulătoare şi modernă, de cele mai multe ori superioară 
celei aflate la dispoziția oamenilor legii. 

Această realitate crudă nu putea lăsa în stare de pasivitate organismele 
responsabile, care în cele din urmă s-au văzut nevoite să intervină cu mijloace 
adecvate de contracarare a fenomenului, aflat în plină extensie atât în plan 
național, cât şi internațional. 

Liderii lumii contemporane au devenit tot mai conştienţi de 
imposibilitatea de a lupta împotriva crimei organizate internaționale doar prin 
măsuri naționale. Şi totuşi, statele par a fi mult mai puțin rapide decât infractorii 
în a-şi adapta strategiile în contextul internaţional în care operează aceştia din 
urmă. 

În mod cu totul deosebit, Consiliul Europei şi-a asumat responsabilitatea 
acordării de asistență consistentă democraţiilor în formare, apărute în spațiul 
Central şi Est European, în urma abolirii sistemelor totalitare, susținând: 
asigurarea coerenţei în procesele de construire a democraţiilor autentice şi 
Justiţiilor independente, armonizarea legislaţiei penale şi cooperarea interstatală 
în domeniul combaterii criminalităţii şi, cu precădere, a celei organizate. 

Parlamentele din aceste state sunt îndemnate să asigure de urgenţă o 
extindere a competenţelor specifice forțelor de poliție în ceea ce priveşte 
mijloacele tehnice permise. În condiţiile eliminării sau deschiderii frontierelor 
se impun o multitudine de măsuri compensatorii pentru a nu se crea breşe în 
sistemele de securitate națională. La nivelul factorilor de decizie politică, 
această situaţie presupune acorduri bilaterale şi multilaterale, precum şi o 
cooperare strânsă între organele de justiţie, procuratură, poliție, vamă, poliție de 
frontieră şi, bineînţeles, serviciile de informații. 

Europa nu trebuie să fie doar o simplă comunitate politică, realmente ea 
trebuie să se transforme într-o comunitate şi pentru apărarea securității, 
avându-se în vedere faptul că bătrânul continent include mai multe țări decât 
statele Comunităţii Europene. 

Trebuie să fim de acord cu RAYMOND KENDALL, secretar general al 
OIPC-INTERPOL atunci când susținea că Europa nu trebuie redusă doar la 
Comunitatea Europeană. El continuă: „Printre alte lucruri, astăzi suntem în 
pericol să clădim un nou zid între Estul şi Vestul Europei. Din punct de vedere 
geografic, țările fostului bloc estic aparțin Europei, dar în ceea ce priveşte 
dezvoltarea, aceste ţări sunt subdezvoltate sau în curs de dezvoltare. Această 
situație impune ca țările respective să fie aduse la standardele noastre, cât se 
poate de rapid, ca o condiție preliminară pentru o cooperare fructuoasă în 
materie de poliție. În caz contrar, activitățile infracţionale vor ieşi de sub 
control”. (Conferinţa de presă organizată la sediul Inspectoratului General al 
Poliției Române din 2 septembrie1992). 


Introducere 

CAPITOLUL 1 


CRIMA ORGANIZATĂ, NOȚIUNE, DEFINIȚIE, ISTORIC 


1. Consideraţii generale 


Crima organizată reprezintă, în momentul de față, un pericol deosebit 
pentru toate statele. 

În cazul în care instituţiile abilitate nu vor reacționa prompt, atât prin 
demersuri legale, cât şi prim măsuri operaţionale extrem de energice, 
aşezămintele lumeşti, indiferent unde şi cum sunt ele constituite — pe principii 
etnice, culturale, de teritoriu ori de altă natură — vor plăti, firesc, profitorilor, 
propria lor indolenţă, neputinţă ori laşitate. 

În acest sens, trebuie să recunoaştem că acest flagel contemporan, cu 
implicații profunde în toată lumea, necesită un antidot pe măsură, pe care avem 
obligația să-l descoperim şi să-l folosim atât în combatere, cât şi în profilaxie. 

În ceea ce priveşte ţara noastră, România, aflată în „perioada de 
tranziție”, cum ne-am obişnuit să-i spunem, traversează de fapt o perioadă de 
profunde transformări în plan legislativ, economic şi social. Legi abrogate fără 
discernământ şi fără a se pune altele în locul lor, doar pentru că erau emanaţia 
unui alt „regim”, au creat în mod firesc, un vid legislativ şi haos în societate, un 
adevărat „inter-regn”. Pe de altă parte, actele normative elaborate şi adoptate în 
pripă atât de Parlament, cât mai ales de Executiv, cu implicaţii în plan social, 
fără ca organele puterii şi administrației de stat să-şi evalueze corect „ab initio”, 
marii criminalități. Este dificil acum să evaluăm costurile, dar este absolut 
necesar să ne trezim la realitate şi să întreprindem, în deplină cunoştinţă de 
cauză, ceea ce trebuie cu adevărat realizat pentru a asigura echilibrul social 
dorit. 

Nu este vorba de sentimentalism, ci de reacţia firească față de extinderea 
acestui flagel, iar noi suntem obligați să gândim şi să acționăm în consecință. 
Prin urmare, lucrarea de faţă se doreşte a fi o carte de minte şi acţiune, sperând 
că, cele ce vor fi aduse la cunoştinţă vor găsi consensul unanim. 

În acest sens, există repere pe care trebuie neapărat să le luăm în calcul 
atunci când analizăm cauzele şi efectele unui fenomen care, suntem nevoiţi să 
recunoaştem, ne marchează şi ne obligă. 

În contextul marilor prefaceri geopolitice, economice şi sociale cu care 
se confruntă în prezent comunitatea internațională, crima organizată capătă 
noi valenţe, extinzându-şi aria de cuprindere şi sfera de acțiune la un nivel 
alarmant, motiv de îngrijorare pentru majoritatea statelor lumii şi îndeosebi 
pentru cele ale căror economii se află în plin proces de tranziție, dată fiind 
vulnerabilitatea sistemelor legislative şi fragilitatea instituțiilor democratice din 
aceste țări. 

În activitatea lor, organizaţiile criminale transnaţionale amenință 
suveranitatea națională şi autoritatea statelor, valorile democratice şi instituțiile 
publice, economiile naționale şi procesele de democratizare din ţările recent 
eliberate de sub regimurile totalitare. Aceste organizații sunt flexibile, 
sofisticate, uşor adaptabile la situație şi acționează după strategia companiilor 
multinaționale, extinzându-şi permanent alianțele şi acordurile în scopul 
obținerii unui acces mai larg la „know-how”, asigurării unei mai bune protecții 
faţă de autoritățile naționale, diminuării riscurilor şi deschiderii de noi canale 
pentru activitățile lor ilegale. 

Amiralul în rezervă Pierre Lacoste, fost şef al serviciilor franceze de 
informații externe, declară cu amărăciune: „Ca strateg, am fost implicat în 
munca de apărare; sunt fascinat de extraordinara abilitate cu care organizațiile 
mafiote reuşesc să scape de măsurile întreprinse împotriva lor de către poliție şi 
instituţiile justiției. Asta mă face să afirm că există un anumit „model” mafiot 
care cuprinde elemente de tactică, „căi şi mijloace de acţiune”, foarte sofisticate 
şi periculoase”. | 

Mulți dintre liderii politici aleşi în mod democratic sunt mai degrabă 
gata să abordeze probleme pe termen scurt, decât să se ocupe de cele a căror 
rezolvare se întinde pe o perioadă mai mare de timp. Nu sunt în stare să 
adapteze legislația, să revadă principiile de bază civice şi sociale, ocupându-se 
doar de bunăstarea proprie. Excesiva atenție acordată drepturilor personale 
reprezintă un important factor de vulnerabilitate al societăților occidentale 
dezvoltate. Nu este uşor pentru un politician să admită că există vulnerabilitate 
socială. 


! Voicu, Costică — Banii Murdari şi Crima Organizată, Editura Artprint, Bucureşti, 1995, pag. 8. 


Crima organizată, noțiune, definiţie, istoric 27 


Mutaţiile survenite în domeniul activităţii infracționale, de la nivel 
național la cel transnațional, au fost favorizate de o serie de factori, cum sunt: 

e evoluția conceptului de „spaţiu european comun”, cu facilitățile ce le 
incumbă, care a deschis ferestre nesperate crimei organizate prin universalitatea 
rețelelor comunitare; 

e sfârşitul războiului rece, triumful democrației în fostele ţări socialiste 
şi mecanismele rudimentare care le reglementează activitatea economică; 

e creşterea valului migraţionist către ţările dezvoltate şi constituirea de 
rețele pe criterii etnice, care reprezintă adevărate enclave ale criminalității, greu 
de penetrat datorită barierelor lingvistice, culturale şi mecanismelor care le 
guvernează activitatea; 

e revoluția din domeniul comunicaţiilor ce a condus la creşterea 
gradului de flexibilitate şi mobilitate a rețelelor infracționale transnaţionale; 

e liberalizarea deplasării persoanelor ca urmare a acordurilor şi 
înțelegerilor bi şi multilaterale dintre state etc.; 

Nu există un model unic la organizaţiile criminale, acestea variind ca 
formă, norme de conduită, experiență, specializare în activitatea infracțională, 
arie de operare, tactici şi mecanisme de apărare, drept pentru care şi lupta de 
prevenire şi combatere a acestora presupune un grad sporit de complexitate, 
care reclamă în mod necesar şi o cooperare interstatală. 


2. Definirea conceptului de crimă organizată 


Considerăm, „ab initio”, că este necesar să definim conceptele de 
criminalitate, „crimă organizată”, „mafia”, „terorismul” şi, mai nou „crimă 
strategică”, pentru a înţelege mai bine fenomenul sau fenomenele care ne 
înconjoară şi ne afectează, în egală măsură, pe noi toţi, fără jenă, scrupule sau 
bun-simt. 

Delimitarea sferei de cuprindere a acestora în structura de ansamblu a 
fenomenului infracțional, la nivel național, şi nu numai, a constituit şi constituie 
încă obiect de studiu pentru majoritatea specialiştilor, teoreticienilor şi 
practicienilor cu preocupări în domeniu. Aceste demersuri sunt motivate de 
necesitatea imperioasă de a cunoaşte dimensiunile şi implicațiile în societate ale 
fiecărui segment infracțional în parte, în scopul stabilirii şi adoptării celor mai 
eficiente strategii de contracarare şi a unui cadru legislativ şi instituțional 
adecvat. 

Ambiguitatea care există în prezent, cu privire la definirea şi delimitarea 
conceptelor de mai sus, a condus şi conduce la confuzii impardonabile în 
definirea stadiului pe care l-a atins terorismul internaţional, ceea ce explică 
faptul că unele țări nu recunosc faptul că s-ar confrunta cu fenomenul crimei 
organizate, în timp ce altele susțin, în mod eronat, că lupta împotriva mafiei 
este singura opţiune. Exemplul evenimentelor de la 11.09.2001 din SUA este 
mai mult decât edificator, act criminal care a readus lumea la realitate. 

Concluziile existente în ceea ce priveşte definirea şi clasificarea 
conceptuală a noţiunilor de mai sus au repercusiuni atât la nivel naţional, cât şi 
internațional, în sensul că nu se pot stabili cele mai eficiente strategii de 
contracarare a fenomenelor de criminalitate, crimă organizată şi mafie, în 
condiţiile în care nu există o viziune clară a fiecărui stat în parte asupra 
problemelor de natură infracțională cu care se confruntă. 

Pentru definitivarea conceptelor menționate mai sus, şi îndeosebi al 
celui de crimă organizată, trebuie să ne axăm, în principal, pe particularitățile 
organizațiilor criminale implicate în activități ilegale. 

Studiile elaborate pe această temă prezintă definiții diferite ale 
organizațiilor şi grupărilor criminale care desfăşoară activități ilegale, 
compatibile cu unul sau altul din conceptele menţionate. Punctul de referință al 
autorilor studiilor în domeniu l-a constituit definiția dată mafiei de către 
Giuseppe Rizzoleto şi Gaetano Mosca în lucrarea „Mafioţii din Vicaria”, scrisă 
în 1863. Potrivit acestor autori „Mafia reprezintă o expresie curentă, folosită 
pentru a desemna un grup de indivizi aroganţi şi violenți, uniți între ei prin 
raporturi secrete şi de temut, aflați la originea unor acţiuni criminale”? 

Folosirea noţiunii de Mafia, conform definiției date de autorii lucrării 
menționate, s-a împământenit şi s-a internaţionalizat atât de mult, încât numărul 
teoreticienilor care au încercat să-i dea altă interpretare este extrem de redus. 
De altfel, acest concept nu a ridicat probleme atâta timp cât nu exista 
accepțiunea de „crimă organizată” şi necesitatea delimitării sferelor de 
cuprindere a acestor două concepte. 

Majoritatea specialiştilor în domeniu încearcă să caracterizeze crima 
organizată, folosindu-se, în principal, de aceleaşi criterii avute în vedere de 
autorii lucrării „Mafioţii din Vicaria”. 


? Mocuţa, Gheorghe — Criminalitatea Organizată şi Spălarea Banilor, Editura Noul Orfeu, 
Bucureşti, 2004, pag. 12; Cartea Albă a Crimei Organizate şi a Corupției, editată de Consiliul 
Suprem de Apărare al Țării (C.S.A.T.), 1998, pag. 11. 

Referitor la Mafie se apreciază, în unanimitate, că aceasta reprezintă 
acel segment infracțional la care se raportează activităţi ilegale deosebit de 
periculoase, desfăşurate prin metode agresive de asociații de indivizi cu o 
structură organizatorică ierarhizată şi un lider autoritar, având la bază un cod de 
conduită obligatoriu, ritualuri de admitere a membrilor şi o lege a tăcerii, în 
scopul instituirii controlului asupra unor sectoare ale economiei sau chiar 
asupra unor niveluri de decizie ale societăţii şi a obţinerii de câştiguri 
fabuloase. 

Activităţile de tip mafiot presupun, în plus faţă de cele asociate cu crima 
organizată, următoarele trăsături caracteristice: 

e se dezvoltă în concordanţă cu evoluția structurilor statale, economice, 
politice şi sociale; 

e prezintă un grad de periculozitate deosebit, deoarece urmăresc 
instituirea controlului asupra unor sectoare economice şi niveluri de decizie; 

e în activitatea asociaţiilor criminale de tip mafiot prevalează metodele 
de acțiune agresive; 

e scopul final al activităţilor Mafiei îl constituie obţinerea unor 
câştiguri ilicite uriaşe. 

Asociaţiile criminale de tip mafiot se delimitează de cele asociate cu 
crima organizată şi prin următoarele particularități: 

e modul de structurare a asociaţiilor mafiote urmează o linie 
tradițională care depăşeşte uneori un secol de vechime; 

e liderul asociației se bucură de o autoritate deosebită în rândul 
membrilor acesteia, în majoritatea cazurilor având drept de viaţă şi de moarte 
asupra lor; 

e admiterea noilor membri în asociaţie se face după o perioadă de 
inițiere şi de testare a aptitudinilor infracționale, printr-un ritual specific; 

e toți membrii asociațiilor mafiote consimt să respecte legea tăcerii — 
„omerta” — care presupune o interdicție absolută de a colabora cu autorităţile, 
încălcarea acesteia atrăgând după sine pedeapsa capitală; 

e fiecare membru al asociaţiei mafiote, în funcţie de treapta ierarhică 
pe care se află, are un rol bine stabilit în activitatea infracțională la care 
urmează să ia parte. 

În conformitate cu art. 416 bis, alin. 3 din Codul Penal Italian „Asociaţia 
este de tip mafiot când acei care o compun, recurgând la intimidare, 
constrângere şi făcând uz de legea tăcerii, comit infracțiuni în scopul dobândirii 

directe sau indirecte a gestiunii şi controlului unor activităţi economice, 
adjudecării unor servicii publice şi altele, pentru realizarea de profituri şi 
avantaje nejustificate în beneficiul personal sau pentru terți”. 

Înainte de a aborda în extenso problematica crimei organizate şi a 
grupurilor organizate de infractori — organizaţii criminale — este necesar să 
facem scurte referiri la noţiunile de terorism şi corupție amintite mai sus. 

Terorismul reprezintă o formă de manifestare a violenţei, respectiv 
folosirea deliberată şi sistematică a unor mijloace de natură să provoace teroare 
în scopul atingerii unor interese criminale. 

Având drept caracteristică intimidarea prin acte de violenţă şi cruzime, 
iar ca metode: răpirea, asasinatul, execuțiile sau alte forme de violență extremă, 
cum ar fi exploziile sau incendierile unor edificii publice ori a unor mijloace de 
transport şi de comunicaţie, terorismul a fost prezent în toate epocile istoriei, el 
caracterizându-se în fiecare perioadă prin anumite trăsături specifice, în raport 
de scopul urmărit (terorism de drept comun, social, politic şi de stat). 

Terorismul internaţional constituie o formă de manifestare a crimei 
organizate transnaționale, ale cărei consecințe dramatice sunt resimțite de 
întreaga comunitate internațională, aşa cum au fost: asasinarea arhiducelui 
Franz Ferdinand de Austria, la 28 iunie 1914, la Sarajevo — pretext pentru 
Primul Război Mondial; Duminica Sângeroasă de la Londoderry (03 ianuarie 
1972); uciderea a 11 sportivi israelieni luaţi ostateci de un comando palestinian 
cu ocazia Jocurilor Olimpice de la Munchen — 1972; sechestrarea a 11 miniştri 
din OPEC de către un comando condus de Carlos, la 21 decembrie 1975; 
răpirea lui Aldo Moro, la 16 martie 1968; atentatul asupra Papei loan Paul al 
II-lea, la 13 mai 1981 şi, cu un impact planetar deosebit, evenimentele din 
S.U.A., din 11 septembrie 2001 şi din Madrid, la 11 martie 2004. 

Terorismul este o ameninţare netradițională care planează asupra întregii 
umanităţi. Viutorologii, previzioniştii şi specialiştii în terorism au identificat 
cinci mari stadii în evoluția terorismului pentru anii care urmează. 

Trei noi tendințe mari ale terorismului sunt asociate cu schimbările din 
sistemul internaţional — superterorismul, adică folosirea armelor de distrugere 
în masă, terorismul etnic, religios, arhaic şi, în sfârşit, fenomenul zonei cenuşii, 
în care coexistă terorismul, violenţa insurgentă şi lipsa legii. Europa Centrală se 
află în apropierea epicentrului formelor majore de terorism. 

Deşi terorismul este unanim considerat ca fiind una dintre cele mai 
grave probleme ale societății moderne — o gravă ofensă adusă normelor 

internaționale şi chiar naţiunilor — nici până în prezent nu au fost găsite definiții 
comun acceptate pe plan internaţional pentru acest fenomen. 

În unanimitate, se acceptă ideea că terorismul contemporan reprezintă o 
componentă a criminalității organizate transnaţionale, un flagel care a produs şi 
produce pierderi umane, morale şi materiale incomensurabile. 

Conchidem prin a aprecia că terorismul actual este o adevărată formă de 
cancer istoric. Evoluţia malignă a actelor teroriste obligă, etic şi strategic, să se 
ducă o luptă organizată împotriva lor de către toate națiunile lumii. 

Cât priveşte corupția, privită ca fenomen social, aceasta este considerată 
ca fiind expresia unor manifestări de descompunere morală şi degradare 
spirituală. Corupţia reprezintă o problemă socială complexă ale cărei modalități 
de manifestare, consecințe sociale şi căi de soluționare interesează atât opinia 
publică, cât şi nivelul instituţionalizat al controlului social.” 

Fenomenul corupției include toate faptele şi actele unor subiecţi de drept 
care, profitând de funcţia sau poziția socială pe care o ocupă, acționează pentru 
obținerea unor avantaje personale, prin mijloace ilicite, renunțând la respectul 
faţă de lege şi morală, ca o reflectare a stării de decădere a societăţii. 

Concepută în cel mai popular sens al cuvântului, corupția reprezintă 
folosirea abuzivă a puterii în avantaj propriu. 

Corupţia este percepută de către majoritatea segmentelor populației ca 
un fenomen deosebit de grav şi complex care subminează structurile de putere 
şi autoritate. 

Pentru sistemul de drept penal românesc, corupția este un concept 
normativ prioritar ce desemnează încălcarea sau transgresiunea ilegală şi 
imorală a normelor referitoare la îndatoririle funcţionarilor publici, agenţilor 
economici sau persoanelor care efectuează diferite activităţi în relaţiile cu 
cetățenii.“ 

Revenind la noțiunea de organizații criminale, este de subliniat faptul că 
în concepția O.I.P.C. — INTERPOL, acestea sunt categorisite în cinci grupe 
distincte, după cum urmează:* 

a) Familiile Mafiei, în care se găsesc, de regulă, structuri ierarhice, 


? A şaptea Conferință Interministerială contra Corupţiei, 6-10 octombrie 1995, Beijing — 
documentar realizat de M.I. , pag. 39. 

4 Ibidem, pag. 39. 

Conferința Ministerială Mondială asupra Criminalităţii Transnaționale, 21 — 23 noiembrie 
1994, desfăşurată la Napoli, sub egida Consiliului Economic şi Social — sinteză M.I. 

norme interne de disciplină, un cod de disciplină şi o anumită diversitate de 
activități ilicite; 

b) Organizațiile profesionale, ai căror membri sunt specializați în una 
sau două tipuri de activităţi criminale (traficul de maşini furate, laboratoare 
clandestine pentru procesarea drogurilor, imprimerii clandestine pentru 
contrafacerea de monedă, răpiri de persoane pentru răscumpărare, jafuri 
organizate, trafic cu ființe umane etc.); 

c) Organizațiile criminale etnice, ca rezultat a unor determinisme 
istorice, economico-sociale, culturale şi politice, cum ar fi imensele decalaje ale 
nivelurilor de trai, severitate excesivă a procedurilor de imigrare, expansiunea 
geografică, permisivitatea legilor (Triadele — societăți criminale chineze, 
Y akuzza — Mafia Japoneză, Kastafaris — grupări criminale jamaicane şi altele); 

d) Reciclarea banilor, fenomen internațional cu o clientelă variată: 
vânzători stânjeniți de milioane de dolari lichizi obținuți din afaceri ilicite, 
oameni de afaceri care încearcă să se sustragă de la plata impozitelor, deținători 
de fonduri oculte destinate corupției şi mituirii, oameni obişnuiţi care încearcă 
să-şi ascundă capitalurile ilicite; 

e) Organizațiile teroriste internaţionale, care practică asasinatele, 
deturnările de avioane, răpirile de persoane etc., sub diferite motivații (politice, 
religioase, militare, rasiale). 

Conform art. 16 din Constituţia mexicană, adoptată în 1993, şi a 
prevederilor Codului penal din Mexic, conceptul de crimă organizată este 
definit ca „acțiunea a trei sau mai multor indivizi care se organizează în 
conformitate cu anumite reguli de disciplină, sub o anumită comandă 
ierarhică, pentru a comite infracţiuni cu violenţă, îndeosebi în scopuri 
lucrative”; 

La cea de-a V-a Conferinţă a ONU privind „Prevenirea criminalității şi 
tratamentele infractorilor”, s-a elaborat o rezoluție specială — Crima ca formă de 
afaceri — în care se subliniază patru criterii definitorii pentru crima organizată, 
respectiv: 

a) scopul: obţinerea de câştiguri substanțiale; 

b) legături: bine structurate şi delimitate ierarhic în cadrul grupului; 

c) specific: folosirea atribuțiilor şi relațiilor de serviciu ale 
participanților; 

d) nivel: ocuparea de către participanți a unor funcții superioare în 
economic şi societate. 


6 Cartea Albă a Crimei Organizate şi a Corupţiei, Op. cit. pag. 12. 

Rezultă, în mod clar, tendinţa de a se acorda conceptului de „crimă 
organizată” valenţele de mai sus, chiar dacă situația operativă bulversează într- 
un fel sau altul procesul de identificare şi instituționalizare. 

Cu toate dificultăţile ce au existat şi există de peste 15 ani în definirea 
noțiunii de crimă organizată, intensificarea cooperării internaționale în 
combaterea acestui fenomen a permis conturarea unor caracteristici esențiale, 
asupra cărora există deja un consens la nivel global, relevat la unele reuniuni 
desfăşurate sub egida O.N.U. (Neapole — 1994, Beijing — 1995, Cairo — 1995). 

La condiția de bază, pentru includerea în categoria de crimă organizată, 
respectiv comiterea infracțiunilor de către un grup de persoane care s-au asociat 
premeditat în acest scop, se adaugă şi alte elemente definitorii, respectiv: 

a) folosirea cu predilecție a violenţei şi corupției pentru desfăşurarea 
actelor ilicite, urmărindu-se în faza a doua infiltrarea în nivelele superioare de 
decizie în stat; 

b) preponderența activităţilor criminale din sfera economicului; 

c) extinderea operațiunilor infracționale la nivel regional, transnațional 
sau chiar planetar, aşa cum este în cazul spălării banilor murdari. 

Declaraţia politică de la Neapole, privind Planul global de acțiune 
împotriva crimei organizate, enumeră şase trăsături ce caracterizează acest 
fenomen: 

a) grup organizat în scopul săvârşirii de infracțiuni; 

b) structurarea legăturilor de subordonare sau a relaţiilor personale, care 
permit liderilor să conducă grupul; 

c) utilizarea violenței, intimidării şi corupției pentru obținerea de 
profituri, a controlului asupra teritoriului şi a pieţelor; 

d) spălarea veniturilor şi bunurilor obţinute din infracțiuni, folosirea lor 
la comiterea unor noi crime sau pentru investiții în activități economice licite; 

e) deținerea potențialului necesar expansiunii în noi domenii de 
activitate, în afara graniţelor naționale; 

f) cooperarea cu alte grupuri aparținând crimei organizate 
transnaționale; 

În concepţia specialiştilor din ţările unde crima organizată are adânci 
rădăcini şi se manifestă pregnant în viaţa de zi cu zi, aceasta este definită prin 
existența unor grupuri de infractori structurate în ideea înfăptuirii unor 


e.p wje o 


ilicite la cote deosebit de ridicate. 


7 Ibidem, pag. 19. 

Grupurile criminale acumulează venituri substanțiale pe care, în mod 
frecvent, le folosesc pentru a penetra şi controla organismele legale, până la cel 
mai înalt nivel. 

În arsenalul acestor grupuri infracţionale se regăsesc, în diferite 
proporții, folosirea violenţei, coruperea oficialităților publice, şantajul şi chiar 
acțiuni aparent legale, dar care urmăresc scopuri cu caracter delictuos. 

Se reține ca element caracteristic faptul că astfel de activităţi secrete şi 
organizate au un impact semnificativ asupra întregii societăți. 

Specialiştii implicați în combaterea criminalităţii organizate fac 
întotdeauna o netă distincţie între aceasta şi grupurile de indivizi care se 
asociază întâmplător şi desfăşoară o activitate infracțională de amploare redusă. 

Datorită implicaţiilor ei, atât în plan social, statal, cât şi internaţional, 
crima organizată a ajuns să fie obiect serios de studiu şi pentru organismele 
internaţionale. 

Printre cele mai recente definiri ale conceptului în cauză se înscriu 
următoarele: 

e La sesiunea Parlamentului European, din 17-21 noiembrie 1997 a 
fost adoptată o Rezoluţie privind combaterea crimei organizate în cadrul 
Uniunii Europene, întrucât se consideră că lupta împotriva acestui fenomen este 
justificată de necesitatea apărării principiilor statului de drept, ale democrației 
şi ale drepturilor omului, fiind acceptate, totodată, noţiunile de crimă organizată 
şi organizație criminală. 

Cu acest prilej a fost relevată ideea conform căreia crima organizată a 
proliferat, cu precădere în ultimii ani, datorită facilităților de circulație a 
persoanelor şi mărfurilor în spaţiul comunitar, a evoluţiei telecomunicațiilor, 
precum şi a „prăbuşirii blocului de Est împreună cu mecanismele sale de 
control”. 

e La Reuniunea grupului de experți ai U.E. de la Bruxelles, din 
25.11.1998, referitoare la transpunerea în practică a Pactului de preaderare în 
materie de crimă organizată, în documentul intitulat „Consideraţii asupra 
tendinţelor fenomenului crimei organizate internaţionale ” au fost înscrise unele 
criterii pentru definirea acestuia, cităm: „Ca urmare a evoluţiilor rapide şi 
manifestărilor tot mai diverse, de peste zece ani noţiunea de crimă organizată 
se află într-un proces continuu de redefinire” è 


8 Reuniunea Grupului de Experţi de la Bruxelles, din 25.11.1998 —, sinteză BCCOC — fond 
documentar. 

Grupul de experți a stabilit un set de criterii definitorii pentru 
infracțiunile încadrate în această sferă: 

a) criteriul de bază: — comiterea faptelor de către un grup de persoane 
care s-au asociat în acest scop; 

b) elemente specifice: — folosirea cu predilecție a amenințării cu 
violenţa, a violenţei şi/sau coruperii; 

c) folosirea de structuri profesionale sau de organizaţii similare 
acestora, riguros organizate; 

d) acțiuni desfăşurate preponderent în sfera economicului; 

e) extinderea acțiunilor infracționale la nivel regional, transnaţional 
sau chiar planetar; 

f) infiltrarea şi influențarea politicului, administraţiei, justiției şi 
economiei. 

Iată, de ce este necesar să ne aşezăm la masa tratativelor, discuţii absolut 
obligatorii pentru luarea unor decizii majore la nivel statal, cât şi interstatal sau 
internațional, care să descurajeze, în prima fază acțiunile criminale, apoi să 
stabilească măsurile necesare şi mecanismele de aplicare a acestora, astfel încât 
să fie indusă ideea de nesiguranţă în sistemul infracțional, iar în mod concertat 
organizațiile criminale să fie lovite necruţător cu toate mijloacele legale avute 
la dispoziţie. 

Nu trebuie să ne imaginăm scene de coşmar, ci este imperios necesar ca 
lumea civilizată să acţioneze pentru a preveni şi combate cu fermitate toate 
formele de manifestare ale crimei organizate. 

Experții germani au propus completarea definiției cu următoarea 
formulare, de fapt o reformulare, care ni se pare mai aproape de adevăr: „Crima 
organizată este săvârşirea intenționată de infracțiuni în scopul dobândirii de 
câştiguri sau de influență care, fiecare în parte sau considerate împreună, 
constituie amenințări pentru ordinea de drept, şi prin care două sau mai multe 
persoane acționează împreună, o perioadă nedeterminată de timp, prin 
folosirea unor structuri profesionale ori organizate asemănător acestora, prin 
ameninţarea cu violenţa sau folosirea violenţei şi prin influențarea politicului, 
administraţiei, justiției şi economiei”? 


” Ibidem. 

Reprezentantul EUROPOL (organizație a  polițiilor din tările 
comunitare) a relevat faptul că „sunt dificultăți în ceea ce priveşte definirea 
termenului de crimă organizată şi, respectiv, grupări criminale”. 

Ca urmare, EUROPOL a stabilit 11 criterii pentru identificarea şi 
catalogarea grupurilor criminale, dintre care patru sunt considerate ca esențiale: 

a) asocierea a mai mult de două persoane; 

b) colaborarea acestora pe o perioadă nedefinită; 

c) suspectarea grupului de comiterea unor activități criminale; 

d) intenţia de a obţine un profit în urma acțiunii criminale. 

De menţionat că, potrivit Convenţiei de înființare a Europol, obiectivele 
acestei organizații privesc îmbunătățirea şi eficientizarea „cooperării dintre 
structurile de poliţie din statele membre, în scopul luptei împotriva traficului de 
droguri, terorismului şi a crimei organizate”, aspect ce semnifică persistența 
unor disonante în abordarea unitară a noțiunii. 

Noţiunea de „crimă organizată” a fost definită de experții europeni, 
relativ la organizaţiile constituite în acest scop: „Prin organizaţie criminală se 
înțelege o asociație formată din cel puţin două persoane, care acţionează în 
comun pentru a săvârşi acte infracționale, în principal, trafic de droguri, de 
ființe umane, spălare de bani, infracţiuni financiare inclusiv prin mijloace 
electronice, precum şi activităţi de terorism sau de corupție, acestea din urmă 
înțelese ca influențare a reprezentanților unor instituții importante, pentru a 
tolera sau facilita comiterea acelor infracțiuni ”.!! 

În cadrul raportului general prezentat de Kees Zijlstra, din Olanda, 
raportor general, intitulat „Crima organizată la nivel transnaţional — o 
amenințare în creştere la adresa pieței globale” în cadrul Comitetului Economic 
al Adunării Atlanticului de Nord (parlamentarii NATO), din 08 aprilie 1998, se 
menționează că grupurile şi organizaţiile crimei transnaţionale sunt: 

a) orientate către comiterea de infracțiuni; 

b) structurate fie ierarhic, fie pe baza relaţiilor personale şi capabile să 
consolideze această structură prin intermediul unor sancțiuni stricte; 

c) dispuse să folosească violenţa, intimidarea şi corupția pentru a obţine 
profituri şi controlul asupra teritoriilor sau pieţelor; 

d) obligate să îşi spele profiturile ilicite fie prin extinderea ariei de 
activitate, fie prin infiltrarea în economia legală; 


10 Ibidem. 
l Ibidem. 

e) capabile să se extindă în noi activităţi, cum au fost cele gen Pristina, 
şi dincolo de graniţele naționale; 

f) tot mai dornice să coopereze cu alte grupuri ale crimei transnaţionale 
organizate; 

g) capabile să se infiltreze în instituțiile guvernamentale, inclusiv în 
serviciile vamale, poliție, organele judiciare şi chiar în parlamentele naționale; 

h) în permanentă căutare de acoperire legală. 

În acelaşi raport se menţionează că, tot mai adesea, folosim termenii 
afaceri criminale sau industria crimei atunci când ne referim la crima 
organizată, nu numai datorită faptului că profitul reprezintă în continuare 
rațiunea de a exista a acestui fenomen, dar şi datorită capacităţii sale de a folosi 
strategii viabile din sfera afacerilor, incluzând diversificarea activităţilor şi 
exploatarea noilor pieţe. Organizațiile crimei transnaţionale au pus, totodată, în 
aplicare tehnici sofisticate de marketing şi de distribuţie, având capacitatea de a 
folosi tehnologie de ultimă oră pentru a se extinde şi mai mult. Structurile 
organizatorice piramidale şi inovațiile în materie de rețele, denumite cupluri 
flexibile, le permit să-şi păstreze eficiența şi să se apere împotriva organelor de 
aplicare a legii, driblând cu abilitate printre activitățile licite şi ilicite. La 
dispoziția factorilor de decizie ale grupurilor crimei organizate stau adesea 
consilieri de specialitate. 

Organizațiile criminale transnaționale, pe care unii experți le 
caracterizează ca pe un amestec de corporație şi infracțiune se deosebesc de 
cele care desfăşoară afaceri legale datorită modului în care obțin accesul pe 
piaţă. În timp ce organizaţiile legale pot negocia pentru obţinerea permisiunii de 
a desfăşura operații pe un teritoriu străin, organizaţiile criminale folosesc 
tehnici de sustragere de la obligaţiile legale. De obicei, ele operează de la o 
bază sigură din propria ţară şi se deplasează în străinătate pentru a obține 
venituri mai mari. În acest mod fenomenul infracţionalităţii locale poate 
dobândi o importantă dimensiune transnațională. 

Aşa cum am mai arătat, tactica adoptată reprezintă şi ea un element vital 
în modul de operare al crimei organizate. Spre exemplu, corupția are o 
importanţă crucială pentru deschiderea uşilor şi pentru atingerea obiectivelor 
propuse, în timp ce violenţa este folosită pentru a intimida sau a elimina 
autoritățile sau rivalii care ar putea constitui un impediment. Deşi nu toate 
faptele de corupţie sunt corelate crimei organizate, anumite trăsături persistente 
specifice corupției îi pot sugera prezenţa. 

A. C. Germann, prof. emerit la Universitatea de Stat California afirmă 
că „în cadrul sistemului de justiţie criminală american în care este cuprins şi 
aparatul de poliție este nevoie de o schimbare continuă, impusă de dinamica 
vieții sociale, care reclamă imperativ acțiuni ofensive de combatere a crimei 
organizate şi corupției” .” 

În mare măsură acest deziderat al omului de ştiinţă a fost realizat în 
sensul că sistemul guvernamental american a dezvoltat instituţia planningului 
care reprezintă un proces de estimare, ştiinţific fundamentată, a tendinţelor 
generale şi modificărilor structurale probabile care pot fi recunoscute într-o 
perspectivă mai apropiată sau îndepărtată, cunoscându-se mutaţiile determinate 
de anumiţi factori sociali, politici, economici, demografici, culturali etc., în 
vederea luării hotărârilor pentru asigurarea din timp a măsurilor necesare. 

Planningul instituit în sistemul justiției penale a concluzionat că cel mai 
mare neajuns al Americii este acela că a tolerat crima organizată prea mult 
timp. Spre exemplu, preşedintele Comisiei pentru administrarea justiției şi 
aplicarea legii, în lucrarea „Confruntarea cu criminalitatea într-o societate 
liberă” (U.S. Guvernment Printing Office, Washington D.C.) afirmă: „crima 
organizată subminează nu numai instituțiile americane, ci însăşi cele mai 
esenţiale valori ale unei societăţi libere — decenţa şi onestitatea. Atâta timp cât 
liderii şi complicii lor controlează şi extorchează societatea, conspirat şi 
organizat fără a fi traşi la răspundere de lege nu poate fi decât adevărat ceea 
ce mulți americani cred, şi anume că: guvernul este vândut, ignorarea legii este 
calea spre îmbogăţire ilegală, onestitatea este drumul spre iad, iar moralitatea 
o capcană pentru naivi. Cel mai mare neajuns al Americii este acela că a 
tolerat crima organizată prea mult timp. Este într-adevăr de neconceput faptul 
că cea mai puternică națiune de pe pământ, din această eră, şi-a permis să 
rămână la dispoziţia coloanei a şasea a piraţilor fără lege”. 5 

Conştientizarea prezenței acestui pericol de o deosebită gravitate la 
adresa ţării şi a poporului american a determinat demararea unei campanii fără 
precedent din partea oficialilor şi a populaţiei cu scopul de a se afla motivele 
pentru care nu s-au luat măsuri de prevenire a dezvoltării uluitoare a crimei 
organizate. Răspunsul analiştilor a fost următorul: 

a) dificultatea în a defini fenomenul crimei organizate; 


12 A.C., German — Law Enforcement and Criminal Justice, ediţia 31, 1988, cap. XIX — Crima 
Organizată şi Corupţia — traducere, BCCOC. 

15 „Confruntarea cu criminalitatea într-o societate liberă” — U.S. Printing Office, Washington 
D.C. — sinteză BCCOC — fond documentar. 

b) incapacitatea de a se identifica autorii implicați, organizațiile în care 
operează fenomenul în sine; 

c) sprijinul şi înţelegerea publicului au fost nesemnificative sau 
inexistente; 

d) sistemul de justiție american, prin procedurile constituționale 
existente, nu a creat cadrul legal pentru combaterea acestui fenomen; 

e) sprijinul implicit, indirect al multor persoane oficiale la nivel înalt, cu 
statut de probitate şi onestitate deosebită. 

Întrucât ne interesează doar primele două aspecte, vom prezenta 
răspunsul dat de analişti, din conţinutul căruia rezultă că: 

a) Problematica definirii fenomenului şi a formelor de manifestare a 
crimei organizate este dificilă datorită existenţei unei mari varietăţi de nume ale 
structurilor criminale — termeni ca Mafia, Cosa Nostra, Syndicate, Outfit, The 
Organization etc., sunt folosiți în sens de grupări organizate ilegal sau de 
confederație în diferite segmente sau domenii ale societăţi americane. Hank 
Messick, în lucrarea sa „Lansky“, foloseşte pentru crima organizată termenul 
global de Sindicatul Naţional al Crimei şi arată: „crima organizată nu se 
confundă cu spațiul unui grup etnic sau al unei societăţi secrete şi... dacă unul 
din membrii Mafiei (Cosa Nostra) va fi trimis la închisoare, crima organizată va 
fi la fel de puternică.” 

b) Există o problematică a identificării. Chiar dacă se ajunge la o 
definire satisfăcătoare a fenomenului crimei organizate, aceasta nu rezolvă 
problematica identificării precise a fenomenului, dat fiind caracterul de 
invizibilitate al crimei organizate şi al exponențţilor acesteia (cu excepţia celor 
câțiva prinşi), fapt care facilitează crearea unei aure mitice asupra fenomenului 
şi o apreciere nereală a pericolului. Dacă receptarea pericolului pe care-l 
prezintă crima organizată nu este reală şi dacă răspunsul societăţii, în special al 
statului, la acest pericol este inconstant, slab, dezorganizat, atunci crima 
organizată va prospera, iar pericolul la adresa naţiuni va fi enorm. 

Comunitatea internaţională, în demersul de a defini conceptul de crimă 
organizată, a ajuns la o opțiune mediată, înscrisă în Proiectul de Convenţie 
cadru a Naţiunilor Unite împotriva criminalităţii organizate, de la sfârşitul 
mileniului trecut. Astfel, potrivit art. 1 din respectivul document, prin expresia 
„criminalitate organizată” se înțeleg activităţile desfăşurate de un grup de cel 
puțin trei persoane având între ele raporturi ierarhice sau personale, care 
permit conducătorilor lor să se îmbogăţească sau să controleze teritorii sau 

pieţe interioare sau străine, prin violență, intimidare sau corupție, atât pentru a 
executa o activitate criminală, cât şi pentru a se infiltra în economia legală. 

Contrar acestui demers, Convenţia Naţiunilor Unite împotriva 
criminalității transnaţionale organizate, semnată de România la 14 decembrie 
2000, nu defineşte noţiunea de crimă sau criminalitate organizată, rezumându- 
se în a preciza în art. 1 că obiectul Convenţiei este promovarea cooperării în 
scopul combaterii mai eficiente a criminalităţi transnaționale organizate. 

De asemenea, în art. 2, Convenţia defineşte mai mulți termeni, dintre 
care, pentru acest capitol, ne interesează expresiile de „grup infracțional 
organizat” şi „grup structurat”. 

În accepțiunea acestei Convenții, expresia „grup infracţional organizat 
desemnează un grup structurat, alcătuit din trei sau mai multe persoane care 
există de o anumită perioadă de timp şi acţionează în înțelegere, în scopul 
săvârşirii uneia sau multor infracțiuni grave sau infracțiuni prevăzute de 
prezenta Convenţie, pentru a obţine, direct sau indirect, un avantaj financiar sau 
un alt avantaj material” 

Expresia „grup structurat desemnează un grup care nu s-a constituit la 
întâmplare pentru a comite neapărat o infracțiune şi care nu deține neapărat un 
anumit rol de continuitate sau de structură elaborată pentru membrii săi”. 

Este de menţionat că pe parcursul anilor trecuţi, şi în ţara noastră au 
existat preocupări pentru definirea şi introducerea în legislația penală 
românească a conceptelor de crimă organizată şi grup organizat de infractori, 
demersuri care nu s-au materializat decât după semnarea, de către România, a 
Convenţiei Naţiunilor Unite împotriva criminalităţii transnaţionale organizate. 

Astfel, în Capitolul I, din Legea nr. 39/2003 privind prevenirea şi 
combaterea criminalității organizate sunt prevăzute sensurile pe care le au 
anumiţi termeni şi expresii, cum ar fi „grupul infracțional organizat”, definit ca 
fiind „grupul structurat, format din trei sau mai multe persoane, care există 
pentru o perioadă de timp şi acționează în mod coordonat în scopul comiterii 
uneia sau mai multor infracțiuni grave pentru a obține direct sau indirect un 
beneficiu financiar sau alt beneficiu material. ” 

Putem observa cu uşurinţă similitudinea dintre textul românesc şi cel al 
Convenţiei sus-amintite. 

O altă definiție o regăsim în Legea nr. 682/2002 privind protecția 
martorilor, în sensul că: „Grupul sau organizaţia criminală reprezintă grupul 
structurat, alcătuit din trei sau mai multe persoane care există de o anumită 
perioadă şi acționează în înţelegere, în scopul săvârşirii uneia sau mai multor 

infracțiuni grave, pentru a obține, direct sau indirect, un avantaj financiar sau 
de altă natură”. 

Întrucât crima organizată reprezintă o amenințare reală la adresa 
dreptului instituționalizat în fiecare stat şi internaționalizat prin tratate sau 
convenții, este cât se poate de firesc să ne punem întrebarea „încotro ne 
ducem?”. Întrebarea nu se consideră a fi numai retorică, ci un adevărat semnal 
de alarmă. Toate statele trebuie să-şi reconsidere propriile valențe şi să 
acționeze în consecință, având în vedere, evident, personalitatea lor, cu tot ce 
implică această sintagmă. 

Fără a avea pretenția unei abordări exhaustive, având în vedere 
experiența acumulată până în prezent în combaterea acestui rău social, vom 
încerca să definim conceptul de crimă organizată, luând în considerare condiția 
de bază, pentru includerea acțiunilor criminale în categoria pe care o avem în 
vedere, respectiv comiterea infracțiunilor de către un grup de persoane care s-au 
asociat în acest scop, cu adăugarea elementelor definitorii, între care: 

e preponderența activităţilor infracționale din sfera economicului, 
respectiv furnizarea de bunuri şi servicii licite ori a unora ilicite obținute prin 
mijloace ilegale, cum sunt furtul sau frauda; 

e folosirea cu predilecție a violenței şi corupției pentru desfăşurarea 
activităților infracționale, în a doua variantă urmărindu-se inclusiv infiltrarea în 
nivelele superioare de decizie în stat; 

e extinderea activităților infracționale la nivel naţional, regional şi 
internațional. 

Dar pentru o cât mai clară şi corectă definire a acestui flagel trebuie să 
avem în vedere şi alte câteva aspecte, şi anume: 

Deşi crima organizată nu este legal definită, totuşi unele definiţii s-au 
formulat în convenţii internaționale, tratate, opinii ale unor înalți funcționari, 
poliţişti, procurori, în cadrul unor simpozioane, conferinţe, schimburi de 
experiență etc. 

În acest sens, remarca generalul în rezervă Ion Pitulescu, fost şef al 
I.G.P.R., cu prilejul activităţii de bilanţ al B.C.C.O.C. pe anul 1997, că 
„imaginaţia oricui este foarte săracă atunci când se încearcă definirea completă 
şi exactă a conceptului de crimă organizată” este semnificativă. Acelaşi autor 
observă: „chiar şi cei neavizați au în vedere grupările de tip mafiot atunci când 
îşi lasă imaginația să zboare spre trafic de stupefiante, de armament, de 
persoane, carne vie, extorcare de bani pentru „protecţie”, contrafacerea şi 
traficarea monedei false, răfuieli violente între grupurile rivale etc.” 

Cert este că în toate țările se apreciază că fenomenul de crimă organizată 
are o întindere şi un conținut ce amenință o largă paletă de interese ale statului. 

Violenţa fizică şi intimidarea populației, precum şi dobândirea ilicită a 
averii, subminează bunăstarea politică, economică, socială, culturală şi 
psihologică a statului, atacă sistemul legislativ şi puterea executivă. Crima 
organizată creează o economie paralelă, perversă, care conduce la pierderea 
încrederii cetăţenilor în instituțiile statului, omoară şi intimidează oamenii, îi 
deposedează de proprietate şi corupe, penetrează şi distorsionează instituțiile 
democratice şi piața liberă, distruge contactul social dintre cetăţeni şi stat, 
devenind o amenințare pentru interesele vitale ale ţării în cazul în care nu se 
acționează ferm şi eficient pentru limitarea permanentă a acestor fenomene. 

În unele ţări se vorbeşte despre crima organizată şi traficul de droguri, 
crima organizată şi traficul de armament, crima organizată legată de falsificarea 
şi plasarea bancnotelor false. În mod sigur, în acele state, fenomenele 
menţionate au ajuns la cote atât de ridicate, încât necesită strategii speciale de 
luptă împotriva lor. 

Termenul de „crimă organizată” este unanim recunoscut şi utilizat ca 
atare în doctrina penală şi dreptul comparat. Dezvoltarea, în general, a societăţii 
a permis, din păcate, şi în domeniul infracționalităţii, o diversificare a 
metodelor de comitere a faptelor penale. Folosirea mijloacelor tot mai 
sofisticate create folosind cele mai noi cuceriri ale ştiinţei şi tehnicii şi-au pus 
amprenta şi asupra metodelor folosite de infractori. 

În multe țări, inclusiv la noi, dotarea infractorilor este superioară celei 
cu care este înzestrată poliția, iar sumele puse „la bătaie” sunt cu mult peste 
cele primite de la bugetul statului pentru contracararea activităților 
infracționale. Mijloacele de deplasare, de comunicare, de vizualizare ori 
ascultare-înregistrare, ca să nu mai vorbim de diversitatea şi performanțele 
armamentului utilizat, creează un handicap pentru acestea din urmă şi un 
avantaj pentru răufăcători care, de regulă, se situează cu un pas înainte. 

Cert este că infractorii, constituiți în rețele cu scopul săvârşirii de 
infracțiuni, sunt greu de contracarat atât datorită fanatismului, strategiilor pe 
care le adoptă, modului de organizare şi pregătire pentru comiterea faptelor, 
care le permit, de regulă, să nu lase urme, cât şi datorită unei legislații cu multe 
fisuri şi corupției unor avocaţi, magistrați şi chiar poliţişti, oferindu-se opiniei 
publice, de multe ori, imaginea, cel puţin suspectă, de lipsă de reacție. 


Crima organizată, noțiune, definiţie, istoric 43 


Drept urmare, potrivit opiniei noastre, în definirea crimei organizate 
trebuie să pornim de la trăsăturile esențiale oricărei infracțiuni, şi anume: 
periculozitatea socială, vinovăția, acțiunea directă, incriminarea legală, şi nu în 
ultimul rând, modul de operare, gradul de organizare al făptuitorilor, urmările 
actelor ilicite, amplitudinea acestora, întinderea lor în timp şi spaţiu, prejudiciul 
(cu tot ce implică această noțiune), instrumentele şi armamentul folosit, 
numărul victimelor, circumstanțele în care s-au produs faptele, impactul în 
rândul comunităţii şi, în mod obligatoriu, caracterul său organizat. 

În ceea ce priveşte pericolul social, suntem nevoiţi să recunoaştem că în 
domeniul pe care l-am abordat, acesta se concretizează prin amplificarea 
acțiunii ce aduce atingere valorilor sociale importante, înțelegând prin aceasta 
gradul mare de pericol, dar şi prin complexitatea modurilor de operare şi 
urmările produse, pe care societatea trebuie să le suporte. 

Premeditarea este regula numărul unu în exercitarea operațiunilor 
criminale. În acest sens, infractorii nu numai că prevăd rezultatul faptelor, dar îl 
doresc şi sunt hotărâți să-l realizeze, indiferent de modalităţi şi consecinţe. 

Acest „indiferent” trebuie luat în calcul şi analizat, în adevărata lui 
dimensiune. Cine şi ce anume îl motivează? „Cine şi de ce îl susţine? Cine şi ce 
doreşte de la o societate sau alta şi în ce scop? Sunt întrebări retorice, evident, 
dar dacă nu ni le vom pune cât mai repede, vom pierde din ce în ce mai mult 
teren în favoarea organizaţiilor criminale şi în acelaşi timp în defavoarea 
noastră, a tuturor celor care dorim să trăim, în linişte şi pace socială”. 

Revenind la noțiune, considerăm că în raport cu particularitățile ce 
caracterizează societatea românească în actuala perioadă de tranziţie, crima 
organizată poate fi definită ca fiind: orice act antisocial de o gravitate 
deosebită, care pune în pericol ordinea publică şi siguranța naţională ce 
cuprinde activităţile ilegale ale unui grup format din mai multe persoane, cu 
legături de tip ierarhic sau relaţii personale, care permite liderilor lor să 
realizeze profituri sau să controleze teritorii ori piețe interne şi/sau străine, 
prin violență, intimidare ori corupție, atât pentru sprijinirea activității 
criminale proprii, cât şi pentru penetrarea economiei naţionale. 

Plecând de la această definiţie şi de la cazuistica soluționată după 1990, 
pe teritoriul României, considerăm că un grup organizat de infractori autohtoni 
sau străini, sau, altfel spus, o organizație criminală poate fi caracterizată prin 
următoarele trăsături: 

e organizare, planificare, lider şi ierarhie stabilite în cadrul grupului; 

e concentrarea scopului principal al activității infracționale în direcția 
obținerii unor profituri mari; 

e folosirea şantajului, intimidării, violenței şi corupției în realizarea 
activităţii infracționale; 

e crearea şi utilizarea unor reţele de tăinuitori; 

e logistică şi dotare tehnică corespunzătoare scopului urmărit; 

e utilizarea de mijloace frauduloase pentru neutralizarea mecanismelor 
de control ale statului; 

e flexibilitate, rapiditate şi capacitate de penetrare a mediilor, 
organismelor şi autorităților; 

e conspirativitate şi ermetism în faţa oricărei încercări de infiltrare în 
grup a unor elemente străine şi folosirea forţei pentru respectarea ordinii şi 
ierarhiei. 

Deşi definirea „criminalității sau crimei organizate” s-ar putea să nu 
satisfacă pretențiile exegeților în domeniu, nu putem trece, oricum peste 
elementele definitorii, oferite, de fapt, de situația operativă. Nu putem să nu le 
luăm în considerație şi, oricum, nu putem să le evităm. Viitorul poate confirma 
sau infirma previziunile noastre. Aşadar, suntem nevoiţi să întreprindem tot 
ceea ce este necesar pentru noi şi urmaşii noştri, respectiv: „BINE, ADEVĂR, 
FRUMOS”. 

La acest început de secol şi mileniu, nu cred că mai avem voie să 
gândim şi să acționăm greşit. Prin urmare, în fața acestui pericol deosebit, 
fiecare stat în parte trebuie să reacționeze nu numai prin declaraţii de principii 
şi intenţii, ci prin măsuri legale şi operaţionale puternice, care să descurajeze şi 
anihileze părţile ostile. În acest sens, la nivelul fiecărui stat este necesar să se 
revadă dispoziţiile legale, iar prin măsurile adoptate să se regândească strategia 
pentru prevenirea şi combaterea cu eficiență maximă a acestui veritabil cancer, 
care este crima organizată. 

Ca o concluzie pentru acest prim capitol este de subliniat că în general 
criminologii şi, într-o anumită măsură, legiuitorii nu au fost refractari la 
definirea crimei organizate. Mai utilă este, probabil, concentrarea asupra 
anumitor caracteristici pe care le are activitatea criminală organizată. Cu alte 
cuvinte, acțiunea infracțională continuă — specifică grupurilor organizate de 
infractori, sugerează mai multe acțiuni planificate şi nu una singură, din care 
aceşti indivizi caută să realizeze un profit substanţial — constituie prima 
caracteristică a crimei organizate. 

Alături de continuitatea în activitate, crima organizată caută să utilizeze 
tehnici obişnuite în afaceri, în scopul obţinerii unor profituri deosebite, 
mulțumindu-se rareori cu profituri modeste. 

Asociată lăcomiei — ce caracterizează membrii crimei organizate — este 
dorința sau poate necesitatea de a corupe, corupția fiind utilă nu numai pentru 
dobândirea protecţiei afacerii în cauză şi a stilului de viață, dar şi pentru 
facilitarea activităților criminale. 

La fel de adevărat este faptul că, adesea, crima organizată operează în 
cadrul unui mediu esențialmente infracțional şi, în căutarea metodelor de 
protejare a activității şi a continuității existenţei sale, nu va ezita să apeleze la 
mijloacele obişnuite lumii interlope precum: violența, amenințarea, şantajul, 
escrocheria şi corupția. 

Suntem de părere că una dintre cele mai definitorii caracteristici ale 
crimei organizate este structura sa piramidală, aceasta variind într-o anumită 
măsură de la o organizaţie la alta. Cele mai multe organizații de acest gen au o 
ierarhie clară, strictă şi sunt adeseori consolidate prin contribuția familiei, prin 
loialitate etc. 

Spre exemplu, la bandele japoneze — Yakuza, ce pot număra trei — patru 
mii de membri, ideea de asociere pe criteriul familiei este dusă în acel punct în 
care poate căpăta sens doar pentru japonez, iar legătura care îi adună laolaltă în 
bandă este acea de „tată şi fiu”. 

Un important aspect al structurii piramidale tradiţionale îl constituie 
faptul că vârstnicii din conducere nu participă în mod direct la acţiunile 
organizației şi, în acest mod, sunt feriți de perspectiva constrângerii legale, de 
acțiunile eficiente ale poliţiei şi de alte forme de control. 

Având în vedere diferitele caracteristici ale crimei organizate, în prezent 
este relativ lesne de înțeles că principala ei componentă vizează infracțiunea 
economică, domeniu deosebit de atractiv, întrucât este o activitate ilicită bine 
recompensată şi cu un risc extrem de scăzut. 

Această orientare corespunde, din multe puncte de vedere, operațiunilor 
desfăşurate de crima organizată modernă, întrucât este efectiv folosită pentru a 
consolida, facilita sau chiar pentru a proteja cele mai tradiționale activități 
criminale. De exemplu, nu puţine sunt cazurile în care o serie întreagă de 
infracţiuni economice au fost săvârşite pentru a asigura protecția necesară şi a 
dezvolta operaţiunile de trafic cu droguri protejând, în acelaşi timp, profitul 
rezultat din acest segment criminal. 

În zilele noastre, atât în plan internaţional, cât şi în ţara noastră, se 
recunoaşte existența unei conexiuni evidente între crima organizată şi 
infracționalitatea economico-financiară. 

Prin urmare, cele ce vor urma dorim să se constituie într-un argument 
real şi suficient de puternic pentru a atrage atenţia cuvenită forțelor, 
organismelor şi organizaţiilor naţionale care gestionează acest domeniu, pentru 
a acţiona mai hotărât şi unitar. 

Luând în considerare fenomenul în complexitatea lui, trebuie gândite şi 
găsite soluțiile necesare pentru contracarare. Este ceea ce dorim să întreprindem 
prin această lucrare. 


3. Criminalitatea economico-financiară 


Criminalitatea economico-financiară este, în general, mai puţin urmărită 
decât cea tradițională, fiind mult mai complexă, mai greu de identificat şi de 
probat, deşi efectele sale sunt deosebit de grave din punct de vedere al 
prejudiciilor cauzate şi al numărului persoanelor juridice şi fizice afectate. 

Criminalitatea economico-financiară furnizează o mare parte din 
„numărul ocult” al infracțiunilor semnalate sau insuficient semnalate. 
Infracțiunile din această sferă, cauzează instituțiilor economice şi sociale, 
precum şi publicului, un prejudiciu mult mai mare decât cel indicat de numărul 
cazurilor finalizate pozitiv şi care, de regulă, declanşează reacții în lanţ. 

Studiul victimologic comparat al criminalităţii în afaceri şi al celei 
tradiționale relevă o preponderență a celei dintâi, ale căror victime potenţiale 
sunt: statul (fraudele fiscale), societăţile comerciale (lipsuri în gestiune, 
delapidări, conturi inexacte sau incomplete), comercianții (atingeri aduse liberei 
concurențe prin înțelegeri ilicite, publicitate mincinoasă), funcționarii 
(infracțiuni la legislaţia muncii), consumatorii, micii depunători etc. 

Pornind de la ideea că dorinţa de câştig nu este o trăsătură particulară a 
delincvenţilor în afaceri, ci o caracteristică a oricărei activități economice, 
cercetătorii în criminologie nu au abordat ca pe un subiect de sine stătător 


problema factorilor care stau la originea criminalităţii economico-financiare. 
314 


În „Raportul Comitetului European pentru Probleme Criminale” “, 
prezentat la Strasbourg în 1991, în secțiunea cu privire la criminalitatea 


economică, au fost prezentați o serie de factori economici, psiho- sociali şi 


14 „Raportul Comitetului European pentru Probleme Criminale”, 1991 — sinteză BCCOC — fond 
documentar. 

juridici, care favorizează, într-un fel sau altul, infracțiunile din domeniul 
economico-financiar, astfel: 


3.1. Factorii economici 


e situația financiară precară a anumitor sectoare ale vieţii economice 
poate sta la originea delictelor în afaceri. Delictele de bancrută şi manopere 
frauduloase în materie de credit sunt infracțiuni de afaceri tipice perioadelor de 
recesiune; 

e starea de prosperitate, propice realizării de profituri mari în anumite 
ramuri ale vieții economice, conduce la formarea societăților fictive, a 
societăţilor imobiliare frauduloase. În această conjunctură, speculanții 
înființează societăți în nume colectiv sau fictive (în comandită simplă sau pe 
acțiuni) şi invită piața capitalurilor să participe la acestea, susținând că sunt 
deţinătorii unor fonduri importante, pe care în realitate nu le posedă, sau 
cointeresând prin profiturile deosebite pe care contează să le obțină; 

e acordarea de subvenţii de la bugetul de stat fără a se cere în prealabil 
de la cei care le solicită prezentarea unor evidențe contabile; 

e sistemul de taxare progresivă exagerată. Spre exemplu, dacă 80% sau 
mai mult din beneficii sunt prelevate de stat, evaziunea fiscală devine tentantă; 

e tarifele vamale protecționiste care conduc, de regulă, la intensificarea 
contrabandei; 

e lipsa unui control intern în întreprinderi, care presupune o 
contabilitate proprie şi insuficienţa serviciilor externe angajate pentru 
verificarea veridicităţii conturilor; 

e statutul juridic al societăților cu răspundere limitată, care permite 
comiterea de abuzuri, atât timp cât directorul are o răspundere limitată față de 
creditorii societăţii şi se consideră proprietar de drept şi de fapt al patrimoniului 
acestora; 

e insuficienţa fondurilor unor întreprinderi care riscă falimentul, motiv 
pentru care recurg la delicte economico-financiare pentru a subzista. 

3.2. Factorii psiho-sociali 


Aceştia reprezintă ansamblul comportamentelor şi atitudinilor care 
favorizează criminalitatea în afaceri, printr-o remarcabilă convergență spre 
anumite domenii, cuprinzând: 

a) mediul afacerilor 

Toate afacerile urmăresc profitul, puterea şi un maximum de 
productivitate, conform devizei „în afaceri trebuie să ajungi înaintea altora”, cu 
alte cuvinte să învingi concurența prin orice mijloace, chiar şi prin comiterea de 
infracțiuni. Omul de afaceri consideră că a comite un delict este un risc ca 
oricare altul. 

b) mediul funcţionarilor 

Perspectiva unei cariere mai bune este o cauză importantă a delictelor 
comise de funcționarii care lucrează în societăți fictive sau alte societăți cu 
scopuri criminale. 

c) mediul victimelor 

În dreptul penal al afacerilor, rar se înregistrează plângeri sau denunţuri 
din partea victimelor, pentru considerentul că acestea se pot găsi în diferite 
ipostaze în raport cu infracţiunea, astfel: nu sunt conştiente de starea de victimă 
în care se află (ex. acţionarul care nu cunoaşte că bilanţul societății a fost 
falsificat); cunosc că sunt victime, însă ignoră mijloacele legale de protecție 
(ex.: cel care suferă din cauza poluării); cunosc mijloacele de protecţie de care 
dispun, însă sunt descurajate de complexitatea demersurilor juridice pe care 
trebuie să le întreprindă; sunt tentate de profitul personal care ar decurge din 
comiterea infracțiunii respective (acţionarul ştie că bilanţul a fost falsificat, însă 
speră ca în final să obțină profituri sporite); deşi lezate în interesele lor, nu 
doresc să-şi altereze imaginea publică sau prestigiul comercial, ş.a.m.d. 

d) opinia publică 

Criminalitatea în afaceri, de regulă, nu scandalizează opinia publică, 
cum ar fi în cazul criminalității cu violență, motiv pentru care nici nu 
reacționează pentru estomparea acesteia. 

e) mediul judiciar 

Complexitatea procedurilor juridice, numărul mare de delicte în afaceri, 
tergiversarea în timp a proceselor, uneori pe durata mai multor ani, determină o 
oarecare lipsă de reacţie şi de interes din partea reprezentanților legali. 

f) mediile de control extern al întreprinderilor 

Complexitatea operațiunilor economico-financiare desfăşurate de o 
societate comercială care presupune un personal specializat din partea 
instituţiilor şi organelor îndrituite cu efectuarea controlului, şi o muncă asiduă 
şi de durată, conduc, de cele mai multe ori, la renunţarea la această acțiune. 


3.3. Factorii juridici 


a) dreptul penal intern aplicabil afacerilor 

Într-o serie de ţări, multe dintre aceste infracţiuni nu sunt definite decât 
în legi speciale şi nu în Codul penal. Pe de altă parte, aceste infracțiuni sunt 
definite după formule mai puţin precise, apelându-se, de regulă, la dispoziții 
comerciale. Aceasta face ca, adesea, elementul intențional al infracțiunii 
(intenția sau culpa) să nu fie precizat; mai mult, elementul material se 
poate manifesta prin omisiune şi nu prin acţiune. Rezultă astfel o imprecizie 
şi o incertitudine în baza cărora delincvenţii nu ezită să acţioneze când au 
ocazia. 

b) dreptul penal internaţional al afacerilor 

Viaţa afacerilor îmbracă un pronunţat caracter internațional. Acest 
fenomen nu se rezumă numai la întreprinderile „multinaţionale”, ci şi la cele 
stabilite într-un stat determinat, dar având importante activități de export, 
precum şi la cele publice comune mai multor state. 

Dreptul penal în acest domeniu este în mod clar insuficient, ceea ce 
constituie o certă incitare la fraudă. Această insuficiență se manifestă prin 
absenţa unor legislații internaţionale penale aplicabile afacerilor. 

Am expus concluziile raportului european atât pentru acurateţea şi 
pertinenţa lor, cât şi pentru asemănarea cu realitățile româneşti. 


4. Spălarea banilor murdari 


4.1. Conceptul de spălare a banilor murdari 


Termenul de spălare a banilor murdari a fost folosit prima dată de 
autoritățile americane, atunci când s-au referit la maşinile de spălat rufe aflate 
în proprietatea mafiei. Maşina de spălat asigură schimbarea rufelor murdare în 
rufe curate. Similar spălarea banilor asigură transformarea „banilor murdari” în 

„bani curaţi”!5. În perioada anilor 1920-1930, mafia şi-a legitimat profiturile 
realizate din contrabandă, prostituție şi jocuri de noroc prin afacerile cu 
automate de spălat rufe. „Banii murdari” au fost mixaţi cu cei obţinuţi din 
plățile efectuate de cei care foloseau automatele de spălat rufe, asigurând 
mafioților acoperiri pentru profiturile realizate din afaceri veroase. 

Spălarea banilor reprezintă o practică ce presupune două procese 
relaționale. 

În primul rând, oricine ascunde existenţa banilor este implicat în 
spălarea acestora. De exemplu, traficantul de droguri care depune un venit ilicit 
într-o bancă elveţiană sau cel care eludează taxele financiare, fondurile fiind 
ulterior camuflate în investiţii legale cu statul, nu fac altceva decât să recicleze 
banii murdari. 

În al doilea rând, banii sunt „curăţaţi” sau supuşi operaţiunilor 
„sanitare” atunci când sursa acestora sau uzul lor este mascat, ascuns, 
secretizat. Legitimitatea surselor de proveniență asigură calea pentru 
fructificarea banilor fără teama de a da socoteală cuiva. 

Justificarea, prin posesia de resurse, bunuri, proprietăţi etc. reprezintă 
esența spălării banilor murdari. Astfel: traficantul de droguri trebuie să se 
justifice față de organele de poliție de ce locuieşte într-o vilă luxoasă şi 
costisitoare sau foloseşte autoturisme de lux; persoana care eludează legile 
privind plata taxelor financiare trebuie să motiveze autorităților fiscale 
investițiile realizate; funcţionarul corupt va trebui să explice comisiei 
anticorupţie de ce modul său de viață depăşeşte veniturile financiare pe care le 
are ş.a.m.d. 

Spălarea banilor se face în scopul împiedicării sau îngreunării 
operaţiilor de urmărire a documentelor contabile, prin practica transferurilor de 
fonduri băneşti „cash” peste hotare, fără plata taxelor corespunzătoare. Dacă 
banii nu pot fi urmăriţi, atunci acțiunile juridice pot fi blocate, confiscările 
evitate, iar datoriile, taxele şi impozitele nu pot fi recuperate. 

Nu există o definiție universală pentru spălarea banilor murdari. Juriştii 
şi agenţiile de stat însărcinate cu aplicarea legii, companiile şi oamenii de 
afaceri, fiecare ţară în parte sau pe blocuri au propriile definiții în funcţie de 
priorități şi perspective. 

Marea Britanie, spre exemplu, a incriminat ca infracțiuni numai câteva 
din categoriile de fapte ce ţin de spălarea banilor murdari. Astfel, conform Legii 


15 Popa, Ştefan, Cucu Adrian — Economia Subterană şi Spălarea Banilor, Editura Expert, 
Bucureşti, 2000, pag. 59. 

privind infracțiunile în domeniul traficului de droguri din 1986, secțiunea 24, 
este ilegală sprijinirea unei persoane pentru a reține sau beneficia de profiturile 
realizate din traficul cu droguri, prin ascunderea, scoaterea în afara zonei 
jurisdicționale sau transferul către terți. Există infracțiune şi dacă o persoană 
cunoaşte sau suspectează pe cineva care desfăşoară sau a desfăşurat activități în 
domeniul traficului de droguri sau a beneficiat de pe urma acestei „afaceri” şi 
nu sesizează organele de poliție. 

Alte ţări, cum sunt SUA şi Australia, au incriminat ca infracțiuni 
specifice spălării banilor un spectru mai larg de activități. Astfel, conform Legii 
Federale pentru controlul asupra spălării banilor, din 1986, în Statele Unite ale 
Americii, o persoană este vinovată de această infracțiune dacă desfăşoară în 
mod conştient tranzacții care implică rezultatele obținute din activități ilegale în 
scopul promovării acestora sau mascării lor. 

La nivel internațional operează un Tratat ONU, în virtutea căruia 
spălarea banilor proveniți din traficul de droguri este o infracțiune incriminată 
universal. Conform Convenției ONU în domeniul drogurilor, constituie 
infracțiune ascunderea sau mascarea naturii, sursei sau posesiei rezultatelor 
obținute din activități ilegale precum traficul de droguri. 

Corpul pentru Acţiuni Tactice Financiare, stabilit de „Grupul celor 9” în 
1989, a concluzionat: „Fiecare ţară trebuie să ia în considerare extinderea 
conținutului infracțiunii de spălare a banilor murdari asupra tuturor activităților 
care implică narcoticele. O abordare alternativă este aceea a incriminării tuturor 
activităților infracționale grave şi a celor care generează rezultate (fonduri, 
profituri, bunuri, proprietăți) semnificative, ca ținând de domeniul spălării 
banilor”. 

Într-adevăr, traficul cu droguri reprezintă activitatea ilegală cea mai 
profitabilă, dar la fel de profitabilă poate fi şi traficul cu armament, materiale 
strategice, opere de artă etc. Gradul de periculozitate socială este oarecum 
diferit, drogurile având implicaţii directe asupra sănătăţii individului. 

În opinia noastră, este necesar a se incrimina operaţiunile de spălare a 
banilor, indiferent de sursa de provenienţă a acestora, dacă este ilicită. 


4.2. Obiectivele urmărite prin spălarea banilor 


Spălarea banilor poate fi realizată pentru a se da un caracter legitim 
profiturilor. 

Spălarea banilor se realizează pentru a se evita identificarea sursei 
ilegale din care provin, de către autorităţile investigaţionale de stat sau agenţiile 
specializate pentru aplicarea normelor fiscale. 

Există şi situații în care se procedează la ascunderea banilor față de 
public, concurenţi, instituții sociale, religioase etc., pentru a se asigura 
confidențialitatea, avantajul competitiv, reputația sau descurajarea solicitărilor 
pentru acțiuni de caritate, fără a se recurge la activități infracționale. 

Procesul de spălare a banilor este determinat — aşa cum s-a arătat — de 
activități ilegale şi el poate avea motivații diferite. De exemplu, traficanții de 
droguri acumulează uriaşe fonduri financiare „cash”, care se impun a fi spălate 
pentru evitarea descoperirii sursei de proveniență. Grupările teroriste, la rândul 
lor, apelează la acest procedeu pentru a finanța operațiunile ilegale şi violențele 
specifice acestora. 

Tehnicile de spălare a banilor sunt folosite de companiile multinaționale 
pentru a masca mita sau alte plăţi cu caracter confidențial, în beneficiul unor 
personalități sau „agenţi”, având ca obiectiv obţinerea de contracte care să le 
asigure profituri mari. Finanţarea secretă a partidelor politice este uzitată, de 
asemenea, pentru a se asigura eludarea restricțiilor juridice asupra plăţilor de 
către companii ŞI, respectiv, de a se garanta „neimplicarea” în cazul depistării. 

Spălarea banilor este folosită şi în scopul ascunderii surselor fondurilor 
financiare pentru preluarea unor active sau acțiuni sau pentru a masca 
profiturile proprietarilor de acțiuni din cadrul unei companii. Prin tehnicile de 
spălare a banilor se poate masca, de asemenea, folosirea împrumuturilor 
bancare pentru obiective neautorizate sau transferul de fonduri în conturi 
personale. 


4.3. Forme şi metode de spălare a banilor 


Dacă autorii crimei organizate au acces uşor la cele mai sofisticate 
tehnici de spălare a banilor, guvernele şi publicul sunt, de regulă, în stare de 
ignoranță în ceea ce priveşte mecanismele ce se folosesc în acest sens, în 
special cele cu caracter de noutate. 

Varietatea metodologiei de spălare a banilor depinde de imaginaţia şi 
rațiunea celor care fac uz de astfel de operațiuni. Eficacitatea unei metode 
depinde de scopul infractorului şi circumstanţele în care se realizează 
operaţiunea ca atare. Astfel, un funcționar corupt care primeşte mită poate să 
uziteze de un nume fals pentru a investi sau masca banii iliciți. Altfel însă se 

pune problema în cazul unui şef de stat care Jefuieşte trezoreria ţării şi care 
trebuie să folosească tehnici de spălare a banilor, foarte sofisticate. În acest caz, 
un nou guvern democratic, care îşi propune recuperarea banilor trezoreriei 
naționale, se va confrunta cu probleme de drept internațional, imunitatea 
personală a fostului şef de stat, refuzul de a fi extrădat etc. 

Succesul unei metodologii de spălare a banilor depinde, în ultimă 
instanță, de modul în care aceasta asigură o explicaţie credibilă pentru originea 
banilor. Mecanismul spălării banilor având ca beneficiar o singură persoană are 
mai multe şanse de reuşită decât cele cu implicare complexă. 

e Instituţiile financiare sunt cele mai pretabile mijloace prin 
intermediul cărora se pot spăla banii. "6 

Băncile se pot implica în spălarea banilor sub diverse forme, astfel: 

e rafinarea” banilor iliciți; 

e acceptarea de depozite sub nume false; 

e închirierea de safe-uri pentru depozitarea de valori sau bani iliciți, în 
condiţii de totală secretizare; 

e realizarea de transferuri financiare computerizate ca plăți pentru 
produse ilegale, cum sunt drogurile sau depozitarea şi distribuirea 
profiturilor unor tranzacţii; ” 

e asigurarea de transferuri prin care banii iliciți pot să ajungă la 
destinaţii convenite; 

e neraportarea tranzacţiilor valutare sau eludarea legilor valutare etc. 

Cea mai simplă şi obişnuită tehnică folosită este „rafinarea”, definită ca 
un proces de convertire a bancnotelor de valoare mică în cele de valoare mare. 

Există cel puțin două motive pentru care se recurge la această metodă: 

e în primul rând, „rafinarea” înlătură eventualele urme fizice, reziduuri 
sau mirosuri, aspecte care conduc adesea la distingerea banilor cash folosiți sau 
rezultați din tranzacțiile ilegale cu droguri; 

e în al doilea rând, prin „rafinare” se reduce volumul şi greutatea 
banilor cash, uşurându-se astfel operațiunile de transport şi manipulare. De 
exemplu, un milion de bancnote de 1 dolar schimbate în bancnote de 100 dolari 
cântăreşte circa 10 kg şi poate fi transportat într-o valiză, în timp ce un milion 


1* Voicu, Costică — Spălarea Banilor Murdari, Editura Silvi, 1999; Mocuţa Gheorghe — 
Metodologia Investigării Infracţiunii de Spălare a Banilor, Editura Noul Orfeu, Bucureşti, pag. 
18 şi următoarele. 

U Popa, Ştefan; Cucu, Adrian — Op.cit. pag. 68 şi următoarele. 

de dolari în bancnote de 10 dolari cântăreşte 100 kg şi sunt necesare zece 
valize. 

O altă metodă de spălare a banilor este deschiderea şi operarea cu un 
cont bancar sub nume fals. Băncile care nu solicită datele de identitate ale 
clienților sunt cele mai pretabile pentru operațiuni de spălare a banilor murdari 
în acest mod. 

Această metodă ar putea fi combătută prin incriminarea ca infracțiune a 
deschiderii de conturi în bănci sub o identitate falsă sau prin obligativitatea 
băncilor de a semnala pe cei care manipulează sume mari de bani. 

Băncile sunt interesate de propriile profituri şi, cel mai adesea, invocă 
dreptul de secretizare a operațiunilor financiare pe care le efectuează. Cu alte 
cuvinte, nu au interesul să divulge depozitele bancare ale clienților pentru a nu 
se autoizola. 

e Cazinourile sunt locurile ideale pentru aranjamente, jocuri de noroc 
şi, respectiv, spălarea banilor. Infractorii bogați, stigmatizați de societate, sunt 
aici bineveniți. Având în vedere caracterul activităților şi atmosfera propice 
cazinourilor, infractorii pot uşor să joace câştigurile ilicite, având asigurat un 
relativ anonimat. Spălarea banilor în cazinouri se face uşor, cu sau fără sprijinul 
managerilor acestora. 

Cazinourile sunt, în primul rând, locuri ideale pentru „rafinarea” banilor. 
Obişnuiţii cazinourilor depozitează fonduri financiare sub forma bancnotelor de 
mică valoare, iar la eliberare primesc bancnote de 100 dolari sau cecuri cazino. 
Cazinourile, la rândul lor, depun bancnotele de mică valoare în bănci şi primesc 
în schimb bancnote de 100 dolari. 

Cazinourile se implică şi în alte genuri de operaţiuni, cum ar fi 
transferurile de bani cash peste frontieră. De regulă, se cunoaşte că aceste 
stabilimente sunt destinate facilitării jocurilor de noroc, iar faptul că pot fi 
pervertite la activităţi de spălare a banilor rămâne un aspect ascuns. 

e Banii pot fi spălaţi şi în cadrul pariurilor vizând cursele hipice, auto 
etc. De exemplu, o persoană care posedă o sumă de 1.000 dolari cash, obținută 
ilegal, poate să o spele demonstrând cu probe acceptabile că a fost câştigată în 
urma pariurilor la care a luat parte. Singurul mod cert de a realiza acest lucru 
este prezentarea buletinului de pariu pe un cal ieşit învingător sau a unui cec 
obținut de la un bookmaker, evident cu consimțământul acestuia. De asemenea, 
poate achiziţiona cu bani cash de la un parior norocos tichetul câştigător al 
acestuia, după care îşi încasează banii de la casele de pariuri. Într-o asemenea 

situație, trebuie găsit deţinătorul de tichet câştigător, în timp util, căruia să i se 
ofere o „primă” în schimbul cedării tichetului şi să i se garanteze secretizarea 
asupra identităţii. În plus, cel care achiziţionează tichetul câştigător trebuie să-şi 
asume riscul posedării unei sume mari de bani cash având surse ilicite. 

Este foarte dificil de probat spălarea banilor prin jocurile de noroc, 
deoarece acestea se bucură de un regim de relativ anonimat, evidențele 
pariurilor sunt uşor de manipulat şi modificat, iar bookmakerii, de regulă, 
preferă cooperarea cu persoanele implicate în astfel de operațiuni, având 
anumite avantaje materiale. 

e O altă metodă utilizată pentru spălarea banilor constă în „cumpărarea 
unei afaceri care să producă intensiv bani cash pentru sertar”. Fondurile ilicite 
sunt mascate ca parte a banilor lichizi rezultați din aceste afaceri şi pot fi chiar 
impozitate, asigurându-li-se astfel legitimitatea completă. Această metodă 
„elegantă” are ca efect secundar creşterea valorii acțiunilor companiei prin 
îmbunătățirea artificială a profitului acesteia şi, deci, crearea potenţială a unui 
mare capital. 

e O variantă a mecanismului de spălare a banilor o reprezintă investiția 
directă într-o afacere fără succes. Infractorul care investeşte cumpără o afacere 
legală, care se află în pierdere, după care manipulează dosarele cu evidența 
contabilă pentru a demonstra că afacerea este totuşi profitabilă. Preluarea 
pierderilor este o strategie de spălare a banilor, foarte costisitoare care, în mod 
normal, are sens doar pentru un termen scurt. 

e Statele Unite ale Americii au o legislație specifică pentru 
identificarea spălării banilor prin intermediul afacerilor legale. Conform 
Codului taxelor, orice persoană implicată în relații comerciale sau de afaceri, 
care pe timpul derulării acestora primeşte bani cash ce depăşesc suma de 10.000 
dolari, într-o singură tranzacţie, trebuie să informeze Serviciul pentru Venituri 
Interne. Cu toate acestea, prevederea poate fi eludată, evident, cu multă uşurinţă 
de cei implicaţi în spălarea banilor murdari. 


4,4. Pericolul derivat din spălarea banilor 


O parte semnificativă din volumul operațiunilor de spălare a banilor este 
realizată de grupările care desfăşoară activități compatibile cu crima organizată. 
Spălarea banilor este vitală pentru aceste grupări criminale, deoarece astfel pot 
evita identificarea şi tragerea la răspundere penală pentru activitățile 
infracționale desfăşurate. De regulă, persoanele aflate în topul organizaţiilor 

criminale sunt în afara sferei activităților concrete specifice crimei organizate, 
ceea ce ridică mari probleme investigatorilor care adună probe incriminatorii. 
Adesea, urmărirea circuitului banilor constituie singura legătură dintre liderii 
organizațiilor criminale şi infracțiunile propriu-zise. 

Spălarea banilor permite organizațiilor criminale să fructifice profiturile 
realizate prin afaceri veroase. 

Riscul pentru lumea afacerilor şi pentru economie, în general, constă nu 
numai în penetrarea de către grupurile criminale a domeniului afacerilor legale, 
dar şi în concurenţa neloială pe care acestea o exercită pe piaţă. Infractorii care 
şi-au procurat banii din trafic de droguri, jocurile de noroc, prostituție, 
extorcare, fraude de toate felurile nu au de ce să conteste taxele sau alte 
prevederi legislative care se aplică în domeniul afacerilor. Aceştia beneficiază 
din plin de accesul la banii liberi”, obţinuţi prin eludarea legii care 
reglementează activităţile bancare, operând cu fonduri financiare proprii fără a 
lua în considerare restricţiile generale fiscale şi de credit care acționează în 
economie. 

Creşterea economiei subterane şi spălarea banilor afectează fundamentul 
activităţii financiare din orice societate!*. Uriaşele sume de bani supuse 
procesului de spălare influenţează enorm nivelul corupției. Atât managerii, cât 
şi angajații instituțiilor financiare sunt supuşi unor tentaţii inimaginabile. 
Politicienii şi funcţionarii publici sunt, de asemenea, supuşi riscului corupției, 
iar evaziunea fiscală devine ceva obişnuit. 

În cel mai sumbru scenariu, spălarea banilor perverteşte sistemul politic 
şi economic, astfel încât o ţară devine dependentă şi subordonată intereselor 
crimei organizate. 


4.5. Acorduri, convenţii şi programe internaţionale pentru combaterea 
spălării banilor murdari 


Cu ocazia instruirii europene anuale, la nivel înalt, din anul 1989, de la 
Paris, şefii de guvern ai „Grupului celor 7” (G-7) şi preşedintele Comunităţii 
Europene au convenit să înființeze Grupul Operativ Financiar Privind Spălarea 
Banilor, a cărui sarcină constă în elaborarea de recomandări vizând măsurile de 
combatere a traficului de droguri şi a altor infracțiuni, prin îngreunarea 
procedeelor de „reciclare a banilor murdari” şi o mai bună cooperare 
internațională. În Grupul Operativ Financiar sunt reprezentate: G-7 (S.U.A, 


'5 Ibidem, pag. 78 şi următoarele. 

Marea Britanie, Japonia, Germania, Franţa, Italia, Canada), Comunitatea 
Europeană, ca organism, Suedia, Belgia, Luxemburg, Elveţia, Austria, Spania, 
Australia şi Olanda. 

Grupul operativ şi-a prezentat concluziile într-un raport, în luna aprilie 
1990. Raportul a cuprins trei capitole şi a început cu estimarea sumei totale a 
banilor reciclați şi prezentarea unei situații de ansamblu asupra programelor 
pentru abordarea problemei spălării banilor murdari. Profiturile rezultate din 
traficul de droguri, spălate anual în S.U.A. şi Europa, sunt estimate la 85 
miliarde dolari. 

Există două programe internaționale de combatere a spălării banilor, 
respectiv: Convenţia de la Viena, din 1988 şi Declaraţia de Principii a 
Comitetului de la Basel, cu privire la Regulamentul Bancar şi Practicile de 
Supraveghere, din acelaşi an. 

Aceasta din urmă constituie o directivă formulată de controlorii bancari 
din țările „Grupului celor 10” (Statele Unite ale Americii, Marea Britanie, 
Belgia, Canada, Franţa, Italia, Japonia, Olanda, Suedia, Elveţia) şi Luxemburg. 
Directiva impune instituţiilor financiare să încheie acorduri în scopul prevenirii 
implicării lor în procesul de spălare a banilor murdari. Băncile trebuie să ceară 
clienților să-şi prezinte identitatea reală şi să întreprindă măsuri în acest sens. 
Toate băncile trebuie să-şi intensifice cooperarea cu departamentele de justiție 
criminală. 

Țările Grupului Operativ Financiar şi-au adaptat legislația pentru a 
obliga băncile să respecte „Principiile de la Basel” în ceea ce priveşte 
combaterea operațiunilor de spălare a banilor murdari. 

Ultimul capitol al Raportului Grupului Operativ conţine 40 de 
recomandări. Printre acestea sunt: cea referitoare la ratificarea Convenţiei de la 
Viena; limitarea secretului bancar; incriminarea de către toate statele a 
activităților de spălare a banilor; cunoaşterea de către bănci a clienţilor; 
raportarea tranzacţiilor suspecte; intensificarea cooperării internaționale. 

Convenţia de la Strasbourg, din 1990, are ca scop principal facilitarea 
cooperării internaţionale în ceea ce priveşte sprijinul reciproc pentru realizarea 
de anchete, cercetări, sechestrări şi confiscări de profituri provenind din toate 
genurile de infracțiuni. 

Confiscarea este definită drept o măsură ordonată de către oficialităţile 
abilitate ca urmare a unui proces privitor la o infracțiune sau la mai multe 
infracțiuni, care are drept consecință privarea de bunurile dobândite ilegal. 
Fiecare parte semnatară a Convenției trebuie să incrimineze spălarea banilor, 

atunci când este intenționat comisă, ca infracțiune conform legislației naţionale. 
Incriminarea spălării banilor ca urmare a neglijenţei este opțională. 

Părţile la această convenţie au obligativitatea: 

e de a adopta acele acte normative care dau posibilitatea folosirii 
tehnicilor speciale de investigaţie; 

e de a coopera unele cu altele la cel mai înalt grad pentru buna 
desfăşurare a investigaţiilor şi procedurilor ce vizează confiscarea; 

e dea da curs solicitărilor celorlalte părți cu privire la confiscarea unor 
anumite părți din bunurile deţinute ce reprezintă mijloace sau rezultate 
financiare ilegale, precum şi a profiturilor, prin solicitarea plății unei anumite 
sume de bani, corespunzător valorii acestora. Statul solicitat trebuie să execute 
un ordin extern de confiscare sau să stabilească propriile proceduri interne care 
să conducă la confiscarea solicitată. Secretul bancar nu poate fi invocat drept un 
motiv al refuzului cooperării. 

Această convenţie are o sferă de aplicabilitate mai largă decât cea de la 
Viena, deoarece nu se limitează doar la infracțiunile legate de droguri. 

e Acordul şi Convenţia de la Schengen (1985; 1990) prevăd obligaţia 
părților semnatare de a adopta acele măsuri care să le dea posibilitatea de a 
sechestra şi confisca profiturile de natură financiară ce derivă din traficul de 
droguri, în conformitate cu legile lor interne. 

e Directiva cu privire la prevenirea folosirii sistemului financiar pentru 
spălarea fondurilor suspecte (Luxemburg 1991) recomandă statelor Comunităţii 
Europene să incrimineze spălarea banilor ca infracțiune şi să o sancționeze 
corespunzător. Potrivit acestei Directive, instituțiile financiare trebuie să ceară 
identificarea clienților, în special când se deschid conturi ori se depun bani. 
Această obligativitate se aplică oricărei persoane care doreşte să transfere o 
sumă de 15.000 ECU sau mai mare, indiferent dacă asta implică una sau mai 
multe tranzacții, precum şi în cazul în care există o suspiciune legată de 
spălarea banilor, chiar dacă suma este mai mică de 15.000 ECU. Transferurile 
dubioase trebuie verificate şi raportate autorităților abilitate, iar băncile sunt 
obligate să pună la dispoziție documentele solicitate. Secretul bancar nu poate 
constitui o motivaţie pentru refuz. 

Cadrul de cooperare internațională existent nu presupune şi aplicarea lui 
„ad literam” de către ţările semnatare, întrucât, în anumite cazuri este posibil ca 
polițiile statale să nu fie suficient de bine organizate şi dotate logistic pentru a 
putea răspunde prompt acestor necesități, având în vedere şi criminalitatea 

internă cu care se confruntă. De cele mai multe ori, țările mici sau cu potențial 
redus de forţe şi mijloace se află în situația de a nu putea ține pasul cu 
reglementările şi măsurile întreprinse pe plan internațional. Important este însă 
ca toate legislaţiile penale naţionale să fie armonizate în raport cu instrumentele 
juridice internaţionale cadru şi, treptat, integrate acestora. 


5. Frauda în instituţiile financiare 


Frauda în sistemul financiar se produce atunci când o instituţie din 
cadrul acestuia este prejudiciată. 

În urma unei analize responsabile, Asociaţia Bancherilor Americani a 
ajuns la concluzia că „evitările” şi „frauda prin instrumentele de acces” 
reprezintă două dintre principalele modalităţi de lezare a sistemului financiar. 


5.1. Evitările 


Evitările se referă la falsificarea cecurilor de companie, a obligațiunilor 
şi acţiunilor. După falsificare, aceste instrumente pot fi folosite fie drept 
garanţii pentru obținerea de împrumuturi, fie pentru negocieri directe. 

Cecurile de companie sunt cele mai expuse acestui tip de activitate 
frauduloasă, deoarece costurile de companie nu sunt supuse unor plăți zilnice. 
Infractorul, înarmat cu o falsă identitate, deschide un cont fictiv folosind o 
sumă de bani nominală. Cecurile false vor fi apoi depozitate în acest cont fictiv, 
şi se vor achita înainte ca respectiva companie să descopere că sunt false. Prin 
folosirea unor tehnologii speciale, cum ar fi utilizarea scanner-ului şi a 
imprimantelor pe bază de laser, se pot realiza instrumente de plată false, greu de 
deosebit de cele autentice. Folosirea scanner-ului permite infractorului să 
mărească valoarea instrumentelor folosite, prin adăugarea unor „bonuri” de 
plată pentru intrări sau ieşiri, obținând astfel o formă aparent autentică. 

Cele mai active grupuri criminale în practicarea acestui gen de fraudă 
bancară s-au dovedit a fi triadele asiatice şi bandele vest-africane. Astfel, în 
urma unei investigaţii relativ recente asupra unei bande criminale asiatice din 
sudul Californiei, a rezultat că, prin folosirea computerelor şi a imprimantelor 
cu laser, aceasta a falsificat cecuri de plată a salariilor producând prejudicii de 
milioane de dolari. 

Falsificarea instrumentelor negociabile ale guvernului sau ale unor 
entități particulare reprezintă o altă zonă vizată de criminali. Această 
modalitate, constă în realizarea unor documente financiare false, adeseori 
folosind un nume de bancă similar cu al unei bănci reale, care sunt folosite 
drept garanții şi preschimbate prin conturi de bancă fictive. Această fraudă este 
specifică grupărilor criminale din Africa de Vest. 

În majoritatea cazurilor, fondurile realizate prin fraudă din instituţiile 
financiare sunt folosite de grupările criminale vest-africane şi asiatice în traficul 
de heroină, activitate în care acestea sunt angrenate cu preponderență. 


5.2. Frauda prin instrumente de acces 


Frauda prin instrumente de acces se manifestă cu precădere în 
majoritatea țărilor care folosesc cărți de credit, cu deosebire SUA. 

Amplificarea deosebită a activităţii de falsificare a cărților de credit în 
ultimul timp se datorează unor factori, cum sunt: 

e participarea triadelor asiatice la delictele financiare a imprimat un 
caracter organizat şi mobil acestor activități, ele dispunând de tehnologia 
necesară contrafacerii instrumentelor de acces; 

e formarea aşa-zişilor „tehno-criminali”, indivizi cu înaltă instruire, 
bine calificaţi din punct de vedere tehnic, capabili să utilizeze tehnologia de 
ultimă oră; 

e posibilitatea utilizării cărților de credit contrafăcute, recodificate şi 
reinscripționate cu noi numere de cont. Relativa uşurinţă a procesului de 
recodificare creează posibilitatea de aplicare rapidă a noului număr de cont pe o 
carte de credit contrafăcută şi, prin urmare, este foarte greu pentru apărătorii 
legii să contracareze aceste fapte °; 

e folosirea frauduloasă a cărților de credit pierdute sau furate pentru a 
obţine avansuri în numerar sau cumpărarea unor obiecte scumpe. Deşi acest tip 
de delict nu este asociat, de regulă, cu practicile marii criminalităţi, el poate 
genera fraude extrem de importante şi dacă va căpăta un caracter organizat, 
atunci ne putem imagina uşor caracterul şi sfera de cuprindere a fenomenului; 

e cererile frauduloase (în numele unor posesori legali) de cărți de credit 
noi, prin intermediul unor trimiteri poştale, sub pretextul schimbării de adresă. 


1 Voicu,Costică — Op. cit., pag. 254 şi următoarele. 

După obținerea cărții de credit, aceasta se foloseşte până la limita sumei pe care 
o conţine; 

e frauda prin telemarketing constituie un mijloc extrem de facil în 
momentul de față spre obţinerea unor avantaje economice şi materiale, ceea 
ce motivează organele investigative să-şi concentreze atenția asupra 
bancherilor care utilizează această metodă şi asupra negocierilor în care se 
indică numerele de cont ale cărţilor de credit, acordând o atenţie mai mică 
vânzărilor propriu-zise, prin telefon. Oficiul SUA pentru Problemele 
Consumatorilor a estimat că prejudiciile anuale aduse prin fraudă de 
telemarketing se ridică la circa patruzeci de miliarde de dolari. Cifra este, 
evident, estimativă la nivelul unui stat, dar dacă am putea imagina şi cuantifica 
dimensiunile sale la nivel internațional, cred că am avea suficiente motive de 
profundă îngrijorare; 

e „Plasticul Alb” este un termen care defineşte orice bucată de plastic 
folosită drept carte de credit. De regulă, o fâşie de plastic care a fost imprimată 
şi codificată cu un număr furat de pe o carte de credit reală este folosită pentru 
retragerea de numerar din casetele A.T.M. Acest tip de fraudă este realizat 
numai prin tranzacțiile A.T.M. sau cu complicitatea unor negustori. La această 
metodă de fraudă recurg, cu deosebire, nigerienii. 


5.3. Frauda prin computer 


Computerele sunt folosite cu predilecție pentru comiterea delictelor 
financiare, nu neapărat ca instrument al crimei, ci mai ales pentru a intra în baza 
de date, cu scopul de a extrage şi/sau introduce informaţii, de a iniția 
microcipuri pentru telefoane celulare, de a examina cecuri de companie, 
obligaţiuni şi alte instrumente negociabile, în vederea falsificării””. 

Deoarece, la momentul actual, computerele reprezintă o sursă 
extraordinară atât pentru investigare, cât şi pentru obținerea de materiale care 
servesc drept probe în tribunal, Serviciul Secret al SUA a înfiinţat Programul 
Special al Delictelor Electronice, având drept scop instruirea agenților pentru 
descărcarea şi transferarea computerelor folosite în acte infracționale. Astfel 
calificați, agenții pot păstra orice elemente investigative în interiorul 
computerului, precum şi orice înregistrare necesară punerii sub acuzare. 


2 Buletin de Informare şi Documentare, M.I. — anul XII, nr. 6(53)2002, pag. 131 şi 
următoarele. 

5.4. Frauda prin telecomunicaţii 


Acest model de fraudă reprezintă o noutate în domeniu, incitantă atât 
imediate. 

Copierea telefoanelor celulare este un procedeu de fraudă, extrem de 
accesibil şi folosit ca atare în comiterea de infracțiuni. 

Este cunoscut faptul că atunci când o persoană vorbeşte de la un telefon 
celular, aparatul emite un flux de informaţie electronică. În interiorul acestui 
flux de informaţii se află numărul de serie E.S.N., numărul de identificare 
(M.I.N.) şi alte semnale de identificare electronică, toate putând fi capturate 
prin folosirea unui cititor de E.S.N. Odată capturată, această informaţie este 
transpusă printr-un computer în microcipuri, care sunt introduse, pe rând, la 
telefoane celulare. Aceste telefoane, nou create, pot fi utilizate 30 de zile, 
înainte ca frauda să poată fi descoperită. De regulă, telefoanele scanate sunt 
folosite de traficanţi de droguri pentru a îngreuna depistarea lor de către 
organele de poliţie. 

Transferurile electronice de fonduri, frauda în programele cu bonuri de 
alimente, frauda programatică reprezintă alte forme de criminalitate economico- 
financiară, extrem de periculoase, pe care le folosesc cotidian grupurile 
infractoare compatibile cu crima organizată. 

Categoria infractorilor din domeniul financiar acoperă un segment larg, 
de la funcţionarul bancar care delapidează, până la asociațiile de crimă 
organizată din Africa de Vest, traficanţii de droguri, triadele asiatice şi alții care 
comit fraude bancare la scară internațională. 


6. Traficul de droguri 


Una din formele cele mai active de manifestare a crimei organizate 
naționale şi transnaţionale o reprezintă producția şi traficul de droguri. 
Profiturile deosebite realizate din această activitate, care devansează cu mult 
unele afaceri legale, inclusiv din domeniul industriei petroliere, au făcut ca, pe 
lângă organizațiile mafiote tradiționale, să apară nenumărate grupări şi bande 
criminale care pun în prim-planul preocupărilor lor producția şi traficul de 
droguri. Îngrijorător este faptul că în unele ţări, această activitate se desfăşoară 
sub privirile îngăduitoare ale guvernanţilor şi şefilor de state care reacționează 

tacit la preocupările de acest gen ale bandelor criminale autohtone, motivul 
fiind uşor de dedus. 

Organizațiile criminale cu astfel de activități îşi permit să posede mii de 
hectare de pământ arabil pentru culturile de plante opiacee, mii de angajaţi 
pentru întreg procesul de fabricare a drogurilor, adevărate armate pentru 
asigurarea protecției, specialişti în domeniul chimiei, informaticii, economico- 
financiar etc., mijloace de transport de toate categoriile, inclusiv 
minisubmarine, în general toată logistica de care au nevoie în desfăşurarea 
activităţii lor ilegale. 

Orice încercare de a face o evaluare a profiturilor realizate ca urmare a 
acestui gen de activitate, la nivel internațional, este hazardată. Estimările 
efectuate, numai în baza confiscărilor anuale de droguri, reliefează sume de 
ordinul miliardelor de dolari. 

Câştigurile fabuloase ce se realizează ca urmare a traficului de droguri 
au determinat organizaţiile criminale să declanşeze o adevărată ofensivă 
mondială pentru deschiderea şi acapararea de noi piețe de desfacere a acestor 
„produse”. Metoda transportului de droguri ingerate de curieri sau ascunse pe 
corp ori în bagajele de mână, în cantităţi de ordinul sutelor de grame, nu mai 
este de actualitate, în prezent fiind folosite mijloace de transport de mare tonaj, 
în care sunt camuflate zeci şi sute de tone de astfel de substanţe. 

După căderea „Cortinei de Fier”, ţările fostului bloc comunist au devenit 
segmente principale ale rutelor de transport al drogurilor şi chiar veritabile pieţe 
de desfacere, existând pericolul ca, în scurt timp, dacă nu se vor întreprinde 
măsurile care se impun, acestea să ajungă din urmă şi chiar să devanseze statele 
occidentale cu tradiție în consumul de stupefiante. Strategiile elaborate şi 
măsurile întreprinse pentru combaterea acestui flagel sunt încă firave, 
ineficiente, limitându-se, de regulă, la spaţiul naţional sau la o zonă regională 
restrânsă. Fără elaborarea unei strategii globale sau pe zone extinse, care să se 
bazeze pe angajamentul ferm de cooperare al guvernelor implicate în acțiunile 
de contracarare a organizaţiilor criminale, nu se poate spera într-o diminuare a 
acestui fenomen şi cu atât mai puţin în eradicarea sa. 


6.1. Zonele cenuşii 


Utilizată inițial pentru desemnarea sectoarelor de cer neacoperite de 
baleiajul radarului, această expresie a fost extrapolată, fiind utilizată în prezent 

şi pentru desemnarea teritoriilor unde puterea este necontrolabilă sau legalitatea 
lipseşte cu desăvârşire. 

Astfel, „zonele cenuçii””! acoperă imense teritorii din Asia Centrală 
(Afganistan, republicile musulmane din fosta U.R.S.S., Kaşmirul, Xingiang) şi 
din America Latină (Columbia, Ecuador, Brazilia, Bolivia, Peru). Aici s-au 
dezvoltat în ultimele decenii ale secolului trecut puteri hibride, semipolitice, 
semicriminale, rodul unor alianțe dubioase, cum ar fi: producători de heroină cu 
luptătorii demobilizați în Asia, producătorii de cocaină cu forțele de guerilă în 
America Latină. Există, în prezent, zeci de mii de indivizi înarmați care 
controlează sute de mii de km, inaccesibili pentru oamenii legii. Situațiile de 
acest gen reprezintă unul din cele mai mari pericole care întunecă secolul XXI, 
motiv de reflecţie la cel mai înalt grad pentru organizațiile internaționale 
angajate în lupta pentru menținerea păcii în lume şi combaterea marii 
criminalități. 

Forţele Armate Revoluţionare Columbiene (F.A.R.C.), cunoscute ca 
trupe de gherilă comuniste, care luptau împotriva regimului aflat la putere, au 
devenit, în timp, cel de-al „treilea cartel”, după Medellin şi Calli, implicându- 
se, alături de acestea, în producţia de cocaină, cu deosebire în asigurarea 
protecţiei cultivatorilor de coca şi a transporturilor de cocaină. 

Agenţia Centrală de Informaţii (C.I.A.) din S.U.A. susține că şi 
organizația ultramaoistă „Calea Luminoasă” din Peru, care beneficiază de 
ajutorul a numeroşi simpatizanți din ţările Comunităţii Europene, din 
Scandinavia şi din S.U.A., este implicată în afaceri cu droguri. 

În Asia Centrală, principala „zonă cenușie” se întinde de-a lungul 
frontierelor Uzbekistanului, Turkmekistanului, Afganistanului şi Pakistanului. 
În această zonă producţia de opiu a înregistrat creşteri spectaculoase în ultimii 
ani. Clanurile asiatice produc şi livrează opium şi heroină în marile oraşe ale 
C.S.I., iar de aici drogurile sunt dirijate către piaţa occidentală. Pentru a 
evidenția mai bine dimensiunile activităţii clanurilor asiatice, un ataşat militar 
occidental în Pakistan descria un transport de narcotice din Afganistan şi 
Pakistan către ţările C.S.I. ca pe „un convoi de camioane precedat de blindate 
antiaeriene tractate, dotate cu sisteme radio de comunicare perfecționate. ..”. 

În urma implicării în activitatea de producere şi traficare a drogurilor, 
luptătorii mujahedini din Asia şi trupele de gherilă din America Latină au 


” United Nations — Office on Drugs and Crime — 2004 World Drug Report, Vol 1; Analysis, 
pag. 43 şi următoarele. 

devenit adevărate structuri de putere, permiţându-şi să trateze de la egal la egal 
cu guvernanţii sau chiar să pretindă preluarea puterii în stat. 

Nici Europa nu a scăpat acestui flagel: din Surinam spre Ţările de Jos, 
din Afganistan spre Italia, din portul venezuelean Macaraibo spre Palermo, din 
toate țările latino-americane spre Spania, cocaina soseşte în cantități 
impresionante. O situaţie similară se înregistrează şi în ceea ce priveşte heroina 
din Asia Centrală. Trei sferturi din aceasta se consumă în țările Comunităţii 
Europene. După căderea „Zidului Berlinului”, şi până la intervenţia NATO, 
recolta câmpurilor de mac din Afganistan ajungea în Amsterdam în circa o 
săptămână. Anual, aproximativ 150.000 de containere sigilate sunt expediate pe 
căile ferate în fostele ţări ale U.R.S.S. 

Nu se poate face o evaluare certă cu privire la suprafeţele arabile 
destinate culturilor de plante opiacee. Pentru zona latino-americană se 
estimează, totuşi, că suprafețele plantate cu coca variază între 155.000 şi 
316.000 ha. 

„Zonele cenuşii” au intrat şi în preocuparea ecologiştilor, ca urmare a 
faptului că în acestea se înregistrează un proces real de amenințare a 
echilibrului ecologic. Apele limpezi din zona Anzilor încep să sufere datorită 
poluării provocate de rafinarea cocainei. Numai în anul 1991 această 
„industrie” a utilizat 23.000 tone de calciu, 10.000 tone piatră de calcar, 1.000 
tone eter şi acetonă, 800 tone de acid sulfuric, 300 tone kerosen şi 50 tone de 
acid clorhidric, ale căror reziduuri au fost deversate, fără nici o precauţie, în 
fluviile, râurile şi lacurile din vecinătatea laboratoarelor de fabricare a 
drogurilor. 

„Zonele cenuşii” reprezintă, de asemenea, adevărate „depozite” de 
plasare a deşeurilor toxice, cancerigene, radioactive şi contaminate. 

Ceea ce îngrijorează cel mai mult este faptul că aceste „zone cenuşii” se 
extind de la an la an. Astfel, în Asia, în regiunea de la nord de Birmania şi 
Thailanda — celebrul Triunghi de Aur — spre provincia chineză Yunnan, sunt 
circa 2.000 km de frontieră necontrolabilă. Africa sahariană este, de asemenea, 
ameninţată. Cornul Africii, între Somalia şi Sudan, este din ce în ce mai 
inaccesibil, scăpând în mod progresiv de sub control. 

„Zonele cenuşii” sunt teritorii ideale pentru culturile de plante opiacee şi 
laboratoarele clandestine de prelucrare a acestora, precum şi pentru 
desfăşurarea altor activităţi compatibile cu crima organizată. 

6.2. Drogurile şi organizaţiile criminale 


O privire generală asupra evoluției fenomenului drogurilor pe plan 
mondial arată că, în afara unor aspecte pozitive ce oferă o rază de speranţă prin 
aplicarea programelor viitoare de luptă împotriva traficului şi consumului ilicit 
de droguri, situația globală reliefează o cronicizare a flagelului mondial al 
drogurilor, cu evoluţii ce provoacă noi motive de îngrijorare tuturor instituţiilor 
naționale şi internaționale abilitate în domeniu. 

În Europa, procesul de integrare a noilor membri va genera noi 
probleme Uniunii Europene, care se confruntă deja cu o situație complexă 
privind drogurile, dar, în acelaşi timp, va crea şi premisele dezvoltării şi 
coordonării unui răspuns concertat prin creşterea cooperării în domeniu. 

Datele şi informaţiile oferite de organizaţiile internaționale (structurile 
Naţiunilor Unite — Organul Internațional de Control al Stupefiantelor, Oficiul 
privind Drogurile şi Criminalitatea, Comisia pentru Stupefiante, şi cele ale 
Uniunii Europene — Observatorul European pentru Droguri şi Toxicomanii), 
prin rapoartele anuale prezintă tendințele şi caracteristicile relevante ale 
producţiei, traficului şi consumului de droguri la nivel mondial. 

Comparativ cu perioada anterioară, în anul 2006 se constată că pe 
pieţele ilicite ale cocainei, stimulenţilor de tip amfetaminic şi canabisului nu s- 
au înregistrat evoluţii dramatice, excepție făcând piața opiului, aspect asupra 
căruia o să revenim. Pe de altă parte reţine atenția îngrijorarea unor 
personalități, implicate direct în activitatea de control al fenomenului 
drogurilor, față de rezultatele nerelevante obţinute în acest domeniu, care nu 
sunt în concordanţă cu eforturile şi investiţiile alocate. 

Spre exemplu, în data de 7 septembrie 2006, un articol dat publicităţii de 
BBC NEWS, aducea la cunoştinţă opiniei publice faptul că Generalul James 
Jones comandantul NATO a solicitat ţărilor membre NATO să acorde 
întăriri pentru misiunea din sudul Afganistanului, recunoscând că trupele 
alianţei nu mai fac față violenței din regiune, iar la data de 12 septembrie 2006 
directorul Biroului Naţiunilor Unite privind Drogurile şi Criminalitatea, domnul 
Antonio Maria Costa, făcea următorul apel pentru distrugerea industriei 
opiumului în Afganistan: „Fac apel la forțele NATO pentru distrugerea 
laboratoarelor de heroină, dezafectarea pieţelor de opiu, atacarea convoaielor 
de opiu şi aducerea comercianților în fața justiției. Invit ţările coaliției 
să ofere NATO mandatul şi resursele necesare. Veniturile din culturile 

de opiu vor fi de 3 miliarde de dolari în acest an, ceea ce va îmbogăţi 
infractorii şi oficialii corupți. Din experiența dobândită ştim că 
supraoferta masivă de heroină nu duce la scăderea prețurilor, ci la 
creşterea purității heroinei. Aceasta înseamnă mai multe decese datorate 
supradozei”. (vezi UN drugs chief calls for extra resources to help NATO 
target Afghan opiu, UNODC Press release, Brussels, 12 September 2006, 
http://ww .unodc.org/unodc/en/press_release_2006_09_ 12.html). 

În prezent, în Afganistan, în 28 din cele 34 de provincii, se cultivă mac 
opiaceu. Aproximativ 12,6% din totalul populaţiei este implicată în cultivarea 
opiului. 

În iulie 2005, Biroul Naţiunilor Unite privind Drogurile şi 
Criminalitatea prezenta un amplu raport referitor la proiectele destinate 
dezvoltării alternative în Afganistan. În raport se preciza faptul că pentru anii 
2005/2006 s-au alocat 490 milioane USD, din care 263 milioane USD pentru 
Programe Naţionale şi 227 milioane USD pentru proiecte bilaterale privind 
dezvoltarea alternativă. În septembrie 2006 dl. Costa preciza „Banii alocaţi sunt 
blocaţi datorită întârzierilor birocratice. O parte sunt folosiți în mod 
necorespunzător sau sunt furați de către intermediarii incompetenți şi 
administratorii corupți. Ajutorul internaţional se loveşte de costuri enorme.” ” 


6.2.1. Heroina 


Heroina sau diamorfina este un drog verificat din clasa „A”, extras din 
opium de mac (varietatea Papaverum Somniferum Album) şi se prezintă sub 
formă de pudră de culoare maron sau albă”. 

Opiumul este un latex rezultat dintr-un lichid albicios prelevat prin 
incizia capsulelor de mac cu ajutorul unui cuţit cu una sau mai multe lame. În 
contact cu aerul se fluidizează şi capătă o tentă neagră, ca urmare a oxidării 
alcaloizilor fenolitici pe care îi conţine. Amestecat cu apă caldă şi filtrat, 
opiumul este supus unui şir de reacții chimice mai întâi în mediu bazic, iar apoi 


” Press Release, United Mations Office on Drugs and Crime (UNODC), Afghan opiu 
cultivation soars 59 percent in 2006, UNODC survey shows, Kabul, 2 September 2006 
http:/Awww.unodc.org/unodc/press_release_2006_09_01.html. 

3 Roibu, loan; Mircea Alexandru — Flagelul Drogurilor la Nivel Mondial şi Naţional, Ed. 
Mirton, Timişoara, 1997, pag. 21; Ţical George-Marius — Combaterea Crimei Organizate — 
Antidrog, Curs, vol. 2, Ed. M.A.I., 2003, pag. 107 şi următoarele. 

în mediu acid, pentru a se extrage morfina bază. Morfina este solubilă în mediul 
alcalin datorită funcției sale de fenol. Combinată apoi cu amoniac formează o 
sare. Trecerea în mediul acid (clorhidric, acetic sau tartric) permite recuperarea 
morfinei bază. Repetând de 3-4 ori această operație, traficanţii obțin o morfină 
bază cu puritatea de 70-90%. 

Heroina este apoi fabricată prin reacția morfinei bază cu un reactiv de 
acetilare. Cel mai des se utilizează anhidrida acetică. Insolubilă în apă, heroina 
bază poate fi fumată, dar nu poate fi injectată. Pentru a fi injectată, este tratată 
cu acid clorhidric, transformându-se în clorhidrat de heroină. Sub această formă 
este vândută în Europa şi S.U.A. Aceleaşi proceduri pot fi aplicate morfinei 
bază pentru a fi injectabilă. 

Obţinerea heroinei nu se poate realiza decât de către chimişti cu mare 
experiență, deoarece necesită o dozare perfectă a diferiților reactivi chimici, 
precum şi o respectare strictă a timpilor de reacţie şi a temperaturilor. 

Termenii în argou folosiți pentru acest drog sunt: „aromă”, „skag”, 
„Zahăr maro”, „H”, „Henry”. 

Consumatorii drogului prezintă următoarele simptome: stare de euforie, 
somnolență, pupile contractate, apariţia de pete pe mâini şi picioare. 

Administrarea drogului poate conduce la: deces în cazul unei supradoze; 
infectare cu virusul H.I.V.; hepatită; infecții ale sângelui, apariția de abcese, 
deces datorat suprasolicitării inimii, ca urmare a unui efort sexual. 

Cultura ilicită de mac opiaceu în Afganistan s-a întins în anul 2003 pe o 
suprafață de 80.000 de hectare comparativ cu 74.000 de hectare în 2002, 
reprezentând o creştere de 8% şi cuprinzând 28 din cele 32 de provincii ale 
țării. 

Potrivit Raportului mondial privind drogurile pe anul 2006” al 
UNODC, suprafaţa totală cultivată cu mac opiaceu în anul 2005 a fost de 
151.500 ha, din care 68% (104.000 ha) erau în Afganistan, iar producția totală 
de opium a fost de 4.620 tone, 89% (4.100 tone) provenind din Afganistan”. 

Conform datelor prezentate de UNODC în raportul% dat publicităţii în 
luna septembrie 2006, suprafaţa cultivată cu mac opiaceu în Afganistan în anul 
2006 a fost cu 59% mai mare decât în anul 2005, atingând 165.000 hectare. 


* UNODC, World Drug Report 2006. 
3 UNODC, World Drug Report 2006, pag.61. 
2% United Nations Office on Drugs and Crime (UNODC), Afghanistan Opium Survey 2006. 

Această cifră depăşeşte suprafaţa cultivată la nivel mondial în anul anterior”! 
care a fost de 151.500 ha. 


Suprafaţa cultivată cu mac opiaceu la nivel mondial, 1990-2006 

Sursa : UNODC, World Drug Report 2006 
Afghanistan Opium Survey 2006 


Producţia de opiu în anul 2006 în Afganistan a fost estimată la 6.100 
de tone, o cifră fără precedent”. Cea mai mare producție de opium 
înregistrată la nivel mondial, până în prezent, a fost de 5.764 tone în anul 1999, 
când Afganistanul a avut o producție de 4.565 de tone. 


7 Ibidem, pag. 1. 
?8 Ibidem, pag.1. 

Producția de opium la nivel mondial, 1990-2006 

Sursa : UNODC, World Drug Report 2006 
Afghanistan Opium Survey 2006 


Recolta anului 2006 din Afganistan reprezintă aproape 92% din 
producția la nivel mondial şi depăşeşte cererea globală cu 30%. 

Printre alte țări producătoare de opiacee mai trebuie menționate: 
Myanmar (cu o suprafață cultivată de 32.800 de hectare în anul 2005 şi o 
producție de 312 tone opiu), Mexic (cu o suprafață cultivată de 3.300 ha şi o 
producție de 69 de tone în acelaşi an), Pakistan (cu o producție de 61 de tone), 
Columbia (cu 28 de tone de opiu produs în anul 2005) şi Laos (cu 14 tone)? i 

Comparativ cu anul 1998, suprafața cultivată cu mac opiaceu 
în Triunghiul de aur (Myanmar, Laos şi Tailanda) a scăzut, de la 157.900 ha 
în 1998 la 24.160 hectare în anul 2006°'. Myanmar rămâne al doilea 
mare producător de opiu la nivel mondial, deşi suprafaţa cultivată cu mac 
opiaceu a scăzut de la an la an (de la 130.300 ha în 1998 la 21.500 hectare în 
anul 2006). 


? Press Release, United Nations Office on Drugs and Crime (UNODC), Afghan opiu 
cultivation soars 59 percent in 2006, UNODC survey shows, Kabul, 2 September 2006 
http:/Awww.unodc.org/unodc/press_release_2006_09_0l.html 

2 UNODC, WDR 2006, pag.57 

31 UNODC, Opium poppy cultivationin the Golden Triangle, October 2006, pag.7. 

Laos este aproape eliberată de culturile de mac opiaceu, dar în anul 2006 
s-a constatat o creştere cu 39% a suprafeței cultivate comparativ cu anul 2005 
(de la 1.800 de ha cultivate cu mac opiaceu în anul 2005 la 2.500 ha în anul 
2006)”. 

În ceea ce priveşte exponenţii crimei organizate care monopolizează 
acest drog, s-a constatat că triadele chinezeşti dețin monopolul traficului de 
heroină către S.U.A., iar bandele criminale turceşti controlează traficul acestui 
drog în Europa. 

Triadele chinezeşti sunt recunoscute pe plan mondial şi pentru traficarea 
heroinei pure sau a „Albului de China”. 

Grupările criminale din Ţările de Jos joacă rolul de angrosist în ceea ce 
priveşte furnizarea heroinei către alte țări membre ale Uniunii Europene. 

Grupările criminale turce asigură distribuirea în Spania, Suedia, 
Danemarca şi Anglia, unde au legături strânse cu traficanţii autohtoni. 

La rândul lor, grupările criminale olandeze şi iugoslave sunt deosebit de 
active pe piaţa heroinei, fiind implicate în traficarea acesteia în Suedia, Austria, 
Luxemburg, Danemarca şi Norvegia. 

Rutele tradiționale de transport ale heroinei asiatice către Europa de 
Vest au fost cele balcanice, via Turcia şi prin traversarea Africii de Vest. 

Cartelurile columbiene, deţinătoare ale monopolului cocainei pe plan 
mondial, au început să producă şi heroină pe care o exportă, cu precădere, în 
S.U.A., fără a scăpa din vedere continentul european. În afară de producţia 
proprie de heroină, cartelurile columbiene obțin acest drog de la bandele 
criminale turceşti în schimbul cocainei. 

Cartelurile mexicane, la rândul lor, produc şi trafichează heroină, în 
cantități incomparabil mai mici decât grupările criminale asiatice. 

Aproximativ 16 milioane de persoane (0,4% din populaţia globului cu 
vârste cuprinse între 15 şi 64 de ani) consumă opiacee. Două treimi din cererile 
de tratament din Asia şi aproximativ 60% din cererile de tratament din Europa 
sunt pentru consumul de opiacee. 

Mai mult de jumătate din consumatorii de opiacee sunt în Asia, 
consumul cel mai mare fiind identificat de-a lungul rutelor de trafic ce pleacă 
din Afganistan. 


32 Ibidem. 

6.2.2. Canabisul 


Canabis satira este o plantă care creşte în multe regiuni ale globului, 
fiind cultivată şi valorificată de unele ţări. În zonele mediteraneene este 
însămânţată primăvara şi recoltată la sfârşitul verii. 

Sub formă de drog, cannabisul este traficat şi consumat ca: marijuana 
(iarbă), la început oferită gratis, haşiş (răşină) şi ulei vegetal. 

Considerăm că forma de consum al acestui drog reprezintă cea mai 
uşoară, dar cea mai periculoasă formă de incitare la „necaz”. Indiferent de 
clasificarea acestui drog uşor, un lucru rămâne de mare responsabilitate pentru 
statele naţionale şi anume, combaterea folosirii lui, cu tot ceea ce presupune 
această noţiune. 

Marijuana, „iarbă” sau „kiful”, cum i se mai zice, se obține din frunzele 
sau florile de cannabis”. Este cunoscut la noi faptul că această plantă conţine 
substanţe stupefiante. După fecundare, plantele feminine care conţin substanţe 
active (mai ales THC — respectiv tetrahidrocanabinol) sunt puse la uscat timp de 
două luni. După această fază, frunzele şi florile se taie în acelaşi mod ca şi 
tutunul. În acest fel rezultă marijuana care conţine aproximativ 10% THC. 

Principalele zone de producție a marijuanei sunt Africa de Vest, Caraibe 
şi America de Sud, iar ţările de destinație ale acestui drog sunt cele 
vest-europene şi nord-americane. 

Traficul cu marijuana este monopolizat de grupările criminale din Africa 
de Vest şi cartelurile columbiene şi mexicane, care cooperează activ cu bandele 
criminale vest-europene. 

Haşişul sau răşina de canabis se obţine prin măcinarea mecanică a 
plantelor pentru separarea de semințe, tulpini şi rădăcini, obținându-se o 
substanță al cărei conţinut în T.H.C. este de circa 40%. Răşina rezultată este 
ulterior transformată în turte de haşiş de aproximativ 1 kg, care servesc şi la 
extragerea uleiului de cannabis. Răşina se amestecă apoi cu alcool de 90 grade 
şi se agită timp de 24 ore, din 3 în 3 ore. Pasta astfel obținută este comprimată 
şi ambalată în saci de cânepă. Uleiul recoltat este filtrat şi expus la soare 
aproximativ 7 ore pentru evaporarea alcoolului. Operația finală constă în 
încălzirea pentru solidificare şi comercializare. Substanța obținută după 
încheierea procesului menționat conține aproximativ 60% T.H.C. 
(tetrahidrocannabinol). 


* Roibu loan, Mircea Alexandru, Op. cit. pag. 10 şi următoarele; Țical George- Marius — 
Op.cit. 103 şi următoarele. 

Semințele de canabis nu conţin nicio substanță psiho-activă. Acestea 
sunt recuperate pentru însămânţare sau hrănirea păsărilor. 

Haşişul sau răşina de canabis se produce în mai multe ţări, cele mai mari 
producătoare fiind însă Maroc şi Pakistan. 

Rutele tradiționale de transportare a haşişului marocan către Europa de 
Vest, în special Marea Britanie, tranzitează Spania şi Franţa. Haşişul se 
transportă atât pe calea aerului, cât şi pe mare, folosindu-se ambarcaţiuni de 
mic tonaj. 

Traficarea haşişului pakistanez în Europa Occidentală se realizează atât 
pe mare, cât şi pe uscat, folosindu-se rutele balcanice şi este monopolizată de 
grupările turce şi cele asiatice. 

Canabisul, sub formă de ulei vegetal este mai puţin consumat în Europa, 
ponderea deținând-o S.U.A. Spre exemplu, din totalul de 506 t de ulei vegetal 
confiscat în 1995, pe plan mondial, 504 t au fost capturate în S.U.A. 

Drogurile extrase din cannabis sunt din clasa „„B” şi se administrează 
prin fumarea în pipe sau țigări, prin înghiţire ori amestecate în mâncăruri. 

Termenii în argou folosiţi de distribuitori şi consumatori sunt: „ceai”, 
„larbă”, „tocătură”, „ganja”, „lovitură”. 

Consumatorii acestor droguri prezintă următoarele simptome: lipsă de 
coordonare în mişcări, ochi înroşiți, pupile dilatate, tensiune arterială crescută, 
tendința de a râde fără motiv, lipsa de reacție la stimuli externi. Consumul 
drogurilor provoacă şi afecţiuni ale plămânilor. 

Cannabisul rămâne drogul de origine vegetală cel mai mult cultivat, 
consumat şi care face obiectul unui trafic foarte intens. La ora actuală nu există 
estimări asupra producției mondiale de cannabis, datorită inexistenței unui 
sistem de monitorizare a culturilor în multe regiuni ale lumii. Totuşi, 
confiscările masive şi constante din ultimii ani duc la concluzia unei creşteri a 
producției mondiale de cannabis. Au fost identificate 176 de ţări sursă pentru 
iarba de canabis. Deoarece canabisul este o plantă care poate fi cultivată 
aproape peste tot, inclusiv în gospodării şi nu necesită o îngrijire deosebită, este 
dificil de estimat care sunt dimensiunile acestor culturi. 

Din ultimul raport privind culturile de canabis, realizat de către 
Guvernul Marocului cu sprijinul Programului Biroului Naţiunilor Unite privind 
Drogurile şi Criminalitatea (UNODC) de Monitorizare a Recoltelor Ilicite, 
publicat în ianuarie 2007, rezultă că în pofida reducerii suprafețelor cultivate cu 
canabis, pentru al doilea an consecutiv, Marocul rămâne principalul producător 

de răşină de canabis (haşiş) din lume. Suprafaţa cultivată cu canabis în anul 
2005 a fost estimată la 72.500 de hectare, ceea ce reprezintă o reducere de 40% 
faţă de anul 2004*. 

Producţia de canabis pentru anul 2005 a fost estimată la 53.300 de tone, 
ceea ce reprezintă o scădere cu 46% faţă de anul 2004”. 

Marocul aprovizionează pieţele ilicite din America de Nord şi Europa de 
Vest. Cea mai mare piață pentru răşina de canabis este cea europeană, cu 70% 
din volumul global al capturilor înregistrate pentru anul 2004. Marocul rămâne 
principala ţară sursă pentru răşina de canabis, fiind urmată de Pakistan, 
Afganistan, Albania şi Olanda. Jamaica şi Paraguay sunt principalele ţări sursă 
pentru continentul american“€. 

Iarba şi răşina de canabis rămân cele mai traficate droguri la nivel 
mondial. Aproape toate țările sunt afectate de traficul de canabis. La nivel 
global, în anul 2004 capturile de răşină de canabis au crescut cu 6%, atingând 
un volum, fără precedent, de 1.471 tone”. 

În unele ţări, consumul şi traficul de canabis sunt luate în serios, în timp 
ce în altele sunt aproape ignorate. Această lipsă de convergență subminează 
credibilitatea sistemului internațional de control. 

Canabisul continuă să fie cel mai consumat drog din lume. Se estimează 
că 162 milioane de persoane au consumat canabis în anul 2004, aproximativ 
3,9% din populaţia la nivel mondial cu vârste cuprinse între 15-64 de ani“. 


6.2.3. Cocaina 


Cocaina este un drog din clasa ,A” care se obţine din frunzele de coca, 
acestea conținând între 0,2 — 1,8 % cocaină. După ce sunt puse la uscat mai 
multe zile pe suprafețe pardosite, frunzele sunt amestecate cu kerosen şi 
carbonat de calciu, sodiu sau potasiu, după care, timp de o noapte, sunt călcate 
cu picioarele. Cocaina, care este eterică, se transformă în carbonat de cocaină, 
care se dizolvă în kerosen. Soluția este apoi filtrată pentru eliminarea 
reziduurilor, după care se amestecă cu acid sulfuric. Se obţine astfel sulfatul de 


* United Nations Office on Drugs and Crime (UNODC), Marocco — Cannabis survey 2005, 
Executive summary, January 2007, pag. 5. 

3 United Nations Office on Drugs and Crime (UNODC), Marocco — Cannabis survey 2005, 
Executive summary, January 2007, pag. 7. 

“* UNODC, WDR 2006, pag. 106. 

“ Ibidem, pag. 113. 

38 UNODC, WDR 2006, pag. 117. 

cocaină, pasta de bază, care se precipită şi se depune pe fundul vasului. Odată 
prelevată, această pastă este pusă la uscat înainte de a fi purificată pentru 
eliminarea kerosenului şi a altor impurități reziduale. Pentru aceasta se adaugă 
din nou acid sulfuric şi permanganat de potasiu. După filtrare, produsul se 
amestecă cu amoniac, înainte de a fi iarăşi filtrat şi uscat. Din pasta purificată 
obținută, cocaina este izolată prin adăugarea de acetonă sau eter etilic, pentru 
distilarea sulfatului de cocaină. În etapa finală, se adaugă acid clorhidric şi 
alcool care formează un precipitat de clorhidrat de cocaină care se cristalizează 
în timp, luând forma finală care se comercializează. 

Cocaina rămâne al treilea drog ilicit care face obiectul unui vast trafic în 
întreaga lume, după cannabis-ul plantă şi rezina de cannabis, reprezentând 14% 
din totalul confiscărilor mondiale de droguri."* 

În anul 2005, suprafaţa totală cultivată cu coca în Columbia, Bolivia şi 
Peru a fost de 159.600 de ha, ceea ce reprezintă o creştere de 1% față de anul 
2004, dar o reducere de 28% față de anul 2000. Cea mai mare suprafață 
cultivată cu coca a fost în Columbia (54%), urmată de Peru (30%) şi Bolivia 
(16%) .. 


Suprafaţa cultivată cu coca la nivel mondial, 1990-2005 

Sursa: UNODC, World Drug Report 2006 


* Agenţia Naţională Antidrog — Raport de Evaluare, 2003, pag. 12 şi următoarele. 
“ Ibidem, pag. 82 

În anul 2005, producţia de cocaină estimată a fost de 910 tone, din care 
640 de tone în Columbia, 180 de tone în Peru şi 90 de tone în Bolivia”. 


Producţia de cocaină la nivel mondial, 1990-2005 

Sursa : UNODC, World Drug Report 2006 


În acelaşi an s-a raportat distrugerea a 8.208 laboratoare de procesare a 
cocainei, de patru ori mai multe decât în anul 2000“, multe dintre acestea fiind 
descoperite în zonele de producţie, ceea ce reflectă faptul că activitatea de 
procesare a frunzelor de coca în cocaină are loc în apropierea zonelor în care se 
cultivă coca. În Bolivia şi Peru laboratoarele descoperite şi anihilate produceau, 
în cea mai mare parte, cocaină pastă şi cocaină bază, iar 13% din cele 
dezafectate în Columbia produceau clorhidrat de cocaină”. 

După o creştere de 34% înregistrată în anul 2003, capturile de cocaină 
au crescut cu 18% în anul 2004, ajungând la 588 de tone, aceasta reprezentând 
cea mai mare cantitate de capturi înregistrate până în prezent". Creşterea 
capturilor reflectă o mai bună cooperare între agenţiile de punere în aplicare a 
legii şi intensificarea schimbului de informaţii. Cele mai multe capturi s-au 
înregistrat în America de Sud (45%), America de Nord (33%) şi Europa (13%). 


*! UNODC, World Drug Report 2006, pag. 82. 
“2 Ibidem. 

8 UNODC, World Drug Report 2006, pag. 82. 
4 Ibidem, pag. 87. 

Pentru al treilea an consecutiv Columbia a fost lider în domeniul capturilor de 
cocaină (188 tone în anul 2004), având o creştere a volumului capturilor de 
29% faţă de anul 2003%. 

Principala rută de traficare a cocainei porneşte din regiunea Andină, în 
special din Columbia, are ca ţară intermediară de trafic Mexicul şi ca destinaţie 
Statele Unite ale Americii. 

Cea de-a doua destinație a cocainei traficate din regiunea Andină este 
Europa. Principala poartă de intrare în Europa este Spania care a raportat că 
acest drog, înainte de a ajunge în Spania tranzitează Ecuadorul şi Venezuela. 
Spania a raportat în anul 2004 capturarea celei mai mari cantități de cocaină din 
Europa din ultimii 20 de ani, situându-se în acelaşi an pe locul trei din punct de 
vedere al volumului capturilor, după Columbia şi Statele Unite“. 

În Europa Orientală, confiscările aproape s-au dublat, deşi reprezintă 
numai 2% din cele efectuate în Europa Occidentală. Polonia a înregistrat o 
captură masivă de 422 kilograme. 

Confiscările de cocaină efectuate în Africa sunt puţin semnificative, deşi 
sunt în creştere în Africa de Sud şi Africa Australă, unde ele reprezintă 80% din 
total. 

Sursele principale de aprovizionare cu cocaină continuă să fie 
Columbia, Peru, Bolivia şi Brazilia. La nivel mondial, destinațiile predilecte ale 
traficanților continuă să rămână, în ordine descrescătoare, Statele Unite ale 
Americii, Europa, Italia, Olanda, Marea Britanie şi Africa de Sud. 

Jumătate din cocaina provenită din Columbia şi confiscată în alte zone a 
fost transportată pe apă (73% prin traversarea Oceanului Pacific şi 27% prin 
traversarea Oceanului Atlantic), Oceanul Pacific rămânând principala filieră de 
trafic către Statele Unite ale Americii. Consumul de cocaină afectează 
aproximativ 13,4 milioane de oameni, 0,3% din populaţia globului cu vârste 
cuprinse între 15—64 ani. Cei mai mulți consumatori sunt în America de Nord 
(aproximativ 50% din numărul total al consumatorilor). Pe locul doi se situează 
Europa Centrală şi de Vest, cu aproximativ 25% din numărul total al 
consumatorilor. America de Sud se situează pe locul trei. Consumul de cocaină 
în Europa este în creştere. 

Cocaina se administrează prin prize şi injectare. 


4 Ibidem, pag. 87. 
4 Ibidem, pag. 88. 

Consumatorii de cocaină prezintă următoarele trăsături şi simptome 
fizice: stare de agitație, euforie, creşterea pulsului şi a tensiunii arteriale, 
dilatarea pupilelor. 

Persoanele care consumă acest drog sunt supuse următoarelor pericole: 
stare depresivă, halucinaţii, agitaţie, paranoia, convulsii, riscul infectării cu 
H.I.V, hepatită. 

În rândul consumatorilor se folosesc următorii termeni în argou pentru 
cocaină: „coca”, „zăpadă”, „charlie”. 

Crackul este o substanță produsă în laboratoarele clandestine prin 
amestecarea de coca cu o pudră bazică şi se comercializează sub formă de bile 
sau felioare de culoare albă sau galbenă. 

Se administrează prin fumare cu pipa sau prin agitarea cutiilor cu crack 
perforate deasupra unei surse de căldură şi inhalarea fumului. 

Termenii în argou folosiți pentru acest drog sunt: „crack”, „rock” în 
SUA şi „caillou” în Paris. 

Efectele consumului stupefiantului sunt similare cu cele ale cocainei. 
Este însă mai puternic decât cocaina, iar acţiunea toxică asupra inimii poate fi 
fatală. Creează o dependență puternică față de drog. Conform estimărilor, 
producția mondială de cocaină se poate repartiza între cele trei țări mari 
producătoare: Columbia (72%), Peru (20%) şi Bolivia (8%). 


6.2.4. Drogurile sintetice 


Drogurile sintetice, fabricate în laboratoare şi rezultate din componenți 
chimici, sunt clasificate în trei grupe principale, respectiv: stimulente, 
halucinogene şi depresive. Grupul stimulenţilor de tip amfetaminic (ATS) 
cuprinde amfetaminele (amfetamine, metamfetamine), ecstasy (MDMA şi 
substanțele înrudite) şi alți stimulenţi sintetici (methcathinone, phentermine, 
fenetylline etc.). 

Aproximativ 15 milioane de persoane, respectiv 60% din consumatorii 
de amfetamine la nivel mondial, sunt în Asia, dintre care, cei mai mulţi sunt 
consumatori de metamfetamine. Europa are în jur de 2,7 milioane de 
consumatori de amfetamine, în Marea Britanie fiind cea mai mare piaţă de 
amfetamine. În ultimii ani, în Africa de Sud s-a dezvoltat piaţa stimulenţilor de 
tip amfetaminic, care sunt atât produşi, cât şi consumati în această regiune“. 


“ Ibidem, pag.143. 

Sunt mai mult de 3 milioane de consumatori de ecstasy în Europa, ceea 
ce reprezintă aproape 40% din numărul consumatorilor de ecstasy la nivel 
mondial. În America de Nord s-au înregistrat scăderi semnificative ale 
consumului de ecstasy începând cu anul 2000%. 

Consumul de droguri sintetice în Europa Occidentală a devenit ceva 
obişnuit, acestea nefiind considerate mai periculoase decât alcoolul. Este, în 
concepţia noastră, o opinie periculoasă, plină de neprevăzut şi extrem de 
dăunătoare pentru sănătatea socială. 

Dintre drogurile sintetice cele mai frecvent folosite şi perverse în acelaşi 
timp, menționăm: 

e Amfetaminele (sulfatul de amfetamină), drog verificat din clasa „B”, 
care se comercializează sub formă de tablete sau capsule. Pudra are culorile 
alb, roz sau galben. Se administrează prin prizare pe nas, înghițire sau 
injectare”. 

Consumatorii acestui drog prezintă următoarele simptome: gândire 
confuză, stare de indispoziţie, agresivitate, creşterea tonusului muscular, 
insomnii. 

Pericolul consumării acestui drog este cât se poate de mare şi constă în 
apariția de reacții psiho-fizice care pot fi clasificate în: stări halucinante, de 
panică, depresive, stop cardiac, infectare facilă cu virus H.I.V., hepatite. 
Termenii în argou folosiți printre distribuitorii şi consumatorii acestor droguri 
sunt: „viteză”, „maestru”, „prietenul maestru”. 

e L.S.D. (acid lysergic), drog verificat din clasa „„A”, se prezintă sub 
formă de tablete pătrate, având efecte după circa 30 minute. Consumatorii 
drogului prezintă următoarele simptome fiziologice: deteriorarea percepției, 
tulburări de vedere şi auz, halucinaţii, stări de paranoia, pupile dilatate. 

Cei care consumă acest drog au o comportare imprevizibilă şi tendința 
de a vorbi despre amintiri. 

Termenii în argou folosiți în domeniu sunt: „acid”, „călătorie”, 
„agăţătoare”. 

e Extasyul (metilen diozimetamină sau M.D.M.A.) este un drog din 
clasa „„A” care se prezintă sub formă de tablete de culoare albă, inscripționate 
cu o pasăre neagră sau o turturea. Se produce în Anglia şi Europa Occidentală. 


48 UNODC, WDR 2006, pag. 147. 
” Roibu, loan; Mircea Alexandru, Op. cit. pag. 14 şi următoarele; Țical George-Marius — 
Op.cit., pag. 101. 

„Extazul” se administrează oral sub formă de capsule şi este preferat de 
tineri, fiind cunoscut ca drogul dansului dezlănţuit. Consumatorii drogului 
prezintă următoarele simptome: creşterea energiei, senzaţie de sete, insomnii, 
stare depresivă, transpiraţie, creşterea tensiunii arteriale, creşterea pulsului. 

Drogul atacă, în general căile receptoare, inclusiv sistemul digestiv, 
producând, într-un număr îngrijorător de cazuri, distrugerea totală a acestora. 

Termenii în argou folosiţi sunt: „extaz”, „Adam”, „T.X.C.”, „„discuri”, 
„Viscuiţi”, „dragoste dezlănțuită”, „Faza 4”, „newyorkezi!”. 

Potrivit unor estimări, în Regatul Unit al Marii Britanii şi Irlandei de 
Nord se consumă săptămânal între 500.000 şi 1.000.000 doze de „extaz”. 

e M.D.A. sau „EVA” este produs de grupările criminale din Ungaria, 
Polonia şi Slovacia. 

e Meta — amfetamina cristalizată sau „I.C.E.,, este produsă de jakuza 
japoneză. 

Drogurile prezentate mai sus reprezintă numai categoriile şi tipurile cele 
mai cunoscute şi răspândite în masa consumatorilor, existând multe altele din 
gama celor sintetice menţionate, dar cu efect devastator în rândul acestora. 

Cel mai mare număr de consumatori de droguri se înregistrează în 
S.U.A., Olanda, Germania, Marea Britanie, Portugalia, Polonia şi Slovenia. 

Bazinele maritime cele mai uzitate pentru transportul drogurilor în 
Europa sunt: Marea Mediterană, Marea Adriatică şi Marea Neagră, iar porturile 
cele mai solicitate sunt: Istanbul, Izmir, cele de pe Coasta de Nord a Portugaliei 
şi mai nou, Constanţa. 

Porturile turceşti Istanbul, Izmir, Semsun şi Trabzan reprezintă 
principalele puncte de unde pleacă rutele maritime şi terestre balcanice de 
transport al drogurilor către Europa Occidentală. 

Începând de la mijlocul anilor '90, fabricarea stimulenţilor de tipul 
amfetaminei este în continuă creştere. Din numărul total de laboratoare 
clandestine descoperite în perioada 1990-2002 pe tot globul, cele din Statele 
Unite ale Americii au reprezentat 97% (circa 30.000). Între 2001 şi 2002, 
numărul de laboratoare clandestine pentru fabricarea metamfetaminei a crescut 
cu 14%. Numai în Statele Unite ale Americii au fost descoperite 9.024 
laboratoare, dar acestea sunt de talie modestă în comparaţie cu cele descoperite 
în Asia de Est şi de Sud-Est, confiscările masive din aceste ultime regiuni 
creând o imagine reală asupra capacităţilor de producţie din zonă”. 


5 Agenţia Naţională Antidrog — Raport de Evaluare, 2003, pag. 8 şi următoarele. 

Producerea amfetaminei este concentrată în principal în Europa, printre 
țările producătoare de amfetamine numărându-se Polonia, Africa de Sud, 
Olanda, Bulgaria, Germania, Franţa, Marea Britanie. 

Fabricarea ilicită a substanţelor de tipul ecstasy, după numărul 
laboratoarelor clandestine descoperite, este concentrată în Europa Occidentală 
şi America de Nord, dar în ultimii ani fabricaţia de ecstasy s-a extins şi în Asia 
de Est şi de Sud-Est. Conform raportărilor făcute la Biroul Naţiunilor Unite 
privind Drogurile şi Criminalitatea, numărul laboratoarelor de ATS descoperite 
a crescut de la 547 în 1990 la 7.028 în anul 2000 şi la o cifră record de 18.532 
în anul 2004*!. Cele mai multe laboratoare descoperite în anul 2004 produceau 
metamfetamine (17.851 laboratoare, respectiv 96% din numărul total). Cele mai 
multe laboratoare de metamfetamine (97%) au fost descoperite în America de 
Nord, în principal în Statele Unite ale Americii, iar cele mai multe laboratoare 
de amfetamine au fost descoperite în Europa (61%). Dintre laboratoarele de 
ecstasy, 48% au fost descoperite în America de Nord şi 23% în Europa (în 
principal Olanda, Belgia şi Estonia)”. 

Precursorii folosiți la fabricarea stimulenților de tip amfetaminic au fost 
confiscați în cantităţi record în anul 2004, ceea ce reflectă un real succes în 
cooperarea internaţională, în special prin intermediul proiectului Prisma”. 

Capturile globale de metamfetamine au scăzut cu 70% în perioada 
2000-2004, ajungând la 11 tone. Traficul cu metamfetamine rămâne 
concentrat în Estul şi Sud-Estul Asiei, dar se extinde şi în Oceania şi America 
de Nord“. 

Capturile de amfetamine s-au dublat față de anul 2000, în anul 2004 
atingând 6 tone, din care 96% s-au realizat în Europa. Principalele țări sursă 
menționate pentru amfetaminele confiscate în anul 2004 au fost Olanda, 
Polonia, Belgia, Bulgaria”. 

Capturile de ecstasy au atins în anul 2004 cifra record de 8 tone, din 
care 51% s-au realizat în Europa (în special în Europa centrală şi de Vest), 22% 
în America de Nord, 17% în Oceania, 5% în Estul şi Sud-Estul Asiei, de unde 


`l Ibidem, pag.125. 

°? Ibidem, pag. 126. 

*5 Proiectul Prisma reprezintă o iniţiativă a Organului Internaţional de Control al Stupefiantelor, 
implică participarea a 126 de autorităţi naționale şi vizează prevenirea deturnării precursorilor 
chimici folosiţi în fabricarea ilegală de droguri sintetice. 

* UNODC, WDR 2006, pag. 132. 

* Ibidem, pag. 134. 


82 Petru ALBU 


deducem că în mare parte traficul cu ecstasy se concentrează în Europa şi 
America de Nord”. 


6.3. Priorităţi actuale ale luptei antidrog 


Economia unei ţări care produce şi exportă droguri devine tot atât de 
dependentă de acestea ca şi un consumator. „Dezintoxicarea” ţărilor aflate într- 
o astfel de situaţie este o problemă extrem de dificilă, mai ales când acestea 
refuză „tratamentul”. 

Reconversia economiilor bazate pe producția de droguri presupune 
programe speciale de ajutorare sau, altfel spus, un proces de substituire a 
culturilor de plante opiacee. Acest proces este deosebit de dificil, deoarece 
culturile de coca, cannabis şi mac aduc venituri mult mai mari în comparaţie cu 
orice altă cultură de pe o suprafaţă arabilă echivalentă.” 

Un aspect demn de semnalat, invocat adesea de țările cultivatoare, îl 
reprezintă faptul că plantele opiacee servesc nu numai la producerea drogurilor, 
ci şi a unor medicamente, produse alimentare şi furajere. Astfel, din mac nu se 
extrage numai opiu, ci şi ulei de gătit, seminţe, furaje pentru animale şi 
combustibil, fără riscuri de intoxicare, deoarece principala substanță activă 
(morfina) nu se află decât în pereţii capsulelor şi în zona superioară a tulpinii. 

În America Latină, unde cultura de coca s-a extins vertiginos în ultimele 
două decenii, s-au inițiat măsuri de distrugere a acesteia prin folosirea unor 
produse chimice şi erbicide, printre care thebutiron, o substanță mai puţin 
toxică, cu eficacitate timp de 12 — 18 luni. Programul este coordonat de S.U.A. 
şi potrivit unor observatori are un caracter mai mult psihologic decât represiv. 

În privința culturilor de mac se aplică aşa zisa tehnică a „pământului 
pârjolit”. Astfel, numai în anul 1989, au fost arse şi defrişate 2000 ha de 
plantaţii cu mac în Thailanda şi 816 ha în Pakistan. 

Agenţia de Combatere a Drogurilor din S.U.A. consideră mai oportună 
măsura distrugerii laboratoarelor clandestine decât a culturilor. 

Divizia pentru Stupefiante A-1 a făcut apel la satelitul francez „Spot”, 
satelitul american „Lansat”, precum şi la cele militare ruse şi americane în 
scopul controlării zonelor sensibile din Bolivia, Thailanda, Peru, Pakistan, 


* Ibidem, pag. 139. 
“7 United Nations — Office on Drugs and Crime — 2004 World Drug Report, vol. 1; Analysis, 
pag. 159 şi următoarele. 

Afganistan, Turcia şi India. Fondurile destinate acestui program s-au ridicat la 
35 miliarde franci francezi şi au servit pentru o perioadă de supraveghere de 5 
ani (1991-1996). 

În urma derulării acestui program de supraveghere prin satelit a 
culturilor de mac, Turcia a reuşit performanţa să înlăture toţi cultivatorii 
clandestini ai acestei plante, respectiv a producătorilor de opium. 

În ceea ce priveşte lupta împotriva culturilor de coca, bilanţul 
programului inițiat în acest sens nu este deloc încurajator. Cultivatorii de coca, 
terorizați de brigăzile militare, antrenate special pentru distrugerea culturilor, au 
apelat la organizaţii paramilitare, în scop de protejare, cum au fost „Calea 
Luminoasă” în Peru, Forţele de guerilă în Columbia etc. 

Distrugerea laboratoarelor de cocaină din Columbia în anul 1988, ca 
urmare a sprijinului acordat de S.U.A. guvernului columbian, în valoare de 65 
milioane de dolari, a avut drept efect triplarea preţului cocainei pe piața 
drogurilor. 

Anumite programe de reconversie sunt în curs de derulare, în scopul 
ajutorării populației din Anzi, precum şi pentru preîntâmpinarea migrării 
acesteia în zonele de cultivare a plantelor de coca. Menţionăm în acest sens 
proiectele „Precom” şi „„Ayopaya” ale organizaţiei „Frăția oamenilor”. 

FNULAD-ul” derulează, de asemenea, diferite programe de dezvoltare atât pe 
plan agricol, cât şi social şi sanitar, bazate pe modelul programelor aplicate în 
Asia. Beneficiarele acestui proiect sunt, în special, Bolivia, Peru şi Columbia. 

Eficiența acestor măsuri este greu de estimat în prezent, dat fiind 
dezacordul ce există între organizațiile pentru cooperare internațională. 

În timp ce ONU finanţează, via ENULAD, programe de cooperare 
destinate țărilor latino-americane, în vederea eradicării câmpurilor de coca, 
Banca Mondială şi F.M.I. impun acestor state o politică economică ultra- 
liberală care le determină să acţioneze în mod contrar. F.M.I. nu poate ignora 
faptul că aceste ţări nu sunt în măsură să asaneze situația dramatică a economiei 
lor şi să onoreze rambursarea datoriilor decât cu ajutorul veniturilor oculte care 
aduc anual miliarde de dolari. 

Pe continentul asiatic situația se prezintă la fel ca şi în America Latină. 
În Pakistan nu se mai produce opium, ci heroină pulverulentă. Thailanda şi-a 
redus considerabil culturile de mac, dar Bangkook rămâne una din plăcile 
turnante ale traficului cu „Albul de China” etc. Atâta timp cât va exista cerere 
de droguri, traficanții vor găsi mijloace de satisfacere a acesteia. Drogurile 

sintetice sunt mult mai greu de controlat decât cele provenite din culturile de 
plante. 

Convenţia Naţiunilor Unite împotriva traficului de stupefiante, semnată 
la 19 septembrie 1988 şi ratificată de 20 de state, inserează în art. 12 o serie de 
măsuri care vizează împiedicarea deturnării în scopuri ilicite a unor produse 
chimice. Pentru a se evita ca aceste produse chimice să fie folosite în scopuri 
ilegale, statele semnatare ale Convenţiei se angajează să supravegheze 
comerțul, în strânsă legătură cu producătorii, importatorii, exportatorii, 
angrosiştii şi cei care le desfac cu amănuntul. Aceştia au obligația de a semnala 
organelor competente orice operaţiune suspectă. În plus, orice produs importat 
sau exportat trebuie să fie corect identificat şi însoţit de documente care să 
ateste numele şi adresa intermediarului, precum şi cele ale destinatarului. 
Totodată, țările semnatare ale Convenţiei se angajează să coopereze şi să facă 
schimb de informaţii care interesează serviciile de vamă şi poliția. 

Există, de asemenea, o reglementare privind vânzarea şi achiziționarea de 
produse precursoare între țările membre ale Comunității Europene şi terțe ţări, 
precum şi o directivă referitoare la circulația acestor produse în interiorul C.E. 

Produsele chimice înscrise în anexele Convenţiei menţionate sunt însă 
limitate ca număr, existând mult mai mulți precursori care scapă de sub control. 
Pentru eliminarea acestor carenţe, toate comenzile de produse prohibite sunt 
transmise către OCTRIS, în scopul controlării atât a beneficiarilor, cât şi a 
producătorilor. În cadrul OCTRIS, a fost creată o structură denumită 
„Precursori, produse chimice şi psihotrope”, specializată în lupta împotriva 
deturnării de materiale auxiliare drogurilor. Sarcinile acestei structuri constau în 
distribuirea către toate întreprinderile interesate şi comercianții „en detail” a 
unei liste de criterii ce permite identificarea tuturor tranzacţiilor şi a 
cumpărătorilor suspecți. Cu alte cuvinte, a fost pusă la punct o întreagă strategie 
care face parte din „războiul total” declarat drogurilor, traficanților de droguri 
şi narcodolarilor. 

Obiectivul central al conferințelor şi grupurilor operative de lucru în 
acest domeniu constă în abordarea detaliată a problematicii traficului de droguri 
ca ameninţare majoră la adresa securităţii internaţionale. Spre exemplu, în 
perioada 29-30 martie 2007, la Tbilisi, a avut loc Conferinţa internațională 
privind combaterea terorismului şi traficului ilicit de droguri, organizată sub 
egida programului TAIEX al Comisiei Europene şi a Consiliului Securității 
Naţionale din Georgia. Reprezentanţii delegaților din Armenia, Azerbaidjan, 
Bulgaria, Grecia, Israel, Lituania, Marea Britanie, Moldova, România, S.U.A., 

Turcia, Ucraina, ai ONU, NATO, OSCE şi organizaţiilor neguvernamentale din 
statele sud-caucaziene au subliniat faptul că atât terorismul, cât şi traficul de 
stupefiante şi substanţe psihotrope constituie o provocare comună la adresa 
comunităţii internaţionale, necesitând un răspuns comun. A fost subliniată, în 
mod insistent, importanța cooperării între statele extinse a Mării Negre pentru a 
contracara eficient activitățile teroriste şi de crimă organizată, cu accent pe 
amenințarea constituită de expansiunea cartelurilor de droguri. Delegația 
României a semnalat efectele procesului de globalizare asupra mediului de 
securitate din regiunea Mării Negre, insistând asupra importanţei cooperării 
strategice şi operaționale, prin utilizarea structurilor existente, respectiv Centrul 
SECI şi Forumul Mării Negre pentru Dialog şi Parteneriat. De asemenea, s-a 
exprimat în favoarea încurajării implicării organizațiilor nonguvernamentale şi 
impulsionării schimbului de expertiză între organismele implicate în asigurarea 
securităţii regionale (NATO, UE, SECI). 

Pe lângă măsurile luate pe plan internaţional, se impune ca fiecare stat, 
cu deosebire cele implicate în producţia de droguri, să elaboreze la nivel 
național, strategii şi programe proprii de combatere a acestei activităţi extrem 
de nocive şi să acționeze concret împotriva organizațiilor criminale care au 
astfel de preocupări. 


6.4. Concluzii privind traficul de droguri 


a) Profiturile deosebit de ridicate ce se realizează ca urmare a traficului 
de droguri au făcut ca această activitate ilegală să intre în preocupările 
prioritare ale majorităţii organizaţiilor criminale de pe mapamond. Îngrijorător 
este faptul că unele din aceste organizaţii criminale beneficiază de sprijinul 
unor partide politice, precum şi al unor oficialități şi personalități cu funcții 
înalte în stat. 

b) „Zonele cenuşii”, unde puterea autorităţii statului este slab 
reprezentată sau lipseşte cu desăvârşire, reprezintă locurile ideale pentru 
culturile de plante opiacee şi funcționarea laboratoarelor de fabricare a 
drogurilor. 

c) Colapsul sistemului comunist din zona est-europeană a făcut ca ţările 
din acest perimetru să intre în preocupările organizaţiilor criminale, fie ca 
principale tronsoane ale rutelor de transport al drogurilor (se au în vedere, în 
principal, rutele balcanice şi cele baltice), fie ca potențiale pieţe de desfacere. 

Rutele balcanice de transport al drogurilor către Europa Occidentală au 
cunoscut după anii '90 o seamă de schimbări, mai bine spus adaptări la situația 

politico-militară şi economică din zonă, şi mai ales pe perioada evenimentelor 
din fosta Iugoslavie. Acest lucru este atestat şi de grupările de narcotraficanți, 
constituite mai cu seamă din pakistanezi, indieni, libanezi, srilankezi, iranieni şi 
turci, instalate în mai multe țări europene şi care s-au implicat în mod deosebit 
în traficarea heroinei, alături şi cu sprijinul rețelelor de traficanţi europeni. 

Calea terestră de transport al drogurilor este cea mai utilizată, iar poarta 
de intrare a acestora spre Europa a devenit Turcia. 

Datorită poziției sale geografice ce reuneşte principalele drumuri 
comerciale dintre Asia şi Europa, Turcia a devenit o ţară prin care se tranzitează 
o importantă parte din mărfurile ce se expediază în Europa şi pe alte continente 
pe căile terestră, maritimă şi aeriană. 

Cu prilejul Reuniunii şefilor serviciilor însărcinate pe plan naţional cu 
lupta împotriva traficului ilicit de droguri în Europa (H.O.N.L.E.A.), ce a avut 
loc la Centrul Naţional Viena, în perioada 22-26 februarie 2002, s-au reliefat 
noi aspecte de interes pentru agențiile implicate în controlul drogurilor. 
Cantităţile de morfină şi heroină care provin din zonele de producţie din Asia 
de Sud-Vest şi Orientul Mijlociu pătrund mai întâi în partea de Est a Turciei, pe 
un drum muntos, care se împarte apoi în trei direcții: Gurbulak, Kapikay şi 
Esendere de la frontiera turco-iraniană. 

Acest veritabil drum al drogurilor continuă prin localitățile Van, 
Gaziantep, Diyorbakir, Erzurum ce reprezintă centre de regrupare sub controlul 
traficanților turci. Ulterior drogurile ajung in Istanbul, important centru 
comercial, cu o populaţie de peste 10 milioane locuitori, dintre care aproape 1 
milion sunt iranieni şi de alte naţionalităţi, cu statut de refugiați, instalați de mai 
mulți ani în acest oraş cosmopolit. 

Istanbulul este fără echivoc, principala placă turnantă pentru traficarea 
heroinei către pieţele ilicite ale acestui drog de pe bătrânul continent, unde o 
implicare majoră o au grupările de traficanţi turci, iranieni şi europeni rezidenți 
în Olanda, Germania, Belgia, Italia, Franţa şi altele (peste 2 milioane de turci). 

Itinerariile spre Europa de vest, numite în general „Rute Balcanice”, 
sunt următoarele: 

e Pecale terestră: 

1. Istanbul/Edirne (Turcia) — Kapitan Andreev/Sofia (Bulgaria) -— 
Dradina/Belgrad (Serbia) — Spielfeld (Austria) — Bad Reichenhall (Germania); 

2. Istanbul/Ipsala (Turcia) — Kipi (Grecia) — Borogodic/Zagreb (Croaţia) — 
Triest/Milano (Italia); 

3. Istanbul/Edirne (Turcia) — Kapitan Andreev/Sofia (Bulgaria) — 
Bucureşti (România) — Budapesta (Ungaria) — Praga (Cehia) — Waidhaus 
(Germania); 

4. Istanbul (Turcia) — Sofia (Bulgaria) — Belgrad (Serbia) — Budapesta 
(Ungaria) — Praga (Cehia) — Fiirth (Germania). 

5. Valea Bekaa (Liban) — Siria — Istanbul (Turcia) — Sofia (Bulgaria) — 
Belgrad (Serbia) — Graz (Austria). 

Rutele balcanice prezentate mai sus pot fi deviate pe diverse tronsoane, 
în funcție de punctele slabe ale autorităţilor de control. 

e Pe cale maritimă 

Turcia dispune de o coastă maritimă cu numeroase porturi, cum ar fi 
Istanbul, Izmir, Ipsala, Semsun şi Trabzon, prin care se tranzitează mărfurile 
transportate, apoi de navele comerciale în Mediterana estică şi în Marea 
Neagră. 

Nu cu mult timp în urmă, importante cantități de droguri, îndeosebi 
haşiş, tranzitau prin țările mediteraneene. 

Deşi confiscările de substanţe opiacee nu sunt numeroase pe navele 
maritime, este de apreciat că odată cu creşterea traficului maritim, traseele 
maritime vor fi tot mai frecvent utilizate pentru transportul drogurilor din 
porturile turceşti în cele din Spania, Grecia, Italia, Franţa şi Olanda. 

Căile maritime cele mai uzitate în prezent pentru transportul drogurilor 
sunt: 

1. Izmir (Turcia) — Grecia-ltalia-Spania; 

2. Samsun/Istanbul (Turcia) — Constanţa (România) — Ungaria — Cehia — 
Slovacia — Germania — Olanda; 

3. Istanbul/Ipsala (Turcia) — Kipi/Petros (Grecia) — Ancona/Bari (Italia). 

Cât priveşte consumul de droguri, considerăm că este important să 
subliniem câteva concluzii din Raportul UNCND - „Drug demand reduction: 
World situation with regard to drug abuse; Vienna 2004.” 

O situaţie particulară în ceea ce priveşte consumul de droguri se 
regăseşte în țările din Europa Centrală şi de Est, datorită situației economice şi 
sociale a acestor țări, dezvoltării diferențiate şi consolidării lente a instituţiilor 
statului de drept. În ceea ce priveşte consumul de cannabis, sondajele efectuate 
în şcoli arată o prevalență a consumului în jurul vârstei de 16 ani, în medie de 
16%, pornind de la 1% în România până la 34% în Republica Cehă. Încă de la 
jumătatea deceniului trecut problema consumului de opiacee şi în special de 
heroină a creat motive de îngrijorare în majoritatea țărilor din această zonă. 

Deşi datele deţinute de organismele internaţionale sunt destul de 
sumare, totuşi, se poate estima tendinţa generală de stabilizare a consumului de 
droguri în Republica Cehă, Ungaria, Slovacia, Slovenia şi posibil în Bulgaria, 
precum şi de creştere a acestuia în Estonia, Letonia, Lituania, Polonia şi 
România (în special consumul de heroină). Consumul de cocaină, se află sub 
nivelul Europei de Vest, dar în creştere în Albania, Bulgaria, Croaţia, Lituania 
şi Polonia. În Slovacia şi Cehia consumul s-a stabilizat, iar în Ungaria se 
înregistrează scăderi. Informații de dată recentă arată că stimulenţii de tipul 
amfetaminelor, în special Ecstasy, au devenit obiectul unui consum 
experimental şi recreațional, căpătând denumirea de „droguri de club” (club 
drugs), cu o rată de prevalenţă crescută a consumului la media de vârstă de 16 
ani, de exemplu 6% în Letonia şi 4% în Republica Cehă, Lituania şi Slovenia. 
În Albania consumul amfetaminelor a crescut, în special printre tineri, iar în 
Turcia, deşi în creştere, nivelul de consum de Ecstasy este scăzut. 

Din analiza prevalenţei anuale a consumului la nivel mondial (având în 
vedere consumatorii cu vârste cuprinse între 15 şi 64 de ani), pe tipuri de 
droguri, în perioada 2003-2005, conform Raportului mondial pe anul 2006 al 
Biroului Naţiunilor Unite privind Drogurile şi Criminalitatea, numărul 
consumatorilor de opiacee estimat a fost de 15.840.000 (din care 11.250.000 
sunt consumatori de heroină), 13.358.000 de consumatori de cocaină, 
34.540.000 de persoane care au consumat stimulenți de tip amfetaminic şi se 
apreciază că numărul persoanelor care au consumat canabis a fost de 
162.400.000 de persoane. Deşi canabisul este considerat un drog uşor şi 
tendința generală este de a nu i se acorda consumului tot atâta atenţie ca în 
cazul altor droguri, totuşi prevalența anuală a consumului de canabis constituie 
un semnal de alarmă. În același raport, un capitol suplimentar este dedicat 
canabisului („„Canabisul: de ce trebuie să-i acordăm atenție”), pentru a 
sensibiliza statele membre ale Naţiunilor Unite asupra pericolului pe care îl 
constituie consumul acestui drog. 


7. Traficul de autoturisme provenite din furt 


Furtul de autoturisme şi traficarea acestora a devenit una din formele 
cele mai active de manifestare a crimei organizate în ultimii ani. 

În Europa, bande de clasă internaţională, asemănătoare clanurilor 
mafiote, organizează furturi şi acțiuni de contrabandă cu autoturisme la un nivel 
îngrijorător. De exemplu, în 1992, numai în Germania au fost declarate drept 

furate un număr de 87.147 autoturisme, cauzându-se pagube agențiilor de 
asigurări de peste 600 milioane de mărci. 

Spre deosebire de anii anteriori, când autoturismele furate erau de regulă 
depistate, deşi, deteriorate, cu rezervorul gol sau cu diverse componente lipsă, 
în prezent acestea dispar cu desăvârşire. De cele mai multe ori, autoturismele 
furate ajung peste graniță înainte ca proprietarul să observe dispariția. Sunt 
vizate în principal autoturismele de lux, cum sunt: Mercedes, Alfa Romeo, 
B.M.W., Audi, Porsche şi Volkswagen. 

Ca şi în cazul traficului cu droguri, există anumite rute create pentru 
transportul autoturismelor furate, folosite de rețelele criminale internaționale. 

Rețelele de traficanţi de autoturisme furate sunt dotate cu mijloace de 
comunicaţii, de falsificare a unor componente, de contrafacere a documentelor 
ete.” 

Membrii unei rețele de acest gen se informează în permanenţă prin stații 
radio cu privire la fluența traficului şi controalelor care se efectuează pe rutele 
de transport, iar când situația impune, recurg la diverse trucuri şi chiar la acte 
de violență pentru a scăpa de urmăritori. De exemplu, în punctele vamale, 
recurg la următorul truc pentru a distrage atenția vameşilor şi poliției de 
frontieră: un autoturism cu acte în regulă, cu număr de înmatriculare murdar, cu 
parbrizul spart sau lovit intenționat intră în punctul vamal, atrăgând în mod 
normal atenția organelor de control. Preocupate de autoturismul respectiv, 
organele de control permit cu multă uşurinţă celorlalte autoturisme din coloană 
să treacă prin vamă, între acestea aflându-se, desigur, şi cele care sunt furate. 

Dacă organele de control suspectează autoturismul furat, cel aflat la 
volan forțează trecerea frontierei, ieşind din coloană şi circulând cu viteză mare. 

Bandele criminale pe acest segment infracțional, sunt bine ierarhizate. 
Cei care „procură” autoturismele se numesc „„curieri”, iar cei care le falsifică 
documentele şi unele componente sunt denumiți „frizeri”. 

După furt, profesioniștii „aranjează” incredibil de repede autoturismele: 
numărul şasiului este şters şi înlocuit cu unul de la un vehicul scos din uz, se 
acoperă cu zinc, se lustruieşte, se dă cu ceară etc. Operaţiunea de falsificare se 


58 Kranitz, Marian — Fenomenul Corupției, Crima Organizată, Editura Ikva-Budapesta, 1995, 
pag. 22 şi următoarele; Crima Organizată la Nivel Transnaţional — O Ameninţare în Creştere 
la Adresa Pieței Globale, Comitetul Economic — Adunarea Atlanticului de Nord, Proiectul 
Raportului General, raportor general Kees Zijlistra, Secretariatul Internaţional, 8 aprilie 1998, 

realizează atât de bine, încât nu se poate depista decât prin folosirea unor 
mijloace şi metode speciale. În continuare, se montează numerele de 
înmatriculare noi şi se completează documente corespunzătoare, evident fictive, 
după care se introduce autoturismul în circuitul de traficare. Cei care 
comercializează autoturismele furate lucrează „mână în mână”, fără a cunoaşte 
ceilalți membri ai rețelei. Cei mai expuşi pericolului de a fi prinşi sunt 
„curierii”, însă aceştia declară spre exemplu, în anchete că sunt angajați de un 
oarecare cetățean polonez Laszco şi nimic mai mult. Trădătorii sunt eliminaţi şi 
înlocuiţi cu persoane de încredere. 

Pentru instruirea hoților de autoturisme, într-un hotel din Gdansk 
(Polonia) se organizează cursuri contra unei taxe de 1000 dolari. 

După căderea „Cortinei de Fier”, Polonia a devenit principala ţară de 
tranzit pentru autoturismele furate din Europa Occidentală şi principalul centru 
al reţelelor cu astfel de preocupări. 

În afară de rutele terestre, reţelele de traficanţi de autoturisme folosesc, 
într-o măsură din ce în ce mai mare, calea aerului şi cea maritimă. 

De pe aeroporturile fostului bloc răsăritean şi din porturile internaţionale 
Bremerhaven, Rotterdam, Stettin, Gdansk, Lisabona, Marsilia, Tanger, Genova, 
Pireu, Constanţa şi Istanbul, dispar anual zeci de mii de autoturisme. 

Transportul pe cale maritimă este cel mai ieftin şi mai puţin periculos. 
De exemplu, pentru transportul unui autoturism pe apă de la Miinchen în 
Kuweit se plătesc circa 2000 euro. Dacă proprietarul declară că doreşte să 
călătorească „dincolo” este suficient să aibă „permisul de trecere”. În situaţia că 
„marfa” este ascunsă într-un container, într-un port liber, pericolul de a fi 
depistată de către organele de control este infim. De regulă, vameşii acordă 
atenție modului de completare a formularelor şi achitării taxelor 
corespunzătoare, fiind mai puțin interesați în a verifica marfa declarată. 

Principalii beneficiari ai luxoaselor limuzine furate sunt persoane bogate 
din Orientul Apropiat şi Japonia. După „Războiul Golfului”, şeicii se întrec 
între ei în privința parcurilor auto. Sunt la modă autoturismele cromate, 
cenuşiu-argintii, cu instalaţii de climatizare şi stereofonie. Elita japoneză 
preferă B.M.W.-urile în locul Toyotei naţionale. 

Comenzile pentru autoturismele de lux, cum sunt: Mercedes, B.M.W, 
Jaguar, Ferrari se transmit bandelor internaţionale sub sigla „SEC”. 
Reprezentanţii rețelelor de traficanţi auto din Berlin, Hamburg, Paris sau 
Bruxelles — de regulă cetăţeni polonezi — contactează „curierii” şi le ordonă 

simplu: „8 SEC”. Hoţii localizează modelele dorite, le ridică şi dispar cu ele, 
după care urmează procesul de falsificare a numărului de şasiu, de schimbare a 
numerelor de înmatriculare şi de expediere către destinatari pe rutele 
prestabilite. 

Depistarea autoturismelor furate este greu de realizat, iar procedura de 
returnare către proprietarii de drept este şi mai anevoioasă, uneori fiind 
necesare luni şi chiar ani de zile. În cele mai multe cazuri, proprietarii îşi 
încasează primele de asigurare şi nu mai sunt interesaţi să intre în posesia 
autoturismelor ce le-au fost furate. Sunt şi cazuri când proprietarii cooperează 
pur şi simplu cu hoţii, în sensul că le facilitează furtul autoturismelor contra 
unor sume modice, beneficiind în schimb de primele de asigurare. 

În S.U.A. modul de operare este oarecum diferit faţă de cel din tările 
europene. Cele mai multe deposedări de autoturisme se fac prin recurgerea la 
acte de violență asupra proprietarilor. Autoturismele sunt devalizate, 
dezasamblându-se componentele principale, care nu pot fi uşor identificate, 
după care sunt abandonate. În unele cazuri, autoturismele sunt folosite de 
bandele de criminali pentru a comite alte fapte infracționale. 

Agresorii înarmaţi sunt în majoritatea cazurilor tineri cu vârsta cuprinsă 
între 15-25 ani. Modul de abordare a victimelor este variat. Acţionează când 
autoturismele sunt oprite la semafoare, la magazinele „fast food”, la 
benzinăriile cu autoservire, în parcări, la spălătoriile auto etc. Majoritatea 
victimelor sunt singure în autoturisme sau izolate în momentul atacului, iar 
dacă opun rezistență, sunt rănite sau ucise. 

Faptul că hoţii de autoturisme preferă să acționeze în prezența 
proprietarilor, prin violență a condus la formularea unor teorii, dintre care 
menţionăm: 

e Teoria antifurturilor. Dotarea autoturismelor cu sisteme antifurt 
conduce la creşterea gradului de pericol în cazul declanşării alarmei, 
probabilitatea de prindere a hoțului fiind mult mai mare. Pentru acest motiv, 
hoţul preferă ca proprietarul să se instaleze în autoturism şi să decupleze 
sistemul de alarmă, după care să acționeze asupra acestuia, bineînțeles alegând 
şi locul potrivit. 

e Teoria economică. Autovehiculele de lux sunt furate datorită valorii 
ridicate a subansamblelor componente, care sunt uşor de comercializat sub 
preţul acestora. 

e Teoria disperării. Infractorul acționează ca urmare a unei lipse acute 
de bani. Autoturismul este furat pentru a fi dezasamblat şi vândut drept piese de 
schimb, ori este folosit la comiterea altor infracțiuni. 

e Teoria disponibilităţii. Infractorul nu este preocupat de planificarea 
loviturii, ci de alegerea victimei convenabile, pornind de la premisa că această 
categorie victimologică reprezintă o pradă uşoară. 

e Teoria agresivităţii. Infractorii se cred invincibili, acreditând ideea că 
„armele vorbesc în locul lor”; consideră astfel că riscurile la care se expun nu 
sunt prea mari. 


e Teoria sociologică. Uşurinţa de a procura arme dă posibilitatea 
infractorilor de a recurge la acest gen de infracțiune. Se crede că dacă legislația 
ar fi ceva mai exigentă în privinţa deţinătorilor de arme, şi crimele comise prin 
violență ar fi mult reduse. 

e Teoria depersonalizării. Criminalii de acest gen nu au nici un respect 
pentru fiinţa umană, nu reacționează şi nu simt nimic față de semenii lor. 

În scopul limitării furtului de autoturisme, Congresul S.U.A. a adoptat o 
lege prin care furturile de autovehicule sunt considerate delicte federale. 
Conform legii, fabricanții de autoturisme vor trebui să marcheze 24 de 
componente ale fiecărui produs nou, cu un anumit cod de identificare. Cei care 
au magazine de vânzare de piese auto sau de maşini uzate şi care, cu bună 
ştiinţă, comercializează asemenea produse provenite din furt, vor fi sancționați 
cu închisoare de până la 15 ani. 

În cazul tâlhăriilor în care au rezultat şi morți, autorii pot fi condamnaţi 
cu închisoarea pe viaţă. 

Deşi costisitoare pentru mulți, se recomandă următoarele acțiuni de 
combatere a acestui gen de infracțiuni: 

e instalarea de sisteme de alarmare şi urmărire sofisticate care să ajute 
la recuperarea autoturismului furat; 

e instalarea de dispozitive care să permită proprietarilor să comande de 
la distanţă blocarea uşilor şi oprirea motorului; 

e crearea unui program care să permită victimelor să apeleze la 
numerele de telefoane pentru controlul prin satelit al autoturismelor furate. 

Combaterea acestei categorii de infracțiuni care a căpătat valenţe 
de fenomen la scară internațională, impune, pe lângă măsurile legislative 
şi de acțiune la nivel național şi o cooperare interstatală între organele 

abilitate care să aibă drept fundament recomandări şi hotărâri ale unor 
organisme internaționale angajate în lupta împotriva crimei organizate, în 
general. 


8. Traficul de arme, muniţie, explozivi, materiale nucleare, substanțe 
radioactive şi deşeuri toxice 


Una din formele cele mai virulente de manifestare a crimei organizate 
care marchează epoca contemporană o reprezintă traficul de arme, muniţie, 
explozivi, materiale nucleare, substanţe radioactive şi deşeuri toxice. 

Profiturile uriaşe ce se pot obţine din acest gen de activităţi, care 
rivalizează cu cele rezultate din traficul de droguri, caracterul adesea semilegal 
al tranzacţiilor cu aceste tipuri de mărfuri au făcut ca ele să intre în preocupările 
prioritare ale organizaţiilor criminale, îndeosebi a aşa-ziselor „Gulere Albe”. 

Regimul special acordat acestor produse a determinat implicarea în 
tranzacțiile ilegale a unor înalte personalități de stat, cât şi a unor cadre de 
conducere din armată, ceea ce sporeşte gradul de complexitate al acțiunilor 
întreprinse pentru depistarea, probarea şi tragerea la răspundere penală a 
vinovaţilor. 

a) Traficul de armament, muniție şi explozivi 

Principala cauză care a determinat reorientarea şi restructurarea 
industriei de armament pe plan mondial a constituit-o proliferarea conflictelor 
armate începând cu decada anilor '70. 

Conflictele armate care s-au declanşat în ultimele decenii în unele zone 
din Asia, America Latină, Orientul Mijlociu, Africa, Europa au determinat, cum 
era şi firesc, o creştere a cerinţelor de armament şi, implicit, o încurajare a 
industriei de profil într-o serie de țări furnizoare, precum şi o dezvoltare, în 
paralel, a pieţelor ilegale de desfacere a acestor produse. 

Potrivit unor statistici în domeniu, în perioada 1970 — 1985 cheltuielile 
militare mondiale au atins impresionanta cifră de 800 miliarde de dolari anual, 
în prezent acestea depăşesc 1000 miliarde dolari, iar cifra de afaceri a pieţei 
ilicite se ridică anual la circa 15 miliarde dolari numai din traficul de arme 
uşoare şi portabile”. 


*” Buletin de Informare şi Documentare, Anul XII, nr. 4 (57), 2003, Editura M.A.I., pag. 81 şi 
următoarele, Evaluările Interpolului privind amenințările criminalităţii la nivel mondial, Cea 
de-a 71-a Sesiunea Adunării Generale a O.I.P.C.—Interpol, octombrie 2002, Yaounde. 

Restricţiile severe şi embargourile impuse privind vânzările de 
armament, cu deosebire în ultimii ani, concomitent cu sistemele de autorizare şi 
control al operaţiunilor cu material de război, adoptate de ţările producătoare, 
au determinat recurgerea, pe scară tot mai largă, la tranzacţii ilegale cu astfel de 
produse. În afara exportatorilor tradiţionali de armament, respectiv S.U.A., 
Rusia, Anglia, s-au afirmat tot mai mult pe piața legală şi ilegală cu astfel de 
produse ţări, precum: Franţa, Germania, Italia, India, China, Brazilia, Bulgaria 
şi chiar România. 

e O altă cauză care a încurajat piaţa neagră cu produse ale industriei 
militare a constituit-o instabilitatea politică din unele țări ale Lumii a treia. 

Guvernanţii şi elitele politice ajunse la putere au realizat că, fără o 
maşinărie militară bine pusă la punct, nu vor face față volumului de 
nemulțumiri din partea forțelor opozante, riscând să-şi piardă poziţiile, motiv 
pentru care şi-au luat măsuri pentru achiziționarea de tehnologie de război 
performantă şi pentru instituirea unui sistem de securitate bine dotat din punct 
de vedere logistic şi uman. 

e Conflictele armate interetnice, pe fond religios sau pentru 
revendicarea unor teritorii, au constituit o altă motivaţie pentru creşterea 
solicitărilor de armament pe căi ilegale, care au adus câştiguri nesperate 
„comercianților” din acest domeniu. Spre exemplu, numai în războiul irakiano- 
iranian din decada anilor '80, s-a înregistrat o cerere de echipamente militare în 
valoare de aproape 100 miliarde dolari, în mare parte satisfăcută prin tranzacții 
ilegale. 

e Desființarea blocului militar „TRATATUL DE LA VARŞOVIA” şi 
retragerea corpurilor de armată din fosta R. D. Germană au constituit un alt 
prilej de tranzacţii ilegale cu armament. 

Militarii ruşi retraşi din Germania s-au văzut în situaţia delicată de a nu 
mai avea un loc de muncă asigurat şi locuinţe, iar în condițiile lipsei totale de 
mijloace de subzistență au găsit ca sursă compensatorie de venituri 
comercializarea pe piaţa neagră a echipamentului militar din dotare, ceea ce a 
reprezentat un adevărat dezastru, estimat în bani la peste 60 milioane de dolari 
pierderi. 

Situaţii similare s-au înregistrat cu ocazia retragerii trupelor sovietice 
din Afganistan şi mai ales din Cecenia (1992), când o mare parte din 
echipamentul militar din dotare, în special armament, a fost vândut de militarii 

ruşi, ceea ce explică în bună parte forța de ripostă a armatei cecene şi a 
guerilelor afgane în prezent. 

Restructurările din armata rusă în perioada posttotalitară, însoțite de o 
reducere drastică a remunerațiilor, au determinat pe mulți comandanţi de unități 
militare să-şi ia măsuri de precauţie privind situația lor materială de viitor, prin 
folosirea pozițiilor avute pentru a realiza tranzacţii ilegale cu armament şi 
echipament militar, de pe urma cărora au obținut câştiguri foarte importante. 

Tot în legătură cu Rusia, ar mai fi de reliefat şi permisivitatea de care 
beneficiază unii oameni de afaceri şi din sistemul bancar în a-şi constitui 
structuri de pază şi apărare dotate cu armament, prilej cu care obțin şi licenţe de 
import-export pentru unele categorii de armament pentru autoapărare, ce sunt 
de multe ori dirijate către piața neagră. 

b) Traficul de materiale nucleare şi substanţe radioactive se anunță mai 
periculos decât cel cu arme şi droguri, dată fiind situația acestor produse, 
proprietăţile şi efectele utilizării lor. Astfel de cazuri, implicând adevărate rețele 
transnaţionale de traficanţi, au fost depistate în Polonia, Ungaria, România, 
Ucraina şi în mod deosebit în Rusia. 

Potrivit afirmațiilor unor oficialități ruse, resursele materiale reduse şi 
fondurile foarte mici alocate sectorului energiei nucleare şi cercetării pe profil, 
creează un adevărat pericol pentru securitatea obiectivelor şi a societății 
omeneşti, în general. O serie de specialişti, cercetători şi angajaţi în sectoarele 
energiei nucleare, văzându-şi periclitată situația materială datorită veniturilor 
foarte mici, recurg la sustrageri de materiale strategice pe care le 
comercializează pe piața neagră, multe din acestea, prin intermediul rețelelor 
criminale, ajungând în Germania şi de aici în S.U.A., Libia, Iran, Irak, Pakistan 
şi chiar Coreea de Nord. 

Cel mai mare pericol îl reprezintă comerţul ilicit cu focoase nucleare. 
Un focos nuclear din dotarea armatei ruse, spre exemplu, are o putere mult mai 
mare decât bomba atomică lansată asupra Hiroşimei în 1945. Agenţia Centrală 
de Informaţii din S.U.A. estima că în 1992 Rusia dispunea de circa 30.000 
focoase nucleare pentru arme strategice şi tactice, cu o mică marjă de eroare. 
Rusia dispune de sute de tone de plutoniu, uraniu îmbogățit, mercur, osmiu, apă 
grea, de bombe atomice, mine, torpiloare etc., a căror depozitare nu mai 
prezintă siguranța necesară, depozitele fiind vulnerabile furturilor ori 
sustragerilor de orice fel. 

c) Efectele deosebit de nocive ale deşeurilor toxice asupra mediului 
înconjurător şi profiturile ce se pot realiza în urma plasării lor pe teritoriul altor 
state au determinat unele organizaţii criminale să se implice în astfel de 
activități, chiar cu acordul tacit al unor guverne. 

Interesate să scape de cantitățile imense de deşeuri toxice, guvernele 
unor state occidentale au acceptat ca organizațiile criminale să încheie tranzacții 
având ca obiect astfel de „produse” cu „parteneri” din ţările ex-comuniste, între 
care şi România, care s-au angajat să preia „marfa” şi să o depoziteze pe 
teritoriile naţionale. Evident, la baza acestor demersuri criminale au stat situația 
materială şi financiară grea, precum şi insuficienţa cadrului legislativ — 
operațional pentru autoapărare, de care au profitat infractorii. 

De regulă, deşeurile toxice sunt disimulate în produse căutate pe piața 
internațională, inclusiv în derivatele rezultate din procesarea petrolului, ceea ce 
îngreunează acțiunile de depistare şi tragere la răspundere a răufăcătorilor. 

Estomparea şi diminuarea acestui fenomen este o problemă care ţine în 
principal de voința statală, deci a guvernanților şi de strategiile elaborate în 
acest sens pe plan naţional. 

Evident că şi organismele internaţionale cu astfel de atribuţii trebuie să 
se implice în măsura necesară evitării pericolului. Uneori, simplele recomandări 
din partea acestora nu sunt suficiente pentru a fi receptate „de plano” şi puse în 
aplicare de guvernele unor ţări, fiind necesară impunerea unor măsuri exigente 
şi eficiente. 

Rămâne de văzut ce ne va oferi primul secol al celui de-al treilea 
mileniu de existenţă creştină. 

Acestea fiind, în general, formele clasice de manifestare a crimei 
organizate pe plan mondial, nu putem omite faptul că acestea se pot agrava, 
„atacând” acolo unde condiţiile socio-politice şi juridice sunt în suferință, 
evident în scopul obținerii unor foloase economice foarte ridicate. 


CAPITOLUL 2 
CRIMA ORGANIZATĂ ÎN FOSTELE STATE TOTALITARE 


1. Trăsături generale 


Căderea sistemului comunist totalitar a însemnat nu numai abandonarea 
rolului conducător al unui partid ori înlăturarea dictaturii ca atare, ci şi 
începutul instaurării unor democraţii autentice. 

Sistemul democratic pluralist de organizare, restructurarea economiilor 
naționale pe baza criteriilor rentabilităţii şi a eficienţei, eliminarea metodelor 
administrativ-birocratice, promovarea liberei iniţiative şi competenţei în toate 
sectoarele economico-sociale au determinat procese şi atitudini diferite la nivel 
macro-social, un proces de profunde mutații, mai ales la nivelul mentalități. 

După ani lungi de restricţii şi oprelişti, afirmarea mentalități 
democratice este anevoioasă şi dificilă, pentru că aceasta presupune schimbări 
esențiale în viața unui popor. 

Exigenţele impuse de noile realităţi (economie de piață, reforme sociale 
care s-au vrut radicale, câştig potrivit prestației, acceptarea şi respectarea 
opiniei celorlalți) au însemnat eforturi în plan concepțional, dar şi neadaptări 
comportamentale ale unor indivizi la cerințele unei societăți cu adevărat 
civilizate şi libere, mulți dintre aceştia neînţelegând că funcționarea democrației 
autentice trebuie să se bazeze pe respectul legii, pe respectul unor norme 
prestabilite, impersonale şi obligatorii. 

Stângăciile, ezitările, lipsa de personalitate şi profesionalism a 
guvernelor din perioada de tranziție au însemnat tot atâtea condiții propice 
pentru dezvoltarea marii criminalități, existentă în stadiu incipient, dar cu puteri 
germinative deosebite încă din perioada totalitară. Am mai adăuga aici: 
dezorientarea socială, timorarea, indecizia, lipsa de reacție a opoziției şi a 
organismelor nou înființate pentru promovarea democrației şi apărarea 
drepturilor omului, implicarea în mică măsură, ori incorectă uneori, a mass- 
mediei în acest amplu şi complicat proces de transformare, care au constituit tot 
atâtea trepte de sprijin pentru elementele infractoare. Nu trebuie să uităm nici 

lipsa unei reacții adecvate a organelor abilitate cu instaurarea şi menținerea 
ordinii de drept. 

Acestea sunt doar câteva din împrejurările favorizante ale criminalităţii, 
în general şi ale crimei organizate, în special. 

Dintre multitudinea de cauze determinante pentru fenomenul studiat, 
atragem atenţia asupra următoarelor: 

e Sărăcia este prima cauză a oricăror tipuri de infracțiuni. 

e Necunoaşterea constituie a doua cauză, aproape la fel de importantă, 
ca şi prima. În ceea ce ne priveşte, dreptul penal, faptele antisociale au, lucru 
bine cunoscut, două forme de manifestare a vinovăţiei: intenţia şi culpa. Nu ne 
dorim să teoretizăm acum aceste noțiuni, fiind îndeobşte cunoscute, dar dorim 
să subliniem că de multe ori intenţia este greşit înțeleasă. 

e Dorinţa de câştig facil, lăcomia aşa cum este explicată în dicționar, 
înseamnă în accepțiunea figurativă „dorință necumpătată de câştig, de avere, 
aviditate etc.” Într-o concepţie personală, având în vedere tema dezbătută, aş 
încerca să o definesc astfel: „Lăcomia reprezintă suma tuturor pornirilor nelegale”. 

Am ales voit aceste trei cauze principale ale genezei şi evoluţiei cel 
puţin îngrijorătoare a fenomenului analizat, conştient fiind de multitudinea şi 
mai ales de complexitatea altor cauze, printre care: instabilitatea politică şi 
administrativă, recesiunea economică, aceasta cu reverberații în prima cauză, 
inflația galopantă, mersul extrem de greoi al privatizării şi trecerii la o 
economie de piață reală, fragilitatea legislativului şi a jurisdicției etc., toate 
acestea constituind un teren extrem de fertil pentru proliferarea, constituirea şi 
consolidarea marii criminalități în statele ex-totalitare. 


2. Trăsături particulare 
2.1. Crima organizată rusă 


2.1.1. Geneza crimei organizate din spaţiul ex-sovietic 


Fenomenul actual de crimă organizată din republicile ex-sovietice nu a 
apărut pe un teren arid, el fiind rodul unei evoluții în timp a activității 
grupărilor de contrabandişti, hoți şi tâlhari care au dominat lumea interlopă a 
regimurilor anterioare din Rusia.! 


! Cartea Albă a Crimei Organizate şi a Corupţiei, editată de Consiliul Suprem de Apărare al 
Țării (C.S.A.T.), 1998, pag. 26 şi următoarele. 

În regimul tarist, bandele de proscrişi reprezentau un simbol al luptei 
împotriva forțelor agresive. Acestea aveau o structură organizatorică bine 
conturată, coduri de onoare şi ritualuri de aderare, asemănătoare în mare măsură 
cu cele ale organizaţiilor mafiote tradiționale italiene, cu păstrarea proporțiilor 
corespunzătoare. 

Fondatorii viitorului stat sovietic nu numai că au admirat ethosul 
bandelor criminale menționate, dar s-au şi folosit de membrii unora dintre 
acestea în acțiunile lor revoluționare. Aceştia erau folosiți pentru şantaje, răpiri, 
tâlhării şi alte acte şi fapte infracţionale, în scopul strângerii de fonduri. Însuşi 
I.V. Stalin a acceptat şefi de bande criminale în rândul celor mai apropiați 
colaboratori ai săi, unii dintre aceştia fiind cooptați ulterior în poliția secretă 
rusă. 

După instituirea puterii sovietice, o serie de elemente ale bandelor 
criminale au fost infiltrate şi folosite ca surse de informare în rândul 
dizidenților politici şi în sistemul gulagurilor. Dar cea mai profitabilă formă de 
cooperare a apărut în anii '60, odată cu dezvoltarea fenomenului „pieţei negre”. 
Gangsterii sovietici, acţionând ca intermediari în economiile „gri” sau „negre”, 
asigurau circulația unor bunuri materiale în folosul propriu, contând pe 
cooperarea unor lideri din sistemul aparatului de stat. 

Între timp, structura arhaică a vechilor bande ruseşti a început să se 
modifice. În multe oraşe ale Rusiei apar organizaţii criminale cunoscute sub 
numele de „vory v. zakone”. Nucleul acestor organizaţii s-a format din rândul 
infractorilor criminali aflaţi în închisorile ruseşti, iar şefii acestora erau numiți 
„vory v. zakone” (tâlhari sub forţa legii). Aceste organizații au un cod de 
conduită, ceremonii şi tatuaje specifice vechilor societăți criminale, iar aderarea 
noilor membri se face în urma unei selecţii riguroase şi, respectiv, a unui test de 
loialitate. 

Pe măsură ce legile nescrise ale bandelor criminale, de neimplicare în 
treburile autorităților, au devenit nefuncționale şi nepractice, mulți dintre şefii 
acestora au început să opereze în tandem cu oficialii guvernului. 

Economia planificată centralizată din republicile ex-sovietice, prin 
neajunsurile create în aprovizionarea cu bunuri de strictă necesitate pentru 
populaţie, a favorizat dezvoltarea fenomenului „pieţei negre” şi implicit a 
bandelor criminale. 

La rândul său, „perestroika” inițiată de ex-preşedintele Gorbaciov nu 
numai că nu a estompat activitatea rețelelor criminale ci, din contră, prin 

distrugerea mecanismelor de control politic, economic şi social, a facilitat 
asocierea exponenților lumii interlope a statelor sovietice. Colapsul Partidului 
Comunist, şi o dată cu acesta a statelor sovietice, a afectat în egală măsură şi 
sistemul justiției criminale. 

În acelaşi timp, sfârşitul războiului rece a înlesnit posibilitatea 
organizațiilor criminale din republicile ex-sovietice de a se angaja în activități 
specifice transnaţionale, de mare amploare. 

Fostele autorităţi sovietice au recunoscut oficial existența crimei 
organizate în timpul regimului comunist numai la sfârşitul anului 1988, când au 
menţionat cele trei stadii ale acesteia, respectiv: primitivă, de nivel mediu şi de 
tip mafiot. Categoria de „„mafia”, în concepția acestora, include organizații 
criminale cu două sau mai multe niveluri de organizare şi funcționare, 
acționând teritorial şi pe sfere de influență. Aceste trei stadii erau diferenţiate în 
funcție de abilitatea coruperii în aria guvernamentală. 

Departamentul pentru Controlul Crimei Organizate din Ministerul de 
Interne al Federației Ruse defineşte organizaţiile criminale ca fiind „grupări 
care desfăşoară activitate criminală în scopul obținerii de profituri substanțiale, 
cu capacitatea de a se menţine şi funcționa pe termen lung, cu o diviziune a 
muncii bine conturată, dar redusă, care dispun de mijloace de comunicare 
internă sofisticată şi capacitatea de a concentra resursele, de a asigura secretul 
şi de a lua măsurile de protecţie necesare”. 


2.1.2. Trăsăturile caracteristice şi dimensiunea activităţilor criminale 


Cu o populație de peste 145,5 milioane de locuitori şi un venit de 11.209 
dolari pe cap de locuitor, Rusia se situează în topul naţiunilor cu cel mai mare 
număr de grupări criminale. 

Grupările criminale, localizate în principal în Rusia, îşi fac simțită 
prezența în majoritatea republicilor ex-sovietice, rata de proliferare şi 
expansiune a acestora fiind de-a dreptul impresionantă. Astfel, potrivit 
aprecierilor unor experți în domeniu, în 1994, existau în Rusia 5.691 de grupări 
criminale, numărul lor ajungând la 9.500 în 2000, față de 750 în 1990. 
Însumând fiecare câteva sute de membri, organizaţiile criminale ruse dispun de 
o adevărată „armată”, de peste 150.000 membri pentru care lucrează circa 3 
milioane de persoane. 

Cunoscut şi sub denumirea de „revoluţia criminală”, fenomenul de 
crimă organizată, considerat ca forţa cea mai explozivă rezultată din prăbuşirea 

sistemului comunist, un subprodus al actualelor reaşezări şi prefaceri, 
acționează practic în toate tinerele democraţii, în fiecare clasă, pătură sau 
categorie socială, precum şi la nivelul întregii administrații centrale şi locale a 
republicilor ex-sovietice aflate în plin proces de restructurare. 

Deosebit de edificatoare, în privința puterii acumulate de grupările 
criminale la nivelul Federației Ruse, sunt datele şi informaţiile provenite din 
surse oficiale, potrivit cărora 40% din firmele particulare şi 60% din societățile 
de stat se află sub controlul acestora (peste 2.000 de unități economice cu 
capital de stat, 4.000 de societăţi pe acţiuni, 7.000 de întreprinderi mici, 7.700 
pieţe şi târguri), jumătate din numărul băncilor comerciale şi al burselor, 
50-80% din magazine, hoteluri, restaurante, cazinouri, depozite şi servicii 
publice din Moscova şi întreaga rețea comercială din St. Petersburg. 
Organizațiile criminale ruse au ajuns să deţină 30-40% din P.I.B.-ul Rusiei, 
controlând, aproape în întregime, piaţa acestei țări şi extinzându-şi operațiunile 
atât în restul Europei, îndeosebi în zona de est şi centrală, cât şi pe alte 
continente, cu precădere în America de Nord şi de Sud.” 

Caracteristice pentru grupările criminale ruse şi euroasiatice sunt crearea 
sferelor de influență pe arii geografice şi domenii de activități, în centre 
industriale şi zone de turism, posesia şi folosirea armelor de foc, crearea 
mecanismelor de acțiune în sfera corupției, identificarea de activităţi care 
asigură profituri ilegale mari, creşterea continuă a puterii şi influenţei, profitând 
de schimbările politice, sociale şi economice din Federaţia Rusă şi celelalte 
republici ex-sovietice.” 


2.1.3. Factori care au favorizat proliferarea grupărilor criminale ruse 
şi consolidarea poziţiei celor existente în perioada post-comunistă 


Dezvoltarea mafiei ruse, apreciată ca una dintre cele mai organizate, 
dinamice şi periculoase organizaţii criminale din lume, este rezultatul 
interacțiunii unui complex de cauze şi condiţii, unele comune ţărilor foste 
socialiste, altele specifice fostei Uniuni Sovietice, cum sunt: 

e desfiinţarea parțială a controalelor de frontieră între statele membre 
ale Uniunii Europene, cu posibilităţi de extindere a acestei măsuri, creşterea 


? Ibidem, pag. 28 şi următoarele. 
? Pitulescu, Ion — Al 3-lea Război Mondial, Crima Organizată, Editura Naţional, 1996, pag. 112 
şi următoarele. 

valului migraționist, multiplicarea tensiunilor interetnice şi a conflictelor 
interstatale după căderea „cortinei de fier”; 

e criza economică şi instabilitatea socială, soldate cu deteriorarea 
substanțială a nivelului de trai al majorității populației şi creşterea numărului de 
şomeri, îndeosebi din rândul tineretului; 

e declinul moralității şi solidarităţii publice, schimbarea concepțiilor 
ideologice, permisivitatea crescândă după lunga perioadă de îndoctrinare 
comunistă; 

e vidul legislativ creat în urma prăbuşirii sistemului comunist şi 
insuficiența mecanismelor de control privind modul de aplicare a noilor acte 
normative; 

e inexistența unui sistem de coordonare a organelor cu atribuţii pe linia 
combaterii crimei organizate, dotarea necorespunzătoare a acestora cu logistica 
şi personalul de specialitate; 

e generalizarea corupției în mediile: politic, economic, social şi 
militar; 

e slăbirea considerabilă a autorităţii, prin erodarea statului ca instituție; 

e desființarea unor locuri de muncă, în special în armată, poliţie, 
serviciile speciale de informaţii şi recrutarea de către mafia rusă a unei mari 
părți din persoanele disponibilizate din aceste organisme; 

e cooptarea în rândul grupărilor criminale a unor foste cadre ale 
K.G.B., veterani ai războiului din Afganistan, membri ai aşa-zisei organizații 
„Karate” (campioni ai artelor marțiale din fostele republici unionale), 
ceea ce conferă mafiei ruse ofensivitate, ingeniozitate, flexibilitate, capacitate 
de a acţiona violent şi eficace, precum şi un posibil acces la baza de date, 
rețelele aparținând actualelor organe de specialitate din statele membre ale 
C.S.L.; 

e reduceri masive de personal la institutele de cercetări din domeniul 
nuclear, nivelul redus de salarizare al fizicienilor atomişti, ceea ce i-a 
determinat pe unii dintre aceştia să-şi ofere „serviciile”, prin intermediul mafiei 
ruse, organizaţiilor extremist-teroriste şi chiar unor state din Orientul Mijlociu, 
care nutresc ambiția de a deveni puteri nucleare şi de a domina lumea; 

e creşterea în intensitate a procesului de „interconectare” a afacerilor 
legale cu tranzacţii ilegale; 

e abundența pe piaţa liberă a armelor şi munițiilor, a substanţelor 
radioactive şi a unor componente nucleare sustrase din depozite şi unități 

militare, de la institutele de cercetare şi agenţi economici de profil sau 
Ea Aa vă . 7 4 
achiziționate prin coruperea personalului acestora etc. 


2.1.4. Structura organizațiilor criminale ruse 


Caracteristica organizațiilor criminale ruse constă în aceea că au o 
structură elastică de funcționare şi acțiune, de tip piramidal şi vertical, cu 
autonomie operațională, fără a exista un corp central de referință. 

Structura consacrată de organizare, tipic rusă, o constituie cea a 
organizațiilor criminale cunoscute sub numele de „vory v. zakone”.? 

„Vory v. zakone” este o funcţie electivă, reprezentând şeful unei grupări 
criminale constituită din infractori (tâlhari) aflați sub incidența legii. 

Şefii sunt aleşi de „fraternitatea” locală, în concordanţă cu toate regulile 
de procedură stabilite de criminali şi ritualurile de rigoare. Între şefii „vory v. 
zakone” există, de regulă, un lider care controlează o anumită regiune. 

Şeful are un reprezentant (Smotriaski) în fiecare oraş al regiunii pe care 
o controlează. 

Codul organizației direcționează comportamentul personal al şefului şi îi 
jalonează deciziile pe care le ia cu privire la gruparea pe care o conduce. 

Pentru a accede la rangurile înalte ale lumii interlope şi a primi titlul de 
„Blatnoi”, un candidat trebuie să recunoască „legea hoţilor” şi să treacă cu 
succes un test de loialitate la care este supus de comitetul „vory v. zakone”, 
constând de regulă în uciderea unui informator al poliției (Stukack) a unui 
renegat (Suka) sau a unui prieten apropiat al celui în cauză. 

Încălcarea „legii hoţilor” de către „Blatnoi” este sancționată, fără drept 
de apel, prin pedeapsa capitală. 

În paralel cu organizaţiile „vory v. zakone” funcţionează şi alte structuri 
criminale organizate pe trei niveluri. 

La baza acestora se află „soldații? conduşi de şefi care impun o 
disciplină fermă, similară celei dintr-o unitate militară aflată pe câmpul de 
luptă. Fiecare grupare îşi stabileşte un teritoriu de acțiune şi se specializează în 
anumite activități. Numai în Moscova există peste 20 de „brigăzi înarmate” cu 


* Crima Organizată Transnaţională, Fenomen de Destabilizare a Securităţii Internaţionale — 
documentar elaborat de Direcţia Generală de Strategie, Integrare Europeană şi Relaţii Publice 
din M.I., Bucureşti, 1998, pag. 107 şi următoarele. 

` Ibidem, pag. 110 şi următoarele. 

un total de 6.000 de „luptători”, la care se adaugă „armata” cecenilor şi 
narcotraficanţii din republicile Asiei Centrale. 

Deciziile adoptate de „eşalonul superior” sunt transmise şi puse în 
aplicare de un „grup intermediar” care, pe lângă „executanţi”, include şi 
„persoane respectabile” (jurnalişti, bancheri, politicieni, jurişti, artişti etc.) cu 
rol de furnizori de informaţii, de protecţie şi sprijin legal, prestigiu social şi 
acoperire politică. 

În vârful ierarhiei se află şefii care dispun de o sferă de influenţă ce se 
ajustează periodic, în înţelegere cu ceilalți lideri, în sarcina cărora intră 
medierea conflictelor şi perfectarea de afaceri. 

Un exemplu tipic de schemă piramidală îl oferă grupările mafiei ruse 
specializate în traficul de stupefiante. Aceste structuri au un şef la fiecare patru 
celule, pe care le controlează prin intermediul unui brigadier şi a doi 
informatori plasați în fiecare celulă în parte. 

Un studiu privind crima organizată rusă relevă faptul că majoritatea 
organizaţiilor sunt constituite pe criterii etnice, care manifestă anumite 
preferinţe în ce priveşte activităţile criminale, astfel: organizaţiile azere domină 
piaţa fructelor, cu metode similare celor folosite de Camorra Napolitană; Mafia 
Cecenă, modelată după Cosa Nostra Siciliană, controlează cazinourile, 
prostituția şi furturile de automobile, membrii acesteia fiind cunoscuţi, în 
acelaşi timp, ca cei mai cruzi asasini pe bază de contract, la nivel internațional; 
georgienii şi-au căpătat reputația de specialişti în furturi; armenii sunt implicați 
într-o serie de acţiuni de tip racket, vizând micii comercianți stradali apăruţi cu 
zecile de mii în ultimii ani, ş.a.m.d. 


2.1.5. Organizaţii criminale ruse 


Într-un raport din anul 2000 al Departamentului pentru Controlul Crimei 
Organizate din Ministerul de Interne al Federației Ruse se arată că, în prezent, 
există peste 200 grupări implicate în crima organizată formată din ruşi şi 
euroasiatici, care acționează la nivel internațional, cu predilecție în SUA, 
Germania şi unele ţări est-europene.* 

S-a menţionat, de asemenea, existența a 165 de grupări ale crimei 
organizate, având ca specificitate orientări etnice, care includ cecenii, 
georgienii, azerii şi cetăţenii ruşi aparținând etniei coreene. 


6 Ibidem, pag. 111 şi următoarele. 

Autorităţile ruse declară existența unui număr de 180 ruşi, recunoscuţi 
în lumea criminală autohtonă ca adevărate „personalități? şi care, parțial, se 
regăsesc şi în mafia internaţională, în special cea nord-americană. 

În acelaşi timp, peste 500 de „şefi organizatori” euroasiatici din 
domeniul crimei organizate au fost identificați că operează în republicile 
ex-sovietice. 

Analiza faptelor cu caracter criminal scoate în evidență patru categorii 
mari sau baze ale grupărilor crimei organizate, care operează în fostele 
republici sovietice, după cum urmează: 

e grupările crimei organizate în stil tradițional sovietic, care includ, 
deopotrivă, persoane oficiale corupte de la nivel guvernamental, de partid, 
politicieni regionali, şefi pe diferite trepte ierarhice din industrie şi agricultură, 
ş.a., alături de infractori asociați în bande criminale; 

e grupări organizate pe baze etnice, cum sunt cecenii, azerii, 
georgienii, armenii etc.; 

e şefii sau „autorităţile criminale” ruso-euroasiatice, după modelul 
„naşului” din mafia tradițională; 

e alte grupări criminale care au în componenţă, în principal, persoane 
ce aparțin celor mai numeroase etnii din republica unde operează, organizate pe 
principii teritoriale sau în raport de specificul activităţilor desfăşurate în trecut 
(militari, sportivi etc.). 

Printre cele mai reprezentative grupări criminale care operează pe 
teritoriul republicilor ex-sovietice au fost identificate până în prezent 
următoarele: 

e Azerii, grupare care are în componenţă peste 500 de membri de etnie 
azeră, cu arie de operare în Moscova; 

e Cecenii, grupare structurată ierarhic, cu caracter închis, după modelul 
clanurilor criminale italiene, ai cărei membri sunt recrutați numai din rândul 
etniei cecene. Această grupare exercită o influență puternică pe tot teritoriul 
Federaţiei Ruse, dar în mod deosebit în Moscova şi St. Petersburg. Caracteristic 
pentru această grupare criminală sunt asasinatele la comandă, indiferent de zonă 
sau țară; 

e Cimki, grupare criminală cu sediul în suburbia cu acelaşi nume a 
Moscovei, care controlează operaţiunile ilegale din zona Aeroportului 
Seremetyevo; 

e Dolgo Prudnesky, grupare criminală a cărei denumire vine de la un 
orăşel din apropierea Moscovei, formată din foşti sportivi profesionişti, în 
special boxeri şi luptători, precum şi persoane care au activat în diferite 
structuri publice, care şi-a făcut simțită prezenţa în zona capitalei ruse începând 
cu anul 1980; 

e Tamboy, a cărei denumire vine de la numele localităţii de origine a 
şefului acesteia, Vladimir Kumarin, considerat ca unul din cei patru şefi mafioți 
de frunte din St. Petersburg, unde îşi are stabilit „statul major”; 

e Rachmiel Brandwain, organizaţie criminală ruso-euroasiatică, cu arie 
de acțiune în Europa şi alte zone de pe glob, a cărei denumire vine de la numele 
şefului acesteia, cunoscut şi sub apelativul „Aka Mike Sasha”. 

La aceste grupări şi organizaţii se adaugă aşa-zisa „elită a lumii 
criminale  ruso-euroasiatică”, asimilată  „naşilor” organizațiilor mafiote 
tradiționale. 

În plan extern, mafia rusă a fost semnalată în majoritatea ţărilor 
europene, dar în special în Italia şi Germania (unde acţionează 60, respectiv 47 
de grupări criminale), în SUA (unde există 24 clanuri ruse cu principalele baze 
operaționale în San Francisco, Los Angeles, Miami, Chicago şi New York), 
precum şi în ţările lumii a treia. 

Conform unui raport — prezentat în fața Congresului SUA în anul 1994, 
de către James Woosley, directorul C.I.A. — şi a analizei privind fenomenul de 
crimă organizată —, efectuată în cadrul comisiei de profil a Senatului american, 
de către Louis Freeh, directorul F.B.I., Hans Ludwig Zachert, directorul Poliţiei 
Federale Germane şi generalul Mikail legorov, adjunct al ministrului de interne 
rus, — activitățile ilegale coordonate de mafia rusă pe teritoriul SUA, sporiseră 
în 1993, față de anii precedenţi cu 35%. 

Comunitățile ruse din SUA, tot mai numeroase ca urmare a valului 
emigraționist din fosta Uniune Sovietică, se află practic sub controlul mafiei 
ruse, unul dintre şefii acesteia fiind Viaceslav Ivancov, supranumit „Micul 
Japonez” sau „Yaponcic”, cu domiciliul în Brighton. 

Grupurile şi organizațiile criminale ruso-euroasiatice nu sunt structurate 
la nivelul celor de tip mafiot tradițional care operează în această ţară. O parte 
dintre ele sunt asociații de infractori de tip clasic, având lideri necunoscuţi în 
mediul interlop, iar altele sunt organizate pe criterii etnice. 

Dintre organizaţiile şi grupările criminale care operează în SUA, cele 
mai reprezentative sunt: 

e Organizaţia  Criminală „Ruşii”, cu centre de comandă în 
Vancouver, Columbia Britanică şi Canada, ai cărei membri operaționali 
au fost semnalați în Los Angeles, San Francisco, California şi republicile 
ex-sovietice. 

Această organizaţie, cu o structură bine conturată, este implicată în 
traficul cu cocaină şi heroină pe o zonă care se întinde de la Los Angeles până 
în Vancouver şi regiunea Victoria din Columbia Britanică. Tot în sarcina 
acestei organizaţii criminale se includ şi activităţi, cum sunt: spălarea banilor 
murdari, contrabanda cu arme şi muniţie, extorcările, omuciderile şi prostituția 
interstatală. 

e Grupul criminal rus al „Coastei de Vest”, cu o structură de tip 
asociaţie, numărând 10-20 emigranţi ruşi, turişti sau vizitatori la rude, care are 
ca principală preocupare spălarea banilor murdari. Membrii acestui grup 
deschid conturi la diferite bănci din zona San Francisco, după care procedează 
la transferul de sume mari de bani în Germania, Rusia, New York, Finlanda, 
Singapore etc. Există indicii că o parte din fondurile financiare ale fostului 
Partid Comunist al Uniunii Sovietice fac obiectul unor transferuri dubioase în 
SUA, prin intermediul acestui grup. 

e Organizaţia „Mafia ruso-americană”, cu sediul în New York, dar 
foarte activă în California, structurată după modelul confederaţiilor, cu fracțiuni 
criminale implicate în rețelele de traficare a drogurilor, extorcări în afaceri, 
falsificarea cărților de credit etc. 

e MALINA sau „Mafia Rusă”, organizaţie cu sediul în Brighton Beach, 
care include grupări formate din ruşi, ucraineni, armeni şi georgieni, conduse de 
lideri puternici din rândul euroasiaticilor, cum este generalul Viaceslav 
Ivancov. Membrii acestei organizaţii sunt în acelaşi timp componenți de bază ai 
unor grupări criminale care operează în Federaţia Rusă, în Germania, Canada, 
Austria, Suedia, Finlanda şi țările est-europene, având ca principale preocupări: 
traficul de droguri, extorcările, tâlhăriile, omuciderile, fraudele la regimul 
taxelor şi cărților de credit. 

e Societăți criminale implicate în traficul cu carburanți, formate din 
criminali ruşi euroasiatici, care controlează, cu un înalt grad de profesionalism, 
piaţa neagră a traficului de carburanţi din nord-estul SUA şi Canada. 

2.1.6. Formele de manifestare a criminalității organizate ruse 


Specialiştii în domeniu apreciază că sursele de proveniență a 
fabuloaselor fonduri financiare de care dispun în prezent organizațiile criminale 
ruse sunt, în general, aceleaşi ca ale bandelor mafiote tradiționale, acestea fiind 
implicate în tot spectrul de acte şi fapte specifice crimei organizate, de la 
proxenetism, extorcare, şantaj, tâlhării şi atacuri comise de „rackeți”, până la 
traficul de droguri, comerțul ilegal cu arme, explozivi, muniţie, substanţe 
radioactive, falsificarea de diverse documente şi mijloace de plată, 
comercializarea de mărfuri contrafăcute, traficul de persoane pentru străinătate 
şi operaţiuni de spălare a banilor murdari. 

a) Un domeniu extrem de eficient pentru mafia rusă este spălarea 
banilor__murdari. Spre deosebire de Occident, unde această operaţiune 
presupune un sistem complicat şi metode ultrasofisticate, în fostele republici 
sovietice banii obținuți din activităţi criminale pot fi folosiţi, în circuitul legal, 
fără nici un fel de „rafinare”. 

În cazul unor sume obişnuite, „banii murdari” sunt transferați dintr-un 
cont în altul, între diverse bănci autohtone, sunt utilizaţi pentru achiziționarea 
de imobile, terenuri sau firme, ori pot fi investiţi în diferite afaceri, fără ca 
posesorii acestora să fie întrebaţi de sursa de provenienţă. 

Necesitatea reciclării banilor apare numai când aceştia provin din 
acțiuni mafiote la scară supradimesionată, caz în care este vorba de fonduri 
„invizibile”, de ordinul miliardelor, sustrase din conturi bancare pe bază de 
documente false. În astfel de situaţii, „curăţirea” banilor furaţi se desfăşoară 
după următoarea schemă: organizatorul afacerii îşi creează aşa-zisa „zonă 
tampon”, formată din întreprinderi sau firme fictive (de fapt „fiicele” unor 
structuri comerciale principale, răspândite pe spații cât mai întinse). Transferul 
banilor către firmele „fiice” are loc pe baza unor contracte şi avize false pentru 
o marfă inexistentă. Prin diverse maşinațiuni subtile, realizate în mai multe 
etape, banii ce trebuie reciclați sunt virați de firma „mamă” în conturile bancare 
ale societăților fictive. Sub pretextul unui nou contract, evident tot fictiv, banii 


7 Cartea Albă a Crimei Organizate şi a Corupţiei, editată de Consiliul Suprem de Apărare al 
Țării (C.S.A.T.), 1998, pag. 29 şi următoarele; Crima Organizată Transnaţională, Fenomen de 
Destabilizare a Securităţii Internaţionale, Op. cit., 114 şi următoarele; „Crima Organizată la 
Nivel Transnaţional — O Ameninţare în Creştere la Adresa Pieței Globale”, Comitetul 
Economic-Adunarea Atlanticului de Nord, Proiectul Raportului General, raportor general Kees 
Zijlistra, Secretariatul Internaţional, 8 aprilie 1998, pag. 6. 

se reîntorc la organizatorul afacerii, de data aceasta „legalizați”, după 
autodesființarea, în prealabil, a firmei fictive. 

b) O activitate practicată tot mai intens, în ultimul timp, de organizaţiile 
criminale ruse, o constituie comerțul ilegal cu arme, muniţie şi explozivi, 
estimându-se că, în prezent, în mâinile criminalilor s-ar afla, în mod ilegal, 
circa 180.000 arme. 

Principalele surse de procurare a acestora sunt următoarele: 

e depozitele militare ale fostei armate ale URSS, situate în spaţiul CSI 
şi în republicile baltice sau în statele în care au staționat trupe sovietice; 

e unitățile care au aparținut vastului complex militar industrial sovietic, 
transformate actualmente în firme particulare sau societăți mixte, ai căror 
coproprietari sunt directori de întreprinderi militare şi de bănci comerciale, 
lideri ai organizațiilor criminale locale, ce acţionează sub platoşa de cetăţeni 
„onorabili”; 

e furturile masive din depozitele militare, cu complicitatea personalului 
acestora; 

e traficul cu echipamente militare, prin canale şi rețele construite de 
mafia rusă, cu complicitatea unor cadre de conducere ale armatei, care a condus 
la distribuirea de astfel de materiale în toate statele fostei URSS, în special în 
zonele de conflict, precum şi în străinătate, unde beneficiarii sunt atât state ce 
sprijină terorismul internațional, cât şi organizaţii extremiste, grupări 
paramilitare şi de guerilă, structuri ale crimei organizate. 

c) Traficul, consumul şi producerea _celor_ două feluri de droguri, 
naturale şi sintetice, reprezintă, de asemenea, o sursă importantă de venituri 
pentru organizațiile mafiote ruse. 

Culturile de opiu şi alte plante opiacee ocupă circa un milion de hectare 
de pământ arabil în fosta Uniune Sovietică. Se estimează că în Federaţia Rusă 
există aproximativ un milion şi jumătate de consumatori de droguri, iar potrivit 
unor surse neoficiale, numărul acestora s-ar ridica la circa 5 milioane. 

Au fost identificate peste 3.500 bande criminale implicate în producția, 
transportul şi comercializarea substanţelor narcotice. 

d) Prin perceperea aşa-ziselor „taxe de protecție” impuse unităților 
comerciale, care cuprind aproximativ 70-80% din societățile privatizate din 
Federaţia Rusă, în conturile grupărilor criminale ajung sume echivalente cu 
jumătate din produsul brut al acestora. 

În ultimul timp, se înregistrează o intensificare a acţiunilor bandelor 
criminale ruse împotriva companiilor şi reprezentanţelor economice străine din 
Federaţia Rusă, care sunt obligate să plătească comisioane substanțiale în 
schimbul „protecţiei” acordate. În cazul în care acestea nu consimt să 
„coopereze” cu bandele criminale ruse, reprezentanţii lor sunt scoşi clandestin 
din ţară prin intermediul unor „firme particulare”, cum ar fi Agenția Naţională 
pentru Siguranță Economică, condusă de fostul general KGB, Leonid 
Scerbarsin.* 

e) Dispunând de dotări logistice ultramoderne, superioare celor utilizate 
de organele de specialitate, şi recurgând la mijloace şi metode din arsenalul 
grupărilor teroriste şi al serviciilor secrete, organizaţiile ruse de tip mafiot tind 
să-şi exercite dominaţia asupra incipientului proces de privatizare, precum şi 
asupra sistemului financiar-bancar, patronatului şi distribuției de materii prime, 
materiale şi resurse, în care sens sunt valorificate cu maximă eficiență 
„serviciile” unor elemente corupte din aparatul de stat. 

Se estimează că circa 30-35% din profiturile obținute de organizaţiile 
mafiote ruse sunt folosite pentru coruperea politicienilor, magistraților, 
funcționarilor publici şi a cadrelor din armată, poliție şi vamă. 

f) Sectorul bancar rus este considerat ca fiind cel mai penetrat de crima 
organizată, estimându-se că aceasta controlează 35% din cele 2.300 bănci 
comerciale. Încercările unor funcţionari bancari de a opune rezistență sau de a 
zădărnici acțiunile bandelor criminale ruseşti se soldează adesea cu 
exterminarea lor fizică. Astfel, în 1993, un nr. de 120 bancheri au fost asasinați, 
iar în primele 6 luni ale anului 1994, alți doi funcționari au constituit ținta 
loviturilor ucigaşe ale mafiei ruse, pe motiv că nu au acceptat să „coopereze”. 
Ilustrativ este cazul bancherului şi publicistului Andrei Ayzderzis, ucis cu 
gloanţe de pistol în uşa apartamentului său, pe 26 aprilie 1994, pentru motivul 
că a publicat o listă cu 226 de nume de persoane suspecte a fi lideri ai unor 
grupări criminale. 

g) Aşa-zisa structură intelectuală a organizațiilor mafiote ruse, formată 
din specialişti în domeniile economic şi juridic, al comerțului exterior şi 
informaticii, desfăşoară activități mai sofisticate, mai dificil de depistat şi 
contracarat, cum ar fi comerțul cu metale rare, exercitarea controlului asupra 
pieței petrolului, materialelor de construcţii şi componentelor pentru industria 


farmaceutică. 


3 Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 115 şi următoarele. 

După consolidarea poziţiei pe piața ilicită a Federaţiei Ruse, 
organizațiile mafiote ruse au trecut, gradual, la lărgirea sferei de influenţă, 
inițial în republicile baltice şi țările din Europa Răsăriteană şi Centrală (ale 
căror reforme structurale de ordin economic, social, politic şi legislativ oferă 
condiţii prielnice dezvoltării crimei organizate), iar, ulterior, în statele din 
sudul, vestul şi nordul continentului, unde existau deja grupări autohtone sau 
rețele ale mafiei italiene şi chineze cu care, pe parcurs, au încheiat o serie de 
înțelegeri şi acorduri secrete. 

Studiile de specialitate privind prezența şi activitatea grupărilor 
criminale ruse în Europa reliefează următoarele: 

e utilizarea, într-o măsură tot mai mare, de către organizaţiile mafiote 
ruse, a teritoriului Poloniei, Cehiei, Slovaciei, Ungariei, Bulgariei, României şi 
Albaniei ca puncte de stocare a drogurilor destinate Occidentului; 

e transformarea oraşelor Praga şi Varşovia în baze de operaţiuni atât 
ale mafiei ruse, cât şi ale celei italiene pentru introducerea drogurilor în tările 
vest-europene; 

e folosirea de către rețelele de  narcotraficanți, sub controlul 
organizaţiilor mafiote ruse, a aeroporturilor din Praga, Bucureşti şi Sofia, de 
unde „marfa” este apoi transportată pe cale terestră în Europa Occidentală; 

e controlul exercitat de organizaţiile mafiote ruse, în cooperare cu cele 
ucrainene, belaruse, armene, georgiene şi azere, asupra traficului de arme şi 
substanţe radioactive, comerțul cu bunuri de larg consum contrafăcute, precum 
şi traficul cu mijloace de plată false, practicate în ţările din estul şi centrul 
Europei; 

e exercitarea de către mafia rusă a monopolului asupra traficului cu 
autoturisme furate din Occident, spre ţările est-europene şi zona Orientului 
Mijlociu; 

e preluarea sub controlul mafioţilor ruşi a majorității reţelelor de 
prostituție care funcţionează clandestin în Ungaria, Polonia, Cehia, Slovacia, 
România şi Bulgaria; 

e un fenomen care provoacă nelinişte crescândă îl reprezintă extinderea 
influenţei şi operațiunilor organizațiilor mafiote ruse în statele occidentale, în 
SUA şi în ţările lumii a treia. 

Cea mai intensă şi profitabilă activitate din sfera crimei organizate, 
practicată în SUA de organizaţiile ruse, constă în reciclarea narcodolarilor, cu 
sprijinul unor emigranți ruşi stabiliți în această ţară cu mulți ani în urmă. 

De asemenea, în cooperare cu Cosa Nostra americană, organizațiile mafiote 
ruse sunt angrenate în contrabanda cu carburanți. 

Aflate în plin proces de expansiune, organizaţiile mafiote ruse au reuşit 
să penetreze şi continentul sud-american unde, în combinaţie cu rețelele 
criminale locale, s-au angrenat în traficul de droguri, furturi, fraude economice, 
răpiri de oameni de afaceri şi operaţiuni de spălare a banilor murdari. 

Specialiştii vest-europeni în materie de combatere a crimei organizate 
apreciază că următorul pas al ofensivei organizaţiilor mafiote ruse va fi 
investirea banilor obținuți ilegal în firme de stat şi particulare din Occident, în 
acțiuni şi domenii aparținând preponderent şi tradițional mafiei internaţionale, 
cum sunt construcțiile de locuinţe, birouri şi hoteluri, reciclare reziduurilor şi 
substanţelor toxice de orice natură, achiziţionarea de restaurante, cazinouri, 
case de toleranță şi magazine. 


2.1.7. Cooperarea cu organizaţii şi grupări mafiote străine 


Agresivitatea manifestată în ultimii ani de clanurile italiene, în tentativa 
lor de a-şi extinde sfera de acţiune în statele din Europa de Est şi Centrală, a 
fost contracarată de organizaţiile mafiote ruse care, la rândul lor, se lansaseră în 
invadarea acestei regiuni încă din 1990, determinând, în faza iniţială, 
confruntări violente şi victime de ambele părți. Ulterior, grupările şi 
organizațiile mafiote ruse şi cele italiene au ajuns la concluzia necesității unor 
înțelegeri şi acorduri atât asupra partajării zonelor de influență şi a domeniilor 
de activitate, cât şi în legătură cu colaborarea în anumite acţiuni.” 

În acest scop, au fost inițiate, în unele capitale, în special ale ţărilor est- 
europene, întâlniri periodice între reprezentanţii celor două etnii mafiote, prima 
dintre acestea având loc la Viena, la sfârşitul anului 1990. 

Un rol deosebit în această direcție l-au avut contactele secrete 
desfăşurate, în decembrie 1992, la Praga, ale căror scop l-a constituit punerea 
bazelor unei „societăți mixte” care să se ocupe în special de traficul de droguri, 
precum şi de contrabanda de materiale necesare fabricării armelor nucleare. S-a 
stabilit ca predarea substanţelor nucleare să se efectueze în portul Triest, mai 
dificil de controlat de către organele de specialitate, vânzarea materialelor 


? Mocuţa, Gheorghe — Criminalitatea Organizată şi Spălarea Banilor, Editura Noul Orfeu, 
Bucureşti, 2004, pag. 85 şi următoarele; Ministero Dell Interno-Direzione Investigativa 
Antimafia, Attivita Svolta e Risultati Conseguiti, 2 semestre 1999, pag.24 şi următoarele. 

fisionabile destinate solicitanților din Iran, Irak, Libia, Pakistan şi Argentina 
urmând să fie asigurată de către mafia italiană. 

Cu acelaşi prilej, s-a hotărât crearea unei rețele de criminali profesionişti 
pentru protejarea operațiunilor comerciale ilicite preconizate a fi inițiate cu 
Iranul, precum şi pentru asigurarea protecției „baronilor” drogurilor. 

Reprezentanţii celor două organizaţii mafiote au convenit, de asemenea, 
să declanşeze acţiuni de spălare a banilor murdari pe teritoriul fostelor țări 
socialiste, îndeosebi în Cehia, Polonia şi partea răsăriteană a Germaniei, care 
urmau să fie derulate, cu precădere, de membri ai clanurilor italiene. S-a propus 
ca prin măsurile organizatorice adoptate în comun să se obțină, până în 1997, 
controlul asupra a 40% din activitățile criminale la nivel mondial. 

O altă întâlnire între şefii mafioţi din Italia şi Rusia a avut loc la 
Moscova, la începutul anului 1993, ocazie cu care, pe lângă problemele legate 
de traficul de stupefiante, armament şi mijloace de plată, s-a analizat şi 
posibilitatea facilitării stabilirii ilegale a unor cetățeni de origine asiatică în 
Italia, în schimbul unor importante sume de bani în valută. Grupările ruse au 
propus folosirea unor canale de trecere apreciate ca fiind mai puţin controlate, 
cum ar fi punctele de frontieră între România şi Republica Moldova, România 
şi Ungaria, granița româno-bulgară. 

Conexiunile grupărilor criminale din Rusia cu triadele chinezeşti pe 
continentele nord-şi sud-american reprezintă un real pericol care preocupă tot 
mai mult oficialitățile din zonele menţionate. 

Analişti de la CIA şi FBI opinează că aceste evoluţii ar face parte 
dintr-un scenariu mai amplu, pe termen lung, conceput şi iniţiat de cercurile 
naționalist-comuniste ruse şi chineze în scopul destabilizării economiilor 
naționale ale statelor din regiune şi securității mondiale. Această alianță sprijină 
organizațiile teroriste, traficul de imigranți ilegali şi acţiunile pentru 
achiziționarea de materiale, substanţe şi echipamente necesare producerii 
armelor de distrugere în masă. 

În acelaşi timp, organizaţiile mafiote ruse au acţionat pentru dezvoltarea 
relațiilor de cooperare cu rețelele de crimă organizată din America de Sud, 
îndeosebi cu „baronii drogurilor” din Columbia, Brazilia, Chile, Argentina, 
Venezuela, Peru şi Bolivia, implicându-se în mod activ în protecția 
narcotraficanților. Există indicii că prin ramificațiile multiple create prin 
intermediul cartelului Calli, grupările ruse de tip mafiot au ajuns să controleze o 
mare parte a traficului mondial de cocaină. 

În SUA, grupările şi organizaţiile criminale ruse controlează vânzarea a 
peste 80 milioane galoane de benzină pe an, din contravaloarea cărora 7 
milioane dolari sunt deturnați prin fraudarea taxelor federale. Pentru tranşarea 
acestor afaceri, organizaţiile mafiote ruse şi-au stabilit legături cu familiile 
mafiote nord-americane Cosa Nostra, care asigură protecţia şi stabilitatea pieţei 
negre a combustibilului. De asemenea, există înţelegeri şi în ceea ce priveşte 
acțiunile de spălare a banilor murdari. 

În ceea ce priveşte legăturile de cooperare cu organizaţii criminale din 
fostele ţări socialiste, se remarcă cele cu grupările criminale din Ungaria, cu 
care mafia rusească acţionează în strânsă conlucrare în special în traficul de 
armament. 

Totodată, legături ale organizaţiilor mafiote ruse cu grupuri criminale 
constituite sau în curs de formare există în toate ţările ex-comuniste, inclusiv în 
România, unde sunt semnalări ale existenţei unor reţele mixte ruso-române, de 
trafic de materiale strategice, de armament, muniţie, stupefiante, autoturisme 
furate etc. 

În concluzie, studiile efectuate de analişti demonstrează că, în ciuda 
măsurilor întreprinse de autoritățile ruse pe plan intern şi în cooperare cu alte 
state, pentru combaterea crimei organizate ruse, aceasta se află într-un proces 
de continuă ofensivă, de expansiune atât din punct de vedere al zonelor de 
operare, cât şi al paletei de activităţi desfăşurate. 

Acţiunile organizaţiilor mafiote ruse vizează, cu prioritate, spaţiul 
ex-comunist unde, în viitorul apropiat există şanse reduse de redresare 
economică şi de creştere a nivelului de trai, dar există pericolul ca acestea să 
penetreze viaţa economică şi politică a ţărilor şi din alte zone ale lumii, motiv 
pentru care măsurile de combatere a lor trebuie să aibă un caracter concertat, la 
scară mondială. 


2.2. Triadele Chinezeşti 


2.2.1. Trăsăturile caracteristice ale triadelor chinezeşti 


Ca organizații criminale, triadele chinezeşti se aseamănă cu mafia. 

Prezenţa triadelor este uneori acceptată, mai ales în Hong-Kong, unde 
autoritățile salută implicarea acestora în schimbul de mărfuri de pe piaţă. 
Triadele „aranjează” plata taxelor de către comercianţi şi, de multe ori, se 
implică alături de autorități în măsurile de asigurare şi impunere a legii, 
întreprinse de acestea. 

Comparaţia cu sistemul mafiot constă în aceea că atât mafia, cât şi 
triadele încearcă să controleze un anumit segment al activităţii infracționale, iar 
maniera în care îşi organizează afacerile este aproape identică. 

Triadele acţionează, cu precădere, în comunitățile chinezeşti localizate 
în SUA, Australia şi Marea Britanie, asigurând controlul asupra etnicilor 
chinezi, cărora le insuflă teama. Activităţile triadelor sunt uşor transferabile, 
indiferent de zona în care se aşează comunitățile chinezeşti. 

Din aceste organizaţii fac parte numai cetăţeni de origine chineză şi 
numai de sex bărbătesc. 

Ca organizaţii, triadele au marea abilitate de a forma rapid alianţe, când 
există indicii că ar putea câştiga bani, precum şi de a se destrăma la fel de uşor 
după atingerea scopului propus sau în caz de pericol. 


2.2.2. Geneza organizaţiilor mafiote chinezeşti 


Triadele chinezeşti din zilele noastre sunt descendentele societăților 
secrete xenofobe care s-au format în secolul al XVII-lea în China Imperială, ca 
formă de opoziţie faţă de Dinastia Ch’ing. 

Grav afectată de acțiunile opoziției, care uneori îmbrăcau forme 
războinice, Dinastia Ch'ing, în timpul celui de-al doilea împărat, a apelat la 
serviciile unui grup de călugări budişti, inițiați în arte marțiale, pentru 
respingerea agresorilor. După ce călugării şi-au îndeplinit misiunea de a 
respinge atacul agresorilor, împăratul a dorit să-i recompenseze, însă aceştia au 
refuzat şi s-au retras la mănăstirea din provincia Fukie. 

Ofensat de gestul călugărilor şi văzând în aceştia un grup potențial 
periculos, împăratul a dispus asedierea mănăstirii Fukie. O parte dintre călugări au 
reuşit să scape, iar cinci dintre aceştia s-au retras la mănăstirea din 
Guangdang/Kwangji, unde s-au împrietenit cu stareţul, jurând totodată să se 
răzbune pe Dinastia Ching. A apărut astfel prima formă de societate secretă — 
FRĂŢIA — care ulterior a devenit nucleul unei imense „armate secrete” ce se 
extindea pe întreg teritoriul chinez, având drept scop răsturnarea Dinastiei Ching. 

lau ființă, astfel, „triadele”, iar grupul celor cinci călugări din 
Guangdang/Kwangji a devenit fondatorul acestora. Cauza lor politică necesita bani, 
iar acolo unde nu era posibil să-i obţină pe căi normale au recurs la alte metode. 

Începând cu secolul al XIX-lea, Hong-Kong-ul, cu populaţia sa în căutare 
de locuri de muncă, având în mare parte drept locuinţe ambarcaţiunile maritime, s- 


10 Cartea Albă a Crimei Organizate şi a Corupţiei, Op.cit., pag. 45. 

a dovedit a fi locul ideal pentru infiltrarea societăţilor secrete chinezeşti. În ciuda 
tuturor campaniilor de eradicare întreprinse de autorităţi, triadele chinezeşti au 
continuat să se mențină în Hong-Kong pe poziții destul de puternice. 

La începutul secolului XX, triadele au fost etichetate ca societăţi secrete 
ilegale. Acestea l-au susţinut pe Chiang-Kai-Sik şi pe naționaliștii săi, iar după 
1949, odată cu instalarea comunismului, triadele s-au reorganizat în Taiwan şi 
Honk-Kong şi au optat pentru alternative criminale, îndeosebi traficul de 
heroină şi opium. 

În urma acţiunilor declanşate de autorităţi, în anii '50, când majoritatea 
liderilor triadelor au fost deportaţi, iar în jur de 10.000 de membri au fost 
condamnaţi, puterea acestor societăţi secrete s-a diminuat considerabil, dar nu 
s-a reuşit lichidarea lor totală. 

Confuzia creată de mişcările sociale din perioada 1956-1967 a permis 
triadelor să se reorganizeze, iar în 1974 au apărut primele semnale că acestea 
funcționau din nou. Această renaştere este marcată de mai multă transparenţă, 
renunțându-se la ascunderea lor, în umbra „ghildelor” sau a altor asociații. 
Ghildele reprezentau o alternativă de guvernare în Hong-Kong, după instalarea 
guvernării britanice. 

Numărul triadelor a sporit, iar structurile funcționale ale acestora s-au 
modificat, depărtându-se într-o oarecare măsură de modelul tradițional. Nu se 
cunoaşte numărul exact al acestor societăți, dată fiind şi tendința fragmentării 
organizațiilor mari în grupuri mici independente. Caracterul secret al activităţii 
de inițiere a membrilor, limbajul, rangurile şi structurile, semnele distinctive, nu 
au suferit schimbări, menținându-și rolul de intimidare şi de inducere a 
sentimentului de teamă în rândul populației, pe care l-au avut de la început. 

Denumirea de TRIADE derivă din simbolul triunghiular al celor trei 
forţe ale universului: Divinitate — Pământ — Om. 


2.2.3. Structura şi dimensiunile triadelor 


În prezent, triadele chinezeşti sunt grupate în patru mari organizaţii, 
respectiv: Chin-Chao; Wo; 14K şi Big Four.!! 


1l Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 138 şi următoarele; Crima Organizată la Nivel Transnaţional — O Ameninţare în 
Creştere la Adresa Pieței Globale”, Comitetul Economic-Adunarea Atlanticului de Nord, 
Proiectul Raportului General, raportor general Kees Zijlistra, Secretariatul Internaţional, 8 
aprilie 1998, pag. 9. 

e Chin-Caho cuprinde patru sindicate: Fuk Yee Hing, Sun Yee On, 
Gain Yee şi Yee Kun. Dintre acestea, cea mai reprezentativă este Sun Yee On, 
care are circa 40.000 membri afiliaţi. Principalele zone de acţiune ale acestor 
sindicate sunt Taiwan şi Hong Kong; 

e 14K, considerată ca principală rivală a sindicatului Sun Yee On, 
integrează 26 de grupări şi este adânc infiltrată în Taiwan, unde are strânse 
legături cu Partidul Kuomintaing. Principala sursă de venituri o constituie 
traficul cu heroină; 

e Wo grupează o serie de structuri mafiote puternice, cum sunt: Won 
On Lok, Wo Shen Wo, Wo Young Yee, Wo Hop To, Wo Laik Wo şi Wo Shen; 

e Big Four (banda celor patru mari) şi Bambou Uni sunt alte 
organizații puternice cu sediul în Taiwan. 

În China acţionează organizaţiile „Marele Cerc” şi „Ching”. De 
menționat că organizația Marele Cerc nu este o triadă în adevăratul sens al 
cuvântului, însă prezintă o serie de trăsături comune cu acestea. 

Potrivit datelor furnizate de fosta poliție regală, în Hong Kong operau, 
până în luna iunie 1997, circa 50 de grupări din categoria triadelor chinezeşti, 
cu un număr de membri cuprins între 70.000-120.000. 

Nu s-a putut evalua până în prezent numărul total al persoanelor care au 
aderat la triadele chinezeşti sau care colaborează cu acestea. 

Baza etnică a triadelor este exclusiv chinezească şi sunt formate numai 
din bărbaţi. 

Triadele au structură ierarhică verticală însă cu mult diferită de cea 
siciliană. Conducătorii, preşedintele, trezorierul, dispun de oamenii lor, 
recrutaţi după anumite criterii. Fiecare societate are un „Mare Preot”, probabil 
un lider de vârstă, care conduce ceremoniile speciale de inițiere şi acordă 
gradele ierarhice. 

Structura tradițională a unei triade este următoarea: 

e 489 — Conducător de prim rang — şeful societăţii; 

e 438 — Conducător de categoria a II-a — locțiitorul şefului care poate fi 
şi „avangarda” sau „Marele Preot”; 

e 415 — „Evantaiul de Hârtie” — consilier în probleme financiare, 
administrative şi de organizare; 

e 426 — „Prăjina Roşie” — are misiunea de a asigura disciplina, secretul 
de acțiune şi, în special, de a elimina pe eventualii rivali; 

e 432 — „Sandaua de Paie”? — şeful celor care asigură transmiterea 
mesajelor; 

e 49 — membrii de rând ai societăţii. 

Ceremonia de inițiere a candidatului se aseamănă cu cea uzitată de 
mafia siciliană. Cel vizat îşi crestează degetul şi îşi amestecă sângele cu cel al 
membrilor grupului la care aderă. 

Apartenența la triade presupune un anumit grad de încredere şi permite 
membrilor acestora să acţioneze împreună şi să-şi acorde sprijin reciproc, chiar 
dacă nu se cunosc personal unii cu alţii. Deşi există o structură formală, cu un 
„Cap al Dragonului”, consilieri, specialişti etc., multe din activităţile criminale 
sunt preluate de membrii organizaţiei care operează ad-hoc şi creează rețele 
fluide ce trec cu uşurinţă de la o acţiune la alta. 

Avantajele de a fi membru al triadelor constau în faptul că acesta are 
acces la aşa-zisa fraternitate criminală, în sensul că în situațiile în care are de 
îndeplinit o activitate poate apela la sprijinul organizaţiei sau grupării din care 
face parte. 

Triadele zilelor noastre sunt gata oricând să identifice şi să profite de o 
anumită situație. 

La nivelul cel mai înalt, şefii nu se implică în fapte criminale, în schimb 
beneficiază de avantajele acestora. Rolul şefilor, la acest nivel, este de a media 
eventualele dispute ce apar între triade. 

La nivel mediu, şefii realizează înțelegeri cu alte grupări ale triadelor 
sau organizaţiilor criminale, dirijează principalele afaceri şi sunt responsabili de 
derularea acestora. La acest nivel, există o reţea care oferă protecție şi personal 
specializat pentru desfăşurarea activităților criminale. 

Prezenţa triadelor în diferite zone ale lumii a fost favorizată de migraţia 
tineretului chinez, care a constituit principala bază de sprijin a acestora. 

Denumirea actuală de triade provine de la structura celulară a acestor 
organizații. Fiecare celulă este formată din 3 persoane (triade), dintre care una 
este şeful sau omul de legătură cu alte celule, iar celelalte două sunt „soldaţii” 
(pitanii), care îndeplinesc sarcinile administrative, colectează sumele ce li se 
datorează, acționează asupra rivalilor când li se ordonă acest lucru etc. 


2.2.4. Principalele activități desfăşurate de triade 


Triadele sunt implicate în întreg spectrul activităţilor compatibile cu 
crima organizată, dar în mod deosebit au preocupări în jocurile de noroc, 
prostituție, pornografie, traficul de droguri, camăta, şantajul şi extorcarea. 

Şantajul şi extorcarea reprezintă formele de activitate criminală cel mai 
frecvent uzitate de triadele chinezeşti. 

Acordarea de „protecție? patronilor de localuri şi vânzătorilor 
ambulanți, contra unor taxe, constituie o altă sursă de venituri pentru aceste 
organizații, deosebit de profitabilă. 

Camăta este preferată de triade, dată fiind înclinația specifică a 
chinezilor pentru jocurile de noroc. 

Jocurile de noroc sunt interzise în Hong-Kong, cu excepția curselor de 
cai şi a unui gen de loterie (Mare 6), amândouă fiind sub control 
guvernamental. Triadele acționează aici în directă legătură cu individul, 
acordând împrumuturi care au o dobândă exorbitantă. Având în vedere 
emigrarea chineză din Hong Kong spre lumea de Vest, unde jocurile de noroc 
nu sunt interzise, acest gen de împrumuturi cu camătă a devenit aproape un mod 
de viaţă. !? 

La mijlocul anilor "80, SUA au recunoscut rolul marcant al triadelor în 
traficul de droguri. Este cert că triadele au preluat controlul unei mari secțiuni 
din piața drogurilor, ajungând să dirijeze importul de stupefiante provenind din 
Triunghiul de Aur şi distribuirea lor în multe regiuni din America de Nord. 

O altă prezenţă permanentă pe piaţa de mărfuri a cartierelor chinezeşti o 
reprezintă „magazinul de casete video”. Acesta este un alt succes comercial al 
triadelor, care controlează vânzarea sau închirierea casetelor video pirat. 
Cazurile de piraterie sunt uşor de constatat, dar se instrumentează foarte greu, 
fiind nevoie de aducerea unor martori chiar de la Hong-Kong, ceea ce implică 
costuri deosebite. 

O problemă delicată cu care se confruntă în prezent poliția nord- 
americană o constituie valul imigraționist de cetăţeni chinezi, care pătrund în 
SUA pe căi ilegale, cu sprijinul triadelor. Odată ajunşi în SUA, imigranții 
chinezi sunt forțați să plătească şerpaşilor şi călăuzelor 20-30.000 de dolari 
pentru fiecare persoană, iar cei care nu posedă aceste sume de bani sunt 
angrenați în traficul de droguri, în calitate de curieri, sau pur şi simplu folosiți 
ca sclavi în activitățile lucrative, în condiții cu mult sub limitele admise pentru 
ființa umană. Unii sunt întemnițați până când rudele lor din China vor plăti 
sumele solicitate pentru a fi puşi în libertate. Chiar şi după achitarea datoriilor 
către triade, imigranții chinezi nu vor putea să se bucure de libertate în 


1? Pitulescu, Ion, Op. cit., pag. 106 şi următoarele. 

adevăratul sens al cuvântului, fiind în permanență şantajaţi, întrucât nu au viză 
legală de şedere. Situaţia se prezintă identic şi în ţările Europei Occidentale. 

Triadele s-au lansat şi în traficul cu paşapoarte, destinate membrilor 
importanţi ai societăților secrete ce vor să scape de ancheta organelor polițienești, 
părăsind ţara de reşedinţă. 

În acelaşi timp, triadele acţionează pentru preluarea controlului asupra 
industriei cinematografice, edificatoare în acest sens fiind asocierea dintre 
organizațiile „14K” din Hong-Kong şi „Bambou Uni” din Taiwan, pentru a 
avea supremația pe plan local în acest domeniu. Şi nu se poate spune că 
cinematografia nu aduce destui bani. 

În exterior, triadele chinezești sunt semnalate în SUA, Asia de Sud-Est 
şi Europa (cu deosebire în Marea Britanie, Belgia, Olanda şi Spania). 

SAP-SIE-KEE (14K) este considerată cea mai mare organizaţie 
criminală din lume, având un buget care uneori depăşeşte pe cel al unor 
guverne naționale. Principala specializare a acestei organizații o constituie 
traficul de heroină, deținând monopolul producției de droguri din sud-estul 
Asiei. Organizaţia s-a format din membrii Armatei Naţionaliste desființate de 
Mao Tze Dung. 

SUN-YEE-ON, al cărui cartier general se află în China, în Fujian, este 
specializată, în principal, în imigrările clandestine, veniturile realizate pe 
această cale fiind impresionante. Această organizație transportă vapoare întregi 
de emigranți chinezi, pe care îi debarcă în mod clandestin pe coastele europene 
şi nord-americane. 

WOO-ON-LOK, având cartierele generale în Hong-Kong şi în 
Amsterdam, deține monopolul asupra prostituţiei, industriei pornografice şi 
traficului de copii pentru pedofili. Organizația poate fi etichetată drept un 
sindicat al proxeneților. 

DAI-HOON sau „Marele Club” acționează ca o bancă clandestină, care 
împrumută bani cash imigranților clandestini, cu dobânzi împovărătoare. Din 


1. vi. 


devin sclavii acestei organizaţii. 


13 Ministero Dell Interno-Direzione Investigativa Antimafia, Attivita Svolta e Risultati 
Conseguiti, 2 semestre 1999, pag. 25. 

2.2.5. Tendinţele actuale ale triadelor chinezeşti 


Acordul chino-britanic de retrocedare a Hong-Kong-ului Republicii 
Populare Chineze, începând cu luna iunie 1997, a ridicat mari semne de 
întrebare poliţiştilor din întreaga lume, şi în special celor nord-americani, cu 
privire la tendinţele de orientare a triadelor chinezeşti pentru viitor. S-a 
acreditat inițial ideea că acestea îşi vor orienta acţiunile către orice altă ţară, în 
afară de China. Argumentarea acestei idei avea drept suport sistemul de poliție 
deosebit de exigent şi sărăcia insuportabilă din China, înainte de politica de 
deschidere lansată de Deng Xiao Ping.!* 

Între timp situaţia din China s-a schimbat radical, devenind țara cu cel 
mai mare ritm de creştere economică şi oportunități pentru afaceri, atât legale, 
cât şi ilegale. 

În zona economică specială, situată de-a lungul coastei de sud-est a 
Chinei, se înregistrează o adevărată explozie a dezvoltării economice. Această 
dezvoltare rapidă a determinat un adevărat val imigraționist al populației din 
zonele sărace ale Chinei în zonele sud-estice. 

Prefacerile socio-economice menţionate, precum şi cantitatea imensă de 
bani ce gravitează în jurul acestora conturează un teren deosebit de fertil pentru 
crima organizată, în special pentru triadele din Hong-Kong care au sesizat rapid 
această oportunitate şi profită deja de pe urma ei, reuşind să se infiltreze până la 
nivelurile cele mai înalte din Republica Populară Chineză. 

Triadele chinezeşti se orientează, prin urmare, către China, îndreptăţind 
îngrijorarea autorităților din această ţară, dar nu scapă din vedere nici SUA şi 
nici Europa. 

Prezenţa enclavelor chinezeşti şi a „Micului Saigon”, pe întreg teritoriul 
SUA, permite triadelor să acţioneze oriunde în această ţară, protejate de limbă 
şi de barierele culturale. 

Mafia chinezească, spre deosebire de cea italiană, tinde să-şi piardă 
structura strict ierarhizată şi localizarea tipică acesteia din urmă. Fluiditatea şi 
lipsa structurii ierarhice au apărut ca urmare a naturii afacerilor cu droguri, 
deosebit de profitabile, desfăşurate de triade în Triunghiul de Aur. Traficanţi 
de heroină sunt membri ai diferitelor clanuri sau grupări constituite ad-hoc, care 
acționează de sine stătător, fără a se subordona organizațiilor paterne. 


14 Mocuţa, Gheorghe, Op. cit., pag. 67. 

CAPITOLUL 3 
CRIMA ORGANIZATĂ ÎN STATELE DEMOCRATICE 


1. Italia 


1.1. Trăsături caracteristice ale organizaţiilor mafiote italiene 


Organizațiile mafiote italiene tradiționale au apărut în comunitățile 
săteşti sau pastorale, iar primele lor manifestări sunt legate de viaţa rurală. 
Acestea au constituit şi constituie încă puncte de referință pentru bandele 
criminale în formare, din diverse ţări, ca model de organizare, metode şi 
mijloace de acțiune. ' 

Incontestabil, organizaţiile mafiote italiene sunt cele mai complexe şi 
cele mai puternice în sfera criminală, inclusiv transnaţională, cu un trecut 
istoric tumultuos şi un prezent ancorat în evenimentele zguduitoare care au 
şocat civilizaţia contemporană. 

Principala caracteristică a organizaţilor mafiote italiene o constituie 
structura bine conturată a acestora, caracterul ermetic asigurat prin „legea 
tăcerii”, delimitarea sferelor de influenţă şi a zonelor operaţionale, dinamismul, 
flexibilitatea şi adaptabilitatea la noile condiţii, care le-au facilitat continuitatea 
în timp, în unele cazuri, sute de ani. 

Interconexiunea cu puterea politică şi stabilirea de relații secrete în 
unele sectoare de stat importante reprezintă, de asemenea, un element 
definitoriu pentru organizațiile mafiote italiene, chiar dacă în ultimii ani acestea 
constituie ținta unor atacuri susținute din partea organelor specializate în 
combaterea activităților criminale. 

În preocupările organizaţiilor mafiote italiene intră întreg spectrul de 
acte şi fapte infracționale specifice „crimei organizate”, de la controlul 
prostituţiei, contrabanda cu țigări, răpirile de persoane, traficul de stupefiante şi 


! Ministero Dell Interno-Direzione Investigativa Antimafia, Attivita Svolta e Risultati 
Conseguiti, 2 semestre 1999, pag. 3 şi următoarele. 

arme, extorsiunile de bani la scară largă şi până la asasinatele asupra unor 
importante personalități de stat. 

Deşi principalele baze ale organizațiilor mafiote italiene se află în Italia, 
acțiunile acestora au depăşit, cu mulți ani în urmă, frontierele naționale, fiind 
semnalate în toate zonele lumii, având legături de „afaceri” cu cartelurile 
columbiene, triadele chinezeşti, asociaţiile criminale nord-americane şi, mai 
nou, cu cele ruseşti. 

În afara trăsăturilor comune, cele trei organizații tradiționale mafiote 
prezintă şi unele particularități, în sensul că organizația COSA NOSTRA 
funcționează ca un holding multinațional care beneficiază de o lungă experiență 
şi legături strânse cu ramura nord-americană, N'DRAGHETA, este mult mai 
naționalistă, rudimentară şi compactă ca organizare, în timp ce CAMORRA 
este individualistă şi se manifestă cu turbulență excesivă. 

La începutul anilor '98 a apărut pe scena crimei organizate italiene o 
nouă formațiune în domeniu, respectiv CORONA SACRA UNITA care, deşi 
este cea mai mică din punct de vedere al ariei de acţiune pe plan naţional, se 
manifestă la fel de activ şi violent ca şi structurile mafiote tradiționale. 

Aşadar, în Italia funcționează următoarele organizaţii mafiote: 

e COSA NOSTRA, cu arie de acţiune în Sicilia; 

e CAMORRA, cu arie operaţională în zona circumscrisă oraşului 
Neapole, din regiunea Campagna. 

e N'DRAGHETA, activă în zona de sud a regiunii Calabria; 

e CORONA SACRA UNITA, cea mai nouă, cu arie de acţiune în sudul 
regiunii Puglia. 

În zilele de 14 şi 15 mai 1993, activitatea infracțională a acestor clanuri 
mafiote şi a altor asociaţii criminale asociate a fost amplu analizată în Camera 
Deputaţilor şi Senatul Republicii Italiene, cu participarea celor mai înalte 
autorităţi de stat, a reprezentanţilor forțelor de ordine, a specialiştilor în diverse 
discipline şi ai unor organisme internaționale. S-a apreciat că fenomenul de 
crimă organizată acționează în sistemul economic legal, căutând să acapareze 
putere şi profit prin exercitarea violenţei şi utilizarea capitalurilor acumulate 
ilegal. Crima organizată exploatează cu măiestrie fisurile şi contradicţiile 
existente în societate, compromite binele social şi dezvoltarea sănătoasă a 
Economiei. 

Se apreciază că Mafia Italiana reprezintă „cel mai sofisticat model de 
organizaţie criminală, deosebit de redutabil şi eficace, susceptibil de a servi ca 
model pentru alte organizaţii de acest tip”. Cu privire la Mafia Siciliana 

rezultă că „aceasta este o organizaţie unitară, prevăzută cu o structură 
piramidală, bazată pe o celulă (familia) în cadrul căreia autoritatea supremă o 
deține un şef (il cappo di famiglia). Întreaga organizaţie se conduce după 
reguli extrem de precise a căror respectare este asigurată, la nevoie, cu forța. 
Familia mafiotă nu este doar o modalitate formală de organizare, ci o grupare 
care cultivă valorile tradiționale ale familiei biologice, cum sunt: respectul 
legăturilor de sânge, onoarea, fidelitatea, solidaritatea şi coeziunea”? 

Cu prilejul Congresului Poliţiei Criminale Germane din anul 1990 s-a 
subliniat că pericolul prezentat de Mafia nu rezidă din numărul membrilor ei, ci 
din „structura şi capacitatea de a pune la punct strategii unitare în ciuda 
complexităţii articulaţiilor din rețeaua sa operațională”. Centralizarea la nivel 
superior nu exclude o autonomie relativă a diferitelor familii, componente la 
nivel local şi deci, nici posibilitatea unor conflicte şi lupte fratricide în sânul 
organizaţiei. Cu toate acestea, caracterul unitar al structurii garantează definirea 
unei orientări unice pe problemele care privesc organizaţia în ansamblul ei. 

Structurat asemănător mecanismului statal, aparatul mafiot este dominat 
de un ansamblu de reguli a căror încălcare este foarte aspru sancționată. 

În cele ce urmează, vom încerca să le analizăm pe fiecare, considerând 
că astfel putem trage concluzii folositoare şi pentru ţara şi viitorul nostru. 


1.2. Organizaţii mafiote italiene 


1.2.1. Cosa Nostra 


a) Geneza organizaţiei 

Cosa Nostra şi-a făcut apariția la începutul secolului al XVIII-lea, având 
ca arie principală de acţiune Sicilia. Originea acestei organizații este strâns 
legată de cea a latifundiarilor care au dominat structura productivă a Siciliei 
până la începutul secolului al XIX-lea. În afara celor două principale categorii 
sociale — moşierimea şi țărănimea — au mai apărut alte două, respectiv, cea a 
„dezmoşteniţilor soartei” şi a „nelegitimilor”.5 

„Nelegitimii” erau formaţi din administratori de firme, paznici, agenţi 
fiscali, vătafi cu atribuţii de control a gestiunii, proprietăţii şi producţiei de 


? Voicu, Costică — Banii Murdari şi Crima Organizată, Editura Artprint, Bucureşti, 1995, pag. 
151 şi următoarele. 

* Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 46 şi următoarele. 


126 Petru ALBU 


intermediere. În acelaşi timp, aceştia supravegheau îndeaproape pe cei care 
atentau la bunurile latifundiarilor. 

„Dezmoşteniţii soartei” erau persoane fără nici un fel de proprietăţi, care 
trăiau în mediul sătesc, din rândul cărora s-au format primele bande criminale 
care se ocupau, în principal, cu furtul de vite. 

COSA NOSTRA s-a născut în momentul în care agenții fiscali s-au 
alăturat bandelor criminale din rândul „dezmoşteniţilor soartei” formând primele 
asociaţii. Bandele criminale furau cirezi de vite de la latifundiari, iar agenţii fiscali 
le răscumpărau, după care împărțeau veniturile astfel realizate cu hoţii. 

Primul document în care se face referire la o grupare de tip mafiot în 
Sicilia datează din 1837 şi reprezintă o semnalare a prefectului general de pe 
lângă Înalta Curte Criminală din Traponi, Pietra Cala Ulla, către superiorii săi 
din Napoli, privind existența unor asociaţii de persoane care se ocupă cu 
activități criminale, cum ar fi răscumpărarea cirezilor de vite furate, coruperea 
unor funcționari publici etc. 

Lucrarea „Mafioţii din Vicaria”, scrisă în 1863, de către Giuseppe 
Rizzoleto şi Gaetano Mosca, defineşte pentru prima dată noţiunea de „mafie” 
ca reprezentând o expresie curentă folosită pentru a desemna un grup de 
indivizi aroganți şi violenţi, uniți între ei prin raporturi secrete şi de temut, aflați 
la originea unor acțiuni criminale. 

b) Structura şi dimensiunile organizaţiei 

COSA NOSTRA numără circa 5.000 de membri, ceea ce reprezintă un 
„om de onoare” la 1.000 de locuitori sicilieni şi contează pe sprijinul a zeci de 
mii de persoane şi simpatizanți. 

Dacă avem în vedere legăturile foarte strânse cu ramura americană 
(creată tot de ei), COSA NOSTRA constituie o structură articulată, dar în 
acelaşi timp, unitară şi organizată ierarhic foarte bine. 

Unitatea de bază a organizației este „Familia”, care include mai multe 
grupe formate din „oameni de onoare” şi „soldați”. 

Printre rangurile interne ale organizaţiei se include cel de „Capodecina”, 
şef al unui grup de zece mafioți, Şeful Mafiei, secondat de un ajutor al şefului, 
precum şi unul sau mai mulți consilieri. 

Deasupra familiilor se află „comisia” sau „cupola”, condusă de un şef 
care reprezintă puterea absolută a mafiei într-o anumită regiune sau provincie. 

Şefii organizaţiilor mafiote existente în provinciile siciliene întrețin 
relații directe în cadrul unui organism secret. 

Legea de fier a tăcerii — Omerta — este respectată de către toți, chiar de 
către persoanele din afara organizației, dar într-un fel sau altul apropiate 
acesteia. Orice violare a „Omertei” este pedepsită cu moartea. 

Pentru a deveni membru al organizației, un candidat trebuie să 
demonstreze în prealabil reale calităţi, după care este prezentat „oamenilor de 
onoare” în scopul testării şi stabilirii momentului oportun pentru aderare. În 
continuare, are loc o ceremonie de inițiere, cu depunerea jurământului de 
legământ, după care urmează acceptarea deplină şi asimilarea noului membru 
de către familie. 

În mod tradiţional, toate deciziile sunt luate de către comisii, şefii 
familiilor neavând dreptul de a acţiona fără consultarea acestora. 

Apariţia lângă Palermo, la începutul anilor '80, a clanului Corleone, 
condus de Luciano Liggio şi, mai târziu, de Salvatore Toto Riina, a declanşat 
conflicte violente între familiile COSA NOSTRA, soldate cu divizarea acesteia. 

În urma acestui război şi a execuțiilor, care nu s-au limitat numai la 
Sicilia (a cuprins elemente ale autorității mafiote din întreaga Italie şi chiar din 
SUA) familiile învingătoare conduse de Corleone, Greco, Spadaro şi alţii şi-au 
consolidat poziţiile pe teritoriul Italiei, iar membrii aripilor mafiote care au 
scăpat de la moarte s-au refugiat în străinătate, în principal în America de Sud şi 
Spania. 

Don Corleone a renunțat la vechile tradiţii, privind consultarea 
comisiilor şi a stabilit propriile reguli de acţiune, instituind un regim dictatorial 
asupra întregului teritoriu sicilian. 

Făcând abstracţie de cele prezentate ca un proces de deteriorare a 
fraternității şi a piramidei de control, COSA NOSTRA continuă să fie cea mai 
puternică, cea mai organizată şi cea mai periculoasă organizație mafiotă 
italiană. 

Această organizație este în măsură să-şi elaboreze propria strategie 
generală, dispune de metode proprii de conducere şi de personal specializat, 
capabil să propună soluţii şi exercită un control teritorial total. 

Controlul în teritoriu este esențial pentru organizație, deoarece acesta îi 
permite să-şi desfăşoare activitatea în mod nestingherit, fără teama persecuției, să 
studieze şi să verifice mişcările adversarilor, să exercite influență asupra 
populaţiei, prezentându-se ca o autoritate atotcunoscătoare şi atotputernică. Deviza 
organizației este aceea că „o mafie fără teritoriu este ca un rege fără regat”. 

Pentru a controla teritoriul sicilian, COSA NOSTRA beneficiază de 
sprijinul unor politicieni şi al unor persoane influente din diverse instituții 

locale. De menționat că această organizaţie a exploatat întotdeauna legăturile 
sale politice, dar scopul a fost mai mult de a-şi asigura protecția sau facilitarea 
unor operațiuni ilegale decât de a influenţa în mod direct deciziile la nivel 
național. 

Încercările COSA NOSTRA de a-şi atinge scopurile prin convingere au 
loc când resortul violenţei nu-i este la îndemână sau când şefii săi se află în 
pericol, fie din interior, fie din exterior. 

COSA NOSTRA şi-a asumat responsabilitatea pentru cele mai odioase 
crime din istoria naţiunii italiene, între care se înscriu asasinatele comise asupra 
magistraților Giovani Falcone, ucis împreună cu soția şi trei poliţişti din 
escortă, Paolo Borsellino, ucis împreună cu soția şi cinci poliţişti, înaltul 
comisar antimafia, general Carlo Alberto Dalla Chiesa, politicianul creştin 
democrat Salvo Lima şi preşedintele regiunii siciliene, Mattarella. 

Referindu-se la cauzele care au generat forţa teribilă a Mafiei Siciliene, 
GIOVANNI FALCONE consemna în cartea sa „Cosa Nostra — Judecătorul şi 
oamenii de onoare” faptul că... „trebuie să facem trimitere la subcultura de 
bază a acestei organizaţii, care este mult mai interiorizată şi mult mai bogată 
decât cea a altor organizaţii criminale şi care se traduce prin selectarea 
riguroasă a recruţilor săi, prin capacitatea de fier a acestora de a-şi impune 
reguli drastice care sunt respectate fără nicio excepție. Intrarea în Mafia 
seamănă unei convertiri; nu încetezi niciodată să-i fii credincios”. 

c) Legături cu alte organizaţii criminale 

Pe plan intern, COSA NOSTRA are legături cu toate organizațiile 
criminale care acționează în Italia, vizând, în principal, traficul de droguri. 

Legăturile mafiei siciliene cu cea napolitană au fost favorizate şi de 
faptul că unii din şefii CAMORREI, cum sunt Umberto Ammaturo, Eduard 
Berdellino şi Michele Zazo, au fost inițial „oameni de onoare” ai COSA 
NOSTRA. 

La rândul său, CORONA SACRA UNITA acţionează în contact strâns 
cu COSA NOSTRA, multe din activitățile criminale ale acesteia, în special 
traficul de droguri, fiind dirijate în mod direct de mafioții sicilieni. 

În afara regiunii de sud, COSA NOSTRA are plasați oameni 
pretutindeni în Italia, dar într-un număr mai mare în Milano. 

Pe plan extern, COSA NOSTRA constituie încă un punct de referință 
pentru multe sindicate ale crimei organizate. 

În Europa, dezideratele organizaţiei sunt mai mult de a plasa familii 
mafiote în diferite țări, în special Germania, Franţa, Spania, Belgia şi Anglia şi 
mai puţin de a realiza legături cu structurile criminale locale. Legăturile cu 
mafia rusă sunt o excepţie de la această practică. 

În S.U.A., COSA NOSTRA nord-americană s-a creat ca o ramură a 
organizației mafiote siciliene, ceea ce denotă strânse legături între aceste 
structuri. 

Penetrarea organizației mafiote siciliene în S.U.A. şi Europa, în special 
în Germania, a fost favorizată şi de prezența imigranţilor italieni în aceste zone, 
care au constituit principala bază de sprijin în traficul cu droguri. 

În Germania s-a descoperit că grupări de imigranţi sicilieni, asociate 
după modelul mafiot, desfăşoară activităţi de investiţii şi au format eşaloane ale 
forței de muncă, angajate în acţiuni criminale în Sicilia. 

Legăturile COSEI NOSTRA în America de Sud sunt, de asemenea, 
relevante, acestea dezvoltându-se şi ca urmare a deplasării şi stabilirii unor 
familii mafiote ale organizației în Belgia şi Venezuela. Aceste filiale au devenit 
stăpâne absolute în Aruba, o insulă caraibiană, care şi-a declarat independența 
de Antilele Olandeze. Aruba a devenit fieful lor personal pentru operaţiuni de 
tot felul, incluzând spălarea banilor murdari şi traficul internaţional de droguri, 
pe care COSA NOSTRA le conduce, în înțelegere cu cartelurile columbiene şi 
triadele chinezeşti. 

d) Principalele activități desfăşurate de COSA NOSTRA 

Comerţul clandestin cu stupefiante a constituit în ultimele decenii una 
din principalele preocupări ale familiilor mafiote siciliene, prin care au obţinut 
beneficii fabuloase. 

În jurul anilor '50, asociaţiile criminale nord-americane s-au adresat 
familiilor mafiote siciliene în scopul de a le cointeresa în traficul lor de 
stupefiante. Se urmărea de fapt punerea la dispoziție a persoanelor care asigură 
transportul şi organizarea unei linii de trafic între sudul Franţei (morfina era 
transformată în heroină în Marsilia) şi Statele Unite ale Americii. Capii 
traficului revendicau piața drogurilor în America, mafioții sicilieni având o 
poziţie subterană, fapt pentru care profiturile realizate de aceştia erau reduse, 
ceea ce i-a determinat să înceapă să lucreze pe cont propriu. 

La începutul anilor '70, odată cu neutralizarea laboratoarelor clandestine 
din Marsilia, mafia siciliană şi-a reorganizat activitatea pe linia traficului de 
droguri. Mafia nord-americană a început să se reorienteze către sud-estul 

asiatic, mafioții italieni au început să importe heroină turcească pentru piața 
internă şi să practice contrabanda cu cocaină sud-americană.* 

În anii 1977-1978, s-au înregistrat semnele unei relansări ale traficului 
de stupefiante între Italia şi Statele Unite, determinată de o implicare crescândă 
a mafiei siciliene în această activitate. 

Pe de altă parte, cele mai puternice „familii” ale crimei organizate din 
zona New-York-ului, respectiv Bananno şi Bona Ventura, s-au adresat 
principalilor reprezentanți ai familiilor mafiote siciliene pentru a lua parte la 
trafic şi la transformarea morfinei în heroină, în laboratoarele clandestine, 
deosebit de performante, instalate în Sicilia şi în alte părţi ale Italiei.” 

După anii '80, reţelele care aprovizionau Sicilia cu droguri din Orientul 
Mijlociu au fost descoperite şi neutralizate de către poliția italiană. 

După aceste lovituri primite, COSA NOSTRA nu s-a considerat învinsă 
şi nu a renunțat la enormele profituri realizate din traficul cu droguri din Asia 
de Sud-Est (destinate să satisfacă exigenţele clienţilor americani), făcând tot 
posibilul pentru a conserva această sursă de venituri fructuoase. Ca urmare, a 
stabilit legături cu producătorii din Asia de Sud-Est care îi furnizau mari 
cantități de heroină. 

În paralel cu traficul de droguri, COSA NOSTRA se ocupă, cu 
prioritate, de spălarea banilor murdari, acumulați în cantități imense prin 
diverse activităţi criminale, din care o parte sunt reinvestiţi în afaceri legale. 

În afară de aceste activităţi, mafia siciliană este adânc implicată în 
traficul cu arme, muniții, explozivi, în operațiuni de camătă, speculă, 
contrabandă cu țigări etc. 

Conform statisticilor Ministerului de Interne din Italia, în anul 1993, în 
Sicilia, s-au înregistrat 239 omucideri şi 372 atentate cu bombe, fapte criminale 
care sunt puse în sarcina COSEI NOSTRA. 


1.2.2. N 'dragheta 


a) Geneza organizației 

Organizația mafiotă N'DRAGHETA a fost semnalată pentru prima dată 
în documentele redactate de carabinieri din SEMINARA la sfârşitul secolului al 
XVIII-lea. 


4 Mocuţa, Gheorghe, Op. cit., pag. 88 şi următoarele. 
* Cartea Albă a Crimei Organizate şi a Corupţiei, Op.cit., pag. 50 şi următoarele. 

Termenul de N'DRAGHETA provine din cuvântul grecesc 
„ANDRAGHETOS”, care înseamnă „om valoros şi şiret”.€ 

Originile asociaţiei mafiote N'DRAGHETA se regăsesc în afacerile 
legate de proprietatea funciară, ce au determinat conflictele sociale dintre 
nobilime, burghezie şi țărani. Iniţial, briganzii erau considerați de către țărani ca 
unicii lor apărători contra „invadatorilor piemontezi” însă, cu timpul, aceştia au 
început să-şi dezvăluie adevăratele intenții şi preocupări de asasini, tâlhari şi 
hoți. 

Clan al flăcărilor (piceiotti), de unde şi denumirea de PICCEIOTTERIA, 
această organizaţie şi-a făcut simțită prezența în zonele: Palmi (Maropati, 
Gioia, Tauro, Sinopoli, Iatrinoli, Radicena, Molochio, Polistena, Melicusca, 
San Martino di Taurinova, localitatea Palmi), Lacride (San Luca, Africa, Staiti, 
Casalmove) şi Calabria (Finmara, Villa sau Giovanni, localitatea Calabria). 

Unul din documentele cele mai interesante din acea perioadă îl 
constituie un denunț anonim, trimis în anul 1888 prefectului din regiunea 
Calabria, Francesco Paternostra, în care se semnala existenţa în IATRINOLI a 
unuia dintre cei trei briganzi, fondatori ai „grupării fără teamă”. 

La începutul secolului al XIX-lea, briganzii au aderat la mişcarea 
iredentistă şi s-au organizat, conform modelului sicilian, într-o „societate 
onorabilă” guvernată de reguli implacabile şi ritualuri complexe. 

Mafia calabreză era guvernată de un ceremonial care reprezenta, de fapt, 
un compromis între ritualul religios şi cel tipic unei secte: cel ce dorea să intre 
în această organizaţie trebuia să facă dovada loialității, ucigând sau rănind într- 
o manieră abilă, curajoasă, eliminând orice scrupul moral. Numai astfel se putea 
accede la titlul de „om respectabil”. 

Ierarhia era reprezentată de „arborele ştiinţei” şi cuprindea: 

e trunchiul — „şeful boston” sau „piesa nr. 90”, care era creierul 
coordonator, având putere de viaţă şi de moarte asupra membrilor asociaţiei; 

e ramura principală — contabilul şi administratorul; 

e ramurile — experți amplasați pretutindeni; 

e rămurelele — noii recruți; 

e florile — tinerii de onoare, viitorii recruți; 

e frunzele — trădătorii. 

Cu timpul, vechea mafie parazitară a fost înlocuită cu alte structuri, 
determinate de transformările sociale şi economice din regiunea Calabria. 


ê Ibidem, pag. 52. 

b) Structura şi dimensiunile actuale ale organizaţiei 

Calabria, cu o populaţie de 2.146.000 locuitori şi 409 localităţi urbane, 
constituie cetatea N'DRAGHETA. 

Organizaţia este formată din 140 de clanuri, cu un total de circa 5.600 
membri, ceea ce reprezintă un mafiot la 383 locuitori calabrezi. 

Structura este predominant orizontală, cu legături între clanurile 
N'DRAGHETA, dar fără comisii regionale sau provinciale. 

Clanurile criminale din regiune sunt constituite în jurul unei familii 
nucleu, ai cărei membri sunt descendenţi ai unei familii patriarhale dezvoltate, 
cu trecut agrarian. 

La fel ca şi vechile familii, clanurile sunt autonome, strict limitate la 
problemele interne, suspicioase față de străini, iar membrii deosebit de loiali şi 
datorită faptului că membrii unui clan sunt recrutați numai din sânul unei 
singure familii. 

Gradul înalt de coeziune internă şi implicarea rudelor în afacerile 
clanului îi apără de pericolul trădării. 

„„Omerta” — legea tăcerii este din plin aplicată, fapt pentru care sunt 
foarte puţine cazuri în care membrii clanurilor calabreze au acceptat să compară 
ca martori în justiție. 

N'DRAGHETA a folosit totdeauna cifrul scris, obişnuit sau simbolic, 
pentru ascunderea comunicațiilor între membrii acesteia. 

Spre deosebire de COSA NOSTRA, femeile din Calabria pot juca un rol 
activ în N'DRAGHETA, iar în ultimul timp au început chiar să primească şi să 
îndeplinească sarcini care nu sunt cu mult mai prejos decât operaţiunile ilegale 
desfăşurate de bărbați. 

Tipic realității N'DRAGHETA, în Calabria, este întreţinerea vrajbei, 
sub forma unor conflicte sângeroase între clanuri, care izbucnesc din diverse 
motive, de regulă pentru a-şi exercita supremația într-un anumit teritoriu. 

Potrivit depozițiilor puţinilor „dezertori? din organizaţie care au 
acceptat să compară în justiție ca martori, există totuşi o comisie provincială 
care s-a format în ultimii ani şi care intenționează să instituie organizației o 
structură verticală. 

c) Legături cu alte organizaţii criminale 

e Pe plan intern, clanurile N'DRAGHETA au fost semnalate în multe 
regiuni italiene, în special în Piemont, Lombardia şi nordul Liguriei, precum şi în 
nord-estul Veneto şi partea centrală şi de nord a regiunilor Umbria şi Toscana. 

Unii dintre experţii în domeniul crimei organizate au apreciat, la un 
moment dat, că N'DRAGHETA este organizaţia mafiotă cea mai periculoasă 
din Italia datorită prezenţei membrilor acesteia pe întreg teritoriul naţional.” 

N'DRAGHETA are stabilite legături operaţionale cu Cosa Nostra, 
Camorra şi Corona Sacra Unita, în special pe linia traficului de droguri. 

e Pe plan extern, clanurile calabreze au fost semnalate într-un număr 
mare în Franța, Germania, Spania, Olanda, Canada, Australia, Statele Unite ale 
Americii şi țările latino-americane. 

Grupul Siderno, de exemplu, o ramură a organizaţiei N'DRAGHETA, a 
acționat în Canada timp de 20 ani. 

Au existat şi există înțelegeri şi legături ale clanurilor calabreze cu 
cartelurile columbiene, precum şi cu bandele criminale din Turcia şi Statele 
Unite, cu care s-au asociat pentru traficul de droguri. 

d) Principalele activități ale organizației 

Începând cu decada anilor '60, familiile mafiote au început să-și 
diversifice activitatea astfel că, pe lângă controlul pieţei fructelor, legumelor şi 
practicării operațiunilor speculative cu ulei comestibil, au trecut la contrabanda 
de ţigări, extorcări şi sechestrări, iar din anii '70, la traficul cu stupefiante. 

De asemenea, N'DRAGHETA a folosit fondurile financiare provenite 
din activități ilegale pentru investiţii în lucrări publice, cum au fost: autostrada 
Calabria-Salerno şi dublarea căii ferate Calabria-San Giovani. 

Cea mai amplă activitate desfăşurată de N'DRAGHETA rămâne însă 
extorcarea negustorilor, specialiştilor, antreprenorilor, a oamenilor de afaceri în 
general. 

N'DRAGHETA este responsabilă pentru comiterea unui asasinat de 
notorietate publică, respectiv a magistratului SCOPELLITI, desemnat să susțină 
acuzaţiile împotriva Cosei Nostra la Înalta Curte de Casaţie. 


1.2.3. Camorra 


a) Geneza organizației 

CAMORRA NAPOLETANĂ a luat ființă la începutul secolului al 
XIX-lea în Napoli, fiind semnalată de documentaţia unui proces desfăşurat în 
faţa unui tribunal al aşa-zisei „GRANDE MAMMA”, în anul 1819. În acea 
perioadă, CAMORRA era implicată în probleme politice, fiind folosită adesea 
în luptele interne dintre burboni şi liberali. În urma constituirii statului unitar, 


7 Voicu, Costică, Op. cit., pag. 166. 

CAMORRA a fost solicitată de mai multe ori pentru a supraveghea rezultatele 
electorale. Este singura organizaţie criminală care, în urma unei invitații 
speciale, a reuşit să facă parte dintr-un corp de poliţie. 

Evoluţia istorică a acestei organizaţii a avut un caracter sinuos. A reuşit 
să supravieţuiască în timp, datorită mobilității sale şi abilității de camuflare a 
activităților specifice în momentele dificile, revenind în forță atunci când 
condiţiile i-au permis. 

Într-un studiu realizat la sfârşitul secolului al XIX-lea, G. Alongi 
considera CAMORRA ca pe un rebut al istoriei, iar în 1915, Del Giudice, şeful 
de atunci al acestei asociaţii, declara că este „terminată”. Regimul fascist şi-a 
atribuit meritul desființării totale a organizației, dar CAMORRA a continuat să 
existe." 

Perioada dificilă de ocupație de după război a facilitat acțiunile de 
recrutare ale CAMORREI, precum şi activitățile sale de contrabandă cu țigări şi 
operațiunile ilicite pe piața fructelor şi legumelor. 

În 1970, mafia siciliană a început să se intereseze de pegra napolitană, 
atrasă de contrabanda cu țigări şi traficul de stupefiante. 

În cursul anilor *70, unul dintre personajele cele mai marcante din lumea 
interlopă napolitană, Antonio Spavone, care era refugiat în Statele Unite, revine 
în Italia. În aceeaşi perioadă, un alt mafiot, Rafaele Cutulo, începe să-şi aplice 
proiectele criminale de cucerire a puterii. Cele două figuri reprezentative 
menționate au constituit şi principalele axe în jurul cărora s-a dezvoltat mediul 
napolitan al crimei organizate pe care-l cunoaştem astăzi. 

Cauzele dezvoltării progresive a CAMORREI şi a conflictelor care s-au 
declanşat între diverse grupări sunt de ordin social, respectiv: 

e creşterea şomajului în rândul tinerilor din zona Campagnei; 

e realizarea unei alianțe între lumea interlopă şi comunităţile locale; 

e seismul din anii '80, care a oferit ocazia membrilor CAMORREI de a 
se implica în construcția zonelor distruse; 

e revirimentul înregistrat de contrabanda cu țigări şi dezvoltarea 
traficului de stupefiante. 

b) Structura şi dimensiunile organizaţiei 

CAMPANIA, cu o populație de circa 6.000.000 locuitori şi 549 
localităţi urbane, este regiunea unde CAMORRA este localizată, în principal. 


8 Ministero Dell Interno-Direzione Investigativa Antimafia, Op.cit., pag. 14 şi următoarele. 

Organizaţia este constituită din peste 100 grupări, care se formează şi se 
destramă uşor şi numără aproximativ 6.700 membri afiliați, ceea ce reprezintă 
un mafiot la 855 locuitori ai regiunii. 

CAMORRA, ca organizaţie, este liber constituită, neavând comisii de 
conducere provinciale sau regionale. 

La începutul anilor '70, Raffaele Cutolo a reuşit să înfiinţeze „NOUVA 
CAMORRA ORGANIZZATTA”, care cuprindea mai multe clanuri mafiote ce 
gravitau în jurul acestui lider. Aceste clanuri s-au lansat în noi activități 
criminale, pe o scară largă, pornind de la extorsiuni şi până la furturi de 
amploare. 

Arestările succesive ale lui Cutulo şi ale membrilor influenţi ai 
organizației au reuşit să destructureze organizația, care şi-a extins câmpul de 
acțiune în regiunile Neapole, Palermo, Avellino şi Caserte. 

Grupările crimei organizate care nu au acceptat ingerințele NUOVEI 
CAMORRA ORGANIZZATTA s-au reunit în jurul lui Michele Zaza şi 
Umberto Ammaturo şi au creat „NUOVA FAMIGLIA”. 

Pe de altă parte, clanurile Bardellino şi Nuovolleta, oponente lui 
Raffaele Cutolo, au aderat la NOUVA FAMIGLIA, creându-se astfel, la 
sfârşitul anilor *70, cea de-a doua structură reprezentativă a CAMORREI, cu 
organizare ierarhică. 

În cursul anului 1982, Raffaele Cutolo şi-a abandonat planurile 
expansioniste şi s-a repliat cu organizația în regiunea Vezuvin, părăsind 
principalele zone pe care le controla, dar păstrându-şi bazele operaţionale în 
regiunea Salerno. Această repliere a fost determinată de acţiunile continue ale 
forțelor de poliție, contraofensiva permanentă şi incisivă a organizației 
NUOVA FAMIGLIA, precum şi ca urmare a trădării unor membri ai clanului. 

În anul 1983, NUOVA CAMORRA ORGANIZZATTA şi-a încetat 
activitatea ca organizație de sine stătătoare, datorită întreruperii alianțelor dintre 
clanurile ce gravitau în jurul lui Raffaele Cutolo, a conflictelor declanşate între 
acestea şi a dispariţiei surselor de finanţare. 

O soartă asemănătoare a avut şi NUOVA FAMIGLIA care, în urma 
dizolvării organizației conduse de Rafaele Cutulo, şi-a pierdut obiectul de 
activitate, în prezent desfăşurându-se o luptă intensă între clanuri pentru 
cucerirea supremației teritoriale. 

Nici încercările lui Carmine Alfieri de a reuni clanurile CAMORREI 
într-o singură organizaţie sub denumirea de „NOUA MAFIE CAMPAGNA” nu 
au avut şanse de izbândă. 

Cu toate acestea, mobilitatea şi flexibilitatea au prevalat, iar în prezent, 
în provincia Neapole sunt 67 clanuri, din care 25 în reşedințele provinciale şi 
regionale. Se estimează, de asemenea, că 12 familii sunt localizate în Salerno, 
17 în provincia Caperta, 4 în Benevento şi 11 în Avellino. 

Cu ocazia unor mobilizări, în anumite împrejurări, se adună un număr 
mare de „soldaţi”, criteriile de admitere în organizație fiind minimale, fără 
ritualuri de iniţiere, cum practică mafia siciliană. 

CAMORRA a contat întotdeauna pe sprijinul politicienilor, legăturile cu 
aceştia dezvoltându-se, în mod deosebit, după cutremurul din 1980, când 
această organizaţie s-a implicat în procesul de reconstrucţie a zonelor devastate. 

c) Principalele activități desfăşurate de organizaţie” 

Beneficiile considerabile ale comerțului cu droguri nu puteau să nu 
intereseze CAMORRA care, valorificându-şi experienţa acumulată în 
contrabanda cu ţigări, şi-a convertit-o uşor în traficul de stupefiante. În ceea ce 
priveşte heroina şi haşişul, clanurile camorriste au operat în spațiile mici cedate 
de mafia siciliană, care deținea supremaţia în traficul internaţional organizat pe 
relația S.U.A. 

În traficul cu cocaină între America de Sud şi Europa, în ultimii ani, 
CAMORRA a jucat un rol determinant, fapt care i-a asigurat monopolul. 

Frecventele transporturi de cocaină efectuate în Europa, în ultimul timp, 
demonstrează că traficanții originari din Campagnia i-au depăşit pe cei din 
țările sud-americane. 

De altfel, anchetele efectuate recent în ţările din America de Sud au 
evidenţiat rolul preponderent al camorriştilor în locurile de producţie a 
drogurilor, unde au constituit adevărate baze de trafic, nu numai pentru Italia, 
dar şi pentru alte ţări europene. 

Dintre ţările latino-americane, CAMORRA a ales Peru, pentru 
constituirea de baze, unde şi-a instalat laboratoare clandestine, fapt ce a condus 
la intrarea în conflict cu cartelurile columbiene şi alte grupări criminale din 
zonă. 


? Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 52 şi următoarele. 

Pe lângă traficul de droguri, CAMORRA se ocupă cu practicile ilegale 
financiare, contrabanda cu țigări, specula, loteriile ilegale, cursele de cai şi 
investiţiile în sectorul industriei uşoare şi cel turistic, pentru „spălarea banilor 
murdari”. 

d) Legături cu alte grupări şi organizații criminale 

Pe plan intern, CAMORRA are legături strânse cu COSA NOSTRA. 
Unii dintre şefii mafioți ai CAMORREI, cum sunt Eduardo Nuvoleta şi 
Berdelino, au fost membri ai frăţiei siciliene. 

Bandele CAMORREI menţin legături strânse cu clanurile criminale ale 
“NDRAGHETA în sud şi cu SACRA CORONA UNITA, în Puglia. 

Pe_plan_extern, pentru traficul cu droguri, majoritatea grupărilor 
CAMORREI şi-au creat propriile rețele internaționale, în scopul realizării 
contactului direct cu baronii drogurilor din Columbia, Venezuela şi Costa Rica 
şi aprovizionării cu cocaină. 

De asemenea, au realizat înțelegeri cu traficanţii care acționează în 
Portugalia şi sudul Franţei. 

Potrivit unei recente investigaţii, traficul cu droguri şi „spălarea banilor 
murdari”, operaţiuni desfăşurate de camorrişti, au fost depistate în Olanda, 
Anglia şi Germania, unde această organizație îşi crease legături cu lumea 
interlopă autohtonă. 


1.2.4. Sacra Corona Unita (Sfânta Coroană Unită) 


a) Geneza organizației 

Asociaţia mafiotă SACRA CORONA UNITA a apărut şi s-a dezvoltat 
în Puglia, la începutul anilor "80, ca rezultat al colonizării de către bandele 
mafiote din regiunea învecinată. 

Raffaele Cutolo, fondatorul NOII ORGANIZAȚII CAMORRA din 
Neapole, a desemnat pe Pino lanneli şi Alessandro Fusco să înfiinţeze o nouă 
organizaţie denumită „NUOVA CAMORRA PUGLIA”. " 

Personal, Raffaele Cutolo a botezat, numai în anul 1979, în jur de 40 de 
indivizi din Puglia, care ulterior au format nucleul de bază al asociaţiei mafiote 
„NUOVA CAMORRA PUGLIA”, înființată în 1981. Până în anul 1982, 
această organizație a fost structurată şi a funcționat după modelul NOII 


ui Mocuţa, Gheorghe, Op. cit., pag.93 şi următoarele; Voicu, Costică, Op. cit., pag. 166; Cartea 
Albă a Crimei Organizate şi a Corupţiei, Op.cit., pag. 53 şi următoarele. 

ORGANIZATII CAMORRA. La scurt timp, CAMORRA se desprinde de 
clanurile mafiote din Puglia şi, drept consecință, apar primele organizaţii 
independente în această regiune, respectiv SACRA CORONA UNITA în 
Salerno şi ROSA în Bari. 

SACRA CORONA UNITA a fost fondată de Giuseppe Rogoli, în 
închisoarea din Lecce, în noaptea de Crăciun a anului 1983. Giuseppe Rogoli, 
aflat în închisoare pentru uciderea patronului unei tutungerii din Giovinazzo, a 
fost inițiat în problemele mafiote de către un reprezentant al N'DRAGHETA, 
Umberto Bellocco din Rosarno. 

Începând din anul 1987, cu încuviințarea lui Rogoli, se înființează în 
Bari o altă structură mafiotă denumită „LA ROSA”. Această structură se află 
sub controlul clanului Romano din Acquaviva şi întreţine legături cu familia 
Fidanzati pentru traficul cu cocaină. 

Salento rămâne centrul celei de-a patra organizații mafiote italiene, care 
este SACRA CORONA UNITA. 

b) Structura şi dimensiunile organizaţiei 

SACRA CORONA UNITA, cea mai nouă şi cea mai mică organizaţie 
mafiotă apărută pe scena lumii criminale italiene, este formată în prezent din 
peste 40 de clanuri şi circa 1.560 membri concentrați în Brindisi, Lecce, 
Taranto şi Bari. 

Organizaţia are o structură ierarhică verticală, după modelul mafiot 
sicilian, cu o comisie care mediază conflictele dintre clanuri, desfăşoară 
activități de infiltrare în diferite medii de interes, practicând din plin 
metoda corupției, hotărăşte asupra asasinatelor privind personalități incomode 
italiene. 

Fiecare familie se bucură de o largă autonomie de acțiune în afacerile 
criminale, consimţind însă să se subordoneze şefului în probleme de apărare şi 
protejare a asociaţiei mafiote ca întreg. În zona operaţională, fiecare clan îşi 
dictează propriile reguli. 

Practic, SACRA CORONA UNITA este mai mult o asociere de clanuri 
decât o veritabilă organizaţie de tip mafiot. 

Dispune de un cod de conduită şi ritualuri de iniţiere pentru candidați. 

Caracteristica acestei organizații mafiote o constituie lupta permanentă 
dintre clanuri pentru supremație. 

c) Principalele activități desfăşurate de organizație 

Contrabanda cu ţigări reprezintă principala activitate desfăşurată de 
SACRA CORONA UNITA, aceasta deținând monopolul pieţei negre din 
Brindisi şi Lecce. 

Clanurile mafiote din Puglia sunt angrenate în operaţiuni de trafic de 
droguri, în special pe ruta Balcani. 

Specula, cămătăria, loteriile ilegale, la care se adaugă operațiunile de 
„spălare a banilor murdari” fac, de asemenea, obiectul preocupărilor acestei 
organizații. 

SACRA CORONA UNITA se distinge de celelalte organizații criminale 
din regiune prin abilitatea membrilor săi de a se infiltra şi de a manipula 
instituţiile publice. 


2. Germania 


Germania, cu o populaţie de 81.300.000 locuitori, un P.I.B. de 2.200 
miliarde euro şi un venit naţional pe cap de locuitor de 28.700 euro, este ţara 
care, dată fiind poziția sa geografică, cu graniţa estică ce acționează ca o linie 
de demarcație între bogăţie şi sărăcie pe vechiul continent şi cu un standard de 
viață ce a atins cel mai înalt nivel din Europa, asigură terenul ideal pentru 
organizaţiile criminale." 

După reunificarea celor două state germane, situația criminalității s-a 
schimbat fundamental, Berlinul devenind o componentă nu numai a 
criminalității naţionale, ci şi una din capitolele crimei organizate internaționale. 
În contextul marilor transformări politice din Europa de Est, Berlinul a devenit 
un centru geografic, politic şi economic puternic, situație nouă ce se reflectă şi 
într-o intensă creştere, specializare şi diversificare a criminalităţii. 

Dezvoltarea sa ca centru financiar cu legături în lumea finanțelor 
internaționale a creat posibilitatea spălării câştigurilor ilegale, reinvestirii lor în 
noi afaceri şi constituirii unei economii subterane care concurează serios 
economia subterană. 

În 1993, câştigurile din activităţile ilegale desfăşurate de organizaţiile de 
tip mafiot au fost estimate la 770 milioane de mărci germane, iar pagubele 
pentru stat s-au ridicat la 1,87 miliarde DM. 


1l Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 55 şi următoarele; Voicu Costică, Op. cit., pag. 166 şi următoarele; Mocuţa, 
Gheorghe, Op. cit., pag. 103 şi următoarele. 

Majoritatea rutelor de transport al drogurilor intră în Europa Occidentală 
prin Germania. 

Criminalitatea organizată a fost prezentă în Germania şi înainte de 
căderea Zidului Berlinului şi a Cortinei de Fier. În prezent aceasta cunoaşte o 
recrudescentă îngrijorătoare întrucât pe lângă factorii arătați, diferențele de 
nivel de trai între Est şi Vest au constituit baza unor migrări masive a 
cetățenilor de diferite naționalități, care a condus la creşterea densității 
populaţiei, cu un procentaj de străini de peste 10%. 

Dintre grupările etnice care acționează în această țară, cea italiană este 
cea mai proeminentă pe scena crimei organizate. 

Potrivit investigatorilor germani, cea mai mare concentrare a 
criminalilor de tip mafiot se află în Baden- Wurttemberg, în sud-est şi la granița 
cu Elveţia şi Franţa, unde există mari comunităţi de imigranţi sicilieni. În 
Jungbusch, un district din Manheim, locuiesc circa 500 de italieni din Palma di 
Montechiaro, oraşul de origine a doi ucigaşi care l-au asasinat pe magistratul 
italian Rosario Livatino şi care au fost capturați într-o pizzerie din Leverkusen 
de către poliția germană. 

Activităţile preferate de organizațiile criminale sunt cele tradiționale, 
respectiv: traficul cu droguri şi arme, falsificarea de valută, frauda fiscală, 
spălarea banilor murdari, furtul de autovehicule, tâlhăriile, specula, camăta, 
controlul prostituţiei, la care s-a adăugat, în ultimul timp, traficul cu materiale 
şi echipamente nucleare provenite, în special, din ţările ex-sovietice. 

Cele mai predilecte infracțiuni comise sunt furturile de automobile, 
cifrate anual la zeci de mii, comise îndeosebi în Berlin, Hamburg şi Saxonia. 

Criminalitatea pe timp de noapte vizează cu precădere practicarea 
prostituţiei şi a jocurilor de noroc ilegale. În Berlin, atât ziua, cât şi noaptea, 
străzile sunt pline de tinere, chiar sub 18 ani, aduse din Europa de Est, care 
practică prostituţia sub controlul strict al proxeneţilor, în sectoare delimitate, iar 
încălcarea acestor reguli duce deseori la conflicte violente. 

Din cazuistica aflată în preocupările organelor de poliție germane, pe 
acelaşi an 1993, a rezultat că în cele 42.246 infracțiuni înregistrate, au fost 
implicate 9.884 de persoane suspecte de legături cu organizaţiile criminale. Din 
cazurile cercetate, reprezentând 91 naţionalităţi, cetăţenii germani reprezintă 
mai puţin de jumătate, respectiv 45%, turcii 15%, ex-iugoslavii 8,8%, italienii 
5,2%, polonezii 2,8% etc. 

Şeful Biroului Federal de Combatere a Criminalităţii din Germania 
aprecia că odată cu colapsul politic şi economic al statelor din centrul şi estul 

Europei, presiunea crimei organizate în această zonă a lumii a crescut în mod 
considerabil. 

Referitor la grupurile de infractori ce provin din țările Europei de Est, 
care acționează pe teritoriul Germaniei, se deţin date că sunt formate în 
principal din ruşi, polonezi şi iugoslavi. 

Infractorii ruşi provin în special din rândurile vechilor emigranţi, ale 
soldaților şi cadrelor militare din fosta Armată Roşie, precum şi ale turiştilor şi 
noilor emigranți economici. Ei comit, în principal, infracţiuni de fraudă, fals, 
trafic de arme şi autoturisme furate, tăinuire de bunuri furate şi trafic de 
droguri. 

Cu privire la Mafia Rusă, statisticile nu sunt încă finalizate, dar, potrivit 
oficialităților germane, aceasta va deveni foarte repede lidera lumii crimei 
organizate. 

Între grupările de infractori de origine asiatică, se remarcă triadele 
chinezeşti, infiltrate în Germania, îndeosebi în Bavaria, acestea reprezentând un 
potențial pericol, date fiind dificultățile întâmpinate de poliție în descifrarea 
activităţii lor. 

Dintre organizaţiile criminale chineze, 14K şi Wo Shing Wo sunt cele 
mai active în Germania. Cantonate în Anglia, aceste organizaţii acţionează 
deopotrivă în Germania, Olanda, Franța, Spania etc. Principala bază de sprijin 
pentru acestea o constituie comunitatea chineză formată din rezidenți legali şi 
un număr foarte mare de imigranți clandestini. Cu sprijinul celor două 
organizații, contra unor sume care se ridică până la 25.000 dolari de persoană, 
emigranții chinezi sunt transportaţi la Moscova şi Praga de unde sunt preluaţi 
de „călăuze” şi introduşi fraudulos în Germania. 

Triadele chinezeşti introduc în Germania pistoale şi heroină adusă din 
Triunghiul de Aur (Burma, Thailanda, Laos), practică şantajul asupra oamenilor 
de afaceri sau proprietarilor de magazine şi restaurante de origine chineză, 
desfăşoară alte activităţi compatibile cu crima organizată. Circa 90% din 
oamenii de afaceri chinezi sunt şantajaţi de triade, iar în situația în care nu se 
supun solicitărilor acestora, riscă să fie lichidaţi sau să li se distrugă bunurile 
din proprietatea privată. 

Controlul organelor de poliție germane asupra triadelor chinezeşti se 
realizează foarte greu, în special datorită barierelor lingvistice şi a fricii pe care 
acestea o insuflă eventualilor martori. 

În scopul acoperirii varietăţii activităților ilegale, organizaţiile criminale 
recurg la metode şi mijloace dintre cele mai sofisticate. Astfel, potrivit 

statisticilor autorităților germane, organizațiile criminale îşi derulează afacerile 
ilegale prin intermediul unor firme acoperite, cum ar fi companiile de import- 
export, agenţiile de turism, companiile de transport, cele din structura 
serviciilor, precum şi prin intermediul restaurantelor, magazinelor de textile etc. 

Structurile legale de afaceri reprezintă mijloacele ideale pentru 
tranzacțiile ilegale, inclusiv spălarea banilor murdari. 

Pentru camuflarea transporturilor de heroină provenită din Turcia, 
„afaceriştii kurzi” folosesc agenţiile de turism, companiile producătoare de 
subansamble pentru autoturisme, cele de transport mărfuri şi pasageri etc. O 
grupare de proxeneţi a folosit o idee originală expediindu-şi „imperiul 
comercial” în Germania printr-o companie de securitate. 

În Germania, restaurantele, spălătoriile, asociațiile culturale, lăcaşele de 
cult sunt principalele puncte de contact între membrii organizațiilor criminale. 

Poliţia germană acuză faptul că prevederile constituționale îi îngrădeşte 
mult puterile în ceea ce priveşte inițierea unor măsuri mai energice de 
combatere a activităţii organizațiilor criminale. 


3. Franţa 


Franţa, cu o populație de circa 62.662.842 locuitori, un P.I.B. de 1.661 
miliarde dolari şi un venit pe cap de locuitor de 27.600 dolari, este ţara 
europeană unde nu există organizaţii veritabile, de tip mafiot. ? 

Cu toate acestea, în Franța s-au înregistrat fenomene sporadice de 
manifestare a activităţilor de tip mafiot în jurul Marsiliei, Parisului şi în Insula 
Corsica, iar într-o măsură mai mică în Bordeaux. 

Familia instalată în Grenoble, unde există o comunitate siciliană, este 
semnalată cu legături strânse cu familia Sommatino din Sicilia. 

Michele Zaza, cunoscut şi sub apelativul de O”Pazza sau Nebunul, a 
început să înfiinţeze un sindicat al crimei organizate pe Coasta de Azur, prin 
coruperea autorităților şi instituirea controlului asupra companiilor care 
acționează ca intermediari financiari. 

La sfârşitul anilor '80, Cosa Nostra a intrat în alianţă cu lumea interlopă 
corsicană, care avea legături cu producătorii de morfină turci şi era implicată în 
operațiunea de rafinare a heroinei. 


"2 Ibidem, pag. 21 şi următoarele. 

Camorra Napolitană este, la rândul său, semnalată în Franţa, fiind 
angrenată în contrabanda cu țigări, carne şi produse agroindustriale. 

În acelaşi timp, Franţa serveşte drept ţară de tranzit pentru cocaina adusă 
în Italia din America de Sud. 

Marea criminalitate se orientează în prezent către delincvenţa 
economico-financiară, abandonând formele violente şi periculoase, cum ar fi 
spargerile de bănci. 

Numerarul este forma de acumulare şi schimb a sumelor ilicite de 
prim-nivel. 

Organizațiile mafiote se folosesc de casele de schimb valutar, depozitele 
nocturne pentru plăți cash, cazinouri, în operaţiunile lor de spălare a banilor 
murdari. 

Investiţiile organizațiilor mafiote sunt disipate în construcțiile de 
locuinţe, zonele de recreare, cazinouri. 

Nu există o legislaţie specială pe linia combaterii crimei organizate în 
Franţa, exceptând articolul 450! din Codul penal, care se referă, în mare, la 
asociaţiile de acest fel. 

Intrarea în vigoare a Legii privind combaterea operaţiunilor de spălare a 
banilor murdari, la începutul anului 1991, nu a dat rezultatele scontate. Biroul 
Central pentru Combaterea Criminalităţii Financiare, din cadrul Ministerului de 
Interne, nu a înregistrat decât câteva cazuri de instrumentare a infracțiunii de 
spălare a banilor murdari prezentate justiției. Comisarul Patrick Clorieux, un 
fost angajat al Serviciului Francez de Informații, a întocmit un raport în care 
arăta că băncile permit circuitul banilor murdari prin filialele lor, deoarece obțin 
profituri substanțiale, iar şansele depistării acestor operațiuni rămân de 
domeniul teoreticului. 

Pentru obținerea de probe judiciare, în cazul infracţiunilor de spălare a 
banilor murdari, poliția trebuie să stabilească două elemente esenţiale, 
respectiv: sursa fondurilor ilicite şi intenţia celui care spală bani (să fie în 
cunoştinţă de cauză că banii provin din afaceri ilicite). 

Textul de lege clarifică expresia de „în cunoştinţă de cauză”, care este 
invocată în prezent de spălătorii de bani murdari în apărarea lor. Practic, în 
prezent, instituțiile financiare nu sunt interesate de cunoaşterea originii banilor 
care circulă prin filialele lor, interesându-le numai profiturile pe care le 
realizează. 

4. Spania 


Aşezată la confluența dintre Marea Mediterană şi Oceanul Atlantic, pe 
culoarul creat de Strâmtoarea Gibraltar, Spania (40.220.000 locuitori), ca şi 
Portugalia, nu putea să rămână în afara preocupărilor organizaţiilor criminale 
transnaţionale. !* 

Fiind o prețioasă punte maritimă între Europa şi celelalte continente, 
Spania a devenit un important centru unde se interferează interesele 
principalelor sindicate criminale de pe mapamond. Numai măsurile severe 
întreprinse de autorităţile spaniole, în ultimii ani, au făcut ca această ţară să nu 
se transforme într-un fief al traficanților de droguri şi de arme, aşa cum este, de 
pildă, Portugalia sau Turcia. 

Dintre organizaţiile criminale care în prezent ridică serioase probleme 
autorităților spaniole, cele mai virulente sunt triadele chinezeşti, care şi-au 
concentrat activitatea în patru direcţii principale: 

e traficul de heroină; 

e exploatarea muncii „sclavilor” din rândul imigranţilor ilegali; 

e prostituția; 

e extorcarea rezidenţilor din rândul comunității chineze. 

Triadele sunt bine structurate şi deosebit de abile în afaceri, fapt ce le-a 
permis să scoată de pe piața subterană alte organizații criminale rivale. Declinul 
activității bandelor turceşti, care au deținut mulți ani supremaţia pieţei 
drogurilor în Spania, s-a datorat nu numai măsurilor întreprinse de autorități, ci 
şi triadelor chinezeşti care au penetrat cu o heroină mult mai bună calitativ, 
cunoscută sub denumirea de „albul de China” şi la un preț mai mic decât cea 
comercializată de organizaţiile concurente turce. 

Triadele chinezeşti şi-au creat în Spania patru „tentacule”, respectiv: 

e Sap Sie Kee (14K), specializată în traficul de heroină. În Spania, 
uzitează două „modus operandi”: în primul rând, acționează sub acoperirea a 
diverşi oameni de afaceri specializați în importul de produse alimentare 
orientale; în al doilea rând, racolează imigranți africani pe care îi trimit în 
Thailanda, pentru a servi drept cărăuşi în transportul ilegal al drogurilor. 

e Yee On, specializată în imigrările ilegale. Această organizație 
recrutează conaționali din China, care doresc să emigreze în Europa sau SUA; îi 


'5 Ibidem, pag. 24 şi următoarele. 

îmbarcă pe vapoare în apele internaţionale din zona Hong Kong şi-i debarcă 
ascunşi în lăzi de mărfuri în porturile europene din Spania, Franţa sau Italia. 

Au fost situaţii când emigranții chinezi au stat luni de zile închişi în 
containerele cu mărfuri, aşteptând momentul prielnic pentru a fi debarcaţi pe 
uscat. 

Folosindu-se de paşapoarte mexicane, germane şi boliviene, pe care erau 
aplicate vize false de intrare în Spania, triadele chinezeşti au facilitat 
pătrunderea clandestină în această ţară a unui mare număr de chinezi. Odată 
ajunşi în Aeroportul Barajas, imigranții chinezi sunt ascunşi pentru un timp, iar 
după ce li se procură documente de călătorie, sunt trimişi în S.U.A., Spania 
servind doar ca ţară de tranzit. 

e Wo On Lok, specializată în traficul de casete video porno, cu copii, 
pentru pedofilie şi prostituție. Aceasta racolează femei din Manila şi Bangkok, 
pe care le folosesc ca prostituate în Spania. Într-unul din ultimele cazuri 
instrumentate de poliţie a rezultat că prostituatele percepeau de la „clienți” 
15.000 pesetas, din care le reveneau 1.500 de pesetas, restul intrând în 
buzunarele proxeneților. 

e Dai Hoon, a patra principală organizaţie criminală chineză din 
Spania, este specializată în acordarea de împrumuturi oneroase imigranților 
ilegali. Aceasta acţionează ca o bancă ilegală care ţinteşte în final aducerea în 
stare de „sclavie” a clienţilor săi. Nereuşind să ramburseze creditele primite, 
imigranții chinezi devin „sclavii” acestei organizaţii, fiind folosiți la muncile 
cele mai grele posibile. 

Organizaţia Dai Hoon se implică, de asemenea, în protecția tip „racket”, 
țintind în acest sens proprietarii restaurantelor chineze şi stabilimentele de 
derulare a afacerilor. 

Specializarea organizaţiilor menționate mai sus într-un anumit domeniu 
de activitate nu înseamnă limitarea preocupărilor lor criminale, adesea acestea 
interferându-se pe alte segmente infracționale din sfera crimei organizate. 


5. Marea Britanie 


Regatul Unit al Marii Britanii şi al Irlandei de Nord, cu o populaţie de 
60.090.000 locuitori, un P.I.B. de 1.825 miliarde dolari şi un venit pe cap de 
locuitor de 30.600 dolari este locul unde acționează, deopotrivă, mafia italiană, 

triadele chinezeşti, bandele criminale ruseşti, jamaicane, turceşti şi alte structuri 
ale crimei organizate cunoscute pe plan internaţional.!* 

Nu există date clare privind zonele teritoriale de acțiune ale 
organizațiilor criminale, motiv pentru care nici nu s-au făcut estimări privind 
numărul membrilor afiliaţi la acestea sau referitoare la profiturile rezultate din 
activitățile specifice lor. 


5.1. Preocupări ale organizațiilor criminale 


Mafia italiană s-a implicat în traficul de droguri, spălarea banilor 
murdari, frauda, în special în domeniul bancar, specula, şantajarea patronilor 
unor localuri din sud-estul Londrei. 

Triadele chinezeşti — 14K, Wo-shing, Wo-on-lok şi San-yee-on se ocupă 
cu comercializarea de droguri, speculă, camăta cu dobândă de 3-10% pe zi, 
controlul prostituţiei şi al cazinourilor ilegale. 

Bandele criminale ruse sunt implicate, în special, în operaţiunile de 
spălare a banilor murdari prin intermediul băncilor orăşeneşti. 

Grupările criminale jamaicane şi, în general, sud-americane, precum şi 
cele turceşti, se ocupă, în principal, cu traficul de droguri. 

Londra a fost şi a rămas principalul centru european de spălare a banilor 
proveniți din afaceri ilicite. S-a schimbat între timp ierarhia organizațiilor 
criminale implicate în astfel de operaţiuni, în prezent, în top situându-se mafia 
rusească. Sumele reciclate de aceasta la Londra ajung la mai multe milioane de 
dolari anual. 

Potrivit afirmațiilor şefului Serviciului Naţional de Informații 
Criminalistice (NCIS) din Anglia, prin instituțiile financiare din această ţară, se 
reciclează sute de milioane de dolari iar posibilitatea de depistare şi 
instrumentare a unor astfel de cazuri este foarte redusă. În cazul mafiei ruseşti, 
se impune obținerea unor probe în Rusia privind proveniența banilor reciclați în 
Anglia, ceea ce este practic imposibil. Englezii care intră în contact cu ruşii 
implicați în spălarea banilor murdari, pentru diverse afaceri, evită categoric să 
vorbească despre aceştia, fiindu-le teamă. Un avocat, de exemplu, relata că unii 
din clienții săi ruşi veneau la întâlnire înarmați cu pistoale. 

O modalitate de spălare a banilor murdari, uzitată frecvent de mafia rusă 
în Anglia, o constituie achiziţionarea de imobile al căror preţ se ridică, de 


14 Ibidem , pag. 25. 

regulă, în jurul a un milion de dolari. Cumpărarea şi vânzarea de proprietăți 
comerciale reprezintă o altă modalitate folosită de mafia rusească pentru 
spălarea banilor murdari. Banii sunt depozitați de obicei în băncile din insulele 
dispuse de-a lungul coastelor Angliei, care nu au legi ferme privind proveniența 
şi deţinătorul acestora. 


5.2. Măsuri de combatere a crimei organizate 


Pe frontul de luptă împotriva crimei organizate, în Regatul unit se află: 

e Secția pentru Crimă Organizată a Scotland Yard-ului; 

e Serviciul Naţional de Informaţii Criminalistice. Acest serviciu adună 
informații de interes operativ şi cooperează, în acţiunile de combatere a crimei 
organizate cu forțele de poliție specializate, cuprinzând 43 de formaţiuni în 
Anglia şi Wales, şi câte una în Scoţia şi Irlanda de Nord (Rue). 

Investigaţiile privind crima organizată se desfăşoară în mare secret, iar 
numele suspecților arestaţi devin publice numai după ce sunt judecaţi. Numele 
şefilor organizațiilor criminale nu sunt cunoscute publicului larg. 

În acelaşi timp, poliţia evită să facă referiri la instituţiile de combatere a 
crimei organizate şi personalul acestora. 


6. Statele Unite ale Americii 


6.1. Consideraţii generale 


S.U.A. cu o populație de 300.365.697 locuitori, un P.I.B. de 12.438.873 
milioane de dolari şi un venit naţional pe cap de locuitor de 37.352 dolari, este 
țara cea mai eterogenă din punct de vedere al prezenţei grupărilor criminale şi 
al spectrului activităţilor desfăşurate de acestea.” 

Astfel, pe lângă Cosa Nostra americană, organizaţie autohtonă tipic 
mafiotă, în SUA acționează în strânsă legătură cu aceasta, Cosa Nostra 
siciliană, Camorra napolitană, N'DRAGHETA calabreză şi Corona Sacra 
Unita, la care se adaugă triadele chinezeşti, Yakuza japoneză, cartelurile 
columbiene, bandele criminale ruseşti, vietnameze, coreene, cambodgiene, 
laoţiene, jamaicane etc. 

Organizațiile mafiote italiene şi-au constituit în SUA filiale ale căror 
rețele operează în Canada, America de Sud, Australia şi Europa, contând pe un 

număr impresionant de afiliați, concentrați cu deosebire în zona nord-estică a 
țării, în Florida, California şi Midwest. 

Dintre sindicatele organizațiilor criminale asiatice, triadele chinezeşti şi 
Yakuza Japoneză par a fi cele mai agresive. La rândul lor, grupările criminale 
ruse şi euroasiatice constituie un factor din ce în ce mai amenințător pe scena 
marii criminalităţii din SUA, dată fiind rata impresionantă de expansiune a 
acestora şi paleta largă de activităţi ilegale în care sunt implicate. 

Cea mai importantă organizație criminală, cu tradiție în SUA, rămâne 
însă Cosa Nostra Americană. 


6.2. Cosa Nostra Americană — structură şi dimensiuni 


Organizaţia mafiotă Cosa Nostra americană este un produs al mafiei 
siciliene, care a reuşit să penetreze în SUA la începutul secolului trecut. Cele 
două organizații sunt unite prin legături de familie, interese sociale şi 
economice. 

Structura organizaţiei nord-americane urmează linia paternă a celei 
siciliene şi se crede că, la rândul ei, Cosa Nostra siciliană a preluat unele idei de 
la omoloaga sa de peste Atlantic, cel puţin în privinţa înființării „comisie1”, 
organul superior de conducere. Prin urmare, structura organizației este 
piramidală, strict ierarhică, organul superior fiind „comisia” care are rolul de a 
apăra interesele generale ale Cosei Nostra, de a realiza contacte şi înțelegeri cu 
alte structuri criminale de a media conflictele interne dintre familii şi de a le 
coordona activitatea. 

„Comisia” a fost creată în 1931 de Salvatore Lucania, cunoscut şi sub 
numele de Lucky Luciano, care a reuşit la timpul respectiv să reunească şefii a 
24-25 de familii mafiote. 

Printre rangurile organizației se numără cel de „capo” sau „don” care 
desemnează şeful unei familii, al cărui rol se aseamănă mai mult cu cel al unui 
preşedinte de companie multinațională, cel puţin în ceea ce priveşte veniturile şi 
cheltuielile. Şeful unei familii importante cheltuieşte anual milioane de dolari din 
fondurile organizaţiei, care include plata contabililor, experților fiscali, oamenilor 
de afaceri, avocaţilor, specialiştilor în telecomunicații şi electronică etc. 

În cadrul familiilor îşi desfăşoară activitatea „oamenii de onoare” care 
răspund de iniţierea a 10-30 „asociaţi”. 

Operațiunile propriu-zise ale organizației sunt desfăşurate de circa 1.300 
muncitori sau „oameni nasture”, grupaţi în 25 de familii, răspândite pe întreg 
teritoriul SUA. 

Există, sau cel puțin au existat, ceremonii de inițiere, în care numai 
persoanele de naţionalitate italiană, de regulă originare din sudul Italiei, erau 
admise în familiile mafiote nord-americane. 

Dintre familiile organizației Cosa Nostra americană, cele din zona New 
York sunt considerate ca fiind cele mai organizate şi cele mai influente. Acestea 
sunt: Gambino, Colombo, Bonanno, Genovese şi Lucchese. 

Potrivit datelor furnizate de F.B.I., familiile mafiote nord-americane 
acționează în New England, Chicago, Cleveland, Denver, Detroit, Kansas-City, 
Los Angeles, Milwakee, Philadelphia, Pittsburg, Rochestar, St. Louis, Buffalo, 
San Francisco, San Jose, Tampa, Tucson etc. 


6.3. Principalele activităţi ilicite desfăşurate de Cosa Nostra 
Americană 


Ca şi cea siciliană, organizația mafiotă nord-americană este angrenată în 
întreg spectrul de activități specifice crimei organizate, de la speculă, controlul 
prostituţiei şi al jocurilor de noroc, până la traficul de droguri ş spălarea banilor 
murdari. 

Pentru protejarea „afacerilor” sale, Cosa Nostra americană apelează la 
resortul intimidării şi al corupției, reuşind astfel să domine mai multe sindicate 
muncitoreşti şi să le determine să o sprijine în acțiuni, cum sunt cele din 
domeniul  cărăuşiei, construcţiilor, colectării de deşeuri, administrării 
reziduurilor toxice, desfacerii benzinei, închirierii de autoturisme etc. 

Marile familii realizează, de asemenea, profituri de pe urma altor 
organizații criminale care acționează pe teritoriul lor, cotizând pentru aşa-zisa 
îngăduință şi protecție. 

Astfel, Cosa Nostra americană acționează în sprijinul operațiunilor 
desfăşurate în ţară de organizațiile criminale italiene şi menține legături 
internaționale cu alte structuri mafiote, în special în domeniul spălării banilor 
murdari. 

În afara legăturilor cu mafia italiană, Cosa Nostra are contacte mai 
strânse şi înțelegeri cu mafia rusă cu ale căror activităţi infracționale se 
interferează tot mai mult în ultimul timp. 

Cu ocazia unei şedinţe a Congresului SUA, în octombrie 1997, 
criminalitatea organizată a fost considerată o ameninţare la adresa securității 
naționale. Louis FREEH, director la FBI la acel moment, declara că 
organizațiile criminale sunt deosebit de periculoase, căci ele îşi folosesc 
„competenţele” tot mai specializate, în domeniul informativ, folosind tehnici de 

codare şi structuri de spălare a banilor pentru sute de milioane de dolari. 
Convingerea sa este că grupurile criminale organizate, care operează în S.U.A., 
vin din Rusia, Europa Centrală şi Orientală, Asia, Africa ş.a. Dezbaterile au 
evidențiat legăturile crescânde între Mafia Siciliană şi grupările criminale din 
alte țari. "6 

Cu prilejul prezentării, la 28 mai 1998, a Planului strategic împotriva 
criminalității organizate internaționale, preşedintele american Bill Clinton 
aprecia că, datorită legislațiilor diferențiate ale statelor, polițiile naționale 
întâmpină greutăți în cadrul cooperării (extrădarea infractorilor, deschiderea 
sunt de 25 de ori mai mici decât ale organizațiilor criminale cu care se 
confruntă. 

Potrivit unei statistici, americanii cheltuiesc anual 45-48 miliarde dolari 
pe stupefiante, 23 de miliarde pe casete video pirat şi programe pe calculator, 
un miliard pe autoturisme furate şi de contrabandă, iar Mafia internațională este 
implicată anual în activitățile de spălare a banilor murdari de peste 100 miliarde 
dolari şi fraude fiscale de peste 30 miliarde dolari. 

Evident, că activitățile criminale organizate au preocupat în mare 
măsură şi organismele de stat cu atribuţii în combaterea criminalității. 

În acest sens, F.B.I. a elaborat un program privind crima organizată, în care 
sunt definite direcțiile principale ale muncii de investigații şi scopul acestora. 

De asemenea, a fost înființată o unitate specială pentru combaterea 
sindicatelor criminale periculoase, cum ar fi de pildă mafia rusă. 

Încă din 1970, Congresul SUA a adoptat Legea „RICO” privind 
combaterea influenţei şi acţiunilor de corupție desfăşurate de organizaţiile 
criminale, în special Cosa Nostra americană. Printre prevederile sale, legea 
permite confiscarea bunurilor obţinute prin activități ilegale şi condamnarea 
şefilor familiilor mafiote cu pedepse dintre cele mai aspre. 

În baza acestei legi, începând cu anul 1981, au fost capturați, judecaţi şi 
condamnați numeroşi şefi, subşefi, consilieri, locotenenţi, soldaţi ai familiilor 
mafiote, printre care menționăm: 

e Vittorio Amuso, şeful familiei Lucchese; 

e Carmine Persico (Şarpele) şi Victor Brena (Micul Vic), din familia 
Colombo; 

e John Gutti, cu locotenenţii săi James Failla (Jimmy Brown) şi Joseph 
Corrao (Butch), precum şi consilierul Frank Lo Cascio, din familia Gambino. 


16 Ibidem, pag. 26. 

John Gutti şi Frank Lo Cascio au fost găsiți vinovaţi de omucidere şi trafic de 
droguri, fiind condamnaţi, la 23 iunie 1992, cu închisoare pe viață. 

Mai trebuie adăugat că serviciile secrete americane însărcinate cu 
combaterea marii criminalități acționează intens şi extrem de abil în domeniu. 


7. Cartelurile columbiene 


7.1. Trăsăturile caracteristice 


Cartelurile columbiene au apărut pe scena crimei organizate începând cu 
anii '70, devenind în scurt timp cele mai puternice organizații criminale de tip 
mafiot din zona latino-americană.!” 

Spre deosebire de alte organizații criminale transnaţionale care tind să se 
lanseze într-o paletă largă de activități ilegale, cartelurile columbiene reprezintă 
un unicat în felul lor pentru că sunt preocupate numai de afacerile cu droguri şi 
doar în mică măsură de cele cu pietre prețioase. 

Structura celulară specializată a cartelurilor limitează posibilitatea 
organelor de poliție de a obține informaţiile necesare privind activitatea 
acestora. 

Unele dintre carteluri, cum este „Calli”, au încercat de timpuriu să 
stabilească un modus-vivendi cu guvernul, care a acceptat să-i tolereze pe 
narcotraficanţi, cu menţiunea de a nu se recurge la narcoviolență. Adoptarea 
unei asemenea poziții din partea cartelului „Calli” i-a permis să supraviețuiască 
acțiunilor polițienești întreprinse împotriva organizațiilor de tip mafiot din 
Columbia şi chiar să prospere în afaceri. 

În activitatea cartelurilor columbiene sunt implicate trupe de gherilă, 
incluzând „Forţele Armate Revoluţionare” şi „Mişcarea 19 Aprilie” care, în 
schimbul unor taxe, protejează forța de muncă ilegală ce lucrează pe plantațiile 
de opiu şi marijuana. 

Cartelurile columbiene s-au infiltrat în majoritatea instituţiilor publice, 
în special la nivel local, având legături cu serviciile polițienești, militare, în 
sectorul economic şi politic. 

În sectorul economic au adoptat tactica investiţiilor în construcţii, 
terenuri, imobile, tactică extinsă şi în sectorul bancar, în turism şi sport, în 
special în fotbal. 


17 Crima Organizată Transnaţională, Fenomen de Destabilizare a Securităţii Internaţionale, Op. 
cit., pag. 56 şi următoarele; Mocuţa Gheorghe, Op. cit., pag. 132 şi următoarele. 

Membrii conducători ai cartelurilor se prezintă ca fiind oameni de 
afaceri legitimi, iar cooptarea unora dintre ei în structurile puterii locale le 
conferă protecție. 


7.2. Geneza cartelurilor columbiene 


Cartelurile columbiene s-au format, aşa cum am arătat, în jurul anilor 
"70 şi şi-au consolidat poziția de mari producătoare şi exportatoare de cocaină 
în următoarele decade. Acestea au apărut inițial sub formă de sindicate, purtând 
denumirea regiunii în care operau. Astfel, cele cinci organizaţii sindicale situate 
în top erau: La Costena, cu arie operațională pe coasta atlantică, Antioquia şi 
Valea Cauca, acestea dominând zona acestor state columbiene, precum şi cele 
din zona centrală şi estică. 

Ulterior, când Agenţia de Combatere a Drogurilor (DEA) din SUA a 
început să le denumească „carteluri”, aceste organizaţii au devenit cunoscute 
după cum urmează: 

e Cartelul Medellin — aflat într-o oarecare dificultate după decesul 
liderului acestuia, Pablo Escobar; 

e Cartelul Calli — despre care se crede că ar controla peste 80% din 
piețele mondiale de desfacere a cocainei; 

e La Costena sau Cartelul de Coastă — specializat în producția şi 
comercializarea marijuanei; 

e Asociaţia Cafelei — cu arie de acțiune în departamentele Risaralda şi 
Quindio — specializată în amfetamină; 

e Nordul Văii — producător de opiu pentru heroină; 

e Cartelul Santander — operaţional de-a lungul graniţei cu Venezuela; 

e Cartelul Ibague — localizat în centrul departamentului Olima — 
specializat în producția de opiu; 

e Cartelul din Bogota — nenominalizat, care acționează pentru spălarea 
banilor murdari obţinuţi din traficul de narcotice, cu legături la nivel înalt. 

Cele mai mari şi mai cunoscute carteluri sunt însă Calli şi Medellin. 

După decesul lui Pablo Escobar, liderul cartelului Medellin, în topul 
traficanților de narcotice figurează frații Gilberto şi Gustavo Rodriguez 
Orejuela, prezumtivii lideri ai cartelului Calli. 

Printr-un complicat labirint de fonduri, fraţii Rodriguez controlează un 
vast imperiu economic Şi, în ciuda activităţii investigatorilor, nu s-au obținut 
date care să indice narcodolarii drept sursă a capitalului acumulat de aceştia. 


Crima organizată în statele democratice 153 


Spre deosebire de cartelul Medellin, care în anul 1980 s-a angrenat în 
conflict direct cu forțele guvernamentale în aşa-zisul „Război al Bitterului”, 
soldat cu mii de morţi, cartelul Calli a preferat să se menţină într-un climat 
aparent legal şi să uzeze de mită în locul violenței. 


7.3. Structura şi activitatea cartelurilor columbiene 


Cartelurile columbiene au structură rigidă verticală sau piramidală. 
Unitatea de bază a acestora o constituie „clanul” sau familia”, condusă de un 
şef. 

Şefii mai multor clanuri se unesc şi formează cartelurile, având ca arie 
de acţiune o anumită zonă. 

Activitatea cartelurilor este organizată sub forma unei „linii de 
asamblare” care se întinde de la producţia de coca până la produsul final 
comercializat pe piața mondială — cocaina. 

Practic, fiecare clan dintr-un cartel are responsabilităţi specifice pentru 
un anumit segment din producerea şi comercializarea cocainei. Astfel, în 
atribuțiile clanurilor intră: procurarea materiei prime; asigurarea protecției celor 
care cultivă, recoltarea şi rafinarea coca; asigurarea serviciilor pentru 
securitatea laboratoarelor şi centrelor de distribuire; organizarea şi asigurarea 
transportului; încasarea banilor rezultați din comercializarea cocainei şi 
reinvestirea acestora în afaceri legale. 

După cum s-a menționat, cartelurile columbiene beneficiază de sprijinul 
Forţelor Armate Revoluţionare şi al Mişcării 19 Aprilie, care asigură protecția 
forței de muncă implicată în procesul de producere a cocainei. 

În decada anilor "80, Carlos Leoher şi alți membri ai cartelului Medellin 
au început să transporte cocaina în SUA cu aeronavele, în cantităţi industriale. 
Cartelul Calli, la rândul său, s-a preocupat de însuşirea tehnicii manageriale în 
afaceri, evitând pe cât posibil un conflict cu autoritățile. 

În prezent, cartelul Calli acţionează pentru diversificarea piețelor de 
desfacere, cu deosebire în Europa Occidentală şi pe noile pieţe est-europene şi 
din fosta Uniune Sovietică, precum şi a produselor sale prin fabricarea heroinei 
columbiene, care este cea mai compactă şi ieftină de transportat, profiturile 
fiind mult mai mari decât cele rezultate din traficul cu cocaină. În plus, deşi 
cartelul Calli continuă să folosească transportul aerian pentru traficul de droguri 
în SUA, în ultimul timp recurge tot mai mult la cargourile comerciale. 

Totodată,  cartelurile columbiene acționează pentru  sofisticarea 
metodelor de camuflare a narcoticelor, recurgând la camuflarea acestora în 

echipamentul de bord, în geamuri, în diverse materiale plastice şi din fibră de 
sticlă etc. 


7.4. Legături cu alte organizații criminale 


Deoarece cartelurile columbiene controlează în proporție de 80-90% 
de traficanţi de droguri sunt în contact cu cartelurile Calli şi Medellin. 

Cartelul Calli, spre exemplu, a ajuns în poziţia de a satisface singur 
necesitățile consumului de cocaină în Europa, în proporție de 90%, iar în SUA 
în proporție de 80%. 

Prin urmare, cu certitudine există înțelegeri de cooperare între cartelurile 
columbiene şi organizaţiile mafiote italiene şi nord-americane. 

De menţionat este şi faptul că, în prezent, narco-traficanții au început 
să-şi deschidă firme la vedere pe pieţele Estului Îndepărtat, în special în 
Japonia, încheind înţelegeri cu triadele chinezeşti şi yakuza japoneză, pentru 
comercializarea cocainei în această zonă. 

Pentru spălarea narco-dolarilor, au încheiat, de asemenea, înţelegeri cu 
organizaţiile criminale care au o poziţie predominantă în SUA, Europa şi statele 
ex-sovietice. 


7.5. Iniţiative de contracarare 


Pe frontul luptei împotriva traficanţilor de narcotice columbiene se află 
Poliţia Naţională, Divizia de Narcotice a Poliţiei Naţionale şi instituția 
Procurorului General al Republicii. 

Resursele financiare colosale de care dispun au permis cartelurilor 
columbiene să capaciteze autoritățile publice, politicienii, la diferite niveluri, 
motiv pentru care activitatea le-a fost tolerată, în măsura în care nu s-a recurs la 
violență. 

Inițiativele guvernului columbian — începute în anul 1991, cu sprijinul 
Agenţiei de Combatere a Drogurilor din SUA — de a efectua cercetări şi 
presiuni militare asupra cartelurilor şi de a se lua o decizie legislativă de 
combatere a acestora au determinat pe mulţi dintre narcotraficanţi să intre în 
legalitate, să devină oameni de afaceri respectabili şi să investească fondurile 
lor financiare în activităţi legale. 


Crima organizată în statele democratice 155 


8. Yakuza japoneză 


8.1. Geneza şi evoluţia organizaţiilor mafiote japoneze 


Originea bandelor criminale japoneze de tip yakuza poate fi plasată în 
trecut, la începuturile secolului al XVII-lea, fiind strâns legată de figurile 
legendare ale războinicilor samurai. "$ 

Odată cu abolirea, în mod oficial, a feudalismului — 1817 — tradiționalii 
samurai şi-au pierdut statutul de privilegiați, motiv pentru care au început să se 
răzvrătească, organizându-se în bande criminale, oponente autorităților. Iniţial, 
activitățile criminale ale bandelor de samurai erau desfăşurate în beneficiul 
dezmoşteniților şi al săracilor însă, cu timpul, acestea au devenit principala lor 
sursă de îmbogăţire. 

În secolele XVIII-XIX au luat ființă două grupări de răufăcători, 
respectiv „Bakuto” şi „Tekiya”. 

Bandele criminale „Bakuto” erau formate din organizatori de jocuri de 
noroc, iar „Lekiya” din vânzători ambulanți şi artişti stradali, ambele categorii 
impunându-şi reguli de funcționare secrete, pecetluite prin ritualuri tradiționale. 

Denumirea de Yacuza provine de la „Ya-ku-sa”, care înseamnă „8-9-3” 
şi se referă la mâna care pierde într-un joc popular de cărți din Japonia. Prin 
preluarea acestei denumiri, bandele criminale au intenţionat să creeze imaginea 
publică de persoane care, în general, pierd. 

Denumirea generală dată de Agenţia Naţională de Poliţie din Japonia 
bandelor criminale autohtone este de „BORYOKUDAN”, ceea ce, în traducere 
liberă, ar însemna „cei violenți”. 

Potrivit definiției date de poliția japoneză, „Boryokudan-ul” este o 
organizație care se angajează în acte ilicite, săvârşite cu violență, utilizând 
puterea sa structurală sau colectivă. 

„Boryokudan” se caracterizează printr-o puternică dezvoltare şi 
organizare, pe baza unor principii speciale, zone de influență, urmărirea 
obținerii de profit, utilizarea de mijloace violente. 


'% Ibidem, pag. 69 şi următoarele; Pitulescu Ion — Crima organizată — al 3-lea Război Mondial, 
Editura Naţional, 1996, pag. 127 şi următoarele; dr. Heinrich Boge, fost preşedinte al 
Bundeskriminalamt,  „Escaladarea crimei organizate, a mişcărilor antidemocratice şi 
terorismului în Europa de vest”, comunicare prezentată la Conferinţa Europeană asupra crimei 
organizate şi a terorismului în societatea post-comunistă, Varşovia, 28-30.03.1993,; Cartea Albă 
a Crimei Organizate şi a Corupţiei, Op. cit. pag. 55 şi următoarele. 

Grupările criminale „Bakuto” şi „Iekiya”, care au reprezentat 
formațiunile de bază ale „Boryokudanului”, au evoluat, pe parcursul anilor, 
asociindu-se cu bandele de tineri delincvenți, dând naştere, după al II-lea 
Război Mondial, noilor organizații mafiote japoneze „„Yamaguchi-Gumi”, 
„Inagawa Kai” şi „Sumyoshi-Ka'”. 

Începând cu anul 1955, cele trei mari organizaţii menţionate şi-au extins 
sferele de influenţă în Japonia, absorbind, pe rând, bandele criminale izolate 
care au încercat să li se opună. 

Cu începere din anul 1965, bandele criminale, în ansamblu, şi-au 
diminuat puterea ca urmare a „strategiei de vârf” adoptate şi acțiunilor represive 
întreprinse de către organele de poliţie împotriva lor. 

Marile organizații mafiote au continuat însă să subziste, o sursă 
importantă de venituri a acestora constituind-o taxele percepute de la membrii 
acestora şi grupările criminale afiliate, în baza aşa-zisului sistem „Jonokin”. 

Recesiunea economică, curentele de opinie, precum şi înăsprirea 
legislației japoneze au determinat membrii clanurilor Borykodan să găsească 
modalităţi de legitimare a activităţii desfăşurate. 

Un document dat publicității în 1994 releva faptul că organizaţiile 
mafiote încercau să facă un „by-pass” contra măsurilor îndreptate împotriva lor, 
printr-o reîncadrare în activitatea unor corporaţii industriale sau a unor instituții 
politice ori religioase. 

Astfel, Yamaguchi Cumi şi-a reorganizat structura, luând denumirea de 
Liga Naţională pentru Purificarea Pământului, declarată ca organizație non-profit, 
care se pronunță împotriva drogurilor, Sumyoshi-Kai a devenit concernul 
industrial „HORI”, iar Inagawa Kai s-a transformat în Inagawa Industries”. 


8.2. Trăsăturile caracteristice ale organizațiilor mafiote de tip Yakuza 


Organizațiile japoneze tradiționale care integrau „Y AKUZA” prezentau, 
în general, trăsături caracteristice celor italiene, din punct de vedere al 
condiţiilor în care au apărut, al preocupărilor, metodelor şi mijloacelor de 
acțiune, Deosebirile esențiale față de structurile mafiote din alte țări au apărut 
în ultimele decenii ale secolului al XX-lea, când organizaţiile criminale 
Japoneze încep să se individualizeze prin anumite particularități cum sunt: 

e funcționarea sub acoperirea unor corporații publice, prin derularea de 
activități legale, fără conspirarea identităţii membrilor acestora; 

e realizarea de înţelegeri cu autoritățile statale, în special cu partidele 
de guvernământ, ceea ce le-a permis să-şi desfăşoare activitatea în mod 
nestingherit şi să obțină profituri deosebit de mari; 

Edificatoare în acest sens este înţelegerea realizată cu Partidul 
Conservator Japonez, pe timpul cât acesta s-a aflat la guvernare, prin care 
organizațiile mafiote japoneze se angajau să-l sprijine pentru contracararea 
expansiunii partidelor de stânga în rândul muncitorilor; 

e abţinerea, pe cât posibil, de la manifestări violente — comiterea de 
omoruri, atentate, ameninţări, şantaje etc.; 

e instituirea sistemului Jonokin (colectarea de taxe de la grupările din 
subordine şi membrii afiliaţi) pentru creşterea veniturilor marilor organizații 
mafiote; 

e păstrarea tradiției de automutilare a membrilor organizațiilor mafiote 
Japoneze excomunicați, prin tăierea degetului de la o mână. 

Transparenţa adoptată de organizaţiile mafiote japoneze privind 
activitatea desfăşurată a determinat autoritățile să manifeste o oarecare toleranță 
faţă de acestea, aspect materializat prin aceea că: 

e nu s-au făcut deconspirări faţă de mass-media cu privire la identitatea 
unor lideri ai acestor grupări criminale, cu excepţia lui Yoshimori Watanase, 
şeful organizațiilor „YAMAGUCHI-GUMI” şi „MAMMA SANTISSIMA” 
despre ceilalți şefi mafioţi cunoscându-se foarte puţin, numele acestora fiind 
evitate cu grijă atât de către autorități, cât şi de publicul larg; 

e s-a permis grupărilor mafiote să perceapă anumite „taxe de 
protecție”, cu condiţia să nu recurgă la amenințări în situația că li se refuză 
astfel de „servicii” din partea oamenilor de afaceri. 

Prelevarea câtorva dintre particularitățile de mai sus nu trebuie să 
conducă la concluzia că organizaţiile mafiote japoneze nu desfăşoară activități 
ilegale sau că acestea nu ar face obiectul preocupărilor organelor de poliţie din 
Japonia. 


8.3. Structura şi dimensiunile organizaţiilor mafiote japoneze 


Principalele organizaţii de tip boryokudan sunt: Yamaguchi-Gumi, 
Inagawa-Kai şi Sumiyoshi-Kai. În aceste organizaţii activează peste jumătate 
din membrii grupărilor boryokudan. 

Yamaguchi-Gumi, cu cartierul general în Kobe, este cea mai mare 
organizație criminală japoneză, având, în 1992, un număr de 944 bande afiliate 

şi circa 26.200 membri. Bandele afiliate s-au dezvoltat sub protecția 
„organizației-mamă”, ca urmare a acceptului de a plăti un tribut”, bucurându-se, 
în schimb, de totală independenţă de acţiune (să-i zicem „suzeranitate”). În 
schimbul taxelor plătite către anumite persoane, situate pe o treaptă ierarhică 
superioară, bandele criminale folosesc denumirea organizației pentru a induce 
teama şi, prin urmare, a-şi desfăşura activitatea în mod nestingherit. Când 
situația impune, bandele criminale se unesc şi acționează ca un întreg, sub 
comanda şefilor organizației. Conflictele dintre bandele criminale sunt mediate 
la nivelurile superioare ale organizației. 

Inagawa-Kai şi Sumiyoshi-Kai operează, cu precădere, în capitala 
japoneză şi suburbiile acesteia, unde îşi au stabilite şi sediile generale. 

Oficialitățile japoneze estimează că numărul membrilor bandelor 
criminale de tip boriyokudan se ridică la peste 88.000, iar dacă se iau în calcul 
şi persoanele care colaborează cu aceştia, cifra s-ar putea mări de peste zece ori. 

Într-un articol apărut în luna mai 1993, în cotidianul australian „Sydney 
Morning Herald”, se estima că Yakuza numără 56.000 de membri permanenți şi 
34.000 de „asociaţi”, grupaţi în 3.490 de bande criminale. 

Contramăsurile luate de oficialități şi dificultățile de ordin economic, 
temporare, au condus la recesiune în rândul membrilor asociaţiilor criminale, 
mai ales al celor permanenţi. Potrivit unui raport dat publicităţii în 1994, 
numărul bandelor criminale japoneze s-ar fi înjumătățit. Agenţia Naţională de 
Poliție Japoneză estima la 53.000 numărul membrilor bandelor autohtone cu 
câțiva ani în urmă, cifră care nu ne îngrijorează, dar nici nu ne entuziasmează la 
momentul actual. 

Cu toate că numărul celor implicați în operațiuni ilegale pare să fi 
scăzut, proporția membrilor permanenți în cele trei organizații criminale mari a 
crescut, concentrând 2/3 din totalul boryokudan-ilor, profesionalizarea acestora 
reprezentând, prin urmare, principalul pericol actual. 

Organizațiile mafiote japoneze au o structură ierarhică, bazată pe 
modelul tradițional al patriarhatului. Această structură este consolidată prin 
ceremonii complexe, iar cei care aderă la bandele criminale plătesc lunar o taxă. 


1 Ortwin Shuster, judecător la Curtea pe Probleme Sociale, Landsudt-Bavaria, Germania - 
„Crima Organizată şi combaterea acestui fenomen” — comunicare la Simpozionul de la 
Mangalia, iulie 1996, pag. 2. 

La intrarea într-o bandă de tip boryokudan are loc un ceremonial de 
inițiere a candidatului, iar jurământul depus consfințeşte o loialitate eternă față 
de şef, după modelul „tată-fiu”. 

În general, organizarea bandelor criminale se inspiră după modelul 
şefului familiei feudale. Aceasta se materializează prin aceea că grupările se 
numesc adesea „Ikka” (asemenea unei familii), iar şeful se cheamă „Oyabun” 
(tată). De asemenea, oamenii de sub autoritatea sa se numesc „Kobun” (copil), 
bătrânii — „Aniki” (frate în vârstă), tinerii — „Shatei” (frate mai mic), iar fraţii 
şefului „Oji” (unchi). 

În majoritatea cazurilor, şefii au legături familiale apropiate cu cei ai 
grupărilor subordonate, formând o structură ierarhică piramidală. 

Organizațiile criminale invocă teorii înşelătoare, cum ar fi „Jingi” 
(deontologie) şi „Giri-Ninyo (Justiţie şi umanitate), pentru a justifica legăturile 
şi tipul de comportament corespunzător sistemului feudal menţionat. 

În lumea organizaţiilor criminale, legătura verticală care uneşte 
„Oyabun-i” şi „Kobun-i” este absolută, fiind de domeniul iraționalului. 
Membrii au datoria de a executa ordinele şefilor lor, indiferent dacă acestea 
sunt bune sau rele. Dacă un membru atentează la autoritatea şefului sau la 
unitatea grupului, violând regulile care guvernează lumea interlopă, va face 
obiectul unei pedepse corporale severe, va fi expulzat din organizație şi va 
primi ordin să-şi taie singur un deget, drept sancțiune. 

Expulzarea este considerată ca fiind sancţiunea cea mai severă, aceasta 
echivalând cu „excomunicarea” din Boryokudan. În mod obligatoriu, celelalte 
organizații criminale sunt informate cu privire la excluderea individului în 
cauză. 

Tăierea degetului reprezintă un gest de a-şi prezenta scuze şi de a-şi 
manifesta loialitatea sau dorința de reconciliere. În prezent, o asemenea 
sancțiune se aplică numai acelor membri care îşi manifestă oprobriul faţă de 
organizația din care fac parte. Pot promova sau beneficia de anumite 
recompense numai acei membri care se conformează întocmai ordinelor şefului 
şi îşi dedică integral activitatea grupului. De regulă, şefii bandelor criminale nu- 
şi asumă responsabilitatea faptelor, dând vina pe subordonați. 

8.4. Principalele activități ilicite desfăşurate de organizaţiile mafiote 
japoneze 


Conform anchetelor realizate de Agenţia Naţională de Poliţie Japoneză, 
în anul 1999 venitul global al organizaţiilor criminale a fost estimat la circa 10 
miliarde dolari SUA, din care: 

e veniturile ilicite reprezintă în jur de 7,7 miliarde dolari,” având ca 
surse: 

— traficul de narcotice — 34,8%; 

— jocuri şi pariuri clandestine — 16,9%; 

— fonduri provenite din taxele de protecţie — 8,7%; 
— intervenţii în afaceri civile — 7,3%; 

— acțiuni tip „racket” — 3,4%; 

— alte activităţi ilegale — 9,2%. 

e veniturile legale reprezintă aproximativ 1,9 miliarde dolari SUA, 
având ca surse de provenienţă: 

— societățile comerciale — 8,9%; 
— alte activităţi — 9,8%. 

Evident că în cifrele de mai sus se înregistrează fluctuații de la an la an, 
dar ceea ce trebuie reținut este cifra impresionantă a profitului realizat pe căi 
ilegale. 

La sursele de venituri menţionate mai sus ar mai fi de adăugat faptul că 
organizațiile criminale japoneze controlează industria națională a filmului şi 
publicațiile, în special de tip „porno”, şi că sunt implicate activ în operațiuni de 
spălare a banilor murdari. 

Pe plan extern, organizaţiile mafiote japoneze s-au implicat în activități 
transnaționale de trafic cu meta-amfetamină în Hawai şi California şi 
contrabanda cu arme pe ruta SUA-Japonia. 

Filipine este folosită de bandele mafiote boryokudan ca bază pentru 
producerea şi contrabanda cu amfetamină, traficul cu arme şi ca piaţă adițională 
pentru comercializarea de pistoale. 


2 Crima Organizată Transnaţională, Fenomen de Destabilizare a Securității Internaţionale, Op. 
cit., pag. 79 şi următoarele; Cartea albă a Crimei Organizate şi a Corupţiei, Op. cit., pag. 57 şi 
următoarele. 

În acelaşi timp, grupările mafiote japoneze au o prezenţă activă în Asia 
de Sud-Est, unde au devenit principala forță în organizarea sclaviei sexuale 
feminine. 

Grupările mafiote japoneze au activat în mod deosebit şi în Coreea, încă 
de la sfârşitul celui de-al II-lea Război Mondial. Un ofiţer F.B.I., audiat de 
Subcomitetul Senatorial al SUA, afirmă că etnicii coreeni reprezintă mai mult 
de 15% din membrii boryokudan din Japonia. Activităţile legate de prostituție 
ale Boryokudanului, derulate în Coreea, au cunoscut o mare dezvoltare în anii 
"70. Operațiunile privind prostituţia, pornografia, aşa-numitele „sex-tours” s-au 
extins şi în Turcia, Thailanda, Filipine, America de Sud, Europa şi SUA. 
Boryokudan au recrutat femei americane din Hawai şi de pe Coasta de Vest a 
SUA pentru a practica prostituția în Japonia. 

Activităţile grupărilor boryokudan în SUA au inclus traficul cu arme, cu 
droguri, jocurile de noroc, fraudele fiscale, spălarea banilor murdari, 
exploatarea imigranților clandestini etc. 

Boryokudan joacă un rol important în introducerea în Hawai a 
meta-amfetaminei cristalizate, aşa-zisa „ice” (gheaţă), care constituie principala 
preocupare a poliției. 

Extorsiunea la nivel stradal este practicată de bandele boryokudan în 
Hawai şi California de Sud, însă într-un mod nesemnificativ, comparativ cu cea 
din Japonia. 

Potrivit unor surse, în prezent se înregistrează o recrudescență a 
violenţei în rândul bandelor boryokudan cauzată de dezechilibrele survenite în 
ultimii ani în activitățile tradiționale de câştiguri ale acestora. Camăta, jocurile 
de noroc, traficul cu droguri, prostituția au înregistrat o scădere considerabilă a 
„cifrei de afaceri”. Cluburile de golf, proprietățile imobiliare, domenii în care 
gangsterii investeau în mod curent, au cunoscut adevărate colapsuri financiare. 
Ca urmare a scandalurilor de notorietate în care au fost implicați politicieni de 
marcă şi renumiți oameni de afaceri japonezi, cu legături în lumea interlopă, 
multe dintre companiile autohtone au început să manifeste rezerve serioase față 
de organizațiile boryokudan. 

Normal sau nu, față de cele menţionate mai sus, grupările boryokudan 
continuă să joace un rol important în viaţa politică, economică şi socială a 
Japoniei şi în mod deosebit în lumea interlopă internațională. 

Când interesele clanurilor japoneze sunt afectate, acestea nu evită să 
recurgă la violenţă. Ilustrativ în acest sens este cazul regizorului Junzo Itami 
care a realizat filmul „Călăul”, după romanul lui Kenji Ino, în care ecraniza 

violenţa clanurilor de tip yakuza. Îndrăzneala de a „păta” imaginea yakuzei l-a 
costat pe acest regizor desfigurarea pe viață. 

Recurgerea la forță sau amenințarea cu forța folosite de organizațiile 
mafiote japoneze rezultă şi dintr-un raport al poliției nipone, întocmit pe baza 
rezultatelor investigațiilor întreprinse ca urmare a asasinării unui funcționar 
superior de la „Sumitomo Bank”. Din investigaţii, a rezultat că un număr de 
205 firme japoneze aveau legături cu gangsterii, materializate în acordarea de 
credite ilegale şi plata unor taxe de protecţie. Persoanele anchetate din 
conducerea a 46 firme au declarat că deciziile le-au fost influențate de 
gangsteri, ca urmare a amenințărilor cu acte de violență. 

Bună sau nu, şi yakuza japoneză se integrează osmotic în pelagra 
mondială care se cheamă „crima organizată”. 


8.5. Măsuri de combatere a activității ilicite ale organizaţiilor mafiote 
japoneze 


Până în luna martie 1992, aderarea la bandele mafiote japoneze nu era 
considerată o infracțiune, fapt ce explică în mare măsură prosperitatea acestora 
în anii postbelici, când îşi permiteau să aibă birouri publice, să folosească 
documente cu antet, să se implice în activități statale, beneficiind de sprijinul 
unor oameni politici cu poziţii „cheie” în stat. 

În luna martie 1992, s-a adoptat o lege care pedepseşte asocierea la 
bandele de tip boryokudan. Legea prevede ca aparţinând boryokudan-ului acele 
bande (asociaţii, societăți etc.) care prezintă unele criterii specifice, cum ar fi 
acela de a avea un anumit număr de membri care au cazier judiciar. Astfel, 
legea conţine o prevedere, conform căreia acest procent variază în funcţie de 
mărimea bandei. De exemplu, la o bandă de 50-54 membri, procentul este de 
12%, în timp ce la o organizație de 1.000 persoane, acesta este de 4,11%. Prin 
urmare, este evident că formula stipulată avantajează marile bande care ştiu 
cum să-şi „balanseze” numărul de membri. 

Pentru traducerea în practică a prevederilor legii, poliția japoneză a 
înființat o diviziune specială de luptă împotriva crimei organizate, care a scos 
deja în afara legii o serie de clanuri mafiote.?! 

În aceste condiţii, clanurile boryokudan au fost determinate să-şi extindă 
afacerile legale şi să opereze cu predilecție în afara graniţelor japoneze, în 


” Ibidem, pag. 77 şi următoarele. 

Hawai, SUA şi Asia de Sud-Est. O dovadă elocventă însă, că Yakuza continuă 
să subziste în Japonia, o constituie şi declarația publică de sprijinire a populaţiei 
din regiunea Kobe, în urma puternicului cutremur din 1995. 


CAPITOLUL 4 
CRIMA ORGANIZATĂ ÎN ROMÂNIA 


1. Caracteristici generale 


Faptele antisociale care se înscriu în sfera crimei organizate au fost 
săvârşite în lume, atât ca un reflex, vis-a-vis de legislaţia paternală care favoriza 
pe cei existenţi la putere, cât şi ca o reacţie oarecum firească la actele normative 
considerate „necorespunzătoare”, respectiv, rău-intenționate. 

Întrucât această teză se doreşte a fi o contribuţie la o mai 
bună cunoaştere a fenomenului de crimă organizată din țara noastră, relevăm 
cu îndrăzneală datele şi problemele pe care le considerăm necesare acestui 
demers. 

Prin urmare, vom începe prin a recunoaşte că tema pusă în discuţie este 
una de importanță majoră pentru viitor, şi vom încerca să înțelegem cât mai 
profund fenomenul care nu este caracteristic numai generaţiei contemporane ori 
a celor trecute. 

Am analizat mai sus această racilă, cu toate implicațiile ei sociale, la 
statele cu tradiţie tristă în domeniu. Se spune că atunci când îţi cunoşti maladia, 
chiar dacă aceasta te indispune, este totuşi o victorie asupra răului. 

Prin cele ce vor fi prezentate în continuare încercăm să atragem atenția 
asupra unui fenomen, care, în nici un caz, nu poate fi calificat doar prin 
noțiunea de infracțiune, el având reverberaţii mult mai adânci în viaţa socială. 
În fapt, crima organizată este fărădelegea nelimitată, fără scrupule şi, uneori 
extrem de oribilă. Aceste prime considerații se doresc a fi un serios semnal de 
alarmă pentru căutarea şi găsirea remediilor necesare trăirii în condiții normale 
a vieţii omeneşti, mai ales că maladia deosebit de viguroasă şi virulentă a 
crimei organizate nu ne-a ocolit nici pe noi cei adăpostiți de Munţii Carpaţi. 

În virtutea consideraţiilor de mai sus, dorim să prezentăm câteva 
informaţii care se doresc a se constitui într-un SCURT ISTORIC.! 


i Langa, Nicolae — Crima organizată în România, M.I., mai 1997, pag. 3 şi următoarele. 
Situaţiile statistice anuale întocmite de Direcţia Cazier Judiciar, Statistică şi Evidenţă Operativă 
din I.G.P.R. 

Dintr-o adresă din 29 august 1927, a Ministerului Afacerilor Externe 
trimisă Ministerului de Interne rezultă că „supuşii români GEORGE şi 
ALEXANDRU STATING ROSS sunt implicați într-un trafic de stupefiante 
descoperit de autorităţile britanice la HONG-KONG”. 

e Într-o notă a Poliţiei şi Siguranţei Generale, din 30.09.1926, se 
precizează că a fost prins MORITZ SIMON, care avea legături cu YALMAN 
LEIBOVICI, cunoscut traficant de droguri, asupra cărora s-au găsit diferite 
cantități de astfel de „otrăvuri”. 

e O notă a Serviciului de Informaţii Oradea, din 11.05.1937, confirmă 
că se face „o imensă contrabandă de mătăsuri din Cehoslovacia în România”. 

e În aprilie 1928, este elaborată Legea pentru combaterea abuzului de 
stupefiante, care prevedea pedepse cu închisoare şi amendă, menționând că 
delictele flagrante se judecă de urgență şi în termen de 15 zile, fără a se putea 
da termen mai lung. 

e Ziarul „Cuvântul”, din 26.03.1928, publică un amplu articol despre 
„Un cuib de cocainomani la Iaşi”. 

e Publicația „Credinţa”, din 16.07.1935, prezenta într-un articol, 
„Hoţiile de la Banca Naţională a României” cu subtitlul „Ce a patronat 
COSTIN STOICESCU. Convenţia tâlhărească dintre Banca Moldova şi Banca 
Naţională. EINHORN DULBERG, afiliatele hibride si 322.511.831 lei”, sumă 
extrem de mare la acea vreme. 

Urmărind atent istoria observăm că, în perioada premergătoare şi în 
timpul celui de-al doilea război mondial, au avut loc în România un trafic şi o 
contrabandă deosebit de intense cu aur şi devize. Câteva exemple în sensul 
susținerii acestei idei sunt edificatoare: 

e Prin adresa nr. 200.990/22.10.1941, prefectul Poliţiei Capitalei 
trimite Ministerului de Interne un raport cu următorul conținut: 

„Am onoarea a vă înainta un tabel cuprinzând una sută şase indivizi care 
în mod obişnuit înlesnesc traficul de devize şi aur la Bursa neagră a Capitalei. 

Cum numiții, prin operaţii ilicite, contribuie la deprecierea monedei 
naționale, vă rugăm a dispune să fie internaţi, cu atât mai mult cu cât nu au altă 
ocupaţie decât aceea menţionată mai sus. 

Soluţia aceasta este credem cea mai potrivită, deoarece nu avem 
posibilitatea altor mijloace de reprimare radicală a acestor îndeletniciri, ținând 
seama de condiţiunile extrem de grele în care se operează urmărirea şi 
prinderea lor în flagrant delict. 

Continuăm cu investigaţiile în această direcție şi pe măsura descoperirii 
celorlalți infractori încă neidentificați vom proceda la cele de cuviință”. 

e Într-un ordin al Ministerului de Interne, cabinetul secretarului general 
din 14.10.1941, se face cunoscut că „Domnul mareşal ION ANTONESCU a 
dispus să se procedeze de îndată la desființarea Bursei negre, atât în Capitală, 
cât şi în provincie. Măsurile care se vor lua trebuie să asigure totala ei stăpânire 
şi să-i împiedice reapariția. Această dispoziţie a fost adusă şi la cunoştinţa 
Ministerelor de Finanţe şi Economiei Monetare” 

e Ziarul „Curierul”, din 12 martie 1940, într-un amplu articol titrează: 
„O mare afacere descoperită în sarcina traficantului de aur LEON 
GOLDENBERG din laşi” care a fost prins cu un lingou de aur. 

Credem că sunt suficiente aceste exemple, semnificative prin mesajul 
lor, ca să ne dăm seama că fenomenul crimei organizate există în lume de foarte 
multă vreme şi că, aşa cum era şi firesc, nu a ocolit nici România. 

Cele ce vor urma dorim a se constitui într-un moment de reflecţie pentru 
ceea ce ar trebui să întreprindem în sensul înțelegerii, găsirii strategiilor, 
metodelor şi mijloacelor adecvate pentru prevenirea extinderii, stăpânirii şi 
diminuării fenomenului. În aplicarea acestui concept, este necesar să analizăm, 
mai întâi, întru respectarea adevărului, două perioade contemporane, respectiv: 
perioada totalitară şi perioada de tranziţie. 


1.1. În perioada totalitară 


Cu toate că noțiunea de „crimă organizată” nu a fost folosită în discuţii 
înainte de evenimentele din luna decembrie 1989, care au condus la căderea 
unui sistem ineficient şi deci neviabil, mă refer desigur la cel comunist, nu se 
poate nega, iar specialiştii în domeniu sunt de aceeaşi părere, că cel puţin 
structuri incipiente şi chiar nuclee ale crimei organizate au existat în România şi 
în perioada totalitară. 

Este, cred, în acest sens, suficient să ne amintim de marile cauze penale 
denumite „GOSPODINA”, „FIERUL VECHI” şi mai ales „BACHUS” din anii 
1970-1980, care au făcut vâlvă şi au şocat opinia publică, atât prin amploarea 
lor, cât şi prin implicaţiile de natură patrimonială, penală şi socială. 

Concluzia specialiştilor a fost că sursa principală a acestora a constat în 
accentuarea crizei economico-sociale, a disfuncționalităților şi a disproporțiilor 
generate de politica totalitară a partidului unic şi conducerea strict centralizată 
şi planificată a economiei naţionale. 

În această perioadă, marile delapidări şi abuzuri în serviciu erau 
săvârşite, de regulă, de către grupuri infracționale, unele dintre acestea fiind 
numeroase, bine organizate şi cu ramificații extinse, inclusiv la anumite nivele 
de decizie, fapt ce le-a permis să reziste şi să-şi desfăşoare activitățile 
infracționale ani de-a rândul. 

Este cunoscut faptul că sistemul comunist, având o economie planificată 
centralizat, a generat mari neajunsuri în aprovizionarea populaţiei cu bunuri 
de strictă necesitate, ceea ce a creat, implacabil, fenomenul „pieţei negre”, 
cu rol de „suplinire” a penuriei de produse pe piața românească, în 
mod deosebit în sectoarele de alimentație publică şi circulație a mărfurilor. 
Această situaţie a constituit un mediu prielnic pentru infractori, dar şi unii 
„factori” care s-au organizat în acest scop, profitând din plin de pe urma 
situației existente. 

Încălcarea sistematică a disciplinei tehnologice şi financiare, inclusiv 
din partea organelor de control şi a celor cu atribuţii de conducere în 
economie, generalizarea practicii raportărilor fictive în toate domeniile vieții 
economico-sociale, cu impact deosebit în cele ale sănătăţii, învățământului şi 
culturii, au condus pe de o parte la multiplicarea şi perfecționarea metodelor şi 
mijloacelor de săvârşire a infracțiunilor, iar pe de altă parte la o compromitere 
„de facto” a normelor de drept şi a ideii de justiție. 

Una din consecinţele cele mai nocive a constituit-o proliferarea şi în 
acest spaţiu, considerat sub control, a grupărilor ocupate cu activități ilicite, 
care au supraexistat şi s-au dezvoltat în cadrul aşa-zisei „economii subterane”, 
„paralele” sau, din „umbră”. Dacă încercăm să gândim logic, fenomenele puse 
în discuţie nu au reprezentat decât exploatarea racilelor pe care le subsumau 
unui sistem falimentar. 

Drept urmare, societatea românească era dureros de conştientă de faptul 
că, în condiţiile penuriei iraționale a produselor agroalimentare, baza 
subzistenței omeneşti, specula aproape afiliată, se transformase într-o adevărată 
profesie, deşi era destul de bine pedepsită în dreptul nostru. 

Nu putem să afirmăm că în condiţiile date Justiţia, cu toate 
componentele ei, nu şi-a făcut datoria, dar provocarea a fost mult mai mare 
pentru a reuşi să-i țină piept, cu mijloacele avute la dispoziție, mai ales că 
structurile infracționale, tot mai bine organizate şi ierarhizate, aveau legături 
multiple în sfera aprovizionării şi desfacerii, în administraţia publică şi chiar în 
nomenclatura locală şi centrală. 

1.2. În perioada de tranziţie 


Pe lângă înlăturarea dictaturii comuniste şi abandonarea rolului 
conducător al unui singur partid, Revoluţia din decembrie 1989 a însemnat 
începutul instaurării sistemului democratic pluralist de organizare şi 
restructurare a întregii economii naţionale, prin prisma criteriilor de 
rentabilitate şi eficiență, eliminarea metodelor administrativ-birocratice, 
promovarea liberei inițiative şi competenţei în toate sectoarele economico- 
sociale, fără luarea în considerare a ceea ce este mai important respectiv, 
schimbarea mentalităţii, determinând procese şi atitudini diferite la nivel 
macrosocial. 

După aproape 50 ani de restricții şi oprelişti, afirmarea mentalităților 
democratice este anevoioasă şi dificilă, pentru că presupune schimbări profunde 
în întreaga viață a poporului român. 

Exigenţele impuse de noile realități (economie de piață, reforme sociale, 
care s-au vrut radicale, câştig potrivit prestației sociale, respectarea opiniei 
celorlalți) au însemnat tot atâtea eforturi în planul mentalităților şi concepțiilor. 
Neadaptarea comportamentului unora dintre membrii societăţii româneşti la 
cerințele unei societăți cu adevărat civilizate şi libere, care nu au reuşit să 
înțeleagă faptul că funcționarea democraţiei autentice trebuie să se bazeze pe 
respectul legii, pe respectul unor norme prestabilite, obligatorii şi impersonale, 
este o altă realitate dură a societății româneşti actuale. 

Din acest punct de vedere, reforma în care este angrenată societatea 
românească se constituie într-un proces ce a generat şi produs efecte distructive, 
acționând ca multiplicator al unor probleme sociale critice (şomajul, sărăcia, 
insecuritatea, corupția). 

Privind retrospectiv perioada de după 1989, constatăm că procesul de 
restructurare a societăţii este anevoios, nefiind lipsit de greutăți şi convulsii 
sociale. 

Este evident pentru toată lumea că în contextul restructurărilor politice, 
economice şi sociale, caracteristice perioadei de tranziție şi al schimbărilor 
survenite în modul de gândire şi comportament al oamenilor, au apărut fapte şi 
fenomene noi, dintre acestea unele fiind deosebit de îngrijorătoare, chiar de 
natură a altera însuşi conceptul de societate civilă. 

Schimbarea  mentalității existente anterior a dus, paradoxal, la 
înțelegerea greşită a noţiunii de libertate, mulți indivizi şi chiar categorii de 
persoane imaginându-şi şi chiar conturându-şi ideea că au dreptul să 
săvârşească acte ilegale, inclusiv infracţiuni — unele cu un înalt grad de violență 

şi cu moduri de operare deosebite, altele mai puţin violente, dar având ca unic 
țel înavuţirea rapidă cu orice preț — de natura speculei, contrabandei, traficului 
de valută falsă, obiecte de patrimoniu şi droguri, furtului de autoturisme, 
corupţiei şi şantajului. 

Culpabilizarea nejustificată şi excesivă a poliţiei, în special, o perioadă 
destul de lungă, care a impus şi o expectativă prelungită din partea acestei în 
instituţii, alături de un anumit vid legislativ, precum şi măsurile populiste luate 
la sfârşitul anului 1989 şi începutul lui 1990 au permis amplificarea, dar şi 
diversificarea fenomenului infracțional. 

Noile reglementări politice, economice, juridice, morale şi sociale 
promovate în societatea românească au fost, aşadar, percepute în mod diferit. 
Pentru anumite categorii de oameni ele au însemnat începutul unui proces de 
autentică libertate, însă pentru altele ele au reprezentat posibilitatea de declanşare a 
unor acte de răzbunare, de înavuţire rapidă, de săvârşire a unor infracțiuni cu 
violență, de trafic şi speculă, aşa cum am arătat mai sus, de introducere în ţară de 
armament, muniţie, droguri şi altele, toate acestea constituind începutul sau mai 
bine-zis escaladarea crimei organizate autentice în România. 

Escaladarea, de asemenea, a fenomenului violenţei este o consecință şi a 
recesiunii, a crizei pe care o traversează societatea românească în ansamblul ei, 
a situației economice instabile, şomajului şi mai ales a inflaţiei galopante, care 
au generat o sărăcie accentuată, inegalităţi sociale frapante, sentimente de 
nesiguranță şi frustrare. 

Promovarea liberei concurente, a spiritului competitiv a avut desigur, pe 
lângă efectele sale pozitive şi un revers nedorit: numeroşi indivizi, chiar cu un 
statut bine definit în trecut, deci respectabili, au ales calea infracțiunii, a 
furtului, escrocherie, delapidării, abuzului, corupției şi traficului, având ca scop 
îmbogățirea peste noapte, cu orice pret. 

Diminuarea responsabilități individuale, prin interpretarea eronată a 
exercitării unor drepturi şi libertăți fundamentale cetăţeneşti, a contribuit şi ea 
la dezvoltarea criminalităţii. 

Dacă adăugăm, la toate acestea, neimplicarea fermă a tuturor organelor 
chemate să prevină şi să reprime fenomenele infracționale, tergiversarea 
nejustificată ori intenționată a soluționării unor dosare penale sau soluțiile cel 
puţin curioase în altele, prin care au fost favorizați marii infractori, avem 
explicația creşterii numărului de infracțiuni în ţara noastră de la 97.828 în 1990, 

la 280.812 fapte penale în care s-a început urmărirea penală în anul 2005, fiind 
înregistrate în evidenţă şi 137.117 fapte cu autori necunoscuti.” 

Evoluţia în ascensiune permanentă a criminalității, creşterea gravității 
unora dintre faptele infracționale şi extinderea ariei geografice de implicare a 
factorilor criminogeni au constituit terenul propice apariţiei primilor „muguri” 
ai crimei organizate clasice, timid în anii 1990-1992 şi, nu se exagerează, în 
forță în anii următori. 

Puţini poliţişti, procurori, judecători, ori cetățeni români credeau, la 
începutul anului 1990, că în ţara noastră crima organizată se va ivi şi dezvolta 
atât de rapid. Nici cei care trebuiau să asigure cadrul legislativ, structurile de 
luptă împotriva acestor fapte nu au prevăzut o evoluţie atât de rapidă a 
fenomenului în România. 

În acelaşi timp, perioada ce a trecut de la Revoluţia din Decembrie 1989 
atestă, indubitabil, că organizaţiile criminale din afara granițelor ţării caută 
legături în rândul infractorilor autohtoni şi a unor oameni de afaceri dispuşi a 
face compromisuri veroase, astfel încât actele de contrabandă, traficul de 
droguri, prostituţia şi proxenetismul, afacerile cu autoturisme, spălarea banilor, 
penetrarea sistemului financiar-bancar, plasarea de valută falsă, sustragerea de 
opere de artă sau alte valori din patrimoniul naţional, escrocarea forţei de 
muncă, introducerea ilegală în ţară a unor cantități mari de deşeuri toxice, 
transferurile ilegale de capital în străinătate şi multe altele să dobândească un 
caracter cât mai organizat şi o dimensiune absolut internaţională. 

De altfel, dr. Douglas Menarchik din Statele Unite ale Americii afirma,” 
în mod justificat, că România, ca şi alte țări din sud-estul Europei, se află în 
vecinătatea epicentrului amenințărilor netradiționale la adresa securității 
regionale, pentru a cărui înfruntare nu sunt pregătite suficient şi nu deţin 
structuri corespunzătoare. Aceste ameninţări clare şi de actualitate vin din 
partea crimei organizate, a traficului de droguri şi a terorismului. Amenințările 
netradiționale la adresa securităţii vor ameninţa regiunea mai mult decât 
amenințările reale sau imaginare de conflict interstatal convențional. 

În următorul deceniu România, ca şi alte ţări din regiune, va cheltui 
milioane de dolari pentru a se pregăti de un război improbabil, timp în care va fi 
răvăşită de crima organizată, de traficul de droguri şi de conflicte de joasă 


? Douglas, Menarchik — Informare prezentată la Conferinţa Ministerială asupra Crimei 
Organizate, Napoli, 21-23 noiembrie 1994. 
? M.I- Direcţia Relaţii Publice, Comunicat din 31.05.2000. 

intensitate. România trebuie să combată crima strategică — o combinaţie 
profund ilegală de crimă organizată, trafic de droguri şi terorism — ceea ce 
necesită un alt set de politici, proceduri, structură de forțe şi buget. 

Unii ar putea privi cu uşurinţă afirmaţiile de mai sus, ori ca fiind de 
natură alarmistă, dar situația este imprevizibilă, iar dacă combaterea 
fenomenului va fi lăsată numai pe seama poliției şi, în mod deosebit, a 
structurilor special înfiinţate în acest scop, în mod sigur vom avea surprize şi nu 
într-un viitor prea îndepărtat. 

Imaginea acestei noi realități interne este întregită de amploarea fără 
precedent a actelor de corupție, a proporțiilor tot mai îngrijorătoare pe care 
aceasta le dobândeşte, a numărului tot mai mare de persoane, unele cu funcții 
de conducere în instituţiile statului, care sunt atrase sau promovează acțiuni de 
corupţie. 

Radiografia cazurilor instrumentate sau aflate în lucru, datele şi 
informațiile obţinute prin mijloace polițienești atestă că evaluările şi prognozele 
asupra evoluţiei şi modului de manifestare a crimei organizate în România s-au 
dovedit a fi reale. 

Mutaţiile nedorite, intervenite în peisajul criminalităţii s-au concretizat 
atât în creşterea numerică a faptelor de natură penală şi a numărului de 
participanţi la comiterea acestora, cât şi în amploarea pe care a căpătat-o 
fenomenul infracțional în rândul minorilor şi tinerilor. 

Recapitulând, studiile şi cercetările întreprinse au relevat faptul că 
fenomenul criminalității în România, ca de altfel pretutindeni, are cauzele 
determinate şi condițiile favorizatoare alimentate de perpetuarea unor structuri 
economice, politice şi sociale deficitare, care sunt incapabile să atenueze, în 
anumite momente, dificultățile economice, conflictele şi tensiunile sociale, 
crizele economice şi inflația, sărăcia şi şomajul, inegalitățile şi inechitățile 
generale dintre indivizi şi grupuri sociale. 

Caracteristic ţării noastre, putem invoca drept alte cauze ale 
criminalității: scăderea influenţei religiei o lungă perioadă de timp, cu efect 
asupra pierderii credinței creştine, slăbirea rolului familiei în societate, 
industrializarea forțată şi iraţională din perioada totalitară şi nu în ultimul rând 
pedepsele penale inadecvate. 

Întrucât numai o mică parte din aceste cauze — şi în mică măsură — au 
putut fi contracarate prin reforme sociale şi economice, în multe situaţii, actele 

de fraudă, înşelăciunea, violența, corupţia, toate formele de trafic ilegal şi altele 
continuă să sporească permanent, iar ceea ce este mai grav, o mare parte capătă 
caracter organizat. 

Aşadar, crima organizată nu a apărut în România pe un teren arid, ci pe 
fondul creşterii continue a stării infracționale de la un an la altul, începând cu 
anul 1990, aşa cum am arătat mai sus. 

În acest cadru s-au constituit primele grupuri care au săvârşit infracţiuni 
grave în interiorul țării, grupuri care în ultimii ani au stabilit contacte în lumea 
interlopă şi a unor oameni de afaceri veroşi, acționând pentru împământenirea 
şi internaționalizarea activităților cuprinse în sfera crimei organizate. 

În acest sens, ca o caracteristică, menţionăm faptul că în domeniul 
financiar-bancar se constată tendinţa structurării şi multiplicării infracțiunilor, 
fiind săvârşite fapte penale complexe sub raportul numărului participanților, 
metodelor folosite, prejudiciilor cauzate, importanţei agenților economici şi 
instituţiilor vizate (bănci, societăți comerciale cu capital integral de stat, fonduri 
mutuale). 

Reamintim în acest context mult mediatizatul caz legat de cauzele şi 
condiţiile ce au determinat criza financiară la Fondul Naţional de Investiţii, 
administrat de SC SOV INVEST SA Bucureşti, precum şi diversele luări de 
poziție în legătură cu împrejurările în care VLAS IOANA MARIA, fostă 
preşedinte a SC SOV INVEST SA a reuşit să părăsească România la 22 mai 
2000, prin punctul de frontieră Vama Veche, în condiţiile în care era dată în 
urmărire generală.“ 

Deşi ca diversitate de fapte crima organizată din România are 
caracteristicile celei din ţările avansate în acest domeniu, se poate afirma, fără 
riscul de a greşi, că în țara noastră, ea nu s-a manifestat până în prezent la 
amploarea şi intensitatea atinsă în ţările occidentale ori chiar limitrofe. 

Contrabanda, care se practica şi înainte de 1990, a căpătat în ultimii ani 
un caracter organizat sau chiar de masă, în unele perioade, ea vizând bunuri şi 
obiecte dintre cele mai diferite, de la sare şi cuie până la cereale, carburanți, 
țigări, alcool şi autoturisme sau arme, droguri şi materiale radioactive. 

O altă particularitate a crimei organizate în țara noastră o constituie 
faptul că datorită poziţiei sale geografice, ea a devenit un segment important al 

narcotraficului de toate tipurile, îndeosebi pe varianta nordică, respectiv Turcia, 
Bulgaria, România, Ungaria, Slovacia, Cehia, Germania, Olanda. 

Pe baza literaturii de specialitate studiate, experienţei dobândite, a 
cazurilor cercetate, îmi asum răspunderea să afirm că, în România, crima 
organizată nu va ajunge la cotele de violență din alte țări, datorită lipsei tradiției 
în acest sens şi, poate nu în ultimul rând, structurii psihice a românului. Într-un 
studiu intitulat „Pedeapsa cu moartea la români”, autorul se referă, pe bază de 
documente, la faptul că prin anul 1630 un țăran din Muntenia a fost condamnat 
la moarte, dar negăsindu-se un călău să-l execute, domnitorul a comutat 
pedeapsa în închisoare pe viaţă. În același an, în Franţa, au fost condamnaţi la 
moarte şi executaţi 248 de cetăţeni. Întrebarea pe care şi-o pune acelaşi autor 
este „Care naţiune era mai civilizată?” 

Ceea ce, de asemenea, ne este caracteristic se referă şi la insuficienţa 
structurilor create de stat pentru lupta împotriva crimei organizate, precum şi la 
lipsa de reacție a autorităților statale față de acest flagel. 

Cu toate acestea, crima organizată, în general, şi crima strategică, în 
special, deşi ne îngrijorează, nu ne sperie. Cu tenacitate şi perseverenţă se vor 
găsi metodele şi mijloacele adecvate pentru prevenirea, combaterea şi 
stăpânirea, prin reprimare, a acestui fenomen, care se constituie, din păcate, pe 
plan mondial, într-un agent patogen mai periculos decât cele cunoscute în 
medicina actuală. 

În acest sens, autorităţile statale române au început să acţioneze cu 
responsabilitate, pentru asigurarea unei protecţii sociale reale, din acest punct 
de vedere, şi printr-o implicare fermă şi responsabilă. Cele ce vor urma, cred că 
se vor constitui într-un „credo” al viitorului. 

Nu putem încheia aceste considerații generale fără a atrage în mod 
serios asupra unui fenomen cu adevărat periculos şi perfid în societatea 
românească, respectiv corupția. 

În acest sens, este interesant de relevat însă, atât pentru situaţia din 
timpul totalitarismului cât şi pentru cea postrevoluționară că, în graficul 
evoluţiei criminalităţii pe segmentul corupției — reprezentat prin elementele sale 
cele mai critice — numărul de persoane condamnate pentru luare de mită şi trafic 
de influență, cota maximă o atinge anul 1986 şi nu anii reformei. 


S Preşedinţia României — Secretariatul Consiliului Suprem de Apărare a Țării, „Analiza 
Consiliului Național de Acţiune Impotriva Corupției şi Crimei Organizate”, nr. C.N./133 din 
29.01.1998, pag. 2. 

În explicarea acestui adevărat paradox pot fi luate în calcul şi 
componentele care definesc politica penală a unui stat, precum şi cele din 
domeniul criminologiei ce estimează relațiile cantitative dintre criminalitatea 
reală şi cea descoperită. Importantă este discrepanţa, pe care cifrele statistice o 
pun în evidență, între imaginea creată în legătură cu fenomenul corupției şi 
realizarea acestuia în configuraţia sa juridică. 

Din datele referitoare la perioada 1990-2006 rezultă cu certitudine că 
infracțiunile de serviciu sau în legătură cu serviciul sunt practic prezente în 
întregul sistem economic, în administraţia de stat, în instituţiile bugetare, 
precum şi în interiorul unor organisme de control. 

Dacă abordăm fenomenul corupției „lato sensu”, infracțiunile enunțate 
şi alte infracțiuni de serviciu sau în legătură cu serviciul, precum şi cele de 
contrabandă, evaziune fiscală, bancrută frauduloasă, delapidare, înşelăciune, 
nerespectarea regimului armelor şi munițiilor, traficul de stupefiante etc., 
trebuie spus că, spre exemplu, în anul 2000 numărul total al persoanelor 
condamnate pentru acest gen de fapte este de 2.641, ceea ce reprezintă 2,8% din 
numărul total al condamnaților definitiv. 

Cu toate că a crescut numărul inculpaților trimişi în judecată pentru 
fapte de corupţie, totuşi nu se poate afirma că s-a produs implicit şi o creştere 
semnificativă a eficienţei activităţii organelor şi instituțiilor care au atribuţii în 
domeniul descoperirii şi cercetării acestor infracțiuni. 

Conotaţiile acestei situații, cu implicaţii serioase asupra dimensiunii 
judiciare a fenomenului corupției, pot fi de natură politică, sociologică şi chiar 
ideologică, putând fi expresia unei reacții simpliste, pur cantitative la 
imperativele unei politici penale axată, în această perioadă de tranziție, pe un 
model de prevenţie primitiv constituit aproape exclusiv din măsuri de control 
negative (sancţiuni). 

Pe de altă parte, sunt puse în discuţie calitatea şi cantitatea mijloacelor 
sociale folosite pentru prevenirea şi combaterea corupției, gradul de organizare 
şi eficiența agenților de control social angrenați în astfel de acțiuni, ca şi 
coerenţa şi coordonarea profilaxiei sociale. 

Sunt grăitoare concluziile trase de Consiliul Suprem de Apărare a Ţării, 
cu prilejul analizei activităţii Consiliului Naţional de Acţiune Împotriva 
Corupţiei şi Crimei Organizate pe anul 1997, din care reproducem următoarele: 
„Din datele furnizate a reieşit că tocmai instituţiile care ar fi trebuit să fie foarte 
active în combaterea criminalităţii organizate înregistrau, în interiorul lor, o 

atitudine de neimplicare şi chiar unele acte de corupţie ale căror consecinţe nu 
puteau fi comensurate”.* 

S-a remarcat că tendința de  internaționalizare şi caracterul 
transfrontalier al crimei organizate reprezintă amenințări grave la adresa 
siguranței naționale pe fondul disfuncționalităţilor şi vulnerabilitătilor existente 
în structurile instituționalizate ale statului român. De asemenea, s-au reținut 
consecinţele deosebit de periculoase care se conturau în domeniul economic, ca 
urmare a incompetenței manageriale şi a infracțiunilor de mari proporții care 
vizau deturnarea de fonduri. 

Avându-se în vedere că până la acea dată inițiativele vechiului Consiliu 
Suprem de Apărare a Ţării, pe linia combaterii corupţiei şi crimei organizate au 
fost nesemnificative şi nu au condus la rezultate concrete, pentru înlăturarea 
grabnică a consecinţelor s-a hotărât înființarea de urgență a Consiliului Naţional 
de Acţiune Împotriva Corupţiei şi Crimei Organizate, organism care să 
coordoneze activitatea instituţiilor abilitate în domeniu.” 

Dincolo de conotaţiile politice ale acestor aprecieri în legătură cu fosta 
guvernare, eficiența şi durata de acţiune a respectivului consiliu, un aspect 
important îl reprezintă aprecierile asupra fenomenului şi modului de 
manifestare a crimei organizate şi a componentei sale — corupţia, în societatea 
românească actuală. 

Într-un stat de drept, esenţială rămâne politica penală elaborată de 
Parlament şi pusă în practică de Executiv, care trebuie supusă nerestricționat 
controlului autorității judecătoreşti, iar magistratului să-i fie create condiţiile ca, 
în deplină independenţă şi imparţialitate, să se pronunţe în limitele stricte ale 
legii cu privire la faptele şi persoanele judecate, fără a se lăsa influenţat de o 
fenomenologie ce adeseori poate fi pur conjuncturală. 

Deşi în ultimii ani nu s-au efectuat studii criminologice aprofundate în 
domeniu, analizele sectoriale întreprinse de autorităţile judiciare permit unele 
aproximări ale dimensiunilor reale ale fenomenului. 

Prin atribuțiile sale şi datorită caracterului direct, nemijlocit al 
contactului pe care îl are cu realitățile sociale şi cu cetăţenii, Poliția deţine, cel 
puţin statistic, date mai apropiate de criminalitatea reală pe segmentul corupției. 
Din acest motiv, datele comunicate de Poliţie (7.110 cazuri de corupţie 
anchetate în 1996; 9.073 în anul 1997; 4.000 în 1998; 5.619 în 1999; 6.682 în 


5 Situaţiile statistice anuale întocmite de Direcţia Cazier Judiciar, Statistică şi Evidenţă 
Operativă din perioada 1990-2003. 

2000; 8.287 în 2001; 10.935 în 2002; 10.389 în 2003 şi 7.944 în anul 2005) nu 
trebuie considerate drept exagerate, iar dacă luăm în considerație raportul, în 
general acceptat, între criminalitatea ascunsă şi cea descoperită, atunci 
criminalitatea reală în acest domeniu ar trebui plasată în apropierea cotei de 
20.000 cazuri anual.€ 

Percepția publică a fenomenului de corupție în societatea românească nu 
a constituit o preocupare permanentă şi substanțială a cercetării sociologice. 
Datele furnizate de un studiu realizat de către Institutul de Sociologie al 
Academiei Române pun în evidență locul pe care-l ocupă fenomenul de 
corupție în ansamblul preocupărilor populației. 

Potrivit acestor estimări, corupția reprezintă fenomenul cel mai 
răspândit dintre toate comportamentele deviante (89,5%) şi una dintre formele 
cele mai grave ale criminalității (93%) situată aproape la egalitate cu omorurile 
şi violențele. 

Discrepanţa dintre imaginea publică şi dimensiunea juridică, exprimată 
prin criminalitatea descoperită şi judecată — singurul indicator sintetic obiectiv 
— precum şi confuzia între planul etiologic şi domeniul controlului social al 
criminalității sunt evidente. 

Populația consideră că principala cauză a fenomenului de corupţie o 
constituie lipsa de fermitate a reprezentanților legii, un rol important în crearea 
acestei imagini avându-l mass-media şi lipsa unor informaţii pertinente, uşor 
accesibile opiniei publice. 


2. Caracteristicile criminalităţii în perioada de tranziție 


În realitatea cotidiană, corupţia a devenit acel flagel care amenință nu 
numai drepturile şi libertățile individului, cât însăşi buna funcționare a 
instituţiilor statului de drept, societatea democratică în ansamblul ei. 

La început de mileniu III, după mai multe decenii de acumulări, marile 
regiuni dezvoltate ale lumii construiesc cadrul social, economic, cultural şi 
politic al unei noi civilizaţii. 

România poate şi trebuie să se alăture acesteia, însă este imperios 


TROE 


modalitățile de care dispunem. 


6 Ibidem; Evaluările anuale ale activității I.G.P.R. 

Evoluţia societăţii româneşti după anul 1990 evidenţiază faptul că, în 
pofida intensificării intervenției statului, justiției şi administraţiei în acțiunea de 
prevenire şi combatere a criminalităţii, asistăm la recrudescenţa şi extensia 
actelor de violenţă şi agresivitate îndreptate împotriva persoanei, patrimoniului 
public şi privat, precum şi la amplificarea faptelor de corupție şi fraudă în 
diferite sectoare ale vieții economice, sociale şi politice. 

Noile reglementări politice, economice şi juridice promovate în societate 
în perioada de tranziţie au fost, aşa cum s-a arătat mai sus, percepute diferit. 

Deschiderea graniţelor a adus cu sine creşterea enormă a numărului de 
persoane, mijloace de transport şi mărfuri ce intră şi ies din România. Această 
situaţie, deosebit de favorabilă, a fost şi este speculată de infractori, efectele 
acțiunilor lor ilicite regăsindu-se în escaladarea fenomenului infracțional, în 
tendința acestora de a-şi crea legături în alte ţări, îndeosebi în mediul celor din 
grupările de emigranți şi în unele structuri ale crimei organizate. 

Creşterea criminalității pe segmentul infracțiunilor cu violenţă şi al celor 
de prejudiciere a proprietății publice şi private s-a datorat în mare măsură stării 
de provizorat ce a dominat în toate sectoarele social-politice şi economice, dar 
şi juridice, inclusiv în domeniul respectării ordinii de drept, cât şi în cel al 
nesoluționării corespunzătoare a tuturor tensiunilor şi conflictelor care, la 
rândul lor, având în vedere şi vidul de putere qvasi-existent, au înlesnit şi chiar 
favorizat, în prima etapă de după Revoluţia din Decembrie 1989, descătuşarea 
energiilor şi escaladarea manifestărilor revendicative şi de justiție personală sau 
colectivă. 

Astfel, în România s-au dezvoltat factori socio-economici şi criminogeni 
care stimulează crima organizată internă, cu tendințe evidente de racordare 
rapidă a acesteia la procesul de globalizare şi internaționalizare. 

Analiza datelor care atestă starea de criminalitate din România 
demonstrează că, în ultimii ani, infracțiunile reclamate şi descoperite au crescut an 
de an sub aspect numeric, situaţia prezentându-se astfel: în anul 1990 au fost 
constate 97.828 infracţiuni; 1991 (139.290); 1992 (144.750); 1993 (219.487); 1994 
(237.004); 1995 (297.046); 1996 (321.651); 1997 (361.061); 1998 (399.129); 1999 
(363.699); 2000 (353.747); 2001 (340.414); 2002 (33 1.091); 2003 (312.771); 2004 
(279.041); 2005 (278.513) şi 317.373 infracţiuni în anul 2006. 

Evoluţia ascendentă a criminalităţii în țara noastră este evidențiată şi de 
rata criminalităţii calculată la 100.000 locuitori, care a crescut de la cifra de 414 
în anul 1990 la 1.297 în 2005, după cum urmează: în anul 1991 (601); 1992 
(635); 1993 (964); 1994 (1.039); 1995 (1.305); 1996 (1.423); 1997 (1.597); 

1998 (1.765); 1999 (1.613); 2000 (1.575 >; 2001 (1.516); 2002 (1.390); 2003 
(1.270); 2004 (1.284); 2005 (1.297) şi 2.386 în anul 2006. Cele 317.373 
infracțiuni constatate în anul 2006 au fost săvârşite de 230.375 persoane, cu 
223.093 mai multe decât în 1990. (Datele de mai sus sunt extrase din situațiile 
statistice ale Inspectoratului General al Poliției Române). 

Referitor la vârsta făptuitorilor, reține atenția numărul mare de tineri şi 
minori care au săvârşit fapte penale, peste 50% (persoane între 18-30 ani). 

Analiza structurii participanţilor la comiterea infracțiunilor constatate 
relevă că majoritatea dintre aceştia au comis infracțiuni de natură judiciară 
(contra persoanei şi avutului acesteia), peste 28% infracțiuni economice, iar 
restul alte infracțiuni. 

De asemenea, analizele efectuate au scos în evidență faptul că 44% 
dintre făptuitori sunt fără ocupaţie, iar 2% sunt şomeri. 

Referitor la criminalitatea premeditată împotriva persoanei, săvârşită 
prin metode şi mijloace necunoscute până în prezent în țara noastră, se remarcă 
o creştere a infracțiunilor grave, a omorurilor comise prin cruzime, în scop de 
Jaf, din răzbunare ori pentru plata unor facturi neonorate (aşa-zişii recuperatori). 

Pe fondul liberei circulații a străinilor în ţara noastră, peisajul 
criminalității s-a îmbogăţit cu noi aspecte îngrijorătoare. 

Se dețin date că grupări criminale din interiorul țării acționează pe linia 
organizării şi internaționalizării actelor de contrabandă, a traficului de droguri, 
prostituție, proxenetism, afaceri cu autoturisme de lux, spălarea banilor prin 
activități comerciale, penetrarea sistemului financiar-bancar, plasarea de valută 
falsă, sustrageri de opere de artă sau alte valori din patrimoniului cultural-naţional, 
escrocarea forței de muncă, transferuri ilegale de capital în străinătate ş.a. 

Exemplificăm în acest sens un caz privind un grup de țigani, organizat 
pe principii de tip mafiot, condus de trei capi care, împreună cu alți 13 
infractori locotenenţi şi bodiguarzi, prin forță şi amenințarea cu moartea, au 
deposedat mai mulți agenţi economici privaţi de mărfuri, valută şi bunuri în 
valoare de peste 2,3 miliarde lei. De asemenea, acest grup de infractori, sub 
acoperirea activităților comerciale în cadrul unor firme, prin violenţă şi 
constrângere fizică, au jefuit agenţii economici cu care se aflau în litigii. În 
acelaşi timp, au organizat legături de natură criminală cu elemente din lumea 
interlopă a ţărilor limitrofe şi chiar vestice, încercând să atragă în anturajul lor 
personalități politice, ziarişti şi funcționari publici. 

În domeniul criminalităţii economico-financiare s-au amplificat 
fenomenele de agresionare fățişă a avuţiei publice, transferurile ilegale de 

capital, sustragerile de mari proporții, actele de mare contrabandă şi evaziune 
fiscală, abuzurile şi înşelăciunile, falsurile în documente care atestă producția, 
importul şi exportul de mărfuri şi produse. 

În aproape toate sectoarele de activitate s-au înregistrat cazuri de 
nerespectare vădită a dispoziţiilor legale în formarea şi funcționarea societăților 
comerciale, acte de abuz şi corupţie în aprovizionarea unităţilor private, o stare 
de totală neimplicare a factorilor responsabili în protecția patrimoniului 
societăților comerciale cu capital de stat, cu alte cuvinte un jaf la scară 
națională. 

În mod deosebit, în sectorul proprietăţii de stat sau mixte, circuitele 
financiare au fost lăsate necontrolate, ceea ce a permis în multe cazuri celor 
care le-au condus să le utilizeze în interes personal sau în scopul dorit ori 
impus. 

Sume importante de bani alocate de la buget ca subvenţii, compensaţii 
cu destinaţie exactă, de cele mai multe ori pentru retehnologizare au fost 
folosite pentru acordarea de salarii sporite, premii, deplasări în străinătate, 
dotări administrative de mare lux şi confort, ori achiziționarea de materii prime, 
materiale şi accesorii, prin intermediul unor societăți comerciale interpuse, 
aducătoare de mari profituri celor implicaţi în asemenea ilegalităţi. 


2.1. Infracţiunile de furt din avutul public şi privat 


Infracţiunile de furt din avutul public şi privat deţin ponderea în totalul 
infracțiunilor comise în întreaga perioadă. Din societăţile comerciale a fost 
sustrasă întreaga gamă de produse materiale şi materii prime, bunuri şi valori de 
importanță deosebită, începând cu piese, scule, componente electronice, 
carburanți, utilaje, mijloace de transport şi terminând cu mercur, metale rare şi 
preţioase etc. 

Rețin atenția furturile de mari proporţii, cele comise la comandă, în 
marea lor majoritate, de grupuri organizate de infractori, bine structurate şi cu 
un comportament deosebit de agresiv.” 


7 Cartea Albă a Crimei Organizate şi a Corupţiei, Op. cit., pag. 79. 

2.2. Abuzurile în serviciu, actele de delapidare şi gestiunile 
frauduloase 


Aceste genuri de fapte penale cu consecinţe greu de evaluat, prin care 
s-au lezat grav interesele şi patrimoniul regiilor autonome şi societăților 
comerciale cu capital de stat, au înregistrat creşteri alarmante în perioada de 
referință. 

Cauza principală care a generat această agresiune asupra avuţiei 
naționale a constituit-o starea de profundă criză existentă în organizarea 
societăților comerciale şi a regiilor autonome, indisciplina salariaților, 
comportamentul ilegal şi abuziv al multora dintre aceştia față de bunurile şi 
valorile existente, precum şi participarea directă la comiterea unor asemenea 
fapte a factorilor cu atribuţii de conducere şi control. 


2.3. Contrabanda şi evaziunea fiscală 


Actele de contrabandă, fraudele valutar-vamale şi urmare a lor, 
evaziunea fiscală, au constituit în tot acest timp activități extrem de profitabile 
pentru elementele infractoare, numeroşi agenţi economici devenind într-o 
perioadă foarte scurtă multimiliardari de pe urma comerțului cu mărfuri 
provenite din astfel de infracțiuni. 

S-au creat rețele calificate de traficanţi în domeniul petrolului, 
alcoolului, țigărilor, cafelei etc., care au facilitat intrarea sau ieşirea din ţară a 
unor imense cantități de produse şi organizarea unor adevărate canale subterane 
de distribuire a acestora către majoritatea localităţilor din țară. 

Infracţiunile de contrabandă şi evaziune fiscală, în contextul creşterii 
traficului de călători şi al multiplicării operațiunilor comerciale, s-au 
diversificat atât sub aspectul formelor de comitere, cât şi al bunurilor care fac 
obiectul acestora, practic ele extinzându-se asupra tuturor mărfurilor 
susceptibile de a fi introduse sau scoase din țară fără achitarea taxelor prevăzute 
de lege. 

Una dintre metodele mai des folosite în această perioadă, în comiterea 
infracțiunii de contrabandă, a constituit-o introducerea în ţară de mărfuri şi 
produse prin sistemul „tranzit”, pe numele unor cetățeni moldoveni, şi prin 
facturi externe la prețuri subevaluate şi în cantități mai mici decât cele reale. 


8 Cartea Albă a Crimei Organizate şi a Corupţiei, Op. cit., pag. 79 

În acelaşi timp, au fost scoase din ţară, prin aceleaşi metode, cherestea, 
motorină şi benzină, materiale de construcții, materii prime ş.a. 

Cazuistica din acest domeniu evidenţiază faptul că cele mai vizate zone 
ale țării au fost Portul Constanţa, Dunărea Inferioară, Giurgiu şi zonele de vest, 
ale frontierei cu Iugoslavia şi Ungaria, unde s-a derulat peste 80% din traficul 
de mărfuri la import şi export. 

În aceste zone, grupurile de contrabandişti autohtoni şi străini au stabilit 
legături infracţionale cu filiere internaţionale bine organizate, complicități cu 
lucrătorii vamali şi Căpitănuile porturilor şi dispun de mijloace financiare şi 
materiale deosebite, de relaţii în rândul autorităților, astfel încât descoperirea şi 
documentarea activităţii lor infracționale, a fost şi este dificilă. 

Evaziunea fiscală, fenomen care alimentează din plin economia 
subterană, s-a manifestat mai ales prin intermediul firmelor „fantomă”, cu 
ajutorul cărora sunt vehiculate cantități mari de bunuri, fără ca statul să 
încaseze vreun ban. 

În principal, actele de evaziune fiscală se comit prin neevidenţierea 
corectă a operațiunilor  economico-comerciale, înregistrări fictive în 
contabilitate, distrugerea intenţionată a documentelor de evidență contabilă 
primară, diminuarea procentului de adaos comercial practicat, folosirea unor 
evidențe duble, întocmirea şi prezentarea de date nereale în bilanţuri şi balante, 
ascunderea unor activități comerciale, nedeclararea sucursalelor, filialelor, 
punctelor de lucru, a depozitelor şi magazinelor, prezentarea de documente 
false la operaţiunile de import-export etc. Practic, este vorba de eludarea, printr- 
o gamă largă de metode şi mijloace, a legislaţiei financiare a ţării. 

De altfel, fenomenul evazionist a fost favorizat de existenţa firmelor 
„fantomă” a căror înființare a fost şi este încurajată de însăşi comportarea 
incorectă a unor funcționari publici care au acceptat confirmarea de situaţii 
nereale referitoare la înființarea şi derularea activităţii acestora, devenind în 
acest fel complicii ai infractorilor.” 


? Secretariatul Consiliului Suprem de Apărare a Țării — Analiza Activităţii Consiliului Naţional 
de Acţiune Impotriva Corupţiei şi Crimei Organizate în anul 1997 — nr. C.N./133 din 
29.01.1998, pag.7. 

3. Crima organizată şi corupţia în unele sectoare strategice 


Analiza fenomenologică şi evaluarea neîntreruptă a datelor şi 
informațiilor cu relevanță pentru siguranța națională, acumulate în procesul de 
investigare a actelor, faptelor şi situaţiilor manifestate, din spectrul larg al 
crimei organizate şi corupţiei, au reliefat că în perioada de tranziţie, în pofida 
intensificării acțiunilor de combatere, au proliferat activităţile ilicite şi a sporit 
gradul lor de periculozitate socială, ca efect al diversificării, perfecţionării şi 
profesionalizării metodelor şi mijloacelor utilizate, agregării grupurilor 
existente în structuri din ce în ce mai riguros organizate şi preocupate de 
conectarea cu rețele externe. Concomitent, este de relevat şi tendința 
organizațiilor criminale din străinătate de a iniția şi dezvolta pe teritoriul 
României nuclee proprii ce urmăresc, de regulă, să se interpună pe rutele de 
trafic ilegal ce tranzitează țara. 


3.1. In sectorul financiar-bancar 


Pe fondul predispoziției pentru obţinerea unor câştiguri facile şi 
necuvenite, manifestată de unii factori de decizie — la nivel central sau local — 
au fost montate operațiuni de creditare preferenţială a unor firme private, fără 
garanţii corespunzătoare, ajungându-se la situaţii în care recuperarea datoriilor, 
de ordinul miliardelor de lei şi a milioanelor de dolari, a devenit practic 
imposibilă din cauza insolvabilităţii declarate a debitorilor. 

De asemenea, au fost sesizate tentativele unor cetățeni străini şi ale unor 
adevărate rețele externe care, sub masca unor colaborări financiare cu grupuri 
din străinătate, urmăreau, în realitate, fie angajarea partenerilor români în 
operaţiuni fictive dar generatoare de masive prejudicii, fie spălarea unor fonduri 
obținute în exterior din activităţi ilegale. 

Se poate afirma că o parte a sistemului bancar din România a fost 
utilizat pentru spălarea banilor murdari rezultați din afacerile de mare 
contrabandă şi acte de evaziune fiscală, trafic cu droguri, maşini furate etc. 19 

Au fost constatate şi procedee tipice de spălare a banilor murdari, fluxul 
acestora fiind, în acest moment în cea mai mare proporție, din România spre 
alte țări ale lumii, drept urmare, multe fonduri ale societăților comerciale cu 
capital de stat sau mixt au fost înghiţite de mafia care acționează în sistemul 


10 Cartea Albă a Crimei Organizate şi a Corupţiei, Op. cit., pag. 78 şi următoarele. 

financiar-bancar. Nu întâmplător au fost folosite, de către bănci din România, 
paradisurile fiscale din Elveţia şi Insulele Virgine. 

Importanţa socio-economică a activităților financiar-bancare a fost 
demonstrată în toate perioadele evoluţiei sociale, apreciindu-se de către 
specialiştii în domeniu că stabilitatea, siguranța şi securitatea acestora sunt 
determinante pentru întregul complex economic naţional. 

Analiza intrinsecă a fenomenului infracțional specific perioadei de 
tranziție parcursă de România, aşa cum a fost el perceput în urma soluționării 
multor dosare penale, scoate în evidență anumite modalităţi şi forme specifice 
de comitere a infracțiunilor în acest domeniu, dar şi unele condiţii şi împrejurări 
ce au favorizat amplificarea acestora, astfel: 

e acordarea ori facilitarea obținerii preferențiale a unor credite de către 
funcționarii bancari, pe fondul comiterii unor acte de corupţie, ori al unor 
interese directe pe care aceştia le aveau în societăţile împrumutate; 

e emiterea documentelor de plată unor instituţii de credit ori persoane 
particulare, fără a exista garanția sau acoperirea reală necesară efectuării 
acestor operaţiuni; 

e folosirea creditelor bancare acordate societăților comerciale, în 
totalitate ori parțial, de către administratorii acestora, în interes personal; 

e prezentarea şi acceptarea, cu ocazia contractării unor credite, de 
garanţii, ipoteci sau gajuri cu valori vădit supraevaluate ori deja angajate; 

e inducerea în eroare a băncilor finanțatoare, prin folosirea de către 
administratorii unor societăți comerciale de documente fictive referitoare la 
bonitatea acestora, activitatea, veniturile şi patrimoniul social; 

e acordarea de credite cu dobândă bonificată, în baza unor documente 
false, prin care se atestă executarea unor operaţiuni productive care, prin efectul 
legii, presupun o astfel de înlesnire bancară. 

Concluzionând asupra evoluției şi dinamicii criminalității economico- 
financiare, ce a caracterizat sistemul financiar bancar din România în perioada 
de tranziție parcursă, trebuie relevat că au fost descoperite peste 1.500 
infracțiuni privind fraude comise prin efectuarea unor transferuri ilegale de 
capital prin conturile bancare, acte de abuz şi corupţie în legătură cu acordarea 
de credite şi alte facilități bancare, edificatoare în acest sens fiind cazurile 
referitoare la fostele conduceri ale băncilor: DACIA FELIX, CREDIT BANK, 
FORTUNA, BANCOREX şi BANKCOOP, devenite deja de notorietate. 

Se poate afirma însă că, în prezent, ca urmare a măsurilor specifice şi 
activităților de cercetare întreprinse împotriva persoanelor vinovate, s-a 
diminuat considerabil numărul cazurilor de acordare a creditelor neperformante, 
cu mare expunere la risc sau fără constituirea garanțţiilor legale, precum şi a 
celor de transfer ilegal în străinătate a unor sume importante în valută. 


3.2. În sectorul construcțiilor de maşini 


În întreprinderile din acest sector, prin frecvenţa ridicată şi amplitudinea 
prejudiciilor cauzate, încheierea de tranzacţii cu clauze net dezavantajoase 
societăților cu capital de stat, chiar de către factori decizionali desemnaţi să le 
asigure buna gestionare, corupţia, înşelăciunea, delapidările au atins dimensiuni 
de fenomen şi, în afara cazurilor izolate de uşurinţă sau incompetență 
managerială, au avut, ca factor determinant, interesul obținerii de avantaje 
materiale. Pentru aceasta, au fost încheiate contracte comerciale, la export şi la 
intern, cu firme fără bonitate care, ulterior, nu au mai achitat mărfurile livrate 
ori le-au plătit cu mari întârzieri, operațiunile camuflând, în fapt, cel mai adesea 
creditarea oneroasă a firmelor partenere, în care semnatarii documentelor de 
perfectare a afacerilor erau direct sau intermediar implicați prin utilizarea 
procedeului asocierilor. 

Precipitate şi deloc studiate, din punct de vedere al eficienței, asocierile 
cu firme străine, cărora le-au fost acceptate pretenţiile exagerate şi condițiile 
păgubitoare impuse, de multe ori au provocat mari prejudicii materiale şi chiar 
compromiterea prestigiului producătorilor români în relaţiile comerciale cu alți 
parteneri serioşi. 

Este de menţionat, pentru sublinierea aparentului diletantism al acestor 
aranjamente, că multe din aceste asocieri au avut ca obiect activități ce nu 
aveau nimic comun cu profilul societăţilor angajate.!! 


3.3. In sectoarele metalurgic, siderurgic şi al resurselor energetice 


În aceste sectoare strategice s-au utilizat aceleaşi metode ale 
contractelor dezavantajoase, pe bază de comision confidenţial, apelându-se la 
documente fictive, cu urmări şi efecte similare: mari prejudicii şi executarea 
unor lucrări de investiţii şi retehnologizare cu deficiențe semnificative, datorate 


l Ibidem, pag. 80 şi următoarele. 

îndeosebi incapacității profesionale a executanților, în general privaţi şi angajați 
în mod preferențial. 

S-au remarcat acțiunile unor conducători de mari societăţi comerciale de 
profil, care au angajat unitățile gestionate în lucrări de investiţii ori acțiuni de 
retehnologizare ineficiente, cu costuri mari pentru utilaje neperformante şi 
contracte preferențiale de desfacere a produselor proprii ori de aprovizionare cu 
materii prime şi materiale în condiții dezavantajoase, mobilul fiind, în cele mai 
multe situaţii, obţinerea de importante avantaje personale necuvenite.” 

Infracțiunile descoperite şi instrumentate în aceste sectoare au fost 
comise în general prin folosirea următoarelor mijloace şi metode ilicite: 

e falsificarea datelor înscrise în documentele de export privind 
compoziția chimică a materialelor; 

e creşterea artificială a preţului la utilajele şi materiile prime importate, 
diferențele fiind încasate în străinătate, în timp ce firmele s-au sustras de la 
plata unei părţi însemnate din impozitul pe profit; 

e scăderea preţului produselor exportate, urmărindu-se prin aceleaşi 
procedee, sustragerea de la plata unor taxe şi obligații la buget şi transferuri 
ilegale de valută în străinătate; 

e casări abuzive de utilaje şi instalații şi neluarea măsurilor necesare de 
conservare a patrimoniului; 

e concesionarea unor exploatări naturale către investitori străini, cu 
înscrierea de date false privind calităţile terenurilor; 

e organizarea de licitaţii formale pentru vânzarea de active, angajarea 
unor lucrări de investiții ori cumpărarea pachetului majoritar al acțiunilor 
societăților de profil; 

e folosirea rețelelor electrice pentru importul de energie ieftină şi 
micşorarea activității unităților din sistemul național, în scopul falimentării 
acestora şi eliminarea concurenței. 


3.4. În domeniul petrolier 


Cazuistica instrumentată în domeniul petrolului relevă faptul că o serie 
de factori de decizie din structurile centrale şi teritoriale ale industriei chimice 
şi petrochimice au săvârşit grave abuzuri şi ilegalităţi în sfera aprovizionării, 


"2 Ibidem, pag. 81 şi următoarele. 

transportului, prelucrării şi valorificării țițeiului şi produselor derivate, în 
scopul obţinerii unor importante avantaje materiale. 

Aceste fapte, realizate cu concursul unor persoane de la diferite niveluri 
decizionale din sistemul administraţiei de stat, s-au finalizat pe fondul unor 
interese şi decizii economice insuficient documentate, cu implicații negative pe 
ansamblul ramurii de producţie şi prelucrare a țițeiului.” 

În numeroase situaţii, în sistemul de aprovizionare şi desfacere a acestor 
produse s-au interpus în mod nejustificat verigi intermediare (firme româneşti 
sau străine), ca urmare a unor interese particulare sau de grup din societățile 
comerciale de stat cu atribuţii în acest domeniu, cu influențe negative asupra 
intereselor legale ale statului. 

Societăţi comerciale cu capital majoritar de stat au importat cantități 
mari de ţiţei, pe care l-au declarat ca fiind necesar pentru prelucrare în sistem 
„processing”, în realitate ele fiind valorificate la intern, direct sau prin firme 
intermediare, prin acordarea de scutiri de impozite şi neperceperea taxelor 
vamale, prin care bugetul de stat a fost grav prejudiciat. 

Au avut loc substanţiale scurgeri de venit naţional peste graniță prin 
exportul de produse petroliere la preţuri mai mici decât cele interne şi sub 
preţul bursei internaționale, practic subvenționându-se astfel de către statul 
român aceste operaţiuni de export, făcute pentru a se obține valuta necesară 
refinanțării importurilor de țiței. 

Uneori, aceleaşi produse româneşti s-au reîntors în țară cu licența de 
import, concurând în acest mod propriile produse de pe piaţa internă, iar în alte 
cazuri s-au schimbat destinațiile produselor petroliere de la export la intern, 
favorizându-se astfel o serie de firme private în care factorii decizionali din 
sistemul petrolier erau direct interesați. 

Prin aceste grave încălcări ale legislației în vigoare, abuzuri şi 
înşelăciuni, delapidări, acte de mare contrabandă şi evaziune fiscală, comise pe 
fondul faptelor de corupție, bugetul de stat şi patrimoniul societăţilor 
comerciale cu capital de stat furnizoare de produse petroliere au fost 
prejudiciate cu multe sute de miliarde de lei. 

De exemplu, în anul 1997, în cazul SC TURNU MĂGURELE - Banca 
Columna au fost anchetați nouă manageri generali, directori, preşedinţi şi 
vicepreşedinţi de bancă, membrii ai consiliului de administraţie şi contabili şefi, 


'5 Ibidem, pag. 82 şi următoarele. 

implicați în şase dosare penale cu pagubă de peste 122 miliarde lei, produse 
prin asemenea ilegalităţi. 

Investigațiile economice efectuate, cercetările întreprinse în cauzele 
instrumentate şi datele obţinute cu ocazia verificărilor financiar-contabile ale 
Curţii de Conturi şi ale altor organe de specialitate au pus în evidenţă existența 
în acest domeniu de activitate a unor abuzuri şi ilegalităţi care au avut 
următoarele consecinţe: 

e deteriorarea gravă a situaţiei financiare a rafinăriilor, prin suportarea 
de către acestea a influențelor nefavorabile la importul de ţiţei şi practicarea la 
intern a unor preţuri de livrare stabilite cu nerespectarea normelor legale; 

e obținerea de importante venituri necuvenite şi de beneficii sub formă 
de salarii, prime, dividende ş.a. de către personalul şi factorii de conducere ai 
S.C. PETROLEXPORTIMPORT S.A. şi S.C. RAFIROM S.A., care de drept se 
cuveneau societăților comerciale de procesare a țițeiului; 

e deturnarea unor contracte economice de către S.C. 
PETROLEXPORTIMPORT S.A. Bucureşti, firmă de prestigiu pe piața 
internațională a țițeiului, către diverse firme private ai căror patroni au fost 
salariați ai acesteia sau chiar rude ori relații apropiate ale membrilor consiliului 
de administrație; 

e schimbarea destinaţiei unor produse petroliere de la export la intern şi 
favorizarea unor firme private, prin încasarea de către acestea a unor prețuri 
superioare la astfel de produse, în detrimentul furnizorilor interni cu capital de 
stat; 

e favorizarea, pe fondul actelor de corupție, a unor agenți economici 
prin neîncasarea de la aceştia a contravalorii produselor vândute, uneori sub 
prețul pieței; 

e schimbarea destinaţiei fondurilor alocate de stat pentru importul de 
titei, prin creditarea ilegală a unor agenți economici, achitarea unor datorii ori 
investirea în acțiuni la alte societăți etc.; 

e neurmărirea modului de îndeplinire a clauzelor din contractele 
încheiate cu partenerii străini privind procesarea țițeiului din import, în sensul 
acoperirii cheltuielilor generate de această operațiune; 

e nerespectarea modalităților legale de asigurare a valutei necesare 
importului de țiței, cu consecințe negative asupra asigurării produselor 


14 Secretariatul Consiliului Suprem de Apărare a Țării — Analiza Activității Consiliului Național 
de Acțiune Împotriva Corupției şi Crimei Organizate în anul 1997 — nr. C.N./133 din 
29.01.1998, pag.5 şi următoarele. 

petroliere în cantitățile şi la termenele prevăzute în Programul Energetic 
Naţional. În acest sens un exemplu considerăm că este edificator. Astfel, în 
cadrul Programului Energetic Naţional din anii 1994-1995, s-a stabilit 
achiziționarea din import a cantității de 500.000 tone ţiţei, constituind stoc de 
rezervă şi având ca sursă de finanţare creditul acordat societății PETROGEL 
S.A. în sumă de 60 milioane dolari SUA, de către BANCOREX S.A. Contrar 
prevederilor contractuale care stipulau „efectuarea plății — pe măsura livrării 
mărfii”, S.C. PETROLEXPORTIMPORT S.A. a deschis acreditive în sumă de 
60 milioane dolari în favoarea S.C. PETROGEL S.A., care nu a livrat până la 
expirarea termenului contractual nici o cantitate de țiței.” 


3.5. În sectorul prestărilor de servicii 


S-au comis multiple acte de corupție şi alte ilegalităţi, în special cu 
ocazia autorizării şi derulării unor activităţi permise numai în anumite condiții 
prevăzute expres de lege şi care în general nu sunt respectate de cei ce au 
solicitat şi obținut autorizaţiile sau avizele necesare. 

Analizele efectuate cu privire la evoluţia şi dinamica fenomenului 
infracțional specifice sectorului prestărilor de servicii, care deține ponderea din 
totalul întreprinderilor private mici şi mijlocii, cărora li s-au acordat facilități 
deosebite în scopul dezvoltării, au scos în evidenţă faptul că activitățile ilegale 
din aceste domenii tind să prezinte un grad sporit de periculozitate, din cauza 
penetrării şi participării la activitățile ilicite a unor cetățeni autohtoni şi străini 
interesați în „spălarea” unor importante sume obţinute prin acte de mare 
evaziune fiscală, corupţie şi contrabandă etc., cărora caută să le dea caracterul 
licit necesar reinvestirii în afaceri „curate”. 

Exemplificăm în acest sens tot mai frecventele cazuri de eludare a 
prevederilor legale specifice domeniilor drepturilor de autor şi drepturilor 
conexe, celui al copyright-ului, publicității şi mass-media, în sectorul caselor de 
amanet, al repartizării de locuinţe din fondul locativ de stat, declarării şi 
schimbării sediilor sociale ale societăților comerciale, legalizării unor 
documente şi acte de proprietate în sistemul notarial privat, recrutării şi 
detaşării forţei de muncă la lucru în străinătate etc. !€ 


15 Cartea Albă a Crimei Organizate şi a Corupţiei, Op. cit., pag. 84. 
16 Ibidem, pag. 84 şi următoarele. 

3.6. În domeniul flotei maritime, fluviale şi de pescuit oceanic 


În gestionarea flotei maritime a României s-au comis multiple şi grave 
ilegalităţi care au avut drept consecință anihilarea aproape totală a capacităţii de 
decizie a proprietarilor legali ai imensului patrimoniu naval şi producerea unor 
masive prejudicii avuţiei naționale." 

În acelaşi timp, administrarea frauduloasă, materializată de regulă în 
închirieri de nave unor firme ad-hoc constituite, a făcut ca multe nave să fie 
grevate de mari obligaţii financiare, determinând statul român la intervenţii 
directe şi costisitoare — pentru ameliorarea situației, ce creează efectiv 
premisele dispariţiei acestui sector economic de importanță strategică. 

Pentru punerea în practică a acestor operaţiuni cu potenţial de subminare 
a economiei naţionale, au colaborat eficient cercuri de interese interne şi 
externe, organizate în structuri de tip mafiot şi s-au utilizat mijloace şi metode 
caracteristice crimei organizate. 

Acţiunile ce au avut ca efect direct prăbuşirea flotei maritime s-au 
desfăşurat într-un total dispreț al legii, invocându-se perimarea reglementărilor 
juridice anterioare anului 1990 şi speculându-se precaritatea cadrului legislativ 
în condiţiile tranziției. Acestea vizau acapararea flotei maritime a ţării pentru 
satisfacerea, prin orice mijloace, a intereselor de înavuţire rapidă şi 
considerabilă ale unor grupuri care au reuşit să-şi disimuleze, inițial, intențiile 
în operațiuni de retehnologizare în cooperare cu parteneri străini etc. 

Concomitent cu documentarea cazurilor identificate pe linia actelor de 
corupţie şi a crimei economico-financiare organizate s-au conturat şi cauzele 
esențiale din care decurg menţinerea acestora la un nivel relativ ridicat şi 
tendinţele lor de amplificare în viitor, favorizându-le existenţa sau facilitându-le 
manifestarea în forme variate şi de crescândă agresivitate. Între acestea, se 
detaşează precaritatea ce persistă încă în cadrul legislativ intern, insuficient 
adaptat amplitudinii şi diversității pericolelor generate de extinderea corupției şi 
a crimei organizate şi aflat încă departe de standardele europene privind lupta 
împotriva fenomenelor din domeniu. 

Deficienţele de acest gen sunt potențate de carenţele organizatorice şi de 
înzestrare umană şi materială a instituțiilor cu atribuţii de contracarare a 
infracțiunilor specifice corupției şi crimei economico-financiare organizate, 
care le diminuează capacitatea de ripostă şi eficiența acţiunilor. În plus, 


1 Ibidem, pag. 85 şi următoarele. 

o contribuţie de seamă o are creşterea gradului de coruptibilitate a 
funcționarilor din administrația de stat şi din sectoarele economice, ca o reflexie 
a 

degradării nivelului de trai şi înscrierii în cursa pentru o rapidă înavuţire 
declanşată de tranziție ca şi accentuarea condiţiilor favorizante date de 
accelerarea privatizării. 

Din acest ultim punct de vedere este de remarcat faptul că intensificarea 
procesului conturează şi riscul deosebit de grav al acaparării unui important 
patrimoniu ori pachete majoritare de acțiuni ale societăților comerciale cu 
capital de stat cu fonduri provenite din activități ilegale, care pe această cale 
sunt perfect legalizate. 

Trebuie menționat totodată faptul că, impactul negativ asupra opiniei 
publice şi percepția greşită a faptului că, poliția ar fi singura instituţie implicată 
în lupta anticorupţie, a fost determinată, în general, de tergiversarea cercetărilor 
şi lipsa de finalitate a acestora, prin pronunţarea unor hotărâri judecătoreşti 
subiective, cel puţin în cazurile de notorietate. 

Actele de corupție au continuat să constituie principala pârghie de 
„soluționare rapidă şi eficientă” a problemelor în mediul infracțional, cu 
consecințe grave asupra funcționării normale a unor instituţii de bază ale 
statului. 

Analiza situaţiei operative din economie şi cazurile rezolvate în 
perioada de tranziţie spre economia de piață, atestă faptul că actele de corupție 
au cuprins aproape toate laturile vieţii economice şi sociale, regăsindu-se în 
majoritatea domeniilor în care se angajează raporturi între persoane fizice şi 
juridice române şi străine, aflate atât în sfera relațiilor de producție, cât şi a 
prestărilor de servicii. 

Implicarea în activităţi cu caracter privat a unor factori de conducere, 
prin înființarea directă sau prin intermediari, de firme cu profil similar unităţilor 
cu capital de stat şi aprovizionarea acestora în mod preferențial, de cele mai 
multe ori ilegal, cu materiale, utilaje şi forță de muncă au determinat, de 
asemenea, numeroase acte de abuz şi corupție. 

Dominantă, în preocuparea acestor indivizi, a fost acumularea rapidă şi 
masivă de capital privat, pe toate căile, prin încălcarea tuturor normelor legale 
în vigoare, prin sfidarea, prin toate mijloacele posibile a legislației şi intereselor 
statului. 

Organizarea şi funcționarea necorespunzătoare a controlului financiar 
intern şi de gestiune din regiile autonome şi societățile comerciale cu capital de 

stat şi agresiunea care s-a exercitat asupra patrimoniului public şi privat, au 
generat numeroase acte de corupție în domeniul raporturilor pe care agenții 
economici le-au stabilit între ei. 

Încheierea contractelor economice între societățile comerciale pentru 
aprovizionare, desfacere ori prestări servicii şi lucrări de construcţii a fost 
condiționată, de regulă, de pretinderea şi primirea unor importante sume de bani 
sau alte avantaje materiale, sub forma „comisionului” (procent — raportat la 
cifra de afaceri) care, de cele mai multe ori, a fost depus în conturi personale, în 
țară sau străinătate. 

Numeroase persoane fizice şi societăți comerciale private, profitând de 
imperfecțiunile reglementărilor legale, dar şi de exercitarea insuficientă a 
controlului fiscal şi financiar, ignorând regulile elementare de protecție a 
intereselor statului, au desfăşurat ample acţiuni de contrabandă şi evaziune 
fiscală, fundamentate pe acte de corupţie, cu efecte deosebit de negative în 
planul situaţiei economice a țării. 

A crescut numărul actelor de trafic de influență comise de elementele 
necinstite avide de îmbogățire rapidă, prin racolarea persoanelor interesate în 
rezolvarea unor probleme, de cele mai multe ori prin eludarea legilor, cărora 
infractorii, sub pretextul rezolvării rapide, prin eventuale intervenții, le-au 
pretins importante sume de bani. 

Coruperea organelor cu atribuţii de control din toate domeniile şi la 
toate nivelele a cunoscut, de asemenea, o evoluţie alarmantă, ca şi 
diversificarea formelor şi metodelor de valorificare a produselor, valorilor şi 
avantajelor rezultate din actele de mare criminalitate economico-financiară şi 
corupţie, pe fondul insuficienţei şi ambiguităţii cadrului legislativ dar şi al unor 
disfuncționalități ce persistă de ani de zile în colaborarea organelor şi 
instituţiilor abilitate de lege să contribuie la aplicarea acesteia. 

Astfel, în toate cauzele penale privind criminalitatea economico- 
financiară, cu componenta ei de bază — corupția, sistemul probator din 
România, organele de justiție şi ale Ministerului Public, impun, înaintea 
începerii urmăririi penale şi a dispunerii măsurilor asiguratorii de recuperare a 
prejudiciilor, prezentarea concluziilor unor verificări de specialitate şi expertize 
care, în general, necesită perioade foarte mari de timp şi eforturi financiare 
importante. 

În cele mai multe cazuri, efectuarea acestor verificări este tergiversată 
de specialiştii Ministerului de Finanţe, pe motivul necuprinderii în planurile 
tematice proprii de control, de Curtea de Conturi prin invocarea procedurilor 

proprii de valorificare a actelor de control, iar în cazul expertizelor, 
de inexistenţa fondurilor stabilite a fi avansate de la bugetul de stat pentru plata 
lor. 

Sunt frecvente cazurile în care de la declanşarea investigaţiilor în cauze 
complexe de mare criminalitate economico-financiară, până la terminarea 
verificărilor de specialitate, autorii infracțiunilor ascund valorile şi produsele 
dobândite ilicit, ori le transferă ilegal în străinătate şi părăsesc ţara, fără a exista 
posibilitatea intervenţiei Poliției, datorită prevederilor Ordonanţei Guvernului 
nr. 65/1997, care interzice oprirea oricărei persoane în frontieră, în lipsa unei 
hotărâri, pronunțată de un magistrat, într-un dosar cu urmărirea penală 
începută. 1% 

Corupţia a fost şi este generată nu numai de criza social-economică ci şi 
de alte multiple cauze, cum sunt: slăbirea autorității statale, degradarea 
nivelului de trai, alterarea judecății morale, lipsa unor pârghii eficiente de 
control, diminuarea încrederii populaţiei în instituţiile şi valorile sociale, 
neadaptarea legislației la condițiile economice şi sociale etc. 

Ea a fost generată şi favorizată, în acelaşi timp, de descentralizarea 
deciziilor şi a structurilor administrative, de autonomia funcțională 
şi liberalizarea economică la nivelul instituțiilor publice şi al 
agenţilor economici, în condiţiile lipsei de fermitate şi de autoritate a 
organelor de control şi instituţiilor publice, de imoralitatea unor funcționari ai 
statului etc. 

Corupţia a fost ridicată, în această perioadă, la rangul de concept, o 
categorie destul de numeroasă de persoane din sfera puterii, a funcționarilor 
publici, managerilor societăților comerciale, considerând câştigul ilicit, 
acumularea de capital material şi financiar, prin orice mijloace, inclusiv prin 
eludarea legii, ca o stare normală. 

O astfel de stare de criză, în cadrul căreia normele economice, 
juridice, morale, politice, religioase nu mai au decât un slab impact 
asupra acțiunilor indivizilor, este resimțită de populaţie ca un efect 
demoralizator. 


18 Secretariatul Consiliului Suprem de Apărare a Țării — Analiza Activităţii Consiliului Naţional 
de Acţiune Împotriva Corupţiei şi Crimei Organizate în anul 1997 — nr. C.N./133 din 
29.01.1998, pag. 21. 

Corupţia este privită, în aceste condiţii, ca o stare care se identifică cu 
însăşi criza societății româneşti, o stare instituționalizată în structurile şi 
mecanismele sistemului social, economic, politic şi juridic. 

Organizarea prevenirii şi combaterea corupţiei constituie o problemă de 
mare importanță şi actualitate pe plan național şi internațional, determinată de 
dinamica, în continuă creştere, a criminalităţii economico-financiare, de 
diversificarea formelor sale de manifestare. 

În concluzie se poate aprecia că fenomenul de mare criminalitate 
economico-financiară, pe fondul corupției, a devenit o formă cvasi-generalizată 
de delincvenţă în majoritatea sectoarelor şi domeniilor de activitate socială, 
politică, economică şi administrativă. 

Afectând cu o gravitate fără precedent aproape toate structurile şi 
instituţiile publice şi private, cu implicarea şi participarea prin complicitate, 
constrângere sau şantaj a unor agenți economici, funcționari publici sau privaţi, 
crima organizată şi criminalitatea  economico-financiară împreună cu 
componenta lor de bază — corupţia, sunt percepute de majoritatea populaţiei ca 
fenomene extrem de grave şi periculoase, care transgresează normele şi 
principiile de dreptate şi justiție socială. 


4. Problematica drogurilor” 


Între activităţile omului, la nivel planetar, producerea şi comercializarea 
drogurilor ocupă, conform statisticilor ONU, locul al doilea cu o cifră anuală de 
afaceri de peste 500 miliarde de dolari, în anul 2005, din care pentru traficanţi 
rezultă un profit net de circa 50 miliarde dolari. 

Cu implicaţii dramatice asupra existenţei a sute de milioane de oameni, 
drogul, „moartea albă”, a devenit în ultimele decenii principala formă 
de „exprimare” a crimei organizate şi în consecință, inamicul numărul 1 al 
statelor. 

Pentru a oferi o dimensiune a fenomenului este suficient să arătăm că un 
gram de cocaină are un preț de vânzare de 400 de ori mai mare decât cel de 
producţie, iar unul de heroină chiar de 2000 de ori. Nu întâmplător, în anul 
1989 când la Paris reprezentanţii celor 7 ţări cele mai industrializate au desenat, 


'? Rapoartele de evaluare a activităţii Poliţiei Române în perioada 1990-2003. 
“ Banca de date statistice a D.G.C.C.O.A. din perioada 01.04.1993-31.12.2005. 

probabil, contururile lumii pentru acest mileniu, ei au decis la insistența 
americanilor, înscrierea luptei împotriva drogurilor ca prioritate strategică a 
viitorului. 

În ceea ce ne priveşte, trebuie să ne reamintim că, în timp, România a 
fost de multe ori ultimul meterez al civilizației europene în calea puhoaielor 
barbare. 

Cum istoria se repetă, un rol asemănător se pare că 1-a fost rezervat şi 
astăzi, când situația sa geografică o plasează într-un punct cheie pe traseul 
flagelului pustiitor de conştiinţe al drogurilor. Din estul asiatic, Africa şi 
America Latină al producătorilor de moarte albă, spre vestul societății de 
consum — inclusiv de iluzii — filierele traficului — aerian, terestru sau naval — 
sunt obligate să-şi caute un drum de trecere peste sau prin România. 

Mai grav este faptul că în ultimii ani, în pofida faptului că, generic 
vorbind românul nu este atras de narcotice, iar disponibilităţile financiare la cea 
mai mare parte a populaţiei sunt modeste, a apărut tendința alarmantă a formării 
unei „pieţe de consum”, despre care susţinem că există în acest moment, chiar 
dacă nu în proporția şi întinderea caracteristică țărilor la care am făcut referire 
anterior. 

lată de ce lupta împotriva drogurilor a devenit, fără ca nimeni să o fi 
dorit, ca problemă de maximă importanță şi pentru România, ea fiind 
indiscutabil o problemă a statului, a forţelor specializate, dar nu numai a lor. 


4.1. Rutele de trafic 


În decursul timpului, în mod excepţional începând cu anii '90, din cauza 
poziției sale geografice şi a conflictelor militare din fosta Iugoslavie, ţara 
noastră a devenit un segment important al „Rutei Balcanice” de traficare a 
drogurilor, îndeosebi pe varianta nordică, respectiv Iran, Turcia, Bulgaria, 
România, Ungaria, Slovacia, Cehia, Germania şi Olanda. 

România reprezintă principalul tronson al celei de-a doua „Rute 
Balcanice” de transport al drogurilor către Europa Occidentală. 

„Ruta a doua Balcanică” de transport al drogurilor porneşte din Turcia, 
traversează Bulgaria, intră în România pe la vama Ruse-Giurgiu, trece prin 
Bucureşti, după care continuă prin zona subcarpatică spre vest, iar prin Arad 
intră în Ungaria. În continuare trece prin Budapesta, intră în Slovacia prin 
Rajka, iar după traversarea teritoriului slovac, prin zona sud-vestică, ajunge în 

Cehia, de unde pătrunde în Germania prin punctele de frontieră dintre cele două 
țări. 

O altă variantă a celei de-a doua „Rute Balcanice”, care include şi un 
tronson maritim, este: Istanbul — Constanţa (pe Marea Neagră) — Bucureşti, 
după care intră pe traseul descris mai sus. 

Din cea de-a doua „Rută Balcanică” se desprinde o altă variantă care 
pleacă din Bucureşti, traversează zona estică a României, după care intră în 
Ucraina unde se bifurcă, un traseu continuând prin Polonia către Germania, iar 
celălalt spre aceeaşi destinație, dar prin Slovacia şi Cehia. 

Prima „Rută Balcanică” care ocoleşte România, dar care poate oricând 
să includă şi variante care să vizeze ţara noastră, are următorul traseu: Turcia- 
Bulgaria-Serbia-Ungaria, iar la Budapesta intră pe „Ruta a doua Balcanică”. 

Merită de reținut şi ruta: Turcia-Albania-Serbia, iar din Belgrad 
continuarea pe „Ruta a doua Balcanică”. 

Prezentarea rutelor de transport al drogurilor, menţionate mai sus, nu 
exclude şi alte variante care să vizeze România, depistarea acestora depinzând 
în mare măsură de abilitatea organelor de poliție române şi, mai ales, de modul 
în care se cooperează cu poliţiile ţărilor din zonă pe această problematică. 

Pentru a aprecia corect poziția României în jocul criminal al reţelelor de 
narcotrafic, este de reținut faptul că 80% din opiaceele care aprovizionează 
piaţa europeană circulă pe Ruta Balcanică. 


4.2. Porţile de intrare 


Dintr-o fostă ţară de tranzit, România a devenit în prezent şi teritoriu de 
depozitare, în care drogurile introduse în special prin frontiera de sud, sunt 
stocate pentru diferite perioade de timp, iar în final redistribuite spre țările cu 
consum ridicat. 

Drogurile pătrund în România prin punctele vamale Giurgiu, Vama 
Veche, portul Constanţa sau alte porturi de pe Dunăre, fiind transportate fie prin 
Bulgaria, fie pe Marea Neagră. 

Mijloacele de transport sau locurile de disimulare folosite sunt de obicei 
containerele, TIR-urile, bagajele de mână, pe corp sau autoturismele personale. 
Un rol important în transportul drogurilor spre România îl au firmele turistice 
turceşti, care transportă persoane din România spre Turcia şi invers, cât şi 

cursele RO-RO direct în portul Constanţa. Modul de disimulare al drogurilor în 
aceste mijloace de transport este foarte variat. 

De regulă curierii angajați de traficanţi nu cunosc ce transportă, iar 
alteori pentru diverse sume da bani îşi asumă riscuri deosebite, locurile de 
ascundere a drogurilor fiind diverse, iar unele surprinzătoare. De exemplu, în 
municipiul Timişoara a fost probată activitatea infracțională a cinci persoane 
care făceau parte dintr-o rețea de narcotrafic cu cocaină, condusă de cetăţeanul 
româno-canadian B.I. Acesta procura cocaina din Guatemala, Costa Rica şi 
Columbia şi folosind mai mulți curieri ce o ingerau ambalată în pungi de plastic 
nedistructibile o transporta peste graniță. Organizatorul rețelei a mai fost 
cercetat în anul 1990 pentru traficarea cantității de 600 grame cocaină, dar a 
fost pus în libertate după două luni. 

Acest sistem este practicat şi în redistribuirea drogurilor din România 
spre vestul Europei, acțiunile de pregătire şi ascundere făcându-se prin diverse 
firme ce desfăşoară în mod ilegal activităţi comerciale. 


4.3. Participanții 


În general, conducătorii rețelelor de traficanţi de droguri, atât cei care 
dispun livrarea mărfii cât şi cei care sunt adevărații destinatari ai acesteia, se 
află în afara teritoriului României, în ţara noastră fiind depistaţi (arestaţi) 
curierii şi însoțitorii mărfii, fapt pentru care nu s-a reuşit confiscarea sumelor 
rezultate din vânzări. 

În trecerea frontierelor, mai ales pentru drogurile scumpe, reţelele de 
traficanţi apelează, aproape întotdeauna la cărăuşi individuali, „catâri”, cum li 
se spune în domeniul pieţei. Socoteala este simplă: dacă din o sută de cărăuşi, 
fiecare încărcat cu un kilogram de cocaină sau heroină, unul singur reuşeşte să 
fie neprins, afacerea tot aduce profit substanțial. Realitatea este că în cel mai 
fericit caz pe piaţa ilicită a drogurilor se confiscă în jur de o treime din cele 
traficate la nivel planetar. 

De exemplu, în ziua de 01 septembrie 1997, o tânără de 26 de ani din 
Râmnicu Vâlcea a fost depistată în Capitală în timp ce preda unui cetăţean 
nigerian de 31 ani, membru al unei reţele de narcotrafic, un rucsac în care era 
disimulată cantitatea de 2,169 kg. heroină, adusă de cetăţeana română din 
Turcia, ţară în care a fost racolată. În ziua de 12.10.2000, în judeţul Giurgiu, 
într-un autobuz cu turişti, majoritatea români, care se reîntorcea din Turcia a 
fost descoperită cantitatea de 30 kg heroină disimulată în saci în care erau 

împachetate pulovere. Cercetările ce au urmat au condus la destinatarul 
drogului, identificat în persoana unui cetățean turc de 29 ani, precum şi la 
descoperirea într-un depozit închiriat de acesta a încă 12 kg heroină. 

La data de 19.09.2002, la Punctul de frontieră Borş, au fost depistaţi 2 
bărbați din municipiul Cluj-Napoca care încercau să scoată din ţară, cu 
destinația Olanda, 100 pachete cu heroină, în greutate totală de 51,521 kg, 
ambalate în folie de aluminiu şi disimulate intr-un locaş special amenajat sub 
bara de protecţie a maşinii. 

Dacă în primii ani, marea majoritate a persoanelor implicate în traficul 
de droguri erau cetățeni străini, iar românii constituiau o excepție (câte unul în 
1991 şi 1992), începând cu anul 1993 (15 participanţi români), numărul 
acestora a crescut foarte mult, ajungând în anul 2001 la cifra de 676, față de 
numai 119 cetăţeni străini, la 1.288 (331 străini) în anul 2002, la 1.391 români 
(203 străini) în 2003, la 2.094 români (75 străini) în anul 2004, la 2.117 
români (86 străini) în anul 2005 şi la 2.676 români (44 străini) în anul 2006. 
lată o rapiditate surprinzătoare de integrare a românilor în traficul de droguri, 
care nu comportă nici un comentariu. 

În ordinea participării la comiterea infracţiunilor la regimul drogurilor, 
după cetăţenii români urmează cetăţenii turci şi arabi. 

O categorie aparte o reprezintă cetățenii de origine română care au 
părăsit țara în timpul regimului totalitar şi, din motive diverse, au căzut în plasa 
reţelelor de traficanţi de droguri. În prezent, aceştia revin în România fie pentru 
a crea baze de sprijin pentru reţelele de traficanţi, sens în care recrutează 
persoane pretabile la astfel de activități, fie pentru „spălarea banilor murdari” 
rezultați din traficul de droguri, pozând în oameni de afaceri cu o situație 
financiară deosebită. 

Ilustrative în acest sens sunt următoarele două cazuri: în perioada 1992- 
1993, pe teritoriul României a acţionat o rețea de traficanţi din Columbia, 
condusă de un cetățean canadian, de origine română şi doi columbieni, unul 
fiind fostul bucătar al lui Pablo Escobar — şeful Cartelului Medellin, care în 
complicitate cu alți şapte traficanţi au tranzitat prin țara noastră şase 
transporturi de droguri, ascunse în mod meşteşugit, ultima oară în postamentele 
unor statui în care se afla cantitatea totală de 105 kg cocaină. 

În vara anului 2001 în baza informaţiilor furnizate de autorităţile 
belgiene, în portul Constanţa a fost descoperită cantitatea de aproape 6,2 tone 
haşiş, disimulată în containere cu măsline, ce aparțineau unui cetățean român 

domiciliat în SUA. În portul Anvers, într-un alt container trimis pentru acelaşi 
beneficiar tot din Maroc s-au descoperit alte 6,3 tone haşiş. Acţiunea a 
continuat pentru identificarea întregii rețele de traficanţi prin intermediul 
Interpol Bucureşti, Centrul regional SECI şi ofițerilor de legătură acreditați. 


4.4. Traficul de droguri 


În legătură cu acest aspect al problematicii drogurilor — cel mai virulent 
segment în planul proliferării şi al periculozității sociale — ne-am obişnuit a 
afirma că ţara noastră este unul din segmentele traficului internațional, 
însemnând tranzitul şi eventual depozitarea temporară, în scopul distribuirii 
drogurilor pe piaţa occidentală. 

Este adevărat că în primii ani ai perioadei de tranziție, când România era 
considerată, atât pe plan intern cât şi extern, ca o ţară eminamente de tranzitare 
a drogurilor dinspre ţările producătoare spre cele de consum, nu se putea vorbi 
de un narcotrafic real. Treptat, țara noastră a ajuns în postura de depozitară a 
unor importante cantități de canabis, opiacee şi cocaină, creându-se în paralel şi 
o piață de desfacere a drogurilor, iar dacă tendinţa de dezvoltare şi extensie în 
plan teritorial nu va fi contracarată în timp util, vom intra cu siguranță în 
peisajul ţărilor cu tradiție în domeniu (Olanda, Germania, Spania, Italia, Franţa, 
Anglia etc.). 

În realitate, traficul de droguri a cunoscut o creştere semnificativă. În 
perioada 1970-1989 au fost descoperite 187 cazuri — majoritatea reprezentând 
deținere ilicită de droguri în scop de consum propriu —, confiscându-se 457 kg 
de droguri. 

În perioada 1990-2006 au fost identificate 15.099 cazuri şi au fost 
ridicate în vederea confiscării 91.858.366 kg droguri de diferite tipuri. Numai 
în cursul anului 2001 captura de droguri a depăşit cu 114,5 % cantitatea totală 
de stupefiante confiscată în cei 10 ani anteriori, cantitate care aproape s-a 
dublat în anul 2002 faţă de anul anterior, respectiv de la 25.219,84 kg la 
43.673,52 kg droguri. 

În anul 2001, se înregistrează un record în materie de confiscări de 
droguri. Este vorba de cazul unui cetățean turc stabilit în România, agent 
comercial la METCAR Constanţa şi al unei funcționare de la MSCE SPRING 
ROMANIA SRL, din Bucureşti, care au preluat un container cu 8934 kg haşiş, 
expediat din Tanzania, destinat pieţei româneşti. În procesul de cooperare 
polițienească internațională, s-a stabilit că drogul a fost expediat din Dar El 
Salam, prin compania AMI TANZANIA LTD, iar la rândul lor autoritățile 

tanzaniene au descoperit un laborator clandestin de procesare a drogurilor şi au 
arestat 12 persoane. 

La 09.02.2002 la vama Nădlac au fost prinşi în flagrant doi cetăţeni 
turci, tată şi fiu, care transportau cu autoturismul proprietate personală 
cantitatea de 64,565 kg heroină, cu destinaţia Ungaria. 

Constant şi nu pe un teren viran, ci ca o consecinţă a dezvoltării rapide a 
narcotraficului internațional, şi a unei cereri crescânde de stupefiante şi pe piața 
internă, traficul intern cu droguri şi în special cel stradal s-a intensificat, 
atingând în prezent cote alarmante, atât pe raza Capitalei, cât şi în alte centre 
urbane din țară, materializate prin sporirea numărului de vânzători stradali şi 
din locuinţe, amplificarea cererii de droguri în instituţiile de învățământ, 
discoteci, locuri şi medii infracționale. 

În Bucureşti, de exemplu, există deja locuri cvasinotorii unde se 
comercializează, aproape ostentativ, „moartea alba”. În aceste activităţi, 
organizate pe scheletul unor veritabile rețele de comercianți, sunt implicaţi atât 
în calitate de dealeri cât şi de consumatori, grupuri de români, preponderent din 
etnia țiganilor. Este o situaţie surprinzătoare, la care nu ne-am fi gândit cu ceva 
timp în urmă — că asemenea indivizi vor renunţa la clasica bişniţă cu produse 
agroalimentare, flori, țigări, cu aur şi valută şi se vor lansa în afaceri cu 
stupefiante. 

Ca exemplu, în Capitală a fost anihilat un punct de distribuire a heroinei, 
organizat de un tânăr de 22 ani şi concubina acestuia de 26 ani, iar cu prilejul 
percheziţiilor efectuate asupra complicilor şi principalilor suspecți s-au 
descoperit doze de heroină seringi de unică folosinţă şi folii de staniol ce 
prezentau urme de heroină. 

În municipiul Drobeta Turnu-Severin a fost depistat un grup format din 
opt dealeri, cu vârste între 16 şi 23 ani, care au comercializat cannabis în 
discotecile şi barurile de noapte din municipiu, iar din locuinţa unuia dintre 
traficanţi a fost confiscat un kg cannabis, drog pregătit pentru distribuire in 
rețeaua instituțiilor şcolare. 

Sunt relevante în legătură cu aspectele prezentate mai sus, următoarele 
date statistice, circumscrise comparativ la nivelul anilor 2000 şi 2001. Astfel, în 
anul 2001, formațiunile antidrog au constatat un număr de 670 infracțiuni 
privind traficul ilegal de droguri, fiind cercetate 723 persoane, faţă de anul 
precedent (2000) înregistrându-se o creştere semnificativă atât a persoanelor 
cercetate (+204), cât şi a infracțiunilor reţinute în sarcina acestora (+211). 

Pentru întregirea tabloului şi fundamentarea concluziei de mai sus, 
subliniez că din totalul persoanelor cercetate, 537 au fost consumatori, 57 

minori, iar 182 erau deja cunoscute cu antecedente penale. De asemenea, 36 
persoane erau organizatori sau finanțatori ai unor reţele de traficanţi (49 din 
ţară şi 7 din străinătate), 539 distribuitori sau intermediari, 656 fără ocupaţie, 
118 elevi şi studenţi, 32 transportatori, 28 depozitari ori tăinuitori, 55 
cultivatori şi preparatori, iar 201 erau supuşi curei de dezintoxicare sau 
supravegherii medicale. 

Această tendinţă de creştere s-a manifestat şi în cursul anului 2002 când 
au fost descoperite 1.291 infracţiuni în care au fost implicate 1.428 persoane 
(140 străini, 77 minori, 793 tineri, 250 elevi sau studenți, 332 toxicomani, 63 
transportatori, 52  depozitari/tăinuitori, 157  organizatori/finanţatori, 545 
distribuitori). 

Pentru clarificarea imaginii asupra dimensiunii actuale a fenomenului, 
trebuie să mai fac apel şi la statistica confiscărilor, aceasta reprezentând un 
instrument obiectiv de evaluare. Astfel, anul 2002 a însemnat un an record în 
materie, fiind confiscate 43.673,52 kg droguri (14.943,29 kg haşiş şi cannabis), 
202, 18 kg heroină, 3 kg cocaină, 0,79 kg opiu, 28.613,22 kg capsule mac, 133.517 
comprimate amfetamină (Ecstasy), 2.069 kg precursori, 28 culturi ilegale 
descoperite şi 3 laboratoare clandestine. 

În anul 2003 au fost constatate 7.462 infracțiuni, fiind confiscate 403,36 
kg droguri (320,70 kg heroină,70,04 kg cannabis, 2,06 kg haşiş, 12,68 kg 
cocaină, 0,58 kg opium, 0,4 kg cofeină, 1,90 kg derivați amfetamină şi 0,005 kg 
metadonă) 1.937 kg precursori şi 4.134 litri precursori, folosiţi la fabricarea 
ilegală a drogurilor, precum şi 81.939 comprimate droguri. Tendința de 
creştere se manifestă şi în anii 2004 şi 2005 când se constată 2.763 infracţiuni, 
fiind confiscată cantitatea totală de 446,17 kg droguri şi, respectiv, 2.712 
infracţiuni cu 914,16 kg. stupefiante şi substanţe psihotrope. În anul 2006 au 
fost constatate 2.936 infracţiuni, fiind confiscate 1.268,14 kg droguri, cu 
27,92% mai mult față de anul 2005. 

Anul 2003 este marcat de o scădere majoră a cantităților de droguri 
confiscate, ca urmare a semnalului de alarmă tras de către Agenţia Naţională 
Antidrog în Raportul de Evaluare pe anul 2003 din care rezultă modul 
defectuos de consemnare în evidenţa statistică de către Direcția Generală de 
Combatere a Crimei Organizate şi Antidrog a indicatorului cannabis. În 
concret, în anii 2001-2002 culturile de cânepă descoperite ca nefiind autorizate 
au fost recoltate sub supravegherea serviciilor antidrog, iar cantitățile de 

cânepă (masă verde) au fost cântărite integral şi înregistrate ca fiind drog, 
respectiv cannabis. 

În anul 2003 au fost monitorizate 29 culturi de cânepă până la 
maturizarea şi recoltarea lor fiind introduse în circuitul economic legal, 
realizându-se astfel latura preventivă de împiedecare a deturnării şi folosirii 
inflorescenţei şi frunzelor ce conțin substanță activă la producerea de haşiş, ulei 
şi rezină de cannbis.?! Similar s-a procedat şi în anii 2004 şi 2005 când au fost 
monitorizate 24 şi, respectiv, 15 asemenea culturi de cânepă. În anul 2006 au 
fost descoperite 8 culturi ilicite, în suprafaţă totală de 625 m”. 

În afară de intensitatea traficului de droguri sunt de reliefat alte trei noi 
aspecte, periculoase ca tendinţe de dezvoltare, care vizează drogurile sintetice şi 
precursorii; culturile ilegale şi laboratoarele clandestine. 

Alături de drogurile sintetice — sub forma comprimatelor de amfetamină, 
LSD, MDA, ECSTASY, provenite din Europa Occidentală — se trafichează tot 
mai mult, datorită raportului existent între cerere şi ofertă, cannabisul şi 
inflorescenţa cânepii industriale autohtone. 

Cât priveşte Ecstasy, produs de sinteză din gama amfetaminelor şi a 
„drogurilor de discotecă” aceste pastiluţe, relativ ieftine în comparaţie cu 
heroina, cocaina si LSD-ul, şi-au făcut repede apariţia pe piața românească, mai 
intens după anul 1995. În operaţiunea „Kiev 2 — Ecstasy” serviciul antidrog al 
poliției a identificat la finele anului 1995 un grup de cetăţeni turci şi iranieni, 
care după ce au testat piaţa ilicită a drogurilor din Bucureşti, intenționau să 
organizeze o reţea de distribuire a substanțelor psihotrope din gama Ecstasy. 
Cei în cauză, respectiv un iranian şi doi cetăţeni turci au fost surprinşi în 
flagrant, în seara zilei de 03 ianuarie 1996, în incinta hotelului Bulevard având 
asupra lor 950 asemenea pastile, iar cercetarea autovehiculului cu care au intrat 
în România a scos la iveală un aspect cu valoare anecdotică, dar care 
demonstrează până unde merge imaginaţia traficanților. Schimbătorul de viteză 
era de fapt o narghilea în care era disimulată o doză de opiu. 

Deşi se situează pe un loc secund în topul preferințelor consumatorilor, 
este important să amintim folosirea medicamentelor psihotrope sau a 
stupefiantelor de genul morfinei, benzodiazepinei — care se află sub acelaşi 
regim de control internaţional, ca şi drogurile — şi a combinației dintre 
barbiturice şi alcool, în principal de cei care, prin natura profesiei au acces la 
astfel de substanţe. 


” Agenţia Naţională Antidrog — Raport de evaluare 2004, pag. 66 şi următoarele. 

Dintre cele mai semnificative cazuri îl menţionăm pe cel din data de 14 
februarie 2000, instrumentat de Direcţia de Combatere a Crimei Organizate 
împreună cu Serviciul de combatere a crimei organizate Caraş-Severin şi cu 
autoritățile vamale, în care a fost interceptat un colet, expediat din Germania 
prin intermediul firmei de curierat poştal TÎS EUROFIAT SRL Caransebeş, 
care conţinea articole de îmbrăcăminte şi 10.115 tablete MDMA. 

Întrucât firma transportatoare avea obligația să predea coletul la 
domiciliu, în urma unei acțiuni polițienești s-a reuşit identificarea şi prinderea 
destinatarului, respectiv un cetățean român, care a recunoscut că avea 
cunoştinţă despre existența drogurilor. Ulterior, a fost prins şi complicele 
acestuia, cetăţean american, cu domiciliul în West Hartford, care era autorul 
expediției. 

În sensul celor afirmate mai sus este şi cazul unei persoane din Tel 
Aviv, asupra căruia s-a găsit o pungă din plastic ce conţinea un număr de 1.008 
comprimate de Ecstasy, în greutate de 305 gr, drog de mare risc, care face parte 
din tabelul nr. 1 din Legea nr. 143/2000, privind traficul şi consumul ilicit de 
droguri. Urmare a extinderii cercetărilor prin activități polițienești specifice, la 
un domiciliu al făptuitorului din municipiul Braşov, au mai fost descoperite şi 
confiscate încă 65 pachete ce conţineau aceleaşi comprimate, în greutate de 
19,900 kg (peste 65.000 comprimate). 

De asemenea, la finele anului 2002 pe raza capitalei au fost anihilate 
două alte grupări de narcotraficanţi, una dintre ele fiind condusă de o persoană 
din Giurgiu şi o alta din Bucureşti, care au fost prinşi în flagrant în timp ce 
ofereau spre vânzare 4.980 comprimate Ecstasy, la prețul de 28.000 dolari 
S.U.A. 

Imaginea de ansamblu asupra proliferării îngrijorătoare a traficului şi 
consumului ilicit de droguri din ţara noastră, mai ales că acesta vizează 
segmentele tinere ale societăţii, ar putea fi conturată, prin a aminti că una dintre 
cele mai importante rețele de trafic şi distribuție a drogurilor în Bucureşti a fost 
destrămată în cadrul acțiunii denumită „SENIORII”, prilej cu care, în perioada 
mai — decembrie 2001, au fost arestați 13 membri, din care 3 cetăţeni turci, care 
au introdus şi distribuit în țară peste 30 kg heroină, din care s-a reuşit 
capturarea a 3,460 kg. 

4.4.1. În domeniul laboratoare clandestine şi culturi 


În domeniul laboratoare clandestine şi culturi atrage atenţia descoperirea 
în anul 2001 a primului laborator clandestin pentru fabricarea drogurilor din 
România, în comuna Chiajna, jud. Ilfov, unde din cantitatea de 11,595 kg 
amfetamină găsită asupra a 5 cetăţeni turci, urma să se producă peste 350.000 
comprimate Ecstasy, estimată pe piața drogurilor la peste 1,2 milioane dolari 
SUA. 

În anul 2002 au fost destrămate trei grupări de traficanţi de precursori 
(unul mixt româno-ture şi două alcătuite din turci). Exemplificăm acțiunea 
„Prietenii” în care au fost arestate mai multe persoane pentru comiterea 
infracțiunilor de fabricare şi comercializare a drogurilor, fiind identificate şi trei 
laboratoare clandestine de precursori şi amfetamine, amenajate în sediul secției 
„Vinalcool”, din comuna Sirineasa, judeţul Vâlcea şi la domiciliul unei 
persoane din Râmnicu-Vâlcea, unde au fost descoperite 600 kg substanţe 
chimice esenţiale şi precursori. Această activitate infracțională a fost inițiată de 
un cetăţean român, care era legătura principală a unor traficanţi turci interesați 
în procurarea de anhidridă acetică şi fenilacetonă. De la acesta a fost confiscată 
cantitatea de 120 litri anhidridă acetică, iar de la un traficant turc, 944 grame 
amfetamină şi 22 grame cannabis. 

Un alt element de noutate în domeniu îl constituie apariția culturilor de 
mac opiaceu şi de cannabis, descoperiri făcute în judeţele Hunedoara, Suceava, 
Iaşi, Sălaj, Arad, Sibiu, Galaţi, Constanţa şi Satu Mare, în ultimul fiind 
descoperită o cultură de mac, din care s-au recoltat 6.000 kg plantă vegetală, 
fără autorizaţie. Ceea ce trebuie să se rețină în acest context este faptul că nu se 
are în vedere cultivarea cânepii tradiționale pentru fibră textilă şi bineînţeles 
pentru sămânță, ci cultivarea soiului cu o concentraţie apreciabilă de THC, în 
scopuri ilicite. 

Este de menționat un caz cu totul aparte, în care un cetăţean olandez a 
creat (în anul 2001) o cultură hidroponică de cânepă indiană într-un subsol 
dintr-o locuinţă situată în comuna Românaşi, judeţul Sălaj. După ce a obţinut 
răsadurile de cânepă, acesta le-a plantat pe două loturi de pe raza comunei, între 
culturi de porumb (cultură intercalată). În final, cetăţeanul olandez a fost prins 
în timp ce încerca să scoată din România, cu destinația Olanda, cantitatea de 
160 kg cannabis. 

Având în vedere aspectele concrete cu care s-a confruntat în ultimii doi 
ani Brigada Antidrog pe linia culturilor de plante ce conţin stupefiante şi 

psihotrope a fost întocmit un proiect de modificare a Regulamentului de 
aplicare a Legii 143/2000, de natură să reglementeze procedura de autorizare a 
acestor culturi. 

Acest lucru este cu atât mai necesar dacă avem în vedere că în anul 
2002 au fost identificate 28 culturi (3 de mac şi 25 de cânepă) neautorizate, 
dispuse pe o suprafața totală de 148,89 ha, de pe care s-au confiscat, în vederea 
distrugerii ori introducerii în circuitul legal, o cantitate totală de 22.641 kg masă 
vegetală. De exemplu, o persoană din Bucureşti, a cultivat, fără autorizație, 18 
ha cu mac opiaceu, de pe care s-a confiscat 260 kg capsule de mac. 

O altă problemă importantă, care trebuie să stea în atenția instituţiilor 
abilitate este reprezentată de încercările, tot mai frecvente, de deturnare din 
circuitul legal a substanţelor chimice esenţiale ce pot fi folosite la prelucrarea 
ilicită a drogurilor. Putem afirma că în România au fost descoperite, până în 
prezent, 5 laboratoare clandestine ( 1 în 2001, 3 în 2002 şi 1 în 2003). Având în 
vedere însă informațiile existente şi mai ales capacitatea industriei noastre 
chimice —, mai ales în contextul privatizării — problema rămâne în atenție. 

Situaţia operativă pe linie de precursori pentru droguri pune în evidență 
intenția unor cetățeni străini de a procura din țara noastră substanţe de bază 
pentru producerea drogurilor, după cum urmează: 

e anhidrida acetică interesează predilect cetăţenii turci, care o cumpără 
în scopul utilizării la producerea heroinei; 

e cfedrina este dorită de cetățenii ce provin din fostele republici 
sovietice care aprovizionează producția ilicită de droguri sintetice; 

e fenilacetona şi fenilmetilcetona se află în sfera de interes a cetăţenilor 
din vest, mai ales belgieni şi olandezi, care dispun de laboratoare mobile în 
zona de graniță dintre cele două state. 

Cu toate că niciuna din substanțele respective nu este produsă în 
România, persoanele interesate, folosindu-se de firme şi societăți comerciale 
înmatriculate în ţară, încearcă să deturneze din circuitul legal precursori 
importaţi legal şi să-i utilizeze la procesarea ilicită a drogurilor. Reamintesc 
faptul că industria chimică românească are potențialul necesar fabricării 
substanțelor enumerate mai sus, motiv pentru care acest sector trebuie strict 
monitorizat. 

Astfel, în cursul lunii iunie 2000, Direcţia de Combatere a Crimei 
Organizate, în cooperare cu serviciile teritoriale şi Poliţia Ungară, a 

instrumentat un caz în care a fost implicat un comerciant din Bucureşti, caz 
finalizat prin prinderea în flagrant a acestuia şi complicilor săi. 

Cel în cauză, declarând în fals utilizarea cantității de 200 kg BMK 
pentru confecționarea de panouri publicitare, a deturnat substanţa, vânzând-o 
contra sumei de 38.000 dolari unor cetăţeni polonezi, care făceau parte dintr-o 
rețea internaţională ce aprovizionează laboratoarele clandestine de „ecstasy” 
din Europa Occidentală. 

Acţiunea de prindere a celor în cauză şi de documentare a activităţii lor 
infracționale a fost deosebit de amplă şi complexă, ea fiind derulată pe raza 
judeţelor Prahova, Braşov, Mureş, Sibiu, Alba, Cluj, Satu-Mare şi a 
municipiului Bucureşti. 

Drept urmare au fost reținuți comerciantul şi un cetăţean polonez, iar pe 
teritoriul Ungariei, un alt cetăţean polonez. 

Pe acest palier s-a cooperat eficient cu autoritățile altor state, aproape în 
fiecare caz, schimbându-se mesaje pentru a se cunoaşte destinația exactă şi 
utilizarea finală a precursorilor. De asemenea, s-au efectuat prenotificări ale 
exporturilor de substanţe de acest tip, derulate de firme româneşti, îndeplinindu-se 
astfel obligaţia prevăzută de art. 12 din Convenţia Naţiunilor Unite de la Viena, 
din 1988, la care țara noastră a aderat în anul 1992. 

Înființarea Agenţiei Naţionale Antidrog prin H.G. nr. 1489/2002 şi 
aprobarea Strategiei Naţionale Antidrog în perioada 2003-2004, a Strategiei 
Naţionale Antidrog pentru perioada 2005-2012, precum şi adoptarea Legii nr. 
300/2002 privind regimul juridic al precursorilor folosiţi la fabricarea ilicită a 
drogurilor, cu modificările şi completările ulterioare (O.U.G. nr. 121/2006), a 
Legii nr. 339/2005 privind regimul juridic al plantelor, substanțelor şi 
preparatelor stupefiante şi psihotrope constituie alte importante mijloace de 
luptă împotriva acestui flagel. 

În general vorbind, problema traficului intern de droguri şi precursori se 
află sub un control relativ corespunzător, noile măsuri legislative, inclusiv cele 
de completare şi modificare a prevederilor Legii nr. 143/2000 privind 
prevenirea şi combaterea traficului şi consumului ilicit de droguri, cu 
modificările şi completările ulterioare, sunt de natură să acopere lacunele de 
ordin reglementar din acest domeniu. 

O altă latură a problematicii care trebuie să stea în atenția poliției şi 
personalului sanitar o constituie medicamentele cu conţinut stupefiant, cu atât 
mai mult dacă avem în vedere reacția palidă a Ministerului Sănătăţii Publice, 


Crima organizată în România 207 


care o perioadă nepermis de lungă nu a procedat la corelarea normativelor în 
domeniul circuitului legal al stupefiantelor cu Legea nr. 143/2000 cu 
modificările şi completările ulterioare, iar controlul propriu asupra structurilor 
componente este aproape inexistent. Abia la 29 noiembrie 2005 a fost adoptată 
Legea nr. 339/2005 privind regimul juridic al plantelor, substanțelor şi 
preparatelor stupefiante şi psihotrope, intrând în vigoare la 05 iulie 2006. 

Pe fondul acestei stări de fapt, organele specializate ale poliției au 
identificat farmacii neautorizate pentru activitatea cu stupefiante, cazuri de 
tineri care au procurat medicamente cu conţinut stupefiant pe baza unor rețete 
falsificate, pentru consum propriu, precum şi asociaţii mutuale care au introdus 
în ţară şi comercializat ilegal astfel de medicamente. 


4,5. Consumul ilicit 


Zilnic, în lume, bărbaţi, femei, copii chiar, mor din cauza unei 
supradoze de heroină, cocaină, marijuana sau amfetamine. Zilnic, cineva ucide 
pentru a-şi face rost de banii necesari procurării prafului alb. Drogul nu împinge 
în ruină numai sănătatea fizică şi capacitatea intelectuală, el atacă şi corupe 
încetul cu încetul societatea omenească. Acesta este flagelul care îi ucide pe 
consumatori sau îi determină, în multe cazuri, să-i ucidă pe semenii lor sau să-şi 
fure părinții, prietenii, dar de pe urma căruia trăiesc, din păcate, prea mulți 
indivizi. 

Înainte de anul 1989, consumul de droguri în România constituia un 
aspect cu totul excepţional, în cele câteva cazuri descoperite consumatorii erau 
cetățeni străini, în marea lor majoritate marinari ajunşi în Portul Constanţa şi 
alte porturi dunărene. De asemenea, în evidenţa autorităţilor se aflau un număr 
mic de persoane, ca urmare a unor tratamente îndelungate cu medicamente cu 
conținut stupefiant acordate unor bolnavi cu afecțiuni grave sau cronice. 

În ultimii ani însă a început să se formeze o piaţă a drogurilor, acestea 
vânzându-se — aşa cum am mai arătat — în locuinţele dealerilor, în discoteci, 
baruri, instituţii de învățământ şi pe stradă. 

Analizând structura masei consumatorilor ocazionali şi dependenţilor 
pe baza datelor statistice, cazurilor instrumentate şi a persoanelor internate în 
centrele de dezintoxicare, rezultă următoarele: 

e consumul de droguri a fost introdus în România de cetăţeni străini, 
care au atras la acest obicei mortal şi pe unii semeni ai noştri; 

e la extinderea acestui fenomen au contribuit substanțial cetăţenii 
români care au devenit consumatori în străinătate, şi au rămas cu acest obicei şi 
după revenirea în țară; 

e acest viciu s-a răspândit cu rapiditate în rândul tinerilor, iar ulterior al 
minorilor. 

Dacă în centrele universitare, în mediul proxeneţilor, prostituatelor şi a 
altor categorii de infractori se consumă predilect opiacee, cocaină şi droguri 
sintetice, în mediul liceal este preferat cannabisul. Opţiunea pentru cannabis şi 
marijuana se explică prin preţul de vânzare mai accesibil. De exemplu în rândul 
„Rockerilor” se vinde şi se consumă marijuana, prețul unei ţigări variind între 5 
lei şi 15 lei. 

Alarmantă este trecerea unor consumatori de droguri uşoare la heroină, 
cocaină şi droguri sintetice, fapt favorizat de preţurile promoţionale practicate 
sau chiar de gratuitatea ofertei, ceea ce are consecinţe grave asupra creării 
dependenţei. Din nefericire acest mecanism criminal şi-a atins scopul, în sensul 
că se înregistrează tot mai mulți toxicomani internați în spitale, precum şi 
decese intervenite în urma consumului de supradoze. Dealerii au demonstrat că 
sunt buni psihologi şi abili în a cointeresa tinerii cu probleme de natura psihică 
şi comportamentală, mizând pe lipsa de informare a acestora asupra riscurilor la 
care sunt supuşi. 

Dintr-un studiu efectuat de Centrul Naţional de Promovare a Sănătăţii şi 
Educației asupra unui eşantion de elevi, a rezultat că un procent de 10,3% a 
afirmat că a consumat cel puţin o dată droguri. 

Un alt factor alarmant constă în scăderea vertiginoasă a mediei de vârstă 
a toxicomanilor. Dacă în 1997 media de vârstă a acestora era între 20-22 ani, 
acum într-o scădere dramatică s-a ajuns la o medie de 17-18 ani. În condiţiile în 
care o mare parte dintre aceşti toxicomani sunt consumatori de 3-4 ani, rezultă 
că unii dintre ei au început să consume droguri încă de la vârsta de 13 ani. 

Din păcate în România nu există cadrul instituţional necesar pentru a se 
asigura periodic estimarea corectă a numărului consumatorilor şi dependenţilor 
de droguri. Începând cu luna martie 2003, Agenţia Naţională Antidrog a inițiat 
demersurile necesare realizării acestui deziderat cât şi pentru atragerea 
resurselor necesare pentru reorganizarea centrelor de prevenire, evaluare şi 
consiliere antidrog, ca reţea teritorială pendinte de agenție, capabilă să 
desfăşoare acțiuni, proiecte şi programe unitare în domeniul prevenirii 
consumului şi traficului ilicit de droguri. În cadrul acestui demers, prin H.G. nr. 

1093/2004 de modificare şi completare a H.G. nr. 1489/2002 privind înființarea 
Agenţiei Naţionale Antidrog s-au constituit centrele județene de prevenire, 
evaluare şi consiliere antidrog, iar prin H.G. nr. 1243/2005 s-a înființat Marea 
Alianță Română Antidrog (M.A.R.A.) care are menirea nobilă de a contribui, 
împreună cu celelalte autorităţi ale statului şi organizațiile neguvernamentale la 
reducerea cererii şi ofertei de droguri. 

Aceste demersuri au pornit de la constatarea că la nivelul secţiilor de 
dezintoxicare numărul dependenţilor de droguri a crescut, de la an la an, în 
progresie geometrică. În 1997, în secţia de dezintoxicare a Spitalului Prof. dr. 
Gheorghe Marinescu au fost internate 400 persoane, numărul acestora ajungând 
în anul 2001 la 912. Potrivit Centrului de statistică sanitară şi documentare 
medicală din Ministerul Sănătăţii Publice, în anul 2002 au fost internați 1.905 
consumatori de droguri, numărul acestora ajungând la 2.070 în anul 2003, la 
1.326 în anul 2004, la 1.086 în anul 2005 şi la 1.912 în anul 2006, din care 42% 
erau la prima internare, iar 58% au fost trataţi anterior. 

Pe de altă parte reține atenția faptul că unele sondaje efectuate, precum 
cel al U.N.A.I.D.S. (Organul Naţiunilor Unite pentru SIDA), desfăşurat în 
2003, estimează pentru Bucureşti existența a 17.000 — 29.000 consumatori de 
droguri injectabile, concluzie care ridică, evident, îndoieli asupra veridicității 
ei. 

La întrebarea de unde provin acești pacienți, dr. Bengescu Bellu Cristian 
declara: „din absolut toate mediile şi este o greşeală să credem că, oricât de 
sărac ar fi, românul găseşte bani pentru a-şi procura droguri. Fenomenul ne-a 
găsit total nepregătiți atât ca specialişti cât şi la nivelul unităţilor specializate 
în tratarea toxicomanilor. Probleme grave ridică elevii şi studenţii care şi-au 
abandonat studiile din cauza drogurilor. Un alt pericol: dependenţa de 
medicamente, la moda fiind Fortralul, un derivat sintetic de opiu, recomandat 
pentru durerile de natură canceroasă. Abuzul de medicamente, toată gama, 
hipnotice, antidepresive, este posibil şi din cauza faptului că oricine îşi poate 
cumpăra din farmacii „hapuri” cu pumnul. Acestea sunt consumate cu alcool, 
ceea ce le potențează efectul. Alarmant este faptul că dacă până în 1995 se 
consumau țigări şi folii, din anul 1997 s-a trecut la drog sub formă injectabilă. 
Aşa cum am mai spus, pacienţii provin din toate mediile sociale — doctori, 
ingineri, avocaţi, profesori, muncitori. 

Pe primele locuri în „top” se situează ţiganii, marea majoritate 
delincvenţi cu un comportament violent. Sparg geamuri, pun cuțitul la gâtul 

asistentelor şi medicilor. Pentru ei eu sunt Bengescu. Vorbesc cu mă şi tu, 
înjură, folosind un limbaj vulgar. Mulţi s-au îmbogăţit de pe urma drogurilor. 
Străinilor le-a convenit să înființeze o verigă suplimentară la noi în ţară. 
Românul, inventiv îşi scoate gratuit doza şi rămâne şi cu bani. Debutul s-a 
făcut în complexul studențesc Grozăveşti-Regie. Locurile de desfacere s-au 
înmulțit. Fenomenul este alarmant. Categoric este un început de mafie a 
drogurilor. Este un coşmar al românilor”, a conchis dr. Bengescu. 

Fenomenul de trafic şi consum ilicit de droguri a impus declanşarea unui 
Program național de prevenire a traficului şi consumului de droguri, legiferat 
şi susținut financiar printr-o ordonanță de guvern, cu implicarea tuturor 
instituţiilor abilitate, dar şi în plan internaţional prin Programul PHARE — 
„Lupta împotriva drogurilor”, care vizează adoptarea unei Strategii Naţionale 
a Drogurilor, dezvoltarea unui Plan de acțiune şi cooperare interministerială la 
nivel național şi european în domeniu, fiind deja acreditat la Bucureşti un 
consilier din Spania, care desfăşoară activităţi în acest program, „Fişa PHARE 
2000”. 

Una dintre metodele cele mai eficiente şi mai des uzitate de către 
formațiunile specializate ale poliției a fost concretizată prin desfăşurarea a 
numeroase acțiuni de prindere în flagrant, cu ieşiri în teren şi folosirea unor 
investigatori acoperiți sau colaboratori ai acestora, în baza unei activități 
informativ-operative complexe şi susținute. 

Tot în plan intern, pentru îndeplinirea în condiţii optime a atribuţiilor 
conferite, Direcţia Antidrog din cadrul D.G.C.C.O. a cooperat şi cooperează cu 
celelalte structuri ale Poliţiei Române, cu unitățile de specialitate din Ministerul 
Internelor şi Reformei Administrative (Direcţia Generală de Informaţii şi 
Protecţie Internă, Punctul Naţional Focal, Inspectoratul General al Poliţiei de 
Frontieră, Direcţia Generală de Paşapoarte,Oficiul Român pentru Imigrări), 
executându-se, de asemenea, acţiuni în comun sau schimburi de date şi 
informaţii cu Serviciul Român de Informaţii, Serviciul de Informații Externe, 
Serviciul de Protecţie şi Pază şi Autoritatea Naţională a Vămilor. 

În plan extern s-a cooperat şi se cooperează prin schimb de informaţii cu 
servicii similare din alte state, transmiterea şi primirea de mesaje operative, 
desfăşurarea unor comisii rogatorii, precum şi printr-o foarte bună colaborare 
cu ofițerii de legătură. 


” Revista „Pentru Patrie” a M.I., 3 martie 1998, ediţie specială — Crima organizată inamicul 
nr. 1”, pag. 12, interviu realizat de Florica Păun. 

Concluzionând, putem susține că mobilitatea infractorilor din acest 
segment criminogen, cazuistica din ultima vreme, datele statistice, ne 
îndreptăţesc să afirmăm că în România problematica drogurilor, sub toate 
aspectele ei, a depăşit stadiul incipient al tendințelor. 

Factorii interni socio-economici şi criminologici propice, precum şi 
parteneriatul stabilit între exponenţii autohtoni şi organizațiile de narcotrafic cu 
care se confruntă statele lumii sunt o realitate pe care nu avem cum să nu o 
acceptăm. 


4.6. Factori care facilitează traficul şi abuzul de droguri în România 


Studiile privind traficul internațional de droguri şi concluziile desprinse 
din cazuistica soluționată de Poliţia Română, în anii posttotalitari, pe acest 
segment de activitate infracțională, reliefează o serie de factori care au 
determinat intrarea ţării noastre în sfera de interese a organizațiilor criminale 
din exterior, astfel: 

e poziţia geografică deosebită pe care o ocupă România a făcut ca 
aceasta să fie luată în calcul de către reţelele de traficanţi de droguri ca un 
important „cap de pod” ce face legătura dintre Orient şi Occident. Arealul 
favorabil al României, care include toată gama căilor de transport, permite 
rețelelor de traficanţi să folosească diverse mijloace pentru tranzitarea 
teritoriului țării; 

e situaţia conflictuală dintre statele ex-iugoslave a făcut ca pentru o 
perioadă de timp centrul de greutate al traficului de droguri să se transfere pe 
cel de-al doilea segment al „rutei balcanice” care include şi România; 

e deschiderea granițelor României a condus la o creştere enormă a 
numărului de mijloace de transport şi mărfuri ce intră şi ies, în şi din ţară, 
situație ce conferă organizațiilor criminale posibilități largi de camuflare a 
drogurilor şi de tranzitare a teritoriului ţării; 

e sumele tentante, oferite de traficanţi pentru facilitarea traficului de 
droguri, le-a permis să atragă în aceste activități şi cetățeni români, în special 
din rândul celor cu antecedente penale sau dornici de înavuţire rapidă, care 
servesc, de regulă, drept curieri, ghizi şi, mai nou, ca distribuitori; 

e un alt factor determinant care a încurajat traficul de droguri în 
România l-a constituit, cel puţin în primii doi ani posttotalitari, lipsa unui aparat 
polițienesc specializat în combaterea acestei activități, dotarea tehnică 


212 Petru ALBU 


necorespunzătoare, la care s-a adăugat o legislație insuficient de conturată şi 
prea „îngăduitoare” în ceea ce priveşte sancţionarea faptelor de acest gen, 
nearmonizarea acesteia la Acquisul comunitar; 

e reacția palidă şi întârziată a instituţiilor specializate ale statului în 
analiza fenomenologică a problematicii drogurilor, care a condus doar la măsuri 
de conjunctură, fracționate şi de moment; 

e lipsa de hotărâre politică şi fermitate pentru elaborarea şi 
transpunerea în practică a unor strategii şi programe reale de reducere a cererii 
şi ofertei de droguri. 


4.7. Tendinţe 


Din analiza situației operative şi a cazuisticii înregistrate rezultă 
următoarele tendințe mai importante ale fenomenului drogurilor în România: 

e țara noastră va intra tot mai mult în vizorul rețelelor de traficanţi, 
chiar dacă s-au reluat vechile variante ale Rutei Balcanice care traversează fosta 
Iugoslavie. România va constitui şi în viitor o țară importantă de tranzitare şi de 
depozitare a drogurilor, îndeosebi pe varianta nordică, respectiv Iran, Turcia, 
Bulgaria, România, Ungaria, Slovacia, Cehia, Germania şi Olanda. 

În acest context, va trebui să se acorde o atenţie deosebită şi altor porţi 
de intrare a drogurilor, respectiv dinspre fosta Iugoslavie, Republica Moldova şi 
Ucraina, pentru drogurile clasice; 

e în România vor pătrunde tot mai mult drogurile sintetice, în special 
prin porțile din vestul țării; 

e având în vedere capacitatea industriei chimice româneşti, se va 
încerca producerea de droguri sintetice, inclusiv exportul de substanţe chimice 
esențiale ori precursori, pentru a fi folosite în fabricarea ilicită a drogurilor în 
alte state; 

e vor fi amenajate laboratoare clandestine de producere a drogurilor; 

e va lua amploare utilizarea cânepii industriale, îndeosebi a 
inflorescenței acesteia, în consumul ilicit, în lipsa unor măsuri corespunzătoare 
atât pe plan legislativ, cât şi pe plan administrativ; 

e dacă în prezent doar între 10 şi 20% din drogurile intrate rămân în 
România, în viitor acest procent va creşte. Pentru a se dezvolta această piaţă, 
traficanţi vor practica preţuri încurajatoare; 

e se va naşte o structură autohtonă puternică, organizată după modelul 
cartelurilor, având în vedere câştigurile deosebite ce pot fi obținute; 

e veniturile mari îi vor stimula pe organizatori şi pe dealerii importanți 
să se implice în activităţi de spălare a banilor, racolând în acest scop specialişti 
din domeniul economico-financiar, sporind, totodată, şi actele de corupere a 
funcționarilor publici; 

e va creşte, în mod continuu şi rapid, numărul consumatorilor, în 
special al tinerilor şi minorilor. Acest lucru va fi mai relevant atunci când 
consumatorii ocazionali vor deveni dependenţi; 

e va creşte numărul narcomanilor care, pentru a-şi procura resursele 
necesare cumpărării drogurilor, se vor implica activ în traficul de stradă, ca 
dealeri sau vor comite alte infracțiuni;”* 

e va creşte forma de consum prin injectare, îndeosebi în rândul 
consumatorilor de heroină, extinzându-se şi răspândirea unor boli grave, 
precum SIDA. 


5. Falsul de monedă şi traficul ilicit cu aceasta 
5.1. Mijloace străine de plată 


În contextul creşterii şi diversificării criminalităţii internaţionale, falsul 
de bani şi alte titluri de valoare, precum şi traficul cu astfel de mijloace de plată 
contrafăcute cunosc o recrudescenţă îngrijorătoare, motiv pentru care toate 
polițiile din lume şi alte servicii specializate din sfera bancară sunt în alertă 
continuă, căutând permanent noi modalităţi de contracarare a acestui fenomen. 

Analiza datelor şi informaţiilor existente în acest domeniu atestă faptul 
că şi în România s-au organizat şi acționează rețele de traficanţi care au ca 
activitate principală procurarea şi plasarea de valută falsă. 

Începând cu anul 1992 şi până la finele anului 2006, în România au fost 
descoperite peste 72.590 cazuri de încercare de plasare a valutei false, 
confiscându-se 5.085.785 dolari S.U.A., 1.652.658 mărci germane, precum şi 
alte cantități de valută falsă (788.150 franci francezi, 51.321 lire sterline, 
235.450.700 lire italiene, 169.000 coroane suedeze etc.), precum şi 50.405 


* Agenţia Naţională Antidrog — Rapoartele de evaluare 2003, 2004 şi 2005, capitolul 
„Reducerea ofertei de droguri” 

Euro în anul 2002, 134.432 Euro în 2003, 142.207Euro în 2004 şi 140.646 
Euro în anul 2005. 

Atenţia plasatorilor români şi străini a fost şi este îndreptată cu 
precădere asupra persoanelor fizice din sfera economică privată, întrucât 
acestea nu cunosc corespunzător elementele de siguranţă ale bancnotelor. 

În cursul anilor 1991 şi 1992, îndeosebi după desființarea magazinelor 
profilate cu plata în valută, atenția plasatorilor străini şi români s-a îndreptat cu 
precădere spre persoanele particulare, amatoare fie de călătorii în străinătate, fie 
de achiziționarea valutei în scop de tezaurizare. 

Edificator, ca mod de operare, este cazul unui grup de cetăţeni italieni, 
urmăriți de autorităţile naţionale pentru aderare la grup mafiot, care a încercat şi 
a reuşit să pună în circulația bănească din România 128.000 mărci germane 
false, precum şi peste 10.000 dolari SUA. Schimbul de informaţii derulat cu 
Poliția Italiană a contribuit la depistarea acestui grup şi a complicilor săi din 
România. 

În urma unor activităţi similare, desfăşurate în cooperare cu B.K.A. 
Wiesbaden, a fost descoperită o filieră internațională de traficanţi de valută 
falsă, care a introdus în România, în scopul punerii în circulație, 139 bancnote 
false a 1.000 mărci germane fiecare, 115 bancnote false a 100 mărci germane 
fiecare, totalizând 150.500 mărci germane, ce au fost confiscate. 

Cât priveşte mijloacele de plată liber convertibile, în cursul anului 2001, 
s-au înregistrat 1334 cazuri de plasare de monedă străină falsă, din diferite 
cupiuri, între care 2.237 bancnote în valoare de 223.927 dolari SUA, 524 
bancnote în valoare de 82.850 mărci germane şi 631 bancnote în valoare de 
96.601.500 lire italiene, iar în anul 2002 suma totală a dolarilor confiscaţi scade 
la 199.867, a mărcilor germane la 8.058 şi a lirelor italiene la 5.385.000, ca 
urmare a scoaterii din circulația bănească internaţională a acestor monede 
europene. 

În anul 2003 cresc din nou capturile de monedă străină falsă, fiind 
descoperiți 7.035.595 dolari, 134.432 euro şi 1.640 lire sterline false, 
înregistrându-se o uşoară scădere a fenomenului în anii 2004 şi 2005. 

Pe raza Capitalei, la 27.04.2002 „a fost arestat un bărbat de 35 ani care 
deținea o tipografie în care urmau să fie realizate, prin metoda de imprimare 
offset, bancnote americane, fiind în complicitate cu un grafician şi un tipograf. 
În acelaşi an, în vama Petea au fost depistaţi un cetăţean de 28 ani, din 
Budapesta şi un român de 25 ani, din Satu-Mare, în timp ce încercau să 

părăsească România, după ce plasaseră 1.800 EURO, în bancnote din cupiura 
de 50, pe raza judeţelor Bihor, Cluj şi Sălaj. 

Într-un alt caz au fost depistaţi în flagrant doi cetăţeni români, unul 
italian şi altul maghiar, în timp ce puneau în circulație 20.000 USD, în bancnote 
de 100 USD contrafăcute, asupra acestora găsindu-se încă 420 bancnote a 10 
USD contrafăcute, an de emisie 1985. 

De asemenea, acționând cu profesionalism şi operativitate, în ziua de 
31.07.2001, organele poliţiei au prins în flagrant un tânăr de 26 ani, născut în 
Republica Moldova, domiciliat în Bucureşti şi un bărbat de 32 ani, născut în 
Republica Moldova, cu acelaşi domiciliu şi fără forme legale în Bucureşti, în 
timp ce ofereau spre vânzare suma de 37.000 DM, în bancnote de 200 DM 
contrafăcute. Din informaţiile obţinute a mai rezultat că al doilea era membru al 
mafiei ruse, ce activa în România. 

Noile reglementări din România, privind permisivitatea deținerii de 
valută de către persoane fizice şi Juridice, la care se adaugă libertatea de 
deplasare în exterior şi creşterea fără precedent a activităților comerciale, în 
condiţiile iniţierii procesului de privatizare, au condus la o adevărată goană 
după valută din partea cetăţenilor români, cei mai mulți neavizaţi asupra 
elementelor caracteristice de protecție a bancnotelor, pentru a le deosebi de cele 
false. 

Această situație a fost repede sesizată şi fructificată de grupările 
criminale interesate din exterior care, beneficiind şi de sprijinul unor elemente 
infractoare autohtone, în special din rândul ţiganilor cu experienţă în schimbul 
de valută „la negru”, au introdus în România cantităţi însemnate de bancnote 
false, cu deosebire dolari SUA şi DM. 

Afluxul mare de cetățeni străini spre România, mulți dintre aceştia 
efectuând schimbul valutar „la negru”, a constituit o altă împrejurare favorabilă 
de plasare a unor bancnote false. 

Măsurile de prevenire luate de organele de poliție, prin instruirea 
agenților de la casele de schimb şi, în general, a personalului unităţilor 
specializate care efectuează astfel de operațiuni, au determinat plasatorii de 
valută falsă să-şi îndrepte atenţia către persoanele particulare, racolate în 
perimetrul caselor de schimb valutar, la bănci, oferindu-le un schimb monetar 
„avantajos”, sub cursul de schimb practicat de aceste instituţii. 

Cazurile instrumentate de organele de poliție, în perioada posttotalitară, 
întăresc convingerea că aceste activități au un caracter organizat, existând 

create filiere formate din cetăţeni străini şi români care introduc valută falsă în 
România. 

Nu este deloc surprinzător faptul că traficanţii, îndeosebi cei din filierele 
ruseşti şi bulgare, după apariţia noii monede europene - EURO - în circuitul 
monetar, s-au grăbit şi au acționat operativ pentru a-şi lichida stocurile de mărci 
germane, franci francezi, lire italiene ş.a., până la finalizarea operaţiunii de 
schimb a acestor mijloace de plată. 

În acest context, au fost intensificate activităţile specifice în plan 
național, dar şi în cooperare internaţională, reuşindu-se identificarea şi 
cercetarea în cursul anului 2002 a unui număr de 471 persoane, falsificatori şi 
plasatori de monedă, reţinându-se comiterea a 465 infracţiuni (fals de monedă, 
fals de valori străine, deținerea de instrumente în vederea falsificării de valori 
etc.). 

În anul 2003 au fost anihilate 122 grupuri de falsificatori şi plasatori, 
constituite din 415 persoane, în sarcina cărora s-a reținut săvârşirea a 597 
infracțiuni, iar în anul 2004 au fost constatate 496 infracţiuni în care au fost 
implicate 309 persoane. În anul 2005 alte 334 persoane au fost învinuite pentru 
săvârşirea a 392 asemenea fapte penale, iar în anul 2006 în sarcina a 750 
persoane s-a reținut săvârşirea a 1.503 de asemenea fapte penale. 

Spre exemplu, în perioada februarie — iulie 2003, pe teritoriul României 
s-a desfăşurat o amplă acțiune ce a condus la documentarea activității 
infracționale a unei reţele de falsificatori şi plasatori de Euro şi dolari S.U.A., 
ce acţiona pe ruta Turcia-Bulgaria-România şi Republica Moldova, precum şi la 
descoperirea în Bulgaria a unei tipografii clandestine în care se imprimau bilete 
false de 50 euro. 


5.2. Moneda naţională 


În ceea ce priveşte moneda naţională, se constată o creştere a cazurilor 
de contrafacere a acesteia, înregistrându-se numai în anul 2001 un număr de 
2.636 cazuri de plasare, fiind scoase din circulaţie peste 886 milioane lei (un 
record în materie, cu 505 milioane lei mai mult decât în anul 2000). 

Odată cu introducerea în circulaţia bănească a bancnotelor imprimate pe 
suport din polimer — element de securitate modern, şi piedică serioasă în 
activitatea infracțională a falsificatorilor — numărul cazurilor de contrafacere a 
înregistrat o scădere semnificativă. De altfel, falsificatorii au continuat să 
falsifice doar bancnote realizate pe suport de hârtie, iar în circulație sunt 

depistate şi falsuri din cele realizate în perioadele anterioare, păstrate de unii 
cetăţeni, potrivit mai vechiului obicei, „la ciorap” sau „la saltea”. 

Această situație particulară explică de ce în anul 2002 au fost 
descoperite doar bancnote false imprimate pe suport de hârtie de tip obişnuit, 
în valoare totală de 361 milioane lei, faţă de 886 milioane lei în cursul anului 
2001. În anul 2003 cuantumul acestora scade la 224,4 milioane lei, iar în anul 
2005 la 209,6 milioane lei în diverse cupiuri false. În anul 2006, în circulaţia 
bănească din țara noastră au fost descoperite diverse cupiuri de monedă 
națională falsă, realizate prin diverse metode de contrafacere, însumând 
1.140.808,65 Roni. 

Printre mijloacele de contrafacere, predomină computerele, dotate cu 
scaner şi imprimante color performante şi, într-o mică măsură copiatoarele 
color, fiind evidentă preocuparea infractorilor spre procurarea unei aparaturi 
tehnice de calcul performante. Nu au fost identificate şi nu se dețin date privind 
existența unor „matriţe” cu care să fie contrafăcute bancnotele. De altfel acestea 
reprezintă acum o tehnică depăşită. 

Totodată, se constată că dolarii americani contrafăcuți continuă să fie 
introduşi din exteriorul țării şi să fie depistaţi, preponderent, la casele de schimb 
valutar, în timp ce moneda naţională contrafăcută este plasată în târguri, piețe, 
oboare, magazine şi chiar instituţii bancare. Din punct de vedere al locului 
plasării monedei false, studiile făcute scot în evidenţă că oferta se adresează 
bancnotei româneşti în 43% din cazuri în târguri, pieţe şi oboare, iar în 74% din 
cazuri la casele de schimb valutar pentru moneda străină. 

Se poate afirma cu certitudine că emiterea de către Banca Naţională a 
României şi introducerea pe piață a bancnotelor imprimate pe suport de polimer 
va constitui, cel puţin pentru o perioadă de timp, un obstacol greu de trecut 
pentru falsificatori, până în prezent nefiind identificate astfel de contrafaceri. 
Totuşi, în perioada în care bancnota de hârtie şi cele de polimer vor circula în 
paralel, este de aşteptat sporirea preocupării infractorilor în contrafacerea şi 
plasarea unor cantități tot mai mari de bancnote din hârtie. 

Exemplific în acest sens cauza privind o persoană din Piteşti, care 
împreună cu 7 complici au contrafăcut şi pus în circulaţie, în perioada 15.05. — 
04.06.2001, pe raza judeţelor Argeş, Vâlcea şi Dolj, aproximativ 1500 bancnote 
contrafăcute de 100.000 lei, prin achiziționarea de animale, din târguri şi 
oboare. Acelaşi mod de operare l-a folosit şi gruparea condusă de un bărbat din 

judeţul Argeş care, ajutat de alți 2 complici, a falsificat 260 bancnote de 
100.000 lei, reuşind plasarea a 10.000.000 lei la cumpărarea unor bovine. 

De asemenea, doi tineri de 19 ani şi, respectiv, de 20 ani, ambii din 
Paşcani, au contrafăcut 2.500 cupoane agricole şi 50 bancnote din cupiura de 
100.000 lei, pe care alți doi complici şi mai mulți plasatori țigani le-au 
valorificat pe raza judeţelor Bacău, Botoşani, Constanţa, Neamţ, Vaslui şi 
Vrancea. 

Pentru prevenirea apariției în circuitul monetar a monedei naţionale 
contrafăcute, în baza Programului special de protecție a monedei naţionale 
împotriva actelor de contrafacere, poliția cooperează eficient cu Banca 
Naţională a României şi cu celelalte instituţii cu atribuţii în domeniu având în 
vedere faptul că, prin amploarea sa, fenomenul, dacă proliferează, poate pune în 
pericol sistemul  monetar-financiar al statului, atât prin dimensiunea 
prejudiciului material dar mai ales prin pierderea încrederii cetăţenilor în 
moneda națională. 

Prezentăm în continuare situația principalelor monede false depistate în 
circulația bănească din țara noastră, în perioada 1992-2006, cu precizarea că 
rubricile tabelului sunt completate după rapoartele anuale de bilanţ ale I.G.P.R. 
şi Direcţiei Generale de Combatere a Criminalităţii Organizate, iar referitor la 
rubricile necompletate nu înseamnă că în anul respectiv nu au existat cazuri de 
plasare de monedă falsă. Per ansamblu evoluția indicatorilor prezentaţi este 
suficient de ilustrativă în privinţa evoluţiei fenomenului. 


SUA Germania | Anglia Franţa | Suedia (Mil.) 
|1992 | 1030| 280.000 | fe e T T S 
|1993 | 2.014] 163.000 | 128.000) | 920.000] 15.850) | | 
1994 | 3.956| 234.600 | 283.000] 25.852| 99.240.600] 62.300) | | 
1995 | 955| 834.020 | 225.500] | 3.500.000] 70.500) | | 13 
1996 |___665| 557.970 | 589.900] 1.250 3.600.000] 16.600] 169.000] | 
1997 | 1498| 869.817 | 164.910] 12.651| 12.100.000] 2.900) | | 
1998 | 292| 238.430 | 28.0s0) | T T fJ T 35 
1999 | 488| 281.560 | 2siso) | T T T J| 5 
2000 | 593| 222411 | 60.450 | J TÙ T JT 34 
2001 | 482| 223.921 | 82.850) [| 9%.601.s00] | | | 886 
2002 | 465| 199.867 |  soss| | 5.38s.000] | | 14765 | 36i 
2003 | 597| 1.035.432 | | 16o) | | | 134432 | 22% 
2004 | 496| 72031 | | | J | | 142.207 | 1823 
2005 | 392| 90.463 | | _1:570| | | | 140.646 | 2096] 
| 2006 | 1503| 62335 | | 762| | | — [ison] i! 

Anul |Cazuri| Dolari Mărci Lire Lire Italia | Franci |Coroane| EURO Lei 
SUA Germania | Anglia Franţa | Suedia (Mil.) 


Oooo do S d | Rol 


5.3. Cărți de credit 


Ca o noutate în domeniul de referință a apărut falsificarea cărților de 
credit prin metoda „skimmingului” (copierea datelor de pe carduri în vederea 
folosirii lor la fabricarea altora false) şi înşelăciunea pe Internet, fenomen care a 
proliferat; din analizele internaţionale rezultând că ne aflăm în topul acestor 
infracțiuni, în condițiile în care legislaţia română nu sancţionează „simpla” 
copiere a unor date de pe o carte de credit. 

Existenţa magazinelor virtuale, la care plata se face cu ajutorul cărților 
de credit, a condus la apariţia unui nou tip de fraudă. În acest caz, plata este 
efectuată fie prin simpla trimitere prin intermediul poştei electronice (e-mail) a 
comenzii, a numărului cărţii de credit cu care se face plata, a datei la care expiră 
şi a numelui băncii emitente, şi a adresei la care se face expedierea bunurilor 
comandate, fie prin completarea unui „formular electronic”, care conţine 
aceleaşi date. 

Inventivitatea infractorilor s-a făcut simțită şi în acest domeniu, în 
momentul de față pe Internet existând site-uri specializate ce conțin programe 
care pot genera numere valide de cărți de credit (Credit Card Master), 
documentaţii privind modul în care pot fi comise fraudele etc. 

Prin intermediul calculatorului conectat la Internet, au apărut noi tipuri 
de fraude ce constau în principal în: înşelăciuni prin organizarea de licitații, 
pornografie infantilă, prostituție şi proxenetism, şantaj prin spargerea 
serverelor, oferirea de spectacole sexy interactive, organizarea de cazinouri on- 
line, terorism informatic (accesarea neautorizată a unor servere, având ca 
posibile consecinţe sustragerea, distrugerea sau modificarea unor informaţii, 
perturbarea sau întreruperea comunicaţiilor, afectarea activităţii unor companii 
etc.). 

Pentru combaterea fenomenului, Direcţia Generală de Combatere a 
Crimei Organizate şi Antidrog a luat măsura înființării unui serviciu specializat 
în combaterea criminalităţii informatice, structură dotată şi instruită cu sprijinul 
Ambasadei SUA la Bucureşti. 

În colaborare cu SECRET SERVICE, la biroul din Roma, au fost 
specializaţi ofiţeri în domeniu şi urmează să se constituie un task force zonal, 
cu sediul la Bucureşti, care să acționeze pentru identificarea persoanelor ce şi- 

au făcut din această infracţiune o meserie; grav fiind faptul că deja grupările de 
țigani şi-au creat persoane de sprijin, în cadrul societăților comerciale, care 
folosesc cărți de credit pentru a copia cărțile unor clienți. 

Dintre cazurile depistate menționez pe cel soldat cu identificarea, în 
colaborare cu F.B.I. şi SECRET SERVICE a grupului de la Timişoara, constituit 
din cinci persoane, care în perioada aprilie 2000 — martie 2001, prin intermediul 
Internetului au vândut la licitație unor cetăţeni din SUA mai multe bunuri 
inexistente, încasând prin Western Union Bank suma de 60.000 dolari SUA. 

Un alt exemplu elocvent îl constituie cazul unui tânăr de 21 ani, din 
Bucureşti, depistat în timp ce încerca să ridice de la sucursala Coşbuc a Bank 
Post S.A. suma de 21.600 dolari SUA, bani proveniţi din infracțiuni realizate 
prin intermediul calculatorului. Cu ocazia verificărilor efectuate, s-a stabilit că 
sus-numitul avea deschis un cont în valută la Bank Post S.A., de unde a ridicat 
suma de 109.000 dolari SUA, proveniți din infracțiuni. 

Ilustrativ în acest sens este şi cazul instrumentat în luna martie 2002, în 
Bucureşti, prilej cu care a fost descoperită o reţea de calculatoare, conectată la 
Internet, prin care se difuzau materiale cu conţinut pornografic. În două imobile 
se aflau 54 tineri şi tinere care ofereau clienților contra cost, prin folosirea 
cărților de credit, imagini pornografice în direct. 

În cursul anului 2003, s-a început urmărirea penală împotriva a 115 
persoane, din care 28 au fost cercetate în stare de arest preventiv, fiind anihilate 
astfel 28 grupuri infracționale care au creat un prejudiciu de aproximativ 
400.000 dolari SUA iar în anul 2004 au fost constatate 305 infracțiunile de 
criminalitate informatică cu 283 făptuitori. 

În anul 2005, un nr. de 345 persoane au fost învinuite pentru săvârşirea a 
579 infracțiuni privind criminalitatea informatică (237 fraude pe Internet, 114 
infracțiuni informatice şi 106 infracțiuni cu cărți de credit), gen de criminalitate 
care se amplifică în anul 2006 când se constată 831 infracțiuni, pentru care au 
fost învinuite 601 persoane. Această cazuistică reliefează următoarele tendinţe 
evolutive ale acestui nou gen de criminalitate: 

- folosirea site-urilor de tip ESCROW (garanţie) şi utilizarea 
frauduloasă de centre EGOLD (off-shore); 

- creşterea gradului de administrare a probatoriilor ca urmare a 
faptului că lanţul infracțional se derulează pe teritoriul de jurisdicție a mai 
multor state; 

- preocupare sporită pentru comiterea de înşelăciuni în domeniul 
comerțului electronic, a căror victime sunt cetăţeni români; 

- creşterea gradului de organizare şi specializare a grupurilor de 
infractori care acționează în acest domeniu. 

În cursul anului 2003, cadrele specializate, în cooperare cu agenţi ai 
FBI, au identificat patru elevi şi studenți care, în complicitate cu 
administratorul unui Internet-Cafe din Municipiul Sibiu, au accesat baze private 
de date sustrăgând informaţii confidențiale, iar pentru a nu le face publice au 
pretins diverse sume de bani, ceea ce au şi obținut. Doi dintre autori au fost 
depistaţi în flagrant, în timp ce ridicau de la un bancomat din Sibiu suma de 
1.500 dolari SUA, transferată într-un cont din România de către una din 
companiile americane şantajate în acest mod. 


6. Traficul internaţional cu autovehicule furate 


Componentă a crimei organizate, traficul internaţional cu autovehicule 
furate a luat o amploare deosebită şi viteză, în special, furtul autoturismelor de 
lux din Occident şi valorificarea acestora pe diferite filiere. 

Analiza fenomenului a condus la concluzia că România este ţinta mai 
multor rețele organizate de traficanţi de autovehicule furate, printre care se 
disting: filiera italiană, care acționează în zona de influență Arad, Timiş şi sud- 
vestul ţării, filiera germană şi maghiară, în zona Bihor, Satu Mare, filiera ruso- 
ucraineană-moldoveană, ca zonă de acțiune în estul şi nordul României. 

Au fost descoperite şi anihilate peste 160 de reţele transnaţionale de hoți 
şi traficanţi de autovehicule furate (italieni, germani, polonezi, bulgari, 
ucraineni, unguri, arabi şi români), fiind indisponibilizate circa 3.000 
autoturisme furate, marea lor majoritate din Occident. 

Aceste rezultate au fost posibile datorită unei cooperări intense între 
Poliția Română şi autoritățile similare din Germania, Italia, Austria, Ungaria, 
Ucraina, Bulgaria şi Republica Moldova, precum şi sprijinului acordat de 
O.I.P.C. — Interpol. 

În urma unei asemenea conlucrări operative a fost anihilată reţeaua de 
hoți, cărăuşi şi traficanţi condusă de un cetăţean sirian, fost angajat al firmei 
„Mazid” Impex SRL din Bucureşti. Acesta, prelua de la cărăuşi autoturismele 
de lux furate din Italia, Germania, Austria şi Ungaria, le introducea în 
containere, în cadrul firmei sale, iar cu complicitatea unui vameş de la Vama 
„Gara 16 Februarie”, le transporta în Portul Constanţa. Din acest port, 
autoturismele erau expediate, pe cale maritimă în ţări din Orientul Apropiat, 
unde sirianul dispunea de o rețea de vânzători ai autoturismelor furate, în baza 

comenzilor lansate iniţial. În acest mod a reuşit să scoată din România peste 16 
autoturisme furate din Occident. 

S-a constatat existenţa unei colaborări infracționale între diferitele filiere 
de hoți şi traficanţi, materializate îndeosebi în valorificarea de maşini furate, 
acoperirea faptelor prin documente contrafăcute ori falsificate, transportul 
autoturismelor furate pe diverse rute pentru beneficiari prestabiliți şi chiar 
schimburi de asemenea autovehicule. 

Înlesnirile vamale privind introducerea şi scoaterea, în şi din România, 
de diverse bunuri, cu deosebire în primii 2-3 ani posttotalitari, au fost 
exploatate cu promptitudine de organizațiile criminale interesate, care au inclus 
țara noastră în „Ruta Balcanică” de tranzitare a autovehiculelor furate din 
Occident către Orient, folosind-o totodată, ca o piață rentabilă de desfacere. 

Instrumentarea acestor cazuri, inclusiv verificarea şi valorificarea ca 
mijloace de probă a datelor şi informațiilor rezultate în procesul muncii şi din 
anchetele judiciare, au reprezentat serioase dificultăţi datorate lipsei de cadre 
specializate în investigarea unor asemenea fapte cât şi diversităţii modurilor de 
operare şi a documentelor falsificate, ori contrafăcute de către infractori. 

A devenit deja de notorietate faptul că între diferite filiere de traficanţi 
de acest tip există o strânsă cooperare, bazată pe interes material, protecție 
reciprocă, schimb de „ponturi”, furnizarea reciprocă de documente contrafăcute 
ori falsificate ş.a. 

Într-o asemenea conjunctură favorabilă a fost posibilă conlucrarea 
infracțională dintre o puternică grupare mafiotă din Germania, constituită din 
peste 40 infractori care s-au ocupat, în perioada 1990-1994, de furtul şi 
valorificarea a peste 300 autoturisme de lux din Germania, şi gruparea de 
transportatori din România, condusă de un cetățean libanez. 

Transportarea, indigenizarea şi înmatricularea acestor autoturisme au 
fost posibile prin utilizarea unor modalități din ce în ce mai ingenioase şi mai 
performante. Astfel, prin sustragerea unui număr impresionant de documente de 
înmatriculare în alb (aproximativ 50.000 din Germania şi peste 100.000 din 
Italia), cât şi a plăcuţelor de înmatriculare de pe autoturisme aflate în aceste 
țări, grupările de traficanţi s-au specializat în completarea documentelor de 
înmatriculare sustrase în alb cu datele autoturismelor traficate, în vederea 
schimbării identității şi situaţiei juridice ale acestora. 

În unele cazuri, din ce în ce mai frecvente, pentru derutarea autorităților, 
au fost modificate caracteristicile de identificare ale autoturismului, respectiv 

seria de caroserie (numărul de identificare sau şasiul) şi/sau seria de motor, 
conferindu-se astfel o nouă identitate autoturismului furat. 

Unul din cele mai sigure moduri de operare îl constituie furtul cu 
acordul proprietarului, specific pentru Germania şi Italia, unde achiziţionarea 
unui autovehicul se face printr-o procedură foarte simplă, riscul dispariției 
autoturismului revenind societăților de asigurare-reasigurare. 

În topul autoturismelor reclamate ca furate se înscriu mărci ale unor 
fabricanți de prestigiu, respective: Mercedes Benz, BMW, Volkswagen-Audi, 
Alfa Romeo, Opel, Renault sau Peugeot. 

Prin natura sa, fenomenul traficului internațional cu autoturisme furate a 
beneficiat şi de sprijinul unor elemente infractoare din ţările de provenienţă ale 
autoturismelor traficate. Aceste persoane, cetăţeni ai statelor respective ori care 
doar domiciliază pe teritoriul acestora, s-au implicat treptat în procurarea 
documentelor de înmatriculare în alb sau a autoturismelor de la proprietarii 
acestora. 

Radiografia cazurilor descoperite şi cercetate a scos în evidenţă faptul că 
în acest gen de afacere criminală profitabilă au fost implicaţi un număr mare de 
funcționari ai statului, ba mai mult din rândul celor cu atribuţii în domeniu 
(vameşi, funcționari R.A.R., poliţişti ş.a.), care au îngreunat în mod substanțial 
procesul de derulare a anchetelor judiciare. 

Edificator în acest sens este şi cazul grupării de traficanţi descoperită în 
anul 1991 şi condusă de o persoană din Târgovişte şi o alta din Braşov, 
implicați în comercializarea unor autoturisme de lux, înmatriculate ilegal cu 
documente falsificate cu ajutorul tehnicii de calcul, dar şi cu sprijinul unor 
funcționari ai statului cu atribuţiuni în domeniu (vamă, RAR etc.). De la aceştia 
au fost ridicate şi indisponibilizate în vederea cercetărilor un număr de 
19 autoturisme de lux, diferite mărci, furate în marea lor majoritate din 
străinătate (Elveţia, Italia, Germania, Cehia), dar şi din România (Timişoara, 
Bucureşti). 

În paleta modurilor de operare folosite de această categorie de infractori, 
o conotaţie aparte a avut-o în ultimii ani — fiind activă şi în prezent — folosirea 
de către traficanţi a certificatelor de repatriere cumpărate de la cetăţeni ai 
Republicii Moldova, precum şi a celor contrafăcute. 

În acest context al traficului internaţional de autoturisme de lux furate se 
înscrie şi cazul instrumentat în anul 2001 privind implicarea în această 
activitate infracțională a unui număr de 7 lucrători vamali de la Biroul Vamal 
Episcopia Bihor. Aceştia au vămuit în regim de scutire de taxe vamale (ca 

urmare a 
aşa-zisei repatrieri a unor cetăţeni din Republica Moldova) un număr de 78 
autoturisme, ignorând prevederile H.G. nr. 775/2000 şi prejudiciind astfel statul 
român cu suma de peste 7 miliarde lei. 

De asemenea, în cursul anului 2002 au fost descoperite şi cazuri de folosire 
de către traficanţi a unor adeverințe eliberate de Secretariatul de Stat pentru 
Problemele Revoluţionarilor din Decembrie 1989. Ilustrăm această situație cu 
dosarul instrumentat de Centrul Zonal Alba-lulia, care a documentat activitatea 
infracțională a unui bărbat de 38 ani din Bucureşti, unul de 42 ani din Orăştie şi un 
altul de 43 ani din comuna Popeşti Leordeni, judeţul Ilfov care, în calitate de 
„Luptători pentru victoria Revoluţiei Române din decembrie 1989”, în cursul 
anului 2001 au procurat de la alți revoluționari adeverințe de atestare a acestei 
calități, pe care le-au folosit fraudulos la Biroul vamal Deva în scopul scutirii de 
plata taxelor vamale a unui număr de 5 autoturisme furate din Italia şi Germania. 

De altfel, numai /a nivelul anului 2001, Poliţia Română a cercetat 262 
persoane pentru săvârşirea a 191 infracțiuni, disponibilizând 77 autoturisme 
furate, iar în anul 2004 au fost descoperite 1.116 infracțiuni în care au fost 
implicați 448 infractori atât din străinătate cât şi de pe teritoriul țării noastre, 
care au utilizat, în principal, aceleaşi moduri de operare, devenite de acum 
clasice şi de la care au fost indisponibilizate 489 autovehicule furate, tendința 
de creştere a criminalităţii în acest domeniu fiind mai frecventă în ultimii patru 
ani. În anul 2005 au fost învinuite 381 persoane de la care s-au ridicat în 
vederea cercetărilor 394 autovehicule, iar în anul 2006 alte 176 persoane au 
fost învinuite pentru săvârşirea a 372 infracţiuni. 


EI IE constatate indisponibilizate 
ÎI ia 7: RR PRI NN MI-I 
264 

Nu împărtăşim opinia unor specialişti care consideră că această 
problematică infracțională este şi va continua să fie în regres datorită: 
numărului important de firme care practică vânzarea autoturismelor în leasing, 

fără taxe vamale sau cu taxe foarte reduse; procesului de creştere a securității 
frontierelor şi nivelului tot mai crescut de experiență şi acțiune a poliţiei. 

Acest aspect este ilustrat de rezultatele obţinute în urma derulării de 
către Direcția Generală de Combatere a Criminalităţii Organizate, în cursul 
anului trecut, a acţiunii codificată „AUTOLUX” în cadrul căreia au fost 
verificate autoturisme de fabricaţie 2000-2001, introduse şi înmatriculate în 
România, apoi radiate în scop de vânzare în mai puţin de 90 de zile, ceea ce a 
condus la verificarea a 900 autoturisme suspecte de furt din Occident. 

Cu acest prilej au fost desfăşurate activităţi specifice şi de cercetare care 
au condus la descoperirea unei bande de 10 hoţi şi traficanţi, condusă de două 
persoane din Bucureşti a căror preocupare constantă era  traficarea 
autoturismelor furate din țari ale U.E. Prin diverse manopere frauduloase, 
membrii grupării au reuşit să înmatriculeze 22 autoturisme. 

Opinăm că reţelele de trafic cu autovehicule furate nu vor fi sensibile la 
aceste aspecte, pe care le vor ignora şi în viitor, întrucât este greu de crezut că 
vor renunţa la o asemenea afacere profitabilă, în care au experiență beneficiari 
dornici să achiziționeze autovehicule sub nivelul pieţei, la care se adaugă timpii 
reali reduşi în realizarea acestei activităţi infracționale, precum şi riscurile mult 
diminuate de a fi depistaţi, în comparație, de exemplu, cu traficarea drogurilor 
pentru care nu poți prezenta „documente de provenienţă”. 

De asemenea, traficanţi, prin legăturile infracționale create deja în 
rândul vameşilor, recurg şi vor recurge şi în viitor la introducerea în ţară a unor 
autoturisme furate pentru care obțin chitante vamale ce atestă plata taxelor 
legale pe repere mari, cum sunt caroseriile şi motoarele, iar pentru eludarea 
taxelor vamale vor uzita în mod repetat certificate de repatriere, cumpărate de la 
titulari ori contrafăcute. 

Concluziile de mai sus sunt susținute şi de faptul că România este în 
prezent ținta mai multor rețele de traficanţi de autovehicule furate, cele mai 
active fiind: 

e Filiera Italiană care acţionează pe ruta Italia — Austria — Ungaria — 
România (zona de Vest, punctele de frontieră Nădlac şi Turnu), precum şi pe 
ruta Italia —Grecia — Macedonia — Slovenia — Bulgaria — România (zona de Sud- 
Vest, Giurgiu şi Porţile de Fier); 

Exemplificăm în acest sens cazul cetățenilor italieni A. R., de 52 ani şi 
B. G. B., de 43 ani, care utilizând documente false au transportat în Timişoara 
13 autoturisme de lux furate din Italia, cu destinaţia Ungaria. În procesul de 

cooperare cu Biroul Interpol Roma au fost obţinute date operative, inclusiv 
despre faptul că cei doi traficanţi italieni au fost cercetaţi pentru infracțiuni de 
tip mafiot (spălare de bani, trafic de droguri, trafic internațional cu autoturisme 
furate, emiterea de cecuri false şi obstrucţionarea justiţiei). 

e Filiera Germană care acţionează pe ruta Germania — Austria — 
Ungaria —România (zona de Nord-Vest, Borş şi Petea); 

e Filiera  Moldoveano-Ucraineană care acționează pe teritoriul 
României, unde preia autovehiculele furate ce nu pot fi comercializate şi 
înmatriculate în ţara noastră, fiind transportate şi scoase din ţară prin Punctul de 
frontieră Albiţa, cu destinația Republica Moldova, Ucraina şi țări din Orientul 
Apropiat; 

e Rute de trafic naval care cuprind S.U.A. — Canada — Italia — România 
(Portul Constanţa) — Orient. 

În anul 2003, structurile polițienești de combatere a crimei organizate 
din România şi din state membre ale Uniunii Europene, precum şi din cadrul 
SECI au declanşat acțiunea codificată „Guepard” având ca obiectiv verificarea 
simultană în bazele de date ale statelor participante a obiectelor urmărite ca 
fiind furate, identificându-se până la finele anului, 562 autoturisme furate din 
Germania şi 36 din Ungaria. 

Sub aspectul modului de comitere a acestui gen de infracțiune este de 
menționat caracterul său organizat cât şi particularităţile care caracterizează o 
bandă de hoţi şi traficanţi de autovehicule furate, astfel: 

e grupa de recunoaştere — identifică autovehiculele care prezintă interes 
pentru valorificare rapidă ori mărcile ce sunt comandate de liderul organizației; 
stabileşte detaliile legate de parcare, şi proprietar, sistemele de alarmare, rutele 
de deplasare şi orice alte aspecte necesare comiteri furtului în siguranță; 

e grupa de operare — constituită din hoți versaţi care dispun de mijloace 
tehnice necesare anihilării sistemelor de alarmă şi deschiderii încuietorilor 
precum şi de locuri sau garaje conspirate, unde ascund autovehiculele după 
comiterea furtului; 

e grupa tehnică -se ocupă de indigenizarea autovehiculelor furate 
(repansonarea seriilor de caroserie, revopsire, contrafacerea documentelor şi 
plăcuţelor de înmatriculare etc.); 

e grupa transportatoare — care este instruită în contactul cu organele 
vamale, are legături în punctele de frontieră şi transportă autovehiculele la 
destinația stabilită; 

e grupa de siguranţă — realizează supravegherea şi derularea întregii 
operaţiuni în toate fazele sale infracționale. 

Caracteristic pentru această perioadă este faptul că se trafichează 
autoturisme fabricate în ultimii trei ani, întrucât condiția esenţială pentru 
indigenizarea unui autoturism în România este îndeplinirea normelor de poluare 
Euro 3. 

De asemenea, se înregistrează noi mutații în acest fenomen în sensul că 
se constată o implicare tot mai activă a traficanților din Orientul Apropiat, 
îndeosebi al turcilor, care preiau autoturismele furate pe filiera italiană şi le 
comercializează pe piețele din Orientul Mijlociu. 

Date fiind aspectele acestei problematici, considerăm că ar fi benefică 
pentru activitatea viitoare de poliție judiciară, studierea la nivel național a 
acestui gen de criminalitate, adaptarea legislaţiei la specificul modului de 
manifestare a fenomenului, dar şi elaborarea unor noi concepții de luptă 
împotriva acestuia, cu responsabilităţi clare pentru poliție şi justiție — sub 
aspectul repatrierii autovehiculelor furate — dar şi pentru Poliţia de Frontieră, 
Vamă, RAR, administraţiile financiare etc. 


7. Traficul cu opere de artă 


7.1. Considerente legislative 


Ocrotirea patrimoniului naţional cultural a constituit o preocupare atentă 
a statului roman încă din secolul trecut, România fiind printre primele țări din 
Europa care, începând cu anul 1892, dispunea de o lege privind monumentele şi 
obiectele antice.” 

Ulterior, regimul juridic al valorilor patrimoniului național cultural a 
fost mult mai bine conturat prin adoptarea de noi acte normative, între care 
menționăm: Legea pentru conservarea şi restaurarea monumentelor istorice, 
din 18 iulie 1919; Legea pentru organizarea bibliotecilor şi muzeelor publice, 
din 14 aprilie 1932; Regulamentul pentru monumentele publice, din 16 
decembrie 1938; Decretul lege nr. 803 din 20 septembrie 1946, pentru 
organizarea muzeelor naţionale; Decretul nr. 46 din 6 martie 1951, privind 
organizarea ştiinţifică a muzeelor şi conservarea monumentelor istorice şi 


Voicu Costică — Banii Murdari şi Crima Organizată, Editura Artprint, 1995, pag. 227 şi 
următoarele. 

artistice; Legea 63/1974 şi actele normative de aplicare a acesteia, prin care 
s-a legiferat în mod unitar, pe tot cuprinsul ţării, identificarea, evidenţa, 
păstrarea, conservarea, valorificarea ştiinţifică şi comercială, precum şi 
punerea în circuitul public a tuturor bunurilor care alcătuiau patrimonial 
cultural-naţional. 

În urma măsurilor întreprinse de organele abilitate, în baza prevederilor 
Legii nr. 63/1974, au fost înregistrate în evidențele oficiilor pentru patrimoniul 
național-cultural peste 15 milioane bunuri culturale, declarate de unitățile 
muzeale, cultele religioase, unitățile de stat, unele organizaţii şi persoanele 
fizice. Analizele de specialitate efectuate cu privire la acestea au condus la 
selectarea a circa 4,5 milioane bunuri susceptibile a face parte din patrimoniul 
național-cultural. Dintre acestea, prin expertize de specialitate, aflate în curs la 
sfârşitul anului 1989, au fost selectate 620.591 bunuri, din care 35.027 au fost 
incluse în lista bunurilor mobile cu valoare deosebită, 8.489 în cea a 
monumentelor istorice şi de cultură, 372.931 în evidenţa pieselor numismatice 
şi a obiectelor din metal şi pietre preţioase, iar 117.220 au fost înscrise în 
inventarul general al bunurilor ce au aparținut casei regale. 


7.2. Realitatea contemporană, perspective 


Abrogarea Legii nr. 63/1974 şi a celorlalte acte normative, elaborate 
pentru aplicarea acesteia, prin Decretul nr. 90 din 05 februarie 1990 al 
Consiliului Frontului Salvării Naţionale, a ridicat toate obstacolele ce stăteau în 
calea comerțului ilicit şi a traficului ilegal cu opere de artă, sporind interesul 
manifestat de oameni de afaceri şi colecționari particulari din Europa 
Occidentală, America de Nord şi Sud şi în ultima perioadă Japonia, în 
achiziţionarea unor astfel de obiecte.” 

De la abrogarea legii şi până în prezent, numai la punctele de control 
trecere a frontierei au fost reţinute de la cetăţeni romani şi străini, în baza 
prevederilor Codului vamal şi a hotărârilor de guvern privind regimul de 
import-export, zeci de mii de bunuri de valoare deosebită, unele sustrase din 
unităţi muzeale şi de cult. 

Situaţia dezastruoasă din acest punct de vedere nu este caracteristică 
numai a ţării noastre, studiile de specialitate efectuate după anul 1990 de către 
polițiile din ţările Europei Occidentale concluzionând că în întreaga Europa 


* Ibidem, pag. 228 şi următoarele. 

Răsăriteană furtul obiectelor de artă şi traficarea acestora peste frontiere a luat o 
amploare fără precedent. 

În fosta Cehoslovacie, spre exemplu, din 1990 şi în anii următori au fost 
furate peste 30.000 obiecte de artă, dintre acestea fiind recuperate mai puţin de 
8%, printre care picturi şi sculpturi de valoare, dar şi piese de mobilă stil şi 
pietre funerare. 

În Polonia a fost sustras aproape tot ce a însemnat obiect de valoare, 
furturile şi scoaterea peste graniţă a obiectelor de artă au atins cote incredibile. 
Acest lucru a fost facilitat şi de incorectitudinea unor vameşi polonezi, ceea ce 
a determinat autoritățile de la Varşovia să concedieze aproape 200 vameşi 
prinşi în flagrant de luare de mită. 

Situaţii asemănătoare se constată în majoritatea statelor CSI, ca de altfel 
în toate fostele ţări comuniste. 

Analiza datelor şi informaţiilor existente pe plan european conduce la 
concluzia că tranzacţiile legale cu astfel de valori au devenit nesemnificative, 
fiind eclipsate de piaţa clandestină, susținută şi controlată de rețele specializate, 
cu structuri organizatorice şi ierarhice bine definite. 

Se estimează că pe piaţa ilicită a operelor de artă din Europa se 
comercializează, anual, bunuri în valoare de peste 6 miliarde dolari. Aceasta 
este controlată, în principal, de două filiere bine organizate de traficanţi, 
formate din elemente infractoare din fosta Iugoslavie, dar cu legături şi 
complici în toate statele europene, inclusiv în România. 

Cazurile instrumentate de unitățile de poliție, în anii posttotalitari, scot 
în evidenţă că în România comerțul ilicit şi traficul ilegal cu obiecte de artă a 
luat o amploare deosebită. 

Profitând de vidul legislativ creat în acest domeniu prin abrogarea Legii 
nr. 63/1974, organizațiile criminale din exterior, cu deosebire cele italiene, au 
elaborat şi pus în practică un adevărat program de achiziţionare şi scoatere din 
România de bunuri aparţinând patrimoniului național-cultural. 

Dispunând de informaţiile necesare de la cetăţenii români stabiliți în 
capitalele europene, care şi-au creat o sursă de venituri din „vânzarea de 
ponturi” privind existența de obiecte de artă de mare valoare, şi deținătorii 
acestora, organizațiile criminale interesate şi-au trimis emisari în România, sub 
diverse acoperiri, îndeosebi ca oameni de afaceri, cu scopul de a achiziționa şi 
de a scoate în exterior bunurile vizate. 

În ţară, emisarii criminali au reuşit repede să-şi atingă scopul dorit, dat 
fiind interesul posesorilor de asemenea valori sau al celor care le gestionau de a 
le înstrăina pentru realizarea unor avantaje materiale substanțiale, chiar dacă 

prețul obţinut era cu mult sub valoarea bunurilor respective. În plus, aceştia au 
beneficiat de concursul experților în evaluarea şi categorisirea bunurilor 
achiziționate care, în schimbul unor „atenţii”, au clasificat bunuri aparținând 
patrimoniului cultural-național ca făcând parte din altă categorie, dând 
posibilitatea rețelelor de traficanţi să le scoată în mod „legal” peste graniță. 

Fiind monitorizat de Poliţia Română, un cetățean turc a fost depistat în 
flagrant (ianuarie 1994) în timp ce încerca să scoată din ţară peste 3.000 obiecte 
de artă, ascunse într-un autocar, în spaţii special amenajate, în scopul eludării 
controlului vamal. 

Un alt caz, inedit prin modul de operare utilizat de traficanţi, se referă la 
furtul picturii „Judecata de Apoi”, atribuită lui RUBENS, dintr-o colecţie 
particulară din Bucureşti. În concret, în vara anului 1993, proprietarii au fost 
vizitaţi de persoane care s-au prezentat a fi specialişti ai Muzeului de Artă, 
având împuternicirea de a expertiza pictura în scopul autentificării ei. 
„Autentificarea” operei a constat în sustragerea ei, în lipsa proprietarilor de la 
domiciliu, care au fost anunțați de „experți” că sunt câştigătorii unui sejur pe 
litoral.7$ 

Lipsa unei legislații în domeniu, a creat mari greutăți atât organelor de 
poliție în întreprinderea măsurilor necesare de prevenire, cât şi celor vamale 
care, în anumite situaţii, deşi au depistat astfel de bunuri asupra unor cetăţeni 
străini şi români la ieşirea din ţară, nu au putut justifica reținerea acestora în 
baza unei prevederi legale. 

În situaţiile în care emisarii criminali nu au reuşit să găsească mijloacele 
„legale? de scoatere din țară a unor astfel de bunuri au apelat la canalele 
clandestine. 

Uzitând de „puterea banului”, şi-au creat legături în rândul lucrătorilor 
vamali, iar trecerea prin punctele de vamă a bunurilor din patrimoniu o realizau 
numai pe tura acestora, în baza unor consemne dinainte stabilite. 

În acelaşi timp, fluxul mare de mijloace de transport de marfă care au 
intrat şi ieşit, în şi din România, în perioada posttotalitară, a permis traficanților 
de obiecte din patrimoniu să le camufleze cât mai bine şi să le treacă prin 
punctele vamale, depistarea acestora fiind posibilă numai în baza unor 
informații deținute în acest sens. 

Nu au exclus din arsenalul lor de metode şi mijloace nici valiza 
diplomatică şi călăuzele de trecere frauduloasă a frontierei. 


* Ibidem, pag. 231. 

La acțiunile întreprinse de organizaţiile criminale din exterior pe această 
linie, se adaugă şi „iniţiativele” unor cetăţeni români care, dornici de înavuţire, 
scot din țară bunuri din această categorie pe care le comercializează la prețuri 
derizorii, față de valoarea reală a acestora, ori se implică direct în aceste reţele. 

Un caz cu rezonanță în planul cooperării polițieneşti internaționale îl 
reprezintă furtul prin efracție şi anihilarea sistemelor de alarmare, comis în 
noaptea de 11/12 decembrie 1993 din Muzeul Comunităţii Evreieşti din 
Budapesta, de unde au fost sustrase obiecte de artă şi de cult ebraic, 
confecționate din aur şi argint, unele mai vechi de 1.000 de ani, precum şi 
înscrisuri şi cărți vechi, în valoare totală de peste 200 milioane dolari SUA. 
Toate bunurile au fost recuperate de la complicii români, care le-au ascuns la 
domiciliile lor şi restituite ulterior autorităților ungare. Astfel, în urma unei 
cooperări directe între polițiile română, ungară şi israeliană a fost posibilă 
destrămarea unei rețele de hoţi şi traficanţi de opere de artă şi restituirea unui 
important tezaur de patrimoniu care altfel ar fi ajuns, cu siguranță dezmembrat, 
în colecțiile unor particulari. 

Expoziţiile itinerante prin capitalele străine, organizate de diverşi 
întreprinzători, sub auspiciile instituţiilor specializate, sunt de asemenea, 
prilejuri de substituire a unor piese de valoare din patrimonial cultural-naţional, 
existând indicii că au fost încercări de acest gen, unele chiar reuşite. 

În aceste condiţii, numărul obiectelor din patrimoniu scoase din ţară, 
în perioada posttotalitară, deşi necunoscut, în lipsa unui inventar comparabil 
cu cel dinainte de 1989, se estimează a fi impresionant iar valoarea acestora 
inestimabilă. Amintim doar cazul criminal, antipatriotic al brățărilor aparținând 
tezaurului dacic, valorificate ilegal în străinătate şi recuperate cu mari dificultăți 
la începutul anului 2007. 

O situaţie cu totul aparte o constituie „comerţul ilicit cu artă”. Interesul 
în domeniu al unităților care efectuează activităţi de comercializare, evaluare, 
expertizare, a luat o amploare fără precedent. Nu sunt respectate niciun fel de 
reguli, nu există nicio evidenţă a depunătorilor ori cumpărătorilor. Sunt folosite, 
ca specialişti, persoane neautorizate sau neatestate, existând astfel pericolul ca 
valori inestimabile ale patrimoniului cultural să dispară fără urmă, să fie 
subevaluate, eludându-se taxele vamale ori alte prevederi legale, iar piața să fie 
inundată de falsuri, autentificate drept opere originale. 


Adoptarea Legii nr. 182/2000 pentru ocrotirea patrimoniului cultural- 
național,cu modificările ulterioare (H.G. nr. 486/2002, H.G. nr. 1420/2003, 

O.G. nr. 16/2003 şi H.G. nr. 1309/2002 privind evidența monumentelor 
istorice) este în măsură să acopere, în bună parte, cadrul legislativ existent în 
acest domeniu şi să dea o bază legală solidă de acţiune în scop preventiv 
organelor abilitate. 

Afilierea ţării noastre la organismele internaționale cu atribuţii pe linia 
protejării valorilor patrimoniale, naționale şi universale, ar conduce, de 
asemenea, la alinierea României la standardele europene în privința măsurilor 
de ocrotire a bunurilor din patrimonial cultural-naţional. 


8. Traficul ilegal de armament, muniții, explozivi, 
substanţe radioactive şi nucleare 


8.1. Arme şi muniții 


Începem acest capitol cu problematica armelor, întrucât ne apar aspecte 
dublate de inedit şi de fervoarea unor cetățeni români de a-şi procura asemenea 
„Jucării” indiferent pe ce căi şi de consecinţe. Ceea ce era până în decembrie 
1989 de domeniul incredibilului, ceea ce a urmat, după evenimentele din 
aceeaşi lună, s-a dovedit a fi un fapt banal. Cu o rapiditate greu de imaginat, tot 
mai mulți compatrioți au devenit pasionaţi de arme, pe care le-au achiziționat 
lesnicios şi în grabă de parcă se pregătea organizarea unei „vânători naționale 
de mistreți” ori intram în luptă directă cu Diavolul. 

După cum se cunoaşte, controlul asupra posesorilor de premise de port 
armă, precum şi criteriile pentru acordarea acestui drept erau extrem de 
riguroase. La finele anului 2001, în România existau peste 72.000 posesori 
legali de arme, care deţineau peste 50.000 arme de vânătoare cu alice, carabine 
de vânătoare cu glonţ, arme mixte, puşti cu trei ţevi şi arme de tir cu glonţ, la 
care se adaugă alte mii de pistoale cu gaze lacrimogene pentru apărare. 

La acest arsenal, aflat în evidenţele poliției trebuie neapărat adăugat şi 
avut în atenție, de către instituţiile responsabile, un alt arsenal, mult mai 
periculos, a cărui dimensiuni nu este cunoscută, întrucât este conspirat cu 
discreție şi rafinament. 

Este relevant de semnalat că majoritatea persoanelor care au deţinut şi 
continuă să deţină ilegal arme de foc sunt braconierii. Cei mai periculoşi 
deținători de arme s-au dovedit a fi până în prezent cetăţenii turci, chinezi, 
ucraineni şi moldoveni. 

Un alt aspect relevant constă în faptul că armele sunt introduse în 
România în cantități mici, existând informaţii că acestea ar proveni de la trei 

rețele internaţionale de trafic care tranzitează ţara noastră, respectiv, cea turcă, 
sârbă şi ucraineană în care sunt cooptați ruşi şi moldoveni. 

Armele şi muniţia aferentă sunt introduse în ţară la comandă, disimulate 
de regulă, în autoturisme şi TIR-uri, greu de depistat de vameşii şi poliţiştii de 
frontieră. Grav este faptul că asemenea arme provenite din trafic au ajuns în 
posesia unor infractori înrăiți, în special la capii unor clanuri de infractori 
țigani, care nu s-au sfiit să le folosească în săvârşirea unor omoruri odioase, la 
jafuri, răpiri de persoane, recuperări de bani, precum şi în disputele cu alte 
bande rivale. 

În decursul timpului mass-media a abundat de asemenea cazuri, urmând 
să ne referim şi noi la unele dintre ele la capitolul „Crima organizată şi 
agresivitatea fizică”. Aici reamintim cazurile unui cetățean ucrainean, care 
transporta într-o sacoşă şase revolvere cu muniția aferentă, şi a doi cetăţeni din 
Republica Moldova, care aveau ascunse 10 carabine în autoturismul personal, 
declarând că pe piaţa neagră din Chişinău se găsesc arme de vânătoare berechet, 
precum şi al unui personaj de vază a lumii interlope din Bucureşti, cunoscut 
pentru traficul de carne vie practicat în zona Gării de Nord din Capitală, la 
domiciliul căruia au fost descoperite un revolver marca Mauser, calibru 9 mm, 
un pistol marca Lugar 88, calibru 8 mm, ambele fără serie, şi mai multe cartuşe. 

Din analiza datelor de care am dispus, se poate afirma că în țara noastră 
nu există rețele transnaționale sau naționale, structurate şi organizate pe 
principii caracteristice crimei organizate, activitatea de cercetare limitându-se la 
grupări formate din maximum 3 persoane care, fie au deţinut în mod ilegal 
armament şi muniţie în cantități mici (1-2 arme, câteva zeci de cartuşe), pe care 
ulterior au încercat să le comercializeze în vederea obţinerii de profituri ilicite, 
fie au fost depistate cu arme şi muniții în punctele de frontieră, cu ocazia 
controalelor de rutină efectuate de organele vamale. 

O situaţie particulară referitoare la traficul internaţional cu armament şi 
muniții, o constituie cazul când firme sau persoane cu posibilități financiare 
deosebite şi cu un sistem relațional, economic şi politic, bine pus la punct, 
exportă sau intermediază exporturi către țări supuse embargoului, uzând de 
documente false, pe baza cărora, ulterior, obțin documente legale de export. 

În perioada 1990-2006, problematica analizată scoate în evidență 
numărul mare de persoane implicate în acest gen de infracționalitate, precum şi 
diversitatea armelor de foc ce au făcut obiectul activităților ilicite. Astfel, au 
fost descoperite 173 grupări infracționale cu 1003 persoane implicate, care au 
traficat ori încercat să comercializeze: 11 focoase pentru rachete sol-aer, 10 

proiectile tip „OFZ”, 458 arme de foc, peste 20.000 cartuşe, 16 grenade 
defensive şi ofensive, precum şi importante cantități de materiale explozive. 
Numai în cursul anului 2006, formațiunile de combatere a criminalității 
organizate au ridicat în vederea confiscării, de la traficanţii depistaţi şi cercetaţi, 
un număr de 27 arme de foc, 449 bucăţi muniţie aferentă şi 8,561 kg substanţe 
toxice. 

În țara noastră regimul armelor de foc şi al munițiilor este reglementat 
de Legea nr. 295/2004 privind regimul armelor şi al munițiilor. 

Paralel cu caracteristicile evolutive ale criminalităţii, marcate adeseori 
de agresiuni cu mâna înarmată asupra persoanelor şi bunurilor acestora, 
cerințele de integrare europeană a României cu privire la libera circulație a 
mărfurilor au impus măsuri pentru modificarea cadrului legislativ care 
reglementează acest domeniu. Astfel, în conformitate cu prevederile Directivei 
nr. 91/LO/477/1991 a Consiliului Comunității Europene, privind controlul 
achiziţionării şi deţinerii de arme şi ale Protocolului împotriva producerii şi 
traficului de arme de foc, a părților şi componentelor lor şi a munițiilor, 
suplimentând Convenţia Naţiunilor Unite împotriva Criminalităţii Organizate 
Transnaţionale, în textul Legii nr. 295/2004 privind regimul armelor şi al 
munițiilor, se instituie o nouă definiție pentru arme şi o nouă clasificare a 
acestora. Astfel, potrivit legii, arma reprezintă: „orice dispozitiv a cărui 
funcționare determină aruncarea unuia sau mai multor proiectile, substanţe 
explozive, aprinse sau luminoase, amestecuri incendiare ori împrăștierea de 
gaze nocive, iritante sau de neutralizare, în măsura în care se regăseşte în una 
dintre categoriile prevăzute în anexă”, iar arma de foc: „arma al cărei 
principiu de funcţionare are la bază forța de expansiune dirijată a gazelor 
provenite din detonarea unei capse ori prin arderea unei încărcături, sunt 
asimilate armelor de foc şi ansamblurile, subansamblurile şi dispozitivele care 
se pot constitui şi pot funcționa ca arme de foc. 

De asemenea, au fost prevăzute modalităţile prin care o persoană fizică 
sau juridică poate achiziționa arme, stabilindu-se şi faptul că agenţii autorizați, 
denumiți armurieri, pot vinde arme din toate categoriile, cu obligația de a 
comunica unității de poliție competente, lunar, lista persoanelor care au 
achiziționat arme şi muniții. 

Totodată, în textul noii reglementări se consacră în plan legislativ o 
distincție mai clară între dreptul de a deține şi dreptul de a purta şi folosi arme 
de foc şi muniții. 

Tot prin acest act normativ se reglementează înființarea Agenţiei 
Române pentru Omologarea Armelor şi Muniţiilor, ca organ de specialitate al 
administraţiei publice centrale, cu personalitate juridică, în subordinea 
Guvernului. 

În ceea ce priveşte deținerea de arme de către persoanele juridice, este 
reglementat în mod expres dreptul acestora de a deține şi folosi arme de foc şi 
muniții, de a vinde, repara sau efectua operaţiuni cu acestea, stabilindu-se 
totodată şi măsurile ce vor fi luate pentru asigurarea transportului armelor de 
foc şi al munițiilor. 

Uzul de armă de către persoanele fizice se limitează la situația „legitimei 
apărări” şi, după caz, a „forței majore”, aşa cum sunt prevăzute şi definite 
aceste noțiuni în legea penală. De la exigenţele acestei reguli este exceptat 
personalul aparținând instituţiilor care fac parte din sistemul național de 
apărare, ordine publică şi siguranță națională, în situațiile în care va folosi 
armele de foc şi muniţia din dotare în condiţiile stabilite de prevederile legale 
ce le reglementează activitatea. 

Regimul sancționator conturat prin acest act normativ se caracterizează 
prin pedepse mult mai aspre pentru încălcarea dispoziţiilor legii, 
reglementându-se incriminarea ca infracţiune şi a faptei de folosire a armelor în 
alte scopuri decât cele expres prevăzute de lege. 

La elaborarea legii s-a ţinut seama şi de prevederile Convenţiei 
europene cu privire la controlul achiziţionării şi deţinerii armelor de foc de 
către particulari, adoptată la Strasbourg, la 28 iunie 1978, ratificată prin Legea 
nr. 116/1997, avându-se, totodată, în vedere, necesitatea instituirii unui sistem 
de control prezentând un grad de severitate corespunzător, impus de 
circumstanțele internaționale create în urma producerii evenimentelor din 11 
septembrie 2001 de la New York, precum şi a proliferării fără precedent a 
actelor teroriste la nivel internațional. 


8.2. Explozivi şi substanţe toxice 


Pe linie de substanțe toxice şi explozivi s-a constatat o amploare 
deosebită a fenomenului de trafic cu mercur. Cazurile instrumentate au reliefat 
existenţa unor rețele în fază incipientă de structurare, care au încercat să 
traficheze mercurul sustras din diferite unități industriale. 

Semnificativ în acest sens este cazul soluționat de ofiţeri ai serviciilor de 
combatere a crimei organizate Bucureşti şi Argeş, care au realizat prinderea în 
flagrant a doi bărbaţi în vârstă de 55 ani şi, respectiv, de 53 ani, ambii din 
județul Gorj şi un altul de 48 ani, din judeţul Vâlcea, toţi fără ocupație, care 
aveau în autoturismul cu care se deplasau mai mulți recipienți din plastic şi 
metal în care se afla cantitatea de 65 kg mercur, în valoare de 20.000 dolari 
SUA, pe care intenționau să-l comercializeze în municipiul Piteşti, precum şi 
acțiunea „MALINI 235”, care a vizat supravegherea unei grupări de nouă 
traficanţi, condusă de o persoană cu conexiuni în Rusia şi Republica Moldova, 
de la care s-au confiscat alte 42 kg mercur. 

O altă situaţie este cea în care, instituții ale statului cu atribuţiuni în 
domeniu (Ministerul Chimiei, Ministerul Apelor, Pădurilor şi Protecţiei 
Mediului, Ministerul Finanţelor) au încercat să transfere responsabilitatea 
substanţelor chimice, găsite abandonate, altor factori, ceea ce a dus la 
tergiversări în îndepărtarea surselor respective de poluare şi, implicit, la 
afectarea siguranţei mediului. 

În acest sens, ilustrativ este cazul constatat în anul 2000 la Magazia 
TAROM a Aeroportului Otopeni, unde au fost abandonate un container cu 
cianură de potasiu şi alte 10 containere conţinând 157 kg substanțe chimice 
diverse. Deşi aceste recipiente au fost introduse legal pe teritoriul României, 
din motive financiare, nu au mai fost ridicate de beneficiari. Prezenţa acestora 
în zona de depozitare a reprezentat un potenţial pericol atât pentru mediul 
înconjurător, cât şi pentru personalul din incintă. 

În materie de trafic pe linia explozivilor nu există date sau informaţii 
despre rețele organizate, cantităţile confiscate provenind, în general, din 
sustrageri de la locurile de muncă, din cariere, mine şi amenajări de drumuri. 

O situație particulară o constituie cazul instrumentat de poliția 
timişoreană, în care au fost implicate 12 persoane şi care s-a soldat cu explozia 
unui autoturism, accident în urma căruia au decedat două persoane. Din 
cercetări a rezultat că explozia s-a datorat unei cantități de dinamită, aflată în 
autoturismul în cauză. Această cantitate provenea din furtul comis în luna 
octombrie 2000 dintr-un transcontainer ce transporta materiale explozive, aflat 
în tranzit pe teritoriul României, ocazie cu care au dispărut 202,5 kg dinamită, 
din care, ulterior s-a recuperat cantitatea de 175 kg. 

Este de menţionat şi activitatea ilicită, concertată, a patronilor unor 
firme de pe raza judeţului Sibiu care, în complicitate cu o persoană din 
Inspectoratul Judeţean pentru Protecţia Plantelor şi Carantină Fito-Sanitară, în 

perioada 

1991-1992, prin manopere frauduloase, falsuri în declaraţii şi documente 
oficiale, au importat din Germania mari cantități de vopsele, lacuri, pesticide, 
insecticide şi fungicide, cu termene de valabilitate mult depăşite. De asemenea, 
în judeţele Alba, Constanţa, Vâlcea, Harghita şi municipiul Bucureşti, au fost 
depistate firme care au importat între 3 şi 6 tone deşeuri, intenționând să 
continue importul până la 20 tone, acțiunea acestora fiind întreruptă prin 
intervenţia Poliţiei şi a Gărzii Financiare. 

În anul 2005 au fost descoperite 45,4 kg substanţe toxice şi 28,06 kg în 
2006. 

Regimul materialelor explozive este reglementat de Legea nr. 126 din 
27.12.1995 cu modificările şi completările ulterioare prin Legea nr. 464/2001, 
Legea nr. 478/2003, Legea nr. 262/2005 şi Legea nr. 406/2006, care stabilesc 
condiţiile de folosire, mânuire, transport şi depozitare, precizând ce se înţelege 
prin materii explozive, modul în care se face autorizarea şi înregistrarea 
deţinătorilor de materii explozive, operaţiunile cu aceste materii, contravenţiile 
şi infracțiunile. Acestea din urmă se regăsesc și în art. 280 Cod penal. În Legea 
nr. 126/1995 pedeapsa poate ajunge până la 7 ani închisoare, iar în Codul penal, 
pentru forme agravante pedeapsa este de până la 25 ani închisoare. 


8.3. Materiale nucleare şi substanţe radioactive 


Pe linie de materiale nucleare şi substanţe radioactive, deşi constatările 
sunt puţine, activitățile operative desfăşurate susțin ipoteza unor grupări 
organizate de infractori, specializate pe acest tip de criminalitate. Coordonatorii 
rețelelor sunt, de obicei, persoane ce au cunoştinţe suficiente privind modul de 
manipulare, transport şi depozitare a substanţelor radioactive, şi sunt avizate 
asupra periculozității lor. Aceste persoane provin, de regulă, din fostele 
republici sovietice, iar materialul nuclear pe care îl deţin este obținut prin furt 
din depozitele sau institutele de cercetări ale fostei U.R.S.S., dezafectate sau la 
care, din motive financiare, paza şi protecția fizică nu mai sunt asigurate 
corespunzător. 

În acelaşi timp, cetăţeni români, gestionari ai unor astfel de produse sau 
cu acces la acestea, realizând ce câştiguri pot obține din tranzacțiile ilegale în 
acest domeniu, s-au integrat foarte repede în mediul „comercianţilor” de 

materiale strategice şi substanţe radioactive şi au început să acţioneze în 
consecință. 

În climatul de harababură existent (lipsa totală de interes din partea 
factorilor responsabili, sistem de pază impropriu), în prima decadă posttotalitară 
(1991-1994), poliția a constatat 68 infracţiuni, cu implicarea a 75 persoane care 
au încercat să valorifice ilegal peste 250 kg material radioactiv, sustras din țară. 

Astfel, în perioada 1991-1992, un grup de infractori, format din 34 
cetățeni români şi doi străini, a sustras de la Uzina de preparare „R-Feldioara”, 
judeţul Braşov, cantitatea de 6,650 kg combustibil nuclear destinat Centralei 
atomo-electrice Cernavodă şi 8,500 kg combustibil nuclear de la Institutul de 
Reactori Nucleari Piteşti. Totodată, a fost descoperit un plus de 208 kg din acest 
material, ascuns sub diferite ambalaje din uzina sus-menţionată, în scopul 
sustragerii şi valorificării peste hotare. 

În ziua de 26 iulie 1994, în oraşul Deta, judeţul Timiş, au fost depistaţi 
în flagrant delict 5 cetăţeni români, în timp ce încercau să vândă unor străini 
583 pastile de uraniu, în greutate de 2,915 kg introduse în România din 
Republica Moldova. 

În anii următori, acest gen de criminalitate a evoluat pe alte coordonate, 
de conspirativitate şi implicare a unor cetăţeni români în grupuri de infractori 
bine organizate şi structurate, recurgând la noi moduri de operare, asemănătoare 
celor practicate de rețelele de narcotrafic. 

Din aceste considerente autoritățile române susțin, motivat, ipoteza 
existenței unor grupări ce acționează pe principii organizate, având o anumită 
structură ierarhică, norme de conspirativitate şi un ermetism ridicat în relațiile 
cu terțele persoane. Coordonatorii rețelelor provin, de regulă, din fostele 
republici sovietice, iar materialul nuclear pe care îl deţin este obținut prin furt 
din depozite sau institute de cercetări ale fostei U.R.S.S. dezafectate sau la care, 
din motive financiare, paza şi protecția fizică nu mai sunt asigurate 
corespunzător. 

Contactul cu potenţialii cumpărători este întreținut prin intermediari, 
care au un nivel redus de cunoştinţe şi pregătire şi, cărora li se inoculează ideea 
că dacă un material este radioactiv, implicit, trebuie să fie şi foarte scump. 
Transportul substanţelor radioactive către cumpărătorii destinatari se face în 
condiţii improprii, extrem de periculoase atât pentru curier, cât şi pentru cei din 
jur. 

În ilustrarea celor susținute mai sus este relevant de prezentat sinteza 
acțiunii polițienești codificată „COBALT 2000”. La data de 18 octombrie 2000, 

Direcția de Combatere a Crimei Organizate a obținut o informație din care 
rezulta că un cetățean repatriat din Republica Moldova deţine şi este preocupat 
să valorifice 5 kg plutoniu, cu suma de 500.000 dolari SUA. Această informaţie 
era susținută şi de un mesaj-fax, ce reprezintă trei fotografii ale containerului cu 
plutoniu, fabricat la 25.03.1988, de firma „FILINVEST” din Rusia. 

În procesul investigativ s-a stabilit că mesajul a fost receptat de o 
persoană din municipiul laşi, care a fost „recrutat” de către un poliţist, acoperit 
sub legenda unui om important de afaceri, cu relații solide în mediul 
persoanelor interesate de procurarea unor asemenea materiale. 

După un prim contact al „poliţiştilor acoperiți”, avut pe data de 
20.11.2000, într-un hotel din Piatra Neamţ, cu posesorul plutoniului s-au stabilit 
detaliile ulterioare pentru expertizarea materialului de către specialişti dotați cu 
aparatura necesară şi predarea sumei de dolari solicitată. Pe baza aprobărilor 
obținute de la Parchetul de pe lângă Curtea Supremă de Justiţie s-au întreprins 
măsuri speciale de supraveghere (filaj, interceptarea convorbirilor telefonice, 
introducerea de ofițeri acoperiţi pe post de experți). 

S-a stabilit cu certitudine că materialul nuclear aparţine unui bărbat de 
48 ani din Republica Moldova, iar cei trei complici ai săi erau din Piatra Neamţ 
şi din comuna Comăneşti, județul Bacău. Prinderea în flagrant a acestora s-a 
realizat în ziua de 17.12.2000 într-un hotel din Piatra Neamţ, tratativele şi 
intervenţia poliţiştilor fiind filmate în mod conspirat. Astfel a fost recuperat un 
container ce conţinea plutoniu 238, stronţiu 90, cobalt 60 şi natriu 22. 

De asemenea, trebuie menționat evenimentul pe linie nucleară din Portul 
Sulina (anul 2000), când o navă sub pavilion rusesc a intrat pe teritoriul 
național, fără autorizaţiile necesare, având la bord 36 tone de combustibil 
nuclear, destinat Centralei Nucleare de la Koslodui. Cu această ocazie, Direcţia 
de Combatere a Crimei Organizate a fost singura structură din ţară care a 
reacționat rapid şi eficient, luând primele măsuri, în cooperare cu Inspectoratul 
General al Poliţiei de Frontieră şi cu Direcţia Generală a Vămilor, pentru 
izolarea navei, asigurarea protecției ei fizice, verificarea documentelor şi 
controlul încărcăturii. Pentru a putea interveni în acest caz poliţiştii de la crimă 
organizată au fost nevoiți să împrumute echipamente speciale de la Institutul 
pentru Fizică şi Inginerie Nucleară, neavând un minim de dotare necesară în 
astfel de acțiuni. 

Putem afirma că şi polițiile altor state europene se confruntă cu aceleaşi 
probleme pe această linie, materialul nuclear confiscat fiind în 90% din cazuri 
de proveniență C.S.I. Transportul substanţelor radioactive către cumpărători se 


240 Petru ALBU 


face, de regulă, în condiţii improprii, extrem de periculoase, atât pentru curieri, 
cât şi pentru cei din Jur. 

În aceste cazuri, detaliile referitoare la modul, locul şi timpul întâlnirii 
sunt, de obicei, îndelung negociate de către infractori, motiv pentru care şi 
intervenția în vederea realizării flagrantului poate avea loc la câteva luni 
distanță față de momentul primei semnalări. De altfel, din cauza caracterului 
special al substanței, nu este posibilă şi nici nu se impune prelevarea de probe, 
anterior realizării flagrantului. 

Problema traficului de materiale strategice are o particularitate distinctă 
în cadrul criminalității organizate, datorită pericolului pe care îl reprezintă 
categoriile de materiale ce fac obiectul acestui gen de trafic, în special cele 
radioactive şi nucleare. 

Întrucât România este şi ţară sursă, dar şi de tranzit a filierelor mafiei 
ruseşti, s-a impus înfiinţarea la nivelul Direcţiei Generale de Combatere a 
Crimei Organizate şi Antidrog, din cadrul Inspectoratului General al Poliției, a 
unui serviciu cu atribuţii speciale de prevenire şi combatere a traficului 
internațional cu materiale strategice şi radioactive care, începând cu data de 
26.06.2001, a fost autorizat de Comisia Naţională pentru Controlul Activităţi 
Nucleare, ca unitate nucleară de combatere a traficului ilicit cu surse 
radioactive şi nucleare, având şi atribuțiuni de însoţire şi asigurare a acestor 
transporturi speciale. 

Această structură unică a Poliţiei Române a fost inclusă în cadrul 
proiectului DOD-FBI pentru neproliferarea armelor de distrugere în masă, fiind 
dotată şi instruită la standarde NATO pentru a fi capabilă să desfăşoare acțiuni 
imediate în câmpul infracțional ori în care se presupune recurgerea la folosirea 
de agenți chimici, biologici sau patologici. 

Urmare a activităților desfăşurate în colaborare de Ministerul 
Administraţiei şi Internelor, Serviciul Român de Informaţii, Parchetul de pe 
lângă Înalta Curte de Justiţiei şi Casaţie, Agenţia Naţională pentru Controlul 
Exporturilor Strategice şi al Interzicerii Armelor Chimice, Comisia Naţională 
pentru Controlul Activităţii Nucleare, precum şi prin activitățile desfăşurate în 
cadrul Grupului Român de Neproliferare, în ultimii opt ani au fost cercetate 
peste 790 de persoane pentru săvârşirea a 652 infracțiuni, fiind confiscate 
15,695 kg de substanțe radioactive-nucleare, 15 surse radioactive de cesiu-137, 
2.567,5 kg mercur, 168 arme, 7.570 cartuşe. 

Pentru formarea unei imagini cât mai reale, redăm mai jos situația 
statistică pentru perioada 1998 — 2006. 


Persoane Substanțe Surse Mercur | Arme | Cartuşe 
aoe eae ae a 
200 | 194 | 142 | o | o | 97| 49| 69 
r e E E: 


2004 ERE: E ENI ERE SA 15921 
2005 IN E INI RC PR IN RIC BIC 
A [II RR ARE RI EEE POE ENPI 


O situaţie particulară pe această linie este aceea în care persoane 
neautorizate deţin şi utilizează aparate de control cu surse emițătoare, pe care le 
folosesc în scopuri civile (radiografii, dozimetre, defectoscopie etc.), sau 
persoane juridice ale căror autorizații au expirat, iar aparatele nu mai sunt 
avizate metrologic. 

Având în vedere situația operativă internaţională, trebuie luate în calcul 
şi prevenite orice situații care pot deveni periculoase pentru populație (agenți 
chimici, agenţi biologici, toxine, produşi derivați organici sau anorganici ai 
unor elemente chimice), nefiind excluse şi unele acţiuni potențiale de 
bioterorism sau chimioterorism. 

Pentru contracararea infracționalității în domeniu, autoritățile româneşti 
abilitate au introdus în cursul anului 2002 şi utilizează ca mijloc de probă 
amprenta nucleară, un nou concept de investigaţie criminalistică, ce va fi 
implementat şi dezvoltat în cooperare cu Institutul pentru elemente 
Transuraniene al Comisiei Europene. 

Traficul de reziduuri poluante, deşeuri şi materiale radioactive, 
constituie un pericol deosebit pentru România. Asistăm la acţiuni concertate ale 
unor organizaţii criminale specializate din străinătate pentru crearea de legături 
şi canale de transfer deghizat a unor astfel de produse în țara noastră. 

În perspectivă, previzionăm o creştere semnificativă a traficului de 
materiale şi substanţe interzise la deţinere, existând suficiente semnale în acest 
sens. Nu putem omite problemele pe care le ridică lipsa echipamentului adecvat 
şi a mijloacelor tehnice corespunzătoare, şi nici faptul că în aceeaşi situație se 
află şi punctele vamale — zone prin care, în acest moment, se pot introduce, fără 
dificultăți şi fără riscuri, materiale nucleare şi substanţe radioactive — pentru că 

toate acestea se vor reflecta negativ în munca de contracarare a traficului cu 
astfel de substanţe. 

Prin Legea nr. 111 din 11.10.1996 s-a creat cadrul juridic necesar 
desfăşurării în siguranță a activităţilor nucleare în scopuri exclusiv paşnice, 
astfel încât să se îndeplinească condiţiile de securitate nucleară, de protecţie a 
personalului expus, a populaţiei şi proprietăţii cu riscuri minime prevăzute de 
reglementări şi cu respectarea obligaţiilor ce decurg din convențiile si 
acordurile la care România este parte. 

În cuprinsul legii se prevede cine are dreptul să desfăşoare diverse 
activităţi cu asemenea materiale, modul de autorizare şi eliberare a permiselor, 
obligațiile titularului autorizaţiei şi ale altor persoane fizice sau Juridice, 
regimul de control şi sancțiunile penale, care pot fi până la 25 ani închisoare 
pentru unele fapte cu pericol social deosebit. Sancţiuni penale pentru 
nerespectarea prevederilor din această lege sunt prevăzute şi în Codul penal, la 
art. 279, unde de asemenea, pentru forma agravantă, se prevede închisoarea 
până la 25 ani. 

Se impune sublinierea că activităţile specifice necesare asigurării unui 
control eficient asupra materialelor strategice şi a actelor de conotaţie 
extremist-teroristă reprezintă o componentă de maximă actualitate în prevenirea 
şi combaterea criminalităţii organizate, ce rezidă din pericolul materialelor 
radioactive, chimice, biologice şi nucleare, ce fac obiectul traficului ilicit, dar şi 
din consecinţele negative ce se pot produce din activităţile de post-trafic. 


9. Migraţia ilegală 


9. 1. Caracteristici generale 


Migrarea a fost din totdeauna o trăsătură importantă a schimbărilor 
sociale, economice şi culturale, iar ţările europene joacă de mai mult timp un 
rol important în mişcările de migrație, atât ca țări producătoare, cât şi ca țări de 
destinație. Ultimul deceniu al secolului XX s-a caracterizat printr-o creştere 
fără precedent a migrărilor forțate şi voluntare pe întreg mapamondul, migrări 
ce au avut un efect major şi asupra continentului nostru.” Aceasta explică şi 
faptul că după intrarea în vigoare a Tratatului de la Amsterdem la Reuniunea de 
la Tampere, din luna octombrie 1999, Consiliul Europei a căzut de acord asupra 


?7 Antonio, Vitorino, Comisar european pentru justiţie şi afaceri interne, Discurs în cadrul 
Conferinţei pentru o strategie comună de emigrare a U.E., Roma, 12 iulie 2000, Buletin de 
Informare şi Documentare nr. 4/2000, Ed. M.I., pag. 101. 

necesităţii elaborării unei strategii comune de azil şi emigrare, de importanță 
crucială pentru Europa. 

Se recunoaşte faptul că imigranții, în ţările europene, au avut, în mod 
tradițional, o influență pozitivă asupra dezvoltării economice şi au contribuit în 
mod semnificativ la reînnoirea şi revitalizarea societăţilor în care s-au integrat. 
Acest fenomen este specific, cu preponderență, în perioada de după cele două 
războaie mondiale care au devastat Europa în secolul trecut. În anii *50 şi ‘60, 
imigranții din sudul Europei, în special din Italia, dar şi din alte părți, au jucat 
un rol important în reconstrucția Europei şi în expansiunea economică ce a 
urmat. 

Ca urmare a recesiunii declanşate de crizele de petrol din anii '70, 
imigrația forţei de muncă a încetinit progresiv. Începând cu anii '80 numărul 
solicitanților de azil a început să crească atingându-se nivelul record la 
începutul anilor '90, în urma destrămării URSS şi a fostei Iugoslavii, precum şi 
a instabilității politice din diverse zone ale lumii. 

În prezent, fluxurile de emigranţi se compun dintr-un amestec de oameni 
— refugiați solicitanți de azil, persoane strămutate şi cei ce solicită protecție 
temporară, rude care se alătură imigranţilor stabiliți în UE şi, recent un număr 
crescând de oameni de afaceri şi specialişti emigranţi care îşi părăsesc patria 
datorită globalizării economiei, sărăciei, lipsei locurilor de muncă etc. Pentru 
prima oară în istoria sa, imigrația internaţională afectează toate statele membre 
ale UE, transformându-le în țări de imigrare, de exemplu Italia, după ce anterior 
fuseseră ţări producătoare de emigranţi sau transformându-le în țări de tranzit. 

Naţiunile Unite estimează că, în anul 1997, în jur de 130 milioane de 
oameni (2,2% din totalul populației de peste 6 miliarde) trăiau în afara țărilor 
lor de origine. În zilele noastre 40% din numărul de migrări au loc în Asia, iar 
din numărul total al migraţiilor 20% se află în SUA şi 19% în Europa. 

Pe acest fond, Tratatul de la Amsterdam, intrat în vigoare în mai 1999, 
acordă Comunităţii Europene prerogative substanțiale cu privire la imigrare şi 
marchează un pas important către elaborarea noului obiectiv stabilit pentru 
Uniunea Europeană, respectiv crearea unei zone a libertății, securității şi 
justiţiei. Aşa se face că Reuniunea de la Tampere a Consiliului Europei a fost 
dedicată problemelor de justiţie şi afaceri interne, elaborându-se un program 
precis şi ambițios, pe o durată de 5 ani, ce conţine prevederi importante 
referitoare la strategia de imigrare. Astfel, piatra de temelie a strategiei UE va 


% Ibidem, pag. 102. 

rămâne dreptul cetățenilor țărilor terțe de a solicita azil şi garantarea acestui 
drept. Ţările europene se mândresc cu o tradiție îndelungată în asigurarea de 
refugiu pentru cei ce fug de persecuție, război şi conflict, iar UE sprijină aceste 
tradiții şi oferă protecție reală tuturor celor care au nevoie de aceasta în mod 
autentic. 

Un aspect major constă în parteneriatul cu ţările de origine, sens în care 
funcționează un grup de lucru pentru azil şi migrare, responsabil cu 
implementarea planurilor de acțiune pentru şase ţări din care provine un număr 
mare de imigranţi (Maroc, Albania şi regiunea înconjurătoare, Afganistan şi 
regiunea învecinată, Sri Lanka, Somalia şi Irak). 

Un accent deosebit ce ţine de eforturile convenite în Tampere, se pune 
pe gestionarea mai eficientă a fluxurilor de migranți prin controale mai eficace 
la frontiere, combaterea migraţiei ilegale, în special a traficului cu fiinţe umane 
şi a exploatării economice a imigranților, îndeosebi a femeilor. 

Am trecut succint în revistă problematica migrației în plan european 
pentru a reuşi să scoatem mai uşor în evidență specificul acestei problematici pe 
teritoriul țării noastre şi implicaţiile ce decurg din aceasta. 1 

Este îndeobşte cunoscut faptul că fenomenul migraţiei la frontierele 
româneşti s-a manifestat în forme specifice încă din antichitate şi evul mediu, 
țara noastră reprezentând, din acele vremuri, o zonă de tranzit pentru marile 
fluxuri migratoare care s-au dezvoltat, cu rare excepţii, pe axa est-vest. 

Specialiştii români consideră că migrația reprezintă deplasarea unor 
grupuri mari de persoane dinspre ţările de origine către alte state şi se 
realizează, fie individual sau în grupuri mici, fie în grupuri masive de persoane. 

În ansamblul fenomenului migraţionist, migraţia ilegală sau clandestină 
este definită de folosirea unei varietăți de mijloace ilicite de către grupurile de 
migranti atât pentru a părăsi țările de origine, cât şi de a tranzita alte state sau 
pentru a pătrunde şi a se stabili în cele de destinaţie. 

Deoarece termenul de migrare este prea general şi poate conduce la 
concluzii eronate, fenomenul migrației din estul Europei — zonă în care este 
inclusă şi România — este reprezentat din trei tipuri principale, punct de vedere 
împărtăşit şi de Organizaţia Internaţională pentru Migrări””, astfel: 

e migrația tradițională, considerată modelul normal pentru tările 
Europei Centrale şi de Est din secolul XX, manifestată la început de secol prin 


” Buletin de Informare şi Documentare nr. 4/2000, Editura M.I. — „Migraţia ilegală şi 
implicaţia acestui fenomen pentru ţara noastră”, pag. 121 şi următoarele. 

plecarea multor persoane în „lumea Nouă”, iar la sfârşit de secol prin părăsirea 
statelor comuniste; 

e migrația în scop de muncă temporară, care a apărut după anul 1989, 
în această situație aflându-se persoanele care au fost recrutate cu contracte 
speciale, dar cărora nu li s-a acordat cetățenia ţărilor primitoare; 

e migrația în scop de muncă pe termen scurt, care include cetăţenii 
țărilor producătoare de migranți care vin în Europa de Vest pentru activități 
sezoniere sau care se deplasează ca turişti, după care rămân să presteze muncă 
„la negru”. 

De asemenea, se recunoaşte şi existenţa migraţiei din motive politice, 
care însă ascunde, de cele mai multe ori, cauze economico-sociale reale. 

Terminologia problematicii migraționiste include şi formele: ţară de 
origine, țară de tranzit şi ţară ţintă, termeni care definesc traiectoria şi etapele 
fluxului migrator, finalizat de regulă, în țările dezvoltate din vestul Europei şi 
pe continentul nord-american. 


9.2. Caracteristici şi forme de manifestare 


Cât priveşte consecinţele imigrării la frontiera României este relevant de 
semnalat faptul că fenomenul migraţiei în ţara noastră a cunoscut o evoluție 
specială după anul 1989, fiind direct influenţat de transformările fundamentale 
de ordin politic, de deschiderea ţării spre economia de piață, de punere în 
valoare a drepturilor omului, precum şi de trăsăturile caracteristice ale 
românilor, adaptabilitate, umanism, toleranţă etc. 

Fenomenul migraţiei fie ea legală sau ilegală, este orientat pe două axe 
principale: est-vest şi sud-nord. Prin poziția sa geografică şi geostrategică, 
România se află la intersecția acestor axe, situație ce o defineşte şi ca țară de 
tranzit. 

Consecințele migrației, în general şi a celei ilegale în special, la 
frontiera României au determinat transformarea țării noastre în placă turnantă a 
rețelelor clandestine de trafic de persoane, în ţară de „aşteptare” şi „tranzit”, 
pentru atingerea scopului final: ajungerea migranților în „ţara țintă”. 

Creşterea masivă a volumului de trafic de persoane şi mijloace de 
transport la frontiera de stat a favorizat migraţia clandestină. De exemplu, în 
perioada 1990-2000 teritoriul României a fost tranzitat de aproape 100 milioane 
cetățeni străini, perioadă în care unui număr de 214.000 nu li s-a permis intrarea 
în țară pentru diferite motive obiective, 7.660 au fost returnați în țările de 


246 Petru ALBU 


origine, iar față de alți 16.200 cetăţeni străini, de diferite naționalități s-a luat 
măsura interdicției de intrare în România. 

Pentru pătrunderea pe teritoriul României, migrații afro-asiatici se 
folosesc de serviciile contra cost ale rețelelor specializate de traficanţi de 
persoane, riguros organizate, şi care, pentru ajungerea la frontiera noastră 
națională, utilizează, în principal, următoarele rute: Moscova — Kiev — 
Chişinău; Odesa — Ismail; Edirne — Varna — Ruse; Edirne — Varna — Tulbuhin. 

De exemplu „Triadele” chineze continentale, dintre care se detaşează 
aşa-numiţii „snakeheads” (capete de şarpe) îşi recrutează „clienţii” dornici a 
ajunge în Europa Occidentală, din rândul chinezilor şi vietnamezilor aflați în 
număr de circa 200.000 în zona urbană din spațiul C.S.I. 

Traversarea frontierei naţionale de către grupurile de migranţi se 
realizează atât pe căi legale, prin punctele de control al trecerii frontierei 
(P.C.T.F.), cât şi prin utilizarea documentelor false de călătorie şi identitate ori 
trecerea ilegală a frontierei cu sprijinul călăuzelor de pe teritoriul statului vecin 
sau cel național, care de altfel sunt parte componentă a rețelelor internaționale 
de trafic de persoane. Ascunderea imigranţilor clandestini în podurile 
vagoanelor de cale ferată, în containere pentru marfă sau pe nave sunt alte 
procedee utilizate de aceştia pentru pătrunderea ilegală pe teritoriul țării. 

Rețelele de traficanţi descoperite s-au ocupat cu trecerea ilegală prin 
România a unor imigranți, de regulă din Sri Lanka, Pakistan, Iran şi 
Bangladesh, racolați din ţările de origine, iar apoi transportați pe ruta Singapore 
— Moscova — Kiev — Chişinău — România. 

În cursul anilor 1990-2003, pe linie de emigrație şi imigrație 
clandestină, în urma măsurilor întreprinse, au fost depistate: 

e 483 grupuri de persoane constituite din 3.970 cetăţeni străini (turci, 
iranieni, pakistanezi, sri-lankezi, indieni, somalezi); 

e 78 cazuri de cetățeni străini (Turcia, Sierra Leone, Pakistan, 
Palestina, Irak) care au încercat să treacă ilegal, în mod individual, frontiera de 
stat a României; 

e 38] călăuze, din care 212 cetăţeni români şi 169 cetăţeni străini 
(Republica Moldova, Turcia, Bosnia, Egipt). 

În ultimi şase ani, respectiv 2001, 2002, 2003, 2004, 2005 şi 2006 au 
fost învinuite 2.906 persoane pentru săvârşirea a 3.452 infracțiuni la regimul 
frontierei. 

Amplificarea fără precedent a fenomenului este o consecință directă a 
unor probleme majore de ordin social, material şi politic existente la nivelul a o 

serie de state afro-asiatice, cele mai acute fiind creşterea demografică, 
instabilitatea economică, situația incertă din punct de vedere politic, dar mai 
ales conflictele armate interne sau internaţionale, care au ca efect imediat 
apariția crizelor umanitare şi a afluxurilor masive de persoane ce necesită 
protecţie internaţională. 

O particularitate a migrației ilegale o constituie marile fluxuri 
migratoare care acționează de la est la vest şi de la sud spre nord-vestul 
Europei, cu ramificații care, în mod cert, tranzitează şi România. 

Un alt element caracteristic, întâlnit în majoritatea cazurilor, este acela 
că, solicitanții de azil, proveniţi din India, Sri Lanka, Irak, Afganistan, Somalia 
şi chiar Turcia, sosesc în România în grupuri mari (10-20 persoane) şi trec 
granița de est, sau mai recent şi cele de sud şi nord, în mod ilegal, după care, 
solicită recunoaşterea statutului de refugiat cu scopul de a-şi reglementa 
temporar şederea în ţara noastră, până la identificarea unui mod de a-şi continua 
călătoria către ţările din vestul Europei. 

Din analiza cazurilor instrumentate reiese faptul că teritoriul României 
este tranzitat de către migranți pe şase rute, în fiecare dintre acestea 
constatându-se, pe lângă principiile general valabile de desfăşurare a acestor 
activități şi caracteristici particulare, determinate de specificul fiecărei zone 
parcurse, mijloacele şi metodele folosite, destinaţia şi scopul urmărit. 

În funcţie de ţara sursă, zona de tranzit şi statul ţintă au fost identificate 
următoarele rute: 

e India-Gruzia-Tadjikistan-Uzbekistan-Georgia-Ucraina-România- 
Ungaria-Slovacia-Cehia-Germania-Olanda; 

e Bangladesh-Rusia-Ucraina-Moldova-România-lugoslavia-ltalia; 

e Siria-Moldova-România-Ungaria-Austria-Germania; 

e Irak-Turcia-Ucraina-România-Ungaria-Austria; 

e Turcia-Gruzia-Ucraina-Moldova-România-Ungaria-lugoslavia- 
Italia; 

e Irak-Turcia-Bulgaria-România-Ungaria-Austria-Germania-Olanda. 

Fiecare dintre aceste rute sunt definite prin particularităţi specifice, 
determinate în principal de traseele parcurse, modurile de operare folosite, 
destinația şi motivația imigranţilor. Trăsătura comună a acestor rute constă în 
faptul că imigranții provin atât din India şi țările limitrofe (Irak, Iran, 
Afganistan şi Pakistan), cât şi din Orientul Mijlociu, aceleaşi fluxuri migratorii 
preluând şi migranţi de origine africană, destinația lor fiind cvasicomună, şi 
vizând cu precădere spațiul Uniunii Europene. 


248 Petru ALBU 


În cursul anului 2002, structurile specializate de combatere a crimei 
organizate au continuat activitățile specifice în vederea diminuării şi 
contracarării migrației ilegale, fiind cercetate 581 persoane (o creştere de 9,6% 
față de anul 2001 şi de 83% față de 2000), care au comis 665 infracţiuni (cu 
57% mai mult faţă de anul 2001 şi de 43% față de 2000), cele mai multe făcând 
obiectul Legi nr. 678/2001 privind prevenirea şi combaterea traficului de 
persoane (280 infracţiuni), precum şi ale ordonanțelor de urgenţă ale guvernului 
nr. 105/2001 şi nr. 112/2001. 

În anul 2003 se înregistrează o uşoară scădere a numărului persoanelor 
cercetate pentru acest gen de infracțiuni (417), precum şi a numărului de fapte 
penale (626) pentru care acestea au fost cercetate şi învinuite, numărul 
persoanelor depistate şi cercetate în anul 2004 ajungând la 610, în anul 2005 
numărul acestora scade la 455, iar în anul 2006 se înregistrează un număr de 
313 persoane învinuite pentru comiterea a 249 infracțiuni de trafic cu migranti. 

De asemenea, mulţi cetățeni români ajunşi ilegal în alte state fac 
obiectul Acordurilor de readmisie încheiate de România, numai în ultimii doi 
ani fiind expulzați aproape 40.000 români, cei mai mulți din Germania, Franța, 
Cehia şi Ungaria. 

În paralel cu acest fenomen, o conotaţie aparte o are migraţia deghizată 
reprezentată de prostituate, proxeneţi şi traficanţi de fiinţe umane (copii), care 
aduce după sine pericole nebănuite, precum răspândirea virusului HIV (SIDA), 
boli venerice, tuberculoză şi folosirea copiilor vânduți drept bancă de organe. 

O altă formă de materializare a crimei organizate de sorginte rusă, cu 
ample tendințe de amplificare, derivă din vulnerabilităţile de permeabilitate a 
frontierei de stat, în special Lunca Prutului care, prin relieful său, oferă condiții 
favorabile traficului de persoane. Astfel, teritoriul Republicii Moldova a 
devenit principalul punct al axei Asia de Sud-est — Federaţia Rusă — Chişinău, 
rută pe unde sosesc numeroase grupuri de cetăţeni străini din spațiul Asiatic. 
Din capitala Republicii Moldova, străinii sunt preluaţi de membrii diferitelor 
rețele şi introduşi ilegal în România pentru tranzit spre Occident, sau pentru a 
solicita azil ori premise de şedere autorităţilor de la Bucureşti. 

De exemplu, la solicitarea Poliției Naţionale din Republica Moldova şi 
în baza Acordului de Cooperare dintre Ministerul de Interne al României şi 
Ministerul Afacerilor Interne din Republica Moldova, în perioada 05-08 august 
2000, pe teritoriul țării noastre s-a desfăşurat o acțiune care a vizat descoperirea 
unei filiere de trafic de ființe umane pe relația Chişinău-Italia. Acţiunea a fost 
coordonată de specialişti din Direcția de Combatere a Crimei Organizate, cu 

sprijinul Inspectoratului General al Poliţiei de Frontieră şi cu participarea 
structurilor subordonate celor două unități din județul Arad. Drept urmare, în 
după-amiaza zilei de 07.08.2000, la punctul de frontieră Nădlac, au fost 
identificaţi şi reținuți 11 cetăţeni din Republica Moldova care s-au legitimat cu 
paşapoarte false, ruseşti. 

De asemenea, la frontiera de vest şi de nord sunt semnalate tentative de 
trecere frauduloasă a frontierei în Ungaria şi Ucraina. În acelaşi timp, este 
folosită ruta Chişinău — Kiev — localităţile ucrainene de la frontiera cu România, 
pentru a intra fraudulos în țara noastră. 

Totodată, sunt de menționat pătrunderile frauduloase prin sudul țării ale 
unor cetățeni bulgari şi sârbi în spațiul naţional sau în apele teritoriale 
româneşti în scop de braconaj şi activităţi de contrabandă, precum şi încercările 
sistematice ale unor cetăţeni turci de etnie kurdă de a intra fraudulos în 
România, prezentând documente de identitate bulgăreşti false. 

Cu toate acestea, reține atenția faptul că în contextul măsurilor luate la 
frontiera de stat a României şi a implicării mai hotărâte a organismelor 
naționale cu atribuții la frontieră, ieşirile frauduloase a migranților prin 
frontiera de vest a României au scăzut simţitor în ultima perioadă de timp. 

Aceasta este rațiunea pentru care autoritățile române au fost şi sunt 
interesate să identifice şi să pună în aplicare cele mai bune modalităţi de a stopa 
fenomenele migratorii ilegale, precum şi pentru a facilita întoarcerea în țările de 
origine a emigranților care nu îndeplinesc condițiile acordării statutului de 
refugiat sau de a rămâne pe teritoriul României. 


9.3. Tendinţe de manifestare a fenomenului şi măsuri de contracarare 


Accesul României la democrație, prin edificarea statului de drept şi a 
economiei de piață, a diminuat numărul cetăţenilor români care au solicitat 
stabilirea în alte țări. În schimb, au apărut semnele unei situaţii inverse, în 
sensul că, puţin câte puţin, România se va transforma dintr-o ţară de emigrație 
într-o ţară de imigrație. Trebuie să se ia în considerare şi faptul că după 1990, 
au revenit în țară peste 40.000 de cetăţeni români stabiliți în străinătate în 


anii dictaturii şi chiar anterior acestei perioade — şi afluxul continuă, 
acesta constituind încă un motiv care a şters ţara noastră din grupul celor de 
emigrație. 


Participanţii la filierele de trafic a cetăţenilor străini pe relația Est-Vest, 
încasează sume de bani care, nu în puţine cazuri, sunt spălate prin intermediul 
unor firme şi agenţii particulare din ţara noastră. Aceştia sunt preocupaţi în a se 

organiza în mod clandestin şi cât mai riguros posibil, stabilind puncte de sprijin 
solide în țările aflate pe traseul de tranziție care să le asigure cât mai multă 
siguranță în activitatea lor ilicită. 

Pentru a preîntâmpina scoaterea din ţară de către autorităţile române a 
imigranților intrați ilegal în România, aceştia sunt sfătuiți de şefii de rețele şi 
călăuze să-şi distrugă documentele de identitate, precum şi celelalte acte 
doveditoare (invitaţii, vize, borderouri de schimb valutar şi plata unor servicii 
etc.) eliberate în statele tranzitate. 

Autorităţile române au luat o serie de măsuri de ordin legislative, 
administrative şi organizatoric care să determine scăderea numărului de 
persoane care trec ilegal frontiera, în conformitate cu recomandările şi 
angajamentele semnate la cea de-a V-a Conferință a membrilor europeni 
însărcinați cu probleme de migrări (Atena, 1993). 

În acest sens, au fost incriminate ca delicte penale activităţile de 
ghidare, incitare sau complicitate la trecerea ilegală a frontierei şi cele de 
trecere frauduloasă a frontierei de stat. 

Pentru țările cunoscute cu tendințe de emigrare au fost suspendate 
temporar acordurile de desființare a vizelor şi fixate condiţii restrictive pentru 
obținerea vizei de intrare a resortisanților proveniți din 37 de state cunoscute cu 
astfel de tendinţe. În acelaşi timp, au fost încheiate 28 acorduri de readmisie şi 
protocoale de aplicare a acestora cu state europene şi unul din Asia (India) şi se 
află în diferite stadii de negociere alte şapte asemenea documente. 

În contextul activităților specifice, s-a acţionat pentru identificarea şi 
supravegherea călăuzelor, a persoanelor ce falsifică ori procură documente de 
călătorii fictive şi a firmelor cu profil de activitate turistică. 

După aderarea României la Convenția privind statutul refugiaților 
(Geneva, 1951) şi la Protocolul adiţional (New York, 1967) a fost luată ca 
măsură imediată înființarea printr-o hotărâre de guvern a Comitetului Român 
pentru Probleme de Migrări. 

Activitatea acestui organ guvernamental, însărcinat cu coordonarea 
îndeplinirii tuturor activităţilor pe plan intern şi a celor ce rezultă din raporturile 
cu alte state în legătură cu migrările de persoane în şi din România, este 
coordonată din anul 1995, de către Ministerul Internelor şi reformei 
Administrative. 

În acest mod, a fost posibilă demarcaţia clară între peroanele care 
îndeplinesc condițiile pentru a primi statutul de refugiat ori care au nevoie de 

ajutor umanitar, de cele care folosesc cererile de azil, doar ca mijloc de şedere 
legală în România. 

Din cele prezentate mai sus, considerăm că s-au desprins unele concluzii 
semnificative care merită a fi precizate în cele ce urmează. Sub aspectul 
imigrării, datorită ofertei economice modeste pe care o are, România rămâne 
deocamdată un teritoriu de tranzit sau de aşteptare, ultimul aspect având 
implicaţii în planul fenomenului infracțional autohton. 

Trecerea frauduloasă a frontierei naționale, atât la intrare cât şi la ieşire 
se realizează cu sprijinul reţelelor de trafic cu fiinţe umane, cu ramificații atât în 
țările de origine, cât şi în Rusia, Ucraina, Republica Moldova, inclusiv 
România. 

Tendinţele fenomenului migraţiei sunt, neîndoielnic, evolutive atâta 
timp cât nu vor fi înlăturate cauzele care îl determină. Din acest considerent 
major rezultă necesitatea susținerii financiare a României de către Comunitatea 
Europeană, pentru realizarea programului propriu de securizare a frontierei 
naționale şi de combaterea eficientă a infracționalităţii transfrontaliere, care 
capătă conotaţii noi, odată cu desființarea vizelor de circulație a cetăţenilor 
români în spațiul Schengen. 

Atâta timp cât nu vor fi înlăturate cauzele care determină migrația ca 
fenomen, aceasta îşi va păstra tendințele ascendente şi va fi din ce în ce mai 
greu de controlat. 

Trebuie menționat că intervențiile comunității internaționale pentru 
combaterea acestui fenomen s-au materializat de regulă după ce factorii 
determinanţi s-au manifestat în mod vădit şi de netăgăduit, acționându-se cu 
timiditate sau chiar deloc pentru a preveni incidenţa acestora, iar pe de altă 
parte, aceste intervenţii şi eforturi financiare au rămas din păcate, dependente 
de bunăvoința țărilor dezvoltate. 

Aşa se explică tergiversarea programelor PHARE pentru perfecționarea 
managementului frontierei României iar măsurile legislative şi organizatorice 
luate până în anul 2006 (restrângerea temporară a liberei circulații a cetățenilor 
români returnați ca urmare a săvârşirii unor infracțiuni sau alte fapte 
antisociale, întărirea controalelor la frontieră, aplicarea mai ofensivă a 
acordurilor de readmisie, depistarea ori izolarea unor filiere autohtone de 
traficanţi de persoane) nu au condus la eradicarea fenomenului, apărând chiar 
noi forme de eludare a normelor legale, precum utilizarea tot mai frecventă a 
unor contrafaceri perfecționate a documentelor de identitate şi călătorie. 

Unul dintre subiectele cele mai fierbinți şi a cărei actualitate s-a 
menţinut în mod constant, atât pe agendele şi discursurile politico-sociale din 
spaţiul european, dar mai ales în mass-media ţărilor occidentale, este cel al 
migrației ilegale şi traficului de persoane. 

În acest context, creşterea semnificativă a fluxurilor migratorii având ca 
destinație finală țările bogate din UE, precum şi descoperirea a tot mai multe şi 
mai complexe rețele de traficanţi de persoane, cu conexiuni în aproape întreaga 
lume a crimei organizate, se constituie într-un semnal de alarmă foarte serios 
pentru toate statele europene şi în mod deosebit pentru țările candidate la 
Uniune. 

Pornindu-se de la un astfel de considerent major, sarcina asigurării, de 
către România, a unui control eficient la granițele sale, în special cea de Est, ca 
parte a graniței UE, este o prioritate şi o provocare, în acelaşi timp. Realizarea 
acestui obiectiv de importanță strategică implică dezvoltarea unor relaţii 
internaționale de parteneriat, sub aspect economic şi social, dar mai ales al 
cooperării polițienești, pentru gestionarea în comun a fluxurilor migratorii. 

Din evaluările experților străini, prezentate cu ocazia diferitelor întâlniri 
internaționale desfăşurate în cursul acestui an, au reieşit aprecieri pozitive 
referitoare la eforturile şi activitatea concretă în acest domeniu a structurilor de 
profil din ţara noastră. În această notă favorabilă se înscriu şi opiniile 
autorităţilor americane şi nu numai, care au subliniat evoluţia României în 
planul prevenirii, protecţiei victimelor şi a urmării penale a traficanţilor, 
fiind evidenţiată totodată şi buna colaborare cu structurile internaționale de 
profil. 

Astfel, ansamblul demersurilor coerente şi consistente ale autorităților 
române în planul percepţiei fenomenului de trafic de persoane, modul de 
abordare, analizele strategice şi măsurile concrete luate în domeniu au 
determinat oficialităţile americane să afirme că aceste evoluții româneşti 
pot servi drept model pentru celelalte state angrenate în combaterea 
traficului, oferindu-se şi în viitor un sprijin susţinut în acest sens." 

Direcţia Generală de Combatere a Crimei Organizate şi Antidrog, prin 
Serviciul de Combatere a Traficului Internaţional de Persoane, este structura 
specializată în analizarea factorilor criminogeni cauzali, monitorizarea evoluţiei 
unor forme specifice de infracționalitate transfrontalieră şi elaborarea unor 


* Raportul de activitate al D.G.C.C.O.A. pe anul 2003. 

diagnoze şi prognoze, care, ulterior, fundamentează strategiile specifice de 
contracarare. 

Abordarea problematicii fluxurilor migraționiste în general şi a migraţiei 
ilegale în special, ca fenomen ce cunoaşte o amplificare fără precedent în plan 
internațional, necesită, în primul rând, o evaluare realistă şi conjugată, din 
partea tuturor statelor, fie ele, ţări de origine, de tranzit sau de destinaţie, 
controlul eficient şi de durată asupra acestuia putând fi realizat numai 
printr-o cooperare concretă şi fermă, atât sub aspect instituțional cât şi 
operațional. 

Combaterea migraţiei ilegale implică o evaluare pertinentă, complexă şi 
integrată a tuturor componentelor care structurează fenomenul, ea trebuind a fi 
direcționată atât spre depistarea cauzelor fluxurilor migratorii, cât şi spre 
folosirea conjugată a tuturor mijloacelor disponibile pentru reducerea şi 
stoparea acestora. 

România, din ţară sursă şi de tranzit, va deveni o ţară țintă, urmând a fi 
supusă unei presiuni mult mai accentuate decât cea care este generată în 
prezent. 

Importanţa rolului pe care-l va avea, în următorii ani, constând în 
contribuția la crearea şi consolidarea spaţiului european de libertate, securitate 
şi Justiție, a determinat România, ca ţară de frontieră a UE, să accentueze 
controlul asupra fluxurilor migratorii. 

În vederea creşterii eficienţei şi extinderii măsurilor de combatere a 
fenomenului migraţionist ilegal, în colaborare cu Poliția Britanică, Direcţia 
Generală de Combatere a Crimei Organizate şi Antidrog derulează Programul 
REFLEX, care încearcă să monitorizeze şi să stopeze migrația la graniţele 
României. 

Ofițerii care alcătuiesc acest grup de lucru beneficiază atât de o dotare în 
tehnică de calcul şi software corespunzătoare cât şi de pregătire în culegerea şi 
analiza informaţiilor pe problema traficului ilegal de persoane, însă cel mai 
important, fiind „tutoring-ul” (consultanţa) acordat, chiar în cadrul acestuia, de 
experţii britanici. 

Structura astfel constituită, a demarat o acțiune de mare amploare, la 
nivel național, de verificarea a tuturor cetățenilor români returnați din Marea 
Britanie în perioada 2001-2006 pentru identificarea tuturor aspectelor legate de 

migraţia ilegală a acestora, a rețelelor de trafic şi a conducătorilor lor, precum şi 
a rutelor folosite. 

Activitatea desfăşurată în cadrul Programului REFLEX s-a bucurat şi 
continuă să se bucure de o largă apreciere în plan internațional, acest lucru fiind 
remarcat chiar de ministrul britanic de externe Sir Jack Straw cu ocazia 
summit-ului NATO de la Praga. 


10. Prostituţia şi proxenetismul internaţionalizate 


10.1. Trăsături generale 


Ca orice afacere şi traficul de carne vie presupune existența unui trinom: 
ofertantul (proxenetul), marfa (prostituata) şi cumpărătorul (clientul). Am 
operat evident o simplificare deoarece, ca şi în afacerile legale, de obicei, până 
a ajunge la client (cumpărător) marfa trece prin mai multe mâini, sporindu-i-se 
astfel prețul de vânzare. Cum în mai toate ţările, de regulă, sunt pedepsiţi 
proxeneții şi, mai rar prostituatele, dar aproape niciodată clienții (cumpărătorii 
şi beneficiarii de sex), fără de care acest raport (afacere) n-ar putea exista, 
Oficiul Central pentru Reprimarea Traficului de Persoane, din cadrul ONU a 
inițiat şi elaborat un studiu care fotografiază această realitate, în sine imorală, 
rezultând, în principal următoarele: 

e în țările în care prostituția este reglementată (dar nu interzisă) cum 
sunt marea majoritate a țărilor europene şi Israelul, clientul nu este vizat în 
niciun fel; 

e în țările sărace, unde prostituţia reprezintă sursă de venit național, 
autoritățile închid ochii sau ignoră fenomenul; 

e Thailanda, cu cele peste 900.000 prostituate oferite celor veniți în 
binecunoscutul „turism sexual”, răspunde că „serviciile competente nu au nicio 
informație privind legislaţia referitoare la prostituție”; 

e India nu pedepseşte nici măcar pe clienţii prostituatelor minore; 

e În Kenya, prostituţia fiind interzisă, înseamnă că nu există: deci 
nimeni nu este urmărit pentru prostituție şi proxenetism; 

e China interzice orice formă a acestui „fenomen nefast”, inclusiv 
distribuirea de materiale pornografice; 

e Japonia, printr-o lege antiprostituţie, interzice practicarea amorului 
„plătit”, dar „uită” să prevadă pedepse pentru cine o încalcă; 

e Canada este, dintre marile democraţii, cea mai severă: „este interzis 
să obţii sau să încerci să obţii servicii sexuale de la o persoană care practică 
prostituţia”; 

e Ţările arabe penalizează drastic prostituția, pedepsită cu amendă şi 
detenţie (la nivelul a 3-5 ani închisoare). 

Este de reţinut că în ţările din fostul bloc comunist, prostituția şi 
proxenetismul, în raport de formele concrete de manifestare şi practicare erau 
sancţionate atât contravenţional cât şi penal. În decursul timpului optica s-a 
schimbat, iar în procesul de armonizare a legislației țărilor candidate la Uniunea 
Europeană, prostituția a fost reglementată şi continuă să facă obiectul 
reglementării, sub aspectul permisivităţii controlate, în zone şi locuri strict 
delimitate şi bine controlate medical. 

În cele ce urmează ne vom referi la prostituţia şi proxenetismul ca 
fenomen organizat, cu trăsături transfrontaliere şi nu la acele activități sexuale 
practicate individual sau în grupuri mici, în perimetrul şi incinta localurilor 
publice, hoteluri, locuinţe particulare sau, în sezonul estival, în staţiunile 
balneoclimaterice. 


10.2. Trăsături particulare 


În ţara noastră, după 1990 fenomenul de prostituţie-proxenetism a 
cunoscut mutații strict circumscrise evoluției economico-sociale. Astfel, o parte 
din prostituatele active care dispuneau de valută sau importante sume de lei s- 
au asociat cu vechi proxeneți, devenind patroni de consignaţii sau alte societăți 
comerciale ocupându-se, sub această acoperire, de recrutarea şi plasarea de 
tinere la diferiţi cetățeni străini. 

O altă categorie de prostituate a profitat de libera circulație la frontiera 
României, deplasându-se în țările învecinate sau mai îndepărtate pentru a 
practica prostituţia. Unele dintre ele, după o perioadă activă, s-au întors în țară 
ocupându-se de plasarea în rețele a unor tinere, inclusiv minore, recrutate, cu 
preponderență din rândul acelora care nu au găsit un loc de muncă după 
terminarea studiilor liceale sau universitare. 

Deplasarea acestora în străinătate a fost facilitată sub pretextul prestării 
unor servicii ca: balerine, dansatoare, ospătărițe, cameriste. 

Odată ajunse la destinaţie, tinerele fete — cu excepția celor care au 
acceptat şi ştiau ce urmează să practice în realitate — au fost constrânse sub 
diverse forme — dure sau rafinate — să practice raporturi şi relaţii sexuale cu 

diferiți bărbaţi, în beneficiul patronilor respectivi. De exemplu, începând cu 
luna iunie 1990, C.P. a practicat prostituția în cabaretele Venus şi Berlin din 
Cipru, proprietatea lui Panaris Andreas, aducându-și ulterior sora şi prietena 
lor. După o perioadă activă, reîntoarse în România, cele trei prostituate au 
început să recruteze fete, sub pretextul angajării ca dansatoare în cabaretele 
sus-menţionate. 

În acest sens, în ziarul „Ceahlăul” din Piatra Neamţ, la rubrica „Mica 
publicitate” au fost inserate anunțuri de genul: „Caut tinere între 18-27 ani 
pentru contracte de muncă în Cipru, ca dansatoare sau dame de companie în 
club de noapte. Viza durează o lună. Telefon 01/638...”. Nu au fost ocoliți nici 
aşa-zişii patroni de agenţii de impresariat artistic. În perioada 1994-1996, 
cetățeanul cipriot P. A. a vizitat România de 21 ori pentru a intervieva personal 
candidatele recrutate. Devenită între timp concubina acestuia, C.M. locuia 
perioade îndelungate de timp în Cipru, coordonând activitatea fetelor din cele 
două cabarete. Ținând companie la mese, tinerele fete trebuiau să se supună 
poftelor sexuale ale clienţilor, care achitau patronului câte 40 lire cipriote (80$). 
În cele două baruri-stabiliment s-au prostituat peste 500 tinere din România, în 
tranşe de câte 30-40, timp de 3-6 luni, perioadă corespunzătoare vizelor de 
şedere. Pentru faptele săvârşite, la data de 25 august 1997, cele trei proxenete şi 
53 prostituate au fost puse sub învinuire pentru săvârşirea infracțiunilor de 
proxenetism şi asociere în scopul săvârşirii de infracțiuni, iar C.M. a fost 
judecată şi pentru trafic de stupefiante. Aceasta a acumulat bunuri — la care 
românul obişnuit poate cel mult să viseze — vilă luxoasă, limuzine de serie 
mică, bijuterii etc. 

Alți indivizi, deveniți în timp mari experți în traficul cu fiinţe umane, în 
scopul exploatării sexuale, au valorificat din plin vulnerabilitățile locale, iar pe 
fondul actelor de corupţie şi al ademenirii unor persoane responsabile cu acest 
„drog” care se numeşte sexul, şi-au desfăşurat, aş spune, în voie şi fără oprelişti, 
acest gen de activitate criminală, odios şi imoral în esenţa lui, dar benefic în 
planul material al acestor bolnavi cronici de îmbogăţire peste noapte. Mult mai 
grav a fost faptul că persoane cu răspunderi directe pentru contracararea acestui 
fenomen (poliţişti, procurori, judecători ş.a.) i-au protejat pe exponenții 
acestuia. 

Este cunoscut opiniei publice cazul unui angajat de la „Sexy Club” din 
Bucureşti care, prin corupţie şi violență, a exploatat în mod barbar un număr 
mare de fete sărace, multe minore, aduse din zona Moldovei. Cu toate că poliția 

a administrat probe indubitabile sub aspectul săvârşirii infracțiunilor de 
proxenetism, lipsire de libertate, contrabandă, evaziune fiscală şi nerespectarea 
regimului armelor şi munițiilor, ceea ce mulți se aşteptau să se întâmple nu s-a 
întâmplat, întrucât blamul opiniei publice ar fi căzut, în principal, pe cei care au 
protejat această afacere ilegală. 

În încercarea de a evita reacţia poliţiei, unii proxeneţi şi-au căutat 
legături în zona de frontieră, iar alții, dispunând de resursele financiare necesare 
şi-au deschis localuri publice, profilate pe exploatarea sexuală a femeilor. 

În acest mod a procedat în anul 1998 un vameş de la Vama Petea, 
judeţul Satu Mare, care împreună cu cumnatul său şi-a deschis în localitatea 
Csenger din Ungaria, în apropiere de frontiera română, barul „Syndy” unde a 
angajat dansatoare de strip-tease, care în realitate practicau prostituția, contra 
sumelor de 8-10.000 forinţi, în camerele special amenajate de la etajul 
localului. Judecătoria Carei i-a condamnat pe cei doi la 3 ani şi 6 luni şi 
respectiv, 2 ani închisoare pentru săvârşirea infracțiunii de proxenetism, faptă 
comisă prin falsificarea documentelor de identitate, intimidare, agresiune fizică 
şi şantaj. 

Nu de puţine ori îi găsim pe autorii acestui gen infracțional în postura de 
deținători ori transportatori de droguri, monedă falsă, armament sau găzduitori 
şi tăinuitori de bunuri şi infractori. 

Pe teritoriul ţării au fost depistate, în forme neaşteptate şi cu totul 
surprinzătoare, diverse modalități de practicare a prostituţiei organizate, cu 
intenția vădită de a se da activităţii ilicite o tentă de normalitate în contextual 
legislației în vigoare (săli de masaj, gimnastică de întreținere, saune, societăți 
de impresariat artistic ş.a.). 

Exploatând specificul unor agenții şi societăți comerciale din sfera 
serviciilor, multe rețele de proxeneți şi prostituate şi-au mutat, la anumite 
perioade, teritoriul de acţiune în alte ţări, îndeosebi în Turcia, Grecia, Cipru, 
Austria, Ungaria, Italia, Germania ş.a. Mai îngrijorător este faptul că, uneori în 
aceste activități, au fost antrenate minore provenite îndeosebi din familii 
dezorganizate ori lipsite de mijloace materiale de subzistență, racolarea 
făcându-se, pe lângă promiterea de câştiguri materiale, prin şantaj şi 
determinarea forţată. 

Analiza acestui fenomen scoate în evidenţă existența a două rute spre 
țările de destinație, şi anume: una mai veche, în direcția Turcia, Grecia, Cipru şi 
alta mai recentă, care are ca punct terminus Europa de Vest, via ţările din fostul 
spațiu iugoslav (Bosnia-Herţegovina) şi Albania. 

Spre exemplu, în anul 2000, trei cetăţeni greci au racolat şi înlesnit 
practicarea prostituţiei de către 20 de tinere românce, în mai multe localuri din 
Grecia, iar rețeaua de proxeneţi coordonată de „Cici”, de 39 ani din Târgu Jiu şi 
de un bărbat de 39 ani, din Piteşti, se ocupa cu recrutarea de femei din județ şi 
alte localități ale ţării, pe care le transportau în zona de frontieră Moldova- 
Nouă, unde erau trecute legal sau ilegal granița şi vândute apoi unor proxeneți 
sârbi sau albanezi, pentru a fi duse în Serbia. De aici, femeile erau trimise în 
Italia pe două rute: Bosnia-Herţegovina-Slovenia-ltalia sau Serbia-Kosovo-— 
Albania-ltalia, odată ajunse fiind obligate să se prostitueze în folosul mafiei 
albaneze ce acționează în acest stat. 

În prezent, pe fondul desființării pentru cetățenii români a vizei de 
călătorie în spaţiul Schengen, se constată un reviriment al acțiunilor ilegale ale 
unor societăţi sau firme care, sub masca unor activități legale, racolează tinere 
cu scopul ascuns de a fi trimise în alte țări pentru a practica prostituția. 

Dacă în anii anteriori, aşa cum am precizat mai sus, prostituţia era 
cvasi-fățişă, practicându-se în parcările folosite de cetățeni străini sau în 
apropierea locurilor de cazare, în prezent aceasta este mai greu de depistat 
întrucât se desfăşoară sub aparenţa legalităţii. În acest context se poate vorbi 
despre proliferarea agențiilor de modelling, impresariat artistic, baby-sitter, 
sălilor de masaj, de gimnastică de întreţinere şi masaj, oficiilor matrimoniale şi 
chiar a asociaţiilor de însoţire şi îngrijire bătrâni, în spatele cărora se desfăşoară 
acte de prostituție şi proxenetism. 

O nouă formă de comitere a acestor infracțiuni — mai gravă pentru că, de 
regulă, se asociază cu lipsirea de libertate — o reprezintă racolarea tinerelor prin 
anunţuri la mica publicitate, în care li se oferă locuri de muncă bine plătite. În 
majoritatea cazurilor tinerele astfel racolate cunosc sau intuiesc de ce se 
deplasează în străinătate, acceptând ideea de a se prostitua în scopul obţinerii de 
foloase materiale. 

De foarte multe ori, rețelele crimei organizate se folosesc de prostituate 
pentru comiterea de infracțiuni cum sunt traficul de droguri, monedă falsă sau 
armament, şantaj şi corupție sau chiar jafuri, tâlhării şi alte fapte din sfera marii 
violenţe. 

Lanţul crimei organizate din această sferă îşi are punctul de pornire la 
proxeneţii români, care se ocupă cu racolarea tinerelor şi întocmirea 
formalităţilor de plecare în străinătate, fiind continuat de cei care le transportă 
în alte țări şi se încheie cu proxeneţii plasatori de la destinaţie, care le vând sau 
le dau la schimb unor patroni de bordeluri, cluburi şi baruri private. 

Pentru scoaterea din ţară a prostituatelor se folosesc de regulă, 
paşapoarte turistice cu viză colectivă de călătorie, iar în cazul minorilor sunt 
falsificate documentele de călătorie. 

Au fost şi cazuri în care, prin încheierea unor căsători fictive sau prin 
obţinerea vizei de drept de muncă, prostituatele au reuşit să pătrundă în state 
din spaţiul Schengen, fiind integrate, de foarte multe ori, în rețele de distribuție 
a drogurilor. 

Ajunse în țările de destinaţie, proxeneții le confiscă paşapoartele pentru 
a preîntâmpina posibilitatea revenirii lor în ţară, iar dacă tinerele nu acceptă să 
se prostitueze, sunt lipsite de libertate, molestate, ţinute fără hrană, adică 
constrânse fizic până cedează. 

În anul 2002, Direcţia Generală de Combatere a Crimei Organizate şi 
Antidrog, împreună cu Diviziunea de Crimă Organizată din Haga — Olanda, a 
reuşit anihilarea unei reţele internaţionale de trafic cu ființe umane, din care 
făceau parte doi cetățeni olandezi şi doi cetăţeni germani. 

Astfel, la data de 06.04.2002, la Punctul de Trecere a Frontierei Nădlac, 
a fost depistat şi reţinut „LUCI ”, de 24 de ani, din Hunedoara, care încerca să 
părăsească România împreună cu o victimă a traficului, cu destinaţia 
Budapesta, de unde urmau să se deplaseze cu un autocar în Olanda. 

În acelaşi timp, la Hunedoara şi Deva s-au efectuat 10 percheziţii 
domiciliare, reuşindu-se depistarea numiţilor „NICO”, de 25 de ani, „MITA ”, 
de 31 de ani, din Hunedoara, o tânără de 23 de ani, din Constanţa, un bărbat de 
36 de ani şi „MARIUS”, de 33 de ani, ambii din Hunedoara, care făceau parte 
din aceeaşi reţea. 

Un alt caz semnificativ este cel soluţionat de Centrul Zonal de 
Combatere a Crimei Organizate şi Antidrog laşi, care a început urmărirea 
penală împotriva a nouă persoane, cu vârste între 20 şi 39 ani, toţi din laşi şi un 
cetățean sârb, de 29 ani, sub aspectul săvârşirii infracțiunilor de proxenetism, 
trafic de persoane şi asociere, în vederea săvârşirii de infracțiuni. 

Aceştia, în cursul anului 2001, prin promisiuni de obţinere a unor locuri 
de muncă în străinătate, au racolat un număr de 52 tinere pe care le-au vândut 
unor proxeneţi sârbi, în vederea practicării prostituţiei, în spațiul ex-iugoslav. 

Un alt caz a fost instrumentat de ofiţeri din cadrul Centrului Zonal Cluj, 
se referă la două persoane din Cluj-Napoca, care făceau parte dintr-o reţea de 
traficanţi de persoane şi proxeneți. În sarcina celor doi s-a reţinut faptul că în 
perioada 2000-2002 au racolat mai multe tinere din judeţul Cluj, pe care le-au 
traficat în Cehia la un bar, în vederea practicării prostituţiei. 

Cercetările s-au efectuat cu sus-numiţii în stare de arest preventiv, 
pentru săvârşirea infracțiunii de proxenetism, în vederea documentării întregii 

În urma colaborării cu autorităţile cehe a fost preluată, conform 
procedurilor de extrădare, numita R.S., de 26 ani, cetățean român cu reşedinţa 
în Cehia, urmărită pentru săvârşirea infracțiunii de proxenetism, constând în 
aceea că în perioada 1999 - 2002, împreună cu alte persoane a racolat mai multe 
tinere din jud. Cluj, în vederea practicării prostituţiei într-un local din Cehia. 

Unul dintre aspectele de noutate şi care, în mod cert, va cunoaşte o 
amplificare, în ceea ce priveşte formele de manifestare ale traficului cu fiinţe 
umane, este apariția pe site-urile INTERNET a numeroase transmisii din 
România, către utilizatori din străinătate, de imagini cu caracter pornografic, ce 
sunt difuzate în direct, contra cost, plata efectuându-se cu ajutorul cărților de 
credit, în multe dintre aceste cazuri fiind exploatate şi minore. Astfel, Brigada 
de Combatere a Crimei Organizate şi Antidrog Bucureşti, în colaborare cu 
lucrători ai Serviciului Judiciar din cadrul 1.J.P. Ilfov, valorificând un material 
informativ, au efectuat o descindere la un imobil din comuna Corbeanca, jud. 
Ilfov, unde era instalată o reţea formată din 12 calculatoare echipate complet, 
inclusiv cu microcamere video, conectate la Internet, pe site-uri ce transmiteau 
imagini cu caracter pornografic. 

Cu ocazia efectuării descinderii, în imobil au fost depistate două minore 
din oraşul Panciu, jud. Vrancea şi o tânără din Bucureşti, care erau folosite 
pentru transmiterea unor astfel de imagini. 

Calculatoarele au fost achiziţionate la începutul anului 2002, contra 
sumei de 12.000 USD, de către H.I., de 24 ani, din Bucureşti, iar imobilul a fost 
închiriat de la proprietarul de drept, în luna aprilie, de către concubina acestuia, 
R. M., de 22 ani, din Bucureşti. 

Totodată, s-a stabilit că cele 12 calculatoare au fost conectate în rețea de 
către numitul T. M., de 26 ani, din Bucureşti, care avea şi rolul de administrator 
rețea, precum şi cel de translator în dialogurile purtate între ofertant şi 
utilizatorii străini ai site-urilor de mai sus. 

Din locuinţă au fost ridicate, în vederea expertizării, cele 12 unități 
centrale ale P.C.- urilor, mai multe CD-uri şi dischete, precum şi ordine de plată 
având ca destinatar pe numitul H.I., emise de unități bancare din România şi 
Italia, toate însumând aproximativ 9.000 USD, bani ce reprezintă 
contravaloarea accesării site-urilor respective de către clienți. 

Pentru a ilustra amploarea acestui fenomen transnaţional, precizăm că în 
perioada 1990-2003, la nivelul întregii țări, formațiunile cu competență în 
domeniul combaterii traficului internaţional cu femei au soluţionat 3.430 de 
cazuri, în care au fost implicaţi 696 proxeneți şi 3.380 de prostituate, 465 din 
ele fiind minore. Numai în anii 2001 şi 2002 au fost constatate 397 de 
infracțiuni de proxenetism şi prostituție comise de 430 persoane, şi, respectiv 
685 fapte penale cu 625 asemenea persoane implicate. 

La inițiativa Greciei, statele membre UE şi cele afiliate la SECI au 
desfăşurat în luna mai 2003 acţiunea „LEDA” pentru combaterea traficului cu 
fiinte umane în zonele cu grad ridicat vulnerabilitate (judeţele Iaşi, Vaslui, 
Bacău, Teleorman, Giurgiu, Călăraşi, Ialomița, Caraş-Severin, Timiş, Arad, 
Satu-Mare şi Maramureş), în cadrul căreia au fost identificate 81 victime, 41 
proxeneți din care 11 au fost cercetaţi în stare de arest preventiv. 

În prezent pe teritoriul României sunt înregistrate circa 3.000 firme şi 
societăți cu specific de impresariat artistic şi plasarea forței de muncă în 
străinătate care, în opinia noastră, trebuie monitorizate. 


11. Traficul transfrontalier cu fiinţe umane 


Traficul transfrontalier cu ființe umane s-a dovedit a fi un fenomen 
național şi internațional care a proliferat fără precedent, pe fondul unor lacune 
legislative, a lipsei de colaborare între instituţiile cu atribuţii în materie, dar, în 
egală măsură, şi ca urmare a mutaţiilor socio-economice şi militare (politice), în 
special din zona afro-asiatică. 

Acest flagel a determinat autoritățile din România să adopte o strategie 
din punct de vedere organizatoric la nivelul Inspectoratului General al Poliţiei 
de Frontieră, iar în plan legislativ prin promovarea legii privind prevenirea şi 
combaterea traficului cu fiinţe umane, precum şi sancţionarea faptelor săvârşite 
din afara teritoriului țării, de cetăţenii români sau de persoane fără cetățenie 
domiciliate în România, prin adoptarea O.U.G. nr. 112/2001. 

Rațiunea în elaborarea şi adoptarea acestui act normative a pornit de la 
realitatea de netăgăduit că traficul de persoane, în special cel ce priveşte 
femeile şi copiii, reprezintă o atingere gravă a drepturilor omului, îndeosebi a 
demnității umane şi a integrităţii persoanei, având de cele mai multe ori caracter 
organizat, transnaţional. În legătură cu acest ultim aspect, trebuie menţionată 
îngrijorarea produsă de folosirea într-o măsură tot mai mare a acestui fel de 

delincvenţă de către unele organizații criminale pentru finanţarea şi extinderea 
altor activităţi infracționale, ca traficul de arme şi stupefiante, spălarea banilor 
etc. 

Acest act normativ reprezintă totodată, o adaptare şi completare a 
legislației interne în raport cu prevederile Protocolului privind prevenirea, 
reprimarea şi pedepsirea traficului de persoane, îndeosebi de femei şi copii, 
adițional Convenţiei ONU, împotriva criminalităţii transnaționale organizate. 
Atât Protocolul cât şi Convenţia au fost semnate de România, în decembrie 
2001, la Palermo. 

Ordonanţa conţine dispoziţii care privesc prevenirea şi sancţionarea 
traficului de persoane, protecția şi asistenţa acordată victimelor unui astfel de 
trafic, procedurile judiciare desfăşurate, promovarea cooperării între state în 
acest domeniu, ceea ce denotă că s-a ţinut seama de necesitatea armonizării 
legislaţiei naţionale la cea comunitară, aşa cum se prevede în Acţiunea comună, 
din 24 februarie 1997, privind combaterea traficului de ființe umane şi 
exploatarea sexuală a copiilor, adoptată de Consiliul Uniunii Europene pe baza 
art. k 3, din Tratatul Uniunii Europene, precum şi în alte recomandări ale 
Consiliului Europei, sau ale Organizației Internaţionale a Muncii (Convenţia nr. 
182 din 1999, privind interzicerea şi imediata eliminare a celor mai nocive 
forme de muncă a copilului). 

De asemenea, trebuie menţionat că activitatea de combatere a migrației 
ilegale se derulează şi în conformitate cu reglementările şi angajamentele 
asumate prin semnarea în 1998 a Declarației Comune a Miniştrilor de Interne 
privind combaterea criminalității organizate, migrația ilegală reprezentând un 
capitol distinct, precum şi Declaraţia Comună a Miniştrilor de Justiţie din 
27.03.2001, ambele de la Trieste. 

Pentru creşterea eficienței în combaterea migraţiei ilegale şi destrămarea 
filierelor de trafic cu ființe umane, care acționează pe teritoriul României, s-au 
creat 3 grupuri de lucru pe graniţa de est, sud şi vest, din care fac parte şi 
reprezentanţi ai statelor din zonele de tranzit, structurile informative, ofițeri de 
legătură din Centrul SECI şi reprezentanți ai Poliției de Frontieră. 

Această nouă abordare a problematicii s-a impus din necesitatea dată de 
analiza responsabilă şi pertinentă a fenomenului la nivel zonal, filierele 
transfrontaliere sau regionale neputând fi identificate dacă migraţia este tratată 
numai în plan local, fără o bună colaborare şi conlucrare cu factorii responsabili 
şi autoritățile abilitate din țările interesate. Trebuie avut în vedere, în acest sens, 
că fără o cooperare activă şi eficientă, bazată pe o analiză centralizată a datelor 

de interes operativ major, nu se pot obţine rezultate pozitive referitoare la 
conexiuni între persoane şi grupuri. De asemenea, nu este posibilă nici 
stabilirea unor obiective de impact major pentru îmbunătățirea situației 
operative în domeniu, fără luarea în considerare a tuturor situaţiilor conjunctive 
şi a celor mai inteligente măsuri. 

După data de 03.09.2001, dată la care a intrat în vigoare O.U.G. nr. 
112/2001, care a constituit şi constituie instrumentul legal de combatere a 
acestui fenomen, au fost derulate operaţiuni de amploare la nivel naţional, astfel 
că, în afară de acțiunile directe de anihilare a reţelelor de călăuze, care acționau 
pe teritoriul mai multor judeţe, a fost declanşată operațiunea de identificare şi 
verificare a societăţilor de transport internaţional de persoane, având ca scop 
blocarea posibilităţilor prin care imigranții reuşeau, relativ uşor, să iasă din ţară 
şi să pătrundă ilegal pe teritoriul ţărilor țintă. 

Acţiunea a vizat, numai în anul 2001, un număr de 1.065 operatori de 
transport care deţineau 1.670 autovehicule. Au fost controlaţi o bună parte 
dintre aceştia, constatându-se 115 infracțiuni, au fost ridicate în vederea anulării 
111 licenţe de transport şi s-au aplicat numeroase amenzi contravenţionale. 

Exemplific, în acest sens, cauza soluționată de Centrul Zonal de 
Combatere a Crimei Organizate şi Antidrog Craiova, privind pe B.J., de 43 ani, 
din Craiova, administrator al unei firmei de transport internaţional de persoane 
din Craiova, care în ultimii trei ani a transportat în scop de emigrare în țările din 
spațiul Schengen peste 1500 persoane. Modul de operare presupunea recrutarea 
de persoane pentru excursii în ţări latino-americane, obținerea de vize pentru 
aceste țări, după care, motivând că nu a obţinut locuri la cursele aeriene directe, 
transportarea în țări din spaţiul Schengen, de unde „turiştii” urmau să se 
îmbarce în avioanele pentru ţările latino-americane respective — în realitate 
aceştia rămâneau în ţările occidentale (Italia, Austria, Germania etc.). 

În acelaşi timp, a fost realizată o cooperare directă cu toţi ofiţerii de 
legătură, lucrându-se pe cazuri concrete, având ca subiect călăuze, rețele de 
traficanţi şi furnizori de vize false, reuşindu-se anihilarea unor rețele 
importante, precum şi elucidarea unor cauze aflate în lucru la polițiile: 
austriacă, cehă, bulgară, greacă şi germană. 

Semnificativ, prin complexitatea sa şi a forțelor care au conlucrat, este 
cazul instrumentat de Centrul Zonal de Combatere a Crimei Organizate şi 
Antidrog Timişoara care, pe baza informaţiilor furnizate de către Centrul Zonal 
de Combatere a Crimei Organizate şi Antidrog Suceava şi coordonat de ofițeri 
din cadrul serviciului de linie specializat în combaterea crimei organizate şi 

Poliția iugoslavă, a reuşit anihilarea rețelei condusă de numiții H.C., de 35 ani, 
din Suceava şi I.J., de 47 ani, din Moldova Nouă, jud. Caraş-Severin, reuşindu- 
se prinderea întregului grup (13) de imigranţi la 80 km în adâncimea teritoriului 
iugoslav. 

Un alt caz, instrumentat de acelaşi centru, împreună cu lucrători ai 
Punctului de Trecere a Frontierei Aeroport Timişoara, se referă la depistarea a 
trei cetățeni albanezi ce intenționau să iasă din ţară cu destinația Canada, 
folosind paşapoarte false. 

Din cercetări a rezultat că albanezii au fost ajutați să părăsească ilegal 
România de o reţea internațională de trafic de persoane şi migraţie ilegală, cu 
destinația finală Canada, din care făceau parte şi M.A., de 36 ani, soţia acestuia 
M.F., de 33 ani, de profesie jurist şi un cetăţean german, iniţiatorul şi 
organizatorul reţelei. Cetăţeanul german procura paşapoarte greceşti, italiene şi 
germane, în schimbul sumei de 10.000 dolari SUA, pentru fiecare astfel de 
document. 

Pornind de la nevoia cunoaşterii şi contracarării, în mod unitar, a 
formelor de manifestare a fenomenului, Direcţia Generală de Combatere a 
Criminalităţii Organizate şi Antidrog (D.G.C.C.O.A.) a inițiat în anul 2002 
Acțiunea “Miraj”, pe linia combaterii traficului de ființe umane, cu participarea 
celor 11 state membre SECI (Albania, Bosnia-Herţegovina, Bulgaria, Croaţia, 
Ungaria, Macedonia, Turcia, Grecia, Republica Moldova, Slovenia şi România) 
la care se adaugă Ucraina şi Yugoslavia. Direcţia Generală de Combatere a 
Criminalităţii Organizate şi Antidrog a avut şi rolul de coordonator al acestei 
acțiuni, iar obiectivele acesteia au vizat evaluarea de către autoritățile de poliție 
a situației operative din zonă, pe linie de migrație şi trafic de persoane, 
stabilirea unei strategii de acțiune, schimbul de informații şi modul de realizare 
al acestuia. Finalizarea, cu rezultate pozitive, a acestei acţiuni, a scos în 
evidență atât eficiența cât şi necesitatea cooperării statelor în lupta împotriva 
traficului de persoane şi migrației ilegale. 

Demarată în data de 7 septembrie 2002, pe parcursul a 10 zile, etapa 
operațională s-a materializat în 205 razii, 17.913 controale, 1.966 percheziții, 
ocazie cu care s-au aplicat peste 20.000 sancțiuni contravenţionale, în valoare 
de 14,6 miliarde lei. În acţiune au fost angrenate efective de poliţie, în medie 
peste 3000 zilnic, cadre ale Poliţiei de Frontieră, cadre ale Direcției Generale de 
Evidenţă Informatizată a Persoanei, lucrători ai Direcţiei de Informaţii şi 
Protecție Internă şi reprezentanți ai altor instituții (Garda Financiară, 
Autoritatea Rutieră Română etc.). Un alt aspect pozitiv este cel al depistării 

unui număr de 103 urmăriţi general şi 244 urmăriți local ce se sustrăgeau 
procedurilor penale. 

Au mai fost identificați de către lucrătorii Direcţiei Generale de 
Evidenţă Informatizată a Persoanei (D.G.E.I.P.) şi 120 cetăţeni străini, 
provenind din ţări precum Siria, Turcia, Australia, Franţa, Canada, Japonia, 
SUA, Italia, Israel etc., a căror şedere în România era ilegală, împotriva 
acestora luându-se măsurile prevăzute de lege, precum şi 55 de migranți ilegali 
originari din Albania, Armenia, Moldova, China, Egipt, Irak, Bulgaria, Maroc, 
Sudan, Turcia etc., 10 dintre aceştia fiind predaţi, Oficiului Român pentru 
Imigrări, iar restul Birourilor pentru Străini şi Probleme de Migrări în vederea 
expulzării lor. 

Pe parcursul operațiunii au fost vizate şi activitățile aparent legale, 
folosite de traficanţi drept mijloace sau paravan al manifestărilor infracționale, 
respectiv transportul internaţional de persoane, turism, impresariat 
artistic, sau plasare a forței de muncă, dar şi barurile sau cluburile de noapte, 
care constituie medii propice identificării şi racolării victimelor. În acest sens 
s-au derulat activităţi complexe constând în controale economice sau de 
verificare a legalității funcționării unui număr de 906 societăți de transport de 
persoane, 742 de turism, 154 de impresariat artistic, 118 de plasare a forței de 
muncă şi 6.630 diverse alte societăţi comerciale. 

Acţiunile conjugate ale forțelor participante au condus la constatarea a 
56 infracțiuni economice, din care 38 în cadrul unor firme de transport, în cazul 
acestora propunându-se şi anularea licenţei de transport sau a celei de execuţie. 
De asemenea, 7 infracțiuni au fost reținute în legătură cu activitatea firmelor de 
impresariat artistic şi 11 în cazul persoanelor juridice care se ocupă de plasarea 
forței de muncă. 

De asemenea, s-a reuşit documentarea activității infracționale a 19 
proxeneți şi au fost identificate 194 victime ale traficului. 

Pentru eficientizarea activităților în domeniu, în perioada 14-15 martie 
2002, la Centrul Zonal laşi s-a realizat o întâlnire de lucru la care au participat 
cadre din Direcţia Generală, ofițeri specialişti din cadrul centrelor zonale, 
reprezentanţi ai instituțiilor cu atribuţii în domeniu, agenți FBI, din cadrul 
Biroului Bucureşti, şi experți englezi. 

Cu această ocazie, în baza concluziilor desprinse din situația operativă, 
evoluţia şi tendinţele fenomenului migraţionist, a fost elaborat un „Plan de 
acțiune pentru combaterea migrației clandestine pe granița de Est”, ce a fost 

aprobat de ministrul de interne, şi care prevede sarcini concrete pentru toate 
structurile implicate ale ministerului, existând planuri similare de acțiune şi în 
ceea ce priveşte granițele de sud şi vest. 

Această acţiune a continuat şi în anul 2003, simultan în statele membre 
SECI, la care s-au alăturat şi Ucraina şi Misiunea ONU în Kosovo, având ca 
obiectiv contracararea traficului cu ființe umane cu exploatare sexuală, 
identificarea şi repatrierea victimelor, arestarea şi punerea sub urmărire penală 
a traficanților. Cu acest prilej, au fost identificați 167 de traficanţi, 40 de 
victime au fost repatriate, o parte dintre ele fiind asistate de Organizaţia 
Internaţională pentru Migraţie şi de organizaţii neguvernamentale. 

În vederea eradicării acestor grave infracțiuni, România a semnat şi 
ratificat: Convenţia pentru reprimarea traficului cu ființe umane şi a 
exploatării prostituării altuia, Convenţia internaţională pentru suprimarea 
traficului cu femei şi copii şi Convenţia internaţională pentru suprimarea 
traficului cu femei majore, care se adaugă Convenţiilor ONU privind protecţia 
copiilor şi a persoanelor defavorizate, Cartei drepturilor şi libertăţilor omului 
şi altor instrumente internaționale speciale, menite să protejeze condiția de om 
şi să faciliteze cooperarea internaţională a organismelor abilitate să combată 
infracțiunile care îi aduc atingere. 

Pentru implementarea prevederilor din aceste documente internaţionale 
s-a elaborat Planul Naţional de Acţiune pentru Combaterea Traficului de Fiinţe 
Umane, care prevede măsuri ferme pentru prevenirea şi stoparea acestui 
fenomen, document aprobat prin Hotărârea Guvernului nr. 1216 din 
17.11.2001, iar la 21 noiembrie 2001 a fost adoptată Legea nr. 678 privind 
prevenirea şi combaterea traficului de persoane. 

La nivelul Ministerului Internelor şi Reformei Administrative s-a 
elaborat, de asemenea, un Plan de acţiune propriu, prin care se prevăd sarcini 
concrete pentru Inspectoratul General al Poliției, Inspectoratul General al 
Poliției de Frontieră şi Oficiul Român pentru Imigrări. 

Măsurile întreprinse şi activitățile desfăşurate de poliție şi celelalte 
instituţii ale Ministerului Internelor şi Reformei Administrative, în cursul anului 
2001, pe linia combaterii traficului de ființe umane, au avut ca finalitate 
aprecieri pozitive în cadrul comisiilor Uniunii Europene, ce au condus la 
ridicarea obligativităţii vizelor pentru cetăţenii români care călătoresc în spațiul 
Schengen. 

În finalul acestui subcapitol, considerăm că nu este lipsit de interes să ne 
referim la o modalitate nouă de trafic cu persoane, care vizează pe semenii 
noştri cu handicap locomotor. Exemplificăm cu următoarele cazuri: 

e B.C.C.O.A. Bucureşti care a identificat o reţea de trafic de cerşetori, 
compusă din şapte persoane, între 28 şi 30 ani, toate din jud. Ialomiţa, care în 
perioada mai-august 2002 au recrutat mai multe persoane cu handicap fizic, din 
diferite judeţe ale ţării, pe care le-au traficat în Franţa şi Spania, în scopul 
practicării cerşetoriei. 

e Centrul Zonal Cluj a cercetat pe G.C., de 56 ani, domiciliat în New 
York, S.U.A., T.A., de 26 ani, din Cluj-Napoca şi M.P., de 36 ani, din Someş 
Odorhei, jud. Sălaj, care, în perioada anilor 1996-2002, au racolat peste 25 de 
persoane, femei, cu vârsta peste 60 de ani şi persoane cu handicap fizic pe care 
le-au transportat în New York, în vederea practicării cerşetoriei. Persoanele 
traficate au fost supuse la rele tratamente în urma cărora au fost internate în 
spital atât în SUA, cât şi în România. 

Cele două cazuri s-au finalizat prin arestarea membrilor rețelelor, în 
sarcina acestora reținându-se comiterea infracțiunii de trafic de persoane, faptă 
prevăzută şi pedepsită de art. 12, alineatul 2 litera a, din Legea nr. 678/2001 
privind combaterea traficului de persoane. 

În perioada 2000-2006 se relevă o creştere constantă atât a infracţiunilor 
de trafic cu ființe umane (375 infracţiuni în 2000; 397 în 2001; 685 în 2002; 
979 în 2003; 1.985 în 2004; 1.621 în anul 2005 şi 1.382 în anul 2006), cât şi a 
numărului persoanelor cercetate (401 persoane în anul 2000; 430 în 2001; 625 
în 2002; 1.203 în 2003; 525 în 2004; 1.465 în anul 2005 şi 1.276 în anul 2006), 
creşteri determinate de noul cadru legislativ şi de multiplicarea acțiunilor 
specifice polițienești, desfăşurate în cooperare cu autoritățile statului cu atribuţii 
la frontiera de stat, precum şi cu agenţiile similare din străinătate. 

Cadrele D.G.C.C.O. derulează activități în conformitate cu Planul 
Naţional de Luptă Împotriva Traficului cu Fiinţe Umane, care prevede 
măsuri ferme pentru prevenirea şi stoparea acestui fenomen, ofițerii direcției 
fiind angrenaţi în TASK FORCE-ul din cadrul SECI. În urma analizei care a 
avut loc în cadrul acestuia, referitor la situaţia infracțională în plan regional, s-a 
apreciat că România a avut şi are un rol dinamic în promovarea iniţiativelor de 
organizare a unor acțiuni punctuale de contracarare a acestui fenomen. Un rol 
important în acest domeniu este jucat de ofițerii de legătură români aflați la post 
în Italia, Franţa, Germania, Grecia, Cehia, Spania, Turcia, Austria. 

La 11 iunie 2003, Departamentul de Stat al S.U.A. a dat publicității 
Raportul privind eforturile de combatere a traficului de persoane pe plan 
internaţional, în care România figurează în grupa a doua de țări al standardelor 
minime, fiind însă singurul stat din Europa de sud-est evidențiat ca lider al 
cooperării regionale. În document se subliniază că Administraţia S.U.A. 
consideră România un model în privința ritmului progreselor înregistrate 
în combaterea traficului de persoane pe plan internaţional, prin măsurile 
adoptate pe plan intern şi cooperarea la nivel regional." 

Din studiile efectuate la nivelul Direcţiei Generale, pe baza datelor şi 
informaţiilor existente, precum şi din cercetarea cazurilor în lucru, s-au desprins 
următoarele concluzii: 

e ca urmare a măsurilor ferme de contracarare a migraţiei ilegale şi a 
posibilităţii de liberă circulaţie în spaţiul Schengen, a scăzut numărul 
cetăţenilor care au trecut fraudulos frontiera; 

e fenomenul de prostituție şi proxenetism transnaţional va cunoaşte şi 
în perioada următoare o creştere, ca urmare a deschiderii graniţelor şi a situației 
materiale precare a multor tinere din ţările din regiune; 

e în acelaşi context al liberalizării călătoriilor în ţările occidentale a 
crescut numărul cetăţenilor români (copii sau adulţi cu handicap) ce au fost 
depistaţi de autoritățile acestor state comiţând infracțiuni sau practicând 
cerşetoria; 

e un număr mare de familii de etnie rromă sunt plecate din ţară de mai 
mult timp şi au creat astfel pe teritoriul unor țări occidentale (Franţa, Spania, 
Elveţia, Italia etc.), reţele de trafic ce „exploatează” persoane (copii proveniți 
din familii sărace, persoane handicapate, delicvenți minori etc.) recrutate şi 
transportate din ţară de rețele ce s-au creat în anumite zone geografice. 

e se constată o implicare a cetățenilor de etnie rromă în recrutarea şi 
traficarea de femei în scopul exploatării sexuale, cele mai vizate ţări fiind 
Spania, Italia şi zona balcanică. Acest aspect este confirmat de creşterea 
procentului de proxeneți de etnie rromă, respectiv 14% din persoanele învinuite 
sau inculpate pentru proxenetism; 

e în condițiile creşterii fenomenului migraționist s-au dezvoltat 
importante rețele de tip mafiot, bine organizate şi structurate, care îşi au 
nucleele în țările de origine ale imigranților, cu ramificații în ţările prin care 
aceştia sunt tranzitaţi, trasee din care nu lipseşte România; 


3! Ibidem. 

e noile regiuni cu potenţial migrator, ale căror cetățeni urmează să 
tranziteze România, sunt Orientul Mijlociu, Asia Mică şi de sud-vest, şi mai 
ales Turcia unde mulți imigranți din Asia Centrală şi de sud-est, aşteaptă să 
ajungă în mod fraudulos în Occident; 

e modalităţile de recrutare vor avea, în linii mari, aceleaşi componente, 
iar cele de scoatere din ţară vor cunoaşte şi alte tipuri de penetrare a 
frontierelor; 

e categoriile de femei care cad victime proxeneţilor vor cunoaşte o 
creştere a diversității; 

e s-au diminuat semnificativ numărul faptelor de adopție ilegală ca 
urmare a măsurilor luate în plan legislativ, cât şi a celor întreprinse de către 
poliție. 

În activitatea de combatere a fenomenului de trafic de persoane se 
impune dezvoltarea unor viitoare acțiuni legislative, care să trateze divergențele 
de abordare ale statelor din punct de vedere juridic, precum şi identificarea unor 
căi şi forme suplimentare de colaborare între state pentru a da un impuls coerent 
coordonării luptei împotriva criminalităţii transnaționale organizate. 


12. Traficul ilegal de copii 


Încă din anul 1990, una din afacerile profitabile pentru o parte din 
cetățenii străini a fost traficul ilegal de copii, în cadrul adopțiilor internaţionale, 
realizat cu concursul unor cetăţeni români, care au beneficiat de importante 
sume de bani, fiind soluționate de poliție până la această dată, 332 cauze 
penale, în care au fost cuprinşi 154 persoane ce făceau parte din mai multe 
rețele transnaţionale din Grecia, Italia, Anglia, Germania, Spania, Cipru, 
Belgia şi Israel, prin care s-au traficat, prin încălcarea prevederilor legale, peste 
160 de copii. 

Această activitate este deosebit de periculoasă, mai ales că, în subsidiar 
poate disimula traficul de organe. În privința adopțiilor de acest tip, 
problematica s-a dovedit a fi dificil de cunoscut şi stăpânit, având în vedere, în 
principal, poziția socială, gradul de pregătire al organizatorilor şi al relațiilor 
deosebite pe care aceştia le-au avut în sfera sănătății, învățământului, 
administraţiei locale şi justiției, ceea ce a îngreunat şi redus semnificativ 
eficiența poliției. 

Cu prilejul cercetărilor efectuate în cazurile respective s-a stabilit că, în 
majoritatea cazurilor, traficanţi străini s-au folosit de intermediari români din 
rândul avocaților, directori de cămine de copii, asistenţi maternali, funcţionari 
în cadrul direcțiilor pentru protecția drepturilor copilului, iar ulterior de 
reprezentanţi ai fundațiilor de intermediere a înfierii, care au apărut în spațiul 
românesc precum ciupercile. 

De notorietate publică sunt cazurile unor cetăţeni străini, precum doi 
cetăţeni englezi, care în perioada 1991-1994 au intermediat înfierea şi au scos 
din România —, via Italia, Franţa, S.U.A., Canada, peste 600 copii români şi, 
respectiv avocatul cipriot C. C. care, în perioada decembrie 1997 — august 1998 
a racolat şi transportat in Cipru mai multe tinere aflate în prenatal, intermediind 
adopția copiilor născuţi de acestea, fapt pentru care mamelor li s-a oferit 1.000 
dolari S.U.A. 

Recrudescenta acestui fenomen în țara noastră a fost posibilă datorită 
cadrului legal permisiv şi simplităţii formalităţilor cerute în cazul înfierilor 
internaționale, întreaga procedură durând, în medie, 1-2 luni, comparativ cu 
situația din alte țări unde formalităţile sunt restrictive şi exacte, finalizarea 
acestora putând ajunge la 2 ani. 

Desigur, nu poate fi omis faptul că, începând cu anul 1991 a existat o 
anumită preocupare, însă insuficientă, pentru îmbunătățirea cadrului legislativ 
în materie de adopţie (promulgarea Legii nr. 11, înființarea Comitetului Român 
pentru Adopţii), demersuri care nu au fost însă de natură să estompeze 
fenomenul. Ba mai mult, în pofida unei acțiuni mai hotărâte a poliției, 
fenomenul a proliferat, fapt demonstrat de cazurile descoperite ulterior, în care 
au fost implicați, pe lângă categoriile de persoane la care ne-am referit mai sus, 
o seamă de magistrați, notari şi alte persoane din ,,lumea bună a gulerelor 
albe”. 

Printre cei prinşi în flagrant de poliţiştii bucureşteni, în anul 1999, se 
numără un funcționar al Direcţiei pentru Protecţia Drepturilor Copilului din 
sectorul 3 al Capitalei, care a primit 3.500 dolari S.U.A., drept mită, de la o 
fundație, pentru a aviza favorabil două adopţii de copii români în Cipru. 
Ancheta a mai dezvăluit că acelaşi „,responsabil”” a mai primit în cursul anului 
1998 peste 30 milioane lei, pentru asemenea activități de „,protecție”” a 
copilului. 

Este demn de menţionat, ca un factor definitoriu, că în intervalul de timp 
supus acestei succinte analize a fenomenului, care a avut ecou şi a făcut multă 

vâlvă în cercurile occidentale, în mass-media, inclusiv în Consiliul U.E., Poliţia 
Română se poate mândri cu faptul că a fost şi a rămas singura instituție din ţara 
noastră care a tratat această problemă cu seriozitate, iar în raport de mijloacele 
legale avute la dispoziţie a obținut rezultate notabile. 

Cadrul legislativ actual în materie prevede doar câteva infracțiuni la 
regimul adopţiilor, pedepsite de O.U.G. nr. 25/1997 şi Legea nr. 87/1998, la 
care sunt conexe o serie de infracţiuni prevăzute de Codul Penal, cum ar fi: fals 
material în înscrisuri oficiale, fals intelectual, fals în declarații, abuz în serviciu 
contra intereselor persoanei, neglijenţă în serviciu, înşelăciune ş.a. 

În acest sens, exemplificăm dosarul instrumentat de Centrul Zonal 
Târgu-Mureş, care a început urmărirea penală împotriva a două persoane din 
comuna Cheţani jud. Mureş, sub aspectul săvârşirii infracţiunilor prevăzute şi 
pedepsite de art. 26 din O.U.G. nr. 25/1997 şi Legea nr. 87/1998 privind 
adopțiile, constând în aceea că, în luna decembrie 2001 l-au vândut pe fiul lor 
minor în vârstă de trei luni, unei familii din Cipru, cu suma de 4.000 dolari 
SUA, prin intermediul unui cetățean cipriot de origine română. 

Aşa cum s-a mai arătat, cauzele instrumentate până în prezent au scos în 
evidență implicarea unor funcționari care, de fapt, ar fi trebuit să contribuie în 
mod activ la promovarea şi respectarea drepturilor copiilor aflați în dificultate. 

De asemenea, ofițerii serviciului de linie din Direcția Generală au 
finalizat cercetările în cauza privind pe M.D., din comuna Plopii Slăviştei, jud. 
Teleorman, care, în cursul anului 2002, a pretins şi primit suma de 1.000.000 
lei, pentru încuviințarea adopţiei fiului ei în vârstă de 2 ani, prin intermediul 
unei fundaţii din Bucureşti, precum şi dosarul privind pe un cetăţean israelian 
de origine română, preşedinte al unei fundaţii din Constanţa, care, în perioada 
1999-2000, a falsificat 53 de repartiții şi decizii de confirmare ale Comitetului 
Român pentru Adopţii, în baza cărora s-au pronunţat de către instanţe hotărâri 
de adopţii internaționale rămase definitive, copiii fiind luaţi de către familiile 
adoptatoare. În speță, Parchetul de pe lângă Curtea Supremă de Justiţie a 
întocmit rechizitoriul de trimitere în judecată pentru comiterea infracțiunilor de 
instigare şi fals material în înscrisuri oficiale a celui în cauză. 

Este necesar de menţionat şi faptul că, începând cu data de 01.01.2002, 
compartimentului de profil i s-au adăugat şi alte domenii de competență: 
pornografia infantilă pe Internet şi problematica minorilor români aflați în 
străinătate. Mai exact, este vorba de acei minori care se găsesc pe teritoriul altui 

stat, acompaniați sau neacompaniaţi, care au fost traficaţi şi care au comis sau 
comit infracțiuni pe teritoriul acelui stat. 

Pentru rezolvarea acestei problematici, s-au inițiat o serie de contacte cu 
ofiţerii de legătură din statele cel mai frecvent vizate: Franţa, Austria, 
Germania, Italia, Cehia. 

Totodată, în baza datelor care au fost solicitate la Direcţia Generală de 
Evidenţă Informatizată a Persoanei, s-a trecut la audierea a unui număr de 989 
de minori returnaţi în perioada 2001-2003, activitate care continuă şi în 
prezent. 

Din analiza declaraţiilor se desprinde concluzia existenței pe teritoriul 
României a unor reţele de racolare şi traficare a minorilor către ţările Uniunii 
Europene. 

Studiul de caz relevă preferința rețelelor pentru traficarea minorilor şi 
are la bază raționamentul potrivit căruia aceştia, în eventualitatea prinderii lor 
în timpul comiterii unor infracțiuni, nu răspund penal şi cel mai adesea nu sunt 
returnaţi. În această situaţie se află minorii români din Franţa, ţară a cărei 
legislaţie nu permite returnarea delincvenților din această categorie de vârstă în 
țările de origine, decât cu acordul lor sau al familiilor acestora. 

Pericolul social este deosebit de mare, având în vedere faptul că minorii 
sunt obligați în țările de destinație să comită infracțiuni din cele mai diverse: 
prostituție (atât băieţii cât şi fetele) furturi din magazine, din buzunare sau din 
automatele de parcare, mergând până la atragerea lor în grupări care folosesc 
violența în timpul comiterii infracțiunilor. 

Cel mai elocvent este cazul unui funcționar al Direcţiei pentru Protecția 
Copilului a sectorului 5 Bucureşti, care a emis o Dispoziţie de plasament în 
regim de urgență pentru o minoră, cu toate că pentru aceeaşi minoră exista deja 
o Hotărâre a Comisiei pentru Protecția Drepturilor Copilului a sectorului 5 
Bucureşti, privind plasarea acesteia la asistent maternal. Ulterior, dispoziţia a 
produs consecinţe juridice, copilul fiind adoptat prin hotărâre judecătorească, 
rămasă definitivă, de către o familie din Israel. 

De asemenea, trei funcționare din cadrul Direcţiei Judeţene pentru 
Protecția Copilului Constanţa, au fost trimise în judecată pentru comiterea 
infracțiunii de neglijenţă în serviciu, constând în aceea că au realizat anchete 
sociale din birou, neverificând pe teren situaţia reală a copiilor. 

Fenomenul  adopţiilor ilegale trebuie analizat în întreaga sa 
complexitate, luându-se în considerare conexiunea acestuia cu alte infracțiuni, 

respectiv fraude economico-financiare, comise de unele din cele 776 de fundații 
(din care 72 străine, acreditate în România pentru intermediere), ilegalităţi ale 
unor funcționari din cadrul centrelor de plasament sau acte de corupție ale unor 
funcționari publici cu atribuţii în acest domeniu. 

Din analiza efectuată de Comitetul Român pentru Adopţii, rezultă că 
asociaţiile sau fundațiile acreditate să desfăşoare activități în materie au 
intermediat un număr total de 73.369 adopții, din care 9810 adopții 
internaţionale şi 3.559 adopțţii naționale, în perioada 1997 — iunie 2001, 
interval de timp după care adopţiile internaționale au fost suspendate, conform 
O.U.G. nr. 121/2001. 

Prin studiul efectuat s-a constatat o nepermisă superficialitate faţă de 
urmărirea copiilor adoptați de către familii din străinătate, cu toate că legea 
prevede (H.G. nr. 502/12.09.1997) „urmărirea acestor copii timp de doi ani de 
la data rămânerii definitive a sentinței judecătoreşti de încuviinţare a adopţiei”. 
Astfel, nici până în prezent nu se cunoaşte sigur evoluţia post-adopţie a unui 
număr de 1.664 minori, pentru care nu există rapoarte post-adopţie la nivelul 
Comitetului Român pentru Adopţii, a direcțiilor județene de profil sau a 
fundațiilor care au intermediat adopţiile internaționale, în prezent efectuându-se 
verificări în vederea clarificării situaţiei lor. 

Aşa cum s-a estimat că după expirarea perioadei de suspendare a 
înfierilor internaționale şi adoptarea proiectelor de acte normative în materie de 
protecţie a copilului, care anterior s-au aflat spre studiu şi avizare la comisiile 
de specialitate ale U.E., s-au înregistrat noi cazuri de înfieri ilegale, sens în care 
menționăm că în anul 2005 au fost descoperite 4 asemenea fapte penale comise 
de către două persoane. 


13. Crima organizată şi agresarea fizică 


13.1. Fenomenul „Racket” — Activităţi criminale desfăşurate de 
cetăţeni ai ţărilor ex-sovietice 


Destrămarea Uniunii Sovietice a generat multiple fenomene sociale, 
unele cu efecte deosebit de grave, scăpate de sub controlul autorităţilor. De 
exemplu, militarii ruşi retraşi din aşa-zisele „zone strategice”, cu deosebire din 
statele foste membre ale Tratatului de la Varşovia, în condiţiile în care nu li s- 

au repartizat locuinţe şi locuri de muncă, pentru a-şi asigura într-un fel 
existenţa, 

s-au pus sub controlul unor filiere ale crimei organizate, acceptând să acționeze 
după cum li se dictează, inclusiv prin acte de violență.” 

O anumită semnificaţie, în contextul criminalității din România, au 
avut-o grupurile de „Rackeţi” constituite din cetățeni aparținând statelor ce s-au 
desprins din fosta U.R.S.S. Aceste grupuri, bine instruite şi dotate, în marea lor 
majoritate înarmate cu arme de foc, au acţionat, cu precădere, împotriva unor 
conaționali aflaţi în interes de afaceri sau ca turişti pe teritoriul României, 
blocându-le autocarele sau autoturismele cu care călătoreau, în locuri izolate. 
Apoi, prin exercitarea de acte violente, inclusiv prin folosirea armelor de foc, 
i-au determinat pe pasageri să le predea importante sume de bani şi diverse 
bunuri. 

Din anchetarea infractorilor reținuți de poliție rezultă că aceştia şi-au 
motivat acțiunile lor infracționale prin asigurarea aşa-zisei „protecţii” a 
victimelor lor împotriva unor răufăcători ipotetici, făcând trimitere la elemente 
infractoare române, motivaţie fără un suport real, întrucât cetățenii autohtoni nu 
săvârşiseră astfel de fapte. 

Din păcate, de teama amenințărilor, multe dintre persoanele astfel 
şantajate şi tâlhărite nu s-au adresat cu sesizări Poliţiei Române. Mai mult, au 
existat situaţii în care infractorii au fost identificaţi şi reţinuţi, iar victimele au 
refuzat să depună reclamaţie, necesară pentru derularea cercetărilor şi tragerea 
la răspundere penală a autorilor. 

Organizația „RACKET” pentru România, avea o structură ierarhică 
verticală, cu centre de conducere la Moscova şi Chişinău, şi acţiona pe baza 
unor planuri, minuţios concepute, vizând delimitarea zonelor de acţiune pe 
grupări, fixarea traseelor de „urmărire şi tatonare”, stabilirea locurilor de odihnă 
şi refacere a forțelor, a modalităților de plasare a mărfurilor şi bunurilor, 
schimbarea valutei, recrutarea de gazde şi colaboratori etc. 

Membrii grupărilor erau dotați cu mijloace de transport auto, staţii de 
emisie-recepție, armament şi muniţia aferentă, hărți, binocluri, busole etc. 

România a fost divizată în şapte zone de acţiune. În fiecare zonă 
acționau mai multe grupări formate din 4-8 indivizi, conduse de un şef. 
Periodic, şefii de zonă, se întâlneau cu reprezentantul centrului pentru a-i preda 


3? Voicu, Costică, Op. cit., pag. 200 şi următoarele. 

sumele obţinute în urma acțiunilor specifice şi de a primi noi instrucțiuni. 
Întâlnirile se realizau, de regulă, în zone muntoase, greu accesibile, fiind de 
scurtă durată. 

Este relevant faptul că, în majoritatea situațiilor, turiştii străini au fost 
atacați la reîntoarcere spre patrie, deci după ce valorificaseră bunuri, mărfuri, şi 
dobândiseră sume de bani în valută. Au fost constatate şi cazuri când, şoferi şi 
ghizi de pe autocare au colaborat cu grupurile „RACKET”, ceea ce explică 
timpul şi locul atacării turiştilor. Relevant este şi faptul că, atunci când 
autocarele au fost însoțite de poliţişti ori urmărite de la distanță de echipajele 
poliției, nu s-au înregistrat astfel de atacuri. 


Infractiuni comise de grupurile „RACKET” 

e 1991: au fost descoperite 7 grupuri, constituite din 31 persoane, care 
au comis 9 atacuri asupra autocarelor în care călătoreau turişti din CSI. 

e 1992: au fost depistaţi 172 infractori „RACKET”, care au comis 286 
infracțiuni de drept comun, majoritatea constând în deposedarea, prin acte de 
violență şi ameninţare a turiştilor din CSI, de bani, obiecte şi bunuri. 

e 1993: au fost depistaţi 86 infractori „RACKET”, care au comis 216 
infracțiuni de drept comun, majoritatea constând în deposedarea, prin acte de 
violență şi ameninţare a turiştilor din CSI, de bani, obiecte, bunuri, precum şi 
acte de şantaj. 

e 1994: au fost descoperite 16 grupuri, constituite din 67 persoane, care 
au comis 13 atacuri asupra autocarelor în care călătoreau turişti din CSI. 

e 1995: au fost descoperite 5 grupuri, constituite din 14 persoane, care 
au comis 6 atacuri asupra autocarelor în care călătoreau turişti din CSI. 

e 1996: au fost descoperite 6 grupuri, constituite din 24 persoane, care 
au comis 6 atacuri asupra autocarelor în care călătoreau turişti din CSI sau în 
diferite obiective turistice. 

e 1997-2006: niciun caz. 


Poliţia Română s-a sesizat operativ de aceste fapte, anticipând că, dacă 
nu se iau măsuri ferme şi imediate, există riscul ca acțiunea grupurilor 
"RACKET" să devină un fenomen dificil de controlat şi contracarat, cu 
implicaţii serioase asupra ordinii publice şi a siguranţei naționale. 

Astfel, în anul 1995-1996, s-au descoperit în total numai 11 grupuri 
constituite din 38 de persoane ce au săvârşit 12 atacuri, iar din 1997 România 
nu s-a mai confruntat cu această problematică. 

Acest succes s-a datorat şi conjugării eficiente a eforturilor dintre 
polițiile din România, Ucraina, Ungaria, Polonia şi Republica Moldova. Bazele 
acestei cooperări au fost puse cu prilejul întâlnirii de lucru din 27-29 mai 1993 
din oraşul Ujgorod din Ucraina şi extinse ulterior prin măsurile convenite la 
conferințele de la Legionovo — Polonia, Kiev — Ucraina, Debrecen — Ungaria şi 
Oradea — România. 


13.2. Activităţi criminale desfăşurate de cetăţeni chinezi 


O situaţie aparte, cu implicaţii directe în peisajul infracțional din țara 
noastră şi cu tendințe reale de a se manifesta tot mai periculos, o reprezintă unii 
cetăţeni chinezi aflaţi pe teritoriul României.” 

Din analiza cazurilor instrumentate de organele de poliție în care au fost 
implicați cetățeni chinezi, ca autori sau victime, rezultă că majoritatea acestora 
au venit în România pentru a desfăşura diverse activităţi cu caracter ilicit, 
neconfirmându-se decât în mică măsură scopurile oficial declarate. 

Pentru a-şi masca adevăratele preocupări, majoritatea cetățenilor chinezi 
înființează firme comerciale, în baza cărora obțin dreptul legal de şedere în 
România, după care mulţi îşi retrag capitalul depus în bancă.” 

Profitând de legislația în vigoare privind libertatea de circulație a 
străinilor, cetăţenii chinezi îşi schimbă frecvent reşedinţa sau actele de 
identitate, organele de stat având numai un control relativ asupra prezenţei lor 
într-un loc sau altul ori la o anumită adresă. Pentru aceste considerente, în 
situația când unii dintre ei sunt autorii sau victimele unor infracțiuni, sunt 
necesare ample activităţi de investigare şi de verificare pentru a putea fi reperați 
sau identificați. 

Instrumentarea faptelor penale în care sunt implicaţi cetățeni chinezi 
ridică probleme deosebite, date fiind particularitățile modurilor de operare 
folosite, ermetismul în declarațiile martorilor şi autorilor, inclusiv al victimelor 
sau rudelor acestora, care evită contactul cu poliția, deşi aceasta acționează în 
interesul lor şi pentru stabilirea adevărului. 

Cazuistica rezolvată de organele de poliţie cu privire la această etnie 
atestă preocupări predilecte pentru omoruri cu cruzime şi la comandă, tâlhării, 
falsuri privind identitatea, organizarea de treceri frauduloase ale frontierei. 


3 Ibidem, pag. 210 şi următoarele. 
%4 Pitulescu, Ion, Op. cit., pag. 200 şi următoarele. 

Ca moduri de operare, în cazul infracțiunilor de omucidere, rețin atenţia: 
strangularea cu cravata şi obturarea căilor respiratorii prin introducerea pe cap a 
unei pungi de plastic, victimele fiind foarte greu de identificat ulterior, în lipsa 
unor acte de identitate; uciderea victimelor cu sadism, secţionarea, tocarea şi 
fierberea cadavrelor. 

De regulă, victimele sunt tot cetăţeni chinezi, tâlhăriți sau omorâţi de 
compatrioţii lor pentru a-i deposeda de bani, bijuterii, acte de identitate, articole 
de îmbrăcăminte etc. 

Grav este faptul că în bandele de criminali chinezi au fost cooptați şi 
cetățeni străini de alte naționalități, precum şi români, existând pericolul ca 
asemenea legături să se permanentizeze. 


13.3. Activităţi criminale desfăşurate de cetăţeni turci şi din ţările 
arabe 


Un rol activ pe scena criminalității din România îl joacă cetăţenii turci şi 
din țările arabe, prezenți în țara noastră într-un număr mare, îndeosebi în marile 
centre urbane, unii dintre aceştia fiind urmăriți internaţional. 

Spre exemplu, cu participarea unor poliţişti din Turcia — în baza Acordului 
de cooperare în domeniul crimei organizate între România şi Turcia —, în ziua de 
10 aprilie 2001, a fost identificat şi reținut cetăţeanul turc S.H. de 42 ani, 
cunoscut cu antecedente penale pentru omor, care intrase în România sub 
identitate falsă şi îşi stabilise reşedinţa în Constanţa, în vara anului 1998. 
Mandatul internațional de arestare preventivă era emis pentru săvârşirea 
infracțiunii de tâlhărie cu mâna armată, cu un prejudiciu estimat la 500 mii 
dolari S.U.A. şi 22 kg aur. Este de menţionat că acesta făcea parte dintr-o rețea 
teroristă şi era lider a unei grupări care se ocupa cu traficul de stupefiante şi 
produse petroliere, iar cu prilejul acţiunii polițienești, declanşată simultan şi în 
Turcia, au fost arestate 32 persoane. 

Organizaţi în bande criminale comit infracțiuni: de la furturi calificate, 
tâlhării, trafic de droguri, monedă falsă, contrafacere şi uz de documente false, 
organizare de treceri frauduloase a frontierei de stat a României, până la 
omoruri deosebit de grave. 

În timp ce cetățenii provenind din ţările arabe au găsit o bază de sprijin 
în conaţionalii lor, care efectuează studiile în România, cei din Turcia s-au 
implantat pe lângă comunitatea turcă din țara noastră. 

O categorie aparte o reprezintă cetăţenii turci de naţionalitate kurdă, 
care, în numele diverselor organizații de care aparţin, acționează pentru 
strângerea de fonduri, recurgând la amenințări cu mâna armată, răpiri de 
persoane, şantaje şi lichidarea fizică a celor care opun rezistenţă. 

Se subînțelege că, pentru a întreprinde acțiuni de genul celor 
menționate, sunt organizați în bande, dispun de armament şi de documente 
false, au posibilități de deplasare în exterior, mai ales în situaţiile când au comis 
atentate. 

De regulă, victimele sunt conaţionali cu autorii, iar mobilul 
infracțiunilor îl constituie răzbunarea, reglarea de conturi în afaceri, obținerea 
de avantaje materiale sau considerente de ordin politic. 


13.4. Activităţi criminale comise de cetăţeni autohtoni 


Criminalitatea premeditată împotriva persoanei, ca embrion al celei 
organizate, a înregistrat în perioada posttotalitară o creştere alarmantă în 
România, manifestându-se prin moduri de operare şi acțiune fără precedent şi 
acte de cruzime greu de imaginat, marcând societatea noastră mult mai pregnant 
decât aspectele pozitive. 

Deschiderea României pe marele tronson informatic, în contact 
nerestrictiv cu valorile democrației occidentale, cât şi ofensiva mediatică, fără 
oprelişti, pe aspecte de senzație, firesc din raţiuni financiare, au stimulat 
criminalitatea, prin prezentarea din acest areal a celor mai incredibile acte 
antisociale, de mare violență şi, implicit, a protagoniştilor acestora, care au 
devenit astfel peste noapte „,eroi””, provocând în acelaşi timp oamenilor cinstiți 
şi copiilor adevărate coşmaruri. 

Prin acest gen de informare inconştient, în esență act de popularizare a 
actelor antisociale, mijloacele media (presa, TV., radio) au influenţat percepțiile 
cetăţenilor cu privire la infracționalitate, insuflându-le un puternic sentiment de 
teamă, iar pe de altă parte neîncredere în instituțiile fundamentale ale statului şi, 
în special, în cele de ordine. 

Toate acestea s-au suprapus, în mod nefericit, peste problemele serioase 
ale societăţii româneşti în tranziţie şi au condus la creşterea substanțială a 
potențialului infracțional la nivel naţional. Nu întâmplător, în fiecare zi auzim şi 
continuăm să auzim despre fapte infracționale grave (tâlhării, violuri, omoruri, 
sechestrări şi răpiri de persoane, acte de pedofilie), care mai de care mai 

odioase, ce răvăşesc opinia publică prin bestialitatea şi cruzimea cu care sunt 
comise. 

De aceea nevoia de securitate pe care o revendică tot mai puternic 
colectivitatea în general, iar în mod particular grupurile sociale, femeile şi 
bătrânii — categoriile cele mai vulnerabile — precum şi asigurarea ordinii publice 
trebuie să preocupe întreaga societate. Într-un asemenea demers, nevoia 
pregătirii antiinfracționale trebuie să constituie un mijloc de prevenţie serios şi 
eficient, alături de celelalte activităţi preventive specifice. 

Acest demers este cu atât mai necesar dacă avem în vedere şi faptul că în 
perioada analizată (1990 — 2003), infracțiunile contra persoanei şi a avutului 
acestuia au crescut de peste şapte ori, cele comise în economie de peste trei ori, iar 
cele cu violenţă de circa patru ori. Cele mai spectaculoase creşteri ale criminalității 
violente s-au produs în anii 1990 — 1991, urmând o perioadă de relativă stabilitate, 
dar în cote ridicate şi chiar o scădere în anul 1994 față de 1993. 

Daca aruncăm o privire sumară asupra criminalității violente, 
înregistrată în unele ţări europene, observăm că România se află printre țările cu 
cei mai scăzuți indici la acest capitol, dar acest lucru nu înseamnă că stăm pe 
roze, întrucât creşterea de patru ori a acestui gen de infracțiuni este cât se poate 
de îngrijorătoare. Raportările din anul 1998 ale O.I.P.C. — INTERPOL relevă că 
Bulgaria are o rată a criminalității la omoruri de 7,5 (raportată la 100 mii 
locuitori), Ungaria — 4,3;Ucraina — 9,4; în timp ce România are numai 2 
procente, ceea ce o apropie de ţări cu tradiție democratică, precum Austria — 2; 
Elveţia — 2,6; şi Germania — 3,5. 

Un factor determinant ce a condus la amplificarea acestui fenomen l-a 
constituit prezența în țara noastră a cetăţenilor străini, cu deosebire cei din țările 
ex-sovietice, arabe şi asiatice, care, prin acțiunile întreprinse, au creat efectiv o 
problemă cu caracter de noutate pentru Poliţia Română. 

Condiţiile economice şi sociale din România au determinat apariţia a noi 
metode şi mijloace de acțiune din partea elementelor infractoare ce au profitat 
de conjunctura existentă pentru a se organiza în bande şi a acţiona, victimele 
fiind deopotrivă cetăţeni români şi străini. 

Astfel, în lumea interlopă din Bucureşti şi alte centre urbane mari, şi-au 
făcut apariția aşa-zisele grupuri de „duri? care, sub pretextul „asigurării 
protecţiei”, pretind de la patronii unor firme importante sume de bani, iar în caz 
de refuz recurg la ameninţare, şantaj sau răfuială, cu folosirea armelor de foc”. 


3 Voicu, Costică, Op. cit., pag. 215 şi următoarele. 

Într-o manieră asemănătoare, au acţionat şi acţionează şi așa-zisele grupări de 
„recuperatori”, respectiv indivizi angajaţi de anumiţi patroni pentru recuperarea 
unor sume de bani de la creditori. 

Omorul la comandă în schimbul unor sume de bani, activitate specifică 
bandelor criminale ruseşti, constituie o altă formă de acţiune preluată şi aplicată 
de infractorii din România. 

Concomitent cu posibilitățile de valorificare pe piața neagră din 
străinătate a unor materii prime, materiale şi diverse bunuri, precum şi cu 
apariția tot mai abundentă pe piaţa internă a unor produse din import, s-a 
constatat o deplasare a intereselor unor grupuri de infractori către unitățile 
publice şi private, prin organizarea unor furturi de mari proporții. 

Cazuistica instrumentată de organele de poliție pune în evidență furtul 
unor însemnate cantități de zinc, nichel, platină, oxid de mercur, mercur alb, 
minereu de uraniu etc. din societățile cu capital de stat, infracțiuni comise fie cu 
concursul unor elemente infractoare cu atribuţii de pază şi gestionare a acestora, 
fie prin pătrunderea în forță a autorilor la locurile de depozitare, prin 
sechestrarea şi ameninţarea cu moartea paznicilor. 

Au proliferat, de asemenea, cazurile de pătrundere prin forță în societăți 
private şi locuinţele unor persoane, cărora le este suprimată viaţa cu multă 
cruzime sau sunt maltratate pentru a preda banii sau alte bunuri de valoare pe 
care le dețin. 

Exemplificăm cazul asasinilor C.V., de 24 ani şi P.D., de 26 ani, ambii 
recidivişti, care în dimineaţa zilei de 09.09.1996, purtând cagule pe faţă, au 
intrat în casa de schimb valutar „Nasty Change” din Galaţi şi au ucis-o cu 
focuri de armă pe Eftimie Laura, de 20 ani, sustrăgând din casa de bani 1.850 
dolari, 50 mărci şi 5 milioane lei. Criminalul făcea parte dintr-un grup de 12 
infractori, autori a 37 infracțiuni, majoritatea tâlhării. 

Deosebit de grave, prin frecvența şi urmările produse, sunt acțiunile 
unor grupuri de infractori, îndeosebi recidivişti, dar şi tineri fără ocupație, care 
cu premeditare şi prin stabilirea de sarcini precise pe fiecare individ, comit 
numeroase tâlhării, îndeosebi în mediul urban, dar şi în afara localităţilor, în 
locuri de parcare ori alese de călători la întâmplare pe căile rutiere, de regulă pe 
timp de noapte. 

În arealul infracţional din țara noastră, o conotaţie aparte este dată de 
populaţia de ţigani. La această oră, ei reprezintă un potenţial pericol prin marea 
violență de care sunt capabili şi pe care au dovedit-o îndeosebi prin tâlhării 

armate, şantaj, trafic de autoturisme de lux ori alte infracțiuni comise în mod 
organizat şi prin sfidarea organelor de ordine publică. 

Mulți dintre aceştia au fost implicați într-un număr sporit de violenţe şi 
amenințări pentru recuperarea sumelor de bani împrumutate de ei sau alte 
persoane şi nerambursate în termen. De asemenea, confruntările în care aceştia 
au folosit arme albe şi de foc demonstrează gradul ridicat de pericol social al 
acestei categorii de persoane. 

Ca şi în cazul cetăţenilor străini — chinezi şi kurzi — victimele, din cauza 
presiunilor exercitate asupra lor, precum şi a tergiversării exagerate a unor 
procese, nu reclamă la poliţie. 

La toate acestea se adaugă caracteristicile specifice acestei etnii: 
desconsiderarea lipsei de libertate, instituirea unei conspirativități sub 
amenințare, influenţele şi legăturile de tip mafiot pe care şi le creează prin 
intermediul rubedeniilor numeroase ce convieţuiesc şi pe teritoriul țărilor 
limitrofe sau din alte zone ale lumii, tendințele migratoare (de altfel, majoritatea 
persoanelor expulzate din Occident, sunt ţigani), puterea economică dobândită 
pe căi ilicite şi folosită în interes criminal, ceea ce creează o permanentă stare 
de încordare cu autorităţile şi restul populaţiei, stare de lucruri ce a degenerat în 
violente conflicte interetnice. 

În ciuda măsurilor luate şi a eforturilor depuse, actele de violență, de 
tipul reglărilor de conturi între diferite grupări infracționale, comiterea 
şantajelor şi impunerea „taxei de protecţie”, au atins cote alarmante. 

Mediatizarea excesivă a acestui gen de fapte şi a principalelor figuri ale 
lumii interlope, implicate în comiterea lor, a îngreunat semnificativ şi continuă 
să îngreuneze desfăşurarea normală a activităților de investigare şi cercetare. 
De altfel impactul mediatic a generat şi generează o puternică stare de presiune, 
atât asupra poliţiştilor, cât şi asupra factorilor de conducere de la nivelul 
Ministerului Internelor şi Reformei Administrative şi al Inspectoratului General 
al Poliției. Cât se poate de ilustrativ în acest sens, prin pozițiile adoptate, 
declarațiile făcute, şi măsurile luate față de comanda Poliţiei Capitalei, este 
cazul de la Liceul „Jean Monnet”, rămas multă vreme, în evidenţă, cu autori 
necunoscuți. 

Consecința directă o constituie solicitarea unui număr mare de analize, 
note de caz sau puncte de vedere, întocmirea lor necesitând un important volum 
de muncă în detrimentul activităților operative ce se impun a fi desfăşurate. 

În materie de infracţiuni de mare violentă, aşa cum am mai precizat, se 
remarcă o escaladare a faptelor săvârşite, îndeosebi de către etnia țiganilor. De 
natura să îngrijoreze este tendinţa acestora de a se grupa, de cele mai multe ori 
pe criterii familiale (clanuri) şi specializarea în săvârşirea unor anumite genuri 
de infracțiuni. 

Continuă însă infracțiunile de amenințare, şantaj sau tâlhărie asupra 
unor cetăţeni străini, cele mai multe fiind cazurile de impunere a „taxei de 
protecţie”? unor şoferi turci aflați în tranzit, din partea membrilor P.K.K. 

Adesea, s-a recurs la violență extremă, la răpiri şi sechestrări de 
persoane, sau s-a făcut uz de armament, materiale explozibile şi de alte 
mijloace în reglarea conturilor între infractori. 

Au fost cazuri când acţiunile de forță ale acestora s-au desfăşurat sub 
acoperirea unor societăți de pază şi protecție ori sub aparența unor activități 
comerciale (cazul Tepro-laşi), ceea ce le-a creat avantajul de a-şi camufla 
activitățile comerciale şi de a spăla, cu uşurinţă, banii murdari rezultați. 

Acte de violenţă, şantaj, sechestrare de persoane sunt comise, o perioadă 
lungă de timp, de „Clanul Belgienilor”, cei mai importanţi reprezentanți fiind 
„Studentul”, „Nixon”, „Caleea” şi „Sadoveanu”. Aceştia, rude cu o altă familie 
notorie în mediul infracțional, clanul Duduianu, se specializaseră în activități de 
proxenetism, reuşind să dețină controlul asupra prostituatelor din zona liniei de 
centură a Capitalei. Majoritatea femeilor pe care le exploatau au ajuns în 
această situaţie prin constrângere, fiind sechestrate de cei în cauză şi obligate să 
se prostitueze. 

Un alt caz, care la vremea sa a produs multă vâlvă şi dispută în 
Ministerul Internelor şi Reformei Administrative şi Inspectoratul General al 
Poliţiei este cel referitor la sechestrarea numiților Răducan Valentin şi Dobre 
Constantin de către B.M., I.A., A.M. şi alții, fapta petrecută în urma unui furt 
din autoturismul lui B.M., comis la 11.01.2000, când acestuia i s-a sustras, 
conform declarației sale, suma de 500 mii dolari. Poliţişti din Direcţia de 
Combatere a Crimei Organizate, împreună cu procurori din Parchetul de pe 
lângă Tribunalul Prahova au soluţionat acest dosar, în care au fost prinşi şi 
cercetaţi alți şapte făptuitori. 

Un volum mare de muncă a fost depus de poliţiştii de la crima 
organizată în soluţionarea altor două acte de mare violență, comise pe raza 
județelor Neamţ şi Timiş. Este vorba de distrugerea, prin explozie, la data de 
10.09.1999, a depozitului Societății Comerciale Dandra Com S.R.L. din 

comuna Trifeşti, județul Neamţ, distrugere soldată cu pagube de aproximativ 5 
miliarde lei, şi de explozia care, în noaptea de 30.01.2000, a avariat un 
autoturism pe raza Municipiului Timişoara, provocând moartea pasagerilor 
Vasi Dorin şi Paşca Ciprian, şi rănirea gravă a lui Cintean Cristian şi Martin 
Florin. Întrucât se deţineau date şi informaţii că între cele două cazuri exista o 
strânsă legătură, activitățile investigative şi de cercetare s-au desfăşurat în 
paralel, atât pe raza judeţelor Timiş şi Arad, pe de o parte, cât şi pe raza 
judeţului Neamţ. 

În cauza de la Timişoara au fost arestaţi preventiv D.N.din Oradea şi 
C.C. din Arad, iar M.F. a fost cercetat în stare de libertate. S-a stabilit că 
încărcătura explozivă, detonată accidental, era destinată lui M.D., din comuna 
Giroc, judeţul Timiş, inițiatorul şi organizatorul fiind D.N., față de care cel 
vizat avea o datorie. 

În ceea ce priveşte explozia din comuna Trifeşti, autorul a fost 
identificat în persoana lui P.S., din Piatra Neamţ, fost subofițer în Ministerul 
Apărării Naţionale, care a fost ajutat în pregătirea şi amplasarea încărcăturii 
explozive de alți infractori. 

Creşterea actelor de violență şi a numărului de acte teroriste, ca şi 
dezvoltarea fără precedent a activităţilor crimei organizate din ultimul deceniu, 
fac să devină din ce în ce mai clar pentru comunitatea internațională faptul că 
unica soluţie viabilă este întărirea cooperării bi şi multilaterale regionale şi 
internaționale, aceasta fiind singura în măsură să furnizeze statelor soluţii 
concrete şi, mai ales, mijloace unitare de acțiune, atât în ceea ce priveşte 
prevenirea şi combaterea fenomenelor la care s-a făcut referire, dar şi pentru 
realizarea actului de justiţie penală. 

Organizațiile criminale pot fi anihilate, numai atunci când sunt tratate cu 
toată seriozitatea, printr-o colaborare efectivă a tuturor forţelor pe plan național 
şi internaţional şi, nu în ultimul rând, cu hotărâre politică. 

Închei acest capitol cu aprecierea fostului inspector general al poliţiei, 
chestorul principal Florin Sandu, asupra crimei organizate din ţara noastră, 
făcută cu prilejul activității de bilanț a Poliţiei Române, pe anul 2001: 
„Combaterea crimei organizate reprezintă un obiectiv de importanță 
strategică, datorită concentrării în acest segment a celor mai periculoşi 
infractori. Crima organizată, flagel de mare impact negativ pentru ordinea 
socială, factor ce reflectă criza morală a unei societăți şi a instituţiilor 
acestora, nu trebuie să prindă teren în România”. 


CAPITOLUL 5 


ÎMPLICAȚIILE CRIMEI ORGANIZATE ÎN DEZVOLTAREA 
SOCIETĂȚII ROMÂNEŞTI 


1. Climatul strategic 


Complexitatea şi dinamismul fenomenelor marii  criminalități 
organizate, dar mai ales periculozitatea acestora şi agresivitatea cu care ele 
amenință structuri fundamentale ale vieţii economice şi sociale au determinat 
numeroase state să reconsidere, în sensul lărgirii, însuşi conceptul de siguranță 
națională. 

Astfel, dacă în trecutul nu prea îndepărtat siguranța naţională era 
interpretată mai degrabă în „alb/negru”, co-integritatea teritorială, sfârşitul 
războiului rece, dar mai ales modernizarea şi globalizarea au făcut necesară 
includerea în acest concept a unor noi componente. Se vorbeşte astăzi tot mai 
mult de securitatea economică, de siguranța mediului înconjurător, de 
asigurarea drepturilor omului, inclusiv despre modul în care stabilitatea 
internațională are implicații directe asupra siguranței naționale a fiecărui stat. 

În acest sens nou, amenințările la adresa securităţii naționale nu provin 
numai de la forțele armate duşmane, de la spioni şi de la terorişti, ci şi de la 
toate acele elemente ce pot afecta negativ viaţa politică, economică şi socială a 
unei țări, iar între acestea crima organizată internațională este poate cea mai 
mare amenințare a prezentului şi viitorului, catalogată de analişti drept „0 
revoluție a crimei”. 

Activitățile crimei organizate internaționale într-un anumit spațiu 
generează un climat de neîncredere în rândul comunităţii oamenilor de afaceri, 
fie că este vorba de cei autohtoni fie că este vorba de cei străini, care devin 
reticenți în a investi ori a participa la societăţi mixte. La acestea se adaugă 
neîncrederea marilor instituții financiare internaționale în statele ce nu au o 
legislație ori măsuri severe anticrimă, ceea ce afectează întregul sistem 
economic național. 

Evitarea impozitării — prin contrabandă, evaziuni fiscale şi alte 
infracțiuni economice — încurajează ea însăşi escaladarea corupției, a fraudei 
şi a pieței negre în întreaga societate. În ansamblu, toate aceste activităţi 
ilegale subminează economia în întregul ei, prin creşterea costurilor, 
diminuarea veniturilor din impozite şi reducerea concurenței. 

Influenţa negativă a criminalităţii organizate internaţionale asupra 
vieţii sociale se manifestă în întreaga societate afectată. Această influenţă este 
nu numai cea instituită de grupările criminale pentru a-şi practica şi proteja 
activitățile, ci este generată şi de către victimele unora dintre aceste activități, 
îndeosebi comunităţile afectate de abuzul de droguri. 

În paralel, crima organizată poate determina aversiunea societății faţă 
de anumite etnii ori grupări de migranţi, precum şi sentimentul general de 
neîncredere, de convingere că nimeni nu poate scăpa de mafie şi corupție, 
sentiment de natură să slăbească legăturile interne ale sistemului social, să 
alieneze omul la societate. 

În același timp, prin corupția la nivel înalt pe care o practică marile 
grupări criminale transnaţionale pot submina întregi instituţii de stat, 
împiedicându-le să-şi exercite eficient atribuțiile pentru care au fost create, 
îndeosebi cele vizând protecţia cetăţenilor ori redistribuirea venitului naţional. 

Vicierea sistemului politic şi a celui judiciar în favoarea infractorilor şi 
în defavoarea oamenilor cinstiţi erodează foarte serios încrederea cetăţenilor în 
instituţiile statului de drept, diminuând puterea acestuia de control asupra 
bunului mers al vieţii sociale. 

Mai mult, exemplul pe care îl oferă extinderea corupției şi a crimei la 
nivel oficial atrage chiar populația spre infracțiune, percepută ca singurul 
mijloc de a reuşi în viață. Discreditarea structurilor de elaborare şi aplicare a 
legii (de justiţie şi poliție) determină populația să recurgă, pentru a-şi asigură 
protecția, la mită, la organizaţii de pază şi securitate, ba chiar la infractori. 

Crima organizată, traficul de droguri şi terorismul sunt ameninţări care 
afectează orice societate. Democraţiile în formare din Europa Centrală şi de Est 
sunt vulnerabile mai ales la aceste amenințări. Contextul strategic în care se 
derulează aceste amenințări „netradiționale” la adresa securității este 
îngrijorător. Odată cu dispariția comunismului şi dezmembrarea Uniunii 
Sovietice şi a Tratatului de la Varşovia a avut loc o profundă schimbare în 
climatul strategic internațional. 

Toate noile democraţii în formare se confruntă, pe plan intern, cu o 
triplă transformare: de la economia centralizată la cea de piaţă; de la regimul 

politic anterior la cel democratic; de la un sistem centralizat, sovietic, de 
securitate, la un sistem național de securitate independent. 

Unele ţări au dezvoltat sistemele de securitate naționale existente, altele 
au pornit de la zero. Fiecare dintre ele se află în stadii diferite, tranziția 
făcându-se în moduri diferite. 

Pe de altă parte, procesul de democratizare a dat noi oportunități 
criminalilor şi teroriștilor. Unii critici duri au blamat criminalitatea şi 
terorismul ca fiind manifestări fundamentale ale economiei de piață şi 
procesului de democratizare. De fapt, oportunitățile pentru criminalitate şi 
terorism au crescut ca urmare a apariției libertăților democratice, a deschiderii 
şi liberalizării pieţelor. În momentul declanşării procesului existau puţine 
structuri care să fie capabile să reacționeze la aceste schimbări rapide, în special 
la schimbările economice. 

Structurile de ordine publică şi de securitate învechite, folosite de 
fostele regimuri pentru a menţine puterea, aveau o imagine publică proastă şi au 
fost desființate, reorganizate sau fragmentate. Cadrele şi instituţiile legale civile 
şi de afaceri s-au dezvoltat într-un ritm lent. 

Paradoxal şi ca o ironie, crima organizată — pentru că era organizată — 
a avut capacitatea de a umple o parte din vidul existent în perioada de 
tranziție. Capacitatea crimei organizate de a facilita obţinerea de bunuri a 
intoxicat cu uşurinţă opinia publică, în contextul greutăților economice pe care 
populația 
le-a avut şi le are de înfruntat în perioada de tranziţie către economia de piață. 

Ordinea civilă s-a deteriorat. Inflația a înregistrat un salt extraordinar. 
Criminalitatea a crescut. Piaţa neagră domină viața zilnică. Populația, îi denunță 
adeseori pe cei care fac bani ca fiind infractori şi exploatatori ai sărăciei. 

Totodată, deschiderea frontierelor în regiune a facilitat mişcarea 
persoanelor şi a mărfurilor şi a impulsionat piața liberă, dar şi criminalitatea. 

Democraţiile în formare au la dispoziție puţine reglementări pentru a 
administra şi gestiona corect şi Just tranzacţiile economice, astfel că infractorii 
şi-au putut desfăşura aproape nestingherit activităţile economice ilicite, cum 
sunt fraudele bancare, extorcarea, delapidarea, formarea ilegală de corporații şi 
comerțul ilicit pe piața neagră. „Capitalul sălbatic” a devenit dominant. 

Reglementările financiare şi legislaţia bancară sunt aproape inexistente 
sau oricum insuficiente, şi deci ineficiente în regiune. Deoarece, firesc, 
privatizarea a continuat în Europa Centrală şi de Est în ciuda condițiilor 
economice dificile, afacerile private s-au orientat spre investiții străine. Această 

regiune a fost larg deschisă pentru capitalul străin, a cărui origine a fost uneori 
dubioasă, fiind acceptat în unele cazuri numai pentru a nu se ajunge la eşecul 
privatizării şi implicit, la rezultate care să reflecte incapacitatea economică. 

În această situaţie, organizaţiile criminale legalizează averile ilicite prin 
acapararea unor părți din sectorul economic privat în ascensiune, în special 
bunuri imobile, afaceri bancar-comerciale şi comerţ cu amănuntul. 

Se pare că privatizarea a fost benefică pentru lumea crimei organizate 
şi pentru fosta nomenclatură, care controlau mari părți din capitalul de pornire, 
spre deosebire de cetăţenii de rând ale căror economii au fost înghiţite rapid de 
inflaţie, şi care aveau rareori acces la credite bancare. 

Organizațiile criminale postcomuniste, la fel ca cele similare lor din 
Columbia, Italia şi din alte zone, şi-au convertit, cu succes, bunăstarea 
materială în influenţă politică pe plan local şi chiar naţional. 

Corupţia a spoliat reforma şi administraţia eficientă, conducând la 
cinism în rândul structurilor sociale respectiv parlament, funcționari 
guvernamentali, afacerişti, structura militară şi poliţie. 

Europa Centrală şi de Est a furnizat un sol relativ virgin pentru crima 
organizată, în ceea ce priveşte ocaziile pentru spălarea banilor. 

Spălarea banilor murdari care subînţelege acea operațiune prin care 
banii sunt câştigaţi din activităţi pe piața neagră sau activităţi ilegale, cum sunt 
traficul de droguri, prostituţia, racket, traficul ilegal de arme şi contrabanda, 
urmând ca ulterior să fie plasați în circuitul monetar legal, a reprezentat şi 
reprezintă o problemă de actualitate pentru Est şi Vest. 


2. Factori interni care stimulează proliferarea 
crimei organizate în România 


Începând cu deceniul nouă, colapsul regimului comunist din România, şi 
odată cu acesta al principalelor pârghii şi mecanisme de control din domeniul 
vieții economice, politice şi sociale, a condus la apariția a o serie de factori care 
au favorizat şi mai mult proliferarea fenomenului crimei organizate. 

Actualmente, în România există un complex de factori socio-economici 
care stimulează creşterea criminalităţii organizate, dintre care menţionăm: 

a) persistența problemelor de natură economică, financiară şi socială, 
generate de prelungirea tranziţiei şi întârzierea reformelor structurale !; 


! Strategia de Securitate Naţională a României aprobată prin Hotărârea nr. 36 din 18 decembrie 
2001, Monitorul Oficial, Partea 1, nr. 822 din 20 decembrie 2001, pct. 4.4 


288 Petru ALBU 


b) declinul moralității şi solidarității publice, schimbarea concepțiilor 
ideologice, permisivitatea crescândă după lunga perioadă de îndoctrinare 
comunistă; 

c) lipsa unei legislații adecvate pe domenii de activitate şi numărul 
insuficient de mecanisme de control al modului de aplicare a noilor acte 
normative —, facem referire la legile speciale care au fost adoptate în anii 
2002-2003, ce privesc problematica precursorilor, traficul de persoane, 
comerțul electronic, spălarea banilor murdari, protecţia martorilor şi 
criminalitatea organizată transfrontalieră; 

d) omniprezenţa birocratismului, favoritismului, nepotismului, de natură 
a favoriza extinderea fenomenului de corupție la nivelul tuturor categoriilor de 
funcționari publici. S-au creat, totodată condiții prielnice pentru „albirea” 
banilor proveniți din economia „semilegală”, în special în procesul privatizării, 
în lipsa unor structuri de control eficiente şi a unui cadru legislativ 
corespunzător; 

e) creşterea în intensitate a procesului de „interconectare” a afacerilor 
legale cu tranzacțiile ilegale, astfel încât resursele financiare obținute dintr-o 
tranzacție ilicită pot fi investite în afaceri legale, aspect ce poate fi identificat, 
dovedit şi controlat din ce în ce mai greu; 

f) poziția geopolitică a României între Est şi Vest şi implicațiile crizei 
balcanice; 

g) ineficacitatea sistemului de coordonare a organelor cu atribuţii pe 
linie de combatere a criminalităţii, dotarea necorespunzătoare a acestora cu 
aparatură tehnică şi personal de specialitate. 

Evoluția ascendentă a criminalității în România este deopotrivă o 
consecință a: impactului problemelor economico-sociale grave, caracteristice 
perioadei de tranziție la economia de piaţă, a interpretării greşite a libertăţilor 
democratice de către anumite persoane, precum şi a tendinței elementelor 
infractoare de a-şi internaționaliza activitatea criminală prin crearea de legături în 
alte țări, îndeosebi în rândul imigranților români şi chiar în unele structuri de tip 
mafiot. 

Prin urmare, procesul de tranziție care are loc în ţara noastră către o 
democraţie reală produce, aşa cum se întâlneşte în orice societate aflată în 
perioadă de criză, fenomene secundare cu consecinţe grave. 

Factorilor interni li se circumscrie un summum de riscuri şi amenințări 
care afectează, în egală măsură, atât siguranța națională, cât şi ordinea publică. 

2.1. În domeniul economic 


Economia continuă să fie afectată de unele acțiuni, stări de fapt şi 
fenomene de natură să lezeze capitalul național pe cele două dimensiuni ale 
sale: public şi privat. În esenţă, este vorba de faptul că unii factori nocivi 
identificaţi în anii trecuți au persistat şi au avut un impact important asupra 
principalilor parametri ce comensurează „starea de sănătate” şi eficienta 
oricărui tip de economie, precum şi legalitatea, echilibrul funcțional între 
componente şi dinamica de ansamblu. În categoria acestor factori intră: 

e accentuarea crizei economice şi instabilității sociale, soldate cu 
deteriorarea substanţială a nivelului de trai al majorităţii populației, inclusiv 
creşterea numărului de şomeri, cu deosebire în rândul tineretului; 

e accentuarea fenomenelor de corupție şi de administrare defectuoasă a 
resurselor publice, care produc adâncirea inechităţilor sociale şi proliferarea 
economiei subterane”; 

e favorizarea, din partea factorilor abilitați de către lege, a accesului 
ilegal şi ocult la date confidențiale şi secrete din domeniul economic, 
reprezentanţilor unor firme implicate în amplul proces de privatizare, cu toate 
consecinţele care decurg din aceasta; 

e instituționalizarea, în perioadele anterioare, a unor programe 
economice păgubitoare în domeniul privatizării şi restructurării sectoarelor 
industriale (minerit, industria chimică, construcţii de maşini) şi în agricultură 
precum şi neurmărirea şi neonorarea programelor post privatizare; 

e organizarea  necorespunzătoare a cadrului normativ privind 
evidențierea şi colectarea la bugetele locale şi central a taxelor şi impozitelor; 

e reglementarea insuficientă a unor activități economice, în ceea ce 
priveşte: plățile T.V.A. şi accizelor, subvenţionarea unor produse sau servicii, 
acordarea de reeşalonări repetate la plata obligațiilor față de stat, fără garanţii şi 
fără exercitarea unui control minim asupra agenților economici care au 
beneficiat de ele; 

e absența sau insuficiența măsurilor de protecție a proprietății 
intelectuale, industriale şi comerciale; 

e funcționarea păgubitoare a fondurilor de investiţii financiare şi a 
pieţei de capital; 


2 Idem. 

e inexistența unor norme clare care să sancţioneze explicit concurența 
neloială, posibilă ca urmare a manifestărilor din sfera criminalităţii organizate şi 
nu numai, furtul disimulat de patrimoniu, apariția şi dezvoltarea firmelor 
„căpuşă” şi, respectiv, afectarea intereselor unor firme prin intermediul 
sistemelor comisioanelor „confidenţiale” care, nefiind declarate (contrar 
practicii din țările dezvoltate), nu pot fi impozitate; 

e dezechilibrul pieţei de capital, prin intermedieri neautorizate de 
valori mobiliare şi însuşirea efectivă a unui număr mare de acțiuni; 

e nerespectarea normelor legale care stipulează drepturile şi obligaţiile 
ce decurg din legislaţia ce protejează mediul înconjurător, la care se adaugă 
tăierile masive şi necontrolate a suprafețelor împădurite ce conduc la catastrofe 
ecologice; 

e acte de dezinteres în gestionarea unor capacități, situații ce au 
determinat în mare măsură şi continuă să favorizeze marile fraude din 
sectoarele prelucrării şi comercializării produselor petroliere, alcoolului, 
tutunului etc.; 

e nerepatrierea valutei din activitatea de export; 

e expatrierea unor importante sume în valută prin invocarea importului 
de know-how, servicii externe s.a., care în realitate au fost fictive; 

e menţinerea la nivel superior a incidentelor de plată prin cecuri, bilete 
la ordin etc. (peste 50.000 de miliarde lei constatate în anul 2001) fără 
acoperire; 

e introducerea pe piaţa românească a unor produse neomologate sau 
care fuseseră anterior interzise în statele de origine; 

e funcționarea defectuoasă a sistemului financiar-bancar ceea ce a 
generat falimente bancare, ale cooperativelor de credit şi ale jocurilor de 
întrajutorare, precum şi deprecierea credibilității acestuia în plan extern; 

e creşterea şi menţinerea la un nivel ridicat a infracţiunilor economico- 
financiare prin care se alimentează economia subterană şi se spală banii 
murdari; 

e creşterea în intensitate a procesului de „interconectare” a afacerilor 
legale cu tranzacţiile ilegale, care asigură investirea resurselor financiare 
obținute dintr-o tranzacţie ilicită, în afaceri legale, aspect ce poate fi identificat, 
dovedit şi controlat din ce în ce mai greu; 

e ineficacitatea sistemului de coordonare a organelor cu atribuţii pe 
linie de combatere a criminalității, dotarea necorespunzătoare a acestora cu 
aparatură tehnică şi personal de specialitate. 


2.2. În domeniul social 


e caracterul destabilizator al tensiunilor sociale, intervenite în urma 
aplicării măsurilor de reformă, pe fondul scăderii generale a nivelului de trai şi 
al creşterii şomajului, concomitent cu radicalizarea atitudinii unor lideri 
sindicali care, exploatând nemulțumirile — acumulate în timp — ale unor 
categorii socio-profesionale au reuşit să deturneze mişcări revendicative — 
absolut fireşti într-un stat democratic — în acțiuni periculoase pentru climatul 
social intern şi ordinea publică; 

e tensiunile interetnice şi interconfesionale, ca urmare a lipsei unui 
dialog permanent, precum şi a unui răspuns ferm şi adecvat la revendicările 
unor grupuri minoritare etnice sau culte religioase; 

e degradarea moralității şi solidarității publice, prin răspândirea, în 
anumite medii sociale, a ideologiilor extremiste, de negare a valorilor moralei 
creştine, proliferarea grupurilor parazitare şi contestatare, sataniste, extinderea 
consumului de droguri, diminuarea şanselor de integrare socială şi creşterea 
gradului de indiferență față de fenomenul politic; 

e ignorarea de către unii factori cu responsabilitate în domeniul 
protecției sociale a surselor de tensiune, aplicarea unor metode eronate de 
rezolvare a conflictelor apărute sau lipsa de promptitudine cu care se 
acționează; 

e numărul mare de abuzuri şi ilegalităţi săvârşite de reprezentanți ai 
administraţiei şi justiției; 

e reconversia, extrem de scăzută, a forței de muncă către sectoarele 
productive sau a serviciilor; 

e menţinerea la un nivel ridicat a muncii la „,negru””; 

e insecuritatea socială generată de amploarea sărăciei şi mizeriei, 
polarizarea populaţiei în bogați şi săraci; 

e emigrarea specialiştilor din diferite domenii de vârf, fenomen ce 
afectează potenţialul de dezvoltare a societăţii româneşti“; 

e omniprezenţa birocratismului, favoritismului, nepotismului, de natură 
a înlesni extinderea fenomenului de corupţie la nivelul tuturor categoriilor de 
funcționari publici. 

e creşterea fluxurilor de emigranți ilegali din ţările subdezvoltate sau în 
curs de dezvoltare“; 


2.3. În sfera politicului 


e inconsecvența în stabilirea obiectivelor economice prioritare, 
strategia neperformantă pentru crearea unui sistem financiar adaptat la 
economia de piața; 

e interesul politic în acapararea unor domenii economice profitabile; 

e protejarea unor interese de grup, prin îngrădirea activităților 
economice faţă de grupurile economice adverse; 

e încheierea unor convenții prin care s-au acceptat facilități vamale şi 
de import faţă de unele mărfuri, în detrimentul produselor româneşti; 

e promovarea unor politici economice conjuncturale, fără a se urmări 
identificarea şi punerea în practică a unor programe economice reale şi viabile, 
cum ar fi cele legate de agricultură, mica producţie etc.; 

e abrogarea în pripă sau cu rea intenţie a unor acte normative, care au 
favorizat multiplicarea corupției, anularea unor fraude comise, devalizarea 
patrimoniului cultural naţional, practici economice şi concurențiale neloiale; 

e ncratificarea sau ratificarea cu mari întârzieri a unor acorduri şi 
protocoale internaţionale în domeniul abordat, care îngreunează în mod vădit 
procesul de cooperare în planul justiției şi afacerilor interne; 

e inconsistenţa şi tergiversarea nejustificată a proceselor de inițiere şi 
adoptare a cadrului normativ propus de instituțiile statului, ce conduce la 
instabilitatea şi incoerența unor reglementari juridice, asociate cu inconsecvența 
aplicării legilor şi procedurilor legislative existente, cu ineficacitatea sistemului 
de coordonare a organelor cu atribuţii pe linia combaterii criminalității, a celei 


3 
Idem. 

* Cartea Albă, din 13 mai 2004, a Securităţii şi Apărării Naţionale a Guvernului, publicată în 

Monitorul Oficial, Partea 1, nr. 540 bis, din 16 iunie 2004, pct. 1.2. 

organizate cu precădere, precum şi a celui de asigurare a controlului preventiv 
de gestiune. 


2.4. Grupuri implicate în crima organizată — caracteristici 


După anul 1990, în condiţiile istorice cunoscute, care au însemnat o 
deschidere totală a frontierelor, o creştere fără precedent a traficului de 
persoane, autovehicule şi bunuri, au apărut primele semnale despre tendinţa de 
grupare şi organizare a unor elemente infractoare, precum şi despre tot mai dese 
contacte între elementele infractoare autohtone şi cele străine. 

Pe fondul unei reacții palide a autorităților româneşti, începând de la 
confuzia creată de negarea sau recunoaşterea doar pe jumătate a prezenței şi 
extinderii structurilor crimei organizate în ţara noastră, grupurile infracționale 
au exploatat rapid slăbiciunile legilor româneşti, terenul liber creat prin vidul 
legislativ în anumite domenii (ne amintim în acest sens de abrogarea fără 
discernământ a unor legi importante, fără a fi înlocuite cu altele, cel puţin la fel 
de bune). 

Au apărut grupuri de persoane care, în procesul de tranziţie la economia 
de piață, au încurajat şi sprijinit luarea de măsuri care au creat grave 
contradicții, de care au şi profitat. 

Judecând după condiţiile şi starea economiei, principalele contradicții 
constau în: 

a) începerea demolării vechilor structuri economice mai înainte de a se 
clarifica în mod concret ce fel de organizare economică urmează să fie pusă în 
loc şi, de aici, apariţia unor întârzieri semnificative de construcție a reformei. 
Ca o consecinţă firească, au apărut şi au proliferat pierderi de producție — mai 
ales în domeniul industrial — mult mai mari decât cele care ar fi rezultat dintr-o 
înlocuire a structurilor, pregătită bine şi din timp; 

b) agravarea decalajului dintre producţie (care a înregistrat mari scăderi 
în perioada de după revoluţie) şi consum; 

c) contradicția dintre marile fonduri valutare consumate şi lipsa de 
efecte economice de profunzime în viaţa ţării ŞI, înainte de toate, în producţie; 

d) contradicţia dintre masa bănească mult crescută, existentă în 
circulație, şi volumul redus de mărfuri şi servicii existente pe piaţă, a condus la 
un proces inflaționist galopant; 

e) contradicția dintre numărul mare de privatizări realizate în sfera 
comercială, şi numărul mic al celor realizate în domeniul societăților cu 

activități de producție, a generat scăderea în mod semnificativ a producţiei de 
bunuri şi implicit creşterea însemnată a fenomenului speculativ şi a economiei 
subterane. 

Din analiza infracțiunilor înregistrate în România începând cu anul 
1990, rezultă că agresionarea economiei publice în ansamblul său, prin 
sustragerile de mari proporții, abuzuri şi alte ilegalităţi, este însoțită în cea mai 
mare parte de acte de corupție. 

Numeroase consilii de administraţie, directori generali, directori de 
specialitate, ingineri şefi şi maiştri, şefi de secție şi chiar lideri sindicali au 
înţeles autonomia proprietăţii ca pe un pretext pentru desfăşurarea abuzurilor. 

Deşi vânzările de active propuse în diferite sectoare economice ar fi 
trebuit să dinamizeze pârghiile şi instrumentele economico-financiare ale 
sistemului industrial românesc, în realitate, prin numeroase acte de corupție, 
conducătorii unor agenți economici, nu au făcut altceva decât să le gestioneze 
într-o manieră proprie „a bunului plac”, ceea ce a adus imense prejudicii 
societăților comerciale în cauză. 

Astfel, o serie de directori corupți au încheiat contracte cu firme străine 
falimentare ori fără a avea în vedere obligația elementară de a le verifica 
bonitatea, luând în „soldă” pe toți faliții sau semifaliții ori au acordat credite 
societăților private sau au vândut produsele prin intermediul acestora, cedându- 
le un comision substanțial, operaţiuni la care au subscris solidar reprezentanții 
statului ce semnează şi parafează actele care grăbesc privatizarea prin 
falimentarea societăților cu capital de stat. 

Pieţele sunt invadate de produse necorespunzătoare calitativ ori cu 
termenul de valabilitate expirat. De aceea, ponderea cea mai mare a activităţilor 
de control o constituie cele efectuate în rețeaua comercială. 

Motivația este aceea că producătorul poate crea orice, neputând fi 
învinuit de nimic atâta timp cât nu-şi pune în vânzare produsele. Mai ciudată 
este situația care dăinuie în practica relaţiilor cu partenerii din alte țări: astfel, 
recepţia mărfurilor străine se face la producător, în timp ce recepţia mărfurilor 
româneşti se face la consumator, activități care de multe ori poartă amprenta 
incorectitudinii şi iresponsabilității. 

Deşi poliția s-a opus în mod repetat, după 1990 s-a renunţat la controlul 
financiar intern şi de gestiune în aproape toate societăţile comerciale, ceea ce a 
determinat în cea mai mare măsură agresiunea ce s-a exercitat asupra 
patrimoniului public, precum şi apariţia şi dezvoltarea unei corupții aproape 

generalizată în relaţiile dintre agenţii economici. În ultimii ani s-a revenit la 
normal, dar răul, în mare parte, a fost făcut. 

Ritmul lent în care organele puterii, dar şi cele ale administrației de stat 
au acționat pentru îmbunătăţirea cadrului legislativ şi pentru combaterea actelor 
ilegale a favorizat agresionarea făţişă a economiei româneşti. 

Astfel, unii cetățeni români, împreună cu cetăţeni străini (arabi, turci, 
chinezi), sub acoperirea unor firme fantomă, prin mituirea funcționarilor publici 
de la punctele de frontieră, ori prin ocolirea acestora, au realizat o înfloritoare 
contrabandă. S-a realizat chiar o specializare a reţelelor de contrabandişti pe 
tipuri de produse, cum ar fi țigări, cafea, alcool. 

În domeniul importului şi procesării petrolului, grupurile de interese au 
exploatat prompt fluctuațiile dintre devalorizarea leului şi prețul internațional al 
barilului de petrol, realizând beneficii enorme pe seama consumatorilor interni. 

Sub patronajul unor personaje cu înalte funcţii de conducere, de-a 
lungul ultimilor ani, a fost decimată flota comercială maritimă şi fluvială, 
închiriată ori vândută la modul iresponsabil, astfel că cele mai multe nave zac 
sechestrate pentru datorii importante în diverse porturi ale lumii, iar flota de 
pescuit oceanic a fost desfiinţată practic prin vânzări dezastruoase către firme 
anonime ori fantomă (se cunoaşte că România dispunea de una dintre cele mai 
mari flote comerciale ale lumii). 

Fondul forestier românesc este în curs de dispariție, iar industria 
prelucrătoare agonizează în urma măsurilor care anulează, dintr-un condei, 
producerea şi exportul mobilei româneşti, în timp ce se exportă masiv material 
lemnos şi cherestea. 

În domeniul produselor agricole, politica imprimată de diferite grupuri 
de interese, de la un an la altul, au dezavantajat producția internă şi exportul 
produselor autohtone în lume, ţăranului român neoferindu-i-se nicio şansă de a 
supravieţui în economia românească de tranziție. Jocurile de culise ce au dus la 
importul ori exportul unor produse au adus comisioane substanțiale anumitor 
persoane şi au demolat agricultura românească. 

Până în anul 1996, sistemul bancar românesc a fost expus de către unele 
persoane cu funcții de conducere la o agresionare masivă prin oferirea unor 
credite imense fără garanţiile imobiliare ori mobiliare necesare. Cea mai mare 
parte a fondurilor a fost folosită în alte scopuri decât destinaţia inițială, sume 
importante revenind persoanelor din conducerea băncilor drept mită pentru 
„generozitatea” dovedită ca factorii de decizie. De asemenea, în spatele 

secretului bancar se ascund interese obscure, operațiuni de spălare a banilor 
murdari obținuți din activităţi ilicite. 

Autoritățile române au fost puse în faţa unui alt paradox: Bucureştiul a 
urcat pe neaşteptate pe locul II în Europa în domeniul jocurilor de noroc prin cele 
19 cazinouri deschise aici. Regula s-a confirmat şi de această dată, respectiv, 
controalele efectuate în Capitală şi în provincie au demonstrat că aceste cazinouri, 
deschise în majoritatea lor de cetăţeni străini, permit o evaziune fiscală masivă şi 
rularea unor sume mari de proveniență dubioasă. Ca urmare, multe au fost închise 
de poliție, determinând declanşarea unor presiuni teribile pentru aprobarea 
redeschiderii lor, inclusiv din partea unor oameni politici. 

Se poate aprecia că în ultimii ani, datorită acţiunilor mai hotărâte ale 
Poliției şi celorlalte organe abilitate, s-a stopat practic hemoragia de capital spre 
anumite persoane dubioase ori grupuri de indivizi cu interese ostile societății 
româneşti. 

În sfera publicităţii şi a mass-mediei s-a investit destul de mult, dar 
proveniența sumelor şi identitatea investitorilor este învăluită în mod voit într-un 
nor greu de pătruns. Presa este folosită, de multe ori, de către cei care au intrat în 
posesia unor sume mari de bani, într-un mod mai mult sau mai puțin legal, pentru 
declanşarea unor atacuri înverşunate împotriva adversarilor şi concurenţilor. 

Grupurile de interese contrare celor ale societății româneşti 
contemporane îşi fac simțită prezenţa şi în cadrul investiţiilor publice, în 
industria de îngrăşăminte, petrol, în vasta operațiune de privatizare şi nu în 
ultimul rând în cadrul autoritățile statului. De altfel, fără legătura cu unele 
persoane cu influență în principalele instituţii ale statului, elementele 
infractoare, unite prin interese de grup în anumite domenii, nu şi-ar putea 
finaliza intențiile de fraudare a legii şi realizare a unor câştiguri ilicite. 


2.4.1. Grupurile de interese 


1) Grupurile de interese sunt alcătuite şi conduse de”: 

a) Partide politice. Fiecare partid politic sau alianță de partide, pentru 
a-şi putea desfăşura activitatea, a-şi extinde sfera de influență asupra unor 
categorii cât mai diverse de cetăţeni, trebuie să întreprindă acţiuni 
propagandistice, să deplaseze oameni şi mijloace. Totul se măsoară în bani, în 
mărimea fondurilor de care dispun şi pe care le dau, în afara argumentelor 


* Cartea Albă a Crimei Organizate şi a Corupţiei, Op. cit., pag. 139 şi următoarele. 

politice şi putere de penetrare în diverse locuri şi medii. Viaţa a demonstrat că 
toate partidele politice din lume au sprijinit prin mijloace mai mult sau mai puţin 
legale diverse domenii, anumite grupuri de interese, asigurându-şi resursele 
financiare necesare luptei politice. Nici formațiunile politice româneşti nu fac 
excepţie. 

b) Fostele structuri informative. Cadrele din fostele structuri 
informative şi-au organizat propriile afaceri, în care au folosit informațiile şi 
legăturile din ţară pentru a eluda într-un fel sau altul legea, în vederea realizării 
unor câştiguri rapide, apelând cel mai adesea la relațiile şi facilitățile oferite de 
vechile structuri. 

c) Fostele vârfuri ale nomenclaturii din nivelele 1 şi 2. Aceste persoane 
dispuneau deja, în anul 1990, de un sistem de relații bine pus la punct şi de 
resurse financiare conservate discret, care le-au permis să se implice în afaceri 
care au exploatat masiv vidul legislativ creat în perioada de început a tranziției. 

d) Grupuri de cetățeni străini care cunoşteau România înainte de anul 
1989. Chiar şi în timpul regimului totalitar, numeroşi cetăţeni străini au 
cunoscut specificul economiei româneşti, întreprinderile ce realizau produse de 
un anumit grad de competitivitate pe plan internaţional. Cu sume relativ mici în 
valută şi cunoscând reglementările româneşti în materie, inclusiv lacunele 
legislative, terenul fertil pentru afaceri apărut după 1989, aceştia au realizat 
câştiguri importante pe care le-au repatriat adesea ilegal. 

e) O combinaţie între cele patru categorii enumerate mai sus, care a 
avut toate condiţiile pentru a reuşi în materializarea intereselor proprii. 

2) Nivelurile de acțiune ale grupurilor de interese au cunoscut întreaga 
paletă. 

a) Local, la nivelul judeţelor, al municipiilor, oraşelor şi chiar al 
comunelor care ofereau anumite oportunități; 

b) Naţional, prin crearea unor firme care şi-au organizat rețele de 
distribuţie prin care au monopolizat întregul teritoriu al ţării; 

C) Internaţional, prin societăţi româneşti, mixte sau străine, au fost 
realizate afaceri legale sau ilegale păgubitoare pentru statul român ori 
patrimoniului privat, în urma unor activități la care au participat şi firme de 
peste hotare. Pe lângă producerea de pagube, trebuie remarcată şi aducerea în 
România de capital străin cu o provenienţă nedefinită, investit în diverse afaceri 
aparent legale. 


298 Petru ALBU 


3. Principalele cauze, condiţii, domenii 
şi forme de manifestare ale crimei organizate 


3.1. Cauze şi condiții 


Sintetizând cauzele care generează şi condiţiile care favorizează 
dezvoltarea crimei organizate şi corupției în perioada actuală, evidențiem: 

a) tendința de capitalizare fără muncă, pe căi ilicite, manifestată de unii 
funcționari din unitățile publice sau private; 

b) înființarea şi funcţionarea unui număr mare de SRL fără un capital 
social solid (cele mai multe în sfera comerțului), prejudiciind unităţile 
productive prin preluarea unui patrimoniu subevaluat; desfăşurarea de activități 
comerciale pe bază de comision, de cele mai multe ori fără să întreprindă 
practic nimic, toate operațiunile efectuându-le tot salariaţii societăților cu 
capital de stat, pe lângă care firmele particulare funcționează în paralel („firme 
căpuşă””); 

C) solicitarea şi acordarea de credite, unele în valută, fără dobândă şi pe 
termen lung; 

d) vânzarea, închirierea, concesionarea, darea în locaţie de gestiune a 
unor active, spaţii, utilaje, fără organizarea de licitaţii ori prin licitaţii trucate; 

e) lipsa unei pregătiri manageriale corespunzătoare, ceea ce a facilitat 
pătrunderea cu uşurinţă a unor aşa-zişi parteneri străini care nu au depus la 
capitalul social actele prevăzute de lege sau nu şi-au adus contribuţia materială, 
de licențe, tehnologii, know-how etc.; 

f) încheierea unor contracte de comerţ exterior şi livrarea de bunuri 
(mărfuri) fără verificarea bonităţii firmelor străine partenere; 

9) lipsa ori insuficiența cooperării între structurile chemate să combată 
acest flagel, determinată de corupţie, orgolii, interese politice. 

h) cadrul legislativ intern lacunar sau ambiguu, care pe de o parte nu 
acoperă integral plaja largă a faptelor ilicite, iar pe de altă parte nu include 
sancțiuni cu caracter descurajant, neasigurând astfel protecția la nivelul 
standardelor europene împotriva fenomenului infracțional extern; 

i) cadrul instituțional şi organizatoric de prevenire şi combatere a 
fenomenului insuficient adaptat condiţiilor actuale, care nu asigură o ripostă 
fermă şi eficientă datorită: existenței unor paralelisme; absenței unei 
specializări stricte; situaţiei precare a resurselor umane şi mijloacelor materiale 
disponibile; 

j) încălcări repetate ale deontologiei profesionale, datorită coruperii 
unor funcționari din administraţia de stat la toate nivelele decizionale, pe fondul 
precarității standardului general de viață al populaţiei, în contextul fenomenului 
de trecere masivă a proprietăţii statului în sfera particulară. 


3.2. Principalele domenii şi forme de manifestare ale crimei 
organizate 


Principalele domenii şi forme de manifestare ale crimei organizate, care 
pot fi delimitate doar teoretic, deoarece în practică se întrepătrund de o manieră 
foarte complexă, sunt următoarele: 

a) În domeniul comercial: traficul şi contrabanda, asociate cu evaziunea 
fiscală la importul/exportul de ţigări, alcool, cafea, electronice, materii prime 
energetice şi produse primare prelucrate din petrol, metal, lemn etc. O categorie 
aparte de operaţiuni în cadrul acestui domeniu se referă la comercializarea 
ilicită de materii prime şi produse strategice ori care sunt supuse regimului 
special de control al exporturilor instituite pe plan internațional; acapararea 
pieţelor şi impunerea unor prețuri aberante; 

b) În domeniul financiar-bancar: creditări ilegale şi fără garanţii de 
recuperare; deturnări de fonduri; plasamente ilicite şi ineficiente de capital; 
spălarea banilor de proveniență obscură; utilizarea de mijloace de plată false; 
scoaterea ilegală din ţară de valută în numerar ori nerepatrierea celei obținute 
prin operaţiuni de export; 

c) În domeniul economico-social: traficul de droguri; jocurile de noroc; 
prostituția şi proxenetismul; traficul ilicit şi comerţul ilegal cu obiecte de artă; 
migrația clandestină şi utilizarea ilegală a forței de muncă etc. 

În aceste condiţii, grupările criminale din România şi-au extins volumul 
şi aria de acțiune, şi-au perfecționat metodele utilizate, în paralel cu lărgirea 
zonelor de acţiune. 

d) Factorii de risc direct la adresa ordinii publice şi siguranţei 
naționale decurg şi din afectarea gravă a echilibrelor macro-economice şi 
sociale, precum şi din pierderea controlului intern şi punerea sub dependenţă 
străină a unor sectoare de activitate prin: 

e extinderea fenomenului corupției la nivele tot mai ridicate ale 
funcționarilor din administraţia publică şi economie. Din acest punct de vedere, 
este semnalată penetrarea tot mai îngrijorătoare de către elemente aparținând 
crimei organizate a instituţiilor comerciale, bancare şi vamale, precum şi a celor 

de control aferente, la nivele de conducere tot mai ridicate, urmărindu-se 
coruperea factorilor decizionali, pentru a nu-şi exercita sau îndeplini atribuţiile 
de serviciu, favorizând comiterea unor fapte grave cu caracter ilicit; 

e punerea sub control sau dependență străină a unor sectoare de 
importanţă strategică din sfera productivă, comercială ori bancară pe calea 
subminării directe, prin concurarea lor neloială, sau prin influențarea factorilor 
de decizie în scopul de a acţiona pentru deturnarea actului de conducere potrivit 
intereselor grupărilor criminale. 

O semnificaţie deosebită, în actualul context, legat de realizarea 
obiectivului de integrare în structurile europene şi nord-atlantice, o are riscul 
major de afectare a imaginii externe a ţării noastre, prin transformarea efectivă 
sau doar perceperea României pe plan internațional ca o placă turnantă a 
derulării operaţiunilor de crimă organizată. 

Faţă de gravitatea amenințărilor relevante ale fenomenului de crimă 
organizată la adresa ordinii de drept şi a siguranței naționale, riposta 
organismelor competente a fost redusă ca dimensiuni şi eficiență, unele 
rezultate mai notabile obținându-se doar în ultimul timp, însă cu eforturi 
deosebite şi existând riscul de a avea un caracter precar atâta timp cât nu vor fi 
înlăturate cauzele de fond ale expansiunii fenomenului, arătate mai sus. 

e) Economia subterană reprezintă o problemă deosebit de gravă, care se 
impune a fi discutată din perspectiva rezultatelor evaluărilor realizate de 
specialiştii în domeniu, rezultate care arată că ea se menţine la cote ridicate, 
prezentând chiar tendințe de amplificare. Economia subterană constă în 
ansamblul activităților cu caracter economic care, prin diferite forme, metode 
şi mijloace preponderent ilicite, scapă ori se sustrag circuitelor normale, legal 
statuate de societate. 

Aprecierea unanimă a nocivităţii şi periculozităţii sale a impus-o printre 
preocupările prioritare ale diverselor categorii de specialişti (economişti, 
statisticieni, jurişti, sociologi) — pe plan intern dar şi internațional. Prin mijloace 
şi metode specifice, aceştia au abordat diferite laturi ale problemei, luând sau 
nu în considerare caracterul ilicit al respectivelor activități şi calificând-o 
printr-o gamă largă de termeni: economie subterană, ascunsă, paralelă, gri, 
neagră, neoficială, neînregistrată, informală, ilegală etc. 

Spre exemplu, Comisia Naţională de Statistică operează cu noțiunea de 
economie informală, care se referă la activități parţial legale, necesare şi 
complementare în orice sistem economic, efectuând inclusiv determinări 

cantitative anuale asupra indicatorilor specifici acestuia în cadrul produsului 
intern brut (P.I.B.). 

Elementul de maxim şi direct impact asupra percepţiei negative a 
fenomenului la nivelul opiniei publice, având însă rezonanţă majoră şi în planul 
siguranței naţionale, se referă la subminarea bazei de venituri a bugetului 
statului care, astfel diminuată, în loc să contribuie la finanţarea cheltuielilor 
sociale vitale din domeniile de interes public deosebit, alimentează dezvoltarea 
continuă a circuitelor clandestine. 

Ca efect secundar, în timp, al fenomenelor de criminalitate economico- 
financiară organizată, dar având o importanţă şi o semnificaţie majoră pentru 
opinia publică, apare transferul şi valorificarea treptată a însemnatelor resurse 
obținute prin căi şi mijloace ilicite către zona activităţilor legale din societate, 
prin cointeresarea cu predilecție a cercurilor decizional-administrative şi 
politice, în încercarea de a le controla şi subordona propriilor interese. 

Pe această linie, crima organizată se interferează cu corupția la cele 
mai înalte nivele decizionale. Corupţia este utilizată de către grupările criminale 
ca instrument de bază pentru atingerea propriilor interese. Mecanismul utilizat 
este acela de a cointeresa material factorii abilitati, în scopul de a-i determina să 
nu-şi exercite ori să-şi îndeplinească necorespunzător atribuţiile de serviciu 
(oficiale). 

Deşi au existat şi unele reacţii critice, este de subliniat faptul că, încă din 
luna decembrie 1994, Institutul de Cercetări Economice prezenta public, într-o 
lucrare proprie, bazată pe utilizarea unor modele econometrice specifice, că în 
țara noastră economia neînregistrată are o pondere în PIB-ul total de exact 
38,1%". 

Relevantă este în acest sens şi declarația preşedintelui Curții de Conturi 
a României, care, în cadrul consfătuirii pe tema combaterii corupţiei şi 
criminalităţii organizate, desfăşurată la Parchetul General la data de 11.11.1996, 
afirma că „economia subterană, clandestină acoperă până la 40% din produsul 
intern brut, iar evaziunea fiscală echivalează cu circa 60% din bugetul de stat, 
reprezentând aproximativ 1,5-2 miliarde dolari S.U.A., anual”. 

Astfel, evaluările şi estimările efectuate fundamentează concluzia că 
volumul economiei subterane reprezintă echivalentul a aproximativ 40% din 


é Ibidem, pag. 127. 
7 Ibidem, pag. 128. 

produsul intern brut, în timp ce cuantumul evaziunii fiscale acoperă în proporție 
de 60% nivelul veniturilor bugetului de stat. 

Dintre formele concrete de manifestare a criminalităţii economico- 
financiare, o atenție prioritară le-a fost acordată acţiunilor de contrabandă şi 
evaziune fiscală, pornind de la aprecierea gradului înalt de periculozitate al 
structurilor create pe această linie şi de la cauzele determinante ale fenomenelor 
negative care se localizează în disfuncţii şi iregularități existente la nivelul 
principalelor organisme cu atribuţii de control în domeniu. 

Astfel, sistemul vamal, care constituie o sursă importantă de venituri la 
bugetul de stat, în cadrul căruia deține o cotă de aproximativ 25%, înregistrează 
disfuncţii şi iregularităţi ce determină pierderi datorate contrabandei estimate la 
peste 1.500 miliarde lei numai la importurile de țigări". 

La produsele cele mai pretabile contrabandei (ţigările, cafeaua, 
alcoolul), se estimează existența unui raport de 1/3 între mărfurile introduse 
legal în ţară şi cele la care se eludează plata obligațiilor fiscale, iar în 
principalele zone de frontieră (Arad, Giurgiu, Constanţa, Timişoara, Galaţi şi 
Bucureşti) acționează deja rețele bine organizate, care beneficiază de concursul 
vameşilor corupți, ce le facilitează introducerea de mărfuri prin contrabandă ori 
prin acceptarea de documente falsificate. 

Ulterior, mărfurile astfel introduse în ţară fac obiectul evaziunii fiscale 
sistematice, în special pe calea rulării lor fără documente sau pe bază de 
înscrisuri formale, prin reţele de firme „fantomă”, create special în acest scop, 
care nu funcționează efectiv la sediile declarate, şi a căror pondere în totalul 
societăţilor comerciale înscrise în Registrul Comerţului este de circa 10%. În 
aceste condiţii, numai în municipiul Bucureşti, nivelul evaziunii fiscale este 
estimat a echivala volumul veniturilor efectiv atrase la bugetul de stat. 

Analizele efectuate evidenţiază că, în etapa actuală, fenomenul crimei 
organizate nu este pe deplin consolidat şi se bazează preponderent pe circulația 
clandestină (neevidențiată) a mărfurilor şi utilizarea plăţilor în numerar, cu 
ocolirea sistemului bancar, inclusiv pentru plățile externe, care se realizează 
prin transferul cash al surselor valutare necesare în străinătate. 

A fost relevată constituirea unor rețele relativ stabil structurate pe plan 
local, dar având în numeroase cazuri ample conexiuni externe pe linie de 
aprovizionare sau desfacere a produselor şi care au delimitat destul de precis 
zona şi obiectul specific de activitate. 


* Ibidem, pag. 129. 

În context, este tot mai larg recunoscută şi acceptată existența unor 
rețele organizate şi respectiv a „mafiilor” ţigărilor, alcoolului, cafelei, dar şi a 
petrolului sau cea financiar-bancară, funcție de sfera predilectă de acţiune. 

Principalul domeniu de manifestare a criminalității economico- 
financiare organizate este cel comercial, legat de activităţile de export-import 
şi desfacere la intern a diverselor categorii de produse considerate a fi pretabile 
contrabandei şi evaziunii fiscale datorită cererii mari pe piaţă şi nivelul ridicat 
al taxelor şi impozitelor aferente: ţigări, cafea, alcool, unele bunuri de folosință 
îndelungată (produse electronice) şi într-o măsură tot mai mare anumite 
categorii de produse agro-alimentare, petroliere, derivate din lemn şi metale 
prelucrate primar etc. 

În conexiune directă cu domeniul comercial, chiar dacă insuficient 
structurată, sfera bancară se constituie, de asemenea, într-o zonă importantă de 
manifestare a criminalității economico-financiare, în principal prin amploarea 
deosebită a operațiunilor de creditare ilegală realizate prin acceptarea unor 
niveluri prea mari de risc, precum şi prin neasigurarea condiţiilor necesare de 
garantare a rambursării şi recuperării la termenele scadente. În același domeniu 
a fost relevată derularea unor operaţiuni de deturnare şi transfer ilicit de fonduri 
— în fapt de spălare a banilor prin circuitul bancar — deşi prin adoptarea Legii nr. 
21/1999 pentru prevenirea şi sancţionarea spălării banilor s-a creat primul cadru 
legal necesar constatării şi contracarării infracționalității în domeniu, urmat de 
adoptarea Legii nr. 656 din 07 decembrie 2002 pentru prevenirea şi 
sancţionarea spălării banilor. 

De asemenea, zona privatizării, restructurării şi a investițiilor străine, 
precum şi într-o perspectivă imediată, cea a pieței de capital, constituie un 
domeniu predilect de manifestare a criminalității economico-financiare, a cărei 
amplitudine nu poate fi evaluată decât global şi cu un grad ridicat de 
aproximare. 

Am făcut puţine referiri în această lucrare la furtul pe calculator sau 
furtul informaţiei, cazuistica din România neoferind încă o concluzie globală, 
dar nu este exclusă posibilitatea apariției acestui gen de infracționalitate ca 
fenomen, în special în ideea aservirii sale criminalității organizate şi 
terorismului. În același context se înscrie şi contrabanda nucleară care este în 
prezent într-o fază puţin mai avansată, mai ales în Rusia şi foştii sau actualii săi 
sateliți, cu reverberaţii majore în viitor asupra stabilității mondiale şi chiar a 
existenţei vieții pe pământ. 

Acum nu se mai poate vorbi de „începuturi timide” ale crimei organizate 
în România. Grupurile de interese au pus stăpânire deja pe diverse sectoare ale 
economiei româneşti (de fapt pe cele mai importante şi profitabile) şi 
obstrucționează aproape fățiş încercările autorităților de privatizare ori 
revigorare a activității prin măsuri la nivel central ori local. 

În acest sens consider că fenomenul „Mafia” în România s-ar putea 
traduce şi califica prin sintagma „grupuri de interese”. 

Ar mai trebui adăugat că în anumite zone din marile oraşe, inclusiv în 
capitală, şi chiar în unele localități rurale, lumea interlopă (subliniem: tot mai 
bine organizată), în care țiganii ocupă un segment bine definit, deţine controlul, 
iar poliția pătrunde doar prin acțiuni de amploare în care sunt angrenate forțe şi 
mijloace impresionante. 

Pe baza datelor prezentate în Capitolul 4 îndrăznim să apreciem că, 
totuşi, crima de anvergură în România nu s-a manifestat până în prezent la 
intensitatea şi amploarea existentă în ţările vestice şi chiar cele limitrofe nouă 
şi nici prin organizaţii criminale de vreun tip deosebit, cu o identitate proprie. 
Se constată însă, că din punct de vedere al configurației şi tendinţelor evolutive, 
mai ales în ultimii ani, criminalitatea se înscrie pe un traseu continuu 
ascendent, cu tendinţe de cristalizare a crimei organizate în multe din sferele 
vieții economico-sociale. 

Este deja de notorietate faptul că, în prezent, în România sunt creați 
factorii criminogeni care stimulează marea criminalitate organizată, cu tendinţe 
evidente de racordare rapidă la procesul de globalizare şi internaţionalizare a 
organizațiilor criminale cu care se confruntă omenirea, de la Triadele 
chinezeşti, Jakuza japoneză, până la mafiile clasice din Italia, America, dar şi 
cele din Rusia, Cecenia, Gruzia. 

A devenit clară nevoia unei lupte concertate pentru autorităţile române, 
în special a poliţiei, împotriva formelor grave de criminalitate, printr-o ofensivă 
ce trebuie dezvoltată în contextul internațional existent, cu mijloace de 
descurajare şi contracarare adecvate. Lipsa, ori insuficiența unei legislații 
ferme, a mijloacelor materiale şi financiare, precum şi a experienţei pe care alte 
țări au dobândit-o în domeniu, evidențiază în unele cazuri, neputința. La toate 
acestea sunt nevoit să adaug şi lipsa de decizie a puterii judecătoreşti. 

Pentru ca lupta împotriva criminalității de anvergură să fie eficientă, 
trebuie stabilite obiectivele prioritare şi resursele disponibile. Întrucât este 

imposibil de combătut cu aceeaşi intensitate întreaga gamă a formelor de 
criminalitate care se manifestă la un moment dat într-o societate, este necesar să 
se stabilească prioritățile, respectiv cele mai grave şi mai periculoase dintre 
acestea şi, în funcţie de resurse, să se concentreze eforturile în vederea 
eradicării ori diminuării lor. 

Există dificultăți în definirea criteriilor pentru stabilirea unei ierarhii a 
priorităților, întrucât este posibil ca, datorită percepției actuale, crima 
organizată să nu fie considerată de către populaţie tot atât de gravă ca 
infracționalitatea stradală. Factorii de decizie care sunt prin forţa lucrurilor 
sensibili la opinia publică, deşi conştienţi de preţul şi consecințele criminalității 
organizate naționale şi transnaţionale, pot fi obligați, la un moment dat, să 
acorde prioritate ripostei nemijlocite împotriva infracționalităţii stradale. De 
exemplu, în Bucureşti şi în alte localități mari din ţară, autoritățile puterii şi 
administraţiei locale sunt mult mai preocupate de micii cerşetori din intersecții, 
de aurolaci şi mărunta prostituție, decât de jaful din bănci şi evaziunea fiscală 
din societăţile comerciale. 

Este şi motivul pentru care, în cele ce urmează, în afară de sensibilizarea 
factorilor de mare decizie din societate, doresc să atrag un serios semnal de 
alarmă asupra unui viitor care cu siguranță va fi marcat de escaladarea crimei 
organizate şi mai cu seamă a terorismului internațional, fiind deja de notorietate 
interferența unor segmente ale celor două fenomene, cu factori de risc major 
asupra ordinii publice şi siguranţei naționale. 


4. Factori externi 


Escaladarea fără precedent a terorismului internaţional, cu repercusiuni 
extrem de grave în viaţa societăţii civile, considerat de altfel de mulți analişti 
politici ca fiind „al treilea război mondial”, ne îndreptăţeşte să facem câteva 
referiri la implicațiile sale în ţara noastră, având în vedere şi ultimele 
evenimente internaționale, cu apogeul „11 septembrie 2001” din S.U.A. 

Astfel, printre amenințările majore la adresa siguranţei naționale a 
României se numără şi existența unor structuri aparținând organizaţiilor 
teroriste internaționale, precum şi amplificarea crimei organizate. 

Principala cauză a interferării şi dezvoltării celor două fenomene este 
reprezentată de dispariția unor sponsori tradiționali ai terorismului 
internațional, cu efecte negative directe în planul asigurării necesităților 

financiare şi logistice ale organizaţiilor teroriste. Dispariţia sponsorilor 
tradiționali a făcut ca organizaţiile teroriste să se orienteze către crima 
organizată, ca principala sursă de finanţare. 

Activităţile de finanţare a terorismului sunt acţiuni infracționale precum: 
contrabanda, evaziunea fiscală, deturnarea de credite, bancruta frauduloasă, 
traficul ilegal cu stupefiante, cu armament, muniţie, explozivi, monedă falsă, 
traficul ilicit de persoane şi obținerea ilegală de fonduri prin utilizarea violenței 
sau ameninţarea cu folosirea acesteia. 

Cazuistica în acest domeniu atestă, ca o trăsătură esențială, rapiditatea 
cu care terorismul, conexat cu segmente ale crimei organizate se adaptează la 
economia de piaţă, la schimbările economice, politice şi legislative din diverse 
state, profitând din plin de unii factori favorizanţi, aşa cum sunt: stagnarea ori 
regresia economică, insuficiența, inconsistența şi lipsa de fermitate a unor 
mecanisme de combatere şi control, importul de forme, metode, mijloace şi 
procedee specifice crimei organizate, precum şi unele influenţe negative din 
partea unor curente şi ideologii străine de diferite nuanţe. 

Fenomenul criminal actual, ca şi prognozarea evoluţiei sale în 
perioadele următoare demonstrează, o dată în plus, necesitatea unirii eforturilor 
comunităţii internaționale pentru prevenirea şi combaterea sa cu maximă 
eficacitate, una dintre căi dovedindu-se a fi, fără îndoială, armonizarea 
legislațiilor în materie penală, scop urmărit încă de la crearea sa de către 
Consiliul Europei. 

Efectele sălbatice ale crimei strategice sunt clare pentru guverne şi 
destul de sesizabile pentru cetățeni. De aceea, trebuie admis faptul că problema 
există şi aceasta trebuie prezentată populației prin mecanismele de dezbatere 
specifice din sectoarele public şi privat. Dacă guvernul nu face acest lucru, 
atunci îl va face populaţia. 

O dezbatere la nivel naţional va arăta populației şi agențiilor 
guvernamentale care nu sunt încă convinse de faptul că această crimă 
organizată, respectiv strategică, amenință o gamă largă de interese sociale 
vitale, conducând la: corodarea democrației constituționale şi diminuarea 
bunăstării economice; întârzierea reformelor politice esenţiale şi subminarea 
stabilității; coruperea guvernării şi erodarea valorilor culturale. 

Terorismul intern, în cele mai sărace state din Europa Centrală şi de Est, 
datorat grupărilor de natură etnică şi religioasă, precum şi injustițiilor 
economice, poate exploda în cel mai scurt timp. De vreme ce războiul total 

dintre marile puteri din regiune pare a fi din ce în ce mai puțin probabil în 
viitorul apropiat, conflictele de interese de mare intensitate vor domina viitorul, 
cele mai probabile manifestări ale acestora fiind formele de violență politică. 
Cea mai mare parte a acestor conflicte se va înregistra în ţările în curs de 
dezvoltare şi în noile democraţii din Europa. Întrucât alte revoluţii sociale sunt 
prea puţin probabile, terorismul va fi o tactică ce va fi deseori adoptată în aceste 
cazuri, urmărindu-se excluderea unor lideri politici, sociali, economici 
incomozi. 

O mare parte a violenței teroriste va fi generată de conflicte interne. 
Terorismul intern din Europa va fi generat de aspecte sociale şi politice 
supurante şi va reflecta anumite dezmembrări din exterior. Vor apărea grupări 
teroriste ce se vor dezvolta pe plan intern, ca urmare a procesului de izolare ori 
autoizolare a oraşelor, a războiului dintre bande, a alienării etnice şi a 
militantismului extremist, a polarizării rasiale şi a unei multitudini de alte 
probleme sociale, politice şi economice. 

Fluxurile crescânde de refugiați şi imigranţi vor aduce cu ele în Europa 
unele dintre problemele şi politicile lumii în dezvoltare. Mai mult, organizaţiile 
criminale şi teroriste se vor cupla cu bandele locale pentru a recruta imigranți şi 
persoane din propriile minorități etnice. Toate acestea prevestesc creşterea 
activității crimei organizate şi a terorismului local. O parte din acest terorism va 
avea legături în străinătate şi implicaţii asupra securității naționale, în care 
politica militară va trebui să joace un rol major. 

Terorismul internațional va creşte în anii ce urmează şi va continua să 
amenințe întreaga lume civilizată. 

Având în vedere gravitatea problematicii abordate, consider că nici un 
efort nu este prea mare pentru a menţine criminalitatea organizată la parametrii 
actuali sau pentru a înregistra chiar reduceri, ceea ce este puţin probabil, 
întrucât fenomenele odată declanşate la nivelele cunoscute în „țări cu tradiţie” 
vor fi greu dacă nu imposibil de ţinut sub control. 

În acest sens, la conferința europeană asupra crimei organizate şi 
terorismului în societatea post-comunistă, ce s-a desfăşurat la Varşovia, în 
28-30 martie 1993, reprezentantul Germaniei afirma: „Dacă nu vom marca în 
viitorul apropiat progrese semnificative în lupta împotriva crimei organizate, 
extremismului şi terorismului, curând haosul ne va copleşi. S-a pierdut mult 
timp prețios, am ajuns în ceasul al unsprezecelea şi, ca urmare ne-a mai rămas 
extrem de puţin timp pentru a acționa”. 

4.1. Implicarea membrilor şi Simpatizanţilor structurilor din ţara 
noastră aparținând unor organizații teroriste străine, în activităţi specifice 
crimei organizate 


Conexiunea terorismului din țara noastră cu crima organizată, fenomen 
de natură a afecta siguranța națională, se evidențiază dintr-o serie de aspecte 
stabilite în cadrul activităţilor polițienești specifice. 

În acest context, au fost evidenţiate atât activităţi infracționale specifice 
crimei organizate derulate exclusiv de către elemente aparținând unor 
organizații teroriste internaționale, cât şi angrenarea acestora în activităţi tipice 
de crimă organizată, în cooperare cu structuri specifice acesteia. Este şi 
„normal”, având în vedere faptul că cei care finanţează activitățile teroriste nu 
au uitat zicala „fă-te frate cu Dracu” până treci puntea”. Considerăm că organele 
puterii ar trebui să intervină energic, să distrugă puntea dintre cele două tipuri 
de activităţi infracționale şi să salveze binele de rău, până nu este prea târziu. 

Trebuie să observăm că ponderea activităților infracționale este 
reprezentată de elementele aparținând structurilor ilegale, fie ele cu gulere albe 
ori închise la culoare, printre acestea primând contrabanda cu tot felul de 
produse consumabile, evaziunea fiscală şi nu în ultimul rând traficul cu tot felul 
de produse care aduc sigur şi imediat câştiguri substanțiale. 

De menţionat este şi faptul că o parte a fondurilor obținute în ţara 
noastră, prin metode şi cu mijloace ilicite de către grupurile teroriste implicate 
in activități de crimă organizată are ca destinaţie susținerea în România a 
activităților proprii ale organizaţiilor teroriste în cauză, restul fondurilor fiind 
scoase ilegal din ţară în scopul finanțării activităţilor teroriste pe plan 
internațional. 


4.2. Penetrarea societăţii româneşti de către crima organizată 
internațională 


Deşi până în prezent, în plan terorist, nu au fost relevate conexiuni 
semnificative între marile structuri ale crimei organizate internaţionale, cea mai 
reprezentativă fund mafia italiană, pe de o parte, şi grupările sau organizațiile 
teroriste, pe de altă parte, periculozitatea deosebită a acţiunilor infracționale 
desfăşurate de crima organizată pe teritoriul României a făcut ca acestea să 
constituie obiectul unor investigaţii speciale din partea organelor abilitate ale 
statului. 

Astfel, s-a constatat că elemente aparținând unor structuri mafiote 
italiene au stabilit legături cu lumea interlopă autohtonă, acționând în acelaşi 
timp şi pentru atragerea în activităţile infracționale a unor elemente originare 
din spațiul C.S.I., mai cu seamă în vederea traficării de armament şi substanțe 
explozive. 

De asemenea, reprezentanți ai unor „familii” mafiote din Italia şi-au 
creat în România acoperiri comerciale legale, sub paravanul cărora acționează 
pentru obţinerea de fonduri financiare, inclusiv prin mijloace ilegale. Se 
remarcă, sub această acoperire, investirea în societăți comerciale supuse 
procesului de privatizare a fondurilor rezultate din activităţi infracționale cum 
sunt: contrabanda, evaziunea fiscală, extorcarea de fonduri, adopțiile ilegale, 
scoaterea ilegală din România a unor persoane şi bunuri, traficul de droguri etc. 
În acest sens, un membru al CAMOREI NAPOLETANE expulzat din România 
pentru asemenea activități ilegale a fost arestat de autorităţile italiene sub 
acuzaţia de trafic de armament, stupefiante, răpiri şi sechestrări de persoane, 
atentate şi reciclarea banilor proveniţi din activităţi ilicite, etc. În ţara noastră, 
respectivul a încercat să constituie celule de tip mafiot şi să atragă peroane 
autohtone în asemenea activităţi. 

Pe linia combaterii activităților specifice desfăşurate în România de 
diferite clanuri mafiote italiene, care prin amploarea lor puneau în pericol 
siguranța naţională, s-au întreprins măsuri de expulzare a doi reprezentanți de 
marcă ai mafiei internaţionale care vizau coordonarea pe teritoriul țării a unor 

rețele complexe de reciclare a fondurilor provenite din activităţi ilicite. Cu acest 
prilej, s-a prevenit spălarea unei sume estimate la 400 — 500 milioane dolari 
S.U.A. 

Într-un alt caz s-au obținut informaţii despre preocuparea unui cetățean 
străin de a constitui o reţea complexă ce urma să fie compusă din membrii unui 
clan mafiot italian, concomitent cu angrenarea în activităţi ilegale a unei 
societăți economice autohtone, prin intermediul căreia să se poată realiza 
profituri în beneficiul organizaţiei. În consecință, s-au întreprins măsuri de 
scoatere din ţară a comerciantului respectiv şi de includere pe lista persoanelor 
indezirabile pentru România. 

În concluzie, se poate aprecia că la amenințările distincte reprezentate 
de terorism şi crima organizată se adaugă noi factori de risc la adresa 
siguranței naţionale, rezultați din interferența celor două fenomene, respectiv: 

e mijloacele financiare obţinute de grupările teroriste din activități 
specifice crimei organizate permit dezvoltarea capacităților organizatorice şi 
operative ale acestora şi consolidarea structurilor din România şi din alte țări; 

e interferența dintre terorism şi crima organizată conduce la creşterea 
capacităţii de acţiune a acesteia din urmă, determinată de accesul la experiența 
şi infrastructura specifice terorismului; 

e implicarea terorismului în crima organizată generează conflicte de 
interese pentru a căror rezolvare se poate apela la metode caracterizate printr-un 
grad foarte ridicat de violență. 

e însuşirea de către grupările interne a mijloacelor, metodelor şi 
practicilor specifice, consacrate pe plan internaţional; 

e racordarea rețelelor interne la cele internaționale, cu îmbinarea dar şi 
delimitarea strictă a rolului şi atribuțiilor lor; 

e penetrarea pe teritoriul naţional a elementelor externe de crimă 
organizată şi joncțiunea acestora cu nucleele locale. 

Accentuarea penetrării vieții sociale-politice şi economice de către 
structurile de crimă organizată generează apariția, dezvoltarea şi consolidarea 
pe plan intern a unor reţele de tip mafiot de sorginte arabă, turcă, kurdă, 
italiană, rusă, ucraineană, moldovenească şi chineză. 


4.3. Amplificarea tendinţelor de internaţionalizare a crimei organizate 


Noul context socio-politic şi economic, coroborat cu materializarea 
treptată a eforturilor exponenţilor crimei organizate de racordare la circuitele 
internaționale, a determinat apariția unor factori şi forme cu caracter de noutate 
ce reprezintă amenințări la adresa siguranţei naţionale a oricărui stat. Între 
acestea, o relevanță deosebită o prezintă crima organizată ca fenomen global 
care, datorită consecințelor negative produse, a constrâns organismele statale 
sau internaționale specializate să întreprindă măsuri din ce în ce mai ferme 
pentru combatere a sa. 

Crima organizată vizează obiective contrare intereselor sociale, în 
ansamblu, şi implicit a celor de siguranță națională, deoarece rețelele 
clandestine acționează sistematic, deplin conspirat urmărind să controleze şi să 
pună în stare de dependenţă, pe calea corupției, şantajul şi violenţa, actul 
decizional la nivel statal. 

Trăsăturile definitorii ale fenomenului crimei organizate se referă, pe de 
o parte, la profesionalizarea accentuată a metodelor şi mijloacelor utilizate, ca 

răspuns la acțiunea mai fermă de contracarare a organelor competente şi, pe de 
altă parte, la internaționalizarea, în fapt globalizarea sa ca arie de manifestare, 
generată de tendinţa naturală de extindere a sferei de acțiune, prin identificarea 
unor noi debuşee unde să valorifice la maximum condițiile favorizante 
existente. 

În țara noastră, pe fondul factorilor favorizanţi asociaţi procesului de 
tranziție, germenii preexistenți de crimă organizată au cunoscut o dezvoltare 
deosebită şi au condus în ansamblu la o creştere exponențială a acesteia. 

În acest context evolutiv, ce vizează în egală măsură natura faptelor 
criminale cât şi persoanele care le comit, deosebit de plastică mi s-a părut 
remarca lui ROBERT JACKSON, fost judecător la Curtea Supremă a SUA, 
care afirma: „Crima organizată este o faptă cu un pericol social deosebit de 
grav, care nu se comite niciodată din întâmplare, ignorantă de către oameni 
aflați în disperarea sărăciei. Dimpotrivă, făptaşii acesteia sunt indivizi 
puternici, mulţi foarte bogați, fără scrupule şi prejudecăţi. Rareori mobilurile 
crimei organizate constau în obținerea imediată de bunuri şi valori. Cei care 
organizează crima de acest nivel urmăresc în primul rând o oarecare putere şi 
poziție în comunitate pentru ca, mai apoi, în baza acestei puteri sau poziții să 
vină în mod direct şi profitul, un profit criminal, odios, care şubrezeşte statul 
prin erodarea continuă a instituţiilor sale financiare”. 

Dacă geografic suntem departe de ţara celui care a făcut această 
afirmaţie, cel puţin în ceea ce priveşte ultima ei parte, suntem foarte aproape şi 
afirm cu certitudine că ea reprezintă principala cauză a nivelului actual de trai 
în România. 

Referitor la afirmația că numai cei bogaţi săvârşesc asemenea fapte, îmi 
exprim părerea că dacă la noi cei foarte bogaţi vor fi din ce în ce mai puţini, iar 
cei săraci tot mai mulți, crima organizată exprimată prin jafuri şi violență, va fi 
din ce în ce mai mult apanajul ultimilor. Făcând apel la istorie, să ne reamintim 
de haiducie. 

În tratarea subiectului, am apreciat că pentru a fi descoperit, contracarat, 
limitat, reprimat ori lichidat un fenomen trebuie bine cunoscut în ceea ce 
priveşte cauzele care l-au generat şi condițiile care l-au favorizat, sub aspectul 
debutului, evoluției, intensității pe segmente şi în anumite perioade, precum şi 
al urmărilor. 

5. Concluzii 


Dacă avem în vedere numai creditele acordate preferențial şi fără 
acoperire de bănci, se poate afirma, fără teama de a greşi, că în ultimii 10 ani, 
nu a existat un sistem financiar-bancar mai bântuit de crima organizată decât 
cel românesc, şi că acest fenomen a constituit unul dintre principalele motive 
care au condus la sărăcirea inimaginabilă a întregului popor. 

Având în vedere această stare de fapt precum şi avertismentele tot mai 
insistente ale unor mari specialişti în materie şi ale unor mari oameni politici şi 
de stat, determinate de concluzia că în România s-a creat un complex de factori 
socio-economici şi criminogeni care stimulează dezvoltarea criminalității 
organizate, este imperios necesară adoptarea unei poziţii deschise şi obiective 
cu privire la potențialele pericole care ameninţă ordinea de drept în societatea 
civilă românească. Pentru fiecare dintre acestea, în funcție de natura fiecăruia, 
trebuie să se inițieze şi să se aplice măsurile cele mai eficiente de prevenire şi 
combatere, indiferent de costuri. Dacă dorim o societate sănătoasă, nici un preţ 
nu este prea mare. 

Un prim pericol, pe care trebuie să-l eliminăm, îl constituie 
consolidarea gradului de profesionalizare a mediilor criminale în general şi a 
structurilor crimei organizate, în special. Este de notorietate faptul că grupările 
de infractori constituite pe teritoriul României adoptă tot mai mult principiile de 
organizare, structurile interne şi ierarhice şi mai ales regulile ce acționează cu 
putere de lege în interiorul organizațiilor de tip mafiot, care şi-au întins 
tentaculele asupra majorităţii statelor lumii. 

În acest context, în care crima organizată se globalizează, pătrunzând în 
aproape toate domeniile vieţii economico-sociale, este de aşteptat şi o 
amplificare a gradului de intelectualizare a acesteia, prin absorbția în interiorul 
grupărilor criminale a unor persoane care ocupă posturi oficiale cheie în 
domeniul administrației, finanţelor, băncilor, comerțului, justiţiei, poliției, vămilor 
etc., dar şi a unor specialişti de marcă, între care avocaţi cu reputație, economişti 
de prestigiu, ingineri şi tehnicieni în domeniul logisticii, al telecomunicaţiilor şi 
computerelor, experți în materie de protecție şi autoapărare etc. 

În acelaşi timp, grupările de tip mafiot încearcă şi chiar reuşesc cu 
destulă uşurinţă să pună mâna pe părți importante din presă şi din alte mijloace 
de informare în masă. Interesul pentru acest sector este firesc, presa prezentând 
o importanţă aparte pentru grupările mafiote, datorită faptului că ea poate fi 
folosită cu mare uşurinţă şi eficiență atât pentru atacuri concertate împotriva 

persoanelor sau organizaţiilor incomode ori rivale, cât mai ales pentru a preveni 
atacurile sau dezvăluirile ce le pot face ziariştii în legătură cu afacerile 
subterane ale mafioților. Acapararea unei părți din presă este favorizată de 
greutățile materiale deosebite cu care se confruntă aproape toate publicațiile în 
procurarea materialelor consumabile şi mai ales a hârtiei de ziar, care a 
înregistrat, de la o perioadă la alta, prețuri tot mai ridicate, situaţie în care 
sumele avansate de grupările sau persoanele interesate sunt foarte greu, uneori 
imposibil de refuzat. 

Pericolul prezentat de crima organizată este acutizat de fuziunea dintre 
aceasta şi lumea politică, proces ce se adânceşte tot mai puternic, prin 
dezvoltarea fără precedent a traficării funcțiilor publice, a relaţiilor politice şi 
de afaceri. Această stare de fapt este determinată şi întreţinută de imensele 
fonduri obținute în urma afacerilor de tip mafiot, între care se detaşează traficul 
de droguri şi armament, marea contrabandă şi evaziunea fiscală, şantajul şi 
perceperea taxelor de protecție, camăta deşănțată, fonduri care, prin corupție, 
sunt injectate în organisme politice şi administrative, pentru ca acestea să se 
mențină la putere şi să garanteze grupărilor criminale succesul şi protecția 
necesară derulării multiplelor şi complexelor lor afaceri ilegale. 

Numai aşa se explică faptul că în importante domenii ale vieții 
economice, cum sunt cele ale importurilor, exporturilor, a acordării licenţelor, 
stabilirii impozitelor şi taxelor, utilizării creditelor, fondurilor de investiții şi 
dezvoltare, a fondurilor proprietate de stat şi private etc., cei care hotărăsc sunt, 
în multe cazuri, capii crimei organizate sau complici ai acestora, aflați în prima 
linie a vieţii publice, atât pe plan central, cât şi local. 

Ceea ce ar trebui să atragă atenţia autorităților competente şi 
responsabile din țara noastră este faptul că respectivii au ajuns deja la stadiul în 
care afişează cu nonşalanţă comportamentul tipic mafiot, materializat în 
supraabundenţă şi lux exorbitant, în vile somptuoase şi autoturisme de ultimul 
tip, în conturi cu depozite substanţiale în bănci, în frecvenţa cu care practică 
jocurile de noroc în numeroasele cazinouri bucureştene sau din marile oraşe, în 
nesimtirea şi persiflarea cu care îi tratează pe cei mulți şi amărâți care în gând 
sau cu voce tare îi înjură. 

Amenințarea cea mai serioasă constă în faptul că finta principală a 
acestor grupări criminale este aceea de a face inoperante, ineficiente şi chiar 
de a paraliza structurile statului abilitate să efectueze controlul social şi să 
lupte împotriva lor, scop pe care îl ating prin coruperea sau subordonarea unor 
înalți funcționari publici din administrație, poliție, justiție, finanţe, bănci şi 

servicii de informaţii, prin intermediul cărora influenţează sau determină luarea, 
neluarea ori modificarea deciziilor economice, juridice şi chiar, sau mai ales 
politice. 

De altfel, multe din cazurile instrumentate de poliția română 
evidențiază, fără dubii, că grupurile de interese aflate deja în sânul organelor 
puterii şi deciziei, au beneficiat şi beneficiază de protecţia unor senatori, 
deputați, magistrați, poliţişti, inspectori financiari, lucrători vamali şi alți 
funcționari publici aflaţi în conducerea diverselor instituţii ale statului, protecție 
care este greu de demolat. Ca urmare, cei în cauză sunt aproape imposibil de 
tras la răspundere pe linie penală, din cauza absenței sau imperfecțiunii 
sistemului legislativ, a lipsei mijloacelor moderne de urmărire necesare de cele 
mai multe ori în vederea probării activităţii infracţionale de tip mafiot. 

Este şi firesc, cred, ca acest fenomen să se manifeste la cele mai înalte 
niveluri într-o societate de tranziție, în care factorul profilactic este aproape 
nul, într-un mediu microbian deosebit de activ. Cum altfel, un om cu mintea 
întreagă şi-ar putea imagina că într-o societate, într-un stat care se vrea de 
drept, sute de mii de oameni de bună-credinţă care şi-au depus economiile (unii 
dintre ei pentru a-şi pune la adăpost de inflaţie sumele necesare pregătirii pentru 
„ultimul drum”) la F.N.I., în urma unei campanii publicitare deşănțate, nu-şi 
găsesc nici banii şi nici dreptatea. Unde sunt cele două componente? 

Consider că toate cele de mai sus se constituie în explicaţii pertinente 
ale rațiunilor pentru care marii mafioți se bucură de o înţelegere tacită şi chiar 
de protecţie din partea unor structuri ale statului, ale motivelor pentru care ceea 
ce este valabil pentru infractorii de drept comun constituie excepții pentru marii 
infractori, precum şi ale cauzelor pentru care mafioţii recurg de cele mai multe 
ori la mijloace ilegale mai mult sau mai puţin brutale — amenințări, şantaj, 
compromiterea prin înscenări care să distrugă credibilitatea sau prin folosirea 
ori manipularea abuzivă a presei — atunci când se lovesc de persoane corecte, 
care nu acceptă compromisuri. 

Este esenţială pentru noi toți soluționarea reală a problemelor de fond 
legate de: asigurarea liniştii şi ordinei publice, apărarea vieţii, sănătăţii şi 
libertăţii persoanei, a dreptului la educație şi prosperitate, într-o ţară 
blagoslovită de Dumnezeu. 

CAPITOLUL 6 


UNELE CONSIDERAȚII PRIVIND MIJLOACELE 


JURIDICE DE PREVENIRE ŞI COMBATERE A CRIMEI 
ORGANIZATE 


1. Mijloacele juridice de prevenire 
şi combatere a crimei organizate 


Pentru înţelegerea corectă a problematicii abordate în acest capitol, mă 
văd nevoit, chiar cu riscul de a mă repeta, să fac mai întâi unele precizări legate 
de fenomenul crimei organizate care, aşa cum am mai arătat, a căpătat valenţe 
internaționale sau transfrontaliere. 

Existentă de veacuri la frontierele statelor, sub forma contrabandei şi 
traficului de persoane, crima organizată internațională a atins dimensiuni fără 
precedent, profitând de democratizarea accesului la tehnologie, accesibilitatea 
la armament sofisticat, dar mai ales de deschiderea granițelor pentru capitaluri, 
mărfuri şi persoane, care a permis utilizarea în sectoarele legale a unor uriaşe 
sume de bani provenite din activităţi criminale. 

Ca urmare, se constată că marile grupări de tip mafiot sunt deja în 
posesia unor instrumente ale puterii care, în mod tradițional, aparţin autorității 
de stat şi sunt folosite de aceasta în scopul impunerii legii şi asigurării 
Spre deosebire de stat şi în contradicţie cu acesta, marile mafii utilizează forţa 
economică pentru a-şi impune şi satisface propriile interese, în detrimentul 
restului societăţii. 

Fenomenul a atras de mai multă vreme atenţia profesioniştilor din 
instituţiile şi structurile specializate în prevenirea şi combaterea crimei 
organizate. Astfel, cunoscutul luptător antimafia (şi victimă a acesteia), 
Giovanni Falcone sublinia, încă înainte de 1990, că „asocierea tot mai strânsă 
între „criminalitatea gulerelor albe”, care devine tot mai amplă şi crima 

organizată, ce devine tot mai violentă şi lipsită de scrupule este, poate, cel mai 
alarmant aspect al scenei de azi a criminalității, un iminent pericol pentru 
instituţiile noastre democratice”!. 

Aspectele negative ale globalizării, între care speculațiile valutare, fuga 
creierelor, migrarea ilegală, poluarea mediului, terorismul şi, nu în ultimul rând, 
crima organizată, nu pot fi pe deplin anihilate de către autoritățile de stat, nici 
chiar în condițiile unei cooperări internaţionale cu mult mai eficiente decât cea 
actuală. Cu toate acestea, opinia publică, electoratul din toate țările solicită tot 


mai puternic statului să ia măsuri pentru diminuarea virulenţei acestor flageluri. 


1.1. Penetrarea şi Subvertirea statului de către crima organizată 


Pentru a înțelege modalităţile în care criminalitatea organizată evoluează 
— preponderent în planul economicului— către penetrarea structurilor societății 
şi ale statului, apoi spre internaționalizare, specialistul american Peter Lupsha a 
elaborat un model analitic de tip „evoluționist”, conform căruia grupările 
criminale locale parcurg, în dezvoltarea lor, următoarele etape”: 

e faza predatorie, caracterizată prin apariția unor grupări locale de mici 
dimensiuni, ale căror activităţi, cel mai adesea defensive, urmăresc dominarea 
unei zone de teritoriu, eliminarea adversarilor, asigurarea monopolului asupra 
utilizării forţei. În ceea ce priveşte actele infracţionale, acestea vizează cel mai 
adesea efecte imediate, nefiind incluse într-o strategie de lungă perspectivă. 
După asigurarea dominaţiei asupra zonei, grupul respectiv devine cunoscut de 
reprezentanţii locali legitimi ai puterii politice şi economice, care cedează în 
faţa forței grupului, iar uneori îl utilizează în propriul beneficiu, pentru 
recuperarea unor datorii, eliminarea adversarilor politici, obținerea de voturi 
etc.; 

e faza parazită, în care interacțiunea între gruparea mafiotă şi 
structurile puterii se dezvoltă, pe măsură ce grupările criminale îşi sporesc 
puterea în zona teritorială luată sub control, iar structurile puterii recurg tot mai 
frecvent la serviciile ilicite prestate de mafioţi. Trecerea la această etapă este 
favorizată de anumite împrejurări politico-economice, în principal de lipsurile 


-eid 


generatoare de „piață neagră” ori de interdicțiile impuse comercializării unor 


! Comitetul Economic — Adunarea Atlanticului de Nord (Parlamentarii NATO) — Crima 
Organizată la Nivel Transnațional, O Amenințare în Creștere la Adresa Pieței Globale, 
Secretariatul Internațional, 8 aprilie 1998, Comunicare, „Crima organizată internațională”, pag. 1. 
? Ibidem, pag. 2 şi următoarele. 

mărfuri, cum sunt drogurile. Exemplul clasic este prohibiția impusă în SUA în 
anii "30, care a favorizat transformarea grupării Cosa Nostra într-un pion 
important pe piața americană. 

Mai apropiate de zilele noastre sunt piața neagră a drogurilor, care a 
favorizat dezvoltarea cartelurilor columbiene, sau războiul din fosta Iugoslavie, 
care a permis unor grupări criminale să se erijeze inclusiv în purtătoare de 
cuvânt ale intereselor naţionale ale unora dintre beligeranţi. Corupţia care 
însoţeşte furnizarea ilicită de bunuri şi servicii, constituie liantul între 
structurile „/egitime” ale societății şi lumea interlopă a organizațiilor criminale. 

În faza parazită, grupul criminal are posibilitatea să-şi atribuie o anumită 
„aură” de legitimitate, pe măsură ce-i sporesc resursele de capital, informaţie şi 
mână de lucru calificată, precum şi pe măsură ce rețelele sale pătrund în sferele 
legale ale vieţii economice, exercitându-şi tot mai mult influența asupra unor 
zone (oraşe, regiuni), unde devine, tot mai mult, egalul statului; 

e faza simbiotică reprezintă cea de-a treia etapă în evoluția grupului 
criminal, în care relațiile dintre acesta şi sistemul politic devin tot mai strânse, 
păstrându-şi acelaşi caracter parazit, de data aceasta reciproc. Astfel, „gazda”, 
reprezentată de sectoarele politice şi economice legale, devine dependentă de 
„parazit”, respectiv de grupul criminal, pentru a-şi asigura existenţa. 

Din nefericire, sunt deja numeroase exemple pentru a ilustra acest 
stadiu, de la nivel de mare aglomerare urbană (a se vedea preluarea sub control 
a unor sectoare economice ale New York-ului anilor '60 de către mafie, prin 
intermediul sindicatelor), până la controlul deplin menţinut de cartelurile 
columbiene asupra unor importante regiuni ale țării şi influenţa decisivă pe care 
o au asupra sistemului legislativ şi judiciar al țării. Chiar la nivel de stat, 
exemple ilustrative binecunoscute sunt simbioza dintre mafiile italiene şi 
structurile de stat din perioada democrat-creştină, precum şi simbioza dintre 
statul nipon şi Yakuza, în ce priveşte controlul sectorului imobiliar. În această 
etapă, crima organizată încetează a mai fi o problemă de resortul instituțiilor de 
impunere a legii, întrucât acestea nu mai sunt operaţionale, deoarece crima 
organizată a devenit deja „stat în stat”. 


1.2. Criminalitatea economico-financiară ca modalitate de infiltrare a 
grupărilor crimei organizate pe pieţele legale 


Puterea economică şi financiară acumulată, îndeosebi în ultima 
perioadă, de marile grupări ale crimei organizate face, pentru acestea, absolut 

necesară investirea în circuitul economic a profiturilor uriaşe generate de 
activitățile infracționale, mai cu seamă de narcotrafic. Aceasta nu numai pentru 
a spori aceste profituri, dar mai ales pentru a reduce riscul ca originea ilegală a 
capitalurilor să fie descoperită, ceea ce atrage imediat, în majoritatea statelor, 
confiscarea acestora. 

Pe un plan mai general, istoric, penetrarea mafiilor în sistemele 
economice este determinată şi de tendința constantă de „legitimizare” a 
acestor grupări pe plan social, prin cucerirea unei „respectabilităţi” de natură 
să le permită acceptarea lor de către celelalte categorii ale societăţii civile. În 
acest sens, legitimizarea resurselor materiale ale mafioţilor este însăşi condiția 
trecerii lor în categoria „persoanelor respectabile”, acceptate ca atare de restul 
societăţii. Un asemenea proces poate fi considerat deja încheiat în Statele Unite, 
în ce priveşte mafiile anilor *30 şi '60”. 

Cât despre timpurile şi spaţiile mai apropiate de noi, analiştii studiază cu 
mult interes procesele din Rusia, estimând că situația din această ţară „relevă un 
proces similar, indicând categoria infractorilor de astăzi ca devenind, după toate 
probabilitățile, categoria conducătoare de mâine, aceasta după ce îşi va fi 
disimulat originea”. 

Sinopticul de mai sus constituie un exemplu ilustrativ al trecerii de la 
activitățile infracționale propriu-zise la afacerile „curate” ale marilor mafioți. 


1.3. Procesele de reformă economică: oportunităţi pentru penetrarea 
capitalurilor de provenienţă ilicită 


Procesele şi măsurile vizând reformarea sistemelor economice în 
vederea integrării lor în circuitul economic mondial, îndeosebi tranziția ce are 
loc în prezent în Europa de Est constituie un adevărat „pol” de atracție pentru 
marile grupări mafiote internaționale, care văd în deschiderile economice şi în 
„foamea” de capital a noilor democraţii unul din cele mai bune debuşee pentru 
uriaşele profituri acumulate din activități criminale de mare anvergură, între 
care narcotraficul continuă să dețină locul principal. 

Între aceste procese, stabilizarea macro-economică, respectiv acele 
măsuri ce vizează echilibrarea balanţelor de plăți şi reducerea inflaţiei, oferă 
interesante „oportunități pentru penetrarea fondurilor ilicite, întrucât în 
aceste procese se reduce masiv furnizarea de bani pe piaţă (prin diminuarea 


? Ibidem, pag. 3 şi următoarele. 

emisiunilor de monedă, reducerea creditelor, suprimarea subvenţiilor)”. Unul 
din primele efecte ale acestor măsuri constituie însă în acelaşi timp o alegere 
foarte grea pentru majoritatea întreprinderilor: falimentul sau găsirea unor surse 
alternative de finanţare pe termen scurt. 

Astfel de situații (constatate în China anului 1988, în Mexic — 1995, în 
Ungaria şi Vietnam), oferă grupărilor criminale oportunitatea de a plasa, în 
locul furnizorilor legali de credit, sume mari în valută, direct întreprinzătorilor, 
care returnează banii în monedă locală, cu o dobândă cu atât mai atractivă cu 
cât este „îmbunătăţită” de deprecierea acesteia. 

Rezultatul imediat al acestei penetrări a finanţelor crimei organizate în 
vidul de capital creat prin măsurile antiinflaționiste este lipsa de efect a 
acestora, întrucât agenţii economici care recurg la alternativele de finanţare 
oferite de crima organizată nu-şi mai modifică comportamentul economic ceea 
ce determină, adesea, noi măsuri statale restrictive ce provoacă greutăţi tot mai 
mari întregului sector economic legal. 

Un alt complex de măsuri ale reformei ce atrage finanțele criminalității 
organizate internaţionale sunt cele vizând liberalizarea pieţei financiare, prin 
restrângerea controlului statului asupra activităților financiar-bancare. Între 
aceste măsuri se numără liberalizarea dobânzilor pentru a reflecta costul real al 
banilor, renunțarea la credite „preferenţiale”, legiferarea posibilităților de 
faliment, posibilitatea intrării pe piaţă a unor noi tipuri de agenţi economici”. 

Aceste măsuri au, de asemenea, ca efect, diminuarea posibilităților 
legale de a obţine împrumuturi, creşterea costului acestora, reducerea 
dobânzilor pentru sumele plasate în bănci, creând, în ansamblu, o considerabilă 
„foame” de credite, pe măsură ce băncile îşi revizuiesc, adesea drastic, politicile 
de acordare a împrumuturilor. 

În acest context financiar, „capitaliştii” crimei organizate apar ca mari 
investitori ale căror resurse depăşesc cu mult concurenţa legală. Ei pot profita 
de importante avantaje în competiţia cu sectorul legal, avantaje determinate, în 
principal, de vastitatea resurselor „aruncate” în joc, precum şi de nerespectarea 
regulilor jocului, care constituie modul specific de operare al grupărilor 
criminale. Astfel, pe piaţa ilegală a creditelor, liberalizarea dobânzilor conferă 
grupurilor criminale avantaje similare băncilor internaționale față de cele locale 
— în măsura în care acest gen de creditări nu este afectat de costul unor 


4 Ibidem, pag. 5. 
` Ibidem, pag. 5 şi următoarele. 

împrumuturi neperformante — şi le dau posibilitatea de a obține profituri chiar 
dacă fixează dobânzi mai mici decât concurenţii lui legali. În acest fel, ei atrag 
şi agenţi economici care, fără a fi neperformanți, ezită să se adreseze băncilor, 
descurajaţi de perspectiva plăţii unor dobânzi exorbitante. 

Profitul organizațiilor criminale finanțatoare provine de asemenea şi din 
faptul că ele nu se supun legilor şi reglementărilor după care funcționează 
sistemul bancar legal. Astfel, ele îşi pot alege „clienții” şi, de regulă, îşi impun 
condițiile, mereu altele, după propriul interes. 

Alte avantaje ale grupului criminal faţă de concurenţii săi legali sunt 
posibilitatea de a obține, pe căi ilicite, toate informaţiile de care are nevoie 
despre cel ce îi solicită banii şi, respectiv, posibilitatea de a folosi violența 
pentru a se asigura de îndeplinirea condiţiilor impuse „clientului ”. 

Se poate spune, în concluzie, că pentru grupul criminal care doreşte să 
penetreze un sector economic prin „finanţare” nu există, practic, nici unul din 
riscurile cu care se confruntă investitorii legali. 


1.4. Avantajele crimei organizate faţă de concurenții săi legali 


Resursele uriaşe de capital utilizate pentru: 


e neutralizarea concurenței; 

e achiziționarea de mână de lucru supercalificată; 

1. Lipsa oricăror restricții juridice, birocratice ori legale asupra 
procesului decizional ori a acțiunilor propriu-zise; 

2. Corupţia, ca mijloc de a obţine informaţii, a acţiona, a influenţa, a 
obține acces la sectoarele de elaborare şi impunere a legilor, precum şi pentru a 
penetra concurenţa ori obiectivele de interes; 

3. Amenințarea cu violența şi folosirea acesteia pentru atingerea 
scopurilor; 

4. Flexibilitatea organizatorică şi capacitatea de reacție rapidă. 

5. Utilizarea „pedepsei definitive” pentru înlăturarea  ineficienţei 
organizatorice. 

6. Rețele de contact, asociații şi „întelegeri? la nivel mondial 
(internaţional). 

7. Secretizarea şi compartimentarea strictă a întregii activităţi. 

Se poate deci concluziona că, pe plan mondial, retragerea statului din 
conducerea sectorului economic lasă în urmă un vid legislativ şi normativ care 

devine teren propice pentru criminalitatea economico-financiară internațională, aşa 
cum s-a întâmplat şi în țara noastră în perioada postdecembristă. Indiferenţa față de 
acest vid poate deveni costisitoare nu numai pentru statul respectiv ci şi pentru 
partenerii săi de afaceri, respectiv pentru întreaga comunitate internațională. 

Pentru a evita o astfel de evoluție, specialiştii menţionează ca imperios 
necesare măsuri de umplere a acestui vid cu norme de protecţie”, între care: 

e transparența evidenţelor financiare, îndeosebi a celor referitoare la 
sursele de finanțare a companiilor; 

e introducerea unor legi privind falimentul, în măsura în care lipsa 
unor astfel de legi permite firmelor îndatorate să lucreze în continuare în loc să 
întreprindă măsuri de restructurare; 

e adoptarea de legi speciale care să sancționeze activitățile de tip 
mafiot, îndeosebi cele din domeniul economico-financiar şi bancar; 

e elaborarea şi adoptarea unui ansamblu de măsuri de protecție 
socială, de natură să ofere întreprinzătorilor dar şi persoanelor obişnuite, 
opţiuni viabile pentru a depăşi eventualele dificultăți economice; 

e schimbul activ de informaţii la nivel internațional, întrucât este deja 
acceptat faptul că structurile de combatere se află, în prezent, mult în urma 
adversarilor lor în ce priveşte cooperarea şi colaborarea pentru atingerea unor 
obiective de interes comun. 


1.5. „Spălarea banilor” — tendinţe actuale şi de perspectivă în spaţiul 
european 


Aşa cum s-a mai arătat, termenul de „spălare” (sau „reciclare”) a 
banilor desemnează generic un complex de operațiuni economice şi financiare 
frauduloase, având drept principal obiectiv crearea condiţiilor pentru folosirea 
şi sporirea pe căi legale a uriaşelor profituri obținute de pe urma activității 
marilor grupări ale crimei organizate internaţionale. 

În opinia analiştilor, integrarea ţărilor din estul continentului prin 
implementarea mecanismelor economice şi financiare ale Uniunii Europene 
este privită de marile mafii cu o atitudine contradictorie, în măsura în care, pe 
de o parte, acestea ar dori să profite de unificarea spaţiului economic european, 
dar pe de altă parte, sunt conştienţi şi de riscurile mai mari pe care le prezintă 
întărirea sistemelor de control şi combatere a crimei organizate”. 


é Ibidem, pag. 7 şi următoarele. 
7 Ibidem, pag. 8 şi următoarele. 

În acest context, statele europene aflate în relaţii speciale economice şi 
financiare cu UE capătă o importanță sporită pentru marea crimă financiară, 
întrucât pot reprezenta, pe de o parte, refugii pentru capitalurile „murdare”, iar 
pe de altă parte, căi de acces pentru aceste capitaluri, odată „spălate”, spre 
circuitul economic comunitar legal. 

Luând în considerare cifra anuală de afaceri a grupurilor crimei 
organizate şi presupunând că jumătate din aceasta trebuie să fie reciclată 
întru-un anumit fel în economia legală, reiese că suma anuală a banilor spălați 
variază între 250 — 500 miliarde U.S.D.? 


1.5.1. Principalele etape ale „spălării ” banilor 


1. Evaziunea: multiplicarea circuitelor financiare pentru eliminarea 
riscurilor, fie prin transportarea clandestină a banilor lichizi în paradisurile 
fiscale, fie prin circularea lor în activităţi dificil controlabile, în ţara de origine 
(cazinouri, baruri, impresariat, turism, export etc.). 

2. Conversia: depunerea, lichid sau prin cec, a banilor în conturi din 
„paradisuri fiscale” (Panama, Vamatu, Nauru, Insulele Marshall, Insulele 
Virgine, Liberia etc.). 

3. Prespălarea”: transportul banilor, tot fragmentat, în conturi ale unor 
firme-paravan din zone cunoscute pentru păstrarea secretului bancar (Hong 
Kong, Singapore, Elveția) şi recircularea lor electronică. 

4. Spălarea: reconstituirea sumelor inițiale sub formă de facturi sau 
împrumuturi fictive în marile centre financiare (New York, Londra, Frankfurt) 
şi preluarea lor de către marile firme financiare şi comerciale pentru reinvestire 
în circuitul economic legal. 

Pe acest circuit se realizează nu numai recuperarea profitului, ci şi 
condițiile interferării tot mai mari a activităților ilicite cu circuitul economic 
legal. 

În acest context este cât se poate de clară, dar şi motivată, preocuparea 
Administrației S.U.A., după actele teroriste din 11 septembrie 2001, de a fi 
elaborată, pe plan internaţional, o strategie comună care să permită identificarea 


8 Comitetul Economic — Adunarea Atlanticului de Nord (Parlamentarii NATO) — „Crima 
Organizată la Nivel Transnaţional, „O Ameninţare în Creştere la Adresa Pieței Globale”, 
Secretariatul Internaţional, 8 aprilie 1998, Proiectul Raportului General, Kess Zijlistra, Olanda, 
raportor general, pag. 10. 

E Popa, Ştefan; Cucu, Adrian — Economia Subterană şi Spălarea Banilor, Editura Expert, 
Bucureşti, 2000, pag. 60 şi următoarele. 

şi blocarea conturilor organizațiilor criminale, teroriste, pentru a priva aceste 
structuri de sursele financiare şi, în consecință, a fi mai uşor de contracarat şi 
combătut. 

Este, de asemenea, de luat în considerare şi faptul că spațiul UE dispune 
de propriile sale „paradisuri” financiare, între care Insulele Anglo-Normande, 
Insula Man, Monaco, coloniile engleze, franceze şi olandeze (teritoriile engleze 
din Caraibe, Indiile de Vest franceze, colonia portugheză Macao, Antilele 
Olandeze, Aruba etc.), precum şi de centre off-shore privilegiate în relațiile cu 
UE, între care Liechtenstein, Cipru, Andorra, Gibraltar. 

Între noile modalităţi de „spălare” a banilor identificate recent de 
Grupul de Acţiune Financiară (GAFI, organism dependent de „Grupul celor 7” 
cu atribuţii pe linia combaterii spălării banilor), se numără: 

e revenirea la metoda „tradițională ” din prima etapă a procesului, 
respectiv trecerea frontierelor cu sume mari de bani lichizi, denumită uneori şi 
„contrabanda cu bani”. Au fost detectate, astfel, tentative de trecere a 
graniţelor cu cantități de bani disimulate în pereţii unor maşini blindate, bunuri 
exportate (inclusiv frigidere, cuptoare cu microunde, mobilă etc.), pentru 
transportarea lor în locuri unde aceşti bani pot fi depuşi în bănci, ca „profit” al 
unei activităţi economice legale; 

e recurgerea la alte entități economice, acolo unde băncile propriu-zise 
sunt supuse unor norme mai puţin stricte. Se remarcă, în acest sens, utilizarea 
pe scară largă a unor companii special create, reale sau fantomă, ce permit 
amestecarea sumelor murdare cu cele rezultate dintr-o activitate legală. 

În context, este menţionat şi un raport din 1996 al Serviciului Federal de 
Informaţii din Germania (BND) care, subliniind nivelul fără precedent la care a 
ajuns controlul marilor organizații mafiote asupra unor sectoare economice din 
întreaga lume, menţionează, între altele, că grupările mafiote ruseşti controlează 
peste 4000 de bănci şi că au efectuat masive investiţii în Spania, îndeosebi în 
industria hotelieră şi a cazinourilor, sectoare preferate pentru facilitățile pe care 
le oferă pentru reciclarea banilor. 

În prezent organele de aplicare a legii, prin măsuri de ordin legislativ şi 
operațional luate, au sub control grupurile care creează astfel de probleme. 

Pentru operațiunile de „amestecare? sunt folosite frecvent dubla 
facturare (cu valori sporite ale mărfurilor tranzacţionate), precum şi orientarea 
spre sectoarele cu viteză mare de circulare a unor sume mari de bani 
(restaurante, cazinouri, agenţii de turism, sectorul imobiliar); 

e investirea banilor murdari direct în bunuri de valoare, între care 
maşini de lux, iahturi, avioane, bijuterii, terenuri, achiziționate de obicei cash şi 
apoi revândute; 

e crearea şi utilizarea, pe durate foarte scurte, a unor firme fantomă în 
paradisurile financiare, îndeosebi pentru practicarea altor fraude financiare 
decât „spălarea” (în principal marile evaziuni fiscale); asemenea firme dispar 
foarte repede, evidențele lor contabile fiind imediat distruse după efectuarea 
operaţiunilor pentru care au fost create; 

e utilizarea de preferință a instituţiilor financiare nonbancare, pe 
măsură ce băncile sunt supuse unor norme stricte şi aplică tot mai frecvent 
principiul „cunoaşte-ți clientul”, solicitând date în acest sens şi înregistrând 
orice tranzacţie care depăşeşte o anumită sumă (fixată la nivelul UE la 15.000 
euro, situaţie existentă şi în prezent). Între aceste instituţii se numără casele de 
schimb valutar, ghişeele de schimb pentru cecuri, companiile de asigurări, cele 
de valori imobiliare (brokerii), firmele ce tranzacţionează aur şi metale 
prețioase, firmele de poştă rapidă. Aceste firme sunt utilizate în funcție de 
stadiul în care a ajuns procesul de „spălare”; astfel, cazinourile şi sălile de joc 
sunt utilizate în special în faza de plasare; 

e recurgerea la bănci, de regulă bine cunoscute, cu mare credibilitate, 
abia în ultima fază a procesului de „spălare”, după ce capitalurile au trecut prin 
celelalte etape ale procesului; 

e sporirea rolului profesioniştilor, în sensul apariţiei unor categorii noi 
de consultanţi financiari — observați în Italia, Anglia, Belgia, Olanda şi 
Portugalia — care îşi oferă serviciile indiferent cui plăteşte onorariile. Aceştia 
achiziționează ori creează firme, plasând fonduri „murdare” printr-o varietate 
de instrumente financiare, fundaţii, conturi cu beneficiari terți şi alte operațiuni, 
în general împrumutate din arsenalul marilor evazionişti. Au fost înregistrate 
cazuri în care astfel de profesionişti au cumpărat mari cantități de bani în 
numerar, scutindu-i astfel pe clienţii lor de efectuarea transferului propriu-zis. 

Faţă de perioada anterioară, când astfel de servicii erau remunerate pe 
bază de comision, în prezent aceşti „consultanți” achiziționează (cu o reducere) 
întregul capital provenit din activitatea infracțională şi se ocupă de toate 
procedurile spălării acestuia, obținând profituri suplimentare din investirea 
banilor în circuitul legal. Este, în opinia unor analişti, un nou grad de sofisticare 
apărut în ciclul spălării banilor crimei organizate, cu care autorităţile europene, 
comunitare şi extracomunitare abia încep să se confrunte. 

În cele ce urmează, ne propunem să analizăm: preocupările altor state şi 
ale forurilor internaţionale în domeniul sancționării actelor şi faptelor de crimă 
organizată, eforturile acestora de limitare a fenomenului crimei organizate — 
moştenit din secolul trecut şi preluat în pas de marş de actualul secol —, şi ce 
anume ar trebui întreprins în acest sens. Este un demers pertinent, dar mai ales 
necesar. 


2. Aspecte legislative de incriminare în România a 
unor infracțiuni din sfera crimei organizate 


Fără intenţia de a reveni la aspectele prezentate în capitolul 1 al acestei 
teze ori de a intra într-o dezbatere a sistemului penal român actual — situaţie ce 
ar depăşi cadrul de analiză criminologică specifică acestei lucrări —opinez că nu 
este lipsită de interes încercarea de a trece succint în revistă acele reglementări 
juridice considerate de unii specialişti ca suficient de acoperitoare pentru 
controlul asociațiilor criminale şi sancţionarea infracțiunilor din domeniul 
crimei organizate. 

Înainte de abordarea propriu-zisă a situaţiilor concrete, se impun a fi 
reliefate următoarele aspecte ce caracterizau legislaţia penală națională, până la 
apariția Legii nr. 39 din 21 ianuarie 2003 privind prevenirea şi combaterea 
criminalității organizate: 

a) Crima organizată nu este şi nu a fost definită ca act şi concept; 

b) Nu era definită „,organizația criminală’ sau „grup organizat 
infracțional”, ca structură, scop urmărit, modalităţi de acţiune; 

c) Infracțiunile specifice crimei organizate nu erau definite ca atare, iar 
sub aspectul formelor agravante nu se făcea referire la crima organizată; 

d) În Codul penal şi în legi speciale există norme pretabile aplicării lor 
ca instrumente juridice şi penale în combaterea crimei organizate, precum: 

— circumstanţele agravante; 

— infracțiunea de asociere pentru săvârşirea de infracțiuni; 

— reglementările speciale privind: combaterea traficului şi consumului 
ilicit de droguri; regimul juridic al precursorilor folosiți la fabricarea ilicită a 
drogurilor; prevenirea şi combaterea traficului de persoane; comerțul electronic; 

— infracțiunea de contrabandă calificată; 

— falsificarea de monede sau alte valori; 

— infracțiunea de spălare a banilor. 

2.1. Circumstanţele agravante 


Circumstanţele agravante sunt forme legale de agravare a răspunderii 
penale în cazul infracțiunilor comise în anumite condiţii. 

Astfel, potrivit art. 76 alin .1, lit. a şi art. 78 Cod penal „săvârşirea 
faptei de către trei sau mai multe persoane împreună constituie o circumstanță 
agravantă, ce poate avea ca efect, sub aspect sancţionator, aplicarea unei 
pedepse până la maximum special, iar când acesta nu este îndestulător în cazul 
închisorii, se poate adăuga un spor, de până la 5 ani, care nu poate depăşi o 
treime din acest maxim, iar în cazul amenzii se poate aplica un spor de cel mult 
jumătate din maximum special”. 

Relevant pentru text este faptul că deşi legiuitorul nu face referire la 
săvârşirea faptei de către un grup, asociație sau organizație criminală, 
formularea utilizată este în opinia mea cuprinzătoare şi elastică față de diversele 
modalități de comitere a faptei penale, inclusiv a celor din sfera crimei 
organizate. 

Este relevantă şi cerința formulată de legiuitor ca infracțiunea să fie 
comisă „împreună” de către trei sau mai multe persoane, ceea ce presupune ca 
acestea să fie prezente şi în participaţie în momentul comiterii faptei. Din acest 
mod logic de reglementare derivă pericolul social mai mare pentru o astfel de 
participaţie, iar pe de altă parte exclude agravarea pedepsei pentru infracțiuni 
care, prin natura lor (incest, adulter etc.), pot fi săvârşite doar de două 
persoane "°. 

În concluzie din textul analizat nu rezultă trăsături specifice crimei 
organizate, respectiv existența unui organizator, a instigării, a unei structuri 
organizatorice, a unui scop inițial urmărit ş.a. 


2.2. Infracţiunea de asociere pentru săvârşirea de infracțiuni 


Infracţiunea de „asociere pentru săvârşirea de infracțiuni” este 
reglementarea cea mai pretabilă de aplicare în domeniul crimei organizate, deşi 
la elaborarea ei nu s-a avut în vedere acest lucru. 

Această infracțiune este prevăzută în art. 323 Cod penal şi constă în 
„Fapta de a se asocia sau de a iniția constituirea unei asocieri în scopul 
săvârşirii uneia sau mai multor infracțiuni, altele decât cele arătate în art. 167, 
ori aderarea sau sprijinirea sub orice formă a unei astfel de asocieri, se 


10 Oancea, Ion — Drept penal, Partea generală, Editura Didactică Bucureşti, 1971, pag. 446. 

pedepseşte cu închisoare de la 3 la 15 ani, fără a se putea depăşi pedeapsa 
prevăzută de lege pentru infracțiunea ce intră în scopul asocierii. 

Dacă fapta de asociere a fost urmată de săvârşirea unei infracțiuni se 
aplică celor care au săvârşit infracțiunea respectivă, pedeapsa pentru acea 
infracțiune în concurs cu pedeapsa prevăzută în alin. 1. 

Nu se pedepsesc persoanele prevăzute în alin. 1 care denunţă 
autorităţilor săvârşirea mai înainte de a fi fost descoperită şi de a se fi început 
săvârşirea infracțiunii care intră în scopul asocierii”. 

Pericolul social care decurge din această normă vizează scopul urmărit 
de asociere, acela de a săvârşi una sau mai multe infracțiuni fără a fi condiționat 
numărul de participanţi, ori dacă s-a trecut sau nu la săvârşirea vreuneia dintre 
faptele care constituie scopul asocierii. Caracterul grav al pericolului pentru 
ordinea de drept, securitatea socială şi liniştea publică rezidă tocmai din 
caracterul organizat al respectivei grupări. 

Această modalitate de asociere presupune o anumită structură 
organizatorică, responsabilităţi concrete pentru membrii asociaţiei în vederea 
realizării scopului propus, respectiv: „săvârşirea unei sau mai multor 
infracțiuni”, care sunt clar stabilite din punct de vedere a genului lor (falsificare 
şi punere în circulație de monedă falsă, furt şi trafic cu autovehicule furate, 
trafic transfrontalier cu fiinţe umane etc.) dar şi a modalităților de comitere. 

Aceste ultime două aspecte nu sunt individualizate de legiuitor, care dă 
astfel posibilitatea ca această asociere să poată fi aplicată la toate infracțiunile 
unde există caracterul de pretabilitate şi aplicare. În practica judiciară, această 
instituție şi-a dovedit cu prisosință eficienţa atât în planul prevenției cât şi a 
combaterii infracţiunilor în general, dar cu precădere a celor din sfera crimei 
organizate. 

Aplicarea cu frecvenţă mai ridicată a acestei dispoziţii legale a fost 
determinată de numărul tot mai crescând al grupurilor de infractori care datorită 
organizării lor şi-au demonstrat capacitatea de acțiune, îndrăzneală, forța şi 
durata în timp pentru săvârşirea de infracțiuni, în contrast cu dificultățile tot 
mai sporite ale organelor de urmărire penală în administrarea probatoriilor şi 
tragerea la răspundere penală a făptuitorilor. 

În practica judiciară a rezultat că față de diversitatea de activităţi 
infracționale a membrilor asociaţiei, participanţi direcți sau indirecți la grup, 
această normă penală este suficient de acoperitoare, în sensul că este 
reglementată activitatea de „constituire a unei asociaţii” în vederea săvârşirii de 

infracțiuni, fiind incriminate şi alte acțiuni frecvent practicate, precum inițierea 
constituirii, aderarea şi ajutorul dat unei asemenea grupări. 

Putem aprecia, sub raport criminologic, că infracțiunea de asociere 
prevăzută şi pedepsită de art. 323 Cod penal reprezintă una dintre cele mai 
grave forme de criminalitate, respectiv crima organizată, chiar dacă legiuitorul 
nu o defineşte ca atare. 

Acesta este şi motivul pentru care Legea nr. 39/2003 privind prevenirea 
şi combaterea crimei organizate nu abrogă această dispoziţie legală. 


2.3. Traficul şi consumul ilicit de droguri 


Traficul şi consumul ilicit de droguri este apreciat ca cel mai activ şi 
periculos segment infracțional din sfera criminalității organizate, motiv pentru 
care comunitatea internațională a manifestat preocupare constantă pentru 
găsirea remediilor juridice şi de cooperare polițienească, atât de necesare 
controlului acestui fenomen. 

În acest context se înscriu şi demersurile Statului Român, care în anul 
1912 a aderat la Convenţia internaţională privind stupefiantele, semnată la 
Haga în 1910, iar la 18 mai 1928 a ratificat Convenţia internaţională privind 
opiul, semnată la 18 februarie 1925. 

În plan intern, în 1928 este promulgată Legea nr. 58 pentru combaterea 
abuzului de stupefiante, iar în Regulamentul de aplicare a acestei legi sunt 
prezentate substanţele considerate stupefiante şi supuse mecanismului de 
control (morfina, codeina, cocaina şi derivații acesteia). 

La 24 iulie 1933 intră în vigoare „Regulamentul monopolului de stat al 
stupefiantelor”, iar ca organ de control se înființează Comisia monopolului 
stupefiantelor, cu atribuţii de monitorizare a fabricării, exportului şi desfacerii 
stupefiantelor şi a preparatelor cu acelaşi conţinut. 

În urma aderării României (31 decembrie 1973) la Convenţia unică a 
stupefiantelor, din 25 ianuarie 1961, şi la Protocolul privind modificarea acestei 
Convenții, încheiat la Geneva la 25 martie 1972, este adoptat Decretul nr. 
476/1979 privind regimul produselor şi substanțelor toxice, care face o 
delimitare clară între acestea şi stupefiante. 

Prin Legea nr. 118 din 08 decembrie 1992 ţara noastră aderă la 
Convenția asupra substanțelor psihotrope din 1971 şi la Convenţia Naţiunilor 
Unite contra traficului ilicit de stupefiante şi substanțe psihotrope din 1988, de 
la Viena. 

În Codul penal actual, intrat în vigoare la 01 ianuarie 1969, infracțiunea 
de trafic de stupefiante a fost reglementată prin textul art. 312. 

Urmare a extinderii fenomenului drogurilor în ţara noastră şi a prezenţei 
tot mai active a reţelelor de narcotrafic a fost adoptată Legea nr. 140/1996 care, 
pentru prima dată, pedepseşte în formă severă, agravantă (detențiunea pe viaţă 
sau închisoarea de la 15 la 25 ani şi interzicerea unor drepturi) cazurile în care 
producerea, deținerea sau orice operaţiune privind circulaţia produselor 
stupefiante au fost săvârşite organizat. 

Acest demers notabil avea să fie încununat de succes odată cu adoptarea 
Legii nr. 143/2000 privind combaterea traficului şi consumului ilicit de droguri, 
cu modificările şi completările ulterioare şi a H.G. nr. 1359/2000 privind 
Regulamentul de aplicare a prevederilor acestei legi, ambele acte normative 
conţinând prevederi esențiale pentru combaterea crimei organizate în domeniul 
reglementat. 

Astfel, potrivit art. 12, alin. 1 şi 2 din lege, infracțiunile prevăzute se 
săvârşesc, de regulă, în forma pluralităţii constituite de infractori, ceea ce 
presupune o anumită durată de timp în realizarea activităţii infracționale, 
existența unei organizaţii ierarhice ai cărei membri au poziții şi responsabilități, 
stabilite în raport de modul de acțiune şi scopul urmărit. 

De asemenea, infracțiunile din domeniu sunt susceptibile a îmbrăca 
forme agravante, aşa cum rezidă şi din art. 10 din lege, în care se prevede că 
organizarea, conducerea sau finanțarea faptelor prevăzute la art. 2-9 se 
pedepsesc mai grav, respectiv maximul pedepselor sporeşte cu 3 ani. 

În raport de nevoile poliţiei în descoperirea acestui gen de infracțiuni cât 
şi de creşterea activităţii specifice de cooperare pe plan european şi 
internațional, cu alte agenţii abilitate în domeniu, legiuitorul a reţinut în lege 
două mijloace moderne de acțiune, respectiv livrarea supravegheată de droguri 
(art. 20) şi instituţia investigatorului acoperit (art. 211). 

Efectuarea de livrări supravegheate, cu sau fără substituirea totală a 
drogurilor ori a precursorilor, se poate face numai la solicitarea instituţiilor şi 
organelor legal abilitate şi cu autorizarea Parchetului de pe lângă Curtea Supremă 
de Justiţie, care precizează şi organele legal abilitate ale Ministerului Internelor şi 
Reformei Administrative, ce se implică în derularea unei asemenea acțiuni. 

În opinia noastră, legiuitorul a recurs la aceste clarificări imperative 
pentru a fi înlăturate abuzurile sau alte forme de eludare a cadrului firesc şi 
legal de desfăşurare a unor asemenea acțiuni speciale, cu impact şi în cadrul 
procesului de cooperare polițienească internațională. 

Această rațiune este indubitabil exprimată şi în prevederea potrivit 
căreia formațiunea centrală de reprimare a traficului şi consumului ilicit de 
droguri din cadrul Inspectoratului General al Poliţiei coordonează şi 
centralizează toate datele cu caracter național şi internaţional care vizează 
livrările supravegheate cu substanțe pe teritoriul României, ce intră sub 
incidența Legii nr. 143/2000, precum şi faptul că este unica formaţiune care 
coordonează şi centralizează toate datele care vizează drogurile, substanţele 
chimice esențiale, precursorii şi inhalanţii chimici toxici. 

În activitatea practică, aceste prevederi legale au avut şi au un impact 
deosebit în clarificarea imperativă a responsabilităților în domeniul reglementat, 
fără putinţa ca alte structuri ale Ministerului Internelor şi Reformei 
Administrative sau ale Serviciului Român de Informaţii să folosească datele 
obținute în procesul propriu de muncă într-o altă modalitate sau alt cadru decât 
cel reglementat prin lege. 

La fel de imperative şi detaliate sunt şi modalitățile de autorizare din 
partea procurorului desemnat, şi de folosirea poliţiştilor din formațiunile 
specializate, care acționează ca investigatori acoperiţi, precum şi a 
colaboratorilor acestora în vederea descoperirii activităților infracționale şi a 
identificării persoanelor implicate în acte ilicite ce privesc drogurile. 

O altă prevedere importantă, dar nu ultima, vizează cazurile în care 
există indicii temeinice că o persoană care pregăteşte comiterea unei infracțiuni, 
din cele prevăzute în lege sau care a comis o asemenea infracțiune, foloseşte 
sisteme de telecomunicaţii sau informatice, organul de urmărire penală poate, 
cu autorizarea procurorului, să aibă acces, pe o perioadă determinată, la aceste 
sisteme şi să le supravegheze. Dispoziţiile art. 91.1 — 91.5 din Codul de 
procedură penală, privind înregistrările audio şi video, se aplică în mod 
corespunzător. 

În lege sunt reglementate modalităţile de obţinere şi valorificare a 
probelor, în zonele proprii de competenţă, de către organele de poliţie şi cele 
vamale, cadrul legal de efectuare a perchezițiilor, inclusiv în cazul persoanelor 
care transportă droguri ascunse în corpul lor (art. 25 din Legea nr. 143/2000). 

Regulamentul de aplicare a dispozițiilor Legii nr. 143/2000 constituie la 
rândul său un instrument practic de reglementare a situațiilor specifice sau 
particulare domeniului abordat, precum: emiterea legitimaţiilor specifice 
persoanelor din Ministerul de Interne şi Direcţia Generală a Vămilor, 
implicate în lupta împotriva traficului şi consumului ilicit de droguri; 

procedura de supraveghere a cultivării plantelor cu conţinut de droguri (art. 
45 din H.G. nr. 1359/2000); eliberarea şi verificarea autorizaţiilor emise de 
organele abilitate; monitorizarea culturilor şi a raportărilor de producție etc. 


2.4. Traficul de persoane 


Traficul de persoane, în special cel ce priveşte femeile şi copii, 
reprezintă o atingere gravă a drepturilor omului, îndeosebi a demnității umane 
şi integrității persoanei, ce constituie un fenomen al cărei dimensiuni 
înregistrează o creştere alarmantă, cu profunde implicaţii de ordin social şi 
economic. 

Pornind de la această realitate şi de la nevoia unei preveniri şi combateri 
eficiente a traficului de persoane, la standarde europene şi internaţionale, 
legiuitorul român a găsit de cuviință să armonizeze legislația naţională în 
această materie, în concordanță cu Acquis-ul comunitar, ceea ce s-a materializat 
în Legea nr. 678 din 21 noiembrie 2001. 

Acest act normativ reprezintă, totodată, o adaptare şi completare a 
legislației interne în raport cu prevederile Protocolului privind prevenirea, 
reprimarea şi pedepsirea traficului de persoane, îndeosebi femei şi copii, 
adițional Convenției O.N.U, impotriva criminalității  transnaţionale 
organizate, semnată de România, în decembrie 2001, la Palermo. 

La întocmirea acestei legi s-a avut în vedere şi alte documente 
internaționale în materie, cum sunt: Acţiunea comună din 24 februarie 1997 
privind combaterea traficului de ființe umane şi exploatarea sexuală a copiilor, 
adoptată de Consiliul U.E. pe baza art. K3 din Tratatul Uniunii Europene şi 
Recomandările Consiliului Europei nr. R (2000) 11 privind lupta împotriva 
traficului de fiinţe umane în scopul exploatării umane; nr. R (91) 11 privind 
exploatarea sexuală, pornografia, prostituţia şi traficul de copii şi tineri; nr. 
1325 (1997) privind traficul de copii şi prostituţia forțată în statele membre ale 
Consiliului Europei; nr. 1099 (1996) privind exploatarea sexuală a copiilor; nr. 
1065 (1987) privind traficul de copii şi alte forme de exploatare a copilului. S-a 
mai ținut cont de documentele Organizaţiei Internaţionale a Muncii cum este, 
de exemplu, Convenţia nr. 182/1999 privind interzicerea şi imediata eliminare a 
celor mai nocive forme de muncă a copilului. 

În structura sa, legea conţine dispoziţii care privesc prevenirea şi 
sancţionarea traficului de persoane, protecția şi asistența acordate victimelor 

unui astfel de trafic, procedurile judiciare desfăşurate, precum şi promovarea 
cooperării între state. 

Capitolul I (art. 1 şi 2) intitulat „Dispoziţii Generale”, cuprinde 
prevederi privind obiectul reglementării şi înţelesul unor termeni şi expresii, 
cum sunt „traficul de persoane” sau „exploatarea unei persoane”. 

Capitolul II (art. 3-11) cuprinde dispoziţii cu caracter preventiv, fiind 
prevăzute sarcini şi atribuții în domeniul traficului de persoane, pentru 
ministere şi alte organisme guvernamentale, pentru organizații 
neguvernamentale şi pentru alți reprezentanți ai societății civile. 

Capitolul III (art. 12-20) este consacrat infracțiunii de trafic de persoane 
şi cuprinde reglementări separate pentru traficul de persoane majore, față de 
cele privind traficul de minori, cu elemente de incriminare şi de sancționare 
distincte. 

Ambele modalităţi ale traficului de persoane sunt pedepsite cu sancțiuni 
grave, derivate din caracterul organizat al acestui gen de criminalitate — 
închisoare până la 25 ani şi interzicerea unor drepturi — iar în cazul unor 
agravante prevăzute de lege, cum este săvârşirea faptei de către un infractor 
care face parte dintr-un grup organizat sau care a produs beneficii materiale 
importante, pedeapsa se majorează cu 3 ani (art. 14). 

De asemenea, se prevede că, în cazul în care traficul de minori a avut ca 
urmare moartea sau sinuciderea victimei, pedeapsa este închisoarea de la 15 la 
25 ani şi interzicerea unor drepturi sau detențiunea pe viaţă (art. 13.5). 

Este importantă şi prevederea care stabileşte că răspunderea penală a 
celui ce săvârşeşte traficul nu este înlăturată prin consimțământul persoanei 
traficate. 

Art. 15.2 prevede că organizarea săvârşirii infracțiunilor prevăzute în 
prezentul capitol constituie infracțiune şi se pedepseşte ca şi infracţiunea 
continuată. 

În secţiunea a 2-a sunt reglementate infracțiunile care sunt legate de 
traficul de persoane: infracțiunea de pornografie infantilă — faptă nou 
incriminată în legislația românească — şi infracțiunea care constă în a determina 
sau permite, cu ştiinţă, intrarea sau rămânerea pe teritoriul țării a unei persoane 
care nu este cetățean român, supusă traficului de persoane, folosindu-se pentru 
aceasta mijloace frauduloase sau orice formă de constrângere ori abuzându-se 
de o stare specială juridică, fizică ori psihică în care se găseşte persoana supusă 
traficului. 

Capitolul IV (art. 21-25) conţine unele dispoziţii speciale privind 
procedura judiciară în cauzele privind infracțiunile reglementate prin respectiva 
lege. Dintre acestea menționăm: obligativitatea efectuării urmăririi penale de 
către procuror pentru infracțiunile prevăzute de lege şi, judecarea acestora — în 
prima instanță — de tribunale; posibilitatea folosirii unor procedee speciale de 
investigare, în condiţiile legii, cum sunt investigatorii sub acoperire, accesul 
organului de urmărire penală la sisteme de telecomunicaţii ori informative, cu 
autorizarea procurorului, pe o perioadă determinată, şi în condiţiile legii 
(asemănător în cazul Legii nr. 143/2000); şedinţele de judecată în cauzele în 
care victimele sunt minori nu sunt publice; asistența obligatorie pentru 
persoanele vătămate. 

Capitolul V (art. 26-44) intitulat „Protecţia şi asistența victimelor 
traficului de persoane” cuprinde numeroase reglementări privind protecția şi 
asistența socială — fizică, juridică, socială — ce trebuie asigurată victimelor 
traficului de ființe umane. Caracterul profund umanitar, logic şi legic rezidă şi 
din reglementările speciale care asigură protecție şi asistență femeilor şi 
copiilor. 

Capitolul VI (art. 45-49) conţine dispoziţii destinate întăririi cooperării 
internaționale, dintre care menţionăm instituirea unor ofițeri de legătură în 
cadrul Inspectoratului General al Poliţiei şi a unor magistrați de legătură la 
nivelul parchetelor de pe lângă tribunale, care să asigure consultare reciprocă cu 
ofițerii de legătură sau, după caz, cu magistrați de legătură ce funcționează în 
alte ţări, în scopul coordonării acțiunilor acestora în cursul urmăriri penale. Se 
mai prevede şi stabilirea unor puncte de contact cu instituţii similare din alte 
state. 

Am prezentat în extenso prevederile acestui act normativ întrucât îl 
apreciem ca fiind cu adevărat european, modern şi eficient în planul prevenţiei 
şi combaterii fenomenului, dar şi umanitar şi reparatoriu în ceea ce priveşte 
victimele traficului de persoane. 


2.5. Regimul juridic al precursorilor 


Regimul juridic al precursorilor folosiți la fabricarea ilicită a drogurilor 
este reglementat de Legea nr. 300 din 17 mai 2002, cu modificările şi 
completările ulterioare. 

În conformitate cu prevederile art. 36, „Dispoziţiile prezentei legi se 
completează cu prevederile Legii nr. 143/2000 privind combaterea traficului şi 
consumului ilicit de droguri, în măsura în care nu se dispune altfel”. 

Acest act normativ, esenţial în procesul de prevenire şi combatere a 
operaţiunilor ilicite cu substanțe stupefiante, aliniat standardelor internaționale 
în materie, conţine 38 articole, structurate pe 4 capitole, precum şi 7 anexe ce 
fac parte integrantă din lege. 

Capitolul I intitulat „Dispoziţii generale” conţine prevederi privind 
obiectul reglementării; înţelesul unor termeni, folosiți în lege, respectiv 
„precursori” Şi „operator”; trimiteri la cele 3 categorii de precursori folosiți în 
mod frecvent la fabricarea ilicită a drogurilor, incluşi în anexa nr. 1; 
monitorizarea instituţiilor abilitate să autorizeze operaţiunile cu precursori. 

În Capitolul II sunt cuprinse dispoziţii multiple, ce se regăsesc în 20 de 
articole, toate destinate reglementarii operaţiunilor cu precursori. În concret 
sunt prevăzute obligaţiile pe care le au operatorii în demersurile privind 
producția, ambalarea, transportul, depozitarea, manipularea, distrugerea sau 
neutralizarea precursorilor, formularistica, conţinutul documentelor, păstrarea 
acestora şi avizele ce trebuie obţinute. 

De asemenea, sunt prevăzute cazurile de retragere a autorizaţiei sau 
avizului de funcționare, precum şi cazurile de neacordare a licenţei de 
import/export pentru substanțele prevăzute în anexa 1 ş.a. 

Capitolul III este consacrat contravenţiilor şi infracțiunilor la regimul 
juridic al precursorilor folosiţi la fabricarea ilicită a drogurilor. 

În art. 27 sunt enumerate 14 fapte ce constituie contravenţii, care, în 
raport de gravitatea lor, sunt sancţionate cu amendă între 10.000 şi 60.000.000 
lei, constatarea şi aplicarea acestor sancțiuni fiind de competenţa organelor de 
poliție sau, după caz, a personalului împuternicit al autorităților prevăzute la art. 
26, alin. 1 din lege. În articolele 32 şi 33 sunt prevăzute 3 categorii de 
infracțiuni, reținându-se şi forme agravante, cu trimitere la fabricarea 
drogurilor: „Producerea, sinteza, extracția, experimentarea, deținerea, 
transportul, vânzarea, plasarea pe piaţă sau efectuarea altor operațiuni cu 
precursori, fără drept, constituie infracțiune şi se pedepseşte cu închisoare de 
la lan la 5 ani.” 

Constituie infracțiune şi comercializarea de precursori către agenți 
economici ori persoane fizice neautorizate pentru activitatea cu astfel de 
substanțe şi se sancţionează cu pedeapsa prevăzută la alin. 1. 

Dacă faptele prevăzute la alin. 1 şi 2 sunt săvârşite în scopul producerii 
sau fabricării ilicite a drogurilor, altele decât drogurile de mare risc, se 
pedepseşte cu închisoare de la 3 al 10 ani”. 

Din text rezultă clar voinţa legiuitorului de a nu lăsa posibilitatea unei 
interpretări eronate cu privire la fabricarea drogurilor de mare risc, care se 
bucură de un tratament sancționator ridicat. Pe de altă parte, însă legiuitorul nu 
uită să facă referire la prevederile art. 176 din Legea nr. 141/1997 privind 
Codul Vamal al României care sancţionează mai aspru, cu închisoare de la 2 la 
6 ani, trecerea peste frontieră, fără autorizaţie, a unor materiale, produse şi 
substanţe, printre care şi precursori. Drept urmare, art. 33 din Legea nr. 
300/2002 are următoarea formulare: „Trecerea peste frontieră a precursorilor, 
fără documentele prevăzute la art. 6, constituie infracțiunea de contrabandă 
calificată, prevăzută şi pedepsită de art. 176 din Legea nr. 141/1997 privind 
Codul vamal al României ”. 


2.6. Comerţul electronic 


Comerţul electronic este reglementat prin Legea nr. 365 din 07 iunie 
2002. 

Scopul acestei legi constă în stabilirea condiţiilor de furnizare a 
serviciilor societății informaționale, precum şi prevederea ca infracțiuni a unor 
fapte săvârşite în legătură cu securitatea domeniilor utilizate în comerțul 
electronic, emiterea şi utilizarea instrumentelor de plată electronică şi cu 
utilizarea datelor de identificare în vederea efectuării de operațiuni financiare, 
pentru asigurarea unui cadru favorabil liberei circulații şi dezvoltării în condiţii 
de securitate a acestor servicii. 

Prevederile acestei legi se corelează, în mod fericit, cu legislația 
existentă în domeniu, din țările avansate economic, cunoscut fiind faptul că 
organizațiile criminale folosesc tot mai frecvent mijloacele electronice pentru 
efectuarea de operațiuni financiare ilegale şi implicit de transferuri repetate a 
unor sume de bani provenite din activităţi infracționale ori pentru spălarea 
produsului acestora. 

Pe cale de consecință, considerăm ca utilă prezentarea succintă a 
prevederilor acestui act normativ, ce reprezintă şi un aspect nou şi inedit pentru 
legislația noastră națională. 

În Capitolul I, legea cuprinde dispoziţii privind obiectul reglementării şi 
definirea unor termeni esențiali pentru domeniul informatic, respectiv: serviciu 

al societăţii informaționale; mijloace electronice; furnizor de servicii; furnizor 
de servicii stabilit într-un stat; domeniu; destinatar al serviciului; consumator; 
comunicare comercială; legislaţie coordonată; instrument de plată electronică; 
instrument de plată cu acces la distanță; instrument de monedă electronică; 
titular şi date de identificare. De exemplu, potrivit art. 1., pct. 10., instrument 
de plată electronică este „un instrument care permite titularului său să 
efectueze următoarele tipuri de operaţiuni: a) transferuri de fonduri, altele 
decât cele ordonate şi executate de instituţii financiare; b) retrageri de 
numerar, precum şi încărcarea şi descărcarea unui instrument de monedă 
electronică”. 

Capitolul II este intitulat „Furnizarea serviciilor societății 
informaţionale” şi cuprinde dispoziții ce reglementează principiile furnizării 
societății informaționale, obligațiile furnizorului de servicii în raporturile sale 
cu destinatarii şi autoritățile publice, modalitățile de efectuare a comunicărilor 
comerciale şi condițiile legale ce trebuie respectate. 

Capitolul III este consacrat contractelor încheiate prin mijloace 
electronice. 

Prevederile vizează validitatea, efectele juridice şi proba contractelor 
încheiate prin mijloace electronice; modalitățile practice de informare a 
destinatarilor; aspectele specifice încheierii contractelor prin mijloace 
electronice; condițiile privind păstrarea sau prezentarea informaţiei. 

Capitolul IV cuprinde dispoziții referitoare la răspunderea furnizorilor 
de servicii şi la limitele acestei răspunderi. În mod concret sunt reglementate 
aspectele legate de intermedierea prin simpla trimitere într-o rețea de 
comunicații a informației furnizate de un destinatar al serviciului respectiv; 
stocarea temporară a informației; stocarea — caching; stocarea permanentă a 
informației — hosting; instrumente de căutare a informațiilor şi în legătură cu 
alte pagini web. 

În Capitolul V sunt reglementate aspecte ce incumbă activităţii de 
supraveghere şi control, respectiv: obligațiile furnizorilor de servicii; autorități 
competente; coduri de conduită. 

Capitolul VI este consacrat soluționării litigiilor, cu precizarea 
persoanelor care au calitate procesuală activă în cadrul acțiunilor în justiție şi 
soluționarea litigiilor pe cale extrajudiciară. 

Capitolul VII cuprinde dispoziţii referitoare la sancțiuni civile şi 
contravenţionale, la cuantumul acestora (între 10 milioane şi 500 milioane lei), 
la modul de constatare şi aplicare a sancţiunilor. 

În Capitolul VIII sunt reglementate infracțiunile săvârşite în legătură cu 
emiterea şi utilizarea instrumentelor de plată electronică şi cu utilizarea datelor 
de identificare în vederea efectuării de operațiuni financiare. 

Astfel, art. 24 sancţionează, gradual, în raport de pericolul social al 
faptei, actele de falsificare a unui instrument de plată electronică; punerea în 
circulaţie, în orice mod, a instrumentelor de plată electronică sau deținerea lor 
în vederea punerii în circulație (între 3 ani şi 15 ani închisoare şi interzicerea 
unor drepturi). 

Forma agravantă a pedepsei este raportată la calitatea făptuitorului, care 
săvârşeşte infracțiunea „în virtutea atribuțiunilor de serviciu”. Legiuitorul nu 
condiționează sancţiunea penală în raport de numărul făptuitorilor, pericolul 
social ridicat rezidând din nivelul tehnic al faptei şi din calitatea făptuitorului. 

Rațiunea legiuitorului este asemănătoare modului de reglementare 
folosit în Codul penal referitor la infracțiunile de falsificare şi contrafacere de 
monedă, fapte prevăzute şi pedepsite de articolele 282 şi 285. 

Ținându-se cont de varietatea modalităţilor de comitere a infracțiunilor 
în acest domeniu complex de activitate, sunt reglementate şi sancţionate şi alte 
activități criminale, precum: deținerea de echipamente în vederea falsificării 
instrumentelor de plată electronică; falsuri în declaraţii în vederea emiterii sau 
utilizării instrumentelor de plată electronică; efectuarea de operaţiuni financiare 
în mod fraudulos; acceptarea operaţiunilor financiare efectuate în mod 
fraudulos; efectuarea de operaţiuni neautorizate într-un sistem informatic, 
pedepsele prevăzute fiind în raport de gravitatea faptelor şi calitatea 
făptuitorilor. 

Cât priveşte constatarea şi judecarea infracțiunilor reglementate în 
această lege, legiuitorul a stabilit că activitatea de constatare cade în 
răspunderea autorităților publice competente, care înaintează actul de constatare 
la organul local de urmărire penală, iar infracțiunile prevăzute de art. 24 şi 25 se 
judecă, în primă instanță, de către tribunal. 

Este relevantă prevederea din Capitolul IX „Dispoziţii finale” care 
reglementează sarcina probei în cazul litigiilor privind furnizarea de servicii ale 
societăţii informaţionale, de următoarea manieră: „În cazul oricărui litigiu 
privind furnizarea unui serviciu al societăţii comerciale, declanşat de furnizorul 
serviciului respectiv şi un destinatar al acestui serviciu, sarcina probei 
îndeplinirii obligațiilor prevăzute la art. 5, 6, 8 şi 9 revine furnizorului de 
servicii dacă destinatarul are calitatea de consumator”. 

2.7. Contrabanda 


Contrabanda, fenomen antisocial de mare anvergură a marcat profund 
societatea românească începând cu primele zile ale anului 1990, fiind percepută 
în mod diferit, atât de către populaţie cât şi de organele abilitate ale statului. 

Cazurile instrumentate au scos în evidență dimensiunile impresionante 
ale acestei activităţi criminale, care s-a dovedit a fi bine organizată şi puternic 
ancorată în realitatea românească, contrabandiştii reuşind să coopteze în 
afacerile lor veroase un număr mare de persoane, inclusiv cu funcții de 
conducere în aparatul administrativ şi de stat, dispunând de capital şi logistică 
puternică. Actele de contrabandă au constituit principalul motor în alimentarea 
şi întreţinerea unei vaste economii subterane, aşa cum am arătat şi în capitolele 
anterioare. În acest climat au apărut peste noapte o serie de prosperi oameni de 
afaceri, care dispunând de resurse financiare importante au reuşit să acceadă în 
funcții publice, de importanţă strategică, în stat. 

Ca şi în alte domenii, cauzele principale care au permis şi favorizat acest 
fenomen organizat au constat în cadrul legislativ neadecvat şi în reacția palidă a 
organelor statului. 

În pofida unor reacţii în direcția realizării cadrului juridic şi 
organizatoric necesar combaterii contrabandei, vechiul Cod vmal, adoptat prin 
Legea nr. 30/1979, a rămas în vigoare până în anul 1997, când prin Legea nr. 
141/1997 a fost adoptat un nou Cod vamal. 

Importanţa acestui act normativ este evidentă în sensul că prevede 
reglementări mai clare şi detaliate în materie de contrabandă, iar în ceea ce 
priveşte subiectul abordat în prezenta teză, textul legii utilizează un termen 
specific crimei organizate şi anume pe acela de „bandă ” (art. 179 Cod vamal). 

În articolele 175-178 Cod vamal, legiuitorul individualizează patru 
infracțiuni în forma simplă, cât şi o agravantă, după cum urmează: 

e „trecerea peste frontieră, prin alte locuri decât cele stabilite pentru 
controlul vamal de mărfuri sau alte bunuri, constituie infracțiunea de contrabandă 
şi se pedepseşte cu închisoare de la 2 la 7 ani şi interzicerea unor drepturi; 

e trecerea peste frontieră fără autorizație a armelor, munițiilor, 
materialelor explozive sau radioactive, produselor sau substanțelor stupefiante 
şi psihotrope, precursorilor şi substanțelor chimice esențiale, produselor şi 
substanțelor toxice, constituie infracțiunea de contrabandă calificată şi se 
pedepseşte cu închisoare de la 3 la 12 ani şi interzicerea unor drepturi, dacă 
legea penală nu prevede o pedeapsă mai mare; 

e folosirea la autoritatea vamală a documentelor vamale de transport 
sau comerciale, care se referă la alte mărfuri sau bunuri decât cele prezentate în 
vamă, constituie infracțiunea de folosirea de acte nereale şi se pedepseşte cu 
închisoare de la 2 la 7 ani şi interzicerea unor drepturi; 

e folosirea la autoritatea vamală a documentelor vamale de transport 
sau comerciale falsificate constituie infracțiunea de folosirea de acte falsificate 
şi se pedepseşte cu închisoare de 3 la 10 ani şi interzicerea unor drepturi”. 

Legat de aceste incriminări se pot face o serie de sublinieri şi comentarii 
sub aspectul laturii constitutive ale infracțiunii de contrabandă, îndeosebi în 
ceea ce priveşte obiectul juridic generic şi obiectul juridic special. Ne oprim 
însă doar asupra subiectului activ care, potrivit economiei textului, poate fi 
orice persoană care răspunde penal, indiferent de cetăţenie sau alte criterii de 
individualizare. 

Cât priveşte participaţia este de subliniat faptul că aceasta este posibilă 
în toate formele sale. Astfel, legiuitorul român foloseşte pentru prima dată 
termenul de „bandă”, care potrivit Dicţionarului explicativ al limbii române 
(D.E.X.), Ediţia a Il-a, 1996, elaborat de Academia Română, Institutul de 
Lingvistică „orgu lordan” are şi înţelesul de „ceară”, „grup de răufăcători 
care acționează sub conducerea unui şef”. Acest termen este inclus în art. 179 
Cod vamal care reglementează forma agravantă a infracțiunii de contrabandă: 
„Japtele prevăzute la art. 175-178, săvârşite de una sau mai multe persoane 
înarmate ori constituite în bandă, se pedepseşte cu închisoare de la 5 la 15 ani 
şi interzicerea unor drepturi”. 

Mai este de subliniat, sub aspectul pericolului social al faptei şi al 
tratamentului sancționator, similitudinea pe care legiuitorul o face între 
persoana sau persoanele care comit infracțiunea de contrabandă cu posesia de 
arme şi cele care acționează în „bandă”, cu alte cuvinte în grup organizat, aşa 
cum l-am definit în prezenta lucrare. 

Cât priveşte cerința de ,„loc” al activităţii infracționale desfăşurate în 
„bandă ”, legiuitorul nu face nicio limitare, ceea ce denotă că punctul vamal 
este doar unul dintre locurile unde unul sau mai mulți membri ai „bandei” 
comite infracțiunea de contrabandă. Aceasta înseamnă că legea îi vizează pe 
toți participanţii, indiferent de rolul lor şi de aportul pe care şi-l aduc la 
activitatea infracțională desfăşurată în comun, deci de tip organizat. 


E] 

2.8. Falsul de monedă 


Sub aspectul reglementării Juridice, atât în plan naţional, cât şi 
internațional, se înscrie ca un model viabil de combatere a crimei organizate, în 
acest domeniu vital, dar şi vulnerabil al finanţelor statelor. În susținerea acestei 
idei de armonizare a legislaţiei româneşti la cea internațională, pionierat în 
materie, considerăm ca fiind utilă trecerea succintă în revistă a problematicii 
legate de acest gen de infracțiune, cu un pericol social extrem, în plan economic 
şi social. 

Pericolul deosebit pe care îl reprezintă pentru orice stat falsificarea 
monedei şi amploarea pe care au avut-o cu mulți ani în urmă contrafacerile de 
monedă metalică şi bilete de bancă au determinat ca la 27 aprilie 1929, la 
Geneva, să aibă loc o conferinţă internațională, cu participarea a 26 de state. În 
cadrul acestei conferințe a fost adoptată „Convențiunea internațională pentru 
represiunea falsificărilor de monede”, intrată în vigoare în februarie 1931. 
Convenţia a fost ratificată de România — ţară inițiatoare — prin Legea nr. 89/30 
aprilie 1930. 

În corelare cu alte tratate, acorduri şi înţelegeri ulterioare, convenţia din 
1929 constituie un ansamblu de documente încheiate în scopul combaterii 
infracțiunilor considerate ca fiind îndreptate contra dreptului internațional 
„delicta juris gentium” — trafic de stupefiante, pornografie, trafic de sclavi, 
piraterie, terorism, fals monetar. 

Este de remarcat faptul că, atât proiectul de convenţie, cât şi raportul 
însoțitor de prezentare, au fost elaborate de către profesorul universitar român 
VESPASIAN PELLA, penalist de renume internațional, recunoscut ca 
„părinte ” în acest domeniu, în tratatele şi convențiile actuale. 

Justificarea necesității unirii eforturilor pe plan internaţional este 
magistral argumentată în raport, pornind de la realitatea cotidiană a acelor 
vremuri, cu care se confruntă şi azi toate statele lumii. 

Adoptarea convenției asupra falsificării de monedă a fost necesară şi 
datorită diferenţelor ce persistau între legislațiile naţionale, în principiile de 
drept penal care permiteau, în unele cazuri, sustragerea de la răspundere a 
falsificatorilor şi plasatorilor de monedă falsă, precum şi datorită ineficienţei 
colaborării între organele judiciare. 

Convenţia stabileşte un principiu de o importanţă cu totul deosebită şi 
primordială în lupta antiinfracțională, având conotaţie transfrontaliera, în sensul 
ca falsificarea monedei, indiferent de locul comiterii (locul propriu-zis al 
contrafacerii, a imitării integrale a însemnelor băneşti, precum şi al actelor de 

punere a falsurilor în circuitul bănesc) trebuie pedepsită, fără diferenţiere între 
monedele statelor de emisiune. Ca atare, orice monedă străină este asimilată 
monedei naţionale, indiferent de raportul de schimb dintre acestea, ori dacă 
între state există sau nu instituţia reciprocității tratamentului. 

Convenţia nu face distincție între mijloacele tehnice folosite pentru 
falsificare (logica solidă la acea vreme, când nu se putea anticipa apariția 
calculatoarelor color, a scanării însemnelor băneşti pe computer, sau a altor 
tehnici moderne de reproducere color), dar defineşte clar faptele pentru care 
infractorii trebuie traşi la răspundere, indiferent de numărul lor. La acea vreme 
s-a recunoscut că acest tip de criminalitate nu poate fi decât apanajul unor 
specialişti în arta grafică, aceştia dispunând de mijloace tehnice adecvate şi de o 
rețea de plasatori ai produsului infracțiunii, ceea ce presupune o activitate 
infracțională organizată. 

Convenţia prevede tragerea la răspundere penală a infractorilor pentru 
următoarele fapte antisociale: 

e contrafacerea monedelor şi biletelor de bancă. Fapta este pedepsită 
chiar dacă moneda fabricată ilegal are titlul şi greutatea egală cu cea autentică 
sau chiar superioară acesteia; 

e diminuarea valorii intrinseci a monedelor metalice autentice, prin 
modificarea substanţei sau a greutății; 

e colorarea pieselor din metal autentic, ca şi orice altă operațiune 
menită să mărească valoarea monedei metalice sau a bancnotei, prin modificări 
de cifre sau semne, indicând valoarea lor nominală; 

e modificarea de orice fel a unor monede sau bancnote, cu intenţia de a 
le da aparenţa valorilor monetare în circulaţie; 

e punerea în circulaţie a însemnelor monetare falsificate, potrivit uneia 
dintre modalitățile prezentate mai sus; 

e emiterea de către cei abilitați să dirijeze fabricarea însemnelor 
monetare a unor cantităţi care nu corespund titlului sau greutății autorizate prin 
lege, sau care depăşesc limitele legal stabilite; 

e confecționarea de imitații de orice natură, ce pot fi confundate cu 
monedele sau bancnotele autentice; 

e asocierea în scopul comiterii faptelor de mai sus; 

e acțiunile frauduloase de a fabrica, primi sau procura instrumente sau 
alte obiecte destinate fabricării monedei false, prin natura lor. 

Statele semnatare s-au obligat să supună urmăririi penale pe 
falsificatorii şi traficanţi de monedă falsă, indiferent dacă monedele în cauză 
aparțin sau nu acestor țări/state. 

Potrivit Convenţiei, autorii infracțiunilor internaţionale de fals monetar 
pot fi extrădaţi, indiferent dacă între țările contractante există sau nu tratate de 
extrădare, în virtutea principiilor represiunii universale. 

În articolele 12 şi 13 ale Convenţiei s-a prevăzut obligaţia înființării de 
organe centrale, la nivelul fiecărui stat, care să aibă drept sarcină stabilirea de 
legături strânse cu instituţiile emitente de monedă, cu poliția din propria ţară şi 
cu organele centrale specializate ale celorlalte țări. 

Conform art. 15 din Convenţie, Secretariatul General al Organizaţiei 
Internaţionale de Poliție Criminală — Interpol este desemnat drept Birou Central 
Internaţional pentru lupta împotriva falsului, contrafacerii monetare şi altor 
titluri de valoare. În baza acestui atribut, biroul respectiv are sarcina de a 
coopera cu Birourile Centrale Naţionale Interpol, pentru prevenirea şi 
reprimarea acestor infracţiuni. În acest scop, Interpol a tipărit, începând cu anul 
1923, o documentaţie privind falsul monetar şi a editat revista „Contrafaceri şi 
falsificări”, în scopul de a sprijini agenţiile şi organele naţionale polițienești 
specializate, cu privire la caracteristicile monedelor autentice şi false, care 
circulă pe plan internațional. 

În cadrul Secretariatului General O.I.P.C. — Interpol există o subdivizie 
specializată în falsuri de monedă şi alte titluri de valoare, care coordonează şi 
monitorizează întreaga activitate de documentare a faptelor infractorilor 
internaționali, asigurând, totodată, informarea operativă a Birourilor Centrale 
Naţionale — Interpol, interesate atât în cazurile de contrafacere şi falsificări 
descoperite, cât şi în noile tipuri de falsuri apărute în circuitul bănesc 
internațional. 

Se observă că în practica judiciară şi relaţiile polițienești se utilizează 
termenii „fălsificare” şi „contrafacere”. Chiar dacă în sens strict juridic 
contrafacerea este o modalitate de falsificare a banilor, în sens practic, spre 
interesul muncii operative şi criminalistice, aceşti termeni trebuie abordaţi 
distinct. 

Astfel, prin falsificare se înțelege modificarea valorii nominale a unei 
monede, urmărindu-se majorarea valorii falsului respectiv. Pentru realizarea 
falsului se foloseşte o bancnotă autentică, pe când contrafacerea presupune 
realizarea unui bilet de bancă absolut nou, prin reproducerea unui bilet 
autentic. 

Exceptând situațiile în care pentru confecționarea bancnotelor sunt 
folosite materiale (hârtie, cerneală) sustrase de la autoritatea emitentă, bancnota 
contrafăcută nu are nimic autentic. În timp ce falsificarea poate fi considerată 
în limbajul tehnico-criminalistic un fals parţial, contrafacerea este un fals 
total. 

Contrafacerea este o activitate complexă, care, în principiu, nu este la 
îndemâna oricui; presupune o anumită calificare în domeniul artei grafice, cât şi 
mijloace tehnice adecvate. Această precizare apare având în vedere aspectele 
practice ale problemei, deoarece, din punct de vedere teoretic, legea nu are un 
subiect special. Teoretic, contrafacerea poate fi comisă de oricine, însa practic 
la apariția în circulaţie a bancnotelor contrafăcute, organele de urmărire penală, 
în raport cu metoda de contrafacere utilizată (tipar adânc, plan, offset, copiator 
color, scaner), îşi îndreaptă căutările spre anumite persoane cu „poziție 
specială”. 

Cât priveşte norma juridică referitoare la acest gen de infracțiune, art. 
282 Cod Penal prevede că: „falsificarea de monedă metalică, monedă de hârtie, 
titluri de credit public, cecuri, titluri de orice fel pentru efectuarea plăţilor, 
emise de instituția bancară ori de alte instituţii de credit competente, falsificarea 
oricăror alte titluri sau valori asemănătoare, se pedepseşte cu închisoare de la 3 
la 12 ani şi cu interzicerea unor drepturi. 

Cu aceeaşi pedeapsă se sancţionează punerea în circulaţie, în orice mod 
a valorilor falsificate, arătate în alineatul precedent, sau deținerea lor pentru 
punerea în circulație. 

Dacă faptele prevăzute în alineatele precedente ar fi cauzat o pagubă 
importantă sistemului financiar, pedeapsa este închisoarea între 5 şi 15 ani şi 
interzicerea unor drepturi. Dacă au fost cauzate pagube importante sistemului 
financiar, pedeapsa este închisoarea între 10 şi 20 de ani, interzicerea unor 
drepturi şi confiscarea parţială a averii. 

Tentativa se pedepseşte”. 

Art. 285 prevede că „fabricarea ori deținerea de instrumente sau 
materiale, cu scopul de a servi la falsificarea valorilor/titlurilor de valoare se 
pedepseşte cu închisoare între 6 luni şi 5 ani.” 

De asemenea, Legea nr. 101/1998 privind statutul Băncii Naţionale a 
României, art. 15, alineat 5 prevede: „grafica bancnotelor şi a monedelor 
metalice este protejată prin înregistrare la Oficiul de Stat pentru Invenţii şi 
Mărci în România. Orice reproducere color a acestora, la scara 1/1, parțial sau 

integral, în scop publicitar, informativ sau altele, se poate face numai cu acordul 
prealabil în scris al BNR.” 

În consecință, nerespectarea acestor prevederi atrage suportarea 
sancţiunilor prevăzute de legea penală. 

Deşi denumirea marginală a art. 282/Cod Penal este „fapta de falsificare 
de monede sau alte valori”, dispoziţiile articolului conţin o pluralitate de 
incriminări care diferă în special prin conţinut şi latura materială: „fapta de 
punere în circulaţie şi deținere a monedelor sau valorilor falsificate în vederea 
punerii în circulaţie.” 

Pe lângă formele de comitere menţionate, infracțiunea de falsificare a 
monedei poate fi săvârşită şi într-o manieră agravată, dacă falsificarea, punerea 
în circulație sau deținerea în vederea punerii în circulație a monedelor 
contrafăcute sau alterate au cauzat sau ar fi putut cauza pagube importante 
sistemului financiar. Din economia textului de lege se observă că această 
modalitate/variantă agravantă se referă la consecinţele produse efectiv sau la 
posibilele urmări, cu limitare strictă la sistemul financiar, respectiv la totalitatea 
operaţiilor care vizează finanţele statului, aşa cum apar reglementate la data 
comiterii faptelor. 

În același timp se face abstracţie de numărul autorilor, de calitatea sau 
specializarea acestora, similar Convenţiei Internaţionale pentru represiunea 
falsurilor monetare. 

Este evident faptul că, pentru reținerea acestor agravante în sarcina 
făptuitorilor (falsificatori, plasatori, deținători), organele de urmărire penală 
trebuie să stabilească raportul de cauzalitate reală dintre fapta şi consecinţele 
acesteia, în raport cu datele concrete ale activităților întreprinse de autori. 

Trebuie amintit faptul că infracțiunile în discuţie pot fi săvârşite în 
diverse modalități faptice, de regulă în mod organizat, fiind susceptibile de acte 
preparatorii, punerea în executare a rezoluţiei infracționale, consumare şi 
epuizare. Totodată, ținând cont de gradul de pericol social pe care-l prezintă 
aceste fapte antisociale, inclusiv prin efectul de neîncredere pe care-l poate 
genera în opinia publică, legiuitorul a prevăzut şi sancţionarea tentativei. 

Infracțiunile derivate de punere în circulaţie şi deţinere de monede sau 
alte valori false pot fi urmărite, chiar dacă pentru infracțiunea principală de 
falsificare acţiunea penală nu ar putea fi pusă în mişcare. 

Procedura de urmărire şi judecată este cea obişnuită. Din punct de 
vedere probatoriu, cercetarea tehnico-ştiințifică şi expertiza sunt mai totdeauna 

necesare. Organele de urmărire penală şi instanţele de judecată pot cere, când e 
necesar, explicații şi detalii de la institutul de emisie. 


2.9. Infracţiunea de spălare a banilor 


După multe dispute, consultări şi sub presiunile exercitate de experții 
Uniunii Europene în cadrul operaţiunii de „scriening” problematica privind 
prevenirea şi sancţionarea spălării banilor este, în sfârşit, reglementată în 
legislația penală românească, prin Legea nr. 21 din 18 ianuarie 1999, 
modificată prin Legea nr. 656/2002. 

Legiuitorul român defineşte conceptul infracțiunii de „spălare a 
banilor” printr-o formulare inedită, care se regăseşte în art. 23, după cum 
urmează: 

„l. Constituie infracțiune de spălare a banilor şi se pedepseşte cu 
închisoare de la 3 la 12 ani: 

a) schimbarea sau transferul de bunuri, cunoscând că provin din 
săvârşirea de infracțiuni, în scopul ascunderii sau disimulării originii ilicite a 
acestor bunuri sau în scopul de a ajuta persoana care a săvârşit infracțiunea, din 
care provin bunurile, să se sustragă de la urmărire, judecată sau executarea 
pedepsei; 

b) ascunderea sau disimularea adevăratei naturi a provenienţei, a 
situării, a dispoziției, a circulaţiei sau a proprietății bunurilor ori a drepturilor 
asupra acestora, cunoscând că aceste bunuri provin din săvârşirea de 
infracțiuni; 

c) dobândirea, deținerea sau folosirea de bunuri, cunoscând că acestea 
provin din săvârşirea de infracțiuni. 

2. Asocierea, sau inițierea unei asocieri, aderarea ori sprijinirea, sub 
orice formă, a unei astfel de asocieri, în scopul săvârșirii infracţiunii de spălare 
a banilor, se pedepseşte cu închisoare de la 5 la 25 de ani. 

3. Tentativa se pedepseşte.” 

Potrivit art. 24 constituie infracțiune şi se pedepseşte cu închisoare de la 
2 la 7 ani, nerespectarea obligațiilor prevăzute la art. 18, ce cad în răspunderea 
persoanelor angajate în cadrul Oficiului Naţional de Prevenire şi Combatere a 
Spălării Banilor, respectiv: 

1. Personalul Oficiului are obligaţia de a nu transmite informațiile 
primite în timpul activității decât în condițiile legii. Obligaţia se menţine şi 
după încetarea funcţiei pe o durată de 5 ani. 

2. Persoanele de la art. 8 şi salariaţii acestora au obligația de a nu 
transmite, în afara condiţiilor prevăzute de lege, informaţiile deţinute în 
legătură cu spălarea banilor şi de a nu avertiza clienţii cu privire la sesizarea 
Oficiului. 

3. Este interzisă folosirea în scop personal de către salariaţii Oficiului şi 
ai persoanelor prevăzute la art. 8 a informaţiilor primite, atât în timpul 
activității cât şi după încetarea acesteia. 

Este important de remarcat acțiunea legiuitorului de a renunţa la tehnica 
modificării şi completării Codului Penal, prin includerea de forme agravante la 
unele infracțiuni, recurgând la varianta facilă şi practică de incriminare a 
infracțiunii de spălare a banilor într-o lege specială, infracțiune distinctă ce 
poate fi aplicată în concurs cu alte infracțiuni. 

De asemenea, legiuitorul, prin norma de reglementare, urmăreşte 
esențialul specific crimei organizate şi înlăturarea scopului pentru care 
infracțiunile enumerate sunt săvârşite, şi anume acela de a obţine un profit. 

Obiectul juridic generic al infracțiunii de spălare a banilor 
vizează relațiile sociale privind regimul stabilit pentru anumite activități 
socio-economice, fără însă a le nominaliza. 

Referitor la subiectul activ, relevant este faptul ca legiuitorul îl tratează 
nediferențiat, indiferent de una sau alta dintre cele trei forme de comitere a 
infracțiunii de spălare a banilor, aceasta atitudine fiind interpretabilă. 

În ceea ce priveşte participaţia, legiuitorul merge pe aceeaşi idee de 
necondiționare în privința numărului de participanți la săvârşirea acestui 
gen de infracțiune, fiind posibilă sub toate formele (coautorat, instigare, 
complicitate). 

Sub aspectul modalităţilor de comitere, legiuitorul nu are în vedere o 
anumită sferă, activitatea infracțională putând fi derulată în diverse modalități. 

Prezenta lege se constituie ca un instrument legal eficace în procesul 
general de combatere a crimei organizate. Întrucât activitatea de spălare a 
banilor este incriminată distinct, ea poate fi reținută în concurs real cu 
infracțiunile din sfera crimei organizate. 

Un caracter inedit îl are formularea utilizată în art. 23, alineat 1, litera a, 
pentru definirea infracțiunilor de tăinuire şi favorizare: "în scopul de a ajuta 
persoana care a săvârşit infracțiunea din care provin bunurile să se sustragă 
de la urmărire, judecată sau executarea pedepsei”. 

Infracţiunea de spălare a banilor comisă în participaţiune este 
incriminată fără a fi condiționată de existenţa unor forme organizate de acțiune 

(grup, bandă, structură ierarhică, corupţie, uz de violenţă), iar actele de asociere 
sau inițierea unei asocieri, aderarea ori sprijinirea, sub orice formă, a unei astfel 
de asocieri, în scopul săvârșirii infracțiunii de spălare a banilor, sunt sancţionate 
ca infracțiune distinctă în formă agravantă (art. 23, pct. 2). 

Cât priveşte confiscarea bunurilor se aplică dispozițiile art. 118 din Cod 
penal, iar pentru a garanta îndeplinirea acestei proceduri se pot lua măsurile 
asiguratorii prevăzute de Codul de procedură penală. 

O altă prevedere importantă se referă la secretul bancar şi secretul 
profesional, în sensul că, în cazul infracțiunilor prevăzute la art. 23 şi 24 acestea 
nu sunt opozabile organelor de urmărire penală, după începerea de către 
procuror a urmăririi penale şi nici instanțelor de judecată. 

Legea este permisivă şi pentru cazurile când există indicii temeinice 
despre o persoană care pregăteşte comiterea infracţiunii de spălare a banilor şi 
foloseşte sisteme de telecomunicaţii sau informatice. În asemenea situații 
procurorul poate dispune, pe o perioadă determinată, accesul la aceste sisteme, 
precum şi punerea sub supraveghere a conturilor bancare şi a conturilor 
asimilate acestora, cu aplicarea corespunzătoare a dispozițiilor art. 91.1-91.5 
din Codul de procedură penală. 


2.10. Legea nr. 682 din 19 decembrie 2002 privind protecția martorilor 


Această lege reglementează asigurarea protecției şi asistenței martorilor 
a căror viaţă, integritate corporală sau libertate este amenințată ca urmare a 
deținerii de către aceştia a unor informaţii ori date cu privire la săvârşirea unor 
infracțiuni grave, pe care le-au furnizat sau au fost de acord să le furnizeze 
organelor judiciare şi care au un rol determinant în descoperirea infractorilor şi 
în soluționarea unor cauze. 

Acest act normativ, aşteptat cu motivat interes de toți participanţii la 
înfăptuirea actului de justiţie, îndeosebi în derularea procesului penal, defineşte 
termenii şi expresiile de: martor, martor protejat, stare de pericol, programul de 
protecție a martorilor, măsurile urgente, infracțiunea gravă, protocolul de 
protecţie, schema de sprijin, prejudiciul deosebit şi grupul sau organizaţia 
criminală. 

În raport de specificul problematicii tratate în prezenta teză este relevant 
de subliniat că şi această lege abordează şi clarifică, sub aspect juridic, înțelesul 
termenilor de infracțiune gravă şi cel al grupului sau organizației criminale. 
Astfel: 

„Infracţiunea gravă, este infracţiunea care face parte din una dintre 
următoarele categorii: infracțiunile contra păcii şi omenirii, infracțiunile 
contra siguranţei statului sau contra siguranței naţionale, terorismul, omorul, 
omorul calificat, omorul deosebit de grav, infracțiunile privind traficul de 
droguri şi traficul de persoane, spălarea banilor, falsificarea de monede sau de 
alte valori, infracțiunile privitoare la regimul armelor şi munițiilor, 
infracțiunile privitoare la regimul materialelor nucleare sau a altor materii 
radioactive, infracțiunile de corupție, infracțiunile contra patrimoniului care 
au produs consecinţe deosebit de grave, precum şi orice altă infracțiune pentru 
care legea prevede pedeapsa închisorii al cărei minim special este de cel puţin 
10 ani sau mai mare.” 

„Grupul sau organizaţia criminală reprezintă grupul structurat, 
alcătuit din trei sau mai multe persoane care există de o anumită perioadă şi 
acționează în înțelegere, în scopul săvârșirii uneia sau mai multor infracțiuni 
grave, pentru a obține, direct sau indirect, un avantaj financiar sau de altă 
natură ” 

După cum se observă din economia acestor texte, cele două instituţii se 
intercondiționează în sensul că grupul sau organizația criminală trebuie să 
urmărească săvârşirea uneia sau mai multor infracțiuni grave. 

Finalitatea legii este materializată în Capitolul 2 destinat Programului de 
protecție a martorilor, transpus în practică de către Oficiul Naţional pentru 
Protecția Martorilor (O.N.P.M.), înfiinţat în baza art. 3, în cadrul Ministerului 
Internelor şi Reformei Administrative, şi aflat în subordinea Inspectoratului 
General al Poliției Române. 


2.11. Legea nr. 39 din 21 ianuarie 2003 privind prevenirea şi 
combaterea criminalităţii organizate 


Proiectul acestei legi a fost iniţiat încă din anul 1995 de către Brigada de 
Combatere a Crimei Organizate şi a fost definitivat împreună cu specialişti din 
direcțiile juridice din Ministerul de Interne şi Ministerul Justiţiei. 

La elaborarea proiectului de act normativ s-a ţinut seama de prevederile 
din legislațiile statelor în care crima organizată a luat amploare, necesitând 
mijloace eficiente juridice şi operative de prevenire şi combatere, precum în 
Italia, Germania, SUA, Polonia, Spania, Anglia, Japonia etc. 

Cel mai important document care a stat la baza completării şi elaborării 
în formă finală a proiectului de lege a fost Convenţia Naţiunilor Unite 

împotriva criminalității transnaționale organizate şi cele două protocoale 
adiționale semnate de România la 14 decembrie 2000, care în esență reprezintă 
instrumente internaționale deosebit de importante în lupta împotriva 
criminalității transnaționale organizate, acestea conţinând reglementări 
avansate, determinate de cerința adaptării mijloacelor de luptă la noile forme şi 
modalități organizate de săvârşire a infracțiunilor. 

Acest proiect de act normativ a fost înscris în Programul acțiunilor 
prioritare pentru pregătirea aderării României la NATO (adoptat de Executiv şi 
C.S.A.T. în luna aprilie 2002), având ca termen pentru intrarea în vigoare, data 
de 15 septembrie 2002. 

Spre deosebire de prima variantă a proiectului de lege, în care s-a 
propus o definiție juridică pentru crima organizată, aceasta nu se regăseşte în 
prezenta lege, legiuitorul considerând că este suficient de cuprinzătoare 
definirea termenului de grup infracțional organizat. 

În Capitolul I, sunt prevăzute sensurile pe care le au anumiţi termeni şi 
expresii, cum ar fi „grupul infracțional organizat”, definit ca fiind grupul 
structurat, format din trei sau mai multe persoane, care există pentru o perioadă 
de timp şi acționează în mod coordonat în scopul comiterii uneia sau mai 
multor infracțiuni grave pentru a obține direct sau indirect un beneficiu 
financiar sau alt beneficiu material. De asemenea, proiectul defineşte noțiunea 
de „infracțiune gravă” şi „informator ”. 

Potrivit art. 2, infracțiune gravă este infracţiunea care face parte din una 
dintre următoarele categorii: 

1. omor, omor calificat, omor deosebit de grav; 
lipsire de libertate în mod ilegal; 
sclavie; 
şantaj; 
infracțiuni contra patrimoniului, care au produs consecințe deosebit 

de grave; 

6. infracțiuni privitoare la nerespectarea regimului armelor şi munițiilor, 
materiilor explozive, materialelor nucleare sau al altor materii radioactive; 

7. falsificare de monede sau de alte valori; 

8. divulgarea secretului economic, concurența neloială, nerespectarea 
dispoziţiilor privind operații de import sau export, deturnarea de fonduri, 
nerespectarea dispoziţiilor privind importul de deşeuri şi reziduuri; 

9. proxenetismul,; 

10. infracțiuni privind jocurile de noroc; 

11. infracțiuni privind traficul de droguri sau precursori; 

12. infracțiuni privind traficul de persoane şi infracțiuni în legătură cu 
traficul de persoane; 

13. traficul de migranti; 

14. spălarea banilor; 

15. infracțiuni de corupție, infracțiunile asimilate acestora, precum şi 
infracțiunile în legătură directă cu infracțiunile de corupţie; 

16. contrabanda; 

17. bancruta frauduloasă; 

18. infracțiuni săvârşite prin intermediul sistemelor şi rețelelor 
informatice sau de comunicaţii; 

19. traficul de ţesuturi sau organe umane; 

20. orice altă infracțiune pentru care legea prevede pedeapsa închisorii, 
al cărei minim special este de cel puţin 5 ani; 

Prin infracţiune cu caracter transnaţional se înţelege orice infracțiune 
care, după caz: 

1. este săvârşită atât pe teritoriul unui stat, cât şi în afara teritoriului 
acestuia; 

2. este săvârşită pe teritoriul unui stat, dar pregătirea, planificarea, 
conducerea sau controlul său are loc, în tot sau în parte, pe teritoriul altui stat; 

3. este săvârşită pe teritoriul unui stat de un grup infracțional organizat 
care desfăşoară activităţi infracționale în două sau mai multe state; 

4. este săvârşită pe teritoriul unui stat, dar rezultatul acesteia se produce 
pe teritoriul altui stat; 

Capitolul II cuprinde dispoziţii referitoare la prevenirea criminalității 
organizate, instituind, printre altele, în sarcina instituţiilor cu atribuţii în 
prevenirea şi combaterea criminalității organizate, obligația elaborării şi 
aplicării Planului naţional de acțiune pentru prevenirea şi combaterea 
criminalității organizate, a efectuării de studii periodice în scopul identificării 
cauzelor care determină şi a condiţiilor care favorizează criminalitatea 
organizată şi inițierii unor campanii de informare privind acest fenomen, în 
cadrul Comitetului Naţional de Prevenire a Criminalităţii, înființat prin 
Hotărârea Guvernului nr. 763/2001. 

Capitolul III cuprinde dispoziţii referitoare la incriminarea inițierii sau 
constituirii unui grup infracțional organizat, ori aderării sau sprijinirii sub orice 

formă a unui asemenea grup, respectiv la aplicarea regulilor de la concursul de 
infracțiuni dacă, în cadrul grupului infracțional organizat, sunt comise 
infracțiuni grave. 

Acest capitol cuprinde, de asemenea, dispoziţii referitoare la 
introducerea unor cauze de imunitate sau de reducere a pedepsei, pentru 
persoanele care denunță autorităților existența unui grup infracțional organizat 
sau facilitează identificarea şi tragerea la răspundere penală a membrilor unui 
asemenea grup. 

Capitolul IV conţine dispoziţii procedurale, necesare desfăşurării în 
condiții optime a activităților de combatere a criminalității organizate. Astfel, 
este extinsă sfera bunurilor care provin din infracțiunile grave săvârşite în 
cadrul grupurilor infracționale organizate şi care sunt supuse confiscării. 

Dispoziţiile privind confiscarea asigură şi transpunerea în dreptul intern 
a prevederilor în materie ale Convenţiei Naţiunilor Unite împotriva 
criminalității transnaționale organizate (art. 12), făcându-se trimitere şi la 
măsurile asigurătorii prevăzute de Codul de procedură penală. 

De asemenea, sunt prevăzute activități specifice care pot fi desfăşurate 
de organele de urmărire penală în scopul strângerii de probe sau al identificării 
făptuitorilor, când există date sau indicii temeinice că se pregăteşte comiterea 
unei infracțiuni din domeniul criminalității organizate. Asemenea activități 
sunt: punerea sub supraveghere a conturilor bancare şi a conturilor asimilate 
acestora; punerea sub supraveghere a sistemelor de comunicaţii; punerea sub 
supraveghere şi/sau accesul la sisteme informaţionale. Este reglementată, de 
asemenea, posibilitatea recompensării financiare a informatorilor. 

Conform dispoziţiilor Capitolului V, destinat cooperării internaţionale, 
Ministerul de Interne, Ministerul Justiţiei şi Ministerul Public cooperează în 
mod direct şi nemijlocit, în condițiile legii şi cu respectarea obligațiilor 
decurgând din instrumentele juridice internaționale la care România este parte, 
cu instituțiile având atribuţii similare din alte state, precum şi cu organizaţiile 
internaționale specializate în domeniu. 

Cooperarea poate avea ca obiect, după caz, asistenţa judiciară 
internațională în materie penală, extrădarea, identificarea, blocarea, 
sechestrarea şi confiscarea produselor şi instrumentelor infracțiunii, 
desfăşurarea anchetelor comune, schimbul de informaţii, asistenţa tehnică sau 
de altă natură pentru culegerea şi analiza informațiilor, formarea personalului 
de specialitate, precum şi alte activități necesare îndeplinirii scopului urmărit. 

În Capitolul VI, destinat dispoziţiilor finale, în vederea asigurării unui 
cadru legal intern unitar în domeniul combaterii criminalităţii organizate, se 
aduc modificări unor acte normative cum sunt: Legea nr. 2/1998 privind 
prelevarea şi transplantul de organe şi ţesuturi umane sau Legea nr. 143/2000 
privind combaterea traficului şi consumului ilicit de droguri, cu modificările şi 
completările ulterioare. 

De asemenea, pentru transpunerea corespunzătoare în dreptul intern a 
prevederilor Convenţiei Naţiunilor Unite împotriva criminalităţii transnaționale 
organizate şi a Protocolului adiţional împotriva traficului de migranți pe calea 
terestră, a aerului şi pe mare, se aduc modificări Ordonanţei de urgență a 
Guvernului nr. 105/2001 privind frontiera de stat a României, Legii nr. 
678/2001 privind prevenirea şi combaterea traficului de persoane şi Legii nr. 
656/2002 privind prevenirea şi sancţionarea spălării banilor. 

Acelaşi capitol reglementează modalităţile de asigurare a fondurilor 
necesare pentru desfăşurarea activităților de prevenire şi combatere a 
criminalității organizate, precum şi modul de recompensare a lucrătorilor din 
structurile specializate pentru activităţile deosebite desfăşurate în vederea 
combaterii criminalității organizate. 

Din cele expuse în paginile anterioare rezultă că întregul proces de 
definire a noţiunilor crimei organizate şi cuprinderea lor în legislaţia penală şi 
procesual penală, presupune: studii criminologice adecvate de cunoaştere a 
realităților ce definesc starea de criminalitate existentă şi tendinţele acesteia, 
preocupare intensă în acest scop şi voință politică. Este de apreciat strădania 
specialiştilor români din ultimii ani, noile reglementari juridice putând fi 
circumscrise cerinței vizând sporirea ofensivei împotriva crimei organizate. 
Toate acestea sunt de bun augur, asigurând premize favorabile luptei pentru 
prevenirea şi combaterea acestui fenomen. 


2.12. Legea nr. 301/2004 privind Codul Penal al României, publicată 
în Monitorul Oficial al României nr. 575/29.06.2004 


Codul penal reprezintă acel instrument juridic care sintetizează stadiul 
gândirii juridico-penale într-o societate determinată, valorile sociale ocrotite cu 
ajutorul legii penale, şi reflectă exigenţele societăţii față de cetățean şi nevoia 
cetățeanului de protecție penală. 

Evoluţia practicii judiciare şi a tehnicii legislative, progresele gândirii 
juridico-penale din ultima perioadă, experienţa legislativă a statelor europene 

oferită de reglementările prevederilor Codurilor penale ale anilor '90, cum este 
Codul penal francez şi Codul penal spaniol, dar şi de cele cu o mai lungă 
tradiție precum Codul penal italian şi german şi, în acelaşi timp, schimbările de 
natură socio-economică produse în țara noastră, au determinat modificarea 
Codului penal român. 

Codul Penal al României, Legea nr. 301/2004, publicat în Monitorul 
Oficial al României nr. 575/29.06.2004 reprezintă materializarea efortului 
specialiştilor în domeniu, de a racorda sistemul legislativ la realitatea 
infracțională, grefată pe un mediu socio-economic propice. Acest demers se 
înscrie într-un proces continuu, acest caracter fiind impus de evoluția 
criminalității şi, cu preponderență, de tendințele şi formele de manifestare a 
crimei organizate. 

Se impune remarca soluţiei adoptate de legiuitor cu privire la împărțirea 
faptelor prevăzute de legea penală în crime şi delicte, după criteriul gravităţii 
lor. Această abordare, care este împărtăşită de majoritatea legislaţiilor penale 
europene moderne, ţine seama de gravitatea diferită pe care o prezintă 
infracțiunile — de la fapte sancţionate cu pedeapsa detenţiunii pe viaţă la fapte 
sancţionate numai cu amendă — şi de rezonanța puternică pe care o au în 
societate noţiunile de „crimă” şi „delict” faţă de cea de „infracţiune”. Soluţia la 
care am făcut referire permite o schimbare radicală a întregului sistem 
sancționator, pedepsele pentru crime şi delicte fiind diferențiate atât în raport cu 
durata lor, cât şi în raport cu regimul lor de sancționare. 

Codul Penal al României, în cadrul Titlului VII „Crime şi delicte de 
pericol public”, aşa cum am precizat anterior, rezervă un capitol reglementărilor 
privind criminalitatea organizată. 

Astfel, potrivit art. 356, „definirea grupului infracțional organizat şi a 
infracțiunii grave”: grupul infracţional organizat este „grupul structurat, format 
din trei sau mai multe persoane, care există pentru o perioadă de timp şi 
acționează în mod coordonat în scopul comiterii uneia sau mai multor 
infracțiuni grave, pentru a obține direct sau indirect un beneficiu financiar sau 
alt beneficiu material”. Aceeaşi definiție este consacrată şi de Legea nr. 
39/2003 pentru prevenirea şi combaterea criminalității organizate, iar, după 
cum se poate remarca, textul românesc prezintă numeroase similitudini cu cel al 
Convenţiei sus-amintite. 

Alineatul 2 al articolului 356 din Codul Penal face precizări privind 
trăsăturile definitorii ale unui grup organizat, pentru a-l distinge de un grup cu 
caracter ocazional: „Nu constituie grup infracțional organizat grupul format 

ocazional în scopul comiterii imediate a uneia sau mai multor infracțiuni şi care 
nu are continuitate sau o structură determinată ori roluri prestabilite pentru 
membrii săi în cadrul grupului”. 

În capitolul I al aceluiaşi Titlu din Codul Penal, articolul 354 
incriminează „inițierea sau constituirea unui grup infracțional organizat ori 
aderarea sau sprijinirea sub orice formă a unui astfel de grup”, pedeapsa 
prevăzută fiind detențiunea severă de la 15 la 20 ani şi interzicerea unor 
drepturi. Săvârşirea faptei de trei sau mai multe persoane împreună este reținută 
drept circumstanță agravantă de Codul Penal al României, în textul art. 89, 
„circumstanţe agravante legale”. 

De asemenea, Legea nr. 301/2004 privind Codul Penal, incriminează în 
art. 355 asocierea pentru săvârşirea de infracțiuni: „inițierea sau constituirea 
unei asociații sau grupări care nu are caracterul unui grup infracțional organizat, 
în scopul săvârşirii uneia sau mai multor infracțiuni, altele decât cele arătate în 
art. 286 (n.a. — art. 286 — complotul) ori aderarea sau sprijinirea sub orice formă 
a unei astfel de asocieri sau grupări”. 

În ceea ce priveşte materia crimei organizate, infracțiunile sunt 
menținute, cu unele nuanțări sau precizări, ori în vechea formă, aşa cum sunt 
reglementate în legislaţia penală specială. 


3. Convenţia Naţiunilor Unite 
împotriva criminalităţii transnaționale organizate 


La sfârşitul secolului XX şi începutul noului mileniu, inițiativele şi 
demersurile organizaţiilor internaționale pentru perfecționarea cooperării 
interstatale în combaterea crimei organizate şi a corupției constituie oportunități 
esențiale pentru România şi structurile Ministerului Internelor şi Reformei 
Administrative. 

De departe, cel mai important document pentru comunitatea 
internațională, şi implicit pentru România ca țară semnatară, este Convenţia 
Naţiunilor Unite împotriva criminalităţii transnaţionale organizate. 

Indubitabil, elaborarea şi semnarea acestui document este consecința 
eforturilor depuse de-a lungul activității sale de către Organizația Naţiunilor 
Unite, care s-a implicat în găsirea celor mai eficace modalități de prevenire şi 
combatere a crimei organizate. Demersurile realizate de O.N.U. în această 
direcție au fost determinate de o realitate gravă, care nu mai putea fi tolerată şi 
interpretată în moduri diferite. 

Noile dezvoltări ale infrastructurilor în transporturi şi comunicații, 
tehnologiile moderne, corelate cu interdependența crescută, şi globalizarea 
sistemelor economice, politice şi sociale au condus la dezvoltări 
corespunzătoare ale crimei organizate. Abilitatea grupărilor criminale naționale 
de a-şi extinde aria de acțiune în afara granițelor statului şi de a lucra în comun 
cu infractori din alte jurisdicții a fost pe deplin demonstrată. 

Creşterea cantitativă şi lărgirea sferelor de interes ale criminalității 
transnaționale, împreună cu corupția care însoţeşte în mod inevitabil activitățile 
acestor grupuri, este văzută în multe regiuni ale lumii ca o problemă de securitate 
națională şi regională. Față de aceste provocări, reacția comunității internaționale a 
fost de a negocia un nou tratat ONU, având ca scop întrajutorarea SUA, rezolvarea 
problematicii crimei organizate la nivel naţional şi crearea instrumentului de 
cooperare internațională necesar combaterii acestui fenomen. 

Drept urmare, în timpul anilor '90, un grup interguvernamental deschis 
de experți au realizat un text preliminar al unei convenţii împotriva crimei 
organizate. Acest text a fost negociat de către Comitetul ad-hoc în cadrul a 10 
sesiuni, desfăşurate între 19 ianuarie 1999 şi 28 iulie 2000, cu o intensitate 
sporită după intervenţia fermă a General Assembli." 

Convenţia în sine a fost finalizată de către Comitetul ad-hoc la a zecea 
sesiune, între 17 şi 28 iulie 2000. 

Protocolul privind prevenirea, reprimarea şi pedepsirea traficului de 
persoane, în special a femeilor şi copiilor, precum şi protocolul adițional 
împotriva traficului pe cale terestră, aeriană şi navală au fost finalizate la a 
unsprezecea sesiune, între 2 şi 28 octombrie 2000. Al treilea protocol de 
combatere a producerii ilicite de arme şi contrabandă cu acestea a fost finalizat 
la a XII-a sesiune, între 26 februarie şi 2 martie 2001. 

Convenţia a rămas deschisă spre semnare tuturor statelor la sediul 
Organizaţiei Naţiunilor Unite, la New York, până la 12 decembrie 2002 şi a fost 
semnată de peste 130 de state. 

Între Convenţie şi Protocoale există o relaţie clar stabilită, în sensul că 
cele din urmă sunt incomplete, deci nu pot fi aplicate ca instrumente legale 
internaționale de sine stătătoare, ci numai împreună cu Convenţia. Art. 37 
precizează că statele pot adera la Protocoale, cu menţiunea de a adera mai întâi 
la Convenţie. 


Il Forum on Crime and Society United Nations, Op. cit., pag. 136 şi următoarele. 

Convenţia defineşte sintagmele utilizate în cuprins, referindu-se la: 
„grup infracțional organizat”, „infracţiune gravă”, „grup structurat”, 
„bunuri”, „produs al crimei”, „blocare” sau „„sechestru”, „confiscare ”, 
„infracțiune principală”, „livrare supravegheată” şi „organizaţie regională de 
integrare economică” (art. 2). 


3.1. Scopul şi aplicaţiile instrumentelor 


În general, politica excludea din tratamentul cooperării internaționale 
cazurile de natură națională, pentru care un instrument de uz internațional nu ar 
fi fost necesar. 

Potrivit prevederilor art. 3, Convenţia se aplică anchetelor şi urmăririlor 
ce privesc una sau mai multe infracțiuni, precum şi infracțiunilor grave, în cazul 
în care acestea sunt de natură transnațională, implicând un grup organizat. 

Se prevede pentru a se incrimina de către fiecare stat în parte: 
„participarea la un grup infracțional organizat” (art. 5), „spălarea produsului 
infracțiunii” (art. 6), „„corupția” (art. 8), „împiedicarea bunei funcționari a 
justiției” (art. 23) şi „infracțiuni grave” (art. 2), în condiţiile comiterii, 
menționate în alineatul precedent. 


3.2. Cooperarea internaţională şi clauzele de asistență 


Clauzele Convenţiei care reglementează instituția extrădării şi asistența 
legală mutuală sunt similare cu principiile şi practicile stabilite în tratate 
aplicabile în anumite regiuni sau tratate bilaterale. 

Negocierea Convenţiei a generat clauze noi şi moderne; aici se 
reliefează faptul că noile instrumente se aplică în toate formele de crimă 
organizată transnaţională. Dacă între două state-părți nu există tratat bilateral de 
extrădare, baza legală a extrădării o constituie prezenta Convenţie pentru 
infracțiunile prevăzute de aceasta. Clauzele Convenţiei stabilesc un minim de 
standarde în materie, statele fiind încurajate în a detalia toate aspectele 
necesare, specificate în tratatul bilateral sau regional. 

Extrădarea poate fi refuzată dacă motivele reale ale solicitării sunt legate 
de rasă, sex, naționalitate, etnie sau opinii politice. Statele-părţi pot refuza, de 
asemenea, extrădarea conaționalilor, dar, în asemenea cazuri trebuie să-i judece 
pe cei vinovaţi, fiind necesar să se consulte cu statul sau statele care solicită 
extrădarea, acolo unde este cazul. 

Potrivit prevederilor art. 18, statele-părți îşi acordă reciproc „cea mai 
largă asistentă judiciară posibilă”, cu prilejul anchetelor, urmăririlor şi 
procedurilor judiciare privind infracțiunile prevăzute în convenție, inclusiv 
când victimele (martorii, produsul, instrumentele sau elementele de probă ale 
acestor infracțiuni) se află în statul-parte solicitat şi când un grup infracțional 
organizat este implicat. 

Sunt precizate şi criteriile asistenţei judiciare, limite, scopuri vizate şi 
cazurile refuzate. Esenţial este faptul că asistenţa mutuală legală nu poate fi 
refuzată prin invocarea secretului bancar. Atât Convenţia, cât şi Protocoalele 
conţin clauze care stimulează şi încurajează alte forme de cooperare şi 
asistenţă. 


3.3. Protecția martorilor şi acordarea de asistență şi protecție 
victimelor 


Natura crimei transnaţionale presupune din partea organelor abilitate în 
luarea măsurilor corespunzătoare pentru protecția celor două categorii de 
persoane. Art. 24 din Convenţie solicită statelor-parte să adopte măsurile 
necesare unei protecții eficace împotriva unor eventuale acte de represalii sau 
intimidare a martorilor. În cadrul procedurii penale, martorii depun mărturie şi, 
în caz de nevoie, sunt protejate şi rudele de gradul unu ale acestora. 

Măsurile respective includ protecție fizică, a identității şi locației 
respective, totală sau limitată, asigurarea unui nou domiciliu, depunerea 
mărturiei prin utilizarea unor tehnici de comunicare video. De exemplu, 
victimele traficului de persoane sunt cele mai vulnerabile, având mare nevoie 
de protecţie şi suport, iar repatrierea lor comportă numeroase riscuri. Protocolul 
privind prevenirea, reprimarea şi pedepsirea traficului de persoane conține 
prevederi juridice privind protecția victimelor, atât de ordin general, cât şi 
legate de reîntoarcerea în ţara de origine. 


3.4. Posibile instrumente viitoare 


Structura Convenţiei şi a Protocoalelor sale lasă deschisă posibilitatea 
încheierii unor viitoare protocoale, de natură să se poată acționa concret şi 
eficient împotriva altor forme de criminalitate organizată transnaţională!”. 
Aceasta abordare rezultă din clauzele generale ale Convenţiei, ca şi cele legate 


"2 Ibidem, pag. 143. 

de asistența mutuală şi extrădare, care pot servi ca precedent util, când nu sunt 
îndeplinite toate criteriile unui „grup infracțional organizat” (definiţie din art. 
2 din Convenţie). 

De exemplu, în prezent, două domenii importante fac obiectul unor 
consultări informale; înalta tehnologie, corupția şi criminalitatea prin computer. 
Acestea ridică probleme de natură transnațională şi împreună combină grupuri 
criminale organizate cu elemente semnificative din criminalitatea neorganizată. 
Multe infracțiuni comise prin rețele de computer sau împotriva acestora implică 
un singur autor. Prin natura sa, tehnologia face posibilă şi comiterea de 
infracțiuni de către grupuri organizate (pedofili alte organizații decât cele în 
sensul citat de Convenţie). Comisia pentru prevenirea criminalității şi justiție 
penală au demarat consultări şi tratative prin instrumente juridice, pentru 
combaterea corupției. 

Considerăm că este deopotrivă potrivit şi util să ne referim la 
principalele responsabilități ce cad în sarcina României, ca stat-parte în 
Convenţie, precum şi la cele rezultate din Acordul de cooperare pentru 
prevenirea şi combaterea infracționalității transfrontaliere, semnat de guvernele 
mai multor state, în cadrul programului „Iniţiative de cooperare în sud-estul 
Europei”: 

Aşa cum am arătat, Convenția se aplică în domeniul prevenirii şi 
pedepsirii infracțiunilor grave, ce implică un grup transnațional de crimă 
organizată. România trebuie să-şi îndeplinească obligațiile ce decurg din 
convenție, în strictă conformitate cu principiile egalității, suveranității şi 
integrității teritoriale a statelor şi neamestecului în afacerile interne ale altui 
stat. 

Măsurile legislative şi de altă natură necesare pentru prevenirea şi 
combaterea infracțiunilor de spălare a banilor şi a corupției care implică un 
grup de crimă organizată prezintă un mare interes. 

Convenția include şi obligațiile ce-i revin țării în discuție, pentru 
stabilirea responsabilităților persoanelor oficiale, care au participat la 
infracțiuni grave, implicând un grup de crimă organizată. 

Statul român va trebui să adopte măsuri adecvate, pentru a permite 
confiscarea produselor infracțiunii sau valorii proprietății corespunzătoare unor 
asemenea produse, a proprietății, echipamentului sau altor instrumente utilizate 
sau deținute, cu intenție de utilizare în săvârşirea infracțiunilor stipulate în 
convenție. 

În acest sens, România a încheiat şi va trebui să încheie tratate bilaterale 
şi multilaterale, acorduri sau înţelegeri, pentru a îmbunătăţi într-un mod eficient 
cooperarea internațională. 

Conform Convenţiei, fiecare stat-parte va lua masurile care se impun 
pentru a-şi realiza propria jurisdicție pentru infracțiunile stabilite, la comiterea 
pe teritoriul acelui stat, la bordul unui vas care navighează sub steagul său 
național, sau la bordul unei aeronave înregistrată sub legile acelui stat, la 
momentul comiterii. 

Convenţia împotriva crimei organizate stipulează metode şi mijloace de 
rezolvare a problemelor legate de extrădare şi asistenţa mutuală legală, precum 
şi tehnici de investigare specială, transfer de proceduri represive, evidență 
penală şi protecție a martorilor şi victimelor. 

Documentele Convenţiei fac aprecieri pertinente în legătură cu măsurile 
care permit cooperarea cu autorităţile însărcinate să aplice legea, în sensul 
promovării de către Statele-părți a metodelor adecvate pentru obţinerea 
informațiilor şi declarațiilor de la persoane care doresc sa coopereze în 
investigații şi condamnarea faptelor infracționale. 

Conform Convenţiei, România, în calitate de stat-parte, va lua în 
considerare încheierea de acorduri bi şi multilaterale, sau înţelegeri pentru 
cooperare directă între agențiile însărcinate cu aplicarea legii, ţinând cont de 
legile naționale şi sistemele administrative ale celorlalte state-parte. România 
va trebui să stabilească şi să mențină canale de comunicaţii între autoritățile 
competente, incluzând, desemnarea, unei autorităţi — acolo unde este necesar —, 
care să faciliteze securitatea şi —, dacă este necesar —, schimbul rapid de 
informații legate de anumite infracțiuni descoperite, dacă se apreciază că ele au 
legătură cu alte activități criminale. 

Art. 20 din Convenţie acordă o atenţie deosebită colectării şi schimbului 
de informaţii pe probleme de crimă organizată. România trebuie să ia în 
considerare, cu sprijinul comunităţii ştiinţifice, tendinţele rezultate în urma 
analizelor de crimă organizată pe teritoriul propriu, împrejurările în care 
operează grupurile de profesionişti implicate şi tehnicile de comunicare 
folosite. 

Secretarul General ONU, beneficiind de asistenţa Institutului pentru 
Infracţiuni Interregionale, de Cercetări ale Justiţiei şi alte instituţii specializate 
în prevenirea infracțiunilor şi de cea a reţelei „Programul de Justiţie Penală”, va 
trebui să colecteze şi să analizeze informaţii publice şi rezultate din cercetări 
referitoare la crima organizată. De asemenea, va trebui să studieze tendinţele 

globale ale acestui fenomen şi să pregătească elaborarea de politici şi măsuri 
pentru prevenirea şi controlul crimei organizate. 

O importanţă deosebită este acordată pregătirii şi asistenţei tehnice, prin 
inițierea, dezvoltarea sau perfecționarea de către fiecare stat-parte a unui 
Program special de pregătire pentru personalul însărcinat să aplice legea. 
Aceasta include judecători, magistrați, lucrători vamali şi alte categorii de 
persoane însărcinate să prevină şi să controleze infracțiunile prevăzute în 
Convenţie. 

Programele trebuie să se refere, în special, la: 

e metode utilizate în prevenirea, descoperirea şi combaterea 
infracțiunilor stabilite în convenţie; 

e rute şi tehnici utilizate de către persoanele suspectate de implicare în 
infracțiunile stabilite de Convenţie, inclusiv în statele de tranziție şi 
contramăsurile adecvate; 

e monitorizarea importului şi exportului de contrabandă; 

e descoperirea şi monitorizarea procedeelor de transfer a produselor şi 
a proprietăților derivate din infracțiunile prevăzute de Convenţie, a 
instrumentelor utilizate în comiterea de asemenea infracțiuni (pentru transfer, 
ascundere sau deghizare); 

e colectare de date; 

e control tehnic în zone comerciale libere şi porto-franco; 

e echipament şi tehnici moderne ale forţelor însărcinate să aplice legea, 
inclusiv supraveghere electronică, livrare supravegheată şi operaţiuni acoperite; 

e metode utilizate în combaterea activităților crimei organizate 
transnaționale, comise în cyberspaţiu/ reţele de telecomunicaţii şi alte forme de 
tehnologie modernă; 

e metode utilizate pentru protejarea victimelor şi martorilor. 

România va promova măsuri adecvate, care să faciliteze extrădarea şi 
asistența mutuală legală. Aceste măsuri pot include un program de pregătire şi 
schimburi de personal între autoritățile centrale sau agenţiile cu responsabilități 
în domeniu. În baza înțelegerilor bi şi multi laterale existente, statul român îşi 
va intensifica eforturile pentru optimizarea activităților operaționale şi de 
pregătire, împreună cu Organizația Internaţională a Poliției Criminale şi 
Consiliul de Cooperare a Vămilor. Convenţia pune accent pe măsurile 
legislative şi administrative, de prevenire, la nivel naţional, a crimei organizate 
ŞI a corupției. 

În acest scop, se propune luarea în considerare a progreselor înregistrate 
la reducerea oportunităţilor sociale, legislative, culturale, administrative şi 
tehnice, de care se bucură organizațiile criminale, în timpul comiterii unor 
infracțiuni profitabile şi în descoperirea circumstanțelor care determină 
grupurile marginalizate să devină vulnerabile, îmbrăţişând o viitoare carieră 
infracțională. 

Totodată, Convenţia cere fiecăruia dintre statele-părţi, deci şi României, 
să ia în calcul: 

e efectuarea unei analize privind tendinţele crimei organizate 
transnaționale şi realizarea de informări permanente asupra modului de 
manifestare a acesteia pe teritoriile lor; 

e dezvoltarea de proiecte naționale în scopul prevenirii crimei 
organizate transnaţionale; 

e iniţierea şi promovarea de măsuri eficiente pentru prevenirea crimei 
transnaționale. 

Foarte importantă, în lupta împotriva crimei organizate, este şi 
prevenirea, la nivel internaţional, a infracțiunilor în domenii incluse în 
Convenţie, referindu-se la: 

e stabilirea focarului; 

e schimbul de informații asupra cauzelor şi tendinţelor crimei 
organizate transnaţionale şi în legătură cu cele mai bune practici pentru 
prevenirea acesteia; 

e participarea la proiecte internaționale, vizând prevenirea crimei 
organizate. 

România este obligată să ia măsurile necesare, inclusiv legislative şi 
administrative, în conformitate cu principiile fundamentale ale sistemului legal 
național, pentru a asigura implementarea obligațiilor ce-i revin din această 
Convenţie, în scopul prevenirii şi combaterii crimei organizate transnaționale. 

Convenţia stabileşte modul de comunicare dintre statele-părți şi de 
cooperare în vederea punerii la punct a unui program de monitorizare 
sistematică a implementării măsurilor prevăzute de aceasta pentru combaterea 
crimei organizate. Asigurarea bunei desfăşurări a activităților Convenţiei se 
realizează cu ajutorul Centrului de Prevenire a Infracțiunilor Internaţionale al 
Secretariatului Naţiunilor Unite, care funcționează ca Secretariat al Convenţiei. 

În acest sens, Secretariatul are următoarele atribuţii: 

e centralizează rapoartele pe care le supune atenţiei şi dezbaterii 
conferinței; 

e facilitează acordarea de asistenţă, la cerere, părților, în special 
statelor în curs de dezvoltare, pentru culegerea şi comunicarea informaţiilor 
solicitate, în conformitate cu prevederile Convenţiei; 

e asigură coordonarea necesară cu secretariatele altor organisme 
internaționale importante; 

e asistă statele-părți, la cerere, în analizarea cauzelor şi tendinţelor 
crimei organizate transnaționale; 

e înființează o bază de date cu cele mai bune practici dezvoltate de 
statele-părți pentru prevenirea crimei organizate transnaționale; 

e înfiinţează o reţea cu persoanele de contact din statele-părți şi, când 
este cazul, facilitează organizarea de întâlniri între acestea; 

e promovează şi facilitează organizarea de seminarii şi conferinţe, 
pentru alţi experți naționali, pe tema prevenirii crimei organizate transnaționale; 

e promovează sau facilitează dezvoltarea de către statele-părți a unor 
proiecte-pilot internaționale şi, acolo unde este cazul, evaluează aceste proiecte. 


4. Acordul de cooperare pentru prevenirea şi combaterea 
infracţionalităţii transfrontaliere 


Acest document a apărut din necesitatea guvernelor semnatare de a lărgi 
şi diversifica relațiile de cooperare în cadrul programului „Iniţiativa de 
cooperare în sud-estul Europei” (SECI), fiind ratificat de România prin Legea 
nr. 208/1999. 

Totodată, s-au avut în vedere şi alte determinări, ca: 

e importanța legăturilor comerciale dintre părți, în dezvoltarea 
armonioasă a raporturilor în acest domeniu; 

e interesul reciproc în combaterea infracțiunilor transfrontaliere şi în 
dezvoltarea unei mai strânse cooperări regionale în aplicarea legislaţiei; 

e amenințările serioase pentru suveranitatea părților şi pentru comerțul 
legal, cauzate de infracțiunile care se comit la granițele acestora; 

e prejudicierea intereselor economice, fiscale şi comerciale ale 
respectivelor state, prin săvârşirea infracțiunilor transfrontaliere. 

Acordul reprezintă un angajament de dezvoltare a cooperării în cel mai 
înalt grad între autoritățile cu atribuţii legale specifice. România şi celelalte 
state semnatare, prin autoritățile desemnate, îşi vor acorda asistenţa reciprocă, 
în ceea ce priveşte prevenirea, descoperirea, investigarea, aducerea în fața 
Justiţiei şi sancţionarea făptuitorilor. 

Pentru creşterea eficientei prevenirii, descoperirii, investigării şi 
aducerii în fața justiţiei a infractorilor, România şi statele participante SECI vor 
face schimb de informaţii, şi vor analiza, prin parteneriatul dintre autoritățile lor 
cu atribuţii în aplicarea legii, cu Secretariatul General Interpol şi Organizația 
Mondială a Vămilor. Informaţiile privind infracționalitatea transfrontalieră vor 
fi furnizate la cerere sau din proprie iniţiativă. 

România va acorda asistență sub formă de informaţii: 

e la cerere, pentru a asigura punerea în aplicare a legislaţiei şi a 
reglementarilor naționale de evaluare exactă a drepturilor vamale şi a taxelor 
impuse de către părți; 

e la cerere sau din proprie iniţiativă, incluzând şi nelimitându-se la 
metode şi tehnici de examinare a pasagerilor şi mărfurilor, aplicarea cu succes a 
mijloacelor şi tehnicii în lupta contra fraudelor, noi metode folosite în 
comiterea infracțiunilor. 

Acordul stipulează acţiunile ce fac obiectul cooperării României cu 
celelalte părți şi care se referă la: 

e facilitarea unei coordonări eficiente; 

e stabilirea şi menținerea canalelor de comunicare, pentru facilitarea 
asigurării şi schimbul rapid de informații; 

e asigurarea reciprocă, după caz, a oricărui alt tip de asistență tehnică, 
prin schimb de cunoştinţe profesionale, ştiinţifice şi tehnice; 

e evaluarea şi testarea noilor echipamente sau proceduri; 

e orice alte probleme administrative generale, care pot necesita 
periodic acțiuni comune; 

e punerea în practică a metodelor de livrări controlate, în conformitate 
cu legislația națională a parților interesate. 

La cerere, părțile se vor informa reciproc asupra legalităţii importului de 
mărfuri exportate de pe teritoriul celeilalte părți pe teritoriul uneia dintre ele. 
România, ca parte solicitată, va acorda, la cerere, în măsura în care este abilitată 


'5 Buletin de Informare şi Documentare, nr. 4/2000, Editura M.I., pag. 22 şi următoarele. 

şi în limita resurselor disponibile, în conformitate cu legislația naţională, 
informaţii referitoare la: 

e persoanele cunoscute sau suspecte de către autoritatea solicitantă de a 
fi comis infracțiuni transfrontaliere, în special cele care intră şi ies de pe 
teritoriul său; 

e bunurile aflate în curs de transport sau depozitate, identificate de 
către autoritatea solicitantă ca făcând obiectul unei activități de trafic 
clandestin, cu destinaţia în teritoriul său; 

e mijloacele de transport suspectate a fi fost folosite la comiterea unor 
fraude pe teritoriul părții solicitante. 

România şi celelalte state semnatare ale Acordului îşi vor furniza 
reciproc informații cu privire la activitățile ce pot duce la apariţia infracțiunilor 
transfrontaliere, la cerere sau din proprie inițiativă. În situaţii care pot provoca 
daune substanțiale economiei, sănătăţii publice, securităţii publice sau oricăror 
alte interese vitale ale celeilalte părți, o parte va putea furniza aceste informații, 
în măsura posibilităților, fără cerere specială. 

Cu condiţia respectării legislaţiei naționale, părțile pot să dispună de 
bunurile, veniturile şi mijloacele confiscate, ca urmare a activităţii de asistență 
oferită în baza prevederilor prezentului Acord. De asemenea, părțile pot 
transfera bunurile, veniturile sau mijloacele confiscate ori veniturile rezultate în 
urma vânzărilor către cealaltă parte, în condițiile stabilite de comun acord. 

Acordul stipulează confidențialitatea informaţiilor şi protecţia datelor 
personale. Informaţiile obţinute în conformitate cu prevederile Acordului vor fi 
folosite numai în scopurile menţionate de acestea şi în condițiile stabilite de 
autoritatea solicitată. România va fi responsabilă, în conformitate cu propria 
legislație, pentru daunele provocate unei persoane, ca rezultat al unei erori de 
drept sau de fapt, în datele transmise la Centrul SECI. 

Autoritatea solicitată din România va furniza, la cerere, copii 
autentificate ale dosarelor, documentelor şi altor materiale referitoare la 
infracțiunile transfrontaliere. În cazul în care autoritatea solicitantă nu cere în 
mod expres originale sau copii autentificate, autoritatea solicitată poate 
transmite informații computerizate sub orice formă. Acordul precizează, de 
asemenea, limitele autorizării martorilor şi experților în proceduri juridice şi 
administrative, persoanelor oficiale reprezentând autoritatea solicitată şi 
obligaţiile României, ca parte solicitantă. 

România este obligată, conform art. 78 din Acord, să desemneze un 
Punct național unic de contact iniţial, care va transmite şi va primi cererile şi va 

difuza detaliile de contact prin Secretariatul Central SECI. Comunicarea 
cererilor se va face în scris, direct de către autoritățile desemnate, în limba 
engleză sau în altă limbă acceptată de autorităţile româneşti. În situaţii urgente, 
pot fi acceptate şi cereri verbale, cu condiţia de confirmare scrisă, în maxim 48 
de ore. 

Autoritatea solicitată din România are obligaţia de a lua măsurile 
necesare pentru a soluţiona cererea şi se va strădui să întreprindă orice acțiune 
utilă în acest scop. Dacă nu prezintă competenţă pentru rezolvarea cererii, va 
lua măsuri pentru soluționarea acesteia ca şi când ar acţiona pe cont propriu, în 
conformitate cu legislaţia statului, avizând autoritatea solicitată în acest sens. 
La cerere, autoritatea română solicitată va autoriza, dacă este posibil şi în 
conformitate cu legislația națională, ca persoanele oficiale ale părții solicitante 
sa fie prezente pe teritoriul statului român, pentru a asista la soluţionarea acelei 
cereri. 

României îi revin îndatoriri şi în privința implementării Acordului, prin 
constituirea Comitetului Comun de Cooperare, organul instituțional suprem al 
centrului SECI, cu sediul la Bucureşti. Conform art. 13 din Acord, la Bucureşti 
s-a înființat Centrul Regional al Inițiativei de Cooperare în sud-estul Europei 
pentru combaterea infracționalităţii transfrontaliere. SECI acţionează conform 
cartei de organizare şi funcționare, adoptată de statele semnatare din Acord, ca 
parte integrantă. 

Guvernul României îndeplineşte calitatea de depozitar al acestui 
Acord. 


5. Convenţia penală privind corupţia 


Convenţia penală privind corupția, adoptată de Sesiunea Adunării 
Parlamentare a Consiliului Europei desfăşurată la Strasbourg, a fost semnată de 
România la 27 ianuarie 1999. 

Aceasta este rodul întâlnirii şefilor de stat şi de guvern din țările 
membre ale Consiliului Europei, de la Strasbourg, la 10-11 octombrie 1997. 
Aici s-a decis căutarea unor răspunsuri comune la sfidările pe care extinderea 
corupției le reprezintă şi s-a adoptat un plan de acţiune care să promoveze 
cooperarea în lupta contra corupției, inclusiv în depistarea legăturilor cu crima 
organizată şi spălarea banilor. 

Tot aici s-a hotărât abilitarea Comitetului Miniştrilor să încheie lucrările 
de elaborare a unor instrumente juridice internaționale, în conformitate cu 

Programul de acţiune contra corupției, adoptat în noiembrie 1996, la 
recomandarea celei de-a XIX-a conferinţe a miniştrilor europeni ai justiţiei (La 
Valette, 1994)'*. Convenţia atrage atenţia statelor asupra amenințării pe care o 
constituie corupția pentru democrație şi pentru respectarea principiilor de drept 
şi a drepturilor omului şi asupra faptului că aceasta subminează principiul bunei 
administrări, al echitaţii şi justiţiei sociale, împiedică dezvoltarea economică şi 
pune în pericol stabilitatea instituțiilor democratice, precum şi fundamentele 
morale ale societăţii. 

Acest document apreciază contribuţia la ameliorarea înțelegerii şi 
concertării la nivel internaţional a acțiunilor împotriva corupției derulate de 
Naţiunile Unite, Banca Mondială, Fondul Monetar Internaţional, Organizaţia 
Statelor Americane, OCDE şi Uniunea Europeană. Statele semnatare ale 
convenției sunt convinse că eficacitatea luptei împotriva corupției obligă la o 
cooperare penală internațională intensificată, rapidă şi adaptată. 

Aceasta incumbă respectarea şi aplicarea unor principii generale şi 
măsuri adecvate în materie de drept penal atât de către România, cât şi de către 
celelalte state semnatare. 

Potrivit Convenţiei, cooperarea României cu alte state în privința 
investigațiilor şi procedurilor se va conforma prevederilor instrumentelor 
internaționale pertinente, în materie penală sau ale angajamentelor de 
uniformizare a legislaţiei, precum şi ale dreptului național. Documentul tratează 
problemele de cooperare internațională, prezentând modul de aplicare a 
masurilor de întrajutorare, extrădare şi comunicare de informaţii spontane. 

Conform cu dispoziţiile Convenţiei, părțile îşi acordă ajutor reciproc, 
pentru a trata fără întârziere cererile provenind de la autorităţile abilitate, în 
virtutea legilor lor naţionale, să desfăşoare urmărirea penală în cazul 
infracțiunilor din câmpul de aplicare respectiv. 

Întrajutorarea poate fi refuzată dacă partea solicitată consideră că 
acceptarea cererii ar putea atinge interesele fundamentale, suveranitatea 
națională, securitatea naţională sau ordinea publică. Nu se va putea invoca 
secretul bancar pentru a se justifica refuzul de cooperare, în virtutea capitolului 
IV din Convenţie. 


14 Hurdubaie, loan — Cooperarea Judiciară Europeană, Vol. 2, Editura M.A.I., 2003, pag. 88 şi 
următoarele. 

Referitor la extrădare, infracțiunile din câmpul de aplicare al prezentei 
convenții sunt considerate ca incluse în orice tratat de extrădare între părți, aflat 
în vigoare, ca orice infracțiune care determină extrădarea. Părțile se angajează 
să includă aceste infracţiuni în orice tratat de extrădare pe care îl încheie, ca 
infracțiuni de extrădare. 

Dacă o parte, care subordonează extrădarea existenţei unui tratat, 
primeşte o cerere de extrădare de la o parte cu care nu a încheiat un astfel de 
tratat, poate considera prezenta Convenţie ca fiind baza legală de extrădare 
pentru toate infracțiunile stabilite în ea. Părțile care nu subordonează extrădarea 
existenței unui tratat recunosc infracțiunile stabilite conform prezentei 
Convenții, ca extrădare. Extrădarea este subordonată condițiilor prevăzute de 
dreptul părții solicitate sau de tratatele de extrădare aplicabile, inclusiv motivele 
pentru care partea solicitată poate refuza extrădarea. 

În legătură cu informaţiile spontane, o parte, fără a prejudicia propriile 
sale investigații sau proceduri, poate comunica unei alte parți informaţii despre 
fapte, fără cerere prealabilă, dacă consideră că pot ajuta partea beneficiară să 
angajeze sau să efectueze investigații sau urmăriri privind infracțiunile stabilite 
în virtutea prezentei Convenții. 

Conform prevederilor capitolului IV din Convenţie, părțile desemnează 
o autoritate centrală însărcinată să primească cereri formulate, să le răspundă, să 
le soluţioneze sau să le transmită autorităţilor competente. Autorităţile centrale 
comunică direct între ele. În caz de urgenţă, cererile de întrajutorare judiciară 
sau comunicările referitoare la ele pot fi trimise direct către autoritățile 
judiciare ale părții solicitate, inclusiv Ministerului Public. Trebuie transmisă 
simultan o copie la autoritatea centrală a părţii solicitate, prin intermediul 
autorităţii centrale a părţii solicitante. 

Orice cerere sau comunicare formulată în aplicarea celor enunțate mai 
sus poate fi prezentată prin intermediul Organizaţiei Internaţionale a Poliţiei 
Criminale (INTERPOL). Partea solicitată informează partea solicitantă fără 
întârziere, despre urmarea dată imediat unei cereri formulate în virtutea 
prezentului capitol şi despre rezultatul definitiv al acesteia. Partea solicitată 
informează partea solicitantă, de asemenea, fără întârziere, despre toate 
circumstanţele care fac imposibilă luarea masurilor solicitate, sau care riscă o 
întârziere considerabilă. 

Perfecționarea cooperării interstatale în combaterea crimei organizate şi 
a corupției implică un proces complex de integrare, într-un sistem cu două 
componente fundamentale: legislaţia în domeniu şi instituțiile specializate. 

Scopul acestei lucrări nu este acela de a polemiza în mod inadecvat, ci 
de a realiza o scurtă trecere în revistă a elementelor acestui sistem şi de a face 
unele comentarii pe marginea acestora. 

Ca o concluzie, pentru acest subiect ar fi de reliefat faptul că la sfârşitul 
secolului XX şi începutul noului mileniu, inițiativele şi demersurile 
organizațiilor internaționale pentru perfecționarea cooperării interstatale în 
combaterea crimei organizate şi a corupției constituie oportunități esențiale 
pentru România şi structurile Ministerului Internelor şi Reformei 
Administrative. 


CAPITOLUL 7 


ORGANIZAȚII ȘI ORGANISME INTERNAŢIONALE ŞI 


NAŢIONALE CU ATRIBUȚII ÎN COMBATEREA CRIMEI 
ORGANIZATE 


1. Modalităţi juridice de cooperare 


Pe măsură ce crima organizată a câştigat şi câştigă tot mai mult teren, a 
fost şi este imperios necesară intervenţia tot mai hotărâtă a statelor de drept 
pentru contracararea acestui fenomen periculos, care tinde din ce în ce mai 
serios să devină un mod de viață, în anumite condiţii şi pentru anumite categorii 
de persoane. Orice intervenţie eficientă în condițiile date presupune crearea 
unui cadru juridic corespunzător şi a unui cadru instituţional adecvat. Acestea 
sunt de altfel, şi motivele pentru care, în cele ce urmează, ne vom ocupa de 
aceste probleme. 

Ca mijloace juridice, statele au la dispoziţie convențiile sau tratatele 
bilaterale, zonale sau multilaterale cu caracter de reciprocitate. 


1.1. Preocupări ale Organizaţiei Naţiunilor Unite 


Combaterea crimei organizate a preocupat comunitatea internațională pe 
măsură ce fenomenul a fost perceput în diferitele sale forme de manifestare. 
Sesizând pericolul social ce-l reprezintă, statele lumii, la nivel global, 
continental şi regional, au căutat diverse formule de combatere. Dacă inițial 
sfera acestor acțiuni s-a regăsit în principal în mijloace naţionale de combatere, 
extinderea fenomenului a făcut ca organisme guvernamentale şi 
neguvernamentale să îşi dea mâna până la cel mai înalt nivel pentru cunoaşterea 
în primul rând a fenomenului şi apoi pentru găsirea căilor şi mijloacelor de 
contracarare. 

Dacă la început au existat rețineri legate de regimul politic al unor state, 
de sfera frontierelor, de principiile din dreptul penal naţional, acestea, prin 
voință politică, au fost înlăturate pe rând, pentru găsirea unor soluții optime 

privind conceptul general de combatere şi pentru crearea de organisme 
internaționale, continentale şi regionale, apte să pună în practică măsurile 
adoptate. 

Amploarea fenomenului a făcut ca, sub egida O.N.U., preşedinţii de 
state să se întâlnească la cel mai înalt nivel şi să-şi exprime poziția față de 
pericolul social ce amenință siguranța națională. 

Dintre multiplele reuniuni ce s-au desfăşurat, se evidențiază Reuniunea 
Ministerială de la Napoli din 1994, unde a fost adoptat Planul Mondial de 
Acţiune contra Criminalităţii Transfrontaliere Organizate, din ale cărui 
prevederi se impun a fi reținute următoarele: 

a) Comunitatea internaţională trebuie să se pună de acord asupra unei 
definiții comune a conceptului de criminalitate organizată pentru a face mai 
omogene măsurile luate la nivel național şi mai eficace cooperarea 
internațională. 

b) Pentru combaterea efectivă a criminalităţii organizate, comunitatea 
internațională trebuie să țină cont de caracteristicile sale structurale şi metodele 
specifice pentru a elabora strategii, politici, legi sau alte măsuri. Deşi nu se 
constituie într-o definiţie juridică sau exhaustivă a fenomenului, elementele 
următoare permit a caracteriza crima organizată: 

e organizare de grupuri cu scopuri de activități criminale; 

e legături ierarhice sau relații personale care permit anumitor indivizi 
să conducă grupul; 

e recurgerea la violență; 

e intimidare şi corupţie în vederea realizării de profituri sau pentru a 
obține sechestru pe teritorii sau piețe; 

e spălarea profiturilor ilicite atât în sensul unei activităţi criminale cât 
şi pentru infiltrarea economiei legale; 

e potenţial de expansiune în orice nouă activitate şi dincolo de 
frontierele naționale; 

e cooperarea cu alte grupuri criminale organizate transnaţional. 

c) Pentru a detecta, preveni şi combate într-o manieră judicioasă 
activitățile criminale transnaţionale organizate, comunitatea internațională 
trebuie să întărească cunoaşterea organizațiilor criminale şi a dinamicii lor. 
Statele trebuie să strângă, să analizeze şi să difuzeze statistici şi informaţii 
viabile asupra acestui fenomen. 

d) Fiecare stat trebuie să studieze experienţa statelor care au fost 
obligate să facă față criminalităţii organizate şi să interpreteze informaţiile 

reieşite din studiul şi analiza structurii şi activităților criminale ale acesteia 
pentru a încerca să elaboreze principii directoare care i-ar putea fi utile pentru 
determinarea măsurilor legislative în materie de drept penal şi procedură 
penală, dispoziții regulamentare şi structuri organizatorice care sunt necesare 
pentru a preveni şi combate acest fenomen. 

e) Statele trebuie să examineze, dacă este cazul, posibilitatea de a 
adopta reglementări legislative care să consacre ca infracțiune „participarea la 
o organizaţie criminală sau o asociaţie de răufăcători” şi să instaureze o 
responsabilitate penală pentru persoanele fizice implicate în astfel de structuri, 
pentru a întări capacitatea de luptă contra criminalităţii organizate în interiorul 
frontierelor lor şi pentru a îmbunătăţi cooperarea internațională. 

f) Statele trebuie să asigure condiţiile ca Justiţia penală să dispună de 
structuri şi mijloace suficiente pentru a face față activităților complexe ale 
criminalității organizate, în primul rând garanţii contra corupției, intimidării şi 
violenței. 

g) Pentru combaterea eficace a criminalităţii organizate, statele trebuie 
să depăşească codul de tăcere şi intimidare. Ele trebuie să examineze 
posibilitatea recurgerii la tehnici viabile de strângere de probe, cum ar fi: 
supravegherea electronică; operațiunile clandestine şi livrările supravegheate, 
când aceasta este prevăzută în legislaţia națională şi cu respectarea deplină a 
drepturilor individuale şi, în special, a dreptului la respectul vieții private şi sub 
rezerva, dacă este cazul, a unei supervizări judiciare. Importante sunt şi 
măsurile vizate să încurajeze membrii organizaţiilor criminale să coopereze şi 
să depună mărturie, în special, programele de protecție a martorilor şi 
familiilor, iar în limitele impuse de legislaţia naţională, de un tratament mai 
favorabil, ca recompensă pentru colaborarea în derularea cercetărilor şi 
judecății. 

h) Statele trebuie să se străduiască, atunci când este justificat, să 
creeze celule speciale de cercetare şi să le doteze pentru cunoaşterea 
aprofundată a caracteristicilor structurale şi a metodelor de funcționare a 
grupurilor criminale organizate. Statele trebuie, de asemenea, să se străduiască 
să asigure membrilor acestor celule formarea şi resursele necesare, în scopul ca 
aceştia să-şi poată concentra eforturile asupra strângerii şi analizei informaţiilor 
asupra criminalității transnaţionale organizate. 

i) Statele trebuie să pună la punct programe educative pentru crearea 
unei culturi de moralitate, legalitate şi să elaboreze şi să aplice măsuri destinate 

să aducă la cunoştinţa publicului efectele nefaste ale criminalităţii organizate şi 
să obțină ataşamentul comunităţii în sprijinirea eforturilor naţionale şi 
internaționale de luptă contra criminalităţii organizate. 

j) Statele trebuie să examineze posibilitatea adaptării măsurilor de 
restituire sau de indemnizaţie adecvate în favoarea victimelor criminalității 
organizate, în conformitate cu dispozițiile Declarației de principii fundamentale 
de Justiţie, referitoare la victimele criminalităţii şi victimele abuzului de putere, 
adoptată de Adunarea Generală prin rezoluţia sa nr. 40/30 din 29 noiembrie 
1985. 

k) O.N.U. şi organizațiile mondiale şi regionale competente trebuie, 
dacă este necesar, să pună la punct modele şi directive practice în materie de 
drept material şi de drept procesual bazându-se pe experienţa şi cunoştinţele 
specializate ale statelor şi pe contribuțiile organizaţiilor interesate. O.N.U. şi 
aceste organizaţii trebuie, de asemenea, să ajute statele, la cererea lor, să 
examineze şi să evalueze legislația lor, să planifice şi să întreprindă reforme, 
ținând cont de practicile existente şi tradițiile culturale, juridice şi sociale. 

Din însuşi textul documentului prezentat mai sus, ca de altfel şi din cel 
al Convenţiei Naţiunilor Unite împotriva criminalității transnaționale organizate 
— care a fost deschisă, spre semnarea, tuturor statelor, din 12 până în 15 
decembrie 2000 la Palermo şi, în continuare, la sediul O.N.U., până la 12 
decembrie 2002 —, rezultă necesitatea armonizării legislaţiilor naţionale în 
materie de drept penal şi procedural, ca o garanție viabilă în lupta comună 
împotriva flagelului comun. 

Anvergura şi pericolul social deosebit al actelor de crimă organizată şi 
de corupţie (ca factor favorizant al acestora) au determinat reacţii preventive 
adecvate şi extinderea preocupărilor organismelor abilitate de a contracara în 
plan național şi internațional acest adevărat flagel. 

Datele şi informaţiile transmise pe diferite canale atestă adevăratele 
dimensiuni ale preocupării organismelor politice şi economice internaţionale, 
create între anii '50-'60 pe bătrânul continent, de a propaga apărarea valorilor 
reale ale democraţiei, statului de drept şi drepturilor omului. 


1.2. Preocupări ale Consiliului Europei 


În mod cu totul deosebit, Consiliul Europei şi-a asumat responsabilitatea 
acordării de asistență democraţiilor în formare apărute în spațiul Central şi 
Est-European în urma abolirii sistemelor totalitare, susținând coerenţa 

proceselor de construcție a unor democrații autentice şi a unor justiții 
independente, de armonizare a legislației penale şi cooperare interstatală în 
domeniul combaterii criminalității, ajungând să reunească majoritatea statelor 
europene, precum şi Statele Unite ale Americii, Israelul şi Japonia ca 
observatori. 

Consiliul Europei militează pentru realizarea unității regionale, prin 
întărirea democrațiilor pluraliste şi apărarea drepturilor individului, căutarea 
unor soluții comune pentru problematici cu care se confruntă societatea 
contemporană, cultivarea şi accentuarea conştiinţei identităţii valorilor 
culturale. 

Devenit astăzi un adevărat „laborator de idei” european şi una dintre 
principalele „întreprinderi de acorduri internaționale”, Consiliul Europei a 
elaborat şi adoptat convenţii şi acorduri precum şi numeroase alte 
recomandări!. Necesitatea existenţei unei asemenea organizaţii, care girează 
relaţiile comunitare şi interstatale prin intermediul unor tratate multilaterale, nu 
mai este contestată de nimeni. Ea realizează o imagine tonifiantă prin 
progresele înregistrate în domeniile respectării drepturilor omului, securității 
sociale, protecției mediului ambiant, dezvoltării conştiinţei culturale europene, 
promovării şi coordonării luptei împotriva criminalității transfrontaliere ş.a. 

Consiliul Europei militează pentru făurirea unui continent al libertății şi 
cooperării între toate naţiunile, apărând democraţia şi calitatea vieții 
europenilor, contribuind la edificarea unei Europe mai umane şi mai juste. 

Înainte de a ne referi la structurile Consiliului Europei cu atribuţiuni în 
domeniul prevenirii şi combaterii criminalității, consideram că este util să 
reamintim structura acestui organism politic European. 


$ 


1.2.1. Adunarea Parlamentară 


Adunarea Parlamentară (denumită până în anul 1974 Adunarea 
Consultativă) a reprezentat prima adunare europeană din istoria Europei, fiind 
cel mai larg forum, în care se exprimă, în toată libertatea sa, pluralismul politic 
al continentului nostru”. 


' Hurdubaie, loan — Spaţiul Penal Paneuropean din perspectiva Consiliului Europei, Editura 
Universal Plan, Bucureşti, 1999, pag. 49. 

? Hurdubaie, Ioan — Cooperarea Judiciară Europeană, Cadrul convenţional penal, vol. 1, Editura 
M.A.I., Bucureşti, 1999, pag. 49. 

Potrivit prevederilor art. 25 din Statutul Consiliului Europei, Adunarea 
Parlamentară se compune din 286 parlamentari (deputaţi sau senatori) şi din tot 
atâția supleanți, aleşi sau desemnaţi de parlamentele naţionale. Drept urmare, în 
adunare sunt reflectate toate curentele politice, proporțional cu încrederea 
acordată de cetățenii fiecărui stat membru, iar numărul de locuri de care 
dispune fiecare ţară este în raport de populaţia sa. 

Dezbaterile Adunării Parlamentare sunt, de regulă, publice 
desfăşurându-se în sesiuni ordinare şi extraordinare. 


1.2.2. Comitetul Miniştrilor” 


Comitetul Miniştrilor este un organism diplomatic format din miniştrii 
de externe ai statelor membre ale Consiliului Europei care adoptă, de regulă, în 
unanimitate, recomandări fără valoare obligatorie. Fiecare țară membră are câte 
un reprezentant în Comitetul Miniştrilor şi fiecare dispune de un vot. 

Comitetul Miniştrilor examinează din proprie inițiativă sau la 
recomandarea Adunării Parlamentare măsurile necesare realizării obiectivelor 
Consiliului Europei, inclusiv încheierea de acorduri şi convenţii şi adoptarea de 
către guverne a unei politici comune în chestiuni specifice. 


1.2.3. Secretariatul Consiliului Europei 


Secretariatul Consiliului Europei este un organism tehnic, constituit din 
secretarul general, un secretar general adjunct şi din personalul necesar punerii 
în aplicare a deciziilor Adunării Parlamentare şi ale Comitetului Miniştrilor. 

Funcţiile de secretar general, secretar general adjunct şi de membru al 
secretariatului au un caracter exclusiv internaţional, cei ce le ocupă fiind 
obligați prin statut să-şi afirme ataşamentul deplin faţă de Consiliul Europei, 
nelăsându-se influenţaţi de sentimente şi considerente de ordin naţional. 


1.2.4. Comitetul Mixt 


Comitetul Mixt este organismul de coordonare al Consiliului Europei 
care este format, în principiu, din 12 membri, 5 reprezentând Comitetul 
Miniştrilor, şi 7 Adunarea Parlamentară, între care Preşedintele Adunării, în 
calitate de preşedinte al comitetului. 


* Statutul Consiliului Europei, cap. 4. 

Comitetul este învestit cu atributul de a examina problemele comune ale 
celor două organe ale Consiliului Europei; să atragă atenţia acestora asupra 
problemelor ce prezintă un interes special; să facă propuneri pentru proiectele 
ordinii de zi a Comitetului Miniştrilor şi a Adunării Parlamentare; să examineze 
şi să propună măsurile susceptibile de a da un curs şi un efect practic 
recomandărilor formulate şi adoptate de cele două organe mai sus menţionate. 


1.2.5. Autorităţile specializate 


Autoritățile specializate sunt create ca urmare a negocierilor dintre 
membrii Consiliului Europei, cu competenţe specializate în domeniile 
economic, social, cultural, juridic, administrativ şi alte domenii conexe. 

Fiecare ţară membră este liberă să adere sau nu la o asemenea autoritate 
specializată europeană, cunoscută şi sub denumirea de comitet director 
european, formată din experți guvernamentali într-un anumit sector de 
activitate. Activitatea acestor autorități este coordonată de Consiliul Europei, 
care le adresează recomandări, se consultă cu ele iar când este cazul adresează 
recomandări statelor membre, în vederea sprijinirii activităţii lor. În acest 
context, la 10 iunie 1956, Comitetul Miniştrilor Consiliului Europei a adoptat 
Rezoluția (56)13 privind prevenirea crimei şi tratamentul delincvenţilor, ca 
urmare a propunerii guvernului turc de stabilire a unei cooperări în materie între 
Consiliul Europei şi Grupul consultativ european al Naţiunilor Unite. Drept 
urmare, în cursul celei de-a 52-a reuniuni desfăşurată în luna septembrie 1957, 
Comitetul Miniştrilor a aprobat un plan de acţiune în domeniul politicii 
criminale şi a hotărât ca, pentru îndeplinirea sa, să fie creat un comitet de 
experți, respectiv, Comitetul European pentru Probleme Criminale. 


1.3. Structuri ale Consiliului Europei cu atribuţii în domeniul 
prevenirii şi combaterii criminalităţii 


1.3.1. Comitetul European pentru Probleme Criminale 


Comitetul European pentru Probleme Criminale (prescurtat C.D.P.C. 
sau C.E.P.C.), creat în 1957, îşi bazează activitatea pe subcomitete şi grupuri de 
lucru şi acționează pentru realizarea unor proiecte de convenţii şi de rezoluții, 
transmise spre adoptare Comitetului Miniştrilor 

Activitatea C.E.P.C. (şi implicit a Consiliului Europei) vizează două 
aspecte de mare importanţă: armonizarea legislațiilor țărilor membre şi asistența 
juridică în materie penală. În acest ultim domeniu, C.E.P.C. a creat o operă 

importantă, constând în elaborarea a 16 convenţii şi 4 protocoale care depăşesc 
principiile tradiționale ale dreptului penal; prin intermediul lor, justiţia penală 
încetează de a se mai opri la frontierele naţionale; este pe cale de a fi creat un 
spațiu judiciar european. 

De asemenea, C.E.P.C. s-a implicat în cercetarea criminologică şi 
studierea repercusiunii acesteia asupra politicii criminale. În anul 1963, a fost 
creat Consiliul Ştiinţific Criminologic. Anual, începând din 1963, sunt 
organizate conferinţe şi colocvii de cercetări criminologice. 

Concomitent, C.E.P.C. acordă o atenție deosebită evoluţiei ideilor 
privitoare la justiţia penală şi tratamentul delincvenților, acordând prioritate 
mijloacelor preventive şi demersurilor pentru evitarea intervenţiei sistemului 
justiției penale în cazuri individuale minore, prin măsuri de dejudiciarizare, 
conciliere şi mediere, precum şi prin promovarea unor măsuri de înlocuire a 
pedepselor privative de libertate. 

Din anul 1980, Grupul de cooperare în materia luptei împotriva abuzului 
şi traficului ilicit de droguri (grupul Pompidou), constituit în 1971, la inițiativa 
fostului preşedinte francez Georges Pompidou, şi-a continuat activitatea în 
cadrul Consiliului Europei; în baza unor programe de lucru, stabilite pentru 
perioade de patru ani, aprobate de Conferinţa ministerială. 

În ultimii ani, Grupul a organizat conferințe ministeriale paneuropene 
asupra cooperării în problemele abuzului şi traficului ilicit de droguri, la care au 
luat parte şi reprezentanţi ai unor importante organizații internaționale (O.N.U.; 
O.I.P.C. — Interpol, O.M.S., 0.M.V.), soldate cu adoptarea unor Declaraţii 
Finale prin care sunt reiterate angajamentele statelor participante de a susţine 
cooperarea europeană în domeniu, în cadrul unei strategii globale, echilibrate şi 
multidisciplinare. 

C.E.P.C. a jucat un rol important şi în adoptarea Rezoluției privind 
Ansamblul de reguli minime pentru tratamentul deținuților şi a Recomandărilor 
privind Regulile penitenciare europene, în stabilirea unei poziții comune a statelor 
membre în problematica protecției victimei, în organizarea şi desfăşurarea 
conferințelor miniştrilor europeni ai justiției şi, de curând, ai celor de interne. 


1.4, Asistenţă juridică internaţională în materie penală 


Opera Consiliului Europei, în acest domeniu, s-a materializat prin 
elaborarea următoarelor documente cadru: 


Organizaţii şi organisme internaţionale şi naţionale cu atribuţii în combaterea crimei organizate 379 


1.4.1. Convenția europeană privind asistența juridică în materie penală 


În anul 1953, Comitetul Miniştrilor Consiliului Europei a dispus 
convocarea unui comitet de experți guvernamentali pentru a stabili principiile 
necesare procedurii de extrădare, în scopul de a fi cuprinse într-o convenție 
europeană. Experții au ajuns la concluzia că problema asistenţei judiciare în 
materie penală poate fi reglementată ca o chestiune conexă extrădării, 
propunând încheierea unei convenţii europene pe această problematică deosebit 
de importantă, cu şanse de izbândă mult mai mari decât cea privind instituția 
extrădării. După trei reuniuni ale Comitetului de experţi, proiectul Convenţiei 
europene privind asistenţa juridică în materie penală a căpătat susținerea 
necesară din partea statelor membre ale Consiliului Europei. 

Deschisă spre semnare la 20 aprilie 1959 şi intrată în vigoare la 12 iunie 
1962, Convenţia stipulează că asistența judiciară penală este independentă de 
instituția extrădării, putând interveni chiar în cazurile în care extrădarea ar fi 
refuzată. În acelaşi timp, asistenţa judiciară poate fi furnizată chiar şi pentru 
delicte şi, de regulă, dubla incriminare nu este cerută, cu excepția comisiilor 
rogatorii, în scop de percheziţie şi confiscare, când părțile pot deroga de la 
aceste reguli. 

Potrivit Convenţiei, asistenţa judiciară se acordă în orice procedură care 
vizează infracțiuni a căror reprimare este, în momentul solicitării, de 
competenţa autorităților judiciare ale părții solicitate, cu excepția hotărârilor de 
arestare în cazul condamnărilor şi infracţiunilor care îmbracă un caracter 
militar. De asemenea, asistența judiciară poate fi refuzată pentru infracțiuni 
politice sau conexe unor infracțiuni politice sau fiscale. 

Concomitent, un alt motiv de refuz al asistenței judiciare îl poate 
constitui aprecierea părții solicitate că executarea cererii este de natură să aducă 
atingere suveranităţii, securității, ordinii publice sau altor interese esențiale ale 
țării sale (ale statului, evident), incluzând şi interese de ordin economic. 

Convenţia reglementează modul de executare a comisiilor rogatorii care 
vizează audierea de martori, experți şi învinuiți, cercetarea la fața locului, 
percheziţiile şi confiscările de obiecte, instituie reguli privind transmiterea de 
obiecte, remiterea actelor de procedură şi a hotărârilor judiciare, prevede o serie 
de imunităţi pentru martorii şi experții citați să compară în faţa autorităților 
judiciare ale Părţii solicitante şi, de asemenea, statuează asupra modului de 
comunicare a datelor din cazierul judiciar şi a schimbului de informații privind 
condamnările. Totodată, Convenţia conţine prevederi referitoare la condiţiile pe 
care trebuie să le îndeplinească cererile de asistență judiciară, căile de 

transmitere a comisiilor rogatorii internaționale, denunțarea în scop de urmărire 
şi comunicarea condamnărilor. 

După intrarea în vigoare a Convenţiei, practica judiciară a statelor 
semnatare a impus adoptarea unor rezoluţii şi recomandări ale instanţelor 
Consiliului Europei menite să favorizeze aplicarea uniformă a prevederilor 
acesteia, respectiv: Rezoluţia (71) 43 din 14 decembrie 1971, Rezoluţia (77) 36 
din 2 decembrie 1977, Recomandarea R (80) 8 din 27 iunie 1980, 
Recomandarea R (83) 12 din 23 septembrie 1983 şi Recomandarea R (85) 10 
din 28 iunie 1985, toate adoptate de Comitetul Miniştrilor”. 


1.4.2. Protocolul adițional la Convenţia europeană privind asistența 
juridică în materie penală 


Conştiente de slăbiciunile de ordin practic ale Convenției menţionate, în 
privința reprimării infracțiunilor fiscale ce provoacă daune însemnate 
economiilor naționale, statele membre ale Consiliului Europei au considerat 
necesară completarea prevederilor Convenţiei printr-un Protocol adiţional, 
elaborat de un comitet de experţi şi adoptat de Comitetul Miniştrilor la 14 
martie 19785. Acesta prevede că asistenţa judiciară nu poate fi refuzată pentru 
simplul motiv că cererea priveşte o infracțiune pe care partea solicitată o 
consideră drept o infracțiune fiscală, modificând pe fond conţinutul Convenţiei. 
Totuşi, dat fiind că legile interne ale statelor membre diferă în ceea ce priveşte 
elementele constitutive ale infracțiunilor fiscale, protocolul precizează că dubla 
incriminare va fi considerată îndeplinită dacă infracţiunea corespunde unei 
infracțiuni de aceeaşi natură, conform legislației statului solicitat. 

Completată cu Protocolul său adițional, Convenţia reprezintă un model 
în domeniu, motiv pentru care a servit de referință la pregătirea proiectului 
Tratatului Tip Universal de asistență judiciară în materie penală, care a fost 
adoptat de cel de-al VIII-lea Congres al Naţiunilor Unite pentru prevenirea 
crimei şi tratamentul delincvenţilor din 1990. 


4 loan Hurdubaie, Spaţiul Penal Paneuropean din perspectiva Consiliului Europei, Editura 
Universal Pan, Bucureşti, 1999, capitolul 7. 
` Hurdubaie, loan — Cooperarea Judiciară Europeană, Op. cit., pag. 107 şi următoarele. 

1.4.3. Protocolul adițional la Convenţia europeană privind informaţia 
asupra dreptului străin 


La 17 iunie 1968, statele membre ale Consiliului Europei au semnat 
Convenţia europeană în domeniul informaţiei asupra dreptului străin, prin care 
a stabilit sistemul de asistență şi consultare juridică în materie civilă şi 
comercială, în domeniul procedurii civile şi comerciale şi al organizării 
juridice. "Țările semnatare au devenit conştiente de faptul că, pentru a uşura 
accesul la justiție şi al unor persoane defavorizate din punct de vedere 
economic, în scopul de a-şi susține mai bine drepturile lor, era necesară 
extinderea sistemului de asistenţă internațională în domeniul penal şi procesual 
penal. De aceea, la 15 martie 1978, a fost deschis spre semnare Protocolul 
adițional la Convenția europeană privind informaţia asupra dreptului străin, prin 
care Părțile Contractante se angajează să-şi furnizeze informaţii privind dreptul 
lor material şi procedural, organizarea juridică în domeniul penal, inclusiv date 
privind Ministerul Public, precum şi informaţii referitoare la executarea 
măsurilor penale. Cererile de informaţii pot proveni de la orice autoritate 
juridică competentă în materie de urmărire penală sau de executare a sentințelor 
definitive, nu numai în cursul unei proceduri de urmărire, dar chiar şi atunci 
când se are în vedere declanşarea unei astfel de proceduri. 

Protocolul prevede şi posibilitatea formulării unei cereri de informaţii în 
contul unor persoane defavorizate din punct de vedere economic, de către orice 
autoritate sau persoană care acţionează în cadrul unui sistem oficial de asistență 
juridică sau de consultaţie juridică. 


1.5. Extrădarea 


Problema extrădării s-a situat în atenţia forului internațional şi în special 
a Consiliului Europei încă de la începutul existenței acestuia. Astfel, prin 
Recomandarea 16 din 8 decembrie 1951, Adunarea Parlamentară a Consiliului 
Europei a sugerat măsurile pregătitoare ce trebuie luate în vederea încheierii 
unei Convenții europene de extrădare. Comitetul Miniştrilor a însărcinat un 
comitet de experți să examineze această recomandare, precum şi Recomandarea 
66 (1954) care i-a urmat, astfel încât în cursul lunii septembrie 1957, Convenția 
europeană de extrădare era deschisă spre semnare statelor membre ale 
Consiliului Europei. Semnată la Paris, la 13 decembrie 1957, Convenţia a intrat 

în vigoare la 18 aprilie 1960 şi a fost semnată de un număr de 36 ţări printre 
care şi România“. 

Convenţia reglementează obligaţia de extrădare, faptele pasibile de 
extrădare, cu excepția infracțiunilor politice, militare şi fiscale, problema 
extrădării resortisanţilor proprii, cazurile în care extrădarea poate fi refuzată sau 
nu este acordată, condiţiile pe care trebuie să le îndeplinească o cerere de 
extrădare, instituie regula specialități extrădării, ordinea de preferinţă în cazul 
concursului de cereri de extrădare, modalitatea de predare a extrădatului şi a 
obiectelor, problema tranzitării persoanei pe teritoriul unui stat terț, precum şi o 
serie de reguli procedurale. Convenţia a fost completată cu două protocoale 
adiționale. 

În vederea aplicării unitare a prevederilor Convenţiei şi a protocoalelor 
sale adiţionale, Comitetul Miniştrilor Consiliului Europei a adoptat o serie de 
recomandări şi rezoluții, dintre care menționăm Rezoluţia (75) 12, Rezoluţia 
(78) 43, Recomandarea R (80) 7, Recomandarea R (80) 9 şi Recomandarea R 
(86) 13. 

Cu ocazia semnării convenției şi a depunerii instrumentelor de ratificare, 
un număr de 22 țări, printre care şi România, au formulat declaraţii şi rezerve 
privind unele prevederi ale acestora. 

Prin Legea 80 din 9 mai 1997, ţara noastră a ratificat Convenţia 
Europeană de extrădare şi cele două protocoale, prilej cu care a făcut 
următoarele declaraţii şi rezerve: 

e cetățeanul român şi persoana căreia i s-a acordat drept de azil în 
România nu pot fi extrădaţi; 

e prin termenul „resortisant” se înţelege cetăţeanul român sau 
persoana care a obținut dreptul de azil în România; 

e în cazul în care se va solicita tranzitarea teritoriului României, pentru 
un cetățean român sau pentru o persoană care a obţinut drept de azil în 
România, cererea de tranzit va fi refuzată; 

e extrădarea va fi cerută şi, respectiv, acordată de România, în 
vederea urmăririi şi judecării, numai pentru fapte a căror săvârşire atrage, 
potrivit legislației părții solicitante, o pedeapsă privativă de libertate mai 
mare de 2 ani sau o pedeapsă mai severă, iar în vederea executării pedepsei, 


6 Ibidem, pag. 55 şi următoarele. 

numai dacă pedeapsa privativă de libertate este mai mare de un an sau mai 
severe. 


1.6. Supravegherea şi executarea hotărârilor judecătoreşti 


În acest domeniu deosebit de important al aplicării în practică a 
hotărârilor judecătoreşti, prin organismele sale specializate, Consiliul Europei a 
adoptat trei convenţii având ca obiect supravegherea persoanelor condamnate 
sau liberate condiționat, valoarea internaţională a sentințelor de condamnare şi 
transferarea persoanelor condamnate. 


1.6.1]. Convenția europeană pentru supravegherea persoanelor 
condamnate sau eliberate condiționat 


Elaborată de C.E.P.C. şi deschisă spre semnare la 30 mai 1964, 
Convenția urmăreşte instituirea unui sistem de cooperare internațională, 
susceptibil de a permite, pe teritoriul statului semnatar, punerea în aplicarea a 
măsurilor condiționale (suspendare, probare, eliberare anticipată sau măsuri 
analoge), concomitent sau posterior condamnărilor pronunțate într-un stat-parte 
la Convenţie”. 

Asistența internațională pe care această Convenție o reglementează 
facilitează prevenirea recidivei criminale, prin promovarea, dincolo de 
frontiere, a metodelor de amendament individual şi de reclasare socială în 
cadrul național. Prin elaborarea acestei Convenții, statele membre ale 
Consiliului Europei, afirmând voința lor de cooperare în lupta împotriva 
criminalității, consideră că sunt obligate, pentru orice decizie care emană de la 
unul din ele, să asigure, pe teritoriul celorlalte, reabilitarea socială a 
delincvenţilor condamnaţi sau puşi în libertate condiționată, respectiv punerea 
în executare a sancţiunilor penale, în cazul în care condițiile prescrise nu sunt 
satisfăcute. 

Cele 40 de articole ale Convenției, după ce enunță principiile 
fundamentale care stau la baza ei, prevăd că autoritățile Statului în care 
delincventul a fost condamnat sau liberat condiționat vor dispune de trei 
posibilități de acțiune: supravegherea, executarea condamnării şi desistarea în 
favoarea statului solicitat, şi enumără situațiile în care măsurile prevăzute de 
Convenţie nu pot fi refuzate. Sunt reglementate o serie de reguli comune şi 


7 Ibidem, pag. 131 şi următoarele. 

tipuri de proceduri referitoare la cererea de supraveghere, cererea de executare, 
suportarea cheltuielilor de urmărire şi de judecată, precum şi la cele legate de 
realizarea supravegherii şi executării. 

Prevederile Convenţiei au fost completate cu o serie de recomandări ale 
Comitetului Miniştrilor menite să faciliteze aplicarea acesteia, respectiv: 
Rezoluţia (70) 1 din 26 ianuarie 1970 privind organizarea practică a măsurilor 
de supraveghere, de asistenţă şi de ajutor penitenciar şi Recomandarea R (79) 
14 din 14 iunie 1979. 

Prin prevederile sale Convenţia formează un ansamblu de mare suplețe, 
care lasă statelor interesate largi posibilități de alegere în privința procedurilor 
şi în adaptarea măsurilor atât la exigenţele legilor lor naţionale, cât şi la cele ale 
practicii lor penale. 

Cu ocazia semnării sau depunerii instrumentelor de ratificare, au fost 
țări care au formulat unele declaraţii şi rezerve faţa de textul Convenţiei. 


1.6.2. Convenţia Europeană asupra valorii internaţionale a sentinţelor 
represive 


Deschisă spre semnare la 28 mai 1970, la Haga, cu ocazia celei de-a 
VI-a Conferinţe a miniştrilor de justiţie ai statelor membre ale Consiliului 
Europei, Convenţia Europeană asupra valorii internaționale a sentințelor 
represive consacră o serie de principii fundamentale şi anume: recunoaşterea, ca 
regulă generală, a sentinţelor represive străine; considerarea în concreto a 
dublei incriminări a faptelor în cele două state; prescripția sancțiunii să nu fie 
împlinită; amnistia împiedică, în anumite condiţii, recunoaşterea sentințelor 
pronunţate în străinătate; procedura utilizată în statul solicitant trebuie să fie 
conformă cu dispoziţiile Convenţiei Europene a Drepturilor Omului. 

Convenţia cuprinde dispoziţii generale privind executarea sentinţelor 
represive, condițiile în care poate fi cerută executarea unei sancțiunii, efectele 
transmiterii executării şi condițiile pe care trebuie să le îndeplinească cererile 
de executare a sentințelor. Pentru sentințele pronunţate în lipsa inculpatului, 
Convenţia prevede o cale de recurs deosebită şi anume opoziţia declarată în 
statul solicitat şi depusă fie în acest stat, fie în statul solicitant, care înlocuieşte 
căile de recurs obişnuite şi naţionale. Această cale de recurs reprezintă o 
dispoziție specifică dreptului european, întemeiată exclusiv pe prevederile 
acestei Convenții. 

Sunt reglementate, de asemenea, problemele măsurilor provizorii, 
procedura de „exeguatur ”, situația cererilor de executare în cazul unor amenzi 

sau confiscării unor sume de bani ori a unui obiect, efectele internaţionale ale 
sentințelor represive europene, mai precis ale principiului „non bis in idem”, 
precum şi luarea în considerare a sentinţelor represive europene. 

Convenţia conține şi trei anexe: prima enumără cele şase rezerve de care 
Statele Contractante se pot prevala; a doua conține lista infracțiunilor, altele 
decât cele penale, astfel cum sunt prevăzute în legislaţia franceză, germană, 
italiană şi olandeză; a treia cuprinzând ordonanţele penale din statele membre 
care în temeiul articolului 21 sunt asimilate sentinţelor represive europene. 

Pentru facilitarea aplicării în cele mai bune condiţii a Convenţiei, 
Comitetul Miniştrilor Consiliului Europei a adoptat Rezoluţia (75) 11 din 21 
mai 1975 privind cererile de urmat în procedura de judecată în absența 
prevenitului şi Recomandarea R (79) 13 din 13 iunie 1979. 

România a semnat această convenţie cu declarație şi rezervă consemnată 
în instrumentul de ratificare depus la 8 iunie 2000°. 


1.6.3. Transferarea persoanelor condamnate 


Convenţia asupra transferării persoanelor condamnate, deschisă spre 
semnare la 21 martie 1983, are ca obiect facilitarea transferului deținuților 
străini către țărilor lor de origine, creând o procedură simplă, rapidă şi suplă. 
Titulatura Convenţiei nu include şi adjectivul „europeană ”, tocmai pentru a 
permite ratificarea ei şi de către statele democratice neeuropene, dintre care 
două (Canada şi S.U.A.) au participat activ la elaborarea textului. 

Convenţia defineşte termenii fundamentali pentru mecanismul de 
transfer şi principiile generale pe care se bazează şi prevede condiţiile pe care 
trebuie să le îndeplinească transferarea, documentele necesare şi 
consimțământul  condamnatului, consecințele transferării, procedura 
„exequaturului”, reglementarea tranzitului condamnatului şi suportarea 
cheltuielilor legate de transferare. 

În vederea facilitării aplicării Convenției, Comitetul Miniştrilor a 
adoptat Recomandarea R (84) 11 din 29 iunie 1984, Recomandarea R (88) 13 
din 22 septembrie 1988 şi Recomandarea R (92) 18 din 19 octombrie 1992. 

Convenţia a fost semnată şi de România, iar unele ţări au formulat şi o 
serie de declaraţii şi rezerve. 


* Ibidem, pag. 173. 


386 Petru ALBU 


1.6.4. Transmiterea procedurilor represive 


Urmare Recomandării Adunării Parlamentare a Consiliului Europei din 
22 ianuarie 1965 privind reglementarea conflictelor de competență în materie 
represivă, Comitetul Miniştrilor a însărcinat C.E.P.C. cu elaborarea unui proiect 
de convenţie europeană în acest domeniu. La 15 mai 1970, Convenţia 
europeană asupra transmiterii procedurilor represive a fost deschisă spre 
semnare statelor membre”. 

Convenţia defineşte termenii de infracțiune şi sancțiune, stabileşte 
condițiile transmiterii hotărârilor, competenţa judiciară şi dreptul aplicabil, 
efectul cererii de urmărire asupra statului solicitant şi cele ale statului solicitat, 
valoarea cercetării şi instrucției (a probelor administrate), probleme legate de 
prescripţie, situația infracțiunilor în statul solicitat, pluritatea procedurilor 
represive şi principiul „non bis in idem”. 

În cele trei anexe, Convenţia enumără opt rezerve de care Statele 
Contractante pot face uz la depunerea instrumentelor de ratificare, aderare sau 
acceptare, cele două declaraţii pe care Statele Contractante le pot face în 
aplicarea articolului 41.1, respectiv lista infracțiunilor asimilate şi a 
infracțiunilor penale, astfel cum sunt prevăzute în Franța, Germania şi Italia. 

Convenţia a fost semnată până acum de 19 ţări, din care 8 au şi ratificat-o, 
iar 7 dintre ele au exprimat şi unele rezerve cu ocazia depunerii instrumentelor 
de ratificare. România nu a semnat încă această convenţie. 


1.7. Reguli speciale şi metode ale cooperării interstatale referitoare la 
anumite infracțiuni şi persoane 


1.7.1. Combaterea terorismului internaţional 


Izvorâtă din necesitatea luptei împotriva actelor teroriste tot mai 
frecvente şi tot mai violente, Convenţia europeană pentru reprimarea 
terorismului a fost deschisă spre semnare statelor membre ale Consiliului 
Europei la 27 ianuarie 1977". 

Convenţia modifică şi completează convențiile de extrădare care 
permiteau, limitat şi lacunar, luarea unor măsuri concrete împotriva 
criminalității de mare violență. Considerând că gravitatea şi consecințele actelor 


” Ibidem, pag. 185 şi următoarele. 
10 Ibidem, pag. 219 şi următoarele. 

teroriste sunt de aşa natură încât elementul lor penal primează asupra 
eventualelor aspecte politice ale acestora, Convenţia permite ca teroriştii să fie 
urmăriți şi pedepsiți atât timp cât se află pe teritoriul statelor membre ale 
Consiliului Europei. Pentru a cuprinde o arie cât mai largă de infracțiuni grave, 
Convenţia enumără infracțiunile care nu sunt considerate ca infracțiuni politice 
în vederea acceptării extrădării, precum şi infracțiunile conexe infracțiunilor 
politice şi cele inspirate de mobiluri politice. 

Pentru facilitarea cooperării internaţionale în materie antiteroristă, 
Convenţia conține o clauză deosebit de importantă, în sensul că prevederile 
oricăror tratate şi acorduri de extrădare aplicabile între statele contractante, 
inclusiv Convenţia europeană de extrădare, sunt modificate, în ceea ce priveşte 
relațiile între statele contractante, în măsura în care ele nu sunt compatibile cu 
Convenţia europeană pentru reprimarea terorismului. Totodată, infracțiunile 
menționate sunt considerate a face parte de drept de pe lista de cazuri de 
extrădare a unui tratat sau convenție, aflată în vigoare între părțile contractante. 

Comitetul Miniştrilor a elaborat, anterior adoptării Convenţiei, o serie 
de recomandări prin Rezoluţia (70) 23 din 22 iunie 1970 referitoare la pirateria 
aeriană, Rezoluţia (70) 51 din 11 decembrie 1970 referitoare la protecția 
membrilor misiunilor diplomatice şi consulare şi Rezoluția (74) 3 din 24 
ianuarie 1974, prin care se recomandă statelor membre principiile din care să se 
inspire în combaterea terorismului internațional. De asemenea, la 15 ianuarie 
1982, Comitetul Miniştrilor a adoptat Recomandarea (82) 1 privind cooperarea 
internațională în materie de urmărire şi reprimare a actelor de terorism. 

Convenţia a fost ratificată de 29 ţări membre ale Consiliului Europei, 
între care si România, 17 dintre acestea formulând declaraţii sau exprimând 
unele rezerve cu ocazia depunerii instrumentelor de ratificare. 


1.7.2. Protecția patrimoniului cultural al popoarelor 


În conformitate cu programul definit prin Convenţia culturală europeană 
care consacră existența unui patrimoniu cultural comun al Europei şi 
angajamentul statelor membre ale Consiliului Europei de a-l salvgarda, 
C.E.P.C. a pregătit un proiect de convenție europeană privind infracțiunile ce 
vizează bunurile culturale, care a fost adoptat de Consiliul Miniştrilor şi deschis 
spre semnare la 23 iunie 1985". 


1! Hurdubaie, loan — Spaţiul Penal Paneuropean din perspectiva Consiliului Europei, Editura 
Universal Plan, Bucureşti, 1999, pag. 245 şi următoarele. 

Convenţia are ca obiectiv prezervarea bunurilor culturale de principalul 
pericol care le ameninţă: criminalitatea. Definind infracțiunea, urmărirea, 
sentința şi sancţiunea, ca termeni utilizați în cuprinsul său, convenţia denumeşte 
categoriile de bunuri culturale şi infracțiunile avute în vedere, instituie obligația 
statelor de-a lua măsurile necesare pentru a promova în rândul publicului 
conştiinţa necesităţii protecţiei bunurilor culturale (de altfel cele mai importante 
probe care le determină şi atestă identitatea — n.n.), precum şi angajamentul 
general de a colabora pentru prevenirea infracțiunilor ce vizează bunuri 
culturale şi descoperirea bunurilor culturale sustrase ca urmare a acestora. Ea 
clarifică problema restituirii bunurilor culturale prin două forme de cooperare: 
avizarea unui stat semnatar în legătură cu bunurile culturale sustrase ori găsite 
pentru a facilita descoperirea acestora, sau instituirea unei proceduri în vederea 
restituirii şi executarea comisiilor rogatorii. De asemenea, sunt reglementate, în 
ordine, reprimarea actelor care aduc atingere patrimoniului cultural, regulile de 
competenţă internațională pentru urmărirea şi judecarea infracțiunilor vizând 
bunuri culturale, conflictelor de competenţă şi principiul „non bis in idem”. 

Îmi permit să fac o scurtă apreciere asupra acestui subiect. Bunurile 
(operele, valorile) de patrimoniu cultural naţional sunt actele autentice pentru 
dovedirea identităţii unui popor, ele exprimând în forme şi imagini sufletul 
acestuia; este şi rațiunea pentru care ele trebuie apărate ca şi ochii din cap, 
întrucât nu au numai valoare culturală, artistică, sentimentală, dar şi istorică. Iar 
această ultimă valoare le transcende pe toate celelalte, sub semnul etern al 
„EULUI” inalienabil şi indestructibil. 

Conservarea acestor valori inestimabile este raţiunea supremă pentru 
care Convenţia militează dar, din păcate ea nu a fost foarte agreată, motivul 
principal fiind lesne de înțeles: dominația sentimentului mercantil, în faţa celui 
normal, de respect faţă de veridic şi peren. În mod probabil numai astfel ar 
putea fi explicat gestul statului român, după victoria Revoluţiei din Decembrie 
1989, de a abroga printre primele, Legea privind patrimoniul cultural naţional — 
una dintre cele mai bine închegate şi formulate legi din lume în domeniu — care 
ne apără cel mai bine valorile naţionale, care de altfel sunt inestimabile. 

A fost o greşeală şi va fi probabil imposibil de aflat cu exactitate cui a 
folosit această greşeală şi câte dintre valorile culturale naționale, de altfel 
patrimoniul cel mai valoros al acestui popor, au fost înstrăinate în acest fel. Ne- 
am revenit puţin, dar nu în totalitate, însă numai după ce răul a fost făcut. 
Acesta este motivul principal pentru care consider că autorităţile statului ar 
trebui să mediteze mai mult asupra problemelor statului şi să țină seama, în mai 

mare măsură, în acest demers de rolul pe care trebuie să-l joace autorităţile 
publice în apărarea valorilor perene ale țării. 


1.7.3. Repatrierea minorilor 


Necesitatea unei asistențe eficace în ceea ce priveşte transferarea 
minorilor, pe cale de autoritate, a impus elaborarea Convenţiei europene privind 
repatrierea minorilor, deschisă spre semnare la 28 mai 1970”. 

Convenţia priveşte persoanele calificate drept minori după legea 
aplicabilă conform regulilor de drept internaţional privat al statului solicitant şi 
care nu au capacitatea de a-şi fixa singure reşedinţa lor. De altfel, această 
incapacitate este cea care justifică regimul special al transferării minorilor pe 
cale de autoritate. Convenţia precizează motivele pe care se fondează cererea de 
repatriere, reglementează organizarea asistenţei în cazul repatrierii minorilor, 
instituie obligația de a da curs cererii de asistență, stabileşte procedura 
repatrierii şi clarifică distincţia ce trebuie făcută între repatrierea minorilor şi 
asistența judiciară în materie de extrădare. 


1.7.4. Confiscarea produsului criminalității 


Importanţa acestei probleme a fost evidenţiată cu ocazia multor reuniuni 
internaționale, la cel mai înalt nivel, îndeosebi în ceea ce priveşte combaterea 
unor forme grave ale criminalităţii transnaţionale organizate, cum ar fi: traficul 
cu droguri, arme şi explozivi, terorismul internaţional ş.a. 

Având în vedere activitatea desfăşurată în acelaşi scop de alte organisme 
internaționale, în special O.N.U., Consiliul Europei a adoptat în această materie 
două importante instrumente juridice internaționale: 


1.7.4.1. Convenţia europeană privind spălarea, depistarea, sechestrul şi 
confiscarea produselor infracțiunii 


Proiectul unei convenții pe această temă a fost elaborat în cursul a nouă 
reuniuni ale unui comitet de experți al C.E.P.C. astfel că, la reuniunea din 
septembrie 1990, Comitetul Miniştrilor a aprobat textul propus şi a decis să-l 
deschidă spre semnare la 8 noiembrie 1990". 

Convenţia defineşte termenii care constituie baza mecanismului de 
cooperare internaţională în materie, respectiv „produs ”, „bun ”, „instrumente ”, 


"2 Ibidem, pag. 145 şi următoarele. 
I Ibidem, pag. 257 şi următoarele. 

„confiscare ” şi „infracțiune principală”. În al doilea rând, Convenţia stabileşte 
măsurile ce trebuie luate la nivel național de statele membre: confiscarea, 
măsuri de investigaţie şi măsuri provizorii. Ea impune părților semnatare să 
adopte prerogative şi tehnici speciale de investigaţie şi instituie obligația pentru 
părți de a conferi caracter de infracțiune unor acte care constituie activități de 
spălare. Convenţia reglementează totodată principiile generale şi măsurile de 
cooperare internațională, asistență în scop de investigaţii, măsurile provizorii ce 
trebuie dispuse la cererea altei părți, confiscarea şi modul de executare a 
acesteia în cazul instrumentelor sau produselor, motivele de refuz şi de amânare 
a confiscării. Convenţia tratează, de asemenea, procedura în lipsa inculpatului, 
notificarea unor documente şi protejarea drepturilor terţilor, problema 
sechestrului bancar, recunoaşterea hotărârilor străine, regulile de procedură şi 
de cooperare în această materie. Nu sunt omise nici alte două aspecte 
importante ale luptei împotriva criminalității: problema confidențialității şi 
problema despăgubirilor în caz de responsabilitate pentru daune provocate unei 
persoane. 


1.7.5. Acordul referitor la combaterea traficului ilicit de droguri 
desfăşurat în marea liberă 


Convenţia Naţiunilor Unite, din 1988, de la Viena, împotriva traficului 
ilicit de stupefiante şi de substanțe psihotrope conține în articolul 17 dispoziții 
referitoare la traficul pe mare, însă tace sau omite să dea orientări suficiente 
pentru a asigura aplicarea sa practică în condiţii optime. În acest scop, la 
paragraful 9, art. 17 se prevede că părțile vor încheia acorduri sau aranjamente 
bilaterale ori regionale pentru a face aplicabile dispoziţiile articolului sau pentru 
a-i întări eficacitatea. Este exact ceea ce urmăreşte şi realizează Acordul 
referitor la traficul ilicit pe mare, pentru punerea în aplicare a art. 17 din 
Convenţia Naţiunilor Unite şi care a fost deschis spre semnare pentru statele 
membre ale Consiliului Europei la 31 ianuarie 19951. 

Acordul defineşte în capitolul I termenii utilizaţi în cuprinsul textului: 
„statul care intervine”, „competenţa preferenţială ”, „infracțiune pertinentă” 
şi „navă”. Capitolul II tratează, în cele cinci secţiuni ale sale, problemele 
esențiale ale cooperării internaționale în scopul reprimării traficului de 
stupefiante în marea liberă: principii generale, procedurile navelor şi executarea 
acestora, dispoziţii privind exercitarea competenţei de către statul care intervine 


'* Ibidem, pag. 272 şi următoarele. 

şi statul pavilionului, precum şi o serie de reguli generale de procedură, 
respectiv: autoritățile competente, forma cererilor şi limba în care sunt 
redactate, conţinutul cererilor, informarea proprietarilor şi căpitanilor de navă, 
utilizarea restrânsă a informaţiilor, suportarea cheltuielilor şi a daunelor- 
interese. 

Pentru verificarea aplicării Acordului şi rezolvarea diferendelor este 
instituit un Comitet de supraveghere, format din experți ai tuturor părților, 
având ca sarcină examinarea aplicării Acordului şi propunerea unor măsuri 
menite să asigure eficacitatea funcționării acestuia. 

Acordul a fost semnat de cinci țări, însă nu a intrat încă în vigoare. 


1.7.6. Reglementări specifice privind cooperarea referitoare la armele 
de foc şi la despăgubirea victimelor unor infracțiuni violente 


1.7.6.1. Controlul achiziţionării şi deținerii armelor de foc de către 
persoane particulare 


Importanţa unei asemenea măsuri împotriva violenței criminale a 
determinat Consiliul Europei să elaboreze Convenţia europeană asupra 
controlului dobândirii şi deținerii armelor de foc de către particulari, deschisă 
spre semnare statelor membre la 28 iunie 1978”. 

Convenţia defineşte termenii utilizați în text, respectiv: „armă de foc”, 
„persoană ”, „armurier” şi „rezident”, stabileşte obligațiile părţilor în 
reprimarea traficului ilicit cu arme de foc, acestea având libertatea deplină de a 
elabora reglementările legale necesare. Potrivit articolului 5 din Convenţie, 
notificarea tranzacţiilor cu arme de foc este obligatorie. Statul Contractant pe 
teritoriul căruia o armă este vândută, transferată sau cedată cu orice titlu unei 
persoane cu reşedinţa pe teritoriul altei Părți Contractante trebuie să notifice 
acest lucru acelei părți. 

Convenţia instituie şi un alt sistem de control internațional, cel al dublei 
autorizări, conform căreia fiecare parte contractantă ia măsurile potrivite pentru 
a se asigura că nicio armă de foc aflată pe teritoriul său nu va fi vândută, 
transferată sau cedată sub orice titlu unei persoane care nu este rezidentă acolo 
şi care nu a obținut, în prealabil, autorizarea autorităţilor competente ale părții 
contractante respective. 


'5 Ibidem, pag. 202 şi următoarele. 

Convenţia prevede şi posibilitatea ca aceste autorizaţii să fie înlocuite 
printr-un permis internaţional. 

Convenţia are două anexe: Anexa I defineşte în detaliu ce se înţelege 
prin „armă de foc”, iar Anexa II prevede rezervele care pot fi făcute de părți cu 
ocazia semnării, ratificării, aprobării sau acceptării Convenţiei. 

Completând prevederile Convenţiei, la 7 decembrie 1984, Comitetul 
Miniştrilor al Consiliului Europei a adoptat Recomandarea (84) 23 care 
sugerează statelor o serie de măsuri ce vizează ţinerea sub control, la nivelul 
național, sub toate aspectele, a problemei armelor de foc. 

Convenţia a fost semnată şi de România. Cu ocazia semnării sau 
depunerii instrumentelor de ratificare, unele state au făcut declaraţii sau au 
formulat rezerve. 


1.7.6.2. Despăgubirea victimelor unor infracțiuni violente 


O atenție deosebită a acordat-o şi o acordă Consiliul Europei poziţiei 
victimei în cadrul infracțiunii şi protecţiei intereselor sale. Deşi, de principiu, 
despăgubirea victimei ar trebui să cadă în sarcina infractorului, în practică acest 
lucru se întâmplă foarte rar, mai ales că de multe ori infractorul nu este 
descoperit ori este insolvabil. 

Ca atare, începând din 1970, această problemă a făcut obiectul unor studii 
şi lucrări ale C.E.P.C., ale căror concluzii s-au materializat în Convenția 
europeană relativă la despăgubirea victimelor unor infracțiuni violente, deschisă 
spre semnare statelor membre ale Consiliului Europei la 24 noiembrie 1983. 

Scopurile Convenţiei sunt: 

e armonizarea pe plan european a principiilor directoare (dispoziții 
minimale) relative la despăgubirea victimelor infracţiunilor violente: 

e asigurarea cooperării între părțile contractante în acest domeniu, 
includerea despăgubirii victimelor străine de către statul pe teritoriul căruia s-a 
comis infracțiunea şi asistenţa mutuală asupra tuturor problemelor referitoare la 
această despăgubire. 

Specific acestei Convenții este faptul că ea nu se aplică direct de către 
state, ci că părțile se angajează să-şi adapteze legislația prezentă şi viitoare, 
precum şi practica administrativă la principiile enunțate de Convenţie. 

Convenţia conţine prevederi referitoare la angajamentul statelor de a 
asigura aplicarea principiilor Convenţiei, persoanele cărora li se acordă 
despăgubiri şi condiţiile acordării acestora, respectiv cooperarea internațională 
în domeniu, fiecare stat desemnând o autoritate centrală însărcinată să 
primească cereri de asistenţă şi să le dea curs. 

În completarea dispoziţiilor acestei Convenții, Comitetul Miniştrilor a 
adoptat Recomandarea (85) 11 din 28 iunie 1985, în legătură cu poziţia victimei 
în cadrul dreptului penal şi procedurii penale. 


1.6. Noi demersuri vizând perfecționarea cooperării interstatale în 
materie penală şi armonizarea legislaţiilor statelor membre ale Consiliului 
Europei 


Preocupat să contracareze sfidarea pe care criminalitatea organizată o 
reprezintă pentru societățile democratice, Consiliul Europei a întreprins în 
ultima perioadă noi demersuri în acest sens!*: 

e Recomandarea (87) 1 din 19 ianuarie 1987, prin care statele membre 
sunt invitate să ratifice, într-un număr cât mai mare, şase dintre cele mai 
importante convenţii europene în materie penală şi patru protocoale adiţionale, 
despre care se face vorbire în cuprinsul lucrării. 

e Proiectul Convenției europene generale asupra cooperării 
interstatale în domeniul penal, al cărui text definitiv a fost aprobat de Comitetul 
de experți ai C.E.P.C. cu ocazia reuniunii sale din 21-25 martie 1994, care 
conține dispozițiile comune aplicabile celor patru metode specifice ale 
cooperării interstatale în domeniul penal (extrădarea, asistența judiciară, 
supravegherea şi executarea sancţiunilor), normele relative privind coexistența 
între tratatele deja existente în acest domeniu şi tratatul multilateral propus, 
precum şi la ratificarea şi intrarea în vigoare a acestuia din urmă. 

e Programul de acţiune împotriva corupției 

Cea de-a XIX-a Conferinţă a miniştrilor europeni de justiție a 
recomandat Comitetului Miniştrilor Consiliului Europei crearea unui Grup 
multidisciplinar asupra corupţiei care, potrivit mandatului încredințat, şi-a 
alcătuit un Program de lucru detaliat, format din patru capitole: 

e distincția între ce este permis şi ce este interzis în materie de 
corupţie; 

e instituţii şi categorii de persoane cu roluri şi responsabilități specifice 
în raport cu corupția; 

e prevenirea, investigarea, sancţionarea corupţiei şi cooperarea 
internațională; 


16 Ibidem, pag. 301 şi următoarele. 

e subiecte cu caracter general, importante pentru lupta împotriva 
corupției, între care finanțarea partidelor politice, rolul grupurilor de presiune, 
mass-media şi lupta împotriva corupției. 

e în cadrul aceluiaşi program, Grupul multidisciplinar asupra corupţiei 
şi-a propus şi realizarea unor cercetări criminologice asupra corupției. 


1.9. Alte preocupări ale organismelor internaţionale pe linia prevenirii 
şi combaterii crimei organizate 


În aproape 44 de ani, Consiliul Europei a elaborat un întreg ansamblu de 
convenţii privind cooperarea internațională în materie penală care, completate 
printr-un mare număr de recomandări, constituie un adevărat corp de drept 
european în domeniul care ne preocupă. 

Prezentat pentru prima dată în 1977, de către fostul preşedinte francez 
Valery Giscard d'Estaing, proiectul „Spațiul judiciar penal european” şi-a găsit 
materializarea în activitatea normativă a Consiliului Europei, concepută astfel 
încât să nu afecteze atributele suveranității naționale a statelor membre, 
majoritatea convențiilor penale conţinând prevederi în acest sens”. 

Dacă în domeniul clasic al asistenţei judiciare penale internaționale, 
reglementată prin convențiile amintite mai sus, uniformizarea legislaţiilor 
penale ale țărilor membre ale Consiliului Europei întâmpină inerente dificultăți, 
cauzate de specificul național tradițional al acestora, se apreciază că în privința 
noilor forme ale crimei organizate transnaţionale, cum ar fi criminalitatea 
informatică, ambientală, nucleară etc., această uniformizare va fi mult mai uşor 
de realizat, întrucât experienţa în materie a țărilor europene este încă în 
suferință, iar o reglementare unitară la nivel continental va fi convenabilă 
tuturor, uşor de pus în aplicare la nivel naţional şi internațional. 

Acest lucru nu va face decât să întărească cuvintele vizionarului 
politician francez Robert Schumann, care în 1950 spunea: „Europa nu se va 
face dintr-o dată, nici într-o construcție de ansamblu, ci prin realizări concrete 
care să creeze mai întâi solidaritate de fapt”. 

Caracterul tot mai cuprinzător al crimei organizate, diversitatea formelor 
sale de manifestare, aria largă de extindere în domeniile economice, sociale şi 
politice impun cu necesitate conceperea şi elaborarea unor strategii adecvate 
pentru prevenirea şi combaterea acestui fenomen. 


17 Ibidem, pag. 7. 

Abordarea sistematică a acestei problematici implică în mod obligatoriu 
luarea în calcul a două elemente principale, respectiv: obiectivele urmărite şi 
metodele folosite. Aceasta cu atât mai mult cu cât o comunitate sau o anumită 
țară vor trebui să-şi determine prioritățile ținând seama de obiectivele urmărite, 
fiind gata în acelaşi timp să accepte anumite concesii şi să opteze pentru 
metodele cel mai puţin costisitoare, implicând constrângeri politice şi legale 
minime. Aşadar, în cele ce urmează, vom face referirile necesare la obiectivele 
ce trebuie avute în vedere şi la strategiile necesare realizării lor. 


1.9.1. Obiective 


În general obiectivele ce se au în vedere la elaborarea strategiilor de 
prevenire şi reprimare a crimei organizate sunt: 

a) reducerea vulnerabilității societăţii la infiltrarea organizaţiilor 
criminale; 

b) reducerea posibilităților de acumulare şi folosire a profiturilor 
obținute din activități ilicite; 

c) identificarea, dezmembrarea şi lichidarea organizaţiilor criminale 
prin urmărirea şi condamnarea membrilor acestora, confiscarea bunurilor 
obținute din infracțiuni şi a celor folosite în astfel de scopuri. 

În esenţă, acestea sunt obiectivele, iar pentru realizarea lor este nevoie 
de elaborarea, adoptarea şi aplicarea unor strategii de prevenire şi reprimare 
adecvate, prin metode şi mijloace eficiente. 

În acest sens, o importanță deosebită în elaborarea strategiilor de 
combatere a fenomenului crimei organizate o are luarea în calcul a elementelor 
obiective şi subiective care caracterizează teritoriul, ţara, regiunea respectivă. 

Astfel, ca elemente obiective se pot menţiona: 

e nivelul resurselor disponibile; 

e calificarea şi competența cadrelor, în special a celor care îşi 
desfăşoară activitatea în sistemul justiției penale şi în structurile de reprimare a 
crimei organizate. 

Ca elemente subiective, se pot avea în vedere: 

e nivelul corupției şi vulnerabilitatea față de acest fenomen; 

e legăturile de complicitate existente între grupările criminale 
organizate şi anumite elemente ale sistemului politic, economic şi administrativ. 

Având în vedere aceste elemente, în cele ce urmează vom aborda 
strategiile de prevenire şi reprimare, precum şi metodele de ordin juridic şi 

practic pentru atingerea scopului propus, întrucât un rol primordial în 
elaborarea acestor strategii îl are identificarea celor mai eficiente metode ce vor 
fi folosite în prevenirea şi reprimarea, respectiv combaterea fenomenului crimei 
organizate. 


1.9.2. Strategii preventive 


Strategiile preventive pun accent pe următoarele obiective: 

e reducerea posibilităților organizațiilor criminale de a desfăşura 
activități infracționale; 

e reducerea vulnerabilităţii sectoarelor economice legale. 

Strategiile care vizează reducerea posibilităților organizațiilor criminale 
de a desfăşura activități compatibile cu crima organizată integrează ca 
metode: 

e diminuarea cererii de bunuri şi servicii ilicite; 

e recuperarea bunurilor şi serviciilor monopolizate de către 
organizațiile criminale; 

e consolidarea valorilor moralității şi ale legalităţii; 

e conştientizarea populaţiei asupra pericolului pe care crima organizată 
îl reprezintă pentru societate. 

Strategiile care urmăresc reducerea vulnerabilităţii economiei legale pun 
un accent deosebit pe transparență cât mai mare sectoarelor economico- 
financiare, întrucât organizaţiile criminale sunt interesate să penetreze în 
economia legală pentru: 

e spălarea şi investirea veniturilor ilicite; 

e asigurarea unei poziţii respectabile în societate pentru membrii 
acestora; 

e exercitarea unui control mai riguros asupra ariei de acțiune în scopul 
obținerii de profituri maxime; 

e diminuarea, pe cât posibil, a riscurilor acțiunilor represive din partea 
autorităților statale. 

Sporirea transparenţei în sectoarele economiei legale, printr-o mai bună 
monitorizare a activităților ce se desfăşoară în cadrul acestora, creşte 


'5 Miclea, Damian — Combaterea Crimei Organizate — Evoluție, tipologii, legislaţie, 


particularități — Curs, vol. 1, Editura M.A.I., 2004, pag. 72. 

posibilitatea de depistare a acțiunilor de penetrare din partea organizațiilor 
criminale şi, implicit, de prevenire a acestora. 

Reducerea vulnerabilităţii economiei legale trebuie să se facă în mod 
echilibrat, prin mecanisme economico-financiare de reglare, care să favorizeze 
concurența şi să evite riscul ca organizaţiile criminale să recurgă la violenţă ori 
la acte de corupţie pentru a obţine monopolul în anumite domenii. 

Strategiile de prevenire a crimei organizate diferă, în anumite privinţe 
de cele de prevenire a criminalităţii în general. 

Potrivit raportului întocmit de Secretariatul Naţiunilor Unite şi prezentat 
la cel de-al VIII-lea Congres, ţinut la Havana, în 1990, strategiile de prevenire a 
criminalităţii sunt categorisite în strategii directe şi strategii indirecte. 


1.9.2.1. Strategiile directe 


Strategiile directe cumulează, în special, categoria măsurilor preventive 
cu un pronunțat caracter practic-aplicativ, ce urmăresc restrângerea 
posibilităţilor de comitere a faptelor infracționale?. 

În categoria strategiilor şi măsurilor preventive directe se include cele 
vizând: 

e reducerea potenţialului de comitere a infracțiunilor; 

e protecția fizică împotriva furturilor; 

e marcarea obiectelor de valoare pentru o identificare individuală; 

e patrularea preventivă stradală şi zonală; 

e supravegherea transportului public; 

e înființarea de asociaţii cetăţeneşti cu atribuţii pe linia prevenirii 
criminalităţii; 

e asigurarea de către organele de poliţie a unor servicii de consultanță 
antiinfracțională; 

e desfăşurarea de campanii publicitare antiinfracționale, cu implicarea 
mass-mediei etc. 

Acestea au ca finalitate, pe de o parte, identificarea, structurarea şi 
influențarea posibilităților societăţii pentru îmbunătățirea calităţii generale a 
vieții, iar pe de altă parte, restrângerea câmpului de acțiune a criminalităţii. 

În categoria măsurilor ce pot face obiectul strategiilor indirecte intră: 


' Ibidem, pag. 73. 

e promovarea de programe de măsuri pentru îmbunătăţirea sistemului 
de învățământ şi al protecţiei sociale; 

e elaborarea unor programe de măsuri specifice, bine concepute şi 
susținute material sau organizate de poliție, împreună cu alte structuri ale 
justiţiei, administraţiei, pentru ocuparea timpului liber al adolescenților într-un 
mod cât mai plăcut şi util; 

e ridicarea standardului de viață al comunităţilor, pornindu-se de la 
premisa că sărăcia este o componentă esențială a cauzalității creşterii ratei 
criminalității. 

Este lesne de înțeles că paleta strategiilor de prevenire a fenomenului 
infracțional este mult mai largă, aceasta variind de la o ţară la alta, în funcție de 
nivelul general de dezvoltare, gradul de educație a populaţiei, rata criminalităţii, 
situația operativă etc. 


1.9.3. Strategiile de reprimare 


Evoluţia globală a fenomenului crimei organizate şi tendințele 
prognozate de internaţionalizare a acestuia a determinat şi determină statele 
lumii să reacționeze în consecință, cu mijloacele necesare pentru stoparea şi 
reducerea treptată a acestuia, având în vedere atât periculozitatea deosebită a 
acestuia, cât şi tendinţa sa tot mai crescândă de a subsuma şi subjuga puterea de 
stat şi, implicit, siguranţa națională. 

Pe cale de consecinţă, strategiile represive vizează în primul rând măsuri 
de restructurare, adaptare şi completare a legislaţiei, ținând cont atât de 
particularitățile tradiționale proprii, dar şi de evoluţia şi conotaţiile pe care le-a 
căpătat fenomenul infracțional contemporan. 

Principalele modificări şi completări ale  legislaţiilor naţionale, 
recomandate prin convențiile, acordurile sau recomandările elaborate şi 
furnizate de organismele internaționale, au în vedere următoarele: 

e armonizarea legislațiilor penale, prin incriminarea activităților 
compatibile cu crima organizată; 

e incriminarea apartenenţei la organizaţiile criminale; 

e confiscarea bunurilor dobândite pe căi ilegale de către grupurile sau 
organizațiile criminale şi a celor folosite de acestea pentru comiterea de 
infracțiuni. 

Cu unele excepţii, majoritatea ţărilor grav afectate de fenomenul crimei 
organizate şi-au adaptat şi completat legislaţiile naţionale, incriminând ca 

activități criminale organizate: traficul ilicit cu stupefiante; contrabanda cu 
opere de artă şi alte valori din patrimoniul național şi universal; comerţul ilicit 
cu arme de foc, muniţie şi explozivi; extorcarea de fonduri; valorificarea 
bunurilor provenite din furt; manoperele frauduloase şi falsificarea de monedă 
sau alte valori; răpirea de persoane în scopul obținerii de avantaje băneşti; falsul 
în evidenţele contabile şi alte forme de fraude financiare; proxenetismul şi 
prostituţia; jocurile ilicite de noroc ş.a. 

De la o ţară la alta, în funcție de impactul pe care îl au, mai sunt 
incriminate ca activităţi criminale organizate şi alte fapte cum ar fi: traficul cu 
hormoni, organe umane, persoane, substanţe radioactive, nucleare şi deşeuri toxice 
etc. Nu toate ţările se confruntă cu astfel de activități criminale organizate şi, drept 
urmare, nici nu consideră necesar să le incrimineze prin lege. 

Am arătat în capitolul anterior varietatea incriminării apartenenței la 
grupările criminale, aceasta fiind percepută în mod diferit de la o ţară la altă şi, 
de aici, şi varietatea sancţiunilor aplicate. 

Pentru combaterea eficientă a crimei organizate, este necesară instituirea 
unor sancțiuni suplimentare faţă de cele aplicate în mod curent vinovaţilor. 
Astfel, unele ţări impun restricții asupra proprietății, asocierii şi activităților 
cotidiene ale unor persoane considerate periculoase, ţinând cont de 
antecedentele lor penale. 

Înainte de a încredința unei persoane o licenţă sau un contract public se 
poate verifica dacă aceasta a avut relaţii cu organizaţiile criminale, luându-se 
astfel măsurile de precauție necesare privind buna sa reputație. Persoanele 
fizice şi juridice care desfăşoară activități economice şi financiare ce pot 
expune publicul unor neajunsuri vor trebui verificate atent pentru a se preveni 
comiterea unor infracțiuni, cu atât mai mult cu cât sancțiunile penale nu 
asigură, în mod obişnuit, o despăgubire suficientă a victimelor. 

O deosebită atenţie va trebui acordată prevenirii şi sancționării 
infracțiunilor comise de către persoanele juridice, în special societățile 
multinaționale, întrucât acţiunile acestora ies adesea din sfera de competenţă a 
jurisdicției naţionale, iar probarea responsabilităţii lor poate fi extrem de 
dificilă. 

Responsabilitatea penală a unei persoane juridice constituie o adevărată 
forță de descurajare, întrucât aplicarea unor sancțiuni aduce prejudicii reputației 
acesteia. Este şi motivul pentru care unele jurisdicții prevăd sancţionarea 
infracțiunilor comise de persoane juridice prin aplicarea de amenzi, confiscarea 
bunurilor sau drepturilor deținute de acestea etc. 

În cadrul legislaţiei privind confiscarea, se impune protejarea libertăţii 
şi dreptului de proprietate ale individului, conform principiilor ce stau la baza 
constituţiei naționale şi a documentelor internaționale în vigoare. 

Practica a dovedit că, în condițiile internaționalizării crimei organizate, 
legislația națională nu este suficientă. Pentru a face posibilă confiscarea 
profiturilor din activităţile ilicite pe plan mondial, au fost încheiate o serie de 
acorduri internaţionale, care vor constitui documente de referință pentru 
restructurarea, adoptarea şi completarea legislaţiilor naţionale privind 
confiscarea bunurilor dobândite pe căi ilicite de către grupurile şi organizațiile 
criminale sau folosite de acestea pentru comiterea de infracțiuni. 

Există o dificultate în formularea unei definiţii internaționale acceptate a 
confiscării, întrucât există mai multe metode de confiscare şi cele mai multe ţări 
consideră că procedeele proprii sunt cele mai bune. 

Se disting două forme principale de confiscare, respectiv: 

e Confiscarea proprietăţii, aceasta presupunând confiscarea proprietății 
propriu-zise, respectiv obiectul material al infracțiunii în sine sau echipamentul 
folosit la comiterea acesteia. Proprietatea se confiscă de la proprietarul său 
ilegal şi este trecută în proprietatea statului. 

e Confiscarea valorii. În acest caz, delincventul trebuie să plătească o 
sumă de bani statului, pe baza unei estimări a valorii câştigurilor rezultate în 
mod direct sau indirect din infracţiuni sau a echivalentului acestora. În caz de 
neplată, statul are dreptul de a confisca orice bun aparținând infractorului, în 
valoare de până la suma pe care o are de plătit. 

În Convenţia Naţiunilor Unite împotriva traficului ilicit cu narcotice şi 
substanţe psihotrope de la Viena (1988), confiscarea este denumită ca definitivă 
privare de proprietate, pe baza unei decizii a instanţei de judecată sau a unei 
alte autorităţi competente. 

e Privarea de proprietate se referă la orice fel de bunuri. Fiecare ţară, 
parte la Convenţie, trebuie să adopte măsuri care să dea posibilitatea confiscării 
drepturilor, precum şi a câştigurilor rezultate din infracțiunile cu droguri sau a 
proprietăţii a cărei valoare corespunde unor astfel de câştiguri. În plus, 
autoritățile legale trebuie să fie în măsură să identifice, urmărească, blocheze 
sau să sechestreze câştigurile sau proprietățile în scopul unei confiscări finale. 

Evidenţele bancare, financiare sau comerciale trebuie să fie accesibile la 
nevoie, iar în acest sens, secretul bancar nu poate fi invocat ca motivaţie pentru 
un posibil refuz. 

De asemenea, urmare a solicitării unei alte părți, ţara pe al cărui teritoriu 
se află profiturile „pătate ” sau proprietatea poate fi obligată să procedeze la 
confiscarea acestora luând toate măsurile ce se impun în acest sens. 

În concluzie, conform prevederilor Convenţiei mai sus citate, este 
posibilă atât confiscarea proprietății, cât şi a valorii acesteia, evident, în cazul 
traficului ilicit de droguri. 

În Convenţia cu privire la spălarea banilor, cercetarea, sechestrarea şi 
confiscarea profiturilor rezultate din infracțiuni (Strassbourg 1990), 
confiscarea este definită drept o măsură ordonată de autoritățile abilitate ca 
urmare a unui proces privitor la o infracțiune sau la mai multe infracțiuni care 
au drept consecință privarea definitivă de proprietate. 

Conform prevederilor acestei convenții, toate părțile sunt obligate să 
coopereze pentru buna desfăşurare a investigațiilor şi procedurilor ce vizează 
confiscarea. Fiecare parte trebuie să respecte solicitările celorlalte părți cu 
privire la confiscarea unor anumite părți ale proprietății ce reprezintă mijloace 
sau rezultate financiare, precum şi a profiturilor, prin solicitarea plății unei 
sume de bani ce corespunde valorii acestora. Secretul bancar nu poate fi invocat 
drept motiv al refuzului cooperării. 

Spre deosebire de Convenția de la Viena, limitată doar la infracțiunile 
de trafic ilicit de droguri, Convenția de la Strassbourg are o sferă mult mai largă 
şi conține o serie de obligații stricte. 

Articolul 72 din Acordul şi Convenția de la Schengen (1985-1990) 
stipulează faptul că părțile trebuie să adopte acele măsuri care să le dea 
posibilitatea de a sechestra şi confisca profiturile de ordin financiar ce derivă 
din traficul cu droguri, în conformitate cu legile lor interne. 

Din acordurile şi convențiile menționate mai sus, precum şi din 
Directiva Comunității Europene (Luxembourg, 1991), rezultă că problematica 
ridicată de crima organizată trebuie soluționată în forță, în special prin 
mijloacele legii penale. 


1.9.4. Legislația procedurală 


1.9.4.1. Inceperea şi încetarea urmăririi penale 


In materie de procedură penală, legislațiile naționale tratează în mod 
diferit problema începerii, încetării sau reluării urmăririi penale. 

Astfel, în Brazilia, Poliţia poate aprecia oportunitatea declanşării unei 
anchete sau arestarea unei persoane suspecte de comiterea unei infracțiuni”. 

Conform legislației germane, Poliţia şi Ministerul Public au obligația să 
dispună începerea urmăririi penale dacă dispun de suficiente probe pentru a 
inculpa o persoană. 

În Italia, Poliţia are obligaţia ca în interval de 48 de ore să prezinte 
procurorului situația infracțiunilor constatate. Dacă probele sunt concludente, 
acesta dispune începerea urmăririi penale. Ministerul Public poate cere 
autorităţilor judiciare competente schimbarea încadrării juridice sau micşorarea 
pedepsei, în cazul în care acuzatul a cooperat cu organele de anchetă. 

Poliţia din Jamaica dispune de o anumită marjă de manevră, având 
posibilitatea legală să „închidă ochii” în cazurile privind mica delincvenţă, 
dacă aceasta se face în avantajul investigațiilor sale asupra activităţilor ilicite 
ale membrilor importanţi ai crimei organizate. 

În Regatul Unit al Marii Britanii şi Irlandei de Nord, abilitarea de a 
instrumenta un dosar penal aparține exclusiv unui responsabil al serviciului 
însărcinat să conducă ancheta. Decizia de încetare a urmăririi penale sau de a se 
lua o dispoziţie este lăsată exclusiv la aprecierea procurorilor Coroanei. 

În S.U.A., comisiile de anchetă pot să ancheteze sau să sesizeze 
Parchetul ori judecătorul. Ele utilizează în mod frecvent această posibilitate în 
scopul completării surselor de informare privind activitatea infractorului. 
Procurorul are posibilitatea de a nu inculpa un arestat şi de a solicita 
tribunalului reducerea pedepsei în schimbul cooperării celui în cauză. 

În România, organul de urmărire penală sesizat din oficiu, prin plângere 
sau denunţ, dispune prin rezoluţie începerea urmăririi penale, dacă nu există 
vreunul din cazurile de împiedicare a punerii în mişcare a acțiunii penale 
prevăzute în art. 10 (exceptând pe cel de la lit. bl) din Codul de procedură 
penală. 

Când organul de urmărire penală se sesizează din oficiu, încheie un 
proces-verbal ce constituie actul de începere a urmăririi penale. 

Dacă din cuprinsul actului de sesizare sau al actelor premergătoare, 
efectuate după primirea plângerii sau denunţului, rezultă vreunul din cazurile de 
împiedicare a punerii în mişcare a acțiunii penale prevăzute în acelaşi art. 10 
(ex. lit. bl) Cod de procedură penală, organul de urmărire penală înaintează 
procurorului actele încheiate cu propunerea de a nu se începe urmărirea penală. 


20 Cartea Albă a Crimei Organizate şi a Corupţiei, Op. cit., pag. 170. 

În situaţia în care organul de cercetare penală consideră că sunt temeiuri 
pentru punerea în mişcare a acțiunii penale, face propuneri în acest sens pe care 
le înaintează procurorului. Dacă procurorul, după examinarea dosarului, este de 
acord cu propunerea formulată, dispune prin ordonanță punerea în mişcare a 
acțiunii penale. 

Încetarea urmăririi penale are loc când se constată existenţa vreunuia din 
cazurile prevăzute în art. 10 lit. f-h şi j şi există învinuit sau inculpat în cauză. 
Procurorul, la propunerea organului de cercetare penală, se pronunță, prin 
ordonanță, asupra încetării urmăririi penale. 


1.9.4.2. Probe şi mijloace de probă 


În cadrul acestui subpunct nu vor fi tratate probele şi mijloacele de 
probă clasice, ci unele dintre cele relativ recente şi totodată controversate, 
astfel: 

a) Supravegherea electronică” 

Date fiind implicaţiile sale asupra vieţii private a persoanei, 
supravegherea electronică este percepută în mod diferit de legislaţiile naționale 
ale statelor. 

Autorizarea sau interzicerea utilizării acestui mijloc ţine seama de 
echilibrul delicat între dreptul la protecţia vieţii private şi necesitatea serviciilor 
de represiune de a obţine probe concludente în cazurile pe care le cercetează. 

În Germania, legislația permite utilizarea supravegherii electronice, dar 
stipulează că elementele de probaţiune astfel obținute sunt admisibile numai cu 
anumite rezerve, impuse de respectarea riguroasă a normelor de drept 
constituțional. Metodele de anchetă ce aduc prejudicii deosebite vieții private 
sau mijloacele folosite în secret nu sunt admisibile decât pentru probarea 
comiterii unor infracţiuni grave. În plus, guvernul trebuie să stabilească ce alte 
metode de investigare, mai puţin prejudiciabile față de persoanele investigate, 
au fost luate în considerare. 

În Italia, la cererea procurorului, judecătorul de instrucţie poate da ordin 
de interceptare a convorbirilor telefonice dacă această măsură este considerată 
necesară pentru probarea unor infracţiuni grave. În cazuri urgente, procurorul 
poate ordona interceptarea convorbirilor, având însă obligaţia de a solicita, în 
termen de 24 de ore, autorizarea judecătorului de instrucție. Legea antimafia 


” Ibidem, pag. 172 şi următoarele. 

prevede posibilitatea ascultării preventive a unor posturi telefonice. Această 
operaţiune trebuie să fie autorizată de către Procurorul Republicii. Informaţiile 
obținute în virtutea acestei legi pot fi utilizate pentru completarea unor măsuri, 
dar nu pot fi propuse ca probe de sine stătătoare într-un proces. 

Legea braziliană autorizează supravegherea electronică numai cu 
aprobarea expresă a autorităților judiciare. 

În Jamaica, legea nu permite utilizarea supravegherii pentru obţinerea de 
mijloace de probă. 

În Regatul Unit al Marii Britanii şi Irlandei de Nord, supravegherea 
electronică se realizează, de asemenea, cu autorizarea prealabilă a autorităților 
competente. 

În S.U.A., acest mijloc de obţinere a probelor judiciare este utilizat 
numai dacă un judecător dă ordin în acest sens. 

În România, înregistrarea pe bandă magnetică a unor convorbiri se 
realizează cu autorizarea motivată a procurorului desemnat în acest sens, în 
cazurile şi în condițiile prevăzute de lege, dacă sunt date sau indicii temeinice 
privind pregătirea sau săvârşirea unei infracțiuni pentru care urmărirea penală 
se efectuează din oficiu, iar interceptarea este utilă aflării adevărului. 

b) Utilizarea agenţilor secreți (acoperiți) 

Utilizarea agenţilor secreți în acțiunile de prevenire şi combatere a 
activităților compatibile cu crima organizată reprezintă o problemă 
controversată, unele ţări interpretând această metodă ca „instigare la crimă”. 

Agenţii secreți sunt utilizați, de regulă, în formele de criminalitate cu un 
conținut deosebit de grav, cum ar fi traficul cu droguri, în special în livrările 
supravegheate şi vânzarea de stupefiante. 

Agentul secret, în viziunea specialiştilor în domeniu din majoritatea 
țărilor, este un cadru activ de poliție, deplin acoperit, infiltrat într-o rețea 
criminală pentru a-i controla activitatea, cu scopul final de a o demasca şi 
lichida. În unele ţări, agentul secret poate fi şi un rezervist sau un colaborator al 
poliției, cu o anumită pregătire şi experiență, prezentând garanţii că, odată 
infiltrat în reţeaua criminală, nu se deconspiră. 

Având în vedere riscurile deosebite la care se expun agenții secreți, în 
condiţiile în care sunt deconspiraţi, aprobarea folosirii acestora se dă, de regulă, 
numai de către anumiţi factori de comandă, în baza unui raport bine motivat, 
Justificând pe deplin asemenea inițiativă. 

c) Mărturia complicilor 

Mărturia complicilor la comiterea de infracțiuni este admisă de 
majoritatea sistemelor legislative naționale, însă tribunalele manifestă o 
oarecare rezervă față de aceste probe. 

Practica judiciară a demonstrat că, de regulă, complicii încearcă să 
ascundă adevărul, în timp ce martorii sunt mult mai corecți şi mai cinstiți în 
declarațiile lor. 

d) Mărturia informatorilor 

În principiu, documentele care conţin declaraţii nesemnate nu sunt 
admise în justiţie. A admite ca un informator să depună mărturie într-o cauză 
penală înseamnă a-l deconspira şi a-l expune riscului amenințărilor şi şantajelor 
din partea acuzatului. Prejudiciile cauzate prin deconspirarea unui informator 
sunt uneori mai mari decât cele presupuse de cauza penală în care s-ar impune 
audierea sa. 

Informaţiile provenite din surse confidenţiale sunt admise ca probe în 
tribunal. 

e) Mărturia obținută prin constrângere 

Conform legislației germane, dacă un martor refuză, fără a avea un 
motiv întemeiat, să depună mărturie, tribunalul poate să-l oblige, sancţionându-l 
cu plata unei amenzi pentru ofensă adusă magistratului. 

În Italia, martorul este obligat să se prezinte în faţa judecătorului, să se 
conformeze ordinelor acestuia privind cercetarea judiciară şi să răspundă cu 
sinceritate întrebărilor care i se pun. Dacă martorul citat refuză în mod 
nejustificat să se prezinte la tribunal pentru a depune mărturie, judecătorul 
poate ordona să fie adus în faţa completului de judecată cu forța. 

În Regatul Unit al Marii Britanii şi Irlandei de Nord, martorii pot fi 
obligaţi să se prezinte la tribunal, dar nu pot fi constrânşi să dea declarații 
anticipate. 

În S.U.A., conform prevederilor constituționale, nimeni nu poate fi 
constrâns să depună mărturie împotriva voinţei sale. 

În România, potrivit art. 38 din Codul de procedură penală, persoana 
chemată ca martor este obligată să se înfățişeze la locul, ziua şi ora arătate în 
citaţie şi are datoria să declare tot ce ştie cu privire la faptele cauzei. 

1.9.5. Programe speciale 


Anumite sisteme naţionale de justiție penală acordă o importanță 
deosebită protecției martorilor, ca parte integrantă a strategiei de luptă 
împotriva crimei organizate. Conform legislaţiei în vigoare din unele ţări, în 
sprijinul asigurării securității martorilor, acestora li se permite să-şi schimbe 
domiciliul şi identitatea. Organele de poliție au, de asemenea, obligaţie de a le 
asigura martorilor protecția fizică, dacă aceştia sunt ameninţaţi de către acuzaţi 
sau complicii lor. Pentru protecția martorilor încarceraţi se ia măsura izolării lor 
în celule separate. 

Astfel de măsuri sunt prevăzute şi pentru protecţia surselor de 
confidențialitate care acceptă să depună mărturie în instanță. 

Legislația germană permite organelor de poliție să asigure securitatea 
martorilor în cadrul activităţii lor cotidiene. Nu se prevăd astfel de măsuri cu 
privire la informatorii din lumea interlopă, care nu acceptă să depună mărturie 
în instanţă. 

În Italia a fost promulgată o legislaţie care vizează protecția martorilor 
precum şi a informatorilor poliției. 

Deşi în Marea Britanie nu există o legislaţie specială în domeniu, Poliția 
poate asigura protecția martorilor care au depus mărturie în cazurile penale şi 
sunt consideraţi în pericol”. De asemenea, complicii la o infracţiune care depun 
mărturie împotriva acuzatului pot beneficia de astfel de măsuri, însă nu şi 
informatorii poliției. 

Statele Unite ale Americii dispun de un program federal de protecție a 
martorilor şi familiilor acestora. Acest program prevede reguli şi proceduri 
concrete pentru asigurarea escortei şi securităţii martorului şi familiei sale, 
mutarea într-o locuință temporară, stabilirea unui alt loc de muncă, plata unei 
alocaţii şi alte servicii. Există, de asemenea, proceduri pentru protejarea 
informatorilor care nu depun mărturie în instanţă. Informatorul are un statul 
special fața de martor. Acesta nu trebuie să compară în faţa instanţei decât în 
situații cu totul excepționale, când nu există alte probe pentru soluționarea 
cauzei. Odată ce depune mărturie în instanță nu este indicat să se mai recurgă la 
serviciile sale în calitate de informator. Singurul în măsură să hotărască dacă un 
informator poate depune mărturie în fața instanţei este ofițerul de poliție ce-l 


” Ibidem, pag. 175. 

are în legătură. Acesta trebuie să-şi ia toate măsurile necesare pentru protecția 
informatorului şi asigurarea conspirativității acestuia. 

Programul de protecţie a martorilor joacă un rol deosebit de important în 
lupta împotriva criminalităţii organizate, în toate țările unde această problemă 
este acută. Practica a demonstrat că valoarea contribuţiei martorilor în probarea 
activităților infracționale depinde în mare măsură de calitatea protecţiei care le 
este asigurată. 


1.9.6. Penetrarea informativă a organizaţiilor criminale 


Cea mai eficientă armă de luptă împotriva crimei organizate o reprezintă 
informația cu privire la activitatea grupărilor criminale. Activitatea de culegere, 
prelucrare şi exploatare a informaţiilor trebuie să se desfăşoare însă într-un 
cadru strict legal şi să se afle în permanenţă sub controlul instituțiilor abilitate. 

O deosebită importanţă trebuie acordată informaţiilor pe baza cărora se 
poate realiza planificarea operațiunilor specifice de represiune şi identificarea 
surselor de unde se pot obţine probele ori mijloacele de probă”. 

Informaţii importante se pot obține prin intermediul surselor 
confidenţiale ale Poliţiei, de la serviciile financiare şi fiscale, din documente 
oficiale sau cercetarea legislaţiei în vigoare. 

Culegerea informațiilor despre bunurile susceptibile a fi confiscate poate fi, 
de asemenea, deosebit de utilă pentru punerea în aplicare a unei astfel de măsuri. 

Pentru a pătrunde în intimitatea mecanismelor de funcționare a crimei 
organizate şi a obține probele necesare inculpării liderilor organizaţiilor 
criminale, adesea se recurge la infiltrarea informatorilor şi agenților secreţi. 

În Italia, activitatea de culegere a informaţiilor despre crima organizată 
se desfăşoară de către Direcţia de Investigații Antimafia, Carabinieri şi Poliția 
de Frontieră. Datele obţinute de aceste instituţii sunt stocate la Centrul de 
Prelucrare a Datelor aparținând Oficiului de Coordonare şi Planificare al 
Poliției din cadrul Ministerului de Interne. 

În China, se execută o supraveghere atentă a elementelor susceptibile 
desfăşurării activități ilicite la nivelul întreprinderilor, instituţiilor de 
învățământ şi organizațiilor de cartier, punându-se un accent deosebit pe 
metodele educaționale de prevenire. 

Pentru obținerea informaţiilor şi a mijloacelor de probă necesare în lupta 
contra crimei organizate se foloseşte o gamă largă de metode şi tehnici cum ar 


* Ibidem, pag. 176. 

fi: anchetele judiciare, perchezițiile, supravegherea fizică, interceptarea 
convorbirilor şi a corespondenţei, operațiuni de infiltrare, folosirea depoziţiilor 
făcute de către deţinuţi, arestaţi etc. 

Se folosesc, de asemenea, ca surse de informaţii, înregistrările publice, 
mass-media, declaraţiile făcute de cei intervievaţi cu ocazia unor anchete de 
rutină ş.a. 

Legat de nevoia imperioasă a penetrării informative a organizaţiilor 
criminale rețin atenția pentru unele aspecte relevante prezentate cu prilejul 
Reuniunii Grupului de experți în probleme de crimă organizată, desfăşurată la 
25 noiembrie 1998 la Bruxelles. Experții în materie au concluzionat că fără 
întărirea cooperării internaţionale combaterea fenomenului este ineficientă, iar 
serviciile naţionale de informaţii trebuie să se simtă datoare şi să sprijine efectiv 
organismele abilitate cu combaterea criminalităţii organizate. 

Germania a propus şi susține controlarea canalelor de comunicaţii ale 
persoanelor suspecte şi confiscarea averilor celor găsiți vinovați de apartenența 
la o organizație criminală. De exemplu, Gerhard Forster, preşedintele Oficiului 
pentru Apărarea Constituţiei din Landul Bavaria apreciază că „fenomenul 
crimei organizate nu poate fi combătut cu succes decât folosind mijloacele 
muncii de informaţii”. În acest sens concludent este faptul că poliţia bavareză a 
devenit cea mai eficientă din Germania, cu 64,3% din cazuri rezolvate, întrucât 
a fost sprijinită de serviciul de informaţii din land. 

Italia a cerut dotarea forțelor abilitate să combată fenomenul de crimă 
organizată cu sisteme ultramoderne de comunicare criptată, supravegherea cu 
„camere tv inteligente ” a autostrăzilor şi sisteme de vizualizare optică la mare 
distanță, precum şi radare performante pentru controlul apelor maritime 
teritoriale. De altfel, Uniunea Europeană a alocat 560 miliarde lire italiene 
pentru lupta împotriva criminalităţii din sudul Italiei, regiune rămasă în urmă 
din punct de vedere economic şi cu cea mai mare rată a criminalităţii”. 

Elveţia susţine utilitatea acordurilor de readmisie între toate statele 
Uniunii Europene, precum şi extinderea cazurilor în care se poate uza de 
măsura interceptării telefonice chiar dacă aplicarea ei va genera reacţii negative 
din partea organismelor de apărare a drepturilor omului. 

Pentru limitarea escaladării narcotraficului, autoritățile britanice au 
înăsprit controlul la punctele de frontieră, fiind supravegheate şi verificate, cu 


” Reuniunea Grupului de Experţi în Probleme de Crimă Organizată, Bruxelles, 25.11.1998, 
Sinteză DGCCOA. 

predilecție persoanele şi mijloacele de transport originare din Europa Centrală 
şi de Est, în special cele din Turcia, Albania, Bulgaria şi Cehia. 

Unul dintre experții englezi a prezentat în aprilie 1998, Strategia 
guvernului britanic, pe 10 ani, pentru combaterea abuzului de droguri, strategie 
avizată de primul-ministru Tonny Blair şi prezentată Parlamentului de la 
Londra, care cuprinde viziunea autorităţilor asupra acestui flagel, obiectivele 
instituțiilor implicate, resursele financiare (circa 1,5 miliarde lire sterline anual) 
şi modalitățile de coordonare a activităţii în acest domeniu. Această strategie 
este implementată efectiv de Grupul strategic de îndrumare a activităţii antidrog 
din Marea Britanie, format din oficialități guvernamentale, reprezentanți ai 
organismelor naţionale de specialitate, ai autorităților locale, ai oamenilor de 
afaceri precum şi ai echipelor de acţiune împotriva drogurilor”. 

Pentru limitarea migrației ilegale autoritățile bulgare au decis să fixeze 
trasee obligatorii pentru autobuzele care transportă persoane din Turcia către 
celelalte state din zonă, iar nerespectarea acestora atrage după sine anularea 
dreptului de circulație în Bulgaria pentru şoferul aflat în culpă şi pentru 
autovehiculul respectiv. 

Serviciul de Informaţii Externe din România a propus realizarea unei 
„centuri de siguranță ”, pe flancul sudic european, prin realizarea unei structuri 
(„club ”) multilaterale a şefilor serviciilor de informaţii din zonă, care să vizeze 
combaterea crimei organizate şi terorismului”. 

S-a apreciat că acest proiect inițiat de România în 1998, creează 
premisele unei cooperări eficiente şi necesare, iar includerea în „club ” a şefilor 
serviciilor de informaţii externe din țările interesate de prevenirea extinderii 
fenomenului crimei organizate şi terorismului ca şi utilizarea potențialului 
acestora, constituie o modalitate concretă de promovare, la modul cel mai 
deschis şi pragmatic, a unui parteneriat avantajos tuturor parților în stăvilirea 
factorilor destabilizator. 

În finalul reuniunii s-a subliniat un aspect deosebit de important, şi 
anume, faptul că după consultări derulate pe parcursul a patru ani, experții 
comunitari şi, implicit, Uniunea Europeana au ajuns la un acord de principiu 


25 Preşedinţia României — Secretariatul Consiliului Naţional de Acţiune Împotriva Corupţiei şi 
Crimei Organizate — „Considerații asupra fenomenului crimei organizate internaționale şi 
corupției”, nr. CN/183/26.03.1999, pag. 15. 

* Ibidem, pag. 21. 

asupra realizării unui sistem integrat de control al mijloacelor de comunicare 
utilizate în Europa, codificat „ENFOPOL”?”. 

Proiectul „ENFOPOL” a fost definitivat la începutul anului 1999 de 
miniştrii de interne şi ai justiției din cele 15 ţări membre ale U.E., iar în anul 
2000 a fost armonizată legislația internă a acestora. 

Obiectivul principal al „ENFOPOL” îl constituie „interceptarea totală şi 
accesul instantaneu la informaţiile transmise prin telefonie clasică şi mobilă, 
fax, pager, e-mail, cablu şi prin reţele de calculator”. În acest scop au fost 
constituite centre speciale de ascultare, înregistrare şi triere a transmisiilor, 
amplasate în locuri secrete. Tehnic vorbind, interceptările sunt efectuate de 
sisteme ultramoderne, capabile să înregistreze o convorbire în acelaşi timp şi 
prin mai multe modalităţi. Se are în vedere, inclusiv, „marcarea” utilizatorilor 
de mijloace de comunicare, identificarea şi localizarea acestora, precum şi 
implementarea datelor de interes privind fenomenul crimei organizate, într-o 
bancă de date de dimensiuni considerabile. Alături de țările comunitare, la acest 
sistem integrat mai participă S.U.A., Canada, Australia. 

Pe fondul săvârşirii unor infracțiuni grave şi al dispariției şi 
asasinării unor martori importanți, cu puţin timp înainte de a fi declanşate 
procesele penale împotriva unor grupuri criminale puternice din Estonia, 
Letonia, Lituania şi Polonia, la reuniunea Consiliului Baltic s-a decis ca 
„Grupul de acțiune împotriva crimei organizate în regiunea Marii Baltice” să 
pună în practică un „Program de protecție a martorilor şi a surselor de 
informare ”%. 


1.10. Concluzii 


Pentru ca lupta împotriva crimei organizate să fie cât mai eficientă se 
impune stabilirea priorităților şi a resurselor disponibile, dat fiind faptul că este 
imposibil de combătut, în acelaşi timp şi cu aceeaşi intensitate, întreaga gamă a 
formelor de manifestare a criminalităţii dintr-o societate. 

În domeniul legislaţiei, lupta împotriva crimei organizate transnaţionale 
se poate materializa în următoarele măsuri: 

e incriminarea participării la o organizaţie criminală; 


” Ibidem, pag. 17. 
* Ibidem, pag. 18. 

e incriminarea asociaţiilor de răufăcători sau a altor forme similare de 
predelincvenţă; 

e interzicerea spălării profiturilor obținute din afaceri ilicite; 

e confiscarea bunurilor rezultate din comiterea unor infracțiuni. 

În privinţa activităţii de poliţie şi de urmărire penală se impune luarea 
unor măsuri strategice în domenii, cum sunt: 

e îmbunătăţirea activităţii de culegere a informațiilor privind structura 
organizatorică, tipurile de activități desfăşurate de grupările criminale, relațiile 
dintre acestea şi metodele folosite pentru a se proteja; 

e perfecționarea mijloacelor de anchetă vizând penetrarea 
organizațiilor criminale. Se au în vedere: înfiinţarea unor unități speciale, 
interceptarea comunicațiilor, operațiuni de infiltrare şi controlul livrărilor, 
protecția martorilor şi a victimelor, recompensarea şi protecția celor care 
cooperează cu organele de anchetă; 

e dezvoltarea unor mecanisme ce vizează sechestrarea profiturilor 
ilicite şi confiscarea bunurilor rezultate din infracțiuni. În acest scop se pot crea 
structuri naționale (secții, servicii etc.) în vederea cercetării profiturilor 
organizațiilor criminale şi gestionarea bunurilor sechestrate. 

Amenințarea pe care o reprezintă crima organizată pentru economie 
impune aplicarea progresivă a unor strategii preventive, destinate îndeosebi 
ocrotirii stabilității instituţiilor financiare, prin care să se realizeze: 

e perfecționarea pregătirii în domeniile tehnic şi juridic a personalului 
din poliție şi procuratură, în scopul unei mai bune înțelegeri a operaţiunilor 
financiare (ingineriei financiare); 

e limitarea secretului bancar; 

e întărirea rolului instituţiilor financiare în semnalarea operațiunilor 
bancare dubioase. 

Cooperarea între sistemul bancar şi cel penal trebuie extinsă şi asupra 
sistemului educațional, precum şi în toate domeniile de comunicare mediatică. 

Înfiinţarea de comitete legale de anchetă şi supraveghere ar permite 
cuprinderea şi implicarea unei game largi de strategii şi instituţii aflate în mod 
tradițional în afara domeniului justiției penale, în cadrul unei strategii globale 
de prevenire şi combatere a criminalității. 

Instrumentele juridice de reglementare a contractelor publice pot proteja 
mai bine activitățile comerciale legale împotriva tentativelor de infiltrare a 
organizațiilor criminale. Integrarea strategiilor, metodelor şi mecanismelor 

constituie o reacție pozitivă la pericolul pe care-l reprezintă astăzi crima 
organizată transnațională. 

Un răspuns amplu la toate cele de mai sus îl constituie Convenţia 
Naţiunilor Unite împotriva criminalității transnaţionale organizate, deschisă 
spre semnare tuturor Statelor de la 12 decembrie 2000, până la 12 decembrie 
2002. 

Am pus accent în acest capitol pe documentele Consiliului Europei, 
întrucât consider că acestea, la nivel regional şi în planul dreptului, sunt cele 
mai coerente şi consistente, până la momentul actual. 

Cele expuse mai sus ne conduc la concluzia că, indiferent de opțiunile 
legislative de moment ale unui stat suveran şi independent, ideea care trebuie să 
primeze este dominația dreptului asupra anarhiei şi nu invers. 

De altfel, eforturile considerabile care se fac în planul conceptual al 
adoptării unei legislații coerente şi pertinente aplicabilă tuturor statelor, sunt 
puse în slujba fiecărui cetăţean, indiferent unde trăieşte el, protejându-i viaţa, 
sănătatea, libertatea, proprietatea, contribuind totodată la salvgardarea valorilor 
naționale şi universale. 


2. Modalităţi poliţieneşti de cooperare 


2.1. Necesitatea cooperării polițienești 


Înainte de abordarea propriu-zisă a acestui subiect, cred că este necesar 
a mai face câteva referiri la caracteristicile economiei în tranziţie şi la crima 
organizată, pentru o mai bună conştientizare a pericolelor care ne pândesc şi, 
corelativ, pentru găsirea celor mai eficace metode şi mijloace de combatere a 
fenomenului — inclusiv prin cooperare —, chiar dacă unele aspecte au mai fost 
atinse. 

Astfel, practic fără excepţie, ţările în tranziție au experimentat creşterea 
intensă a activităților crimei organizate. Gradul în care aceste grupuri au 
penetrat rapid societăţile în evoluție diferă, în mod semnificativ, de la caz la 
caz. În termeni cruzi, pare că există o corelaţie reciprocă între gradul în care 
grupurile crimei organizate au penetrat o parte a aparatului de stat şi cel al 
succesului înregistrat de societate pe calea evoluţiei reformelor democratice şi 
de piaţă. Totuşi, anumite trăsături ale fenomenului infracțional sunt comune 
tuturor societăților în tranziție. 

În primul rând, economiile centralizate au constituit spaţiile de 
desfăşurare a unor mari „piețe negre”. Aceste pieţe erau esențiale pentru 
satisfacerea cerințelor consumatorului, în condiţiile unor economii care ignorau 
necesitatea asigurării produselor de bază, pornind de la cererea şi oferta reală, 
jucând un rol important în instruirea societății în ceea ce priveşte 
comportamentul pieţei. Pentru unele persoane care operau pe piața neagră, cea 
mai valoroasă lecție a fost însă cea a operării în afara structurii legale. 

După cum piaţa neagră înfloreşte atunci când prezenţa statului este prea 
copleşitoare, grupurile infracționale pot şi ele exploata o situaţie în care 
autoritatea statului şi resursele sunt slabe şi, astfel, vulnerabile la activități 
subversive. Într-un anume sens, multe societăți în tranziţie s-au aflat când pe o 
extremă, când pe cealaltă. Lipsa unei legislații penale consistente şi actualizate 
a resurselor, corupția factorilor responsabili cu aplicarea legii, traumele morale, 
economice şi sociale, asociate schimbărilor de sistem, au condus la sporirea 
inevitabilă a activităţilor ilicite”. 

Grupurile infracționale sunt capabile să umple o parte din vidul creat de 
dispariția fostului stat comunist. Totuşi trebuie făcută deosebirea dintre 
„economia din umbră” şi activitățile ilegale ale grupurilor crimei organizate. 
Adeseori „economia din umbră” există nu ca urmare a criminalității deliberate, 
ci pur şi simplu datorită faptului că reglementările sunt prea împovărătoare şi 
contradictorii, astfel încât oamenii de afaceri trebuie să-şi desfăşoare afacerile 
în afara literei legii pentru a putea supraviețui. În acele ţări în care au fost 
aplicate în mod arbitrar legi fiscale, în permanentă schimbare şi reglementări 
comerciale inadecvate, s-a creat un mediu imposibil pentru desfăşurarea 
afacerilor în deplină legalitate. 

Însuşi procesul tranziţiei a creat oportunităţi, în special atunci când statul 
nu avea pe deplin pus la punct un aparat instituţional capabil să realizeze procesul 
de tranziţie. Privatizarea constituie un caz special. În multe împrejurări, lupta 
pentru a obține controlul asupra activelor comerciale deţinute de stat a început 
chiar înainte ca statul să pună la punct cadrul legal pentru privatizare. 

Falimentarea intenționată, aprecierile  ireale asupra valorii 
întreprinderilor definite de stat, ofertele falsificate şi jaful fără scrupule 
exercitat la adresa proprietății statului constituie, toate, exemple ale modului în 


* Adunarea Parlamentară a Cooperării Economice a Mării Negre (A.P.C.E.M.N.) — Raport 
privind cooperarea dintre țările membre A.P.C.E.M.N în combaterea crimei organizate, 
Bucureşti, 10 — 11 aprilie 1996, pag. 3 şi următoarele. 

care privatizarea a ajuns să fie cu totul altceva decât se intenționase iniţial. În 
plus, grupurile infracționale au desfăşurat activităţi beneficiind de un anumit 
nivel de cunoaştere şi de un elan care a condus la depăşirea controalelor 
instituţiilor abilitate sau, după cum adesea s-a întâmplat, reprezentanţii acestor 
instituţii au fost în mod insistent descurajaţi să ia atitudine. 

Grupurile infracționale au mers chiar mai departe şi au folosit violenţa 
sau ameninţarea cu violenţa ori şantajul, pentru a falsifica licitaţiile şi pentru a 
elimina astfel concurenţa. Aceste metode privează statele de resursele de care 
acestea au nevoie şi, în mod automat, aduc prosperitate şi legitimitate stratului 
infracțional al societăţii. 

Atunci când păturile largi ale societății ajung să înțeleagă faptul că 
grupurile infracţionale sunt primele care beneficiază de pe urma aşa-numitelor 
reforme de piaţă, însăşi noțiunea de piață poate să-şi piardă legitimitatea, 
fenomen care face ca procesul de tranziție să fie extrem de dificil. 

Totuşi, trebuie remarcat faptul că aceste probleme şi-au făcut simțită 
prezența mai intens în unele ţări, gradul de penetrare al crimei organizate în 
procesul de privatizare fiind diferit de la caz la caz, situație în care şi evaluarea 
acestei probleme trebuie făcută în acelaşi mod. 

Problema rolului crimei organizate în privatizare este ilustrativă şi în 
ceea ce priveşte importanţa ca reforma legislativă şi instituțională să țină pasul 
cu rapidele schimbări sociale şi economice. 

Sistemele financiare şi bancare create şi dezvoltate, subsistemele 
economice, total diferite, au trebuit să lupte din greu pentru a face față 
necesităților fundamentale ale pieţelor în dezvoltare. Acest lucru nu a putut fi 
realizat întotdeauna într-o manieră transparentă, iar atunci când guvernele nu au 
reuşit să elaboreze legi bancare ferme şi transparente, ele au deschis uşa 
infiltrărui elementelor infracționale în sectorul financiar. Odată ce aceste grupuri 
dobândesc un anumit nivel de control asupra alocării creditului, acestea îşi pot, 
în continuare, consolida poziția în economia legală, refuzându-le 
antreprenorilor legitimi posibilitatea de a avea acces şi succes. 

Impactul social şi politic este iarăşi devastator. Pe de o parte efectul 
cumulativ este acela de suspendare a legitimităţii pieţei, aceasta ajungând să fie 
percepută ca un sistem care oferă doar infractorilor şansa unor câştiguri, 
hrănind în acelaşi timp populismul celor care doresc să resuscite ordinea 
autorităţii sau chiar pe cea comunistă. În mâinile demagogilor nedemocraţi, 
problema infracționalității se transformă rapid într-o trâmbiță de chemare la 
atacarea şi posibila subminare a instituţiilor democratice legale. Acest pericol 
este real acolo unde grupurile infracționale au reuşit să îşi însuşească active de 

mare valoare pentru sume care erau cu mult sub preţul pieţei. În anumite cazuri, 
privatizarea a fost ceva mai mult decât o operaţiune de spălare a banilor şi a 
ajutat grupurile infracționale să îşi legalizeze activele şi activităţile. În context, 
nu mai este nevoie să adăugăm că această situație descumpăneşte electoratul, 
căruia îi scade interesul pentru orice fel de retorică legată de piață şi de reformă 
politică. 

Problematica se extinde însă cu mult dincolo de sfera privatizării. 
Într-adevăr, toate tipurile de deficienţe de reglementare creează noi oportunități 
pentru grupurile infracționale. Astfel, lipsa transparenţei în unele prevederi 
legale poate facilita desfăşurarea activităţilor infracționale. 

Cu cât legea este mai obscură şi mai confuză, cu atât mai uşor le este 
grupurilor infracționale să o folosească în propriul lor scop. Aceste probleme 
sunt agravate de nivelul scăzut al finanţării activităţilor polițieneşti, de lipsa 
instruirii şi de know-how, elemente necesare pentru lupta împotriva grupărilor 
infracționale moderne, precum şi de nivelul insuficient al cooperării şi 
coordonării internaționale. 

Nu este surprinzător faptul că grupurile infracționale au fost atrase către 
Europa Centrală şi Răsăriteană datorită vidului instituţional inevitabil, care îşi 
are originea în însuşi procesul de tranziție. Pentru a da un mic exemplu, mai 
multe țări din această regiune au devenit importante plăci turnante şi puncte de 
depozitare pentru traficanții de heroină, deoarece poliția nu dispune de resursele 
necesare pentru a combate aceste activități sau, mai rău, deoarece poliţiştii au 
fost corupți, lucru uşor de realizat având în vedere salariile mai mult decât 
modice ale acestora, cu toate că autoritățile ştiu că aceştia se află în prima linie 
de război împotriva criminalității. Lipsa de reacție a unora dintre autoritățile 
statale faţă de această situaţie este cel puţin suspectă”. 

Controlul frontierei ridică un alt set de probleme noilor democrații. 
După ce timp de zeci de ani graniţele au fost menținute la cel mai înalt grad de 
impenetrabilitate, prăbuşirea sistemului comunist a condus la facilitarea 
deplasării bunurilor şi persoanelor dincolo de frontiere. 

Necesitatea restabilirii unui sistem de control este acum evidentă, dată 
fiind, în special, creşterea exponențială a migraţiei ilegale şi a activităților de 
contrabandă, care privează statul de veniturile necesare. Această situaţie este 
oarecum paradoxală, iar din punct de vedere politic este foarte incomodă pentru 

democraţiile care, prin natura lor, sprijină idealul unor frontiere deschise. În 
plus, efectuarea unor controale eficiente la frontieră este foarte costisitoare. 

În ceea ce priveşte consecinţele economice, crima organizată ridică un 
set de probleme acute la adresa pieţei mondiale în curs de integrare. Acest lucru 
este cu atât mai valabil cu cât munca de poliție continuă să fie o responsabilitate 
esențială locală şi națională, nu internațională, iar mecanismele de colaborare 
internațională sunt încă insuficient dezvoltate. 

Datorită faptului că multe dintre grupurile crimei organizate operează 
dincolo de frontierele lor naţionale, activităţile lor au, în mod evident, 
consecinţe internaționale. 

Criza internațională determinată de problema criminalității este şi mai 
evidentă din perspectiva impactului potenţial al acesteia asupra economiei 
mondiale. Organizațiile infracționale urmăresc să îşi creeze monopoluri în care 
să controleze sau, cel puţin, să împartă piețe. Ele nu acceptă concurenţa şi 
folosesc de multe ori violența pentru a-şi elimina posibilii competitori. 
Dispariția concurenţei atrage, în mod evident, după sine prețuri mai mari pe 
pieţele unde bandele sunt la putere. 

Prezenţa grupurilor Mafiei ar putea să contribuie la diminuarea accentuată 
a veniturilor în societățile în tranziţie şi în curs de dezvoltare. Crima organizată 
poate îndepărta potenţialele căi de progres economic, iar dacă societatea ajunge să 
creadă că legăturile infracționale şi nu munca constituie cheia succesului, 
economia şi moralitatea țării intră într-un rapid şi puternic declin. 

Dar costurile acestui flagel nu sunt numai acestea. Oamenii de afaceri cu 
activităţi legale şi alte persoane implicate în activităţi comerciale corecte au fost 
şi sunt adesea obligaţi să plătească „protecția ”, adică dreptul de a activa pe 
piaţă. Ei se confruntă astfel cu costuri suplimentare, ceea conduce la diminuarea 
profiturilor şi a capacităţii investiționale, precum şi la o creştere a preţurilor şi, 
prin urmare, la inflaţie”. 

Datorită faptului că autoritatea statului este adesea erodată prin 
intermediul corupției, oamenii de afaceri nu pot beneficia de un climat stabil 
care este fundamentul planificării şi investiţiilor pe termen lung. Investitorii 
străini sunt primii care pleacă, întrucât la costurile sporite ale oportunităţilor de 
afaceri se adaugă şi pericolul fizic generat de implicarea lor pe piaţa locală. 

Profiturile uriaşe ale crimei organizate scapă în cele mai multe cazuri 
din plasa fiscalității şi contribuie la agravarea crizei fiscale a statului. Ca o 
consecință, întreprinzătorii corecţi şi salariaţii sunt obligați să recupereze 


” Ibidem, pag. 6 şi următoarele. 


Organizaţii şi organisme internaţionale şi naționale cu atribuţii în combaterea crimei organizate 417 


diferența, şi întrucât povara fiscalităţii este tot mai mare, ei se deplasează în 
multe cazuri către zona neagră a economiei, adăugându-se climatului general de 
ilegalitate al pieţei locale. 

Un stat epuizat din punct de vedere financiar va avea tendința să emită 
bancnote pentru acoperirea lipsurilor. O economie subminată astfel nu se află 
nicidecum în poziția de a aduce prosperitatea generală şi de a convinge opinia 
publică să nu pună pe picior de egalitate economia de piaţă cu creşterea 
generală a criminalităţii, asociere care, dacă ar fi acceptată pe scară largă, ar 
putea să conducă ţara departe de procesul de reformă, fie către o politică 
extremistă, fie către o colaborare civică cu grupurile crimei organizate, în 
defavoarea maselor largi ale populaţiei. 

Impactul organizării infracționale este mult amplificat în ţările în 
tranziție, deoarece infractorii operează cu sume mari de bani şi cu monedă 
străină. Ei pot, prin urmare, eroda capacitatea statului de a menține controlul 
asupra masei monetare, a ratei de schimb şi a unei politici fiscale eficiente. În 
acest sens, exportul unor mari capitaluri poate conduce la depreciere puternică a 
monedei naționale. 

Trebuie accentuat faptul că un mare procent din capitalurile obținute în 
mod ilegal este exportat în bănci străine sau reinvestit în viitoarele activități 
ilicite. În general, profiturile sunt mai mari pe piaţa ilegală, deoarece pe piaţa 
legală, pentru a avea succes, este nevoie de anumite calități şi cunoştinţe, ceea 
ce grupurilor infracționale le lipsesc. Cu siguranță însă că o anumită parte a 
profiturilor este alocată în activităţi legale care oferă legitimitate infractorilor. 

Bernd Schimdbauer, fost ministru secretar de stat, coordonator al 
serviciilor secrete din Germania, analizând fenomenul crimei organizate 
internaționale a ajuns la următoarea concluzie: „criminalitatea organizată 
internaţională a înregistrat în ultimii ani (n.a. până în anul 1998 — data 
analizei) o evoluţie dramatică, iar rata supradimensionară a profiturilor 
realizate de holdingurile cu conexiuni în sfera criminalității periclitează 
societăţile democratice, întrucât se concurează segmentele economice legale, 
ce sunt nevoite, indirect, să falimenteze ”. 

Un alt efect destabilizator al activităţilor crimei organizate internaționale 
se manifestă, potrivit demnitarului german, şi „prin creşterea gradului de 

S-a constatat că organizaţiile criminale, care „spală ” în Germania sume 
enorme de euro anual, au renunțat, în mare parte, la operaţiunile directe de 
reciclare a câştigurilor, practicând în schimb subterfugii financiare pentru a 
ascunde proveniența câştigurilor ilicite, de exemplu, prin cumpărarea de hârtii 
de valoare sau transferarea unei părți importante a activităţilor de „spălare ” de 
bani în zone „of/f-shore” sau în „paradisuri fiscale”. Relevant, în acest sens, 
este cazul Federaţiei Ruse unde crima organizată controlează 4.000 bănci şi 
filiale, însă Bernd Schimdbauer a acceptat, în acelaşi timp, şi concluzia unor 
experți criminologi occidentali, potrivit căreia în statele industrializate nu mai 
există practic nicio bancă în care să nu fie depozitate sume de proveniență 
ilegală. 

În consecință, având în vedere posibilitățile actuale, extrem de mari şi 
rapide, în materie de transferuri bancare transnaționale, B. Schimdbauer 
apreciază că se impune realizarea unei cooperări internaționale eficiente pentru 
contracararea fenomenului, întrucât s-a dovedit că „inițiativele legale naţionale 
unilaterale sunt insuficiente pentru combaterea efectivă a crimei organizate 
transnaționale ”. 

Țările în tranziție prezintă nevoia comună de a atrage capitalul străin 
pentru a ajuta la restructurarea infrastructurilor lor economice. Aici, crima 
organizată poate avea două efecte descurajatoare. În primul rând, prezența 
elementelor infracţionale puternice descurajează investiţiile străine. În al doilea 
rând, în anumite ţări în tranziție, nevoia de capital străin este atât de disperată 
încât nu se prea pun multe întrebări în legătură cu originea fondurilor. 

Riscul care apare este acela că însăşi economia în tranziţie este 
susceptibilă să devină un „paradis financiar” pentru grupurile internaționale 
ale crimei organizate, din această condiţie derivând consecințele negative 
specifice găzduirii unor asemenea activități. Nu întâmplător experții americani 
consideră că infracționalitatea transfrontalieră este grupată în jurul a patru țări 
(zone geografice) — Columbia, Mexic, Nigeria şi Rusia — în care organizaţiile 
criminale de tip mafiot au reuşit să pătrundă profund în sferele puterii 
executive. 

Devine, astfel, tot mai evident faptul că eforturile naţionale şi 
internaționale de combatere a crimei organizate nu mai reuşesc să țină pasul cu 
inventivitatea, evoluţia permanentă, caracterul de periculozitate şi de penetrare 
tot mai profundă a societății de către organizațiile criminale. Totuşi, s-au 
obținut anumite succese atunci când opinia publică s-a mobilizat, când guvernul 

şi-a stabilit obiective precise şi când s-a reuşit cooperarea multilaterală şi 
interinstituțională. 

Repulsia opiniei publice din Italia faţă de violența afişată de Mafia 
siciliană, moartea unora dintre cei mai renumiți protectori politici ai Mafiei, 
noul angajament al statului italian de a stârpi acest vechi flagel şi strânsa 
cooperare cu poliția americană au contribuit la succesul unor operațiuni 
deosebit de eficiente în cursul anilor '90. Drept urmare, puterea Mafiei a scăzut, 
iar cea a statului a crescut, dar problema nu este încă rezolvată. Într-adevăr, 
crima organizată în Italia s-a împrăştiat dincolo de bastioanele ei tradiționale 
din vestul Siciliei, Calabria şi Neapole, înregistrându-se o creştere a activităţii 
Mafiei în nordul Italiei şi dincolo de graniţele țării. 

Aceasta sugerează concluzia că toate guvernele care sunt implicate în 
lupta împotriva crimei organizate trebuie să fie pregătite să se angajeze într-o 
confruntare pe termen lung, ceea ce presupune resurse semnificative, o atenție 
constantă şi o cooperare strânsă internațională, inclusiv la nivel 
interinstituţional. 

lată, aşadar, suficiente argumente pentru a sublinia necesitatea unei 
strânse cooperări şi colaborări polițieneşti, conştienţi fiind că poliția este 
instituția care se află în prima linie a luptei directe împotriva criminalității 
organizate interne şi internaționale. 

În general, poliţia şi autorităţile judiciare angajate împotriva crimei 
organizate trebuie să depăşească o multitudine de bariere economice, 
financiare, legislative, lingvistice şi sociale şi trebuie, întotdeauna, să respecte 
principiile democratice fundamentale, cum ar fi judecarea corectă şi alte 
drepturi civile. 

Aceste autorităţi se confruntă şi cu paradoxul produs, pe de o parte, de 
faptul că piaţa globală în extindere continuă să permită crimei transnaționale 
organizate să exploateze granițele deschise, în timp ce, pe de altă parte, 
activitățile instituțiilor judiciare şi de aplicare a legii rămân prerogative ale 
statului național sau chiar ale guvernului local. 

Concluzia care se impune este aceea că statele care intenționează să 
coopereze în lupta împotriva criminalității internaționale trebuie, în mod 
constant, să îşi actualizeze legislația în domeniu, iar poliția trebuie să îşi 
îmbunătățească în mod semnificativ capacitatea de a opera pe terenul 
internaționalizat al adversarilor lor. Poliţia are nevoie de competenţă lingvistică 
şi legislativă, trebuie să înţeleagă „cultura” instituțiilor partenerilor şi 

mecanismele lor de coordonare a anchetelor, arestărilor şi urmăririlor penale. 
Atunci când este posibil, statele implicate trebuie să organizeze şi să desfăşoare 
analize în domenii cum ar fi legislaţia internaţională, contabilitate, bănci şi 
finanţe, pentru a înţelege modul de operare al grupărilor infracționale şi pentru 
a desfăşura operaţiuni eficiente de combatere a acestora. 

Guvernele a tot mai multor state sunt tot mai conştiente de provocarea 
pe care o constituie crima organizată internațională şi au început să-şi 
consolideze dispozitivele necesare pentru combaterea acestei ameninţări. 


2.2. Modalităţi de cooperare prevăzute în documente internaționale 


2.2.1. Convenţia Națiunilor Unite împotriva criminalității 
transnaționale organizate 

Articolul 27 din Convenţie abordează cooperarea între serviciile de 
investigaţii şi de reprimare. Întrucât prerogativele sunt clar definite pentru 
activitatea acestor servicii, redăm integral conţinutul articolului, astfel: 

1. „Statele-părți cooperează strâns, conform sistemelor lor juridice şi 
administrative, în vederea întăririi eficacității descoperirii şi reprimării 
infracţiunilor prevăzute de prezenta Convenţie. În special, fiecare stat-parte 
adoptă măsuri eficiente pentru: 

a) Întărirea, sau dacă este necesar, stabilirea de căi de comunicaţie între 
autoritățile sale, organismele şi serviciile competente pentru a facilita schimbul 
sigur şi rapid de informaţii privind toate aspectele infracțiunilor prevăzute de 
prezenta Convenţie, inclusiv, dacă statele-părți respective consideră necesar, 
legăturile cu alte activităţi infracționale. 

b) Cooperarea cu alte state-părți, în ceea ce priveşte infracțiunile 
prevăzute de prezenta Convenţie, în conducerea anchetei referitor la punctele 
următoare: 

I. Identitatea şi activităţile persoanelor bănuite de implicare în aceste 
infracțiuni, locul unde se află acestea sau locul unde se află alte persoane în 
cauză; 

II. Circulația produsului infracțiunii sau a bunurilor provenind din 
săvârşirea acestor infracțiuni; 

III.Circulaţia bunurilor, a materialelor sau a altor instrumente folosite 
sau destinate a fi folosite în săvârşirea acestor infracțiuni. 

c) Transmiterea, când este cazul, a obiectelor şi cantităților de 
substanţe necesare efectuării expertizelor sau anchetelor; 

d) Facilitarea unei coordonări eficiente între autorităţile, organismele 
şi serviciile competente şi favorizarea schimbului de personal şi de experți, 
inclusiv detaşarea de agenţi de legătură — sub rezerva existenţei de acorduri sau 
de aranjamente bilaterale între statele-părți respective; 

e) Schimbul de informaţii cu alte state-părţi privind mijloacele şi 
procedeele specifice folosite de grupurile infracționale organizate, inclusiv, 
dacă este cazul, în legătură cu itinerariile şi mijloacele de transport, precum şi 
asupra folosirii de identități false, de documente modificate sau falsificate sau a 
altor mijloace de ascundere a activităților lor; 

f) Schimbul de informaţii şi coordonarea măsurilor de natură 
administrativă sau de altă natură, întreprinse, după cum se decide, pentru a 
descoperii cât mai repede infracțiunile prevăzute de prezenta Convenţie. 

2. În scopul aplicării prezentei Convenții, statele-părţi au în vedere să 
încheie acorduri sau aranjamente bilaterale sau multilaterale care să prevadă o 
cooperare directă între serviciile lor de investigații şi de reprimare, iar când 
există deja astfel de acorduri sau aranjamente între statele-părţi respective, 
acestea din urmă se pot baza pe prezenta Convenţie pentru stabilirea unei 
cooperări în materie de descoperire şi de reprimare privind infracțiunile 
prevăzute de prezenta Convenţie. De fiecare dată când este cazul, statele-părți 
utilizează pe deplin acordurile sau aranjamentele, inclusiv organizaţiile 
internaționale sau regionale, pentru a întări cooperarea între serviciile de 
investigații şi de reprimare. 

3. Statele-părți se străduiesc să coopereze, în măsura în care dispun de 
mijloacele necesare, pentru a face faţă criminalităţii transnaționale organizate 
comise cu mijloace moderne.” 

Totodată, Convenţia Naţiunilor Unite se ocupă şi de culegerea, schimbul 
şi analiza informațiilor asupra criminalității organizate, ca şi de formarea şi 
asistența tehnică în domeniu. Astfel, articolul 29 prevede următoarele: 

1. „Fiecare stat-parte stabileşte, dezvoltă sau îmbunătăţeşte, în măsura 
necesităţilor, programele de formare specifice pentru personalul serviciilor sale 
de investigații şi reprimare, inclusiv pentru procurori, judecătorii de instrucţie şi 
agenţii de vamă, precum şi pentru alte categorii de personal însărcinate să 
prevină, să descopere şi să reprime infracțiunile prevăzute de prezenta 
Convenţie. Aceste programe pot să prevadă detaşări şi schimburi de personal. 
Ele se referă îndeosebi, în măsura în care dreptul intern permite, la următoarelor 
aspecte: 

a) Metode folosite pentru a preveni, descoperi şi combate infracțiunile 
prevăzute de prezenta Convenţie; 

b) Itinerariile urmate şi tehnicile folosite de persoanele suspectate de 
implicare în infracțiunile prevăzute de prezenta Convenţie, inclusiv în statele de 
tranzit şi măsurile de luptă adecvate; 

c) Supravegherea circulaţiei produselor de contrabandă; 

d) Descoperirea şi supravegherea circulaţiei produsului infracțiunii, 
bunurilor, materialelor sau altor instrumente şi metode de transfer, de 
disimulare sau de deghizare a acestui produs, a acestor bunuri materiale sau a 
altor instrumente, precum şi metodele de luptă împotriva spălării banilor şi 
împotriva infracțiunilor financiare; 

e) Strângerea elementelor de probă; 

f) Tehnici de control în zonele şi porturile libere; 

g) Materiale şi tehnici moderne de descoperire şi de reprimare, inclusiv 
supravegherea electronică, livrările supravegheate şi operaţiunile de infiltrare; 

h) Metode utilizate pentru combaterea criminalităţii transnaţionale 
organizate, săvârşite cu ajutorul calculatoarelor, rețelelor de telecomunicaţii sau 
a altor tehnici moderne; 

i) Metode folosite pentru protecția victimelor şi martorilor. 

2. Statele-părți cooperează pentru planificarea şi derularea programelor 
de cercetare şi de formare concepute pentru schimbul de cunoştinţe specializate 
în domeniile prevăzute la paragraful 1 al prezentului articol şi, în acest scop, 
organizează, dacă este cazul, conferințe şi seminarii regionale şi internaţionale 
pentru a favoriza cooperarea şi stimularea schimburilor de opinii asupra 
problemelor comune, inclusiv problemele şi necesitățile speciale ale statelor de 
tranzit. 

3. Statele-părţi încurajează activităţile de formare şi de asistenţă tehnică 
de natură să faciliteze extrădarea şi asistența judiciară. Aceste activități de 
formare şi de asistenţă tehnică pot include o formare lingvistică, detaşări şi 
schimburi între personalul autorităţilor centrale sau al organismelor având 
responsabilități în domeniile respective. 

4. În cazul în care există acorduri sau aranjamente bilaterale şi 
multilaterale în vigoare, statele-părți întăresc, în măsura în care este necesar, 
măsurile luate pentru optimizarea activităților operaționale şi de formare în 
sânul organizaţiilor internaționale şi regionale şi în cadrul altor acorduri sau 
aranjamente bilaterale şi multilaterale în materie”. 

Guvernele a tot mai multe state sunt tot mai conştiente de provocarea pe 
care o constituie crima organizată internaţională şi au început să-şi consolideze 
dispozitivele necesare pentru combaterea acestei ameninţări. 


2.2.2. Recomandarea nr. R (2000) a Comitetului Miniştrilor Statelor 
Membre 


În acelaşi sens, trebuie să relevăm şi Recomandarea nr. R (2000) a 
Comitetului Miniştrilor Statelor Membre, cu privire la principiile luptei 
împotriva crimei organizate, din cuprinsul căreia redăm Capitolul IV „Principii 
referitoare la cooperarea internaţională: 

(23). Guvernele trebuie să faciliteze, sub aspect legal şi practic, 
schimbul de informaţii între statele membre în ceea ce priveşte persoanele 
juridice şi alte entități legale înregistrate în jurisdicția lor, precum şi persoanele 
fizice implicate în înfiinţarea, deținerea, conducerea şi finanţarea lor. 

(24). Guvernele trebuie să introducă prevederi legale care să stabilească 
modul în care țările implicate în confiscarea unor bunuri provenite din activități 
ale crimei organizate vor administra bunurile confiscate. 

(25). Guvernele trebuie să-şi elaboreze programe proprii pentru 
protecția martorilor, inclusiv pentru cei din străinătate, stabilind acorduri 
bilaterale sau multilaterale prin care să se asigure o astfel de asistenţă şi să se 
specifice condiţiile de aplicare. Guvernele trebuie să încredințeze Consiliului 
Europei instituirea unui instrument legal internaţional destinat acestui scop. 

(26). Guvernele trebuie să urgenteze ratificarea şi implementarea 
instrumentelor legale internaţionale care urmăresc îmbunătăţirea cooperării 
judiciare dintre statele membre, inclusiv prin acorduri bilaterale şi eliminarea 
obstacolelor în cooperarea eficientă, spre exemplu prin: 

e ridicarea rezervelor din convențiile la care sunt părți semnatare; 

e reducerea motivelor de refuz, în special cele legate de infracțiunile 
fiscale şi politice; 

e aplicarea progresivă a cerințelor cu privire la dubla incriminare a 
infracțiunilor comise de grupurile de crimă organizată; 

e luarea în considerare a cerințelor procedurale ale fiecărui stat, pentru 
facilitarea accesului la evidențele întocmite în numele său, prin procedurile 
penale; 

e identificarea, în cadrul structurilor naționale existente, a punctelor 
centrale de contact, în scopul facilitării contactelor cu agenţiile operative 
străine; 

e desemnarea punctelor juridice de contract, altele decât autoritatea 
centrală, pentru o mai rapidă identificare a autorităților judiciare de care este 
nevoie şi pentru facilitarea transmiterii directe a cererilor de asistenţă reciprocă, 
în caz de urgență sau pentru schimbul de informații; 

e realizarea unor operaţiuni comune ale instituţiilor de aplicare a legii 
şi instalarea ofiţerilor de legătură în alte state membre; 

e soluționarea promptă a tuturor cererilor de asistenţă mutuală juridică, 
legate de infracțiunile comise de grupuri de crimă organizată; 

e asigurarea coordonării între poliția internațională şi canalele de 
cooperare judiciară, prin stabilirea unor mijloace şi metode directe şi rapide 
pentru cooperare internațională şi schimbul de informaţii; 

e utilizarea optimă a canalelor de cooperare  polițienească 
internațională: Europol şi Interpol”. 

Există la nivel internațional, preocupări serioase în abordarea problemei 
combaterii criminalităţii transnaţionale organizate — flagel deosebit de 
periculos, cu care se confruntă qvasi-totalitatea statelor lumii la acest început de 
mileniu —, având în vedere periculozitatea socială cu totul specială pe care o 
comportă, cu reverberaţii profunde în însăşi siguranţa şi securitatea naţională şi 
internațională. 

În fapt, în măsura în care folosind metodele şi mijloacele prezentate în 
această lucrare, organizaţiile criminale îşi ating scopul, nu se mai poate vorbi 
despre o adevărată şi corectă putere politică ori executivă a statului de drept. În 
aceste condiţii, haosul şi arbitrariul ce vor domina multe dintre țările lumii, 
asociate cu intoleranța religioasă, convingerile anarhice sau fasciste şi 
exclusiviste, fanatice sau de altă natură, vor genera grave tulburări interne şi 
internaționale, cu consecinţe incalculabile asupra omenirii. Este suficientă 
enumerarea a două dintre cele mai grave manifestări ale acestora — actele 
teroriste şi pauperizarea accentuată şi continuă a unor întregi categorii de 
populaţie de pe mapamond — pentru a atrage atenţia asupra caracterului extrem 
de nociv pe care acțiunile organizaţiilor criminale îl pot avea asupra omenirii. 

Lucrarea de față nu se doreşte a fi o reiterare a apocalipsei, ci un semnal 
de alarmă pentru autorităţile statale care încă nu au realizat sau nu vor să 
realizeze pericolul pe care criminalitatea organizată internațională îl prezintă 


Organizaţii şi organisme internaţionale şi naţionale cu atribuţii în combaterea crimei organizate 425 


pentru însăşi siguranţa şi existenţa lor. Ea doreşte să scoată în evidență faptul că 
este necesară o cât mai grabnică ieşire din somnolenţă şi o trecere hotărâtă la 
aplicarea de măsuri concrete de contracarare a fenomenului atât de natură 
reglementativă, cât şi polițienească-operativă. 

Din cele prezentate se impune a fi subliniate următoarele: 

e tratatele, convențiile, recomandările ori alte instrumente juridice 
internaționale nu au obligativitate de reglementare şi deci de aplicare decât 
pentru statele care au semnat (aderat) şi ratificat aceste acte normative; 

e nu se poate vorbi despre o aplicare ad litteram a acestor instrumente 
juridice decât după adoptarea în legislația penală şi procedural-penală din statul 
aderent a normelor de drept prevăzute în acestea, cu respectarea, evidenta 
principiilor generale din propria legislație; 

e trebuie conştientizat faptul că primele instituţii statale chemate la 
reprimarea fenomenului abordat sunt poliția statală (cu toate structurile sale 
specifice) şi, bineînţeles, Justiţia, pentru atingerea obiectivului final: stoparea 
expansiunii crimei organizate; 

e toate rezervele formulate cu prilejul aderării unei ţări la o anume 
reglementare internațională, trebuie să țină seama de faptul că acel instrument 
Juridic a fost gândit şi elaborat spre binele tuturor, fără a atinge în vreun fel 
suveranitatea statală. El reprezintă interesul general şi este imperios necesar a fi 
calificat ca atare, dacă există voință politică şi dacă aceasta este conformă cu 
interesul general valabil. 

Având în vedere cele prezentate anterior, actul juridico-poliţienesc se 
poate desfăşura sau nu, în funcție de legislaţia penală şi procedural-penală în 
vigoare, în spaţiul unde acesta se exercită. 

Deşi crima organizată, aşa cum am arătat, nu are nici legi şi nici 
frontiere, organele polițienești, pe lângă neajunsurile logistice pe care le 
suportă, se confruntă şi cu aşa-numitele „insuficiențe legale”. Toate strădaniile 
şi sacrificiile pe care serviciile polițienești de specialitate sunt dispuse să le 
accepte se lovesc de barierele legale locale, în contradicție evidentă cu 
expansiunea nestăvilită şi arogantă a organizaţiilor criminale. 

Luând în considerare cele de mai sus, lumea şi-a reconsiderat — aşa cum 
era şi normal — prioritățile şi a trecut la acțiuni concrete, viabile şi viguroase, 
prin constituirea unor organizații polițienești internaționale, menite a contracara 
fenomenul infracțional, în general, şi cu precădere criminalitatea organizată. 

2.3. Organizaţii polițieneşti de luptă împotriva crimei organizate 


2.3.1. Organizaţia Internaţională de Poliţie Criminală (O.L.P.C.) — 
INTERPOL 


În urmă cu câteva decenii a luat ființă Organizaţia Internaţională de 
Poliţie Criminală (0./.P.C.) — INTERPOL, (una dintre ţările fondatoare fiind 
şi România), din care în prezent fac parte 176 de ţări şi care a devenit 
instrumentul de bază în lupta împotriva crimei organizate internaționale. 

INTERPOL, care a pus la punct o relație de lucru cu EUROPOL, 
doreşte să îşi extindă sfera activităţii dincolo de căutarea şi capturarea 
persoanelor date în urmărire internaţională. 

Această instituție urmăreşte dezvoltarea bazei de date cu privire la 
maşinile furate, amprente, valută falsificată şi cărți de credit fictive. Totodată, 
ea are în vedere descoperirea crimelor la adresa mediului înconjurător, a 
operațiunilor de spălare a banilor şi a traficului de droguri, fiind implicată şi 
într-o diversitate de acţiuni legate de terorism etc. 

În fundamentarea acestei afirmaţii, îmi permit să amintesc afirmaţiile 
secretarului general al INTERPOL, domnul Raymond Kendall, care cu prilejul 
unei vizite în România de la începutul lunii septembrie 1992, declara: „O lume 
fără poliţie ar echivala cu o ideologie utopică ce, bineînțeles, ar presupune o 
lume fără criminali. Din nefericire, vor exista întotdeauna criminali şi 
organizaţii criminale în măsură să exploateze şi să corupă societatea; sunt 
adaptabili şi devin cel puţin la fel de sofisticaţi precum tehnicile folosite în 
combaterea lor. Autorităţile de poliție există pentru a proteja interesele 
cetățenilor, iar INTERPOL-ul ființează pentru a asigura cea mai largă 
asistență posibilă care să le ajute la îndeplinirea efectivă a atribuţiilor ce le 
revin. Constat cu o plăcută surpriză şi aplaud, faptul că Poliţia Română a avut 
şi are profesionişti de clasă. Democraţia presupune un echilibru între libertate 
şi respectarea ei prin expresia legii. Poliţiştii vorbesc o limbă comună: a luptei 
pentru adevăr, pentru apărarea legii. Dacă ar fi după unii (referire la unele 
mijloace mass-media), democraţia ar trebui înlocuită cu opusul ei — anarhia! 
Meseria de polițist e grea şi puţini o înțeleg. Poliţiştii trebuie să fie uniţi, să 
țină la unitatea breslei lor şi să conştientizeze faptul că, indiferent de culoarea 
politică a guvernelor, ei trebuie să rămână mereu aceiaşi apărători ai legii. 
Simt, în acest sens, pentru România, mult mai mult curaj, spre deosebire de alte 
țări, deşi destule fărădelegi internaţionale vor afecta tot mai mult ţara 
dumneavoastră”. 

La întrebarea unui reporter ce ar scrie, dacă ar fi ziarist, în interesul 
activității INTERPOL, acesta a răspuns: „Cred că, în primul rând, opinia 
publică trebuie conştientizată de această realitate: crima este tot mai 
internațională şi tot mai organizată. De aceea oamenii trebuie să ia în 
consideraţie această realitate, căci se vor confrunta cu ea în viața zilnică. Şi ei 
trebuie informaţi cu toate fenomenele noi care apar. Este foarte adevărat că 
într-o societate democratică poliţia are îndatoriri, dar şi publicul are îndatoriri; 
aceste obligații reciproce trebuie cunoscute pentru a realiza o balanță adecvată 
între ele. În fond, toți cetăţenii sunt chemaţi să lucreze împreună cu poliţia spre 
a avea o societate liniştită şi paşnică”.(Conferinţa de presă de la sediul I.G.P.R.) 

Ca urmare a prestigiului real de care se bucură Poliţia Română în cadrul 
INTERPOL, poliţiştii români fiind apreciați în mod deosebit pentru 
competenţa, seriozitatea şi profesionalismul lor, în luna aprilie 1994, a avut loc, 
la Sinaia, Conferinţa regională europeană INTERPOL. 

De fapt, la începutul lunii septembrie 1923, România împreună cu alte 
20 de state, participa, la Viena, la actul de naştere al unei noi organizaţii 
„Internaționala Poliţiilor” (actualul O.I.P.C. — INTERPOL), un adevărat 
eveniment a cărui importanță a fost probată de trecerea anilor. 


2.3.2. EUROPOL 


Statele Membre ale Uniunii Europene au recunoscut faptul că nu poate 
exista o adevărată uniune, dacă nu se dezvoltă în continuare cel de-al Treilea 
Pilon, care include o mai mare integrare a activităţilor judiciare şi de poliţie. În 
acest sens, crearea EUROPOL care funcționează oficial de la 01.10.1998, 
reprezintă un pas hotărâtor. EUROPOL a devenit o instituție fundamentală de 
„claering” (strângere, verificare, stocare) în domeniul informaţiilor, prin care 
reprezentanţii tuturor polițiilor naţionale îşi pot coordona anchetele, 
operațiunile şi chiar execută arestarea infractorilor care fac parte din reţelele 
crimei organizate ce operează în mai multe state europene. 

Organizaţia EUROPOL apreciază că fenomenul crimei organizate a 
devenit foarte complex. Pe plan comunitar/european se constată că actuala 
evoluţie a fenomenului constă în implicarea şi participarea tot mai frecventă a 
infractorilor proveniți din terţe țări, care cooperează la săvârşirea actului 
criminal cu cei aparţinând statelor membre. În această situaţie, EUROPOL se 
vede obligat să-şi extindă aria de colaborare, concentrându-se pe găsirea unui 

cadru adecvat şi a unor forme cât mai eficiente de combatere a fenomenului 
infracțional. 

Până în prezent EUROPOL a devenit un releu pentru schimbul de 
informaţii, atât pe plan bilateral cât şi multilateral. În acest scop a fost creat un 
birou de legătură pentru ţările terţe, care poartă denumirea de „Biroul 16” (de 
15+1), pe lângă care sunt acreditaţi ofițeri de legătură din statele asociate la U.E. 

Experții din cadrul Secretariatului internaţional conlucrează, totodată, cu 
autorităţile naționale, pentru a se asigura că acestea au acces la cele mai 
moderne tehnici pe care grupurile infracționale le pun la punct pentru realizarea 
obiectivelor, poliţiile locale putând fi copleşite de grupurile infracționale care 
au capacitatea de a folosi echipamente scumpe şi sofisticate pentru a-şi atinge 
scopurile. EUROPOL speră că va putea pune la dispoziția autorităţilor locale 
resurse pentru a le sprijini în lupta împotriva crimei organizate. 

Birocraţia din poliție complică, din păcate în mod grav, operațiunile 
internaționale polițienești, iar unul dintre scopurile exprese ale EUROPOL este 
realizarea unui dispozitiv juridico-operativ pentru înlăturarea birocraţiei, fără a 
încălca în nici un fel principiul subsidiarităţii. 

Întrucât „barierele juridice”, traduse prin ceea ce înseamnă specificul penal 
şi procedural-penal al fiecărui stat, există, cu toate eforturile depuse de 
organismele internaționale pentru armonizarea acestora, polițiile statelor lumii 
aflate în mai mare cunoştinţă de cauză, au găsit căi şi mijloace de cooperare 
directă, pentru stăvilirea valului crimei organizate, acestea fiind, în general, 
următoarele: 

e adoptarea ori acceptarea instituţiei „ofițerului de legătură”, respectiv, 
a unui reprezentant al Ministrului Internelor şi Reformei Administrative al unui 
stat străin, detaşat pe lângă reprezentanța Ministrului de Externe al statului 
respectiv în propria ţară, având rolul de colaborare permanentă şi directă cu 
organele polițienești interne specializate în combaterea crimei organizate, prin 
realizarea unui schimb operativ de informaţii în domeniu şi conceperea ori 
realizarea acțiunilor care să ducă la capturarea autorilor ori complicilor la 
asemenea acte infracționale; 

e organizarea şi desfăşurarea unor acţiuni polițienești comune pe 
teritoriul unui stat, acolo unde situația operativă impune, pentru depistarea şi 
capturarea infractorilor; 

e efectuarea unor comisii rogatorii pentru partenerul solicitant; 

e asigurarea protecţiei martorilor sau victimelor pe teritoriul naţional, 
la cererea motivată a partenerului străin; 

e înființarea unei baze de date informativ-operative unice, la care să 
aibă acces toate serviciile polițienești, în vederea rezolvării unor cazuri proprii, 
ori cu implicații transfrontaliere; 

e congrese, conferinţe, simpozioane ori alte asemenea întruniri sau 
reuniuni internaționale, în cadrul cărora se dezbat ori se analizează aspecte de 
interes comun; 

e organizarea şi desfăşurarea unor cursuri de calificare sau de schimb 
de experienţă la nivel zonal ori regional, în cadrul cărora cei „şcoliți” vor 
dobândi un „limbaj comun” în ceea ce priveşte exercitarea meseriei lor; 

e participarea activă la derularea unor programe elaborate de 
organizații ori organisme internaționale, la care statul respectiv a aderat, vizând 
contracararea fenomenului infracțional internațional, pe diferitele lui segmente 
de manifestare. În acest sens, ilustrativ ar putea fi Raportul asupra protecției 
martorilor al C.E.P.C (Strasbourg, 24 martie 1999), întocmit de Comitetul de 
experți în drept penal şi criminologia crimei organizate, din ale cărui concluzii 
redăm: „Cooperarea internațională dintre statele membre ale Consiliului 
Europei va contribui la creşterea eficienţei protecției martorilor deoarece, cu 
cât numărul ţărilor care pot adăposti martori protejaţi este mai mare (protecția 
martorilor putând fi făcută şi pe teritoriul altui stat, n. a.), cu atât mai dificil va 
fi pentru organizațiile criminale să le depisteze urma. În plus, o modalitate 
obişnuită de protejare a martorilor aflaţi în situații periculoase va uşura mult 
mutarea martorilor dintr-o ţară în alta. În acest scop, instituirea unui 
instrument legal internaţional este mai mult decât necesară ””. 

lată, aşadar, câteva dintre formele, modalitățile şi mijloacele de 
cooperare polițienească interstatală ori internațională. 

Ceea ce trebuie reținut este faptul că toate aceste cooperări nu se pot realiza 
decât în baza unor înţelegeri, aranjamente bilaterale sau multilaterale între state, 
guverne sau instituţii guvernamentale mandatate şi interesate în cauză. 

În acest sens, trebuie remarcate întrunirile periodice ale miniştrilor de 
Justiție şi de interne din țările europene, finalizate, de cele mai multe ori, cu 
înțelegeri benefice pentru combaterea criminalităţii organizate internaționale. 


3 Buletin de Informare şi Documentare, nr. 5/2000, Editura M.I., pag. 73 şi următoarele. 

În altă ordine de idei, trebuie să menţionăm faptul că din unele rapoarte 
ale țărilor membre O.N.U. solicitate de Secretariatul General, s-a reținut, ca o 
problemă distinctă, solicitarea de către ţările în curs de dezvoltare de asistență 
tehnică şi financiară, inclusiv de personal de specialitate în domeniul prevenirii 
criminalității, din cadrul structurilor de specialitate O.N.U. (Departamentul 
pentru Justiție Criminală şi Prevenire Infracţională). 

Atât în țările dezvoltate, cât şi în cele în curs de dezvoltare, s-a acordat 
şi se acordă o importanță deosebită realizării schimburilor de experiență prin 
conferinţe, seminarii, vizite ale grupurilor de experți, materiale documentare, 
publicaţii şi date statistice. De asemenea, s-a accentuat necesitatea colaborării şi 
cooperării regionale între ţările cu problematică similară. În majoritatea lor, 
statele membre O.N.U. au solicitat standardizarea şi schimbul de date şi 
informaţii pe linie de poliţie, în special prin crearea de sisteme automate în 
rețea, care să cuprindă atât pe cele statale, cât şi interstatale, cum este UNCTIN 
(Reţeaua de Informaţii în domeniul Justiţiei Criminale a Naţiunilor Unite). 

Desigur, importanţa deosebită a problematicii în discuţie a determinat şi 
o sporită conlucrare internaţională în ultimul deceniu al secolului trecut, dar şi 
în prezent, prin contacte internaţionale la cel mai înalt nivel, între factorii de 
decizie şi organismele specializate, unicul scop fiind acela de a găsi soluțiile 
juridice şi practice de a lupta cu mai mult succes împotriva organizațiilor 
criminale. 


2.3.3. Centrul Regional SECI de Combatere a  Infracţionalităţii 
Transfrontraliere 


La propunerea României, la 26 ianuarie 1997, a fost lansat proiectul de 
combatere a infracţionalităţii transfrontaliere în sud-estul Europei. În luna mai 
1997 a avut loc prima reuniune a grupului de lucru pentru acest proiect, fiind 
adoptată decizia elaborării unui Acord de cooperare pentru prevenirea şi 
combaterea crimei organizate. În luna iunie, a aceluiaşi an, au început negocierile 
între statele participante la SECI, referitoare la textul Acordului de Cooperare 
pentru Prevenirea şi Combaterea Infracţionalităţii Transfrontaliere (Acordul 
SECI), care a intrat în vigoare la 01 februarie 2000". 

În privința implementării acestui acord, României i-au revenit o serie de 
îndatoriri prin constituirea Comitetului Comun de Cooperare, cu sediul la 


% Buletin de Informare şi Documentare, nr. 4/2000, Editura M.I., pag. 30 şi următoarele. 


Organizaţii şi organisme internaţionale şi naţionale cu atribuţii în combaterea crimei organizate 431 


Bucureşti, care este organul instituţional suprem al Centrului SECI. La 02 
octombrie 2000 a fost semnat la Bucureşti „acordul de sediu între România şi 
Centrul SECT” 

În conformitate cu art. 13 din Acord s-a înființat Centrul Regional al 
Iniţiativei de Cooperare în Sud-estul Europei pentru Combaterea 
Infracţionalităţii Transtrontaliere (SECI). Acordul a fost ratificat de: 
Albania, Bosnia şi Herţegovina, Bulgaria, Croația, Grecia, Republica Moldova, 
Fosta Republică Iugoslavă, România, Slovenia, Turcia, Ungaria. 

SECI acționează conform unei carte de organizare şi funcționare 
adoptată de statele semnatare ale acordului, iar guvernul României îndeplineşte 
calitatea de depozitar a acestui acord. 

SECI are consilieri şi observatori. Consilierii permanenți sunt: O.I.P.C.— 
Interpol şi Organizaţia Mondială a Vămilor, iar observatori permanenți sunt 
Austria, Belgia, Franța, Germania, Italia, Marea Britanie, Spania, S.U.A. şi 
Ucraina. 

Scopul principal al Centrului SECI este ca în ţările din sud-estul Europei 
lupta împotriva structurilor crimei organizate să fie mai eficientă, pentru a face 
aceasta regiune mai sigură, mai prosperă din punct de vedere economic, mai 
atractivă pentru investitorii străini şi, implicit, mai stabilă din punct de vedere 
politic. 

Sub aspectul managementului, în structura Centrului SECI funcționează 
Comitetul comun de cooperare, ca organ instituțional suprem al centrului, 
fiecare stat Parte la Acordul SECI dispunând de un vot şi având doi 
reprezentanţi permanenți din poliție şi vamă. Conducerea executivă a Centrului 
SECI este asigurată de un director şi doi directori adjuncţi, aleşi de Comitetul 
comun de cooperare pe doi ani. 

Centrul SECI are două componente, una externă şi una internă. 


2.3.3.1. Componenta externă a Centrului SECI 


Nucleul Centrului SECI îl constituie Departamentul Operativ care este 
constituit din ofițerii de legătură (vamă şi poliție) ai celor 11 state-părți la 
Acordul de cooperare pentru prevenirea şi combaterea infracționalității 
transfrontaliere (Acordul SECI) cât şi din cei ai statelor observatoare enumerate 
mai sus. 

Ofițerii de legătură sunt remuneraţi de către statele trimițătoare şi au 
statut diplomatic. Ei sunt coordonați de directorul Departamentului Operativ, 

dar nu 1 se subordonează acestuia. Rolul lor este de a schimba date şi informaţii 
pe date concrete, cu ceilalți ofiţeri de legătură ai părților, în cadrul activităților 
zilnice, dar şi al reuniunilor adresate grupurilor de lucru specializate (Task 
Force). 

Acordul SECI fiind un cadru legal flexibil permite organizarea de 
grupuri de lucru în vederea combaterii traficului ilicit de droguri, traficului ilicit 
de fiinţe umane şi a fraudelor comerciale. 

Principalele forme de cooperare în cadrului Centrului SECI constau în: 
schimb de date şi informaţii de interes operativ polițienesc şi vamal; asistență 
tehnică şi schimb de experiență; acţiuni comune; cooperare judiciară şi 
pregătire. 


2.3.3.2. Componenta internă (Punctul Naţional Focal) 


Punctul Naţional Focal (P.N.F.) a fost creat în statele SECI ca o interfaţă 
între Centrul SECI şi agențiile de urmărire a aplicării legii din statele-părți. 

În România, P.N.F. a fost creat prin OUG nr. 201/2000 în cadrul 
Ministerului de Interne. Rolul specialiştilor (poliţişti şi vameşi) este de a sprijini 
activitatea ofițerilor de legătură ai Centrului SECI şi de a facilita legătura cu 
structurile centrale şi din teritoriu. 

Punctul Naţional Focal din România sprijină activitatea ofiţerilor de 
legătură la Centrul SECI; primeşte cererile de asistență de la instituţiile cu 
competenţe în domeniu sau de la ofițerii de legătură români; asigură 
soluționarea operativă şi de calitate a cererilor de asistenţă; organizează şi ține 
în actualitate o bază de date proprie şi cooperează cu autorităţile cu competenţe 
în domeniu. 

Reamintim că Centrul SECI a organizat prima reuniune a Grupului de 
lucru privind combaterea traficului ilegal cu ființe umane, ce s-a desfăşurat în 
municipiul Drobeta Turnu-Severin, în perioada 15-17 mai 2000, cu participarea 
reprezentanţilor poliţiilor a şase state din sud-estul Europei, ai Organizaţiei 
Internaţionale pentru Migraţii, ai OSCE şi ai ofiţerilor de legătură din S.U.A., 
Spania, Germania, Marea Britanie şi Ucraina. 

În anul 2001 SECI a oferit României un instrument principal în cadrul 
preşedinţiei OSCE, prin inițierea şi organizarea unor acțiuni internaționale în 
acest sens. De asemenea, activitatea Centrului SECI de la Bucureşti a stârnit un 
deosebit interes atât în rândul statelor membre, cât şi al celor candidate la 
Uniunea Europeană, ceea ce a condus în final la includerea centrului în circuitul 
european de cooperare polițienească şi vamală. 

Importanţa iniţiativelor şi programelor SECI a fost evidențiată şi la 
Reuniunea miniştrilor de interne din statele membre ale cooperării economice 
la Marea Neagră (CEMN) şi consemnată în Declarația comună semnate de şefii 
delegaților participante. 

De asemenea, importanţa şi activitatea Centrului SECI a reprezentat 
unul din punctele principale ale discuţiilor purtate la Conferinţa miniştrilor de 
interne din țările membre ale Consiliului Europei, desfăşurată la Bucureşti, în 
perioada 22-23 iunie 2000. 


2.3.4. Superprocura 


Ultima acțiune a Mafiei italiene, soldată cu asasinarea judecătorului 
Paolo Borsellino, candidat la postul de şef al noului organism de combatere a 
Mafiei „„Superprocura”, care a urmat la scurt timp după atentatul a cărui 
victimă a fost judecătorul Falcone, a scos în evidenţă, încă odată, slăbiciunea 
manifestată de autorităţile italiene în lupta împotriva Mafiei. În prezent, pe baza 
voinţei politice comune, în Italia funcționează o formă complexă de luptă 
împotriva criminalităţii organizate: Consiliul General pentru Luptă Împotriva 
Criminalităţii Organizate; Direcţia Națională Antimafia şi Direcţia Investigativă 
Antimafia”. 

Urmare a acestei acțiuni, conducerea statului italian şi-a exprimat 
hotărârea de a acționa cu fermitate, având în vedere adoptarea unor măsuri fără 
precedent pentru eradicarea fenomenului mafiot şi implicarea mai profundă a 
Ministerului Internelor şi Reformei Administrative, Direcției de Investigații 
Antimafia şi a forțelor de carabinieri, iar rezultatele pozitive obținute în prezent 
au reținut atenția internațională prin dezvăluirile de-a dreptul şocante pe care 
le-a făcut mass-media. 

Totodată, se are în vedere şi implicarea într-o măsură mai mare a 
Ministerului Afacerilor Externe, acestuia revenindu-i sarcina de a insista, în 
primul rând la nivelul Comunității Europene, pentru a determina extinderea 
colaborării internaționale pe linia prevenirii acțiunilor mafiote, pornind de la 
faptul că mafia italiană are puternice legături internaționale. 

În concepția autorităților italiene, Consiliul Europei este dator să 
exercite presiuni asupra acelor state care nu înțeleg să colaboreze în acest 
domeniu, considerând că este neapărat necesară atragerea cât mai urgentă în 
cadrul unei cooperări directe a statelor din Europa Centrală şi de Răsărit, care în 


3 Mocuţa, Gheorghe, Op. cit., pag. 133 şi următoarele. 

ultima perioadă de timp au devenit un teren fertil pentru acţiunile de „spălare” 
a banilor obţinuţi din traficul de droguri şi alte activități de gen mafiot. 


2.3.5. Centrul informativ unic 


În acelaşi timp, Italia este decisă să acţioneze cu mai multă insistență 
pentru realizarea de acorduri bilaterale în domeniul menţionat, acordând o 
atenție deosebită combaterii traficului de droguri din aşa-numita „Rută 
Balcanică”, cea care afectează în mod deosebit statul italian, dar care cuprinde 
şi România, alături de celelalte state balcanice. 

Reluând o inițiativă mai veche, lansată la Roma în 1990, în cadrul unei 
întâlniri multilaterale a miniştrilor de interne, neacceptată la timpul respectiv, 
conform căreia ar fi urmat să se realizeze la Roma un „centru informativ unic” 
cu terminale în toate statele participante, Italia a semnat în ianuarie 1994 un 
acord bilateral cu Turcia, în urma căruia s-a instalat la Ankara aparatura 
electronică necesară realizării legăturii directe între serviciile antidrog italiene 
şi turce. 

În acelaşi sens, partea italiană a făcut demersuri bilaterale şi a găsit 
înțelegere la reprezentanții României, Bulgariei, Ungariei, Iugoslaviei şi 
Greciei, luând naştere sistemul de comunicare „Teledrug”. 


2.3.6. Preocupări în domeniul cooperării şi unele organisme interne de 
poliție 


Cu ocazia vizitei de la finele anului 1992, efectuată la Paris de Iuliano 
Amato, preşedintele Consiliului de Miniştri al Italiei, un capitol important al 
discuţiei cu François Mitterand a fost rezervat întăririi cooperării franco-italiene 
în domeniul luptei împotriva crimei organizate. La această întâlnire, au 
participat miniştrii de interne şi de justiţie din cele două ţări. 

S-a apreciat că cele două state au înregistrat în ultima perioadă o serie 
de succese notabile în coordonarea luptei anti-mafia şi pentru combaterea 
traficului ilegal de stupefiante. Au fost făcute progrese pe linia identificării unor 
filiere ale marelui banditism şi a reţelelor folosite pentru spălarea banilor 
obţinuţi din activităţi ilicite (jocuri de noroc, prostituție, droguri). 

Cei doi oameni de stat au convenit să sporească numărul poliţiştilor 
însărcinați cu asigurarea legăturilor dintre organele de specialitate, din Franţa şi 
Italia. Totodată, s-a convenit ca de la 1 ianuarie 1993, un magistrat francez să 
fie detaşat permanent pe lângă Ministerul de Justiţie italian, pentru a asigura 
legătura permanentă cu oficialitățile autohtone în problemele luptei anti-mafia. 

În contextul discuţiilor referitoare la sporirea asistenţei acordate de cele 
două state țărilor din Europa Centrală şi de Est, pentru stoparea valului de 
criminalitate cu care se confruntă acestea, preşedintele francez şi premierul 
italian au fost de acord să susțină ideea creării, la nivel european, a unui 
mecanism de coordonare a ajutorului către noile democrații în domeniul 
activității de poliție, în paralel cu realizarea de înțelegeri bilaterale. 

Pe fondul acestei înțelegeri, o comisie parlamentară franceză, după trei 
luni de cercetări şi audieri în rândul poliţiştilor, magistraţilor şi al unor 
reprezentanți ai autorităților italiene, a prezentat în Parlament un raport, 
document care denunță pătrunderea capitalurilor de proveniență ilegală în 
circuitele financiare franceze şi reţine atenția asupra ofensivei „familiilor” 
siciliene şi napolitane în diferite regiuni din Franța. Raportul precizează că, în 
scopul de a fi „spălați”, banii pătrund în această ţară prin instituțiile bancare din 
Monaco şi din insula Saint-Martin, ulterior investiţi în domeniul imobiliar şi în 
turism, în stațiunile din sudul Franței. 

În acelaşi context se înscrie şi Simpozionul desfăşurat în 1993 la 
Minchen, consacrat combaterii crimei organizate, la care au fost prezenți, 
printre alţii, preşedintele B.K.A (Bundeskriminalamt), directorul F.B.I. şi şeful 
autorităților anti-mafia din Italia. 

Principala idee susținută de participanţi a fost aceea a necesităţii de a 
trece la „obținerea ofensivă de informaţii”, criticându-se în acest sens principiul 
actual al „reacției statului numai la, şi doar după încălcarea legii” şi 
afirmându-se imperativitatea aplicării „principiului prevenirii”. 

Preşedintele B.K.A. s-a pronunţat cu această ocazie şi pentru extinderea 
aplicării metodei de infiltrare a informatorilor în mediile de interes, cărora, 
pentru protecţie şi eficiență, să le poată fi acordat dreptul de a încălca, în 
perioada respectivă, unele norme legale. S-a pledat, de asemenea, pentru 
folosirea mijloacelor tehnice (microfoane, interceptări ale convorbirilor 
telefonice etc.) în cadrul acţiunilor specifice, fiind susținut în această idee 
şi de cei doi invitați, american şi italian, care au prezentat, la rândul lor, 
succesele obţinute de instituţiile pe care le conduc, prin folosirea unor astfel de 
mijloace. 

Desfăşurate în contextul intensificării colaborării ruso-americane în 
domeniul combaterii criminalității organizate, vizita din 1994 la Moscova a lui 
Louis Freef, director al F.B.I. şi convorbirile avute cu oficialitățile autohtone de 

resort au scos în evidenţă o serie de aspecte şi concluzii, dintre care cele mai 
semnificative ni se par a fi fost următoarele: 

e Cele două părți şi-au exprimat disponibilitatea de a acorda o 
importanţă prioritară schimbului de informații şi de experiență în vederea 
stopării expansiunii mafiei ruse, cu accent special pe anihilarea rețelelor de 
traficanţi de arme, substanțe radioactive şi elemente de tehnologie nucleară. 
Există indicii că grupările ruse de tip mafiot — multe dintre ele organizate pe 
principiile muncii speciale — au fost contactate de guvernele unor ţări interesate, 
îndeosebi din Asia şi America Latină, principalele canale de trafic cu astfel de 
materiale fiind noile state din sudul Rusiei, Peninsula Crimeea şi Marea 
Nordului; 

e Partea americană şi-a manifestat îngrijorarea față de situațiile tot mai 
dese în care foste cadre ale K.G.B., disponibilizate, sunt angajate temporar, cu 
contract pentru acțiuni speciale, de către organizațiile teroriste internaționale şi 
grupările neofasciste. 

e S-a relevat, de asemenea, ca un fenomen îngrijorător, consolidarea 
legăturilor grupărilor ruse de crimă organizată cu mafia italiană şi cartelurile 
sud-americane în traficul de droguri destinate toxicomanilor din S.U.A., care se 
realizează pe „Ruta Balcanică”. 

Un rol deosebit pe linia contracarării mafiei ruse este atribuit 
Protocolului de cooperare privind combaterea crimei organizate, semnat cu 
această ocazie, care stabileşte cadrul juridic şi mecanismele de funcționare ale 
colaborării între organele de specialitate ale celor două țări, precum şi viitoarea 
reprezentare a F.B.I. la Moscova. 

Printre măsurile concrete convenite în cursul vizitei, în scopul prevenirii 
extinderii mafiei ruse pe teritoriul S.U.A., se numără deschiderea în capitala 
Rusiei a unei filiale a firmei americane „DAN AND BRADSTREET”, având 
drept principal obiectiv de activitate furnizarea de informaţii din domeniul 
afacerilor. Personalul acesteia este format din foşti agenți C.I.A., F.B.I. şi ofițeri 
de poliție aflaţi la pensie, care desfăşoară muncă de investigații. 

Coordonarea activităţilor în interiorul unei instituții sau între instituții 
este absolut necesară pentru asigurarea succesului luptei împotriva crimei 
organizate. 

În cadrul unui organism de represiune, existenţa unui sistem 
administrativ riguros, centralizat, care poate analiza desfăşurarea anchetelor sub 
toate aspectele, este indispensabil pentru crearea garanţiilor necesare că toate 

aceste activităţi sunt întreprinse conform legislaţiei în vigoare şi cu respectarea 
drepturilor individuale. 

Relaţiile existente între organismele însărcinate cu efectuarea 
investigațiilor, procuratură şi justiție diferă de la un sistem juridic la altul dar, în 
orice sistem, buna coordonare a atribuțiilor specifice constituie garanția pentru 
succesul luptei împotriva crimei organizate. 


2.4. Organisme româneşti cu vocație în domeniul prevenirii şi 
combaterii crimei organizate 


Ca şi în cazul proiectelor normative care au vizat relații sociale din sfera 
crimei organizate, a căror adoptare de către legislativ a durat ani de zile, în 
pofida insistențelor unor instituții interne — precum poliția — şi internaționale, de 
armonizare a legislației naționale cu cea comunitară, aceeaşi tărăgănare 
nejustificată s-a întâmplat şi în cazul Agenției Naţionale Antidrog. 


2.4.1. Agenţia Naţională Antidrog 


Agenţia Naţională Antidrog, pe care o denumim în continuare Agenţie, 
este un organ de specialitate cu personalitate juridică în subordinea Ministerului 
Internelor şi Reformei Administrative. 

Potrivit art. nr. 2 din H.G. nr. 1489 din 18 decembrie 2002, Agenţia 
stabileşte concepția de ansamblu şi asigură coordonarea unitară, pe baza unei 
strategii naţionale, a luptei împotriva traficului şi consumului ilicit de droguri, 
desfăşurată de către autoritățile competente, de alte instituții ale statului şi de 
organizații neguvernamentale, centralizează şi monitorizează rezultatele 
cooperării dintre instituţiile abilitate române şi instituţiile şi organizaţiile străine 
cu atribuţii în acest domeniu. 

În conformitate cu prevederile art. 3, Agenţia este coordonată de un 
secretar de stat din Ministerul de Interne, numit prin decizie de către 
primul-ministru, care îndeplineşte şi funcția de preşedinte. Preşedintele este 
ordonator de credite şi reprezintă Agenţia în raporturile cu celelalte autorități 
publice, cu persoanele juridice şi fizice din ţară şi din străinătate, precum şi în 
Justiţie, având o serie de atribuţii şi responsabilități. 

În activitatea sa, preşedintele este sprijinit de un director general, care 
este şi înlocuitorul de drept al acestuia. 

2.4.1.1. Structura Agenţiei Naţionale Antidrog 


e Direcţia de evaluare-coordonare, care constituie banca de date a 
Agenţiei cu privire la producția, traficul şi consumul ilicit de droguri şi spălarea 
capitalurilor; elaborează studii şi sinteze privind fenomenul drogurilor, 
coordonează acțiuni cu grad mare de complexitate ce necesită implicarea mai 
multor ministere şi monitorizează operaţiunile cu precursori folosiți la 
fabricarea ilicită a drogurilor; 

e Direcţia pentru prevenirea consumului ilicit de droguri şi de 
coordonare a activităţii la nivel naţional a centrelor de prevenire şi consiliere 
antidrog; 

e Direcţia resurse umane şi financiare, care coordonează atribuirea de 
resurse financiare Agenţiei, elaborează documentaţia necesară pentru punerea 
în aplicare a programelor de finanţare şi gestionează aspectele legate de 
resursele umane, tehnice şi economice ale Agenției; 

e Direcţia de relații internaționale, care coordonează activitățile de 
cooperare şi colaborare cu instituţiile similare din străinătate; 

e Observatorul român pe droguri şi toxicomanii care stabileşte 
indicatorii şi criteriile de apreciere a fenomenului drogurilor; 

e Compartimentul audit. 


2.4.1.2. Atribuţiile Agenţiei: 


e Elaborează Strategia Naţională Antidrog şi planul său de acţiune pe 
care le supune spre aprobare Guvernului şi urmăreşte modul de aplicare a 
acestora; 

e Asigură coordonarea în domeniu între instituțiile, organizaţiile 
guvernamentale şi neguvernamentale implicate în activitățile din Strategia 
Naţională Antidrog; 

e Elaborează, monitorizează, avizează şi coordonează programe 
naționale de combatere a producției şi traficului ilicit de droguri şi a spălării de 
bani rezultați din astfel de activităţi; 

e Elaborează, monitorizează, avizează şi coordonează, după caz, 
programe naționale de prevenire a consumului ilicit de droguri; 

e Coordonează activitatea de prevenire la nivel național a centrelor de 
prevenire şi consiliere antidrog; 

e Asigură legătura cu Centrul European de Monitorizare a Drogurilor 
şi a Dependenţei de Droguri şi cu alte organisme internaţionale în domeniu; 

e Realizează şi coordonează la nivel naţional activităţile de colectare, 
analiză şi difuzare a datelor şi informaţiilor despre droguri şi toxicomanie, cu 
păstrarea confidențialității conform legii; 

e Stabileşte indicatorii şi criteriile de aprecie a fenomenului drogurilor; 

e Centralizează, analizează şi sintetizează toate datele furnizate de 
autoritățile, instituţiile şi organizaţiile implicate; 

e Întocmeşte, pe baza datelor furnizate, raportul anual privind 
evoluţia şi nivelul traficului şi consumului de droguri, pe care îl înaintează 
Guvernului României şi organismelor internaționale abilitate să asigure 
aplicarea convențiilor internaționale, în conformitate cu acordurile ratificate de 
România; 

e Elaborează studii, sinteze, analize de fenomen în domeniul luptei 
antidrog, acționând prin materiale publicate pentru prevenirea şi limitarea 
producţiei, traficului şi consumului ilicit de droguri; 

e Face propuneri de armonizare, actualizare şi adaptare a legislaţiei în 
domeniu cu reglementari internaţionale, în baza datelor legate de amploarea şi 
caracteristicile naţionale ale traficului şi consumului de droguri, sau inițiază şi 
fundamentează acte normative în domeniu; 

e Iniţiază, coordonează sau avizează, după caz, activităţi de cercetare în 
domeniu; 

e Gestionează resursele necesare programelor prevăzute de Agenţie şi 
controlează implementarea acestora; 

e Gestionează şi administrează resursele umane, economice şi tehnice 
ale Agenţiei. 

Este relevant de subliniat că activităţile la care ne-am referit mai sus 
trebuie să se desfăşoare fără a produce imixtiuni în competențele şi activitățile 
specifice fiecărei instituţii. 

Un alt aspect important, care trebuie reliefat, constă în faptul că 
ministerele şi instituţiile publice centrale şi locale cu responsabilități în lupta 
împotriva traficului şi consumului de droguri au obligaţia să furnizeze, la 
cererea agenţiei, datele referitoare a fenomenului drogurilor, precum şi de a 
asigura participarea unor specialişti pentru coordonarea unor acţiuni de 
amploare, sprijin tehnic şi logistic în acţiunile comune. 

2.4.1.3. Modul de lucru al Agenţiei 


Modul de lucru al Agenţiei este prevăzut în art. 8 din H.G. nr. 1489/18 
12. 2002, care menționează următoarele: 

Agenţia efectuează evaluări semestriale sau anuale, la care pot fi invitați 
reprezentanţii ai instituţiilor publice şi private cu atribuţii în domeniu, ai 
organizațiilor neguvernamentale, precum şi experți, din: 

e Secretariatul General al Guvernului; 

e Ministerul Administraţiei Publice; 

e Formaţiunea centrală de reprimare a traficului ilicit de droguri din 
cadrul Inspectoratului General al Poliţiei Române; 

e Direcţia de combatere a criminalității organizate şi antidrog din 
cadrul Parchetului de pe lângă Curtea Supremă de Justiție; 

e Institutul Naţional de Criminologie; 

e Formaţiunea de specialitate din cadrul Direcției Generale a Vămilor; 

e Formaţiunea de specialitate din cadrul Inspectoratului General al 
Poliției de Frontieră; 

e direcţiile de specialitate din cadrul Ministerului Sănătăţii şi Familiei; 

e direcțiile de specialitate din cadrul Ministerului Educaţiei şi 
Cercetării; 

e direcțiile de specialitate din cadrul Ministerului Tineretului şi 
Sportului; 

e direcţiile de specialitate din cadrul Ministerului Muncii şi 
Solidarităţii Sociale; 

e direcțiile de specialitate din cadrul Ministerului Apărării Naţionale; 

e direcțiile de specialitate din cadrul Ministerului Agriculturii, 
Alimentaţiei şi Pădurilor; 

e Oficiul Naţional de Prevenire şi Combatere a Spălării Banilor; 

e Serviciul Român de Informaţii; 

e Serviciul de Informaţii Externe; 

e organisme internaționale şi/sau agenţii similare din alte state. 

În prezent, centrele judeţene de prevenire, evaluare şi consiliere antidrog 
care fac parte din structura A.N.A. desfăşoară şi activităţi de evaluare a 
consumatorilor şi consumatorilor dependenţi de droguri, atribut ce le-a fost 
conferit prin prevederile H.G. nr. 1.093, din 15 iulie 2004 pentru modificarea şi 
completarea H.G. nr. 1.489/2002 privind înființarea Agenţiei Naţionale 
Antidrog. 

2.4.2. Oficiul Naţional de Prevenire şi Combatere a Spălării Banilor 


Acest organism s-a înfiinţat, pentru prima dată, în conformitate cu art. 
19 din Legea nr. 21/1999, iar ulterior prin Legea nr. 656 din 07 decembrie 2002 
pentru prevenirea şi sancţionarea spălării banilor. 

Oficiul este un organ de specialitate cu personalitate juridică, aflat în 
subordinea Guvernului, cu sediul în Bucureşti. 

Obiectul de activitate al Oficiului îl constituie prevenirea şi combaterea 
spălării banilor, care se realizează prin următoarele două modalități prevăzute 
de lege: 

a) primirea, analiza şi prelucrarea informaţiilor şi datelor referitoare la 
activități de spălare a banilor. Primirea informaţiilor desemnează activitatea 
prin care Oficiul recepționează direct, de la persoanele juridice şi fizice, 
informaţiile şi datele privitoare la cazuri şi situaţii concrete ce pot indica acţiuni 
sau operaţiuni de spălare a banilor. Datele şi informațiile prezentate mai sus 
sunt cuprinse în raportul pe care persoanele menţionate îl completează după 
modelul trimis de Oficiu; 

b) sesizarea autorităților abilitate de lege să investigheze şi să cerceteze 
cazurile în care Oficiul a stabilit că există indicii temeinice referitoare la 
activități de spălare a banilor. Potrivit legii, aceste informaţii sunt trimise de 
către Oficiu, Parchetului de pe lângă Curtea Supremă de Justiţie. 

În opinia noastră, Oficiul trebuie să aibă în structura sa organizatorică 
următoarele departamente: 

e Departamentul general de management, format din câte un 
reprezentant al Ministerului de Interne, Ministerului de Finanţe, Ministerului 
Justiţiei, Parchetului de pe lângă Curtea Supremă de Justiție, Băncii Naţionale a 
României, Asociației Române a Băncilor şi Curţii de Conturi, asistat de un 
Secretariat general; 

e Departamentul de logistică, financiar şi resurse umane; 

e Departamentul pentru bănci; 

e Departamentul pentru instituţii financiare; 

e Departamentul pentru societăți pentru asigurări şi reasigurări; 

e Departamentul pentru agenți economici diverşi; 

e Departamentul pentru pregătire şi asistență juridică; 

e Departamentul de cooperare internațională. 


442 Petru ALBU 


Oficiul este condus de către un preşedinte, cu rang de secretar de stat, 
numit de Guvern din rândul membrilor plenului Oficiului, care are calitatea de 
ordonator principal de credite. 

Plenul Oficiului este structura deliberativă şi de decizie, fiind format din 
câte un reprezentant al Ministerului Finanţelor Publice, Ministerului Justiţiei, 
Ministerului de Interne, Parchetului de pe lângă Curtea Supremă de Justiţie, 
Băncii Naţionale a României, Curţii de Conturi şi Asociaţiei Române a 
Băncilor, numiţi în funcţie pe o perioadă de 5 ani, prin hotărâre a guvernului. 

Funcţia de membru a plenului Oficiului este incompatibilă cu orice altă 
funcție publică sau privată, cu excepția funcțiilor didactice din învăţământul 
superior. 

Putem concluziona că Oficiul, în actualul context internaţional la care 
este racordată şi țara noastră, are atribuţii deosebit de importante în activitatea 
de prevenire şi combatere a spălării banilor proveniţi din activități criminale, în 
îndeplinirea cărora dezvoltă relaţii şi raporturi de cooperare şi colaborare cu 
alte structuri şi instituţii naționale dar şi cu autorităţi şi organisme internaționale 
similare, în virtutea convențiilor şi tratatelor la care România este parte sau pe 
bază de reciprocitate. 

Cu prilejul celei de-a 12-a Reuniune plenară desfăşurată la Strasbourg, 
în perioada 30 iunie — 04 iulie 2003, Oficiul a adoptat MONEIVAL, România 
devenind astfel a 9-a ţară membră în „Comitetul de Experţi pentru Evaluarea 
Măsurilor de Combatere a Spălării Banilor”. 


2.4.3. Direcţia de Investigare a  Infracţiunilor de Criminalitate 
Organizată şi Terorism 


Prin Legea nr. 78/ 8 mai 2000 a fost înființată Secția de Combatere a 
Criminalităţii Organizate şi Antidrog, ca structură în cadrul Parchetului de pe 
lângă Înalta Curte de Casaţie şi Justiţie, abilitată în plan naţional să desfăşoare 
activități specifice în acest domeniu de activitate. Această secție a fost abilitată 
să coordoneze şi să controleze serviciile de combatere a crimei organizate şi 
antidrog din cadrul parchetelor de pe lângă curțile de apel şi birourile de acelaşi 
profil din cadrul parchetelor de pe lângă tribunale, ca structuri teritoriale 
specializate în acest domeniu. 

Direcţia de Investigare a Infracțiunilor de Criminalitate Organizată şi 
Terorism, din cadrul Ministerului Public, s-a înființat ca structură specializată 
în combaterea infracțiunilor de criminalitate organizată şi terorism a Parchetului 


Organizaţii şi organisme internaţionale şi naționale cu atribuţii în combaterea crimei organizate 443 


de pe lângă Înalta Curte de Casaţie şi Justiţie, prin Legea nr. 508/2004 
modificată prin Ordonanţa de Urgenţă a Guvernului nr. 7/2005, ca urmare a 
reorganizării Secţiei de combatere a criminalităţii organizate şi antidrog şi a 
structurilor sale teritoriale. 

Acest organism de aplicare a legii îşi exercită atribuțiile pe întregul 
teritoriu al României, prin procurori specializați în combaterea criminalității 
organizate şi a terorismului, fiind coordonată de procurorul general al 
Parchetului de pe lângă Înalta Curte de Casaţie şi Justiţie. 


2.4.3.1. Structura direcției 


Structura centrală a direcției este organizată în următoarele servicii şi 
birouri: 

1. Serviciul de combatere a criminalităţii organizate 

a) Biroul de combatere a traficului de ființe umane 

b) Biroul de combatere a infracţiunilor de fals 

c) Biroul de combatere a infracţiunilor de violență 

2. Serviciul de combatere a traficului de droguri 

a) Biroul de combatere a traficului intern de droguri, laboratoare şi 
culturi 

b) Biroul de combatere a traficului transfrontalier de droguri 

3. Serviciul de combatere a macrocriminalităţii economico- 
financiare 

a) Biroul de combatere a infracţiunilor de spălare a banilor 

b) Biroul de combatere a macrocriminalităţii economico-financiare 

4. Serviciul de combatere a criminalităţii informatice 

a) Biroul de combatere a criminalității informatice 

b) Biroul de combatere a infracţiunilor de contrafacere 

5. Serviciul de combatere a infracţiunilor de terorism 

a) Biroul de investigare a infracțiunilor de terorism, catastrofe şi 
dezastre 

b) Biroul de investigare a infracțiunilor de finanțare a actelor de 
terorism 

6. Biroul pentru culegerea, centralizarea datelor şi asistenţă 
judiciară internaţională 

7. Compartiment de specialişti 

La nivelul parchetelor de pe lângă curţile de apel funcționează servicii 
teritoriale, iar la nivelul parchetelor de pe lângă tribunale funcționează birouri 
teritoriale, conduse de procurori şefi, având atribuţii de investigare a 
infracțiunilor de criminalitate organizată şi terorism. 

Procurorul-şef al biroului de la nivelul parchetului de pe lângă tribunal 
se subordonează procurorului-şef al serviciului de la nivelul parchetului de pe 
lângă curtea de apel în a cărei circumscripție funcţionează. 

Procurorul-şef al serviciului de la nivelul parchetului de pe lângă curtea 
de apel se subordonează procurorului-şef al Direcţiei de Investigare a 
Infracţiunilor de Criminalitate Organizată şi Terorism. 

Direcţia de Investigare a Infracțiunilor de Criminalitate Organizată şi 
Terorism coordonează şi controlează activitatea serviciilor şi birourilor 
teritoriale înfiinţate în cadrul parchetelor de pe lângă curțile de apel şi 
parchetelor de pe lângă tribunale; de asemenea, supraveghează, conduce şi 
controlează actele de cercetare penală efectuate, din dispoziţia procurorului, de 
către ofițerii şi agenţii de poliţie judiciară aflaţi în coordonarea Direcţiei de 
Investigare a Infracţiunilor de Criminalitate Organizată şi Terorism. 


2.4.3.2. Atribuţiile direcției 


Procurorii din cadrul direcției şi ai structurilor efectuează urmărirea 
penală pentru infracțiunile date în competenţa lor, în condiţiile Legii nr. 
508/2004 modificată prin Ordonanţa de urgenţă a Guvernului nr. 7/2005, pentru 
infracțiunile prevăzute de: 

— Legea nr. 678/2001 privind prevenirea şi combaterea traficului de 
persoane cu modificările ulterioare; 

— Ordonanţa de Urgenţă nr. 105/2001 privind frontiera de stat a 
României, aprobată cu modificări prin Legea nr. 243/2002, cu modificările şi 
completările ulterioare, dacă infracțiunile sunt săvârşite de persoane care 
aparțin unor grupuri infracționale organizate sau unor asociaţii ori grupări 
constituite în scopul săvârşirii de infracțiuni; 

— Ordonanţa de Urgenţă nr. 112/2001 privind sancţionarea unor fapte 
săvârşite în afara teritoriului țării de cetățeni români sau de persoane fără 
cetățenie domiciliate în România, aprobată cu modificări prin Legea nr. 
252/2002, dacă infracțiunile săvârşite de persoane care aparţin unor grupuri 

infracționale organizate sau unor asociaţii ori grupări constituite în scopul 
săvârşirii de infracțiuni; 

— Legea nr. 2/1998 privind prelevarea şi transplantul de țesuturi şi 
organe umane, cu modificările ulterioare, dacă infracțiunile sunt săvârşite de 
persoane care aparțin unor grupuri infracționale sau unor asociaţii ori grupări 
constituite în scopul săvârşirii de infracțiuni; 

— Legea nr. 39/2003 privind combaterea criminalităţii organizate în 
condiţiile în care infracțiunea gravă este infracțiunea prevăzută de art. 329 Cod 
penal şi infracțiunile enumerate mai sus; 

— Legea nr. 39/2003 privind prevenirea şi combaterea criminalităţii 
organizate în condițiile în care infracțiunile premise sunt: infracțiuni contra 
patrimoniului care au produs consecințe deosebit de grave, spălarea banilor, 
bancruta frauduloasă; orice alte infracțiuni conexe acestora, cu excepţia celor 
date în competenţa P.N.A.; 

— Legea nr. 86/2006 privind Codul Vamal al României ; 

— Legea nr. 87/1994 privind combaterea evaziunii fiscale, republicată; 

— Legea nr. 297/2004 privind piaţa de capital; 

— art. 282 — 284 Cod penal, privind falsificarea de monedă şi alte valori; 

— art. 215 Cod penal; 

— Legea nr. 299/2004 privind răspunderea penală a persoanelor juridice 
pentru infracțiuni de falsificare de monedă sau de alte valori; 

— Infracțiunile din Legea nr. 39/2003 pentru prevenirea şi combaterea 
criminalității organizate în măsura în care infracțiunea gravă este una din 
infracțiunile de mai sus: 

— art. 189 al. 4, 5 şi 6 C. p. — lipsire de libertate în mod ilegal; 

— art. 7 din Legea nr. 39/2003 în măsura în care infracțiunea gravă face 
parte din una dintre următoarele categorii: 

— omor, omor calificat, omor deosebit de grav (art. 174 -176 Cp.); 

— sclavie — art. 190 C.p. 

— şantaj — art. 194 Cp.; 

— tâlhărie — art. 211 al. 2 şi 3 Cp.; 

— Legea nr. 143/2000 privind combaterea traficului şi consumului ilicit 
de droguri; 

— Legea nr. 300/2002 privind regimul juridic al precursorilor folosiţi la 
fabricarea ilicită a drogurilor; 

— Legea nr. 39/2003, privind combaterea criminalității organizate, când 
infracțiunea sesizată este una din cele prevăzute de Legea nr. 143/2000 sau 
300/2002 cu modificările şi completările ulterioare; 

— Legea nr. 656/2002 pentru prevenirea şi sancţionarea spălării 
banilor; 

— Legea nr. 365/2002 privind falsificarea şi punerea în circulație de 
instrumente de plată electronică; deținerea de echipamente hard şi soft în scopul 
falsificării de instrumente de plată electronică; efectuarea de operațiuni 
financiare în mod fraudulos etc.; 

— Legea nr. 161/2003 Titlul III (acces neautorizat; interceptarea fără 
drept a unei transmisii de date informatice; transferul fără drept de date 
informatice, pornografia infantilă etc.); 

— Legea nr. 8/1996 privind drepturile de autor, pentru care pedeapsa 
prevăzută de lege este mai mare de 5 ani; 

— Legea nr. 535/2004 pentru prevenirea şi combaterea terorismului; 

— art. 279, 279! şi 280 din Codul penal; 

— infracțiunile prevăzute de Legea nr. 39/2003 pentru combaterea 
criminalității organizate, când infracțiunea scop este una din infracțiunile de 
mai sus; 

— infracțiunile contra siguranţei statului; 

— Legea nr. 111/1996, privind desfăşurarea în siguranță a activităților 
nucleare — republicată, cu modificările şi completările ulterioare; 

— Legea nr. 39/2003 privind combaterea criminalităţii organizate, când 
infracțiunea scop este una din cele de mai sus; 

— orice alte infracțiuni conexe. 

Pentru infracțiunile date în competenţa procurorilor din cadrul structurii 
centrale a Direcţiei de Investigare a Infracţiunilor de Criminalitate Organizată şi 
Terorism se impune ca acestea să fie săvârşite de persoane care aparțin unor 
grupuri infracționale sau unor asociații ori grupări constituite în scopul 
săvârşirii de infracțiuni, în una dintre următoarele condiţii : 

— prin activitatea lor pot aduce atingere siguranței naționale a României; 

— activitatea infracțională s-a desfăşurat sau şi-a produs rezultatul în 
circumscripția mai multor curți de apel ; 

— când activitatea infracțională s-a realizat sau a produs rezultate în 
circumscripția mai multor curți de apel; 

— s-a cauzat o pagubă mai mare decât echivalentul în lei a un milion de 
euro; 

— există pericolul producerii ori s-a cauzat o tulburare importantă a 
relațiilor sociale la nivelul unei colectivități. 

Procurorii serviciilor teritoriale de investigare a infracțiunilor de 
criminalitate organizată şi terorism, ce funcționează la nivelul parchetelor de pe 
lângă curțile de apel, efectuează urmărirea penală pentru: 

— infracțiunile contra siguranţei statului prevăzute în titlul I din Partea 
specială a Codului penal; 

— infracțiunile prevăzute de Legea nr. 535/2004 pentru prevenirea şi 
combaterea terorismului; 

— infracțiunile prevăzute la alin (1), dacă infracțiunile sunt săvârşite de 
persoane care aparțin unor grupuri infracționale sau unor asociaţii ori grupări 
constituite în scopul săvârşirii de infracțiuni, dacă activitatea infracțională s-a 
desfăşurat sau şi-a produs rezultatul în mai multe judeţe din circumscripția 
aceleiaşi curți de apel, ori s-a cauzat o pagubă mai mare decât echivalentul a 
500.000 de euro; 

Pentru toate celelalte infracțiuni dintre cele prevăzute la art. 12 alin. 1 
din Legea nr. 508/2004, modificată prin Ordonanţa de urgenţă a Guvernului nr. 
7/2005 sunt competenţi procurorii din cadrul birourilor teritoriale ale Direcţiei 
de Investigare a Infracţiunilor de Criminalitate Organizată şi Terorism, ce 
funcționează la nivelul parchetelor de pe lângă tribunale. 

Biroul pentru culegerea, centralizarea, analiza datelor şi asistenţă 
judiciară internaţională exercită următoarele atribuţii: 

— organizează baza de date în domeniul faptelor de criminalitate 
organizată şi terorism; 

— centralizează, analizează şi valorifică datele şi informațiile de interes 
operativ privind faptele de criminalitate organizată şi terorism, la nivel 
național; 

— elaborează studii referitoare la cauzele care generează şi la condiţiile 
care favorizează criminalitatea organizată şi face propuneri în vederea 
combaterii fenomenului, precum şi pentru perfecționarea legislației penale în 
acest domeniu; 

— întocmeşte şi actualizează permanent harta infracțională a țării, vizând 
zonele cu potențial criminogen în domeniul criminalității organizate şi 

stabileşte traseele infracționale interne şi legăturile transfrontaliere pentru a 
putea constitui un reper în activitatea viitoare; 

— în realizarea atribuţiilor prevăzute mai sus colaborează direct cu 
structuri similare româneşti şi străine, prin schimburi reciproce de informaţii şi 
orice alte acte de asistenţă juridică internațională în materie; 

— asigură asistenţa judiciară internaţională şi cooperarea internațională 
potrivit Legii nr. 302/2004 şi în conformitate cu prevederile convențiilor 
internaţionale la care România este parte, în cauze penale privind infracțiuni de 
criminalitate organizată şi terorism; 

— ține evidenţa convențiilor în care este stipulat principiul reciprocității 
în acest domeniu, întocmeşte şi răspunde de documentele şi formalităţile 
necesare soluționării tuturor cererilor de asistență judiciară internaţională în 
materie de extrădare activă şi pasivă, privind transferul de proceduri în materie 
penală, solicitate de autorităţile competente româneşti şi străine. 

— întocmeşte formalitățile necesare soluționării cererilor privind 
comisiile internaţionale, precum şi privind comunicarea altor acte procedurale, 
formulate de autoritățile române şi străine, privind cererile de arestare 
provizorie, în cazul cererilor de extrădare activă, precum şi referitoare la 
preluarea activităţii de urmărire penală. 

Mai nou, Secţia, serviciile şi birourile teritoriale corespondente 
efectuează şi operaţiuni de centralizare, analizare şi valorificare a datelor şi 
informațiilor deținute de ele sau primite de la celelalte organisme implicate în 
lupta împotriva corupției şi criminalității organizate, constituind în felul acesta 
o bancă de date în domeniul faptelor de corupţie şi al criminalităţii organizate. 

Aceasta demonstrează importanţa instituţiei în articularea acțiunilor 
celorlalte organisme abilitate în lupta anticorupţie şi anticriminalitate şi în 
cooperarea cu instituţiile şi organismele similare ale statelor semnatare ale 
Convenţiei generale privind corupția şi ale Convenţiei Naţiunilor Unite 
împotriva crimei organizate transnaționale. 


2.4.4. Direcţia Naţională Anticorupţie 


Direcţia Naţională Anticorupţie a fost înființată în temeiul art. 1 alin. (1) 
din Ordonanţa de Urgenţă a Guvernului nr. 134/2005 pentru modificarea şi 
completarea Ordonanţei de urgență a Guvernului nr.43/2002 privind Parchetul 
Naţional Anticorupţie, aprobată prin Legea nr. 54 din 9 martie 2006. 

Direcţia Naţională Anticorupţie are sediul în municipiul Bucureşti şi îşi 
exercită atribuțiile pe întregul teritoriul României prin procurori specializați în 
combaterea corupției. 

Direcția Naţională Anticorupție este organizată ca structură autonomă, 
cu personalitate juridică proprie, în cadrul Parchetului de pe lângă Înalta Curte 
de Casaţie şi Justiţie, prin reorganizarea Parchetului Naţional Anticorupţie. 

Procurorul general al Parchetului de pe lângă Înalta Curte de Casaţie şi 
Justiţie conduce Direcţia Naţională Anticorupţie, prin intermediul procurorului 
şef al acestei direcții. 

Direcţia Naţională Anticorupţie este independentă în raport cu instanţele 
judecătoreşti şi cu parchetele de pe lângă acestea, precum şi în relaţiile cu 
celelalte autorități publice, exercitându-şi atribuţiile numai în temeiul legii şi 
pentru asigurare respectării acesteia. 

Procurorul general al Parchetului de pe lângă Înalta Curte de Casaţie şi 
Justiţie soluţionează conflictele de competenţă apărute între Direcţia Naţională 
Anticorupţie şi celelalte structuri sau unități din cadrul Ministerului Public. 

Se impune sublinierea faptului că pentru sporirea capacităţii de acțiune a 
acestei instituţii s-a creat cadrul legal pentru constituirea, anuală, a unui depozit 
în valoare de cel puțin 2 milioane de lei (RON), la dispoziția procurorului şef al 
Direcției Naţionale Anticorupție, pentru acţiuni privind organizarea şi 
constatarea infracțiunilor flagrante de corupție. 


2.4.4.1. Atribuțiile Direcţiei Naţionale Anticorupție 


a) Efectuarea urmăririi penale, în condiţiile prevăzute de Codul de 
procedură penală, pentru infracțiunile prevăzute în Legea nr. 78/2000 pentru 
prevenirea, descoperirea şi sancţionarea faptelor de corupție; 

b) Conducerea, supravegherea şi controlul actelor de cercetare penală, 
efectuate din dispoziţiile procurorului de către ofițerii de poliție judiciară 
aflați sub autoritatea exclusivă a procurorului şef al Direcției Naţionale 
Anticorupţie; 

C) Conducerea, supravegherea şi controlul activităţilor de ordin tehnic 
ale urmăririi penale, efectuate de specialişti în domeniul economic, financiar, 
bancar, vamal, informatic, precum şi în alte domenii, numiţi în cadrul Direcţiei 
Naţionale Anticorupţie; 

d) Sesizarea instanţelor judecătoreşti pentru luarea măsurilor prevăzute 
de lege şi judecarea cauzelor privind infracțiunile prevăzute în Legea nr. 
78/2000, cu modificările ulterioare, care sunt, potrivit art. 13, în competența 
Direcţiei Naţionale Anticorupţie; 

e) Participarea, în condiţiile legii, la şedinţele de judecată; 

f) Exercitarea căilor de atac împotriva hotărârilor judecătoreşti, în 
condiţiile prevăzute de lege; 

g) Studierea cauzelor care generează şi a condiţiilor care favorizează 
corupția, elaborarea şi prezentarea propunerilor în vederea eliminării acestora, 
precum şi pentru perfecționarea legislaţiei penale; 

h) Elaborarea raportului anual privind activitatea Direcţiei Naţionale 
Anticorupție şi prezentarea acestuia Consiliului Superior al Magistraturii şi 
ministrului justiţiei, nu mai târziu de luna februarie a anului următor, iar 
ministrul justiției va prezenta Parlamentului concluziile asupra raportului de 
activitate a Direcţiei Naţionale Anticorupţie; 

1) Constituirea şi actualizarea bazei de date în domeniul faptelor de 
corupție; 

j) Exercitarea altor atribuţii prevăzute de lege. 


2.4.4.2. Organizarea şi funcționarea Direcţiei Naţionale Anticorupție 


Direcţia Naţională Anticorupție este organizată în secții conduse de 
procurori şefi de secţie, şi anume: 

a) Secţia de combatere a corupției; 

b) Secţia de combatere a infracțiunilor conexe infracţiunilor de corupție; 

c) Secţia de combatere a infracțiunilor de corupție săvârşite de militari; 

d) Secţia judiciară penală. 

La rândul lor, secțiile sunt organizate pe servicii, iar acestea pe birouri. 
Spre exemplu, Secţia de combatere a corupţiei are în structura sa: Serviciul de 
investigații privind infracțiuni de corupție; Serviciul pentru efectuarea urmăririi 
penale în cauze de corupţie, cu un birou pentru combaterea infracțiunilor de 
corupţie din administraţia publică şi Serviciul de combatere a infracțiunilor de 
corupţie împotriva intereselor financiare ale Comunităţilor Europene. 

La nivelul parchetelor de pe lângă curțile de apel funcționează servicii 
teritoriale ale Direcţiei Naţionale Anticorupţie. 

2.4.4.3. Competența Direcţiei Naţionale Anticorupție 


Potrivit dispozițiilor art. 13 din Ordonanţa de Urgenţă nr. 43/2002 sunt 
de competenţa Direcției Naţionale Anticorupţie infracțiunile prevăzute în Legea 
nr. 78/2000 pentru prevenire, descoperirea şi sancţionarea faptelor de corupție, 
cu modificările şi completările ulterioare săvârşite în una dintre următoarele 
condiţii: 

a) dacă, indiferent de calitatea persoanelor care le-au comis, au cauzat o 
pagubă materială mai mare decât echivalentul în lei a 200.000 euro sau o 
perturbare deosebit de gravă a activităţii unei autorități publice, instituții 
publice sau oricărei alte persoane juridice ori dacă valoarea sumei sau a bunului 
care formează obiectul infracțiunii de corupție este mai mare decât echivalentul 
în lei a 10.000 de euro; 

b) dacă, indiferent de valoarea pagubei materiale ori de gravitatea 
perturbării aduse unei autorități publice, instituţii publice sau oricărei persoane 
juridice ori de valoarea sumei sau a bunului care formează obiectul infracțiunii 
de corupție, sunt comise de către: deputați; senatori; membri ai Guvernului, 
secretari de stat ori subsecretari de stat şi asimilații acestora; consilieri ai 
miniştrilor; judecătorii Înaltei Curți de Casaţie şi Justiţie şi ai Curții 
Constituţionale; ceilalți judecători şi procurori; membrii Consiliului Superior al 
Magistraturii; preşedintele Consiliului Legislativ şi locţiitorul acestuia; 
Avocatul Poporului şi adjuncţii săi; consilierii prezidențiali şi consilierii de stat 
din cadrul Administraţiei Prezidenţiale; consilierii de stat ai primului-ministru; 
membrii şi controlorii financiari ai Curţii de Conturi şi ai camerelor judeţene de 
conturi; guvernatorul, prim-viceguvernatorul şi viceguvernatorul Băncii 
Naţionale a României; preşedintele şi vicepreşedintele Consiliului Concurenţei; 
ofițeri, amirali, generali şi mareşali; ofițeri de poliție; preşedinţii şi 
vicepreşedinții consiliilor județene; primarul general şi  viceprimarii 
municipiului Bucureşti; primarii şi viceprimarii sectoarelor municipiului 
Bucureşti; primarii şi viceprimarii municipiilor; consilierii judeţeni; prefecții şi 
subprefecţii; conducătorii autorităţilor şi instituţiilor publice centrale şi locale şi 
persoanele cu funcţii de control din cadrul acestora, cu excepția conducătorilor 
autorităților şi instituţiilor publice de la nivelul oraşelor şi comunelor şi a 
persoanelor cu funcţii de control din cadrul acestora; avocaţii, comisarii Gărzii 
Financiare; personalul vamal; persoanele care deţin funcții de conducere, de la 
director inclusiv, în cadrul regiilor autonome de interes naţional, al companiilor 
şi societăților naţionale, al băncilor şi societăților comerciale la care statul este 
acționar majoritar, al instituțiilor publice care au atribuţii în procesul de 

privatizare şi al unităților centrale financiar-bancare; persoanele prevăzute la 
art. 8! din Legea nr. 78/2000, cu modificările şi completările ulterioare; 
lichidatorii judiciari; executorii Autorităţii pentru Valorificarea Activelor 
Statului. 

De asemenea, infracțiunile împotriva intereselor financiare ale 
Comunităţilor Europene sunt de competenţa Direcţiei Naţionale Anticorupţie. 

Direcţia Naţională Anticorupţie este competentă să efectueze urmărirea 
penală, dacă s-a cauzat o pagubă materială mai mare decât echivalentul în lei a 
1.000.000 euro, în cazul infracţiunilor prevăzute la art. 215 alin. 1, 2, 3 şi 5, art. 
246, 247, 248 şi 248! din Codul penal, al infracţiunilor prevăzute la art. 175, 
177 şi 178 - 181 din Legea nr. 141/1997 privind Codul vamal al României, cu 
modificările şi completările ulterioare, şi în Legea nr. 241/2005 pentru 
prevenirea şi combaterea evaziunii fiscale. 

Procurorii specializați din cadrul Direcţiei Naţionale Anticorupție 
efectuează în mod obligatoriu urmărirea penală pentru infracțiunile prevăzute la 
alin. (1), (11) şi (12). Urmărirea penală în cauzele privind infracțiunile prevăzute 
la alin. (1), (1) şi (15, săvârşite de militarii în activitate, se efectuează de 
procurori militari din cadrul Direcţiei Naţionale Anticorupţie, indiferent de 
gradul militar pe care îl au persoanele cercetate. 

Sunt de competenţa parchetelor de pe lângă instanțe, potrivit 
dispozițiilor Codului de procedură penală, infracțiunile prevăzute în Legea nr. 
78/2000, cu modificările şi completările ulterioare, care nu sunt date, conform 
alin. (1), (1!) şi (13), în competenţa Direcţiei Naţionale Anticorupţie.” 


2.4.4.4. Aspecte procedurale 


Persoanele cu atribuții de control sunt obligate să sesizeze Parchetul 
Naţional Anticorupţie cu privire la orice date sau informaţii din care rezultă că 
s-a săvârşit una dintre infracțiunile atribuite Parchetului Naţional Anticorupţie. 

Persoanele cu atribuții de control sunt obligate ca în cursul efectuării 
actului de control, în situaţiile prevăzute de ordonanță, să procedeze la 
asigurarea şi conservarea urmelor infracțiunii, a corpurilor delicte şi a oricăror 
mijloace de probă ce pot servi organelor de urmărire penală. 

Serviciile şi organele specializate în culegerea şi prelucrarea 
informațiilor au obligația de a pune la dispoziţie Parchetului Naţional 
Anticorupţie, de îndată, datele şi informațiile deţinute în legătură cu săvârşirea 
infracțiunilor privitoare la corupție. 

Serviciile şi organele specializate în culegerea şi prelucrarea informaţiilor, 
la cererea procurorului general al Parchetului Naţional Anticorupţie sau a 
procurorului anume desemnat de acesta, îi vor pune la dispoziție, la sediul lor, 
datele şi informațiile neprelucrate, privitoare la acte de corupție. 

Când sunt indicii temeinice cu privire la săvârşirea uneia dintre 
infracțiunile atribuite prin ordonanța de urgență în competența Parchetului 
Naţional Anticorupţie, în scopul strângerii de probe sau al identificării 
făptuitorului, procurorii Parchetului Naţional Anticorupţie pot să dispună, pe o 
durată de cel mult 30 de zile: 

a) punerea sub supraveghere a conturilor bancare şi a conturilor 
asimilate acestora; 

b) punerea sub supraveghere sau sub ascultare a liniilor telefonice; 

c) accesul la sisteme informaționale. 

În cazul în care există indicii temeinice că s-a săvârşit sau că se 
pregăteşte săvârşirea unei infracțiuni dintre cele atribuite prin prezenta 
ordonanță de urgență în competenţa Parchetului Naţional Anticorupţie, care nu 
poate fi descoperită sau făptuitorii nu pot fi identificați prin alte mijloace, pot fi 
folosiţi, în vederea strângerii datelor privind existența infracțiunii şi 
identificarea persoanelor față de care există presupunerea că au săvârşit o 
infracțiune, investigatori sub acoperire, în condiţiile legii. 

Persoanele prevăzute mai sus sunt ofițeri de poliție din cadrul 
Ministerului Internelor şi Reformei Administrative, special desemnaţi în acest 
scop, şi pot efectua investigaţii numai cu autorizarea motivată a procurorului 
general al Parchetului Naţional Anticorupție. 

Pentru buna desfăşurare a urmăririi penale, procurorii Parchetului 
Naţional Anticorupţie pot dispune măsuri specifice de protecție a martorilor, a 
experţilor şi a victimelor, potrivit legii. 

Persoana care a comis una dintre infracțiunile atribuite prin ordonanța 
de urgență în competența Parchetului Naţional Anticorupţie, iar în timpul 
urmăririi penale denunță şi facilitează identificarea şi tragerea la răspundere 
penală a altor persoane care au săvârşit astfel de infracțiuni beneficiază de 
reducerea la jumătate a limitelor pedepsei prevăzute de lege. 

După începerea urmăririi penale secretul bancar şi cel profesional nu 
sunt opozabile procurorilor Parchetului Naţional Anticorupţie. Datele şi 
informațiile solicitate de procuror se comunică la cererea scrisă a acestuia. 

Aceste dispoziţii se aplică în mod corespunzător şi cu privire la instanța 
de judecată. 

Verificarea conturilor bancare şi a conturilor asimilate acestora poate fi 
efectuată numai la cererea procurorului general al Parchetului Naţional 
Anticorupție sau a procurorului anume desemnat de acesta. 


2.4.4.5. Cooperarea internaţională 


Prin Ordonanţă de Urgenţă nr. 43/2002 se instituie procurori de legătură 
la nivelul Parchetului Naţional Anticorupţie, care să asigure consultarea 
reciprocă în cazul infracțiunilor privitoare la corupție, cu procurori de legătură 
care funcționează în alte state, în scopul coordonării acțiunilor acestora în 
cursul urmăririi penale. 

În vederea schimbului de date şi de informaţii cu privire la investigarea 
şi urmărirea infracțiunilor atribuite, prin prezenta ordonanță de urgenţă, în 
competența Parchetului Naţional Anticorupţie se constituie un punct de contact 
în cadrul acestui parchet, cu instituții similare din alte state. 


2.4.5. Autoritatea Naţională a Vămilor 
2.4.5.1. Atribuţiile Autorităţii Vamale 


În conformitate cu prevederile Codului Vamal (Legea nr. 86/2006) 
autoritatea vamală are, în principal, următoarele atribuţii care vizează domeniul 
abordat: 

Art. 9 — (1) Autoritatea Vamală exercită, în cadrul politicii vamale a 
statului, atribuţiile conferite prin reglementările vamale pentru realizarea 
controlului vamal al mărfurilor introduse sau scoase din ţară. 

(2) Controlul vamal se efectuează la birourile şi punctele vamale de 
către personalul autorităţii vamale, sub îndrumarea şi controlul direcțiilor 
regionale vamale şi ale Autorităţii Naţionale a Vămilor. 

(3) În cazurile şi condiţiile prevăzute în prezentul cod şi de regulamentul 
vamal, controlul vamal se poate efectua şi în alte locuri decât cele prevăzute la 
alin. (2). 

Art. 10 — (1) Autoritatea Vamală are dreptul să efectueze controlul 
vamal al mijloacelor de transport şi al mărfurilor, precum şi al bunurilor şi 
valorilor aparținând persoanelor fizice, prezentate la introducerea sau scoaterea 
lor din ţară. 

(2) În cazul în care se refuză prezentarea, autoritatea vamală are 
dreptul să efectueze controlul vamal din proprie iniţiativă, fără acordul 
titularului. 

(3) Când există indicii temeinice de fraudă, se poate efectua, cu 
aprobarea şefului biroului vamal, controlul vamal corporal sumar, cu 
respectarea normelor de igienă şi în încăperi separate, de către persoane de 
acelaşi sex cu persoana controlată. 

Art. 11 — (1) Autoritatea Vamală, când are informații cu privire la 
persoanele care, la trecerea frontierei de stat ar transporta droguri sau precursori 
ai acestora ascunşi în corpul lor, poate, pe baza consimțământului acestora, să le 
supună unui examen de investigare medicală. 

(2) În caz de refuz, agentul vamal va solicita parchetului în a cărei rază 
de competenţă se află biroul vamal, autorizarea pentru examinarea medicală şi 
reținerea persoanei. Rezultatele examinării medicale se prezintă parchetului în 
scopul aplicării procedurilor penale. 

Art. 12 — (1) Personalul vamal este învestit cu exerciţiul autorității 
publice şi are dreptul să conducă la sediul biroului vamal persoanele suspecte 
de încălcarea reglementărilor vamale, a căror identitate nu a putut fi stabilită în 
condiţiile legii. 

(2) Echipajele mobile ale autorității vamale, identificabile prin dotări şi 
însemne specifice, au dreptul de a opri mijloacele de transport, în vederea 
respectării reglementărilor vamale, folosind semnale formale specifice. Când 
conducătorii mijloacelor de transport refuză să oprească, pot fi utilizate pentru 
imobilizare şi alte modalităţi prevăzute de lege. 

(3) În caz de infracţiuni flagrante, personalul vamal are obligaţia să îl 
înainteze de îndată procurorului pe făptuitor, împreună cu lucrările efectuate şi 
cu mijloacele de probă. 

Art. 13 — (1) Personalul vamal abilitat are dreptul ca, în vederea 
efectuării controlului vamal în condiţiile legii, să urce la bordul oricăror nave, 
inclusiv al celor militare, aflate în porturile maritime sau fluviale, precum şi în 
rada acestora. 

(2) Comandantul sau, în absenţa acestuia, secundul navei comerciale ori 
militare este obligat să primească autoritatea vamală, să o însoţească în timpul 
controlului şi să îi creeze posibilitatea de a verifica orice loc de pe navă 
susceptibil de a ascunde bunuri sau valori supuse reglementărilor vamale. 

(3) Prevederile alin. (1) şi (2) se aplică şi aeronavelor comerciale sau 
militare aflate în aeroporturi, la sosirea ori plecarea din ţară. 

Art. 14 — (1) Autoritatea Vamală poate controla mărfurile supuse 
reglementărilor vamale în orice loc s-ar afla pe teritoriul țării. Pe durata 
controlului şi a verificărilor efectuate de personalul vamal cu atribuţii în acest 
domeniu se pot reține, potrivit legii, de la persoanele fizice şi Juridice, 
documente de orice natură şi pe orice fel de suport, care pot facilita îndeplinirea 
misiunii de control. Reţinerea documentelor se face pe baza unui proces — 
verbal. 

(2) În acest scop, Autoritatea Vamală poate: 

a) verifica, în condițiile legii, clădiri, depozite, terenuri, mijloace de 
transport susceptibile de a transporta mărfuri supuse unui regim vamal sau care 
ar trebui supuse unui regim vamal, precum şi orice alte obiective; 

b) preleva, în condiţiile legii, probe pe care le analizează în 
laboratoarele proprii sau agreate, în vederea identificării şi expertizării 
mărfurilor; 

C) efectua investigaţii, supravegheri şi verificări în cazurile în care sunt 
semnalate situaţii de încălcare a reglementarilor vamale; 

d) desfăşura activităţile necesare pentru gestionarea riscurilor; 

e) exercita controlul ulterior la sediul agenţilor economici asupra 
schimburilor de mărfuri dintre România şi alte ţări, în scopul verificării 
respectării reglementărilor vamale; 

f) identifica, pe bază de documente, persoanele care se află în raza de 
activitate a biroului vamal, precum şi persoanele care au legătură cu mărfurile şi 
se află în locurile verificate potrivit lit. a); 

9) participa, în condiţiile legii, la realizarea livrărilor supravegheate; 

h) coopera direct cu alte instituţii centrale române sau cu administrații 
vamale străine, în condiţiile legii şi cu respectarea obligațiilor ce decurg din 
convențiile şi înțelegerile la care România este parte; 

i) culege, prelucra şi utiliza informații specifice necesare pentru 
prevenirea şi combaterea încălcării reglementărilor vamale, inclusiv prin 
gestionarea, potrivit legii, a unor baze de date privind schimbul de mărfuri. 

Art. 15. Pentru efectuarea controlului vamal al mărfurilor, şi când este 
cazul, instituţiile şi agenţii economici au obligația să pună la dispoziția 
autorității vamale, fără plată, datele şi informațiile pe care le dețin referitoare la 
aceste mărfuri. Aceste date şi informaţii se transmit, în scris sau înregistrate pe 
alt suport material compatibil, în termenul solicitat. 

Art. 16 — (1) Organele poştale sunt obligate să prezinte pentru control, 
autorităţii vamale aflate în incinta oficiului poştal, coletele şi trimiterile poştale 
internaționale, cu respectarea normelor poştale. 

(2) În exercitarea atribuţiilor de control, autoritatea vamală nu poate să 
aducă atingere secretului corespondenţei şi trimiterilor poştale. 

Art. 17 — (1) Autoritatea Vamală îşi exercită atribuțiile pe întreg 
teritoriul vamal al României, în condiţiile stabilite prin prezentul cod. 

(2) Organele de poliție şi alte autorități publice ce au, potrivit legii, 
competenţe în domeniul fiscal, al circulației şi utilizării mărfurilor pe teritoriul 
vamal al României sunt obligate să anunţe de îndată autoritatea vamală cea mai 
apropiată când constată încălcări ale reglementărilor vamale şi să depună la 
aceasta mărfurile care au făcut obiectul acelor încălcări, precum şi documentele 
doveditoare. 

Art. 18 — (1) În scopul prevenirii încălcării reglementărilor vamale, se 
instituie o zonă specială de supraveghere vamală, cuprinsă între limita 
exterioară a mării teritoriale şi frontiera de stat, precum şi o fâşie de 30 de km 
în interiorul frontierei de stat. 

(2) În zona specială de supraveghere vamală, autoritatea vamală 
efectuează şi alte acţiuni specifice, prin înființarea de posturi de supraveghere 
vamală, permanente sau temporare, fixe ori mobile. Totodată, realizează 
controale inopinate, urmăreşte şi identifică persoanele suspectate de încălcarea 
reglementărilor vamale. 


2.4.6. Garda Financiară 


Garda Financiară funcționează în baza prevederilor art. 20 din Legea nr. 
30/1991 privind organizarea şi funcționarea controlului financiar şi a Gărzii 
Financiare. 

În temeiul acestui act normativ şi al Hotărârii Guvernului nr. 477/1997 
privind organizarea şi funcționarea Ministerului Finanţelor, cu modificările şi 
completările ulterioare, ministrul finanțelor a emis Ordinul nr. 817 din 14 
aprilie 1998 pentru aprobarea Regulamentului privind organizarea şi 
funcționarea Gărzii Financiare. 

Garda Financiară este un corp de control financiar, militarizat, 
neîncazarmat, care funcționează potrivit legii, în cadrul Ministerului Finanţelor. 

Potrivit regulamentului, Garda Financiară efectuează controale 
operative şi inopinate pentru constatarea încălcării legilor fiscale, a 
reglementarilor vamale, a normelor de comerț şi de circulație a bunurilor şi 

serviciilor, urmărind identificarea şi sancţionarea, în condiţiile legii, a evaziunii 
fiscale, a activităților de contrabandă şi a altor fapte nepermise de lege, 
săvârşite în domeniile pentru care Garda Financiară este împuternicită prin lege 
să execute control. 

În exercitarea atribuţiilor sale, Garda Financiară desfăşoară zilnic sau la 
anumite perioade controale de specialitate fără a fi necesar un ordin special 
precum şi acțiuni care se execută numai în baza ordinelor sau delegaților 
speciale date de Ministerul Finanţelor. 

În îndeplinirea atribuţiilor de serviciu, organele gărzii financiare sunt în 
drept: 

a) să efectueze controale în localurile şi dependinţele în care se 
produc, se depozitează, se comercializează bunurile sau se desfăşoară activități 
care fac obiectul impozitării; 

b) să verifice existenţa şi autenticitatea documentelor justificative, pe 
timpul transportului, precum şi în locurile de desfăşurare a unor activități de 
producție, prestări servicii, acte şi fapte de comerț, când există indicii de 
sustragere de la îndeplinirea obligațiilor fiscale sau de realizare a unor procedee 
interzise de lege; 

cC) să verifice registrele şi orice alte documente din care rezultă 
îndeplinirea obligațiilor fiscale; 

d) să efectueze, în condiţiile şi potrivit dispoziţiilor Codului de 
procedură penală, percheziţii în localuri publice sau particulare — case, curți, 
dependinţe şi grădini — dacă există indicii că în aceste locuri sunt ascunse 
mărfuri sau instalaţii cu care se fabrică produse fără îndeplinirea obligațiilor 
fiscale sau dacă se comit alte fraude fiscale; 

e) să confişte, în condiţiile legii, obiectele sau produsele, corpuri 
delicte, sustrase de la plata impozitelor şi taxelor sau a căror fabricație şi 
desfacere este interzisă, precum şi să ridice documentele care pot servi la 
dovedirea fraudelor sau contravenţiilor descoperite; 

f) să constate contravenţii şi să aplice sancţiunile corespunzătoare 
potrivit competenţei prevăzute de lege; 

g) să sesizeze organele de urmărire penală în legătură cu infracțiunile 
constatate cu ocazia exercitării atribuţiilor de serviciu; 

h) să poarte uniformă, să păstreze, să folosească şi să facă uz de 
armamentul şi mijloacele din dotare, în condiţiile legii. 

Garda Financiară este pusă sub comanda unui comisar general, iar 
activitatea sa este coordonată de comandamentul gărzii, condus de un secretar 
sau subsecretar de stat din Ministerul Finanţelor; comandamentul gărzii este 
alcătuit din conducătorii direcțiilor de impozite şi taxe, Direcţiei generale a 
controlului financiar de stat, Direcţiei generale a regiilor publice şi 
participațiilor statului, Direcției generale a vămilor, Inspecţiei generale de 
prețuri şi tarife, precum şi din comisarul general al Gărzii Financiare. 

Garda Financiară dispune de un aparat central, abilitat să acționeze pe 
întreg, teritoriul României şi de un aparat teritorial, constituit în secții judeţene 
şi a municipiului Bucureşti. 

Comisarii Gărzii Financiare sunt funcționari publici, fundu-le interzis 
să fie membri ai vreunui partid politic sau să facă parte din organizaţii 
politice. 

În exercitarea atribuţiilor legale, comisarii sunt investiţi cu exercițiul 
autorităţii publice, beneficiind de protecție potrivit legii. 

Modul de organizare şi funcționare a aparatului Gărzii financiare, 
condițiile de recrutare, drepturile şi obligațiile personalului, precum şi 
procedura de constatare şi contestare a actelor încheiate, se stabilesc prin 
regulament aprobat de ministrul finanțelor şi publicat în Monitorul Oficial al 
României. 


2.4.7. Poliția de Frontieră Română 


În conformitate cu prevederile Legii nr. 81 din 26 februarie 2002 pentru 
aprobarea Ordonanţei de Urgenţă a Guvernului nr. 104/2001 privind 
organizarea şi funcționarea Poliţiei de Frontieră Române, această structură face 
parte din Ministerul Internelor şi Reformei Administrative, fiind instituţia 
specializată a statului care exercită atribuțiile ce îi revin cu privire la 
supravegherea şi controlul trecerii frontierei de stat, prevenirea şi combaterea 
migrației ilegale şi a faptelor specifice criminalităţii transfrontaliere săvârşite 
în zona de competenţă, respectarea regimului juridic al frontierei de stat, 
paşapoartelor şi străinilor, asigurarea intereselor statului român pe Dunărea 
interioară şi canalul Sulina situate în afara zonei de frontieră, în zona contiguă 
Şi în zona economică exclusivă, respectarea ordinii şi liniştii publice în zona de 
competenţă, în condiţiile legii. (articolul 1 din Ordonanţa de Urgenţă nr. 104 

din 27 iunie 2001 privind organizarea şi funcționarea Poliţiei de Frontieră 
Române). 

Având în responsabilitate de supraveghere şi control pentru aproximativ 
3.150 kilometri de graniță, Poliția de Frontieră Română se confruntă cu o 
problematică variată privind regimul juridic al frontierei de stat, pornind de la 
migrația ilegală, traficul cu stupefiante, armament şi autoturisme furate şi 
terminând cu contrabanda, sub toate formele ei de manifestare. 

Organizată după modelul instituţiilor similare din statele Uniunii 
Europene, Poliţia de Frontieră Română desfăşoară activităţi specifice pentru 
prevenirea şi combaterea infracționalității transfrontaliere, aplicând în acest 
scop legislaţia în vigoare, încât se poate aprecia că activitățile întreprinse la 
frontierele României sunt aliniate la standardele internaționale. 

În toate acţiunile pe care le desfăşoară în zona de competenţă, 
personalul Poliţiei de Frontieră Romane are obligația să prevină şi să combată 
stările de pericol la adresa României, determinate de criminalitatea 
transfrontalieră şi de migrația ilegală. 

Inspectoratul General al Poliţiei de Frontieră este unitatea centrală a 
Poliției de Frontieră Române, cu personalitate Juridică şi competenţă teritorială 
pentru întreaga zonă de responsabilitate, care exercită conducerea şi răspunde 
de întreaga activitate a Poliţiei de Frontieră, desfăşoară activități de investigare 
şi cercetare a infracțiunilor deosebit de grave circumscrise crimei organizate, 
migraţiei ilegale şi criminalităţii transfrontaliere comise în zona de 
competenţă teritorială a Poliţiei de Frontieră, precum şi orice alte atribuţii 
date în competenţa sa prin lege. 

Potrivit prevederilor art. 21 din Legea nr. 81/2002, printre atribuțiile 
generale ale Poliției de Frontieră Române se înscrie şi cea care prevede că 
această structură „execută supravegherea şi controlul la trecerea frontierei de 
stat a României, previne şi combate migraţia ilegală şi criminalitatea 
transfrontalieră în zona de competenţă... ”. 

De asemenea, asigură controlul trecerii peste frontiera de stat, în 
condițiile legii, a armelor, munițiilor, armelor de panoplie şi de autoapărare, 
munițiilor aferente acestora, substanţelor explozive şi a dispozitivelor încărcate 
cu substanţe toxice ori radioactive. 

În zona de competenţă pe apă, Poliţia de Frontieră Română previne şi 
combate pirateria, acțiunile teroriste şi faptele circumscrise crimei organizate 
în apele aflate sub jurisdicția statului român. 

Prin dispoziție a inspectorului general al Poliţiei de Frontieră 
sunt desemnaţi poliţiştii de frontieră care efectuează cercetarea penală, potrivit 
legii. 

În punctele de trecere a frontierei de stat, în apele de frontieră, pe 
Dunărea interioară, canalul Sulina şi braţul Tulcea, în apele maritime interioare, 
marea teritorială, în zona contiguă şi în zona economică exclusivă organele de 
cercetare ale Poliţiei de Frontieră efectuează cercetarea penală pentru orice 
infracțiune care nu este dată în mod obligatoriu în competenţa altor organe de 
cercetare. 

Prin excepție de la această reglementare, pentru constatarea 
infracțiunilor de frontieră şi a infracțiunilor din domeniul criminalității 
transfrontaliere şi efectuarea cercetărilor în legătură cu acestea, poliţiştii de 
frontieră pot depăşi zona de competenţă, acționând, împreună cu organele 
specializate ale poliției, pe întregul teritoriu al țării. 

2.4.8. Poliția Română 


Cadrul juridic general ce reglementează activitatea Poliției Române este 
Legea nr. 218 din 23 aprilie 2002 privind organizarea şi funcționarea 
Poliției Române şi Statutul polițistului adoptat prin Legea nr. 360 din 06 iunie 
2002. 

Potrivit articolului 1 al acestei legi, polițistul este funcționar public civil, 
cu statut special, înarmat, ce poartă de regulă uniformă şi exercită atribuţiile 
stabilite pentru Poliția Română prin lege, ca instituţie specializată a statului. 


2.4.8.1. Scurt istoric 


Primele atestări privind Poliţia Română datează din vremea lui Neagoe 
Basarab, când a fost creată instituția agiei, apoi continuă cu cele din timpul 
domniei lui Mihai Sutzu când are loc organizarea pazei Capitalei, emiterea 
primelor acte de identitate şi reglementarea portului armelor, iar din 1806 
organele de pază şi ordine din Capitală primesc denumirea generică de 
POLIȚIE. 

În 1821, Tudor Vladimirescu acorda scutiri de taxe şi impozite celor 
însărcinați să menţină ordinea publică şi să apere proprietatea cetățenilor, iar 
prin Regulamentele organice din anul 1831 atribuţiile poliției sunt extinse. 
În timpul Revoluţiei de la 1848 are loc reorganizarea poliţiei, prin 

apariția instituţiei şefului poliției Capitalei căruia i se subordona Guardia 
municipală. 

La 9 iunie 1850, domnitorul Ghica Vodă emite „Cronica polițienească” 
care reglementa sarcinile „înaltei poliții” şi „obişnuitei poliții”, ceea ce a 
constituit momentul creării primei structuri centrale cu atribuţii în organizarea 
şi coordonarea activităţilor polițienești. 

Prin Legea de organizare a poliției generale a statului, din timpul lui 
Alexandru loan Cuza (4 noiembrie 1929), competențele organelor de poliţie 
sunt extinse, iar raporturile cu celelalte structuri ale statului concret 
reglementate. 

Prin Decretul nr. 25 din 23 ianuarie 1949 se înființează Miliția, apoi, 
prin Decretul-Lege nr. 2/27 decembrie 1989 se reînființează Poliția Română ale 
cărei competenţe vor fi reglementate, ulterior, prin Legea nr. 26/ 18 mai 1994 şi 
prin Legea nr. 218/ 23 aprilie 2002. 

Începând cu anul 1990, Poliţia Română a cunoscut mai multe etape de 
transformări menite să asigure siguranța persoanelor, a colectivităţilor şi 
drepturile legitime ale cetăţenilor. 

Principalele obiective în plan intern constau în transformarea instituției 
într-un serviciu public, aflat permanent în slujba comunității; apropierea de 
cetăţeni şi cerințele acestora, iar pe plan extern, racordarea la valorile ce stau la 
baza funcționarii organismelor similare din statele Europene cu democraţii 
consolidate. 

Reforma şi restructurarea Poliţiei Române, pentru etapa a doua 
(2001-2005) au avut în vedere următoarele: 

e reevaluarea raporturilor dintre prefect, structurile teritoriale ale 
Ministerului Administraţiei şi Internelor şi organele locale ale administraţiei 
publice; 

e declanşarea şi derularea proceselor de transfer a unor atribuţii ale 
poliției către alte instituţii sau către administrația publică locală; 

e efectuarea unor studii şi analize privind implicaţiile survenite în cazul 
înființării instituției judecătorului de instrucție, care presupune diminuarea 
activității de cercetare penală şi trecerea arestărilor sub autoritatea 
magistraților; 

e creşterea ponderii activităţilor de prevenire la 60%, în conformitate 
cu standardele polițiilor din ţările europene; 

e trecerea la aplicarea generalizată a conceptului „trei poliţişti pe 
kilometru” şi „patrula poliției de cartier”; 

e definitivarea acțiunii de transfer către jandarmerie a atribuţiilor de 
asigurare a ordini publice şi modificarea programelor de cooperare între cele 
două comandamente de arme; 

e restructurarea Inspectoratului General al Poliţiei Române pe trei 
compartimente, respectiv: poliția judiciară, poliția administrativă şi poliția 
stradală. 

Poliția Română are următoarea structură organizatorică: 

e Inspectoratul General al Poliţiei Române; 

e Direcţia generală de poliție a municipiului Bucureşti; 

41 inspectorate de poliţie judeţene; 
8 inspectorate de poliție pentru transporturi feroviare, aeriene şi 


navale; 

e 3 instituții de învățământ pentru pregătirea şi specializarea 
poliţiştilor. 

2.4.8.2. Inspectoratul General al Poliţiei Române 


Inspectoratul General al Poliţiei Române este unitatea centrală a poliţiei, 
cu personalitate juridică şi competenţă teritorială generală, care conduce, 
îndrumă şi controlează activitatea unităților de poliție subordonate, desfăşoară 
activități de investigare şi cercetare a infracțiunilor deosebit de grave, 
circumscrise crimei organizate, criminalității economico-financiare sau 
bancare, a altor infracțiuni ce fac obiectul cauzelor penale aflate în 
supravegherea Parchetului de pe lângă Înalta Curte de Casaţie şi Justiţie, 
precum şi orice alte atribuţii date în competenţa sa prin lege. 

Inspectoratul General al Poliţiei Române are în structura sa 
organizatorică direcţii generale, direcții, servicii şi birouri înfiinţate prin ordin 
al ministrului internelor şi reformei administrative. 

Dintre structurile care desfăşoară unele activităţi legate de procesul de 
prevenire şi combatere a criminalității organizate menţionam: Direcţia de 
Investigaţii Criminale; Direcţia de Investigare a Fraudelor; Direcţia Arme, 
Explozivi şi Substanțe Toxice; Direcţia Poliţiei Transporturi; Direcția Cercetări 
Penale; Institutul de Criminalistică; Serviciul Independent pentru Intervenţii şi 
Acţiuni Speciale; Institutul pentru Cercetarea şi Prevenirea Criminalităţii, 
Oficiul Naţional pentru Protecţia Martorilor; Unitatea Centrală de Analiză a 

Informaţiilor, Direcţia de Integrare Europeană, Programe şi Cooperare 
Internaţională precum şi formațiunile teritoriale subordonate acestora. 

Pentru a face faţă noilor evoluţii şi forme de manifestare a criminalității, 
pe care le-am analizat în prezenta lucrare, au fost înființate structuri specializate 
pentru combaterea fraudelor vamale şi contrabandei, combaterea infracțiunilor 
comise prin Internet şi alte sisteme informatice, din domeniul proprietății 
intelectuale şi drepturilor conexe, de protejare a patrimoniului cultural-naţional. 

Acest proces trebuie să continue într-o manieră de acțiune care să țină 
cont de specificul societății româneşti, de evoluţia criminalităţii în general şi, în 
special a celei organizate, îndeplinindu-se cumulativ cerințele stabilite de 
standardele europene în vigoare şi în perspectivă. 

Numai aşa se va evita ca în viitor să nu se mai repete situaţiile în care 
poliția era etichetată ca o instituţie obosită, dezorientată, fără vlagă sau coruptă, 
aşteptând pasiv schimbarea echipelor manageriale, la nivel central şi local. 

Riscul de a păstra structuri organizatorice sau reguli profesionale 
depăşite de situaţia operativă şi de realitatea zilelor noastre obligă la 
continuarea măsurilor de adaptare a acestora la realitățile cotidiene, pentru a 
feri această instituţie de anchiloza birocratică şi neputinţa profesională. 

Considerăm că menirea procesului de reformă a Poliției Române, ca 
parte integrantă a edificiului instituțional al statului, trebuie să se circumscrie 
nevoii imperioase de a înscrie poliţia în rândul organismelor similare din statele 
europene cu tradiție democratică, deplin racordată la realitățile şi perspectivele 
societăţii româneşti şi capabilă să reacționeze prompt la comanda socială. 

În cadrul acestui proces, cât şi pentru îndeplinirea punctuală a 
atribuțiilor şi sarcinilor conferite prin lege, structurile operative ale Poliţiei 
Române trebuie să coopereze deschis, pragmatic şi eficient cu serviciile de 
specialitate 
din: Direcţia generală de informaţii şi protecție internă; Inspectoratul General 
al Poliţiei de Frontieră; Serviciul Român de Informaţii; Serviciul de Informaţii 
Externe; Serviciul de Transmisiuni Speciale; Serviciul de Protecție şi 
Pază; Direcţia Generală de Informaţii a Apărării din cadrul Ministerul Apărării 
ş.a. 

În prezent, finalizarea reformei instituţionale a Poliţiei Române se 
derulează în conformitate cu recomandările Uniunii Europene, pe trei 
componente: Ordine şi Siguranță Publică; Investigaţii Criminale; Combaterea 
Criminalităţii Organizate şi Terorismului (Legea nr. 508/2004) — componenta 

de cyber crime, concomitent cu descentralizarea decizională prin 
responsabilizarea actului managerial la nivelul tuturor unităţilor de poliţie. 


2.4.9. Direcţia Generală de Combatere a Criminalităţii Organizate 
2.4.9.1. Scurt istoric 


În urma analizei situaţiei polițienești din țara noastră, a evoluţiei şi 
tendințelor criminalității în plan naţional şi internațional, în consens cu 
recomandările O.I.P.C. — Interpol, ale Naţiunilor Unite şi Uniunii Europene, de 
a acționa cu toate mijloacele legale împotriva crimei organizate şi de a constitui 
organisme specializate, acolo unde nu există, împotriva acestui fenomen, la 
propunerea Consiliului Militar al Inspectoratului General al Poliției, prin 
Ordinul ministrului de interne nr. 05010 din 01.04.1993, a fost creată Brigada 
de Combatere a Crimei Organizate, având în componență cinci servicii 
(Antidrog, Informații, Investigații, Cercetări penale, Intervenţii) şi 
Compartimentul evidenţă pe calculator. 

La nivel teritorial s-au înființat servicii de combatere a crimei 
organizate, în următoarele 15 judeţe: Arad, Bacău, Bihor, Braşov, Brăila, Cluj, 
Constanţa, Galaţi, Hunedoara, laşi, Mureş, Prahova, Suceava, Sibiu, Timiş, 
precum şi în municipiul Bucureşti. 

Ulterior, prin Ordinul ministrului de interne nr. 05218 / 01.02.1994, în 
cadrul Brigăzii au fost înfiinţate încă două compartimente: Compartimentul 
personal, secretariat, deservire şi Compartimentul relații internaționale, analiză 
şi documentare. De asemenea, prin acelaşi ordin, au fost înfiinţate servicii de 
combatere a crimei organizate şi la inspectoratele judeţene care nu le aveau în 
structură. 

La data de 01.01.1995, prin Ordinul ministrului de interne nr. 05403, 
a fost înființat Serviciul Special Anticorupţie, în cadrul Brigăzii de Combatere a 
Crimei Organizate, dar sub directa îndrumare de specialitate a 
Inspectoratului General al Poliției şi a Direcţiei de Combatere a Criminalităţii 
Economico - Financiare. 

Prin Ordinul ministrului de interne nr. 05537, din 01.08.1995, s-a 
modificat Statul de Organizare a Brigăzii de Combatere a Crimei Organizate, 
înființându-se în cadrul serviciilor operative mai multe compartimente, ce 

urmau să răspundă nevoilor operative intervenite în starea infracțională din 
sfera acestui fenomen. 

Întrucât crima organizată transnaţională, de data aceasta cu rădăcini 
profunde în ţara noastră, reclamă o nouă abordare, în cooperare cu organisme 
similare din comunitatea internațională, s-a luat măsura unei reorganizări 
majore a Brigăzii, realizată prin Ordinul ministrului de interne nr. 07225 din 
01.07.1997. Această restructurare a fost determinată atât de componenta 
internă, respectiv necesitatea sporirii capacității de acțiune şi intervenție în 
prevenirea şi combaterea formelor tot mai acutizate de manifestare a traficului 
şi abuzului de droguri, a crimei organizate şi corupției la vârf, cât şi de 
componenta externă, respectiv Convenţia O.N.U. privind lupta împotriva crimei 
organizate, adoptată la cea de-a 51-a Adunare Generală — la care România este 
parte; Convenţia de Preaderare a României la Uniunea Europeană — Pilierul 3 — 
J.A.I. (Justiție şi Afaceri Interne), Recomandarea nr. 1 din Planul de acţiune al 
Uniunii Europene pentru combaterea crimei organizate, respectiv „Constituirea 
unei agenţii centrale de coordonare a luptei împotriva crimei organizate”; 
Programul Naţional de Luptă împotriva Crimei Organizate. 

Totodată, la data înființării acestei noi structuri se aflau în derulare 37 
de acorduri interguvernamentale bi, tri şi multilaterale, în agenda de lucru a 
Ministerului de Interne, toate vizând combaterea traficului şi abuzului de 
droguri, a crimei organizate şi terorismului, Brigada fiind nominalizată ca 
agenție națională a Ministerului Internelor şi Reformei Administrative, care să 
asigure cooperarea pe primele două componente. 

În baza ordinului mai sus menţionat, a fost aprobat Regulamentul nr. 
710/1997, de organizare şi funcționare a Brigăzii de Combatere a Crimei 
Organizate şi Corupţiei, în structura căreia au fost înființate 12 servicii, similare 
Departamentului de Luptă contra Criminalităţii Organizate din Austria, Franţa, 
Agenţiei Naţionale Italiene — D.I.A. (Direcția Investigativă Anti-Mafia), B.K.A. 
Wiesbaden etc. Din aceleaşi considerente (interne şi internaţionale), asemenea 
structuri au fost create şi în Bulgaria, Republica Moldova, Ucraina şi Ungaria. 

Din păcate, încă din vara anului 1999, această structură a Poliţiei 
Române a început să fie atacată în mod constant şi subtil din interiorul 
Ministerului Internelor şi Reformei Administrative, pentru început 
motivându-se că între B.C.C.O.C. şi alte direcții de poliție există anumite 
paralelisme care trebuie eliminate. Motivele acestui demers distructiv sunt lesne 
de înțeles (invidie, teama, lipsa de control în scopuri personale), iar cei care au 


Organizaţii şi organisme internaţionale şi naţionale cu atribuţii în combaterea crimei organizate 467 


acționat în această direcţie au reuşit, în cele din urmă, să reducă forţa de impact 
şi acțiune a brigăzii, care a fost restructurată la 01 martie 2000. 

Asistăm aşadar la desființarea şi trecerea în organigrama altor direcții 
din I.G.P. a următoarelor structuri: Serviciul anticorupţie pe linie de crimă 
organizată; Serviciul spălare bani murdari şi fraude bancare; Serviciul de 
combatere a violenţei în sfera crimei organizate (omorul la comandă sau pentru 
reglarea de conturi, taxa de protecţie, jaful, răpirea şi sechestrarea de 
persoane), Serviciul de combatere a traficului internațional cu autovehiculele 
furate şi Serviciul cercetări penale. 

Această restructurare neproductivă s-a realizat în pofida opoziţiei 
cadrelor brigăzii, inclusiv a mass-mediei, care a încercat să dezvăluie 
adevăratele motive ale măsurii, şi a produs în scurt timp o serie de modificări în 
plan operaţional, informativ-operativ şi, nu în ultimul rând, o migrare 
semnificativă spre alte structuri de poliţie şi informative a ofițerilor specialişti, 
mulți dintre aceştia pregătiți în cadrul programelor de asistenţă internațională. 
De asemenea, prin reducerea numărului de posturi şi transformarea unor 
servicii în compartimente au fost afectate semnificativ activităţile specifice de 
supraveghere şi investigare operativă a membrilor grupurilor organizate de 
infractori, cele de laborator, de relaţii internaţionale şi logistică. 

În compensație, o singură problematică a fost preluată de brigadă de la 
Direcția Arme, Explozivi şi Substanțe Toxice şi anume, cea privind substanţele 
chimice esențiale şi precursorii, demers firesc care urma să asigure tratarea în 
mod unitar în plan naţional a tuturor aspectelor care vizează controlul 
drogurilor şi al precursorilor, similar practicii internaționale. 

Reintegrarea ulterioară, în anul 2001, în cadrul Direcţiei Generale de 
Combatere a Crimei Organizate şi Antidrog (denumire atribuită în aprilie 2001 
Direcţiei de Combatere a Crimei Organizate, fost B.C.C.O.C.) a liniei de 
muncă privind traficul internațional cu autovehicule furate, precum şi 
demersurile ce i-au urmat până în prezent (extinderea ariei de competență, 
creşterea numărului structurilor direcţiei generale şi a centrelor zonale) 
demonstrează eşecul aşa-zisei „reforme” din anul 2000. 

Această situație păguboasă a fost prezentată la acea vreme de 
conducerea B.C.C.O.C. atât conducerii Ministerului de Interne cât şi a 
Inspectoratului General al Poliţiei, prin Raportul nr. S/120765 din 21.06.1999, 
cuprinzând 31 pagini, din care redăm un pasaj din ultimul capitol: 
„..„.B.C.C.O.C. este expresia concretă a acestor preocupări (n.a. raportul 

descrie anterior măsurile luate pentru perfecționarea activităţii brigăzii), fiind 
singura structură a M.I. absolut nouă, absolut europeană, care nu este un 
hibrid crescut pe un schelet preexistent. Ajunsă acum, după suita de 
transformări care au optimizat-o, la forma operaţională adecvată, ea este 
unitatea capabilă, prin profesionalism, experienţă şi mod de funcționare, să 
facă faţă luptei pentru care a fost creată. 

Scoaterea de sub comanda B.C.C.O.C. a unor servicii înseamnă 
afectarea forței de impact, scurt-circuitarea activităţii şi distrugerea acestui 
organism a cărui operativitate este dată tocmai de judicioasa articulare a 
componentelor. 

Dincolo de aspectul funcționalităţii organice, pe care schimbările 
preconizate l-ar paraliza, trebuie să subliniem că toate angajamentele 
României, de la convențiile internaţionale în materie, la acordurile şi 
protocoalele bi, tri şi multilaterale, stipulează metode concrete de cooperare 
între B.CCOC, ca structură naţională specializată în combaterea 
fenomenului şi agenţiile similare străine. 

Dezarticularea brigăzii va pune statul în imposibilitatea de a-şi mai 
respecta obligaţiile asumate şi va întrerupe cooperarea în acest domeniu, 
pentru că nu se poate conlucra cu structuri dispersate sub diferite comenzi. 
Pentru operativitate, pentru eliminarea birocratismului, pentru rațiuni de ordin 
practic, impuse de cooperarea directă, este nevoie de un partener omolog 
unic. 

Măsura în care statele lumii sunt conştiente de faptul că numai prin 
colaborare poate fi limitat un fenomen care transcende granițele naționale este 
dată şi de faptul că marile puteri trec peste orice divergențe politice sau de altă 
natură atunci când trebuie să facă front comun în fața criminalității 
transfrontaliere. Întâlnirile la vârf. indiferent de motivul reuniunii atrag, 
invariabil, şi această chestiune. În condițiile date, considerăm că orice 
modificare de substanță adusă brigăzii va antrena consecințe negative pe mai 
multe planuri. 

Actuala structură a brigăzii corespunde elementelor de standard 
internaţional, conform Planului de acțiune împotriva crimei organizate adoptat 
de Consiliul Uniunii Europene, în iulie 1997 şi Declaraţia împotriva crimei 
organizate, semnată la Trieste, în anul 1998 de 16 state, printre care şi 
România şi conform Proiectului Convenţiei O.N.U. pentru combaterea crimei 
organizate. 

Brigada este o poliție modernă, care cooperează permanent şi cu 
eficienţă cu polițiile din străinătate şi integrează România în efortul Europei de 
a combate crima organizată. 

Să se distrugă această structură prin dezmembrare este o crimă. Să se 
schimbe oamenii care deja s-au specializat, să fie eliminate paralelismele care, 
de fapt, nu există, înseamnă a diminua forța de combatere internă şi a nu mai 
corespunde nevoilor internaţionale... ”. 

Reorganizările şi fragmentările de conjunctură la care a fost supusă 
B.C.C.O.C. atât în plan central, cât şi în plan teritorial (desființarea serviciilor 
județene de combatere a crimei organizate prin comasarea acestora în 14 
centre zonale) au avut efectul prognozat de autorii raportului la care ne-am 
referit mai sus. Ca urmare, brigada nu a devenit o agenţie puternică, de tip 
european, aşa cum s-a urmărit până în anul 1999, întrucât respectivele măsuri 
luate nu au avut la bază o analiză profundă a realității româneşti şi a tăriei ce 
caracteriza organele judiciare ale statului în lupta cu crima organizată şi 
exponenții acesteia. 

Sesizându-se faptul că  amputarea acestei instituţii este total 
neproductivă s-au luat măsuri organizatorice de reparare a răului făcut, prin 
reînființarea în luna iunie 2003 a serviciilor judeţene de combatere a crimei 
organizate (desfiinţate în 2001), a birourilor la nivelul sectoarelor de poliție din 
Bucureşti, prin sporirea competenţelor în materie pentru unitatea centrală şi 
structurile teritoriale subordonate. 


2.4.9.2. Structura organizatorică 


Structura organizatorică a Direcției Generale de Combatere a 
Criminalităţii Organizate se prezintă, după cum urmează: 

1. Direcția de Combatere a Crimei Organizate 

2. Direcția Antidrog 

3. Direcţia de Combatere a Marii Criminalităţi Economico-Financiare 

4. Direcția Operații Speciale 

5. Direcţia Supravegheri Operative şi Investigaţii 

6. Serviciul de Cooperare Operativă cu Poliţiile Străine 

7. Serviciul Sinteză şi Prognoză 

8. Biroul Secretariat 

9. Biroul juridic 

10. Structura de Securitate 

1. Direcţia de Combatere a Crimei Organizate, care are în 
componență serviciile: 

Serviciul 1 — Combaterea traficului cu materiale strategice 

Serviciul 2 — Oficiul Naţional Central pentru Combaterea Falsului de 
Monedă, Cărţi de Credit şi Cecuri de Călătorie 

Serviciul 3 — Combaterea traficului internațional de persoane şi carne vie 

Serviciul 4 — Combaterea criminalității informatice 

Serviciul 5 — Combaterea traficului de migranți 


2. Direcţia Antidrog are în componenţă serviciile: 
Serviciul 1 — Combaterea traficului de droguri sintetice, cocaină, haşiş 
şi derivați 
Serviciul 2 — Combaterea traficului de heroină, opium şi derivați 
Serviciul 3 — Precursori, laboratoare clandestine şi culturi 
Serviciul 4 — Laboratorul de analize fizico-chimice droguri 
3. Direcţia de Combatere a Marii Criminalităţi Economico- 
Financiare 
Serviciul 1 — Combaterea spălării banilor 
Serviciul 2 — Combaterea fraudelor fiscale 
Serviciul 3 — Combaterea marii criminalităţi economico-financiare din 
sfera crimei organizate 


4. Direcţia Operații este constituită din 4 servicii, 2 birouri şi un 
compartiment care sunt specializate în sprijinul celorlalte linii de muncă: 

Serviciul 1 — Management al informatorilor profilaţi 

Serviciul 2 — Investigatori Acoperiţi 

Serviciul 3 — Unitatea de Analiză a Informaţiilor 

Serviciul 4 — Prinderi în Flagrant; 

Serviciul 5 — Exploatarea tehnică 

Vizibila tendinţă de expansiune în plan internațional a crimei organizate 
a determinat înființarea de noi structuri specializate de luptă în cadrul Direcţiei 
Generale de Combatere a Criminalităţii Organizate, aşa cum le-am prezentat 
mai sus. 


2.4.9.3. Atribuţiile direcţiei generale 

Direcţia funcționează ca structură de conducere, coordonare, sprijin, 
îndrumare şi control a structurilor teritoriale, fiind abilitată să efectueze 
activități proprii de investigare şi/sau cercetare a infracțiunilor date în 
competenţă. 

În realizarea atribuţiilor ce-i revin acest organism de aplicare a legii 
desfăşoară în principal următoarele activităţi: 

— conduce, coordonează, sprijină, îndrumă şi controlează activitatea 
specifică, desfăşurată de structurile teritoriale, pe liniile de muncă date în 
competenţă; 

— asigură managementul investigatorilor acoperiți şi a mijloacelor 
tehnice de supraveghere, în scopul respectării stricte a dispozițiilor legale în 
vigoare; 

— analizează periodic şi ori de câte ori este nevoie situaţia operativă pe 
liniile de muncă date în competență, propunând măsuri corespunzătoare de 
prevenire şi combatere, inclusiv propuneri de modificare sau adoptare a unor 
acte normative în materie; 

— evaluează cauzele, condiţiile şi factorii care au determinat, au înlesnit 
sau favorizat comiterea infracțiunilor date în competenţă, iar pe baza 
concluziilor desprinse stabileşte direcțiile de acțiune şi măsurile ce urmează a fi 
întreprinse la nivel central şi teritorial; 

— organizează şi coordonează acţiuni cu caracter preventiv şi de 
combatere, la nivel regional sau naţional, pe problematica dată în competenţă; 

— efectuează activităţi informativ-operative proprii pentru identificarea, 
supravegherea şi documentarea activității infracționale a persoanelor şi 
grupurilor organizate de infractori care pregătesc, comit ori au săvârşit 
infracțiuni din sfera crimei organizate şi a problematicii drogurilor şi 
precursorilor; 

— efectuează cercetarea la faţa locului în situaţii care presupun folosirea 
de agenți NBC (nucleari, biologici, chimici) şi controlul de specialitate, la 
solicitare sau din proprie iniţiativă în locuri şi medii suspecte pe această linie şi 
participă la percheziții comune cu alte structuri, în condiţiile prevăzute de legea 
nr. 281/2003 pentru modificarea şi completarea Codului de procedură penală; 

— propune motivat detaşarea operativă pe perioade determinate, la nivelul 
D.G.C.C.O. a unor poliţişti şi mijloace tehnice de la structurile teritoriale, în scopul 
soluționării unor cauze complexe şi între structurile teritoriale; 

— participă la pregătirea studenților specializaţi în combaterea crimei 
organizate şi antidrog ce urmează cursurile Academiei de Poliţie „Alexandru 

loan Cuza”, precum şi a altor cadre de poliţie incluse în diferite programe de 
pregătire în sistemul instituţiilor de învățământ ale Ministerului Internelor şi 
Reformei Administrative; 

— cooperează cu unitățile de resort pentru elaborarea şi întocmirea 
proiectelor de acte normative, care prezintă interes ori includ prevederi 
referitoare la activitatea sa specifică; 

— desfăşoară activităţi transmise prin comisiile rogatorii internaționale 
pe problematica strictă a crimei organizate transnaționale; 

— derulează/gestionează programe internaționale în domeniul prevenirii 
şi combaterii crimei organizate şi antidrog; 

— selecționează, testează şi avizează personalul polițienesc, necesar 
încadrării funcțiilor prevăzute în statul de organizare, în condiţiile şi situaţiile 
prevăzute de ordinele ministrului administraţiei şi internelor în vigoare. 

— desfăşoară activități de cercetare şi dezvoltare a unor noi mijloace şi 
metode de prevenire şi combatere a infracțiunilor date în competenţă, precum şi 
pentru tehnica utilizată în procesul muncii; 

— elaborează materiale de pregătire antiinfracţional a populației, folosind 
în acest scop mijloacele de informare în masă, în strictă conformitate cu 
reglementările în vigoare. 

Pentru  compatibilizarea mijloacelor legale de luptă împotriva 
criminalității organizate cu cele ale structurilor europene corespondente, 
DGCCO exercită următoarele atribuţii: 

— creează şi gestionează o evidență informatizată centralizată pentru 
stocarea tuturor datelor şi informaţiilor pe linie de crimă organizată şi antidrog 
şi alte baze de date de interes operativ; 

— elaborează şi distribuie pachete informatizate de analiză tactică şi 
strategică pentru toate structurile subordonate; 

— inițiază, organizează şi gestionează baza de date R.I.P.E. 
(REGISTERES INFORMANTS PROGRAM ENHANCEMENT) - privind 
managementul informatorilor; 

— asigură verificarea datelor şi informaţiilor, în conformitate cu normele 
interne reglementate prin metodologii proprii de lucru. 

De asemenea, Direcţia generală cooperează, în condițiile legii, cu 
structuri similare din alte țări, precum şi cu organisme internaţionale abilitate în 
domeniul combaterii crimei organizate, atât direct, cât şi prin intermediul 
Direcției de Integrare Europeană, Programe şi Cooperare Internațională din 
Inspectoratul General al Poliţiei Române, Centrul S.E.C.I. şi Centrul de 

Cooperare Poliţienească Internaţională din cadrul Ministerului Internelor şi 
Reformei Administrative. 

Concluzia generală pe care o putem formula este aceea că Poliţia 
Română cooperează şi colaborează în condiţii optime cu instituțiile similare din 
statele partenere interesate în contracararea crimei organizate care la acest 
moment este într-o continuă perfecționare, dezvoltare şi expansiune. 

Desigur, în viitor, în funcție de evoluția crimei organizate 
transnaţionale, trebuie să fim convinşi că statele lumii vor găsi şi căile juridice 
şi polițienești necesare pentru apărarea propriilor fiinţe naționale. 

substanțe psihotrope (31.01.1998) şi Acordul referitor la traficul ilicit pe mare 

Proiect de Lege privind protecţia martorului şi instituţia investigatorului 
acoperit. 


Proiect cadru al Convenţiei Naţiunilor Unite împotriva crimei organizate 


Codurile penale din Italia, Germania, Franţa, S.U.A., Grecia, Austria, Buffalo 
Criminal Center, Criminal Law Resources on the Internet. 

Naţiunilor Unite împotriva traficului ilicit de stupefiante şi substanţe psihotrope, 
întocmită la Viena, la 20.12.20. 

stupefiante şi substanţe psihotrope, din 1988. 

lupta împotriva criminalității, semnată la Bucureşti, la 22 mai 1996, 


H.G. nr. 271/1997 pentru aprobarea Acordului de cooperare în domeniul 

mai 1999. 

H.G. nr. 280/1999 pentru aprobarea Protocolului de colaborare trilaterală lărgită, 


în combaterea criminalităţii şi în special a criminalităţii transfrontaliere, semnat 
la Sofia, la 8 septembrie 1998. 


Legea nr. 154/1999 privind ratificarea Acordului de cooperare dintre Guvernul 

domeniul luptei împotriva terorismului, crimei organizate, traficului ilicit de 
substanţe stupefiante şi psihotrope, spălării banilor, traficului de persoane şi altor 
infracţiuni grave, semnat la Antalya, la 16 aprilie 1998. 

internaţionale, a traficului ilegal de droguri, a terorismului internaţional, precum 

1999. 

perioada 2005-2012. 


H.G. nr. 323/14.04.2005 pentru aprobarea Planului de acţiune în vederea 
implementării Strategiei naţionale antidrog în perioada 2005-2008. 


H.G. nr. 860/28.07.2005 pentru aprobarea Regulamentului de aplicare a Legii nr. 
143/2000 privind prevenire şi combaterea traficului şi consumului ilicit de 
droguri. 


Legea nr. 505/17.11.2004 pentru modificarea şi completarea Legii nr. 300/2002 

Hotărârea de Guvern nr. 232/ 30. 03. 2005 privind aprobarea Strategiei de 
reformă a sistemului judiciar pe perioada 2005-2007 şi a Planului de acţiune 
pentru implementarea Strategiei de reformă a sistemului judiciar pe perioada 
2005-2007. 


Legea nr. 399/29.11.2005 privind regimul juridic al plantelor, substanţelor şi 
preparatelor stupefiante şi psihotrope. 

